
Irma Vainu käis juba tublisti üheksateistkümnen- 
dat, kui lõpetas kevadel gümnaasiumi kodualevikus. Ja 
et ta samal kevadel oli vabanenud leerist, siis võis ta 
kooli lõputunnistuse yastu võtta helevalges kleidis, mis 
oli sel silmapilgul ainult teist korda seljas. Kleidil oli 
veel nagu värske õnnistuse- või kirikulõhngi küljes ja 
sellepärast tundus koolilõpetaminegi peaaegu püha 
sündmusena. d 

Ainult ühest oli kahju, hirmus kahju: puudusid 
punased roosid rinda pistmiseks, sest neid polnud ale- 
vikus kuskilt saada. Või kuigi oleks olnud, siis tingi- 
musil, mida Irma pidas liiga raskeks: ta oleks pidanud 
iseenda lubama rooside eest. Nimelt oli ta tähtsa päeva 
eelõhtul teel kohanud Kalmu Eedit ja see oli talt küsi- 
nud: 

»Tead sa, Irma, et homme on Kase preilil roos rin- 
nas?“ 

»Olen kuulnud,“ vastas Irma kõrvale vaadates. 

»Aga tead sa ka, kust see roos tuleb?“ küsis Eedi 
edasi. 

»Räägitakse, et apteekri pojalt,“ seletas Irma. 

»Just,“ kinnitas Eedi ja lisas kõheldes, kui neiu 
tegi juba minekut: ,,Kas sa ei tahaks ka homseks roo- 
si?“ Poisi sõnad kõlasid nagu palvena, peaaegu här- 
dana. 

»Kust seda võtta,“ vastas Irma ja pöördus uuesti 
poisi poole. ,,Roose on ju ainult pastoril ja apteekril, 
aga ega need ometi anna. Või mõtled vargile minna?“ 

»Mis siis, kui vargile, siis vargile,“ vastas poiss. 

»Varastatud roosi ma ei taha,“ ütles tüdruk. 


»Aga kui ma lähen toon linnast, kas siis tahad?“ 
küsis poiss. ,Istun ratta selga ja lähen. Ma nii tahak- 
sin minna, kui sina tahaksid.“ 

Tüdruk mõtles, vahtides kõrvale. Viimaks ütles ta: 

»Eedi, parem ära too, sest ma kardan, et sinul on 
ikka veel see vana asi.“ 

»Aga mitte enam nõnda nagu enne,“ vastas poiss. 

»Aga mina ei taha sellest enam ei nii ega teisiti 
kuulda,“ ütles tüdruk. 

»Kuula ikkagi!“ mangus poiss. ,,Enne ma tahtsin 
kohe, niipea kui kooli lõpetad, aga nüüd olen valmis 
ootama. Luba ainult, et millalgi, aasta, kahe või ka kol- 
me pärast...“ 

»Ma ei luba midagi, jätame selle,“ ütles Irma va- 
hele, 

»Luba ikkagi, Irma!“ palus poiss. ,,Luba kas või 
muidu niisama, las ma loodan ometi mõni aegki.“ 

»Milleks ma peaksin sulle valetama?“ küsis tüdruk. 

»Miks mitte, kui mina seda ise tahan. Usu, Irma, 
mina lähen nõnda hukka, kui mul sinust sugugi lootust 
ei ole. Mina usun, et kui sina oleksid minu naine...“ 

»Eedi, päästa mind sellest!“ ohkas neiu ja hakkas 
minema. 

»Kuula ometi vähemalt, mis ma sulle öelda tahan!“ 
hüüdis poiss talle järele. Ja kui tüdruk uuesti peatus, 
selg poisi poole, rääkis see: ,,Tead, Irma, mina usun 
kindlasti, et kui sina oleksid minuga, siis saaks minust 
uus inimene. Joomise jätaksin maha ja kõik muu, mis 
inimesed räägivad, sel oleks jalamaid lõpp. Ma teeksin 
ainult tööd ja mõtleksin sinu peale.“ 

»Õige mees mõtleb iseendale,“ õpetas Irma elutar- 
galt. 

»Aga mina tahan ainult sinu peale mõelda,“ kinni- 
tas poiss. ,,Sest mina ei tunne kunagi, et ma iseend ar- 
mastaksin, vaid mina armastan ainult sind, Irma. Ai- 
nult sind!“ 

Kuid Irmat ei huvitanud praegusel hetkel see, et 
Eedi armastab ainult teda, ja sellepärast loobus ta pa- 
kutud roosist. Nõnda siis pidi homme ainult kaupmees 
Kase tütar roosiga ilmuma gümnaasiumi lõputunnistust 

vastu võtma, sest tema esimeseks armastuseks oli ap- 
teekri poeg. Ja kogu öö tundis ta oma armastust aina 
kasvavat ja kasvavat, unistades sellest, kuidas tema üksi 
ilmub kahekümne kuue kooliõe keskele, roos rinnas. 

Aga ometi pidi päeval kõik minema teisiti, kui 
kaupmehe tütar öösel oli unistanud: päeval polnud ai- 
nult temal roos rinnas, vaid ka Kalmu peretütrel Val- 
vel. Pealegi kinnitasid kõik lausa kuuldavalt, et kaup- 
mehe tütre roos ei olevat peretütre roosi kõrval mitte 
kui midagi. Nõnda siis tundis kaupmehe tütar äkki, 
kuidas apteekri poeg tema silmis niisama kiiresti hak- 
kas langema, nagu armastus öösel tema vastu oli kasva- 
nud, ega Saanud pisaraist võitu selle ootamatu languse 
pärast. Iseasi, kui ta oleks sattunud mõttele, et küsi- 
mus polegi ehk apteekri pojas, vaid esimeses armastu- 
ses, mis nii õrn, et ei suuda vastu panna rooside võistlu- 
selegi. 

Oma suures õnnetuses kaupmehe tütar oli peaaegu 
valmis uskuma, et apteekri poeg oli teda kõige jäleda- 
malt ninapidi vedanud: oli andnud oma ilusaima roosi 
Kalmu peretütrele ja temale ainult mingisuguse jätise, 
mis oleks paras visata kas või keset teed, kus sõidavad 
autod ja talupoegade vankrid. 

Irmal olid Kalmu Valve ilusa roosi kohta omad ar- 
vamused ning väideldes oleks ta neid pidanud ainu- 
õigeks. Valve roos oli õieti Irmale määratud, aga et see 
seda vastu ei võtnud, siis andis Eedi ta õele — Irma 
kiuste muidugi, tema Srrituseks, nagu tahtes öelda: 
mis sest, et sina mind ei armasta, aga mina armastan 
sind siiski. Ja sina ei või sinna midagi parata, et mina 
pistan oma armastuse ühes roosiga õe rinda. Nõnda 
mõeldes tundis Irma isegi vastu tahtmist, kuidas tal 
hakkas rinnas hea ja soe, nagu sigineks ka seal armas- 
tus. 

Aga kui ta ühes teistega lahkus koolimajast, seisis 
tal jalgrattaga tee ääres vastas Kalmu Eedi suure hulga 
punaste roosidega, omal särgikaelus avatud, kust pais- 
tis higist liimendav rind. 

»Anna andeks, ma jäin hiljaks, aga ma ei jõudnud 
ennem,“ rääkis poiss ja sirutas roosid arusaamatuna 

vahtivale neiule, kes hoidis käes kokkupandud lõputun- 
nistust. ,,Ma tõin need sulle muidu niisama, lihtsalt 
nalja pärast, et näha, kas võtad nad minult vastu või ei 
võta.“ 

Viimaste sõnade juures kiskus poisi nägu mingisu- 
gusele armetule, virilale naerule. 

»Ma pole praegu naljatujus,“ vastas Irma ei tea 
miks pahandudes ja ei mõelnudki pakutud roose vastu 
võtta, vaid hakkas teistele järele minema, ise endamisi 
arutades: tähendab, Valve roos pole vennalt, sest see 
jõudis omadega alles praegu pärale... 

Vaevalt oli ta arutamisega sinnamaale jõudnud, 
kui Eedi möödus temast rattal ja heitis oma roosid te- 
ma jalgade ette, pealegi nii ligi, et hoidudes neile peale 
astumast Irma pidi peaaegu komistades kukkuma. 

Mis teha? Kas roosid maast üles võtta? Ei! On 
nad kord maha visatud, siis jäägu nad sinna, Irma neid 
sealt korjama ei lähe. Nõnda mõeldes hakkas ta edasi 
minema. 

Aga kui ta rattamehele järele vaatas, siis nägi ta, et 
see on juba tüki maa peal ning kihutab aina hea vutiga 
edasi, ilma et katsuks tagasi vaadata, mis sünnib maha- 
visatud roosidega. 

Irma jäi seisatama. Ehk peaks ometi roosid maast 
üles võtma? Vähemalt ühegi, kõige ilusama? Pealegi, 
Eedi ju ütles, et ta tõi nad muidu niisama. Nalja pärast! 
Kui võtakski siis nalja pärast? Jah, ainult nalja pärast. 

Nõnda siis Irma läks paar sammu tagasi ja võttis 
roosid maast, et nende seast kõige ilusama välja valida. 
Aga kahjuks olid kõik ühesugused ilusad ja Irma ei 
teadnud, mis võtta või mis jätta. Kaheldes ta jõudis 
kooliõdedele järele ja, et raskest seisukorrast pääseda, 
jaotas roosid ükshaaval nende vahel, ainult ühe jät- 
tis ta iseendale. 

Aga seda ei pannud ta mitte rinda, et hoiduda vale- 
arvamuste eest, kui ehk Eedi roosidest kuskilt pärast 
midagi kuuleb, vaid ta hoidis seda muidu niisama käes, 
nagu oleks see mõni harilik põllulill, mis on nopitud 
teeveerelt. Sest Irma arvates oli hoopis iseasi, kas 
hoida punast roosi ainult käes või pista ta helevalgele 

kleidile rinda, kus on süda ja südames armastus. Jah, 
südames on ainult armastus, kui pista punane roos rin- 
da! Aga Irma südames ei olnud armastust. Ka nii mõ- 
nelgi kooliõel puudus see, aga vähemalt kõik unista- 
sidki sellest. Irmal polnud armastuse unistustki, või 
kui oli, siis käis see millegi kauge ja kättesaamatu jä- 
rele, mis pidi olema kuskil laias maailmas. 

Ometi olid kõik huvitatud, kust sai Kalmu Valve 
oma roosi, mis tõi kaupmehe tütrele pisarad silma. Kes 
andis talle selle? Oli ehk temal mõni salajane armas- 
tus, mõni salajane austaja? Valve ise ei lahendanud 
oma roosi mõistatust, ta ainult naeratas kavalalt ja või- 
durõõmsalt, nii et kooliõed pidid tahes või tahtmata 
veenduma: küllap ikkagi salajane armastus, sest ainult 
see teeb noore tütarlapse nii võidurõõmsaks. 

Aga nende üllatus ja pettumus oli väga suur, kui 
veel samal päeval mõistatus lahenes üsna maiselt ja 
proosaliselt. Nimelt mõjus koolilõpetamise rõõm vii- 
maks kõigisse nukrustavalt ja tõi südamesse mingisu- 
guse ennetundmatu tühjuse. Nagu kokkurääkinult 
pöördusid lõpuks kõik kirikuaia poole, kus seisid sam- 
maldunud ristid ja sajanditevanused hauakünkad, sealt 
mindi otsima lohutust. Aga enne kui nad jõudsid kirik- 
aia väravasse, tuli kirikumõisa toaneitsi ja palus Kalmu 
preiliga paar sõna rääkida. Ja kui see kõrvale astus ja 
teised pikkamisi edasi läksid, kuulsid nad selgesti, kui- 
das toaneitsi Valvelt üsna valjusti küsis: 

»Noh, preili, kummal oli suurem peifall, kas teil 
või Kase preilil, proua tahab kangesti teada?“ 

»Ütelge prouale, et Kase preili oma polnud minu 
roosi kõrval mitte kui midagi, see vihastas teist nii 
hirmsasti, et, näe, ei tulnudki meiega kaasa, vaid läks 
silmi pühkides koju,“ seletas Valve. 

»Ah tõesti!“ imestas toaneitsi suure häälega. ,,Siis 
päris nutma hakkas teine kohe!“ 

»Ta ju uskus nähtavasti, et ainult temal on roos 
rinnas, ja korraga — minul ka!“ 

»Küll saab meie proua rõõmustama, kui ta seda kuu- 
leb!“ hüüdis toaneitsi, ,,sest meie proua armastab nii 
väga oma roose, nagu oleks neil otse hing sees.“ 

Nõnda oli siis kõigil selge: Valve roos oli kiriku- 
mõisast pärit. Ja Irma imestas väga, kuidas ta küll 
kohe sellele mõttele ei tulnud, ta ju ometi teadis, mil- 
line oli Kalmu ja kirikumõisa vahekord. Aleviku pa- 
gari tütar imestas samuti, sest tema oleks pidanud ometi 
teadma, et kui apteekrimajas midagi kavatsetakse, siis 
kirikumõisas ei jääda, käed rüpes, istuma. Samuti ka 
vastupidi. 

Need olid muidugi pisut inetud mõtted, pealegi 
veel üsna ülekohtused. Sellest said kõik aru, kui Kal- 
mu Valve nüüd juba lausa avalikult seletas, kuidas pas- 
toriproua roos oli sattunud tema rinda. Pastoriproua 
oli kõigist roosidest valinud ilusaima ning ise oma 
käega pannud ta sinna, kus ta seisis veel praegu. Ja 
kui veel mõelda, mis ta ise seejuures ütles! Nimelt: see 
roos olgu Kalmu preilile märgiks, et saatuse silmapil- 
kudel ei unusta teda armas jumal ega head inimesed. 
Just nõnda oli pastoriproua öelnud, kui ta kinnitas oma 
ilusaima roosi Valve rinda. Ja kõik leidsid, et need 
olid ilusad ja mõtterikkad sõnad. 

Irma kordas neid sõnu veel siiski endamisi, kui läks 
üksipäinis kodu poole. Ilm oli soe ja päikesepaistene. 
Pea kogu taevas polnud näha pilvelajukestki. Ainult 
kui jõudis alevimajade vahelt välja põllukünkale, kust 
avanes laiem silmaring, hakkasid edelas paistma har- 
vad pilverünkad, mis tundusid aga nii rahulikena ja 
ajast ja ümbrusest vabastunuina, et Irma sai valusa tui- 
ke rinda. Kunagi varemalt polnud ta tundnud, et kau- 
ged pilverahnud, mis palistavad siin-seal sinise taeva 
serva, võiksid teha rinnas haiget, nagu algaks seal esi- 
mene armastus. 

Haige südamega ta jõudis kojugi ja unustas nagu 
hoopis, et täna on tema elus päev, mida ta nii suure igat- 
susega oli oodanud, nagu peaksid siis tema ees avanema 
maailma väravad. 

»Noh, tüdruk, sa ei rõõmustagi, et kool seljataga!“ 
ütles ema. 

»Ah, ema, rõõm teeb meele nukraks,“ vastas Irma. 

»Kust sa selle roosi said?“ 

»Roosi?“ küsis tütar nagu arusaamatuses vastu, 

sest ta oli selle hoopis unustanud. ,,Ah, see niisama, 
nalja pärast.“ 

»Aga kes ta sulle andis siis?“ 

»Ma ise võtsin,“ vastas Irma. 

; »Kust need roosid sul siis nii väga võtta olid?“ pä- 
ris ema. 

»Tee peal maas olid,“ seletas tütar. ,,Suur hulk oli, 
aga teised jagasin kooliõdedele, ainult selle ühe jätsin 
endale.“ 

»Nüüd sa luiskad lausa südapäeval,“ ütles ema. 

»Räägin sula tõtt,“ kinnitas Irma. 

»Kust need roosid siis sinna teele tulid?“ huvitus 
ema ikka enam ja enam. 

»Jah, seep see ongi, kust nad sinna tulid,“ lausus 
Irma nagu mõttes. 

»Ega ometi Eedi?“ küsis ema. 

»Aga kes siis muu,“ vastas tütar. 

»Ja kust tema nad siis sai?“ 

»Tõi rattaga linnast... tõi minule,“ seletas Irma. 

»Ja sa ei võtnud vastu?“ 

»Ta nõudis nende eest liiga palju.“ 

»Viskas siis teele maha, mis?“ 

»Viskas minu jalgade ette ja kihutas ise rattaga mi- 
nema.“ 

»Nii et sina siis lõpuks ikkagi korjasid nad maast 
üles?“ 

»Korjasin üles ja jagasin teistele, ainult selle ühe 
jätsin iseendale ja sedagi sellepärast, et ta pakkus 1lõ- 
puks oma roose mulle niisamuti, ilma milletagi.“ 

»Ja sa ei võtnud neid siiski temalt vastu?“ imestas 
ema. 

»Ta ütles, et — naljaviluks! Ta toonud need roo- 
sid ainult naljaks! Aga mis naljanumber mina tal siis 
õige olen?“ 

»Küll oled sa alles laps ja rumal!“ hüüdis ema 
nüüd. ,Õpid ja tuubid pool eluiga, aga targemaks ei 
saa. Lähed nagu aina lollakamaks. Kui poiss teeb nal- 
ja, siis ta mõtleb ju tõsiselt. Kui sinu kadunud isa al- 
les noor oli, siis naljatas ta niipalju, et ma ei teadnudki, 

millal asi tõsiseks läks. Nõnda on poistega. Ja ei mina 
mõista, mis sinul selle Eedi vastu nii väga on.“ 

»Ta on joodik,“ ütles Irma, aga nõnda, nagu ei 
usuks ta isegi oma sõnu. 

'“»Kallis laps, ta pole ju hoopis tükkiski joodik, pur- 
jutab ainult mõnikord. Aga kes selle viina siis ära peab 
jooma, mis meie omad vabrikud valmis ajavad ja mis sa- 
laja sisse tuuakse? Ega ometi meie, naised? Ka mitte 
härjad ega hobused! Ikka mehed, meie omad mehed. Ja 
tead, tütar, mis mina sulle ütlen: õige naine saab ka 
joodiku mehega hakkama. Sest ega mees joodikuna 
sünni, milleks ta siis peab joodikuna suremagi.“ 

»Minu pärast võib Kalmu Eedi küll joodikuna sur- 
ra, mina tema ravijaks ei hakka,“ ütles Irma. 

»Aga vana Kalmu kinnitab, et sina see oledki, kes 
tema pojast joodiku on teinud,“ seletas ema. 

»Kas see juba ka lepiks popsi tütrega, kui sel güm- 
naasium lõpetatud?“ küsis Irma väljakutsuvalt. 

»Ei, mu tütreke, vana Kalmu arvab teisiti,“ rääkis 
ema. ,,Tema arvab, et nüüd see popsi tütar tema pojale 
enam hästi ei kõlbagi, on ehk liiga peenike, liiga tark, 
ja tema arvates pole hea, kui naine on targem kui mees. 
Mina küll ütlesin talle, et ei koolitarkusest saa kuhugi 
ega kunikski, sest see on ainult raamatu tarkus, aga te- 
ma ajab ikka oma, et pole hea. Naiste tarkuse pärast 
mehed tänapäev jooma hakkavadki, ütleb ta.“ 

»Muidugi, see ei lähe, et popsi tütar lõpetab güm- 
naasiumi, kui peremehe poeg tuleb teisest klassist välja 
ja läheb rauda taguma või viilima,“ ironiseeris Irma. 

»Sa oled tõepoolest arust ära,“ ütles ema nüüd. ,,Sa 
arvad ikka veel, et mina üksi oma jõuga oleksin jäksand 
sind nii palju koolitada, kui vana Kalmu poleks aidand.” 

»Jäta, ema, ükskord see jutt!“ ütles Irma nüüd tü- 
dinult. ,,Sa räägid seda ju ainult selleks, et mind Eedi- 
le ajada. Kui ma ometi mõistaksin, mis häda sul selle 
minu mehelepanemisega õige on! Liiatigi, kus mul 
praegu terve maailm ees lahti. Ma võin kas või Ing- 
lismaale sõita, kui tahan. sõidan ühes Kase Hildega.“ 

»See pidi ju nii suures mehevalus olema, et ei jõud- 
nud kuidagi kooli lõppu ära oodata.“ ütles ema. 

»Aga täna ütles, et sõidab Inglismaale, sõidab tingi- 
mata,“ kinnitas Irma. 

»Siis on küll poiss ta maha jätt,“ otsustas ema, ,,ei 
õige tüdruk muidu niisukest asja tee.“ 


»Ei, Robi on tema järel kui hull, aga Hilde jätab ta 
maha,“ seletas Irma. 
»Loodab Inglismaalt parema leida, mis?“ küsis ema. 


»Ega ta sealt meest lähe otsima,“ vastas Irma. 


»Aga keda siis?“ imestas ema. ,,Keda te ilmast ot- 
site? Tead, armas laps, noorel tütarlapsel pole siinil- 
mas midagi paremat leida kui mees.“ 

»Ja laps, eks ole, ema?“ jätkas Irma. 

»Just nõnda, mu tütar,” kinnitas ema. ,,Ja need, 
kel raha, võivad ju sõita, kuhu süda kutsub, aga kuhu 
saab vaene inimene. Või kuigi saab, mis teda ikka ees 
ootab — ainult töö ja vaev. Aga siis juba parem kodus 
tööd teha kui võõrsil. Vana Kalmu on ikka üks täie ot- 
saga mees olnud, näe kirikuõpetaja peabki teisest lugu. 
Ja tead, mis tema mulle ütles? Ütles, et mina peaks si- 
nule ütlema, ärgu sa mingu huupi mööda maailma üm- 
ber jooksma...“ 

»Vaid jäägu ma ilusasti tema maalapikesele popsi- 
hütti elama, et tema töövägi ei kahaneks,“ jätkas Irma 
ema sõnu pooleldi naljatades, pooleldi pilkavalt. 

»Ei, tütar, seda vana Kalmu ei arva,“ vaidles ema 
Irmale vastu, ,,vaid tema ütleb, et Eedi läheks ehk aas- 
taks või paariks linna ennast täiendama...“ 

»Ja mina jääksin teda Kalmule ootama, eks?“ küsis 
Irma vahele. 

»Nagu ise soovid,“ vastas ema, , jääd siia või lähed 
ühes Eediga linna ja tulete pärast sealt tagasi, sest isa 
ostab vana Kärbi värkstoa kogu kupatusega Eedile. Ja 
mis teil siis viga elada ning oma lapsi kasvatada. Näe, 
Kärp räägib juba ammugi, et vaja puhkusele minna, sest 
sellest rügamisest tema eaks aitab. Tähendab, nälga 
pole ka siis karta, kui paneb kaks jalga seina peale. Aga 
isal poleks ka selle vastu midagi, kui Eedi saaks linnas 
hakkama, nii et võiks sinna jäädagi. Sest, ütleb ta, ega 
siis vana Kärbi värkstuba ainuke ilmas ole, mis raha 

eest saada. Nõnda arvab vana Kalmu, aga mitte nõn- 
da, nagu sina arvad.“ ! 

»Ema, mis ajast saadik sina õige mind juba pere 
Eedile sokutad?“ küsis Irma nüüd. ,,Sealtmaalt, kus 
mina mäletan, teed sa aina sellest juttu, nagu polekski 
maailmas suuremat õnne kui see.“ 

»Õieti öelda, ega ka olegi,“ ütles ema veendunult. 

»Seda sa otsustad iseenda järele, ema, aga mina pole 
sinuks,“ seletas Irma. ,,Sinule nähtavasti meeldib Kalmu 
vana ja sellepärast arvad sa, et Eedi peab ka minule 
meeldima. Aga, näe, ei meeldi! Ei meeldi juba selle- 
pärast, et me üksteist lapsest saadik tunneme, üheskoos 
üles kasvasime. Liiga tuttavad oleme, sellepärast ei 
meeldi.“ 

»Lapsest peast olid targem kui praegu: siis meel- 
disid sulle ainult vanad ja tuttavad mängukannid. Mida 
rohkem rimutud, seda armsam ja omasem.“ 

»Mina pole ju Eedit rimunud, miks ta siis peaks 
minule omane ja armas olema,“ ütles Irma. 

»Ja kuidas veel!“ ohkas ema. ,,Tänagi! Või arvad, 
et see meest ei rimu, kui tal lastakse mõnekümne versta 
tagant toodud roosid jalgu visata?“ 

»Ma võtsin nad ju maast üles,“ kaitses end Irma. 

»Hea seegi,“ ütles ema, ,,et niigi palju armastust.“ 

»Päh! Armastust!“ hüüdis Irma. ,,Ega ma seda 
armastuse pärast teinud. Aga mul oli roosidest kahju. 
Kui nende asemel oleks Eedi ise seal maas olnud, siis 
usu, ema, mina poleks mitte teda korjama läinud, et en- 
dale saada. Minu pärast oleks võinud ta võtta ükskõik 
kes. Sellist nõgikukke pole mul vaja.“ 

»Küll on Kalmu popsipreili õige suureks läind!“ 
imestas ema. ,,Perepoeg on tema meelest nõgikukk ja 
vana ema tahmatukk.“ 

»ÄAra luuleta, ema!“ rääkis Irma. ,,Sind pole ma ku- 
nagi tahmatukiks nimetanud.“ 

»Tuleta aga meelde, tütreke, tuleta hästi meelde, 
ehk ometi oled.“ 

»No ei ole!“ kinnitas Irma. ,,Ma pole midagi sellist 
mõelnudki, veel vähem siis öelnud.“ 

»Aga mis oli veel tänavu kevadel lumepõlves, selle 

suure pidu ajal, kui kõiki kutsuti, sind aga mitte? Mis 
sa siis mulle ütlesid?“ 

»Ma ei öelnud ju sulle siis midagi, ainult niipalju, 
et kes mind kutsub, minu ema on ju popsieit. See oli 
kõik. Aga see on ju tõsi, et sina oled popsieit, kõik ni- 
metavad sind nõnda.“ 

»Ei, armas laps, seep see asi ongi, et kõik mind 
nõnda ei nimeta. Ja kuigi, mis siis sest, ega siis oma 
laps pea ometi sedasama tegema. Sina arvad muidugi, 
et peab, eks? Liiatigi, kui laps on koolitud, kui ema on 
teda teiste heade inimeste abiga koolitand.“ 

»Ema, kallis,“ ütles Irma nüüd heakstegevalt, ,,see 
oli muidugi väga rumal, et ma seekord nõnda ütlesin, 
aga mu meel oli siis väga pahane, sellepärast. Ja sina 
oled seda kogu aeg südames kandnud? Sa ju ometi 
tead, et ma midagi halba ei mõelnud, ainult südame- 
täiega ütlesin.“ 

»Seda ei tea ma tänapäevanigi veel,” ütles ema. ,,Sest 
veel praegu nimetasid kedagi nõgikukeks.“ 

»Aga Eedi on ju nõgikukk!“ hüüdis Irma. —,,Sa 
vaata ainult, millisena ta õhtul koju tuleb.“ 

»Kui nii, siis olen mina sinu silmis ikka veel pop- 
sieit, sest kõik näevad ju, et ma seda tõesti olen.“ 

»Oota, ema, mõni aastagi veel, siis ei ole sa seda 
mitte enam,“ kinnitas Irma veendunult. ,,Nii tõesti, 
kui mina täna kooli lõpetasin, tahan mina ka selle eest 
hoolitseda, et sina enam popsieit ei oleks.“ 

»Ära parem hoolitse, tütreke,“ ütles ema. ,,Ära hoo- 
litse minu eest, hoolitse iseenda eest! Olen tänini osand 
elada, küllap oskan ka edaspidi. Sina aga vaata, kuidas 
sina eluga hakkama saad. Elu pole kool, kus teised sinu 
eest maksavad ja muretsevad, elus peab igaüks ise maks- 
ma ja muretsema. Ja sellest sinu popsieidest hakkasin 
rääkima mitte oma südame pärast, sest mis teeb tühipal- 
jas sõna vanainimese südamele. Vanainimese süda, liia- 
tigi veel popsieide süda, on kui taotud tallukas, seda on 
kogu pikk eluaeg niisuguste ja teistsuguste sõnadega 
klopitud, nii et tema peale ei hakka enam miskisugune 
sõna, ehk olgu siis et jumalasõna kirikus või palvema- 
jas. Noore südamega, sellega on teine lugu ja sellepä- 

rast räägin ma. See kord nimelt, sel suurel pidupäeval, 
ei jäetud sind sugugi sellepärast kutsumata, et mina 
olen popsieit, vaid...“ 

»Vaid mispärast siis?“ küsis Irma peaaegu eruta- 
tult, nagu kardaks ta midagi. 

»Vaid sinu enda pärast,“ ütles ema. ,,Sind ei tahe- 
tud.“ 

»Seda nad valetavad tagantjärele!“ hüüdis Irma är- 
ritatult. ,,Ja sina, ema, usud nende kavalat juttu!“ 

»Mis kaval jutt see siis on, kui nad ütlevad, et Kase 
rahval oli valida, kas sina või Eedi ja Valve, sest mõle- 
malt poolt polnud võimalik kutsuda, kui ei tahetud 
tüli.“ 

»Nojah, nii see on,“ rääkis Irma kiusakalt, ,,kui tu- 
leb valida, siis võetakse tingimata perepoeg õega, mitte 
aga popsi tütar. See on just see, mis mina ütlen.“ 

»Ei, tütar, kui valitakse, siis ikka ennem need, kes 
teistega läbi saavad, mitte aga seda, kel hambad lõua 
otsas.“ 

»S00, nüüd siis oleme sealmaal, et popsitütrel on 
juba hambad lõua otsas!“ hüüdis Irma ironiseerivalt. 

»Mitte popsitütrel, vaid sinul, armas laps,“ seletas 
ema. ,,Sina oled nii suureks paisund, et sinule pole 
enam miski küllalt hea. Sina oled oma arust palju suu- 
rem kui kõik need perepojad, -tütred ja kaupmeeste 
preilid kokku.“ 

»Olengi, sest keegi ei saanud nii head lõputunnis- 
tust kui mina!“ ütles Irma iseteadlikult. 

»Aga oma kõige parema lõputunnistusega tulid 
ometi popsionni tagasi, ei saanud kuhugi mujale,“ üt- 
les ema. 

»Küllap saan, oota aga natuke, elu on meil alles 
ees,“ ennustas Irma veendunult. 

»Noh, eks siis ootame pealegi,“ arvas ema alistu- 
nult. ,,Aga mis sa mõtled kodus peale hakata?“ 

»Siin pole midagi peale hakata,“ vastas Irma. ,,Üld- 
se pole suvel midagi peale hakata, peab sügist ootama, 
siis linna.“ 

»Sa siis mõtled terve suve käed rüpes istuda või?“ 
küsis ema nagu arusaamatuses. 


»Aga mis sa siis arvad?“ küsis Irma vastu. ,,Pean 
ma ehk ka tänavu Kalmule päeviliseks minema?“ 

»Kas Kalmule või kuhugi mujale, ei mina tea,“ rää- 
kis ema, ,,aga tule jumal appi, ega sa siis ometi aasta 
ilusamaid päevi taha maha logeleda. Ja kuis sa siis sü- 
gisel linnagi lähed, kui sa suvel midagi ei teeni? Tädi 
võib sulle ju küll toanurga anda, aga toidu ja hilbud 
pead ikkagi ise muretsema.“ 

Need sõnad tõid äkki Irma nagu taevast maa peale 
tagasi. Jälle kerkisid silmade ette kauged pilverünkad, 
mida ta esiteks valusa tuikega südames oli vaadelnud. 
Ja nüüd arvas ta äkki mõistvat, miks pilved võivad mõ- 
nikord teha nii valusasti haiget. Aga seda öelda ei osa- 
nud ta ei iseendale ega teistele. Ta tundis ainult, et 
nüüd ta teab, vähemalt aimab, miks sünnib südames 
nagu magus valu, kui taevas on helesinine ja sealpool 
metsi ning välje, sealpool soid ja rabu seisavad üksikud 
pilved nagu igaveses rahus. 

»Kui minna, siis minna juba Kalmule,“ lausus Irma 
viimaks. 

»Ma arvan ka, et kuhu siis ikka mujale,“ nõustus 
ka ema. ,Isa ajab ehk ka Valve välja, siis olete kakski 
omasugust.“ 

»Parem oleks üksi,“ arvas Irma. 

»Ah latseke, latseke!“ ohkas ema. 

Suvi oli kulunud Irmal raskes töös, mille lohutu- 
seks oli ainult teadmine, et see on võitlus parema tule- 
viku eest. Küll tõmbas ka peretütar Valve ajuti kaasa, 
nagu peaks ka tema juba millegi eest võitlema, aga ei, 
tema töötas enamasti isa sunnil, oodates pikisilmi sü- 
gist, et minna ülikooli, kus pidi olema alaline pühapäev 
ja pidu. Selle piduliku meeleolu sissejuhatuseks või 
eelmaitsmiseks pidid olema juba need kaks nädalatki, 
mis Valve veetis moodsaimas supluskohas, kust saa- 
bus Kalmule tagasi, nagu tuleks kuningatütar tuhka- 
triinude juurde. Ja kogu järgneval suveosal polnudki 
enam muust juttu, kui aga ainult sellest, mis tehtud ja 
nähtud mererannas, kasiinos, muusikal, koosviibimisil, 
tantsuõhtuil, < jalutuskäikudel, murutõnisel. Lõpuks 
olid kuulajad kõik väsinud ja ootasid ühes Irmaga, et 
tuleks sügis ja päästaks nad peretütre jutustusist, mil- 
lele ei tulnud ega tulnudki sel suvel lõppu. 

Praegu asus Irma linnas tädi juures, kel korteriks 
kaks tillukest tuba poolkeldrikorral. Esimeses toas 
elab tädi ise, teises — Irma ühes täditütar Lonniga, kes 
käib kompvekivabrikus tööl, kust toob iga õhtu kaasa 
magusaid lõhnu. Alguses Irmale väga meeldisid need 
lõhnad, peaaegu nii väga, et ta oleks tahtnud täditütre 
soovil sinnasamasse vabrikusse tööle minna. Aga viim- 
sel silmapilgul meenus talle tema suvine raske töö ja 
ühes sellega pikad, kurnavad kooliaastad ning tahtma- 
tult küsis ta iseendalt: ons kompvekivabrik see parem 
tulevik, mille eest ta tänini nii südilt oli võidelnud? 
Vabriku magusatele lõhnadele vaatamata otsustas Irma, 
et sellisena pole ta oma tulevikku kunagi kujutlenud. 

Nõnda siis pidi tema asemel keegi teine minema komp- 
vekivabrikust magusaid lõhnu koju kandma. Aga tädi- 
tütar ütles sel puhul Irmale: 

»Pane sa tähele, ükskord sa kahetsed, et sa minu 
nõu järele ei teinud, meil on juba ennegi seal mitu 
gümnaasiumipreilit. Kuid usu või ära usu, aga komp- 
vekki ei oska nad põrmugi paremini teha kui mina või 
teised minusugused. Alguses olid veel hullemad tögad 
kui meie. Ainult meister on nende ümber kui mesilane, 
nagu oleks neil magusam lõhn küljes kui teistel. Aga 
ikka seesama kompveki lõhn. Kui sina tuleksid, siis 
näeks ta varsti ainult sind, sest sinul on sinised silmad 
ja pehmed, ümmarikud käsivarred. Meister armastab 
nimelt pehmeid ja ümmarikke. Minu poole ta enam ei 
vaatagi, sest minusugusest kondikrobist ei taha ta mi- 
dagi kuulda ega näha. Ja sina oled noor! Kui vana sa 
õieti oled? Veel mitte üheksateistkümnenegi? Küll 
saaks nalja, kui sina meie juurde tuleksid! Tule õige 
korraks, tule väheks ajakski, mis see sulle teeb, sest 
kaotada pole sul sellega ju midagi. Kui himu otsa 
saab või kui põrmugi ei meeldi, siis jää lihtsalt koju ja 
ma viin sõna, et oled haige või et kõht ei kannata komp- 
veki lõhna välja, ajab öökima, nagu oleks süda alati 
paha.“ 

Võttis päevi, isegi nädalaid, enne kui täditütar loo- 
bus oma kuldsest mõttest viia Irma endaga kaasa komp- 
vekivabrikusse. Võib-olla olekski ehk Irma lõpuks 
läinud, kui mitte Lonni poleks nii palju lõbusaid ja 
»naljakaid“ asju jutustanud meistrist ja teistest ini- 
mestest, kes liikusid vabrikus. Aga nüüd jättis ta mi- 
neku mõtte kindlasti ja hakkas otsima oma haridusele 
vastavat kohta. 

Peagi märkas ta, et sajad, võib-olla isegi tuhanded 
temataolised teevad sedasama. Karjakaupa esitavad 
nad palvekirju ja karjakaupa kulutavad nad igasuguste 
asutiste, ettevõtete ja ametikohtade uksi, karjakaupa 
kuulutavad nad lehes ja käivad pakkumusi küsimas või 
teiste kuulutuste peale pakkumusi esitamas, aina ooda- 
tes ja lootes, kuni nad viimaks väsivad, tüdivad ja tül- 
pivad, sest nad hakkavad aimama, et nende haridusele 


ja oskusele vastavaid kohti pole üldse olemas, või neid 
on nii armetult vähe, et ei jätku kümnegi jaoks ühte. 
Mine end lõpuks kas või lapsehoidjaks, toaneitsiks või 
köögitüdrukuks pakkuma, aga isegi seal nõutakse min- 
gi võõrkeele oskust või soovitust ja tõestust, et oled 
enne teeninud ja et midagi oskad. 

Kuid Irmal polnud mingeid soovitusi ega tõendeid, 
tal oli ainult otsast otsani hea lõputunnistus, mille ta 
alguses mängis välja kui trumbi. Aga ta pidi varsti 
nägema, et tema trump ei avaldanud kuigi suurt mõju 
või see oli loodetule otse vastupidine. Leidus isegi 
neid, eriti majaprouade seas, kes Irma lõputunnistust 
nähes ütlesid lausa: 

»Armas laps, teiega pole midagi peale hakata: teist 
ei saa minu põrandate poonijat ega ülevõtjat, ammugi 
mitte tahmaste ja rasvaste pottide küürijat, mul on vaja 
lihtsat tööinimest.“ 

»Ma olen tööinimene, kogu suve tegin maal rasket 
talutööd, tööd ma ei karda,“ katsus Irma seletada. 

»Sõitke Inglismaale, sõitke Londoni, kus on rohkem 
tahma, seal ehk hakkate midagi tegema, siin mitte,“ 
vastas proua. ,Olen juba katsunud, sellest ei tule mi- 
dagi: ei maksa jännata ega aega raisata ei teil ega mi- 
nul.“ 

Irmal olid alguses otse pisarad kurgus, kui ta sel- 
liste põhjendustega kõrvaldati kohasaamisest. Aga kui 
ta kodus täditütrele kaebas oma häda, ütles see ilma pi- 
kemata: 

»Irma, sa oled ikka pisut tobe nagu kõik maainime- 
sed. Ega siis prouad ole ometi pea peale kukkunud, et 
nad sinusuguse peaksid omale majja võtma. Proua ise 
on algharidusega ja teenija oleks keskharidusega, kus 
sa selle küüruga lähed! Mis härra selle kohta ütleks? 
Härraga oleks varsti sama lugu, mis meil meistrigagi: 
härra oleks kui mesilane sinu ümber.“ 

»Ega sul olegi muud, kui aga et mehed on nagu me- 
silased,“ püüdis Irma täditütre arvamusele vastu vaiel- 
da. Kuid see ei lasknud end põrmugi heidutada, vaid 
ütles: 

»Aga mis siis siinilmas muud on? Ela mõni aeg, 

küllap näed siis isegi. Pea meeles, mis mina sulle üt- 
len, ja mina ütlen sulle heast südamest, sest ma pole 
sinu peale kade. Mõni teine peaks oma molu kinni, 
lihtsalt omakasu pärast, et mitte endale võistlejat kaela 
sokutada, aga mina ütlen sulle nii-öelda hea mehe poo- 
lest, et sinul on alles maatüdruku lõhn juures ja see 
ongi, mis meestele kõige rohkem meeldib. Maatüdru- 
kud on ju hirmus rumalad, sellepärast, sest meestele 
meeldivad rumalad tüdrukud, neid saab jumalamuidu 
kätte, sellepärast. Usu, usu, kallis Irma, ainuüksi selle- 
pärast, kõik muu on tühi lora. Sest kui mees satub lin- 
natüdruku pihku, küll see juba teab, millest peale ha- 
kata, sest see tunneb meeste krutskid. Juba maast ma- 
dalast! Katsugu mees kas või minuga! Mitte kui mi- 
dagi! Kompvekki ka ei anna heast-paremast, kuigi see 
on mul omal jumalamuidu käes. Aga sinusugune! Üt- 
leme, et sinul oleks kompvekid jumalamuidu käes, siis 
sina jagaks nad kohe poistele samuti jumalamuidu väl- 
ja. Ja pea nüüd meeles, mis mina sulle ütlen: kui hak- 
kad jagama juba kompvekke jumalamuidu, siis arvavad 
mehed kohe, et saavad sinult kõik jumalamuidu. Ju- 
mala eest, just nõnda nad arvavad! Maamehi ma nii 
hästi ei tunne, aga linnas on nad kõik nõnda. Sa peaks 
omale tuttavaid muretsema, siis sa näeksid varsti isegi, 
et mul on õigus. Tahad, ma tutvustan sind mõnega?“ 

Aga ei, Irma ei tahtnud, vähemalt esiotsa mitte, en- 
nem ,,konutas“ ta üksinda kodus, nagu Lonni seda ni- 
metas. Irma konutas ja luges oma rahatagavara, püü- 
des välja arvutada, kui kaua ta võib nõnda tädi juures 
elada ja kohta otsida. Ajuti oli ta sedavõrd väsinud ja 
tülpinud, et ei tõstnud kogu päev jalgagi toast. Rusus 
pettumus ja lootusetus. Aga siis tuli tädi talle appi, 
öeldes: 

»Sa ära kuula nii väga seda Lonni juttu, temal on 
omad jutud, linnatüdruku jutud. Parem hakka midagi 
tegema, ära muidu niisama istu, sest see on veel hullem 
kui tühjad jutud. Kuula mind, mina olen ju samuti 
maainimene nagu sinagi ja ei harju selle linna kila- 
kolaga surmani hästi. Aga elada on saanud siingi, pi- 
sut ehk kergeminigi kui maal. Ainult kui see sakste 

pesu poleks mõnikord nii roppmust. Jah, kallis õetüt- 
reke, linnasakste pesu on vahel hirmus roppmust ja mõ- 
nikord on isegi nõnda, et mida suuremad saksad, seda 
mustem pesu, nii et ei minul ega sinul küll niisukest 


roppust ole. Aina imesta kohe, mis nad temaga küll 7 


teind või kui kaua ta neil selgas käind, et ta niisukeseks 
läind. Aga nüüd on mul see trett jällegi koos, kas sa 
ei tuleks aitaks mul ta ära rullida, muidu peame Lon- 
niga tule valgel, see pole ikkagi nagu päevavalgus.“ 

Nõnda siis Irma läkski tädile appi pesu rullima ja 
hakkas pärast triikimagi, et pääseda roiutavast noruta- 
misest. Aga siin selgus kohe, et see töö nõudis palju 
rohkem oskust kui Irmal seda tagavaraks. Tädi pidi 
ikka ja jälle tema käest raua võtma või pesutükki sead- 
ma, öeldes lühidalt: ,,Nõnn, nõnn.“ Lõpuks jäi seega, 
et Irmal tuli triikida lihtsamaid asju, nagu tasku- ja 
käterätte ning padjapüüre, kuna tädi ise pidi asuma 
ihupesu kallale, mis olevat nii keeruline ülesanne, et 
Irma ei saavat sellega veel mil ega mil ajal toime või ta 
pusivat ühe tüki kallal nii kaua, et see ei tasuvat raua- 
soojendamistki. Ometi julgustas tädi Irmat, rääkides 
nõnda: 

»Sest pole ühti, et alguses sireldi-vireldi, küll pä- 
rast hakkab minema. Peaasi, et midagi õieti ära õpid, 
et midagi hästi ja kärmesti teed, sest palk on selle jä- 
rele, kui ilusasti ja kärmesti. Ega minagi kohe osand, 
keegi ei oska kohe. Jumal annab küll elu ja ameti, aga 
oskuse pead ise muretsema. Taevas pesutriikimist ei 
ole, sest õndsatel pole pesu olemaski, nii et mis sa seal 
siis triigid. Nagu nüüdse aja inimestel maa pealgi. Ka 
neil pole enam õiget pesu seljas, nagu hakkaksid kõik 
õndsaks saama, naised nimelt, Aina mingisugune tri- 
koolira, mida pole vaja triikida ega kedagi, ludista ai- 
nult kausis käte vahel pisut ära ja kui kuivaks saab, siis 
mudi teist jällegi kamalus ning polegi muud kui pista 
üle pea selga. Nõnda elatakse nüüd! Ja siis imesta 
veel, et keegi ei oska enam õieti särki ega püksi triiki- 
da ega kokkugi panna. Särki ega püksi pole varsti 
enam olemaski, õiget särki ja püksi muidugi, mis sa 
siis, vennike, veel seal pesed või triigid. Varsti oleme 

seal maal, et minusugust ontli pesunaist pole üldse 
enam kellegil tarvis. Aga tõmmaku minu pärast kas 
või hoopis ihualasti, nagu paradiisis muistegi, ei minul 
ole sest kedagi, sest minu päevad on läbi ja taevas pole 
niikuinii vaja enam pesu pesta. Ja et ma taeva saan, 
seda usun ma juba ammugi kaljukindlalt. Oma õndsale 
vanamehelegi ütlesin surmavoodil, et mine aga taeva, 
küll ma sulle sinna järele tulen. Sest kui inimene siin 
maa peal nõnda on teisi inimesi kasinud ja koristanud 
nagu mina, siis peab ta ometi selle eest taeva saama. Või 
ma tahaks õige teada, kes sinna siis saavad? Ega ometi 
need, kelle nii roppmusta pesu mina olen pidanud pe- 
sema?. :." 

Tädi jäi vait, nagu mõtleks ta oma sõnade üle jä- 
rele või nagu ootaks ta, et Irma ka midagi ütleks. Aga 
sel polnud selleks põrmugi aega. Õieti polnud ta tädi 
sõnu kuulnudki, sest talle oli triikimiseks kätte sattu- 
nud mingisugune kotitaoline pesutükk, mis nõudis te- 
malt kogu tähelepanu ja vaimuväge. Roosakas keele- 
otski oli ilmunud pahempoolsesse suunurka ja tegi seal 
kuuma rauanina liikumist tahtmatult kaasa, kuna Irma 
ise nagu ennast julgustades mõttes sonis: ,,Lõputun- 
nistuse sain üleni hea, kas ma siis sinust väänkaelast 
võitu ei saa“ Väänkaelaks pidas ta nimelt seda koti- 
taolist pesutükki, millele kuuma rauaga kuidagi õieti 
ligi ei pääsenud, pööra või säti teda ükskõik mispidi. 

Samal ajal tädi eietas oma mõttelõnga ja kui tüdi- 
nes, siis päästis uuesti sõnavoolu valla, sest nõnda oli 
tundmus, nagu poleks enam vaja mõelda. Mõtlemine 
aga väsitas ja et tädi oli juba vanainimene, siis ei suut- 
nud ta kahte rasket asja korraga — tööd teha ja mõelda. 
Aga imestada polnud selles midagi, sest väga paljud 
noored ja keskealisedki, olgugi nad mehed, ei suuda sa- 
mal ajal mõelda, kui nad midagi teevad. Sellepärast 
ongi kõnelejate sõnades nii harva mõtet, kuigi neil on 
mõtlemiseks kogu rahva usaldus. Aga kus sa paraku 
mõtled, kui pead kõnelema! Inimene võib harilikult 
ikka kas vaikida ja mõelda või mõtlemisest pääsemi- 
seks kõnelda. Et lugu nõnda on, seda teadis Irma tädi 
juba ammugi, sest kui kõnelemine on kord selge, siis 


23 


voolavad sõnad suust ilma vähimagi vaevata ja vähi- 
magi mõtteta. Kuulaja peab mõtlema, mitte kõneleja. 
Tädi lootis, et Irma kui noor inimene, kes alles hiljuti 
oli koolipingilt tulnud, suudab veel samal ajal midagi 
mõelda, kui ta tööd teeb. Aga ei, ka Irma ei suutnud, 
või kuigi ta mõtles, siis ainult oma töömõtteid, ja neid- 
ki nii pingutavalt, et ei kuulnudki, mis tädi kõneles. 
Nõnda läksid selle ilusad mõttetud sõnad sootuks ka- 
duma — haihtusid umbsesse toaõhku. Ometi rääkis 
tädi oma piinavate mõtete summutamiseks nagu enda- 
misi: 

»Jah, ainult kui mõelda, et mina olen juba üle ka- 
hekümne aasta päevast päeva kasinud ja koristanud tei- 
si inimesi! Ja ikka veel õpetaja tuleb küsib, kas ma 
küllalt usun. Aga kuis ma siis saaks nõnda teisi ini- 
mesi kasida, kui ma ei usuks, et see on jumala armunõu, 
et ma pool eluiga pesen pesu? Ja kuis veel pesen: 
ainult seebi, sooda ja sooja veega ning oma kätega, mit- 
te nõnda, nagu teised, et pole muud kui kiia seebikivi, 
kloori ja jumal teab mis ning kraabi siis kõva harjaga, 
ikka sahkat-sahkat-sahkat, sahkat-sahkat-sahkat. Ja 
need tahavd ka taeva saada, need klooritajad ja kraapi- 
jad! Aga tead, õetütreke, mina ei laseks neist ühtegi 
taevaväravast sisse, mitte ühtegi. Sest milleks see kloor 
ja hari, mis purustavad pesu? Ja alati pole pesu sugugi 
nii väga must, mitte sugugi. Vahel ei tunne õieti ära- 
gi, kas on seljas olnd või mitte. Meeste omaga on see 
üsna sagedasti nõnda. Sellepärast olen hakanudki ikka 
enam ja enam mehi armastama, nii et kui ma ükskord 
suren, siis armastan ma vist veel ainult mehi. Aga si- 
nule ütlen ma, kallis õetütreke: neid puhta pesuga 
mehi võib küll armastada, aga neile mehele minna, seda 
mitte. Seda rumalust ära sa kunagi tee, et sa niisuk- 
sele naiseks lähed, sest neile pole naist vaja. Naine 
olgu ikka ainult kasimiseks ja koristamiseks, või muidu 
ta polegi naine, vaid mõni muu loom. Sest kui mehel 
polegi midagi kasida, milleks tal siis naine? Ei, eit! 
Mina olen ikka öelnd, et kui mehed lähvad puhtamaks, 
siis pulmad harvemaks...“ 

Viimased sõnad hakkasid ka Irma kõrvu kinni, 

võib-olla sellepärast, et ta oli millalgi Kalmu Eedit ema 
vastu nimetanud nõgikukeks. Tema oli siis arvanud, 
et mees, kellega tema abiellub, peaks olema vähemalt 
puhas, mitte aga selline tahmakänkar, nagu ta nägi 
Eedit sagedasti, kui see tuli töölt. Kuid tädi seletas 
nüüd abieluasja otse vastupidiselt, nagu soovitaks ta 
Irmat tagasi pöörata tahmase Eedi juurde. See oli Ir- 
male veel tänagi vastuvõtmatu ja ta katsus maksku mis 
maksab mitte kuulata, mis tädi rääkis meeste puhtusest 
ja naiste mustusest. Et see mittekuulamine oli lõpuks 
väga raske teostada, siis oli Irmal üpris hea meel, kui 


“koju jõudis Lonni, kes segas tädi elutarkuse jutlusta- 


mist. 

»Jumal tänatud!“ hüüdis Lonni, kui nägi, et teised 
triigivad. ,,Tähendab, pesu on rullitud! Sellest vae- 
vast olen seks korraks päästetud. Tulles murdsin just 
pead, kuidas saada Irma enda asemel pesu rullima, aga 
teiseks korraks.“ 

Ja ta astus Irma kõrvale ning vahtis, käed puusas, 
tema triikimist. Juba natukese aja pärast ütles ta: 

»Selle tööga jääd sa küll nälga, vähemalt esiotsa. 
Ma ütlesin sulle küll, et tule ometi vabrikusse, aga ei! 
Aina loodad! Nüüd on sul käes: pesutüdruk! Vab- 
rikutüdruk on pisut kõrgemast seisusest.“ 

»Ma otsin ju kohta edasi,“ vastas Irma, ,. tahtsin 
ainult tädi aidata ja sulle head meelt teha.“ 

»Hea meel heaks meeleks, aga kui kaua sa seda koh- 
ta ikka otsid,“ ütles Lonni. ,,Ega sa igavesti seda teha 
saa. Niisugust elukutset ei ole, et pole muud kui otsi 
aga kohta, küll riik või linn maksab palka, annab tobi- 
lobi.“ 

»Eks siis Irma jaoks siinilmas ka ometi paras pai- 
gake leidu,“ arvas tädi. 

»Muidugi, küllap leidub,“ vastas Lonni, ,,ainult ei 
tea, millal kätte saab. Isegi seda ei tea, mida õieti ot- 
sima peaks.“ 

Ka Irmale endale paistis mõnenädalase linnasviibi- 
mise järele, et ta enam õieti ei teadnud, mida ta peaks 
otsima. Ikka enam ja enam kaldus ta arvamusele, et ta 

ei peagi alguses kohe oma õiget kohta otsima, vaid mi- 
dagi selletaolist, kus oleks võimalik end õige koha vastu 
ette valmistada. Sest Irma oli veendunud, et kui ta 
oleks tundnud raamatupidamist, siis oleks tal juba soo- 
vitud koht käes. Nii siis — pidi võtma raamatupida- 
mis-kursuse. Aga see nõudis kuid ja ei olnud kuskilt 
võtta, millega end kogu selle aja elatada. Oleks tädi 
alati kodus pesu pesnud, siis oleks ehk tema aitamisega 
enda kuidagi hädast üle aidanud, kuid koduspesemine 
oli tädil ainult vahetevahel, enamasti käis ta väljas päe- 
viti pesemas, täna siin, homme teisal. Nõnda murdis 
Irma pead, mis koht see küll võiks olla, mis ta hädast 
välja aitaks. Lonni leidis ka siin kohe nõu. 

»See koht on passikoht,“ ütles ta. ,,See olekski ka 
palju viisakam sulle, kui minna lihtsalt teenijaks või 
kuhugi laste juurde. Iseasi, kui ka sinna saaks ainult 
teatud tunnid päevas. Aga siis makstakse hirmus nä- 
ruselt, laste peale ei taheta ju kulutada. Saksu passi- 
mas käivad peened prouadki, kes räägivad võõraid keeli. 
Sellepärast on passikohtadele hirmus suur tung, sinna 
kipuvad kõik. Kes enam kuhugi ei saa, see läheb pas- 
sima või laste juurde, sest seal pole oskust vaja. Lap- 
sega on ju nõnda, et kui ta on suurem, siis õpetab ta ise, 
mis sa pead tegema, ja kui ta on alles väike, siis õpetab 
ema. Ma olen last hoidnud, ma tean. Tuleb haigus, 
siis tuuakse arst, nii et siis võib see õpetada. Ja haigu- 
sed tulevad, tee mis tahes, nii et siis karjuvad emad 
sulle, sa tahad nende lapsed ära tappa. Tuleb ükskõik 
mis haigus, ikka oled sina süüdi. Sellepärast ei lähe 
tänapäev enam ükski täie aruga inimene lapse juurde. 
Ennem kas või kuhugi restorani riistapesijaks.“ 

»Ära aja hullujuttu!“ ütles siin tädi vahele. ,,En- 
nem ikkagi lapse juurde kui riistapesijaks,“ 

»Ema, Sina ära räägi siin kaasa, sest sina pole teiste 
lapsi hoidnud,“ ütles Lonni. 

»Kuis ei ole? Olen,“ ütles ema. 

»Mitte meie aja lapsi,“ kinnitas Lonni. 

»Laps on ikka laps,“ ütles ema. , Ainult et nüüd on 
lapsi hirmus vähe, nii et inimesed kohe ogaraks lähevad, 


niipea kui mõni neist haigeks jääb: Inimesed ei karda 
ega usu enam jumalat. Aga jumal annab lapsed ja saa- 
dab ka haigused.“ 


»See võis enne nõnda olla,“ ütles Lonni, ,,aga nüüd 
annab jumal ainult need lapsed, keda ei taheta. Selle- 
pärast, Irma, kuula minu nõu, kui ma sulle ütlen: tee 
mis tahes või mine, kuhu saad, aga ära hakka teiste lap- 
si kasima! Nüüd ei taha ükski korralik inimene ise- 
omagi lapsi kasida, veel vähem võõraid.“ 

»Kuule, sina, tüdruk, ära aja teise aru segi!“ ütles 
ema nüüd. ,,Ära tee teda sama hulluks, nagu sa ise 
oled. Ja sina, Irma, ära kuula, mis Lonni räägib. Teiste 
laste hoidmine on väga hea ja kasulik asi, sest seal võid 
sa midagi õppida, mis sul endal elus tarvis läheb, kui 
tulevad omal lapsed...“ 

»Ema, sa oled tõepoolest ohoh!“ hüüdis Lonni. ,.Ir- 
ma alles üheksateistkümnene, aga juba sina tahad, et ta 
hakkaks lapsi valmis vorpima. Anna talle ometi pisut- 
ki aega elada!“ 


Nõnda sattusid tädi ja tema tütar Lonni vaidlusse, 
kui nad tahtsid Irmale nõu anda, millist kohta ta peaks 
otsima, kui ta tahab hakata õppima raamatupidamist. 
Irmal oli raske otsustada, kummal oli õigus, kas tädil 
või täditütrel, aga niipalju taipas ta ometi, et tädi on 
vanameelne, kuna täditütar radikaalselt moodne. Tädi 
oli nagu üleliia vanameelne, täditütar üleliia moodne, 
nii et Irma ei julgenud õieti kummagi arvamusi oman- 
dada. 

»Ennem pakutan sakste koeri tänaval kui nende 
lapsi!“ hüüdis Lonni ägeduses. ,,Sest ka saksad ise pa- 
kutavad oma koeri, mitte aga lapsi.“ 

»Aga mina ütlen sulle, Irma, et ennem mine kas või 
mõne tüdruku last hoidma, kui kõige peenema trahteri 
riistu küürima, olgu seest- või väljastpoolt!“ hüüdis 
tädi omalt poolt. ,,Sest lapsed on jumala loomad, aga 
trahterid ja restoranid on kuradi kullakoopad.“ 


»Parem kuradi kullakoopas laulda kui jumala loo- 
made pirisemist kuulata,“ sähvas Lonni. 
»Muidugi,“ vastas ema, ,sina lähed ikka ennem 

kõrtsi kui kirikusse laulma. Aga ära sellepärast teisi 
hakka kaasa meelitama!“ 

»Ma ei meelita, ma annan ainult head nõu,“ seletas 
Lonni. ,,Mina annan talle seda nõu, mis tal tänapäev 
vaja, aga sina, ema, tuled sellega, mis oli viiskümmend 
aastat tagasi. Aga siis polnud veel meie kompvekivab- 
rikut olemaski. Siis polnud midagi veel, kui polnud 
meie vabrikut.“ 

»Hea nüüd küll, hea nüüd küll,“ kordas ema järele- 
andlikult. , Siis polnud muidugi ei sinu kompvekivab- 
rikut ega kino, kuhu sa oma raha kannad...“ 

»Mina ei raiska kunagi iseoma raha kino-peale, sel- 
leks on maailmas poisid olemas,“ pistis Lonni vahele. 

»Poisid või mitte poisid, see on ükskõik, aga nüüd 
on nii hirmus palju kõiksugu kohti, kus te seegate, et 
viisakaid ja korralikke inimesi pole enam olemaski. Aga 
mina tahaks, et Irmast saaks viisakas ja korralik tüd- 
ruk.“ 

»Tähendab, ema, mina sinu arvates ei ole viisakas 
ja korralik?“ küsis Lonni. 

»Igatahes ei teeks halba, kui oleksid palju viisa- 
kam ja korralikum,“ vastas ema. 

»S00,““ ütles Lonni, ,,juba hakkad jällegi! Hakkad 
Irma juuresolekul! Tähendab, tuled jällegi oma ki- 
node, kohvikute, trahterite ja tantsudega! Jälle oma 
kreemide, värvide, puudrite, lõhnaõlidega! Nagu oleks 
mina need asjad välja mõelnd!“ 

»Ei, sina ainult tarvitad neid ja raiskad oma kallist 
raha,“ vastas ema, »nii et ei saa siis enam õiget särki ega 
õiget kleitigi selga, lekutad oma törkadega, kintsud 
välguvad taga.“ 

»Issand! Oled sina küll, ema, naljakas!“ hüüdis 
Lonni. ,,See on ju mood! Sinna ei või ükski parata!“ 

»Muidugi,“ oli ema nõus, ,,törkade ja välkuvate 
kintsude mood! Ja kui tuleb niisuke mood, et hoopis 
alasti, siis tõmbad needki udemed ümbert, mis sul veel 
minu abiga olemas.“ 

»Ei, ema, niisukest moodi ei tule, et hoopis ihu- 
alasti,“ seletas: Lonni, ,,sest neid inimesi on vähe, kes 
oleksid üleni nii ilusad, et neid tahaks keegi näha, või 

et nad ise tahaks end teistele näidata. Minagi ei tahaks 
seda, kuigi olen oma meelest päris ilus tüdruk.“ 

»Kuuled sa, Irma, kuidas linnalapsed oma emadega 
räägivad,“ ütles tädi. ,,Kas maal ka juba nii kaugel ol- 
lakse?“ 

»Ei tea just, kui kaugel,“ vastas Irma, ,,aga eks tule 
sealgi ütlemist.“ 

»Ahah! Said sa, ema?“ parastas Lonni. ,,Näed, 
maal niisama! Needsamad törkad, nii et aina välgub.“ 

»Aga, armsad lapsed, kui see kõik nõnda on, mis 
siis selle Irma kohaga nii väga pead murda,“ ütles ema 
pilkavalt. ,,Siis pole muud, kui otsigu kohta üksiku 
juurde ja teatagu, et on kõigega nõus.“ 

»Olekski ka kõige õigem,“ ütles Lonni veendunult. 
»Ma tahtsin seda talle juba ammugi soovitada, aga ei 
julgenud, sest kartsin suud paotada. Kuulutagu liht- 
salt: noor, haritud maaneiu otsib kohta üksiku juurde 
perenaiseks, et edasi õppida. Muud midagi! Ja kohti 
oleks kamaluga tõsta. Või kui see ei aita, siis juurde 
lisada veel ,,nägus“ ja ,,kõigega nõus“, nii et — kõigega 
nõus nägus otsib, et edasi õppida. Tähendab, maahari- 
dus on käes, nüüd tuleb linnaharidus.“ 

»Aga mina ütlen sulle, Irma, et kui sina peaks mi- 
dagi niisukest tegema, siis ära tõsta enam oma jalga üle 
minu ukseläve, pea seda meeles!“ rääkis tädi ähvarda- 
valt. 

»Tädi, ega ma ei tee ju,“ ütles Irma allaheitvalt ja 
nagu paluvalt. ,,Lonnigi heidab ju ainult nalja.“ 

»Ei, Irma, mina arvan seda tõsiselt,“ vastas Lonni. 
»Mina sinu asemel lihtsalt kasutaks oma noorust ja 
seda, et on alles maatüdruku lõhn küljes, nagu ma juba 
sulle ütlesin.“ 

Nüüd läks tädi ja Lonni vahel uus pragin lahti: 
tädi ei võinud kannatada, et Lonni rääkis Irmale, kes 
oli hiljuti maalt tulnud, niisuguseid asju. Pealegi, 
Lonni oli ju oma noorust kasutanud, aga kuhu ta oli 
saanud? Ei kuhugi! Ainult kompvekivabrikusse, kust 
kandis riietega magusaid lõhnu koju. Aga läks ta ise 
sellest magusamaks? Tänini veel mitte, sest ükski 
mees polnud tema külge kauemaks rippuma jäänud. 

Ometi oli tädi arvates peaasi see, et oleks oma mees. 
Kuigi mitte just laulatatud, siis vähemalt muidu nõnda, 
et sa tunneksid, et see on sinu mees. Alguses tädi oli 
unistanud ainult laulatatud mehest oma tütrele, aga 
varsti oli ta otsusele jõudnud, et laulatus on tõepoolest 
arust ja ajast läinud komme, nagu Lonni seda kinnitas. 
Sest laulatatud mehed jätavad sagedasti palju rutem 
oma naised maha kui mõni mittelaulatatud. Aga mil- 
leks siis see laulatus, kui temaga pole jumala armu ega 
igavest armastust? Ja lapsi, neid ei tule tänapäev ei 
laulatusega ega ilma laulatusetagi kuigi palju. 

Tädi aina ohkas ja palus surma, kui ta mõtles, mil 
määral ka kõige kindlamad asjad on muutunud ebakind- 
laks. Surma ta paluski sellepärast, et see tundus veel 
endiselt kindlana. Aga mõnikord läbis tema vana keha 
otse õudne hirmuvärin, sest talle viirastus ei tea miks, 
et isegi surm pole enam kindel, et temagi võib sind 
petta: lubab tulla ja ei tule ometi. Ei tule inimeste 
tarkuse pärast, nagu jäävad tulemata paljud sünnidki. 
Jumal tahaks anda lapse, aga inimene ei lase, nagu oleks 
tema vägevam kui jumal. Samuti lõpuks ehk ka sur- 
maga: jumal saadab ta sulle kätte, aga inimene tõmbab 
ta sul näuhti! eest ära. Ja sina muudkui aga oota ja 
küüri teiste inimeste roppmusta pesu ning kuula iseoma 
lapse jõledaid jutte. 

ILI. 


Alguses oli Irmal pisut nagu piinlik kuulata tädi ja 
Lonni vaidlusi, kuid varsti harjus ta sellega ja siis lei- 
dis ta, et temale tõid need mõttevahetused ainult kasu: 
ta õppis tundma linnaelu, ilma et iseendal oleks vaja 
igast elurentslist läbi käia. Nõnda ta siis kuulas suure 
hoolega ja pani kõik tarviliku kõrva taha varuks. See- 
ga kasvas tema linnatarkus päev-päevalt ja ta tundis 
pikkamisi, et ta saaks nagu kindla pinna jalge alla. Ai- 
nult kui saaks kuskilt kindla koha otsast kinni! Siis 
oleks kõik korras ja ta võiks emale maale rahustava kir- 
ja läkitada, mida see juba ammugi pikisilmi ootab. 

Aga lõpuks ometi õnnestus sellegagi, õnnestus 
võib-olla just sellepärast, et Irma oli juba targem ja jul- 
gem, tema enda arvates palju targem ja julgem kui al- 
guses maalt tulles. Vähemalt pani Irma ise kohaleid- 
mise oma suurenenud tarkuse ja julguse arvele. Tä- 
dilgi oli üpris hea meel, et Irma millegagi hakkama oli 
saanud, ja Lonni nõudis kohe uue koha liiku — kohvi- 
kusse või kinosse viimist. Ja ei aidanud midagi, et tädi 
nõu andis enne mitte liigutama hakata, kui Irma juba 
mõne päeva teenistuses on olnud, nii et ta teab, kas koht 
on ka kindel, Lonni käis kui uni seni peale, kuni Irma 
talle kinopileti ,,külge pani“. Kino valis Irma sellepä- 
rast, et ta arvas, see tuleb odavam kui kohvik. Ka Lon- 
nile meeldis rohkem kino, kus enamasti pime, sest tema 
arvas, et Irma kõrval heledas kohvikus kõigi silmade 
all istuda poleks kuigi suur lõbu, puuduvad tal ju 
moodsad kehakatted, peaasi — vähegi viisakas kübar. 

Nõnda siis olid mõlemad kinos üpris õnnelikud, 
Lonni muu seas veel sellepärastki, et, jumal tänatud, 
vähemalt kohaliigudki on käes, saagu koha endaga pä- 

rast mis tahes. Läheb ta untsu, siis pole sellest kahju, 
on ta hea, siis võib ehk uued liigud välja pigistada — 
lihtsalt sellepärast, et koht on hea ja et Irma on tema 
täditütar. Pealegi elas ta ju nii kaua nende juures, oli 
neile tüliks, mis siis tähendavad ühed liigsed liigud! 

Aga kinosolemine ei kujunenud Irmale nii lõbu- 
saks kui sinna minek. Alguses oli kõik hea, sest siis 
oli ruumi laialt, nii et Irma ja Lonni võisid asuda pea- 
aegu tühjale toolide reale, ainult vastu seina istusid 
noormees ja neiu, kes sosistasid ja kihistasid vahetpi- 
damata. Pealegi, esimene tükk oli kerge jant, mis ajas 
rahva ühes Lonniga laginal naerma, aga Irma ei mõist- 
nud hästi, mille üle siin nii väga naerda. Teise tükiga 
muutus seisukord hoopis: see oli Irma arvates tõsine 
ja raske eludraama noore neiu elust, kes meenutas Ir- 
male kangesti teda ennast. Ja selle noore neiu võistle- 
jaks, tema nii-öelda kurjaks ja kiusakaks saatuseks oli 
teine neiu, kes oma julguse ja kavalusega, aga ka väli- 
musega oli nagu välja valitud Lonni. Tõepoolest, Ir- 
male näis, et just neist kahest oligi selles haledas fil- 
mis juttu. Ja Irmal hakkas iseendast kinodraamat vaa- 
dates hirmus kahju, nii et pisarad aina tükkisid ja tük- 
kisid kurgust silmi. Aga ta hoidis neid kõigest väest 
tagasi, kartes Lonni ja teiste inimeste naeru. Eriti käis 
tal hinge peale tema kõrvale asunud tüse härrasmees, 
kes hoidis oma ,,kõva“ põlvil, surus küünarnuki nii tu- 
gevasti istmetoele ja sellest ülegi, et Irma oma kätt 
selle eest kuhugi ei saanud nihutada, siblis peaaegu va- 
hetpidamata oma jalgadega, nagu kiheleksid need või 
nagu otsiks ta nendega midagi, ja ohkas ise linadraama 
südantlõhestavail kohtadel südame põhjast, sest ka te- 
ma tundis nähtavasti süütu tütarlapse kurvale saatu- 
sele kõigest hingest kaasa. Irmal tõusis juba teatud 
sümpaatia selle võõra härrasmehe vastu, kes oli draama 
võlust sedavõrd kütkestatud, et unustas peaaegu kogu 
oma ümbruse ja oli nagu valmis murtuna Irma rüppe 
vajuma, ise aina ohates. Aga siis sosistas Lonni itsi- 
tades: 

»Vana kiilaspea sulab sinu kõrval hoopis ära. Kuu- 
la, kuis ähib ja puhib teine. Pane sa tähele, kui tükk 

läbi, siis on tooli all ainult suur loik ja põrandal pikk 
oja.“ 

Need sõnad olid Irmale nagu lahkam külma vett, 
seda eriti sellepärast, et Lonni rääkis nii valjusti, nagu 
tahaks ta, et ka härra ise kuuleks, mis tema kohta öel- 
dakse. Pealegi, Lonni oli jõudnud juba midagi sellist 
tähele panna, millest Irmal polnud veel vähimatki 
aimu: ta oli näinud härra paljast lagipead, mis osutus 
järgmisel vaheajal kindlaks tõsiasjaks. Ja ei tea miks 
muutus hiljuti sümpaatne härrasmees Irma silmis kohe 
naeruväärseks, sest paistis võimatuna, et keegi võiks 
pimedas kinos noore neiu kõrval tõsiselt ohata, kui tal 
on paljas pealagi, nii et mõni võib teda kiilaspeaks ni- 
metada. Oleks tal lokid, eriti veel pisutki kräsus, siis 
oleks hoopis teine asi, kuid nüüd — ei, Irmal kippus 
peaaegu naer peale. Aga härra ohkas edasi, nagu oleks 
tema kiilaspea ainult silmapett või nagu arvaks ta, et 
pimedas kinos pole sest midagi, kui pealagi on paljas, 
sest tema ohkab ainult siis, kui on pime, mitte vaheajal, 
kui on valge. 

»Vahetame kohad,“ sosistas Lonni ja tõusis püsti, 
nii et ka Irma pidi tõusma. Ning see vahetus sündis 
Lonni poolt sellise räpakusega, et ta sattus ohkava här- 
ra Siblivaile jalgadele, komistas, pidi peaaegu kukkuma 
ja lõi kuidagi härra kübara põlvilt põrandale, kust see 
seda koobitses tükk aega ähkides ja puhkides, kuna 
Lonni end aina vabandas. Seks ajaks, kus härra cma 
kübara maast kätte sai, oli Lonni enda mugavalt toolile 
kehitanud ja tema küünarnukk ulatus nüüd üle toolitoe 
sama palju härra toolile nagu härra küünarnukk esiteks 
Irma toolile. Aga see seisukord ei kestnud kuigi kaua, 
sest härra tõusis varsti oma istmelt ja istus teise ritta. 

»Läks uut lolli otsima,“ ütles Lonni Irmaie. ,,Hea 
meelega läheks talle järele. Tahad, lähme, teeme nalja!“ 

Aga ei, Irma ei tahtnud, sest tema ei saanud Lonni 
naljast hästi aru; nõnda siis jäid nad eeskava lõpuni 
endistele kohtadele. Kuid endine meeleolu ei saabu- 
nud Irmale enam: õnnetu neiu kurb saatus jättis ta 
üsna ükskõikseks, nagu oleks ka siin tegemist mõne 
naeruväärse kiilaspeaga. Aga Lonni võttis aina rohkem 

tuld ja ei võinud kuidagi vaikida. Näis, nagu oleks ta 
ise tahtnud linale karata ja seal hakata oma arusaamise 
järele õigust mõistma. 

»Tead sa, Irma,“ rääkis Lonni, ,,kui mina sinule mi- 


dagi niisukest teeks, nagu see jälk loom seal, siis hä- 


vita mind kas või rotikihvtiga ära. Otseteed rotikihv- 
tiga! Ja seda on kerge saada: võta kärbsepaberid, 
võta hea hulk, ja ongi paras jagu käes. Ning selle mehe 
laseks ma nurga tagant maha lasta! Ära karda, küll ma 
juba inimese leiaks, kes talle otsa peale teeks.“ 

Aga viimaks lõppes ometi kõik hästi: paljukanna- 
tanud süütu armastus pääses võidule ja kurikaval intri- 
geerija sai oma kohase palga — jäi armastatud noor- 
mehest ilma ning heitis enda raudteerongi alla, kas 
puhtast kadedusest või põlevast armastusest, see jäi pi- 
sut tumedaks. Igatahes hea, et talle tehti linal ots peale, 
seda tundis Irma oma rahuldatud südames, kui ta lah- 
kus kinost. Ja et oma rahuldustundest Lonnilegi aimu 
anda, ütles ta: 

»Näed, mis hea, et sa ei saanud sellele nõiale roti- 
kihvti anda ega noormeest nurga tagant maha lasta, siis 
oleks kõik õnnetult lõppenud, aga nüüd lõppes õnneli- 
kult.“ 

»Ja sina usud seda, mis kinos näidatakse?“ imestas 
Lonni. ,,Ole hea, mine näitelina taha, küllap seal näed, 
kuidas lugu tõelikult on: seal läheb see süütu neiu 
rongi alla ja kuri nõid võtab noorelmehel käe alt kinni, 
omal valge kleit seljas, nõnda kõnnivad nad altari ette. 
Minuga on see nõnda sündinud, mina tean.“ 

»Aga sa pole ju kordagi altari ees käinud,“ ütles 
Irma arusaamatuses. 

»Olen siis mina see kuri nõid?“ küsis Lonni pea- 
aegu haavunult vastu. 

»Ei, kallis,“ ehmus Irma nüüd, sest talle näis, nagu 
oleks ta oma endised mõtted välja lobisenud, kus 
ta tõepoolest oli Lonnit võrrelnud kurja neiuga ja ise- 
end heaga. ,,Aga ega sa ju rongi alla ka ole läinud.“ 

»Isegi kaks korda,“ ütles Lonni. ,,Tervelt kaks 
korda oma elus. Muidugi mõista, oma mõttes, siida- 
mes, sest mina olen kaks korda niisukese nõia käes ol- 

nud. Aga seda ma ütlen, et kui tuleb kolmas kord, siis 
nõiale rotikihvti ja mehele, sellele närakale, kes laseb 
end nõnda ninapidi vedada, mehele kuul nurga tagant, 
nii et ta teaks, see sulle selle eest, et süütu neiu läheb 
raudteerongi alla ja nõid altari ette.“ 

»Aga nõid ei saanud ju altari ette,“ katsus Irma 
vastu vaielda. 

»Muidugi sai, seda ära tule minule rääkima,“ ütles 
Lonni ägedalt. ,,Nõid sai tingimata ja see teine läks 
rongi alla, see süütu ja aus, kes tõsiselt armastas. Sest 
tõsine armastus läheb ikka kuhugi alla, nõnda on, aga 
mitte nõnda, nagu kinos.“ 

»Aga me ju räägimegi praegu kinost,“ katsus Irma 
seletada. 

»Muidugi räägime kinost,“ vastas Lonni. ,,Aga 
kinos on vale, mõistad. Linal võidab tõsine armastus, 
aga lina taga nõid, seda ütlen ma. Sest mina tean, olen 
kaks korda rongi alla läinud. Õieti öelda, teise korra 
tahtsin ma trammi või auto alla, sest rongi peab väga 
kaua ootama, aga auto või trammiga pole muud kui 
mine ja viska pikali, küll tema juba üle sõidab. Kinos 
näidatakse ka, et noored neiud lähvad auto alla, sest see 
on kergem kui rongi alla. Ja õigem! Surma näida- 
takse kinos palju õigemini kui armastust, surma ja kü- 
baraid ja kleitisid. Nende pärast maksab kinos käia. 
Sest kui on pariisi mood, siis on pariisi mood, mitte 
aga pettus, nagu armastusega. Moodidega pole vaja 
petta, nagu armastusega ja sellepärast armastan ma 
moode rohkem kui armastust. Armastus, tead, kallis 
Irmakene, on laste ja lollide asi, aga moodid, neid os- 
kab ainult täie aruga inimene hinnata. Seda võib kinost 
õppida, kui õieti vaadata, s. t. mõttega vaadata. Aga 
inimesed ei vaata õieti ja sellepärast näevad nad võe- 
riti, näevad armastust ja vihastavad, nagu mina täna, 
sest see kiilaspea ajas mu aru segi. Tema ohkab, aina 
ohkab, nagu oleks armastus selles, et ohkad! See on ju 
puha pettus. Sest usu ometi — ega ta ei ohka ju, ta ai- 
nult teeb, nagu ta ohkaks. Seesama, mis kinoski! Näi- 
datakse, et see süütu neiu läheb nooremehega altari 
ette, aga ei ju lähe — läheb see kurikaval nõid, sest me- 

hed on rumalad, kui on armastus, mehed on närakad, 
sellepärast...“ 


Nõnda rääkis Lonni Irmale kinost ja armastusest, 
kui nad läksid tasakesi kodu poole. Aga Irma peaaegu 
ei kuulanudki teda, sest temal olid omad mõtted. Tema 
arutas seda, kui hirmus rõõmsana ta oli uuelt kohalt 
koju tulnud, südames nagu mingisuguse uue elu algus. 
Ja millise lõbuga ta oli ühes Lonniga asunud kinoteele, 
ilma et oleks põrmugi kahju tundnud neist sentidest, 
mida ta oli otsustanud nii-öelda tuulde visata, kust neid 
enam millegagi kinni ei püüa. 

Aga nüüd oli rinnas mingisugune raske tühjus, 
nagu kahetseks ta kõike, mis ta oli teinud. Isegi tema 
uus koht, see hiljutine rõõmuallikas, oli muutunud 
ükskõikseks, peaaegu vastikuks. Sest mis see siis õieti 
oli, kui kainelt mõelda? Ei midagi muud kui tõelikult 
üksiteenija koht, ainult et korter väike, mugav ja pu- 
has, perekond kaheliikmeline, õde ja vend, haritud ini- 
mesed, palk võrdlemisi hea ning lisatingimuseks, et õh- 
tuti Irma saab paar tundi vaba aega kursuste külasta- 
miseks. 

See viimane oligi õieti see peaasi, mille üle ta esi- 
teks nii väga rõõmustas. Sest, arvas ta, seda kohta on 
ta sunnitud pidama ainult seni, kui kursused on lõpe- 
tatud, siis leiab ta tingimata uue koha, mis vastav tema 
haridusele. Tähendab, ainult mõni kuu pingutust ja 
nii-öelda enesealandust, siis on kõik raskused võidetud. 
Ja küllap ta juba selle aja kuidagi läbi ajab, surub ham- 
bad kokku ja kannatab, kui vaja. Sest mis siis temasu- 
gusel elus ikka muud üle jääb. 

Nõnda endamisi arutades ja teise kõrvaga Lonni 
juttu kuulates sai ta tagasi kui mitte just endise rõõmu, 
siis vähemalt endise rahugi ja meelekindluse. Nõnda 
oli tal öösel magus uni ja järgmisel hommikul võttis ta 
oma kimpsud-kompsud, et asuda elama uuele kohale. 

»Noh, mis su oma süda ka ütleb?“ küsis tädi Irmalt 
lahkumise eel. 

»Süda ei ütle midagi,“ vastas Irma, ,,valutab ainult 
pisut.“ 


»Seda muidugi,“ nõustus tädi, ,,noor süda ei saa ku- 
nagi ilma valuta. Minul vanalgi pakitseb teine mõni- 
kord, nagu oleks ei tea mis tulemas, aga ei tule midagi, 
kõik läheb hästi. Peaasi, ole ise viks ja sõnakuulelik, 
ära vastu haugu! Ole siiski vait, kui sul on õigus, sest 
saksad tahavad ikka, et neil oleks õigus. Näe minulgi 
vahel: toovad katkise pesu, aga pärast ütlevad, et too- 
nud terve. Tule jumal appi! ütlen ma, kuis siis terve, 
kui oli katkine. Aga pole parata, jääb ikkagi sellega, 
et pesu olnud terve ja. mina pesnud katki. Samuti plek- 
kidega! Need on ikka pesunaiste tehtud! Kõik ple- 
kid! Niisukesed on saksad. Sellepärast pea meeles: 
hea, kui vähe ütled, veel parem, kui mitte midagi.“ 

Selle viimase tädi tarkusega asus Irma teele. Oma 
väikese kohvri ja paki ta oleks jaksanud käe otsaski ära 
kanda, aga ta arvas, et viisakam on autoga, sellepärast 
siis võttiski selle, kuigi oli kulutatud rahast hirmus 
kahju. 

Uues kohas avas ukse majahärra ise, oli viisakas 
ja lahke ning võttis Irmalt kohvri, et selle tema tuppa 
panna. Siis tutvustas ta Irmat majakorraga ja ütles 15- 
puks, et õde pidanud paariks päevaks ära sõitma ja sel- 
lepärast nad ehk mõnel esimesel päeval lõunat ei teegi. 
Tema, härra, lõunastab väljas ja Irma katsugu endale 
kodus midagi leida. Et nõnda jääb vaba aega, siis kuu- 
laku Irma järele, millal need kursused on, millest ta 
kaubategemisel rääkis, nii et võiks asju sellekohaselt 
seada. Õhtul pidi härra kodus teed jooma või kui mit- 
te, nagu sagedasti juhtub, sest et on istungid, olengud 
või nõupidamised, siis teatab ta sellest õigel ajal. Ir- 
ma ometi mõistab telefoniga ümber käia? Ja muidugi, 
õige, ta on ju haritud preili, küllap ta juba telefoniga 
hakkama saab. Peaasi, mõnikord kõlistatakse, kui teda, 
härrat, pole kodus, antakse võib-olla mõni tähtis teade 
edasi, see siis sealsamas kohe paberile märkida — teade, 
saatja või telefoni number. Nõnda! See on pisut kee- 
ruline, aga küllap Irma harjub, sest ta on ju rohkem 
arenenud. Just haritud inimest tema, härra, otsiski, 
sest harituga on palju kergem asju ajada, temal on roh- 
kem arusaamist. Siin pole ainult see, et oskad teha oma 

töö, vaid peab oskama nii-öelda pisut perenaist, maja- 
preilit või majaprouat mängida. 

»Teile ajab see naeru peale, on naljakas, mis?“ kü- 
sis härra ja jätkas: ,,Aga sel on oma salajane mõte, sel 
majapreili või -proua mängimisel. Teie pole ehk veel 
kaua linnas olnud ja sellepärast te ei tea ega tunne 
meie nii-öelda asjandust. Mina nimelt nimetan seda 
nõnda. See teeb mu õele kangesti nalja. Sest mõelge 
ometi — majandus, kalandus, asjandus, aga aevastus, 
armastus, arvustus. Meie asjandus on aga selles, et üks 
inimene on teisest pööraselt huvitatud. Otse hullu- 
meelselt! Omad asjad, s. t. oma asjandus, see on üks- 
kõik, see mingu kas või uperkuuti ja lähebki ka, aga 
peaasi, mis teeb teine, mis on teisega, kuis on teisega, 
kes on teisega, kus ollakse teisega. Ja siis sosistatakse, 
mõistatatakse ning arutatakse. Teie, näiteks, tulite täna 
siia, aga ma olen päris kindel, võin isegi oma pea anda 
või rotikihvti sisse võtta, et juba mõni eideke majas so- 
sistab, kuhugi läheb, kelleltki nii ja teisiti küsib, läbi 
lille muidugi, mõistate, ja niipea kui oma jala välja 
tõstate, ootab teid hooviväravas, solgitünnil, prügikas- 
til, trepiastmel või kuskil nurga ääres mõni eit või ma- 
dam, kes alustab kohe teiega juttu, et kes olete, kelle 
lapsi, kust tulete, maalt või linnast, kui vana, kas omak- 
seid või sugulasi on, kus need elavad, mis amet neil, kui 
rikkad või vaesed jne. jne., sest küsimustel pole siin- 
ilmas üldse lõppu. Muidugi, minul on üsna ükskõik, 
mis mõni eit kas minust või kellestki teisest vaterdab, 
aga teie oma kasu pärast annan ma teile nõu: mitte neid 
sosistajaid ja soolapuhujaid kuulata, mitte nendega rää- 
kida. Mina tahan, et minu maja oleks sellest asjandu- 
sest puhas ja puutumata ja et ka inimene, kes minuga 
ühise katuse all elab, minu ruumides liigub, oleks sel- 
lest asjandusest puhas ja puutumata. Sest mina tahan, 
et maailmas oleks mul vähemalt ükski nurgake, kus ma 
võiksin puhata kurjadest keeltest, kahtlastest pilku- 
dest, valearvamistest, võõriti mõistmistest, ühe sõnaga 
kõigest sellest, mida nimetatakse eluvõitluseks. Preili 
Irma, teie olete alles noor, teie ei tea veel õieti, mis on 
elu, eluvõitlus. Teil pole aimugi, kui kurjad ja ülekoh- 

tused, otse õelad on inimesed, kui vähe on maailmas ot- 
sekohesust, avameelsust, ausust, õiglust ja armastust, 
eriti seda viimast, ning truudust. Ja kui keegi on tema 
suureks õnnetuseks pisutki teisiti loodud, siis seisab ta 
kui hunt aianurgas ja laksutab hambaid. Sellepärast, 
preili Irma, kui teie ka olete pisutki teisiti loodud kui 
teised inimesed, kui teil on pisutki kõrgemaid püüdeid 
ja kavatsusi, nii-öelda ideaale, siis ei mingeid seisata- 
misi nurkade taga, aiaväraval, prügikastil või solgitün- 
nil, ei mingeid sosistamisi eitedega ega teiste teenija- 
tega, kuigi nad oleksid noored nagu teiegi, sest linnas 
on inimesed rikutud juba maast madalast, nii-öelda 
emaihus juba. Kui me selles asjas üksteist mõistame, 
üksteist austame, siis võime meie kaks kauaks kokku 
jääda, kas või eluajaks. Ärge naerge ühtigi! Nali nal- 
jaks, aga inimesel on mõnikord otse pöörane tarvidus 
üksi olla, mis tähendab ka kaksiolemist, aga kuis sa siis 
oled üksi-kaksi, kui kõik kohad on sosistamist ja kade- 
dat keelekandmist täis. Nii et nüüd teil on meie ma- 
jakorrast aimu ja võite end selle järele seada, nii-öelda 
sisse seada. Ja mis puutub teie kursustesse, siis need 
asjad ajage täna-homme joonde, nii et kord saaks maj- 
ja, sest mina ja mu õde, meie armastame korda, puhtust 
ja korda. See on välismaalt külge hakanud, sest meie 
oleme palju reisinud. Pealegi pole me päris eestlased, 
vaid meie emal oli rootsi verd. Isast ei ole kindlasti 
» teada, mislane tema just on, aga emal on kindlasti 


rootslastega pisut tegemist. Ja rootslane armastab 
puhtust ning korda...“ 

IV. 


Kui majahärra lõpuks kodunt lahkus ja Irma jäi 
üksinda, istus ta esimesele juhtuvale toolile ja jäi sin- 
na tükiks ajaks. Midagi head ja mõnusat valgus nagu 
kogu kehasse laiali, tungides seal isegi kuni varvasteni 
ja sõrmeotsteni. Kunagi varemalt polnud Irma kuul- 
nud, et mõni mees, liiatigi härrasmees, kel on pisut 
võõrast verdki, võiks nii lihtsalt ja südamlikult rääkida, 
pealegi nii mõistlikult ja arusaadavalt. Annaks ainult 
jumal, et õde, kui ta kord tagasi tuleb, oleks, niisama 
südamlik ja avameelne! 

Õieti öelda, nõnda oli Irma haritud meest alati ku- 
jutlenud, nii et kui võrrelda majahärrat oma kujutel- 
maga, siis polnud temas midagi harukordset. Haru- 
kordne oli aga see, et üldse leiad midagi, mis harmo- 
neerib kujutelmaga. See ongi see harukordsus, mis an- 
nab elule väärtuse, teeb ta ilusaks ning õilsaks, nii- 
öelda ideaalseks. Jah, elu võib olla ideaalne, kui on 
ideaalseid inimesi, ja mehed on ennem ideaalsed kui 
naised, seda tundis Irma täna siin toolil istudes. 

Ta oleks ehk ei tea kui kauaks siia mõtisklema jää- 
nud, kui mitte uksekell poleks kõlisenud. Ega ometi 
härra? sähvatas ta peas. Aga ei, oli ainult kaunis tüse 
eidekene, kes viisakalt, peaaegu aupaklikult teretas ja 
siis küsis, et kas preilid jäävad nüüd päriselt siia või 
ainult ajutiselt, sest tema olevat kojarahvas ja pidavat 
valvama, et majas ,,meldimata“ inimesi ei elaks. Pere- 
mees olevat selles asjas (tähendab — asjanduses, täien- 
das Irma mõttes, meenutades härra ütlust) hirmus kap- 
riisne, sest saanud mineval aastal kord nõelata, polit- 
seilt muidugi, kes pannud ,,strahvi“ peale, sest keegi 
olnud ju nädal aega meldimata. Sellepärast siis tema, 

kes on siin oma ,,vanamega“ juba põlvest põlve kojarah- 
vaks olnud, tulebki kohe ja palub väga vabandust, et 
peab vabandust paluma selle tülituse pärast, et kas ta 
võiks, kui preilid päriselt siia jäävad, preilide passi 
saada meldimiseks. 

»Kahjuks ei ole mul passi kaasas,“ sai Irma vii- 
maks ,,kojarahva“ jutu vahele tähendada, ,,unustasin 
teise tädi juurde. Aga...“ 

»Ah preilil on siis tädi ka linnas?“ küsis kojama- 
dam nagu kergendatud südamega. 

»Jah, mul on tädi linnas,“ vastas Irma. ,,Pärast as- 
tun tema juurde sisse ja...“ 

»Siis tädi muretses preilile selle koha siin?“ küsis 
kojamadam vahele. 

»Jah, tädi muretses ja kui ma sinna lähen, siis toon 
passi ära, nii et homme siis...“ 

»Tädi on siis härraga tuttav või ehk sugulasi ko- 
guni?“ päris kojamadam, kel poleks nagu Irma passi ja 
tema ,,meldimise“ vastu enam põrmugi huvi. 

»Seda just mitte,“ lausus Irma, ilma et oleks õieti 
teadnud, mis vastata, sest ta juba aimas, et asjandus, 
mille eest härra oli teda hoiatanud, hakkas juba lii- 
kuma. 

»Nojah, muidugi,“ oli kojamadam nõus, ,nii et su- 
gulane ei ole siis, ainult tuttav. Kui preililt küsida to- 
hib, kas ammugi juba tuttavad või alles nüüd?“ 

»Seda ma ei tea, pole tädilt küsinud, tulin hiljuti 
maalt, nii et homme siis...“ rääkis Irma. 

»Ah preilid tulid alles hiljuti maalt!“ imestas ko- 
jaeit. ,,Ärge pange pahaks, aga kas peretütreid või mi- 
dagi muud niisukest, nagu on kaupmehed, kingsepad, 
puusärgitegijad, paljugi mis ei ole laias ilmas?“ 

»Ei see, teine ega kolmas,“ vastas Irma ja lisas 
ruttu juurde: ,,Täna toon tädi juurest passi ära, nii et 
homme võite sisse kirjutada.“ Ütles ja sulges ukse. 

Seks korraks oli see ,,asjandus“ läbi. Jumal täna- 
tud, et härra oli ette hoiatanud, muidu oleks Irma ei 
oli ta ehk liiga öelnud. Kuid olgu, järgmisel korral on 
ta juba targem, sest on juba paremini ette valmistatud. 

Selle lohutusega hakkas ta tube korraldama, püüdes 
silmas pidada tädi tarku õpetusi: tolmu pühkides asju 
mitte katki murda, mitte maha pillata ja ikka endisele 
kohale panna, ikka endistpidi. Kui muidu meeles ei 
seisa, siis enne hoolega vaadata, mitmel korral vaadata, 
majakord ära õppida, pähe panna ja siis peale hakata. 

Nõnda siis Irma algaski nii-öelda majakorra ,,pähe- 
tuupimisega“ — käis mööda tube ja vaatles, puutus ühte 
asja siin, teist seal, katsus avada mõnd sahtlit või ust, 
sest ka need kuulusid ju majakorra hulka. Viimaks jäi 
peatuma raamatukapi ette, mille uste ülemiste klaas- 
osade läbi paistsid säravad kuldköited. Katsus lugeda 
nimesid, ja et seda oleks mugavam teha, avas teise uk- 
sepoole, kus võti ees. Oma üllatuseks leidis ainult üle- 
miselt kapiriiulilt raamatud, nimelt need, mis särasid 
oma kullatud selgadega läbi klaaside, kuna allpool aset- 
sesid muud elutarbed: albumid, moelehed, vanad aja- 
lehed ja kirjad, pappkarbid kas tühjalt või mingisuguse 
rimpsu-rämpsuga kehakatte alalt, vanad kingad ja tuhv- 
lid, paar uusi kalosse jne. 

Raamatukapi juurest Irma siirdus rõivakapi ette, 
sest kui juba kappe tundma õppida, siis põhjalikult. 
Rõivakapi ühes pooles oli kolm värvilist ülikonda, pea- 
le selle smoking ja frakk. Teine kapipool oli lukus. 
Tähendab seal on õe riided, mõtles Irma ja tal tõusis 
kange uudishimu neid näha, ta hakkas otse põlema 
nende järele. Aga kus võiks see võti olla. Muidugi, 
õde võttis selle endaga kaasa. Aga siis tuli Irmale hea 
mõte: ehk on mõlemal kapipoolel sama võti. Läks ja 
katsus: just nõnda. Kuid suur oli tema pettumus ja ka 
üllatus, kui leidis teisest poolest ainult pesusahtlid. 
Õige! Nõnda see pidigi ju olema, sest pesu tarvis pol- 
nud majas mingit muud kohta. Aga kus on siis härra 
õe riided, kus nad võiksid üldse olla? Irma käis mööda 
korterit, arutas ja vaatles. Ei kuskil! otsustas ta 18- 
puks. Õde pidi olema omad rõivad kõik kaasa võtnud. 
Aga milleks seda, kui ta sõitis ainult paariks päevaks, 
nagu härra ütles? Või polnudki tal rohkem rõivaid 
kui aga need, mis seljas? Nii et vennal oleks oma viis, 
kuus vahetust, õel ainult üks või kaks: üks seljas, tei- 

ne, kolmas käsikohvris? Aga kuskil peab ometi mõni 
pesutükk leiduma, mõni sukk või midagi selletaolist. 
Aga ei leidunud, Irma näppu või silma igatahes ei puu- 
tunud midagi, otsis ta nii palju kui tahtis. 


See mõjus, nagu oleks ta sattunud mingisuguse ku- 
riteo jälile. Irma seisis hulk aega keset tuba ja mõtles. 
Siis hakkas ta kärmesti tööle, aga mõtted vilasid ikka 
endiselt peas ringi. Nad vilasid seal siiski veel, kui ta 
läks juba uksest välja, et tädi poole tõtata ja temaga aru 
pidada. Puudus vähe, siis oleks Irma ka oma kohvri ja 
paki kaasa võtnud ja alatiseks jalga lasknud, jättes 
lauale mõned viisakad read seletuseks, et see koht te- 
male ei sobi. Kuid mis peale hakata? Kuhu minna? 
Kust sellinegi uus koht saada? Ja mille poolest oleks 
uus parem kui see? Nii siis — kõigepealt tädiga nõu 
pidama, võib-olla pole asi ometi nii hull, kui Irma kar- 
dab. Ehk on härral ometi õde olemas ja kõik. Pealegi, 
mõne päeva võiks ikkagi vaadata, selle ajaga ei saa mi- 
dagi erilist juhtuda. 


Aga tädi kaldus peaaegu sinnapoole, et targem 
oleks olnud Irmal asjad kaasa võtta ja kohta edasi ot- 
sida. Sest kui juba kord otsima on hakatud, siis otsida 
seni, kui õige koht on leitud. Ometi, kui Irma tahtis 
oma asjade järele minna, takistas tädi teda, soovitades 
ära oodata Lonni kojutuleku, et ka tema arvamust kuul- 
da. Sest temal pidi neis asjus ,,nutti“ olema, tema pidi 
nüüdseid inimesi ja nende elu paremini tundma kui va- 
na tädi. Aga Irmal hakkas seda kuuldes süda sees vä- 
risema, sest talle tundus, et kui tema saatus jääb Lonni 
otsustada, siis on ta kadunud hing. Lonni otsustab tin- 
gimata nõnda, et selle järele oskaks ainult ta ise tali- 
tada, nii et sellest välja tuleb midagi head, — mitte aga 
Irma. 

Lonni aga, nähes Irmat mureliku näoga istumas, 
põles tulises uudishimus, et mis nüüd lahti on. Ta 
puistas oma täditütre ja ema niipaljude küsimustega 
üle, et neil vaevalt õnnestus öelda, milles seisneb asi. 
Aga üks oli Lonnile kohe selge ja kaljukindel: Irma 
on sattunud üksiku juurde perenaiseks. 

»Kuis ta ise on?“ küsis Lonni Irmalt. ,,Meeldib ta 
sulle? S.t. võiks ta sulle meeldida?“ 

See oli Irma arvates nii avameelselt ja jõhkralt kü- 
situd, et tema ei osanud sellele midagi vastata, tundis 
ainult, kuis tal veri tõusis näkku. Sellest oli aga Lonni 
arvates küll ja ta ütles: 

»Tähendab et meeldib, võiks meeldida, kui punas- 
tad.“ 

»Lonni!“ hüüdis Irma pühas vihas ja kargas ist- 
melt üles, nagu tahaks ta teisele kallale tormata. 

»Jää aga üsna rahulikult istuma!“ ütles Lonni vai- 
gistavalt ja jätkas siis: ,,On ta noor, vana, keskealine? 
blond? must? mis silmad? väike või suur?“ 

»Mitte midagi ei ütle ma enam, kui sina nõnda,“ 
mossitas Irma. 

»Kallis laps, sa oled temasse juba kõrvuni armu- 
nud, kui enam küsida ka ei tohi, kas ta on noor või vana; 
must või valge, suur või väike!“ hüüdis Lonni. ,,Ega 
siis ometi nõnda saa! Kui ma teda ise kord näeks, siis 
ma ei küsiks sinult enam midagi, aga mis ma nõnda 
tean, mis nõu ma sulle annan, kui sa midagi ei räägi. 
Ütle ometi sedagi, kõneles ta sinuga midagi? Millest 
ta rääkis?“ 

Ja muidugi, ta oli kõnelnud, oli isegi jutukas ol- 
nud, väga kenasti rääkinud. Irma mäletas nii mõndagi 
tema sõnust ja mõtteist. Ka kojamadam olnud väga ju- 
tukas, võib-olla elavad seal majas üldse jutukad inime- 
sed. Aga see küsimus Lonnit ei huvitanud. Tema tah- 
tis äkki teada, kas Irma toa uks käib lukku või ei. Üldse 
— kas Irma toal on kindel uks ees, mida saab lukku 
keerata? Ja kas toal on aken, kust võib välja karata? 

»Meie korter on teisel korral,“ ütles Irma. 

»Sest pole midagi,“ vastas Lonni. ,,Ega siis selle- 
pärast ole kohe vaja alla hüpata, aitab sellestki, et 
avad akna ja lubad hüpata.“ 

»Aga kui ei aita, mis siis?“ küsis Irma abiotsivalt, 
nagu seisaks ta juba püsti aknalaual ja keegi sirutaks 
haaravaid käsi tema poole. 

»Siis tee aken lahti ja karju!“ vastas Lonni, 

»Kas see siis aitab?“ küsis Irma jällegi. 

»Noh, kui ei aita, siis hüppa alla!“ vastas Lonni 
pasegu südametäiega, et Irma võib nii mõttetult kü- 
sida. | 

»Ei, siis lähen parem toon oma asjad kohe ära,“ ot- 
sustas Irma ja tõusis püsti, nagu hakkakski ta juba mi- 


nema. Kuid Lonni ütles üsna rahulikult ja kindlalt: 


»Mina sinu asemel ei läheks mitte oma asjade jä- 
E616," 


»Sina hüppaksid ennem aknast alla?“ küsis Irma 
nagu õrritades. 


»Ei, Irmakene,“ vastas Lonni. ,,Sa kuula, mis ma 


sulle ütlen. Etta on blond ja kõhnavõitu ning nii palju 


sulle kohe ilusaid sõnu kõneles — muidugi valetas ta, 
valetas, nii et suu suitses — et ta aga ometi nii palju ja 
ilusasti kõneles, siis arvan mina, et ta on kaunis inetu 
ja usub oma sõnu rohkem kui iseennast. Mõistad! Te- 


ema arvab või isegi teab — muidugi teab ta, sest ega 


sina esimene ole, kellega ta nõnda räägib, — tema ni- 
melt teab, et oma valgete juustega, mis pole lokkis, ei 
meelita ta ühtegi noort tüdrukut, sest meie kõik unis- 
tame lokkis juustest...“ 


siselt, teine ootas ja ootas ja nüüd sina ajad nagu vänta 


ringi,“ ütles ema siin vahele. 


»Kuis nii vänta?“ küsis Lonni. ,,Sina, ema, ära 
sega, sest sina ei tea noorte asjust enam midagi.“ 

»Kas siis mina pole noor olnd?“ küsis ema nagu 
vastu vaieldes. 

»Seda mina ei tea,“ vastas Lonni. ,,Aga kui oled 
olnd, siis oled oma nooruse juba unustand.“ 

»Ei ole unustand,“ kinnitas ema. ,,Mina ei vaada- 
nud mitte lokkis juukseid, vaid kas mees jõuab ka oma 
naist toita, seda vaatasin mina ja vaatasid ka teised 
noored.“ 

»Noh, ja mis tuli?“ küsis Lonni. ,,Tuli see, et oled 
iseennast pool eluiga oma kätetööga toitnud ja toitsid 
lõpuks oma meestki ja mind oma last ning oleksid tei- 
sigi lapsi toitnud, kui nad poleks ära surnd. Nii et sel- 
lest sa näed, kui võeriti sa oled armastand ja eland. 
Sellepärast ära sega meid, kui meie katsume targemini 

armastada ja elada. Ja armastus tuleb kõige ennem ik- 
ka seal, kus on mustad lokid, sest see on luule. Kui on 
lokid ja veel mustad, siis pole midagi muud vaja. Mä- 
letad, ema, minu Ruudit? Sel olid ju lokid, mitte küll 
just nii väga, aga ikkagi. Ja see on minu meelest ainu- 
ke mees, keda ma tõsiselt armastasin.“ 

»Sina ei oskagi tõsiselt armastada,“ ütles ema. 

»Miks mai oska,“ vaidles Lonni vastu. ,,Oskan 
küll, kui on õige mees, nagu Ruudi. Ja kui poleks seda 
ussikeelt vahele tulnd, kes Ruudile kõik ette patras, siis 
oleks ma ehk praegu mehel ja õnnelik. Aga rumal oli 
see lokkidega Ruudi, just kui elus puupakk. Sa ju nä- 
gid teda, ema: istub kas või pool tundi, ilma et suud 
paotaks, ja kui viimaks paotab, siis tola mis tola, pane 
või lehmakell teisele kaela ja saada karja, sest ilma kel- 
lata kaob metsa ära. Selle lehmakella pärast me asi lõp- 
peski, sest ta tuli minult küsima, et mis lehmakell? 
Aga mina vastasin: seesama, kes sulle minu lehmakella 
kõrva juba tilistas. Ning lisasin: pane see tilisev leh- 
makell endale kaela ja mine õpetaja ette lugema. Noh, 
tema võttiski selle lehmakella ja läks otseteed altari 
ette. Aga see ei puutu siia, vaid see puutub ainult mi- 
nusse. Siia puutuvad ainult Ruudi lokid ja tema ruma- 
lus, kust ei tule ainustki sõna. Ega olnud tarviski, sest 
ma armastasin teda nõndagi, armastan vist tänapäevani, 
sellepärast ei veagi mul enam ühegi mehega ega meestel 
minuga. Ruudi lokkide pärast nimelt. Sest milleks 
veel midagi öelda, kui on lokid. Iseasi, kui lokke ei 
ole, kui ei ole üldse seda moodigi, siis on muidugi hoo- 
pis iseasi. Siis ei aita mehel muud midagi, kui lasku 
kõral käia. Ja õieti on ükskõik, kas kellegil on lokid 
või ta oskab hästi rääkida. Vahel on rääkimine isegi 
parem kui lokid. Rääkimine on küll vale ja lokid on 
tõsi, sest lokid ei valeta, aga kui sa näed, et mees just 
sinu pärast valetab, kangesti püüab ilusasti valetada, 
siis on nii hea ja kena kuulata, et unustad lokid hoopis. 
Sest need seisavad nagu oinasarved inimesel peas. Aga 
kaua sa neid kõveraid oinasarvi ikka vahid...“ 

»Kuule, sa ei saagi enam oma Ruudi lokkidest kau- 
gemale,“ ütles ema tütre jutu vahele. 

, »Kuis ei saa?“ küsis Lonni ja jätkas kohe: ,,Ja 
sina, Irma, pane nüüd hästi tähele, kui sa üldse tahad 
tähele panna. Sinu omal lokke ei ole, kui ta kohe nii 
ilusasti hakkas rääkima, ja ega tal tulegi. Sellepärast: 
ta sind ega su südant ei murra, nagu Ruudi tegi minuga, 
vaid tema on kui ämblik, kes kujub võrku. Just kui sii- 
diuss. Ja sõnad on tema võrk ning siid. Niipea kui sa 
nüüd tagasi lähed, hakkab ta kohe sulle võrku kuduma 
— kujub ja kujub. Aga pea meeles: ta valetab. Mees 
valetab alati, kui ta hakkab ilusasti rääkima. Tüdru- 
kud valetavad muidugi ka, aga see pole sinule tähtis. 
Sina pea kõvasti ainult seda meeles, et mees valetab, 
rohkem pole tarvis, sest muidu hakkad uskuma. Ka va- 
let hakkad sa lõpuks uskuma, aga valega pead kauem 
vastu kui tõega, selle poolest on vale parem. Valet hak- 
kad sellepärast lõpuks uskuma, et arvad: inimesel peab 
ikkagi midagi tõsist sinuga olema, kui ta nii kangesti 
katsub sulle valetada. Sest milleks ta muidu jändab 
ja oma suud kulutab. Ja niipea kui oled valega juba 
sinnamaale jõudnud, et hakkad tema tagant tõtt otsima, 
siis oled kadunud. Siis oleks kõige õigem aken lahti 
teha, aknalauale püsti karata ja karjuma pista või liht- 
salt teiselt korralt ülepeakaela alla.“ 

»Sa ajad mulle otse hirmuvärinad peale,“ ütles Ir- 
ma. ,,Tähendab, olgu lokid või olgu sõnad, ikka teiselt 
korralt alla. Nii et...“ 

»Ei, armas laps,“ rääkis Lonni, ,,kui oleksid tal lo- 
kid, siis sa poleks tulnd meie käest nõu küsimagi, nõn- 
da on lugu. Siis sa oleksid istunud ilusasti seal, mõelnd 
tema lokkide peale ja oodand tema tulekut. Minul oli 
Ruudiga nõnda ja sinuga oleks olnd samuti. Aga te- 
mal lokke ei ole, sellepärast siis saidki sa siia tulla ja 
saad ka aega teiselt korralt alla hüpata, kui tarvis. Aga 
oma toa uks pane ööseks lukku ja võti jäta ette, ning 
seo veel pärapidi käeraua külge, et poleks võimalik 
teda väljastpoolt lukuaugust maha lükata ja teise võt- 
mega lukku lahti keerata. Kui härra sellest kuidagi 
haisu ninasse saab, siis ütle, et sa kardad kangesti var- 
gaid ja röövleid, kardad juba lapsest saadik, sest sind 
on sellega rumalast peast hirmutatud, nii et hirm on 

verre aetud. Lihtsalt sina ei saa muidu silmatäitki 
magada, kui uks peab olema kinni seotud, sest kodus si- 
dus ema nõnda, siin seod sina, sest et ema puudub ja 
sina ise oled endale ka ema asemel.“ 

»See on kõik nii hirmus, et ma ei julge enam üksi 
oma asjadegi järele minna, jäägu nad minupärast kas 
või päriseks sinna,“ ütles Irma. 

»Oled sina mul küll tobukene!“ hüüdis Lonni talle 
vastu. 

»Ise oled aga sama heakene,“ tähendas ema. ,,Rää- 
gid maa- ja taevavahelised koledused kõik kokku ja 
nüüd tahad, et teine läheks nagu lõvikoopasse.” 

»Helde aeg!“ imestas Lonni. ,,Kus on seal lõvikoo- 
bas? Seal pole lõvi lakkagi. Vaata, et lagipea vastu ei 
kila.“ 

»Sa hakkad ikka kohe teist inimest lausa teotama,“ 
ütles Irma. ,,Tal on ilusad paksud juuksed peas.“ 

»Noh, mis me siis veel vaidleme, kui ilusad, pak- 
sud,“ rääkis Lonni, ,,mine sinna — ja asi korras. Ja 
mina annan sulle oma täditütre sõna, et ma söön ta ela- 
valt ära, kui tema peaks sinu teiselt korralt alla ajama. 
Kõige hullem, mis ta võib sulle teha, et ta seni sulle va- 
letab, kui hakkad teda armastama. See on muidugi või- 
malik. Aga sinna pole midagi parata, sest ükskord 
pead sa ometi esimest korda armastama, parem siis juba 
noorelt kui vanalt. Või oled juba armastand, mis?“ 

»Jäta ta ometi ükskord rahu, mis sa tast tahad,” 
sõitles ema Lonnit. 

»Miks ma siis rahu jätan, kui ma head nõu pean 
andma,“ vastas Lonni emale. ,,Või on armastus mõni 
häbiasi? Jumala armastusest räägivad kõik, sina ja tei- 
sed, aga niipea kui mina teen juttu inimeste armastu- 
sest, siis kohe — jäta rahu. Tead, Irma, kui oled juba 
enne armastand, siis on sul pisut aimu, kuis see tuleb, 
aga kui ei ole, siis tuleb ta kui egiptuse pimedus. Mõt- 
led ise, et su süda on täis viha, aga hoopis on armastus. 
See vihane armastus on kõige hullem. Minul oli Ruu- 
diga nõnda. Aga tema ei olnd mitte mu esimene, sellest 
oli veel jumal tänatud. Nii et kuis sa mõtled, oled sa 
juba armastand või?,..“ 

»Mind on küll armastatud, aga...“ hakkas Irma. 

»Hea seegi,“ ütles Lonni. , Enam ikka kui ei ühtigi. 
Vahel on isegi parem, et teine armastab sind, mitte sina 
teda. Õpib rohkem. Näed selgemini, kui loll on ar- 
mastus, eks?“ 

»Eedi oli mõnikord küll. hirmus 10ll,“ nõustus 
Irma. 

»Nii et Eedi oli siis esimene,“ ütles Lonni, ,,ja 
küllap ehk näeme, kes on teine. Aga ühte pea meeles, 
kui sinna lähed: tee süda kõvaks ja ära hakka armas- 
tama, pea lihtsalt vastu, siis pole midagi. Seda on kõi- 
ge kergem, kui endale kinnitad, et rääkigu ta ei tea kui 
ilusti, ta valetab ometi. Kui see ka enam ei aita, s. t. 
kui vale uskumine ei aita, noh, siis pole parata, sest 
siis on tõsine.“ 

Selle ilmatu suure tarkusega lahkus Irma tädi juu- 
rest. Aga niipea kui uks tema järele kinni langes, kü- 
sis tädi oma tütrelt: 

»Mis sa sest asjast õige arvad?“ 

»Mis seal arvata,“ vastas Lonni. , Tüdruk on juba 
kõrvuni armunud, muud midagi.“ 


V. 


Aga see ,,kõrvuni armunud“ tüdruk läks oma uue 
kodu poole, nagu tahaks ta astuda ühe sammu edasi, 
kaks tagasi. Ta isegi ei teadnud, miks ta süda sees nii 
väga värises. Ja kui ta oli jõudnud üle poole teed juba 
ära käia, meenus talle, et jällegi oli ta unustanud oma 
passi tädi juurde kummuti peale, väikesesse karpi. Seal 
ta nüüd istub endiselt ja Irma seisab keset kõnniteed 
möödaminejate müksida, mõeldes, kas minna edasi või 
uuesti tagasi. Kui edasi, siis mis vastab ta homme ,,ko- 
jarahvale“, kui see tuleb passi saama? Ja kui tagasi, 
mis vastab ta siis härrale, kui see ehk teda juba ootab 
ja küsib, kus ta juba esimesel päeval nii kaua oli olnud, 
et mine kas või politseiga otsima? 

Lõpuks ometi võitis hirm härra küsimuse ees ja 
nõnda jätkas Irma teed, kuid ikkagi nõnda, et nagu 
samm edasi, kaks tagasi. Ise arutas ta endamisi, et ei 
see head tähenda, et ta nõnda unustas oma passi. See 
pidi tingimata mõni hoiatus olema, mingi eeltunne, et 
teda ootab midagi halba. 

Aga parata polnud midagi, ta pidi minema, sest ta 
tundis, et ta pidi. Võib-olla muidu ta poleks nii väga 
pidanud, kuid et Lonni oli lõpuks öelnud, kõige hal- 
vem, mis temaga võivat juhtuda, on see, et ta hakkab 
härrat armastama, siis tundis Irma, et nüüd peab ta mi- 
nema ja vaatama, kas temaga siis tõesti see kõige hal- 
vem võib sündida. 

Pealegi on siis Lonnil õigus, kui ta ütleb, et see on 
kõige halvem, kui tema, Irma, hakkab härrat armastama? 
Irma on ju preili, miks ei või siis preili härrat armas- 
tada, mis on selles nii hirmus halba? Eedi on teda juba 
küllalt armastanud, las tema armastab ometi ka kedagi, 

nii et ta õieti teaks, mis see Eedi armastus tõepoo- 
lest on. . 

Nõnda arutades jõudis ta oma uude koju. Nagu ta 
oli kartnud, nii see oligi: härra juba ootas teda. Kui 
Irma end oma viibimise pärast hakkas vabandama, üt- 
les härra andestavalt: 

»Pole viga, pole viga, on ju alles esimene päev, teil 
oma talitusi. Pärast on muidugi teine asi, siis peab 
majas kord valitsema. Mina armastan korda üle kõige. 
Äri on seda mulle õpetanud, sest äri on õieti kõige 
korra alus maailmas. Äri teeb inimesed korralikuks ja 
ausaks, sest pettusega ei saa äris kuigi kaugele. Amet- 
nik võib petta, ametnik võib olla püstikelm, sest pole 
midagi, sest tema saab riigikassast oma kindla palga ja 
vilistab aususele. Öeldakse: = kontroll, riigikontroll. 
Aga kes on kontroll? Ka ametnik, kes saab kindla pal- 
ga ja võib vilistada kõigele, Kuid äris on hoopis teine 
lugu. Kus seal on kindel palk? Kui ei ole aus ja kor- 
ralik — veksel protesti, kui elad üle jõu — pankrotti. 
Nõnda on äris. Ja majapidamine on õieti-öelda ka ju 
ainult äri. Inimene peab maja, sest et nõnda on oda- 
vam, äriliselt kasulikum, muud midagi. Muidu, kui po- 
leks kasulikum, milleks temaga siis jännata! Ja selle- 
pärast peab majas valitsema piinlik kord. Äri peab ole- 
ma kui klaasmaja, mis kõigile vaatamiseks ja kontrolli- 
miseks läbi paistab, ja maja peab olema kui kristallpa- 
lee, kus pole vaja häbeneda jumala omagi silma.“ 

Kas tõesti see kõik on vale, nagu Lonni kinnitab, 
mõtles Irma, kuna ta samal ajal ütles: 

»Tulevikus tahan ma tiksuda kui kell, sest ka mina 
armastan korda.“ 

Selle öelnud, Irmal meenus siinsamas, kuidas ema 
oli temaga alati tõrelnud logamuse ja lohakuse pärast, 
aina korrates: ,,Mis sinust küll saab? Kuidas sina küll 
ükskord oma maja pead?“ ja kuidas Irma oli harilikult 
vastanud: ,,Mina ei peagi oma maja, minul on selleks 
teenijad.“ Noh, nüüd oli see tal käes! Mitte et tal 
oleks oma maja ja omad teenijad, vaid ta ise on teise 
teenija. Ning esimene, mis ta majahärrale ütleb, on 
lausa vale, pealegi öeldud suisa silmi. Aga juba oli Ir- 

mal vabanduski käepärast. Kui Lonnil on õigus, siis 
valetas majahärra ammu enne, kui Irma sai suudki 
avada, miks ei või siis temagi vastu valetada. Pealegi 
ei tee ta sellega kellelegi kurja, nagu ka härra valed on 
kahjutud, või olgu siis, et Irma hakkab teda lõpuks 
nende pärast armastama. 

Irma mõtteid segas härra, sest ta tuli talle kööki 
järele ja ütles nagu hoiatavalt ja õpetlikult: 

»Vabandage, et veel teid tülitan, aga...“ 

»Palun väga, härra!“ vastas Irma katkestavalt. 

»... aga ma tahtsin teile öelda, et selle tiksumise 
ja korraarmastusega ei tohi ometi mitte liiale minna. 
Ka kõige parem asi võib elukardetavaks saada. Puhas 
vesi on ju ütlemata hea asi, aga ka temast võib enese 
lõhki juua või temasse võib uppuda. Eks ole? Samuti 
ka korra ja aususega. Mis äri see oleks, kus sugugi 
pole pettust. Mõistate — mitte sugugi. Ei, niisugust 
äri ei ole. Sest milleks äri ajada, kui mitte sugugi ei 
tohi teist üle lüüa? Või arvate, et mustlane vahetab 
hobust ainult kasu pärast? Ei, vaid et lihtsalt üle lüüa, 
muud midagi, teisest targem olla, see on see asi. See 
on sport, see on see õige sport, see kõige õilsam sport. 
Sellepärast ütlengi mina alati, kui vaatan spordivõist- 
lusi — ja mina vaatan neid alati, sest mina armastan 
võistlust —, ütlen, et ah vennad, see pole midagi, aga 
minge mustlasega hobust vahetama, siis alles näete, 
mis on sport. Seal võisteldakse kõigega — käte ja jal- 
gega, suu ja silmadega, kogu hinge ja vaimuga, isegi 
piitsa ja hobusekronuga, aga teie siin vehklete ainult 
iseoma käte ja jalgega. Jalgpall, see on vähegi vaimu 
ja hingega ühenduses, sest siin võib vaadata, kuis saad 
vastasel jala alt ära lüüa, nii et mäng poleks hoopiski 
toores, nagu lehed ütlevad. Pead nõnda lööma, et vas- 
tane isegi usub, tema tahtis sinul lüüa, kuid jäi omast 
jalast ilma, pole muud kui vala kipsi. Sest mustlane 
teeb just nõnda. Mustlane paneb oma setukagi silma- 
pilguks uskuma, et tema on parem kui teise mehe ho- 
bune, mehest endast rääkimata. Sest kui mustlase setu- 
kas oma paremust ei usuks, kuis tal siis oleksid nii head 
jalad, kuna pärast, niipea kui ta saab teise mehe omaks, 

tal pole jalgu hoopiski all. Ei muud midagi, kui et se- 
tukas uskus mustlast, nagu uskus teda teine meeski, 
keda setukas põrmugi ei usu ja sellepärast kaotab ka 
oma jalad. Teie, preili, ärge pange pahaks, et ma nii 
palju mustlasest ja tema setukast, aga inimestega on 
sama lugu, sellepärast. Inimese peab kõigepealt usku- 
ma panema, alles siis saab temaga äri teha. Üldse ei 
saa inimesega muidu midagi teha, kui ta peab uskuma, 
kas või pisinatukenegi.. Öeldakse, et inimene peab 
teadma. Aga kuhu saame meie teadmisega? Kuhu? 
Armastamagi ei hakka inimene teadmisega, vaid usku- 
des. Teie, preili, olete kogu aeg tänini õppinud tea- 
dust, aga kas olete ka armastanud? Ma arvan ei. On 
mul õigus või mitte?“ 

»Härra, te räägite armastusest, nagu oleks see mõ- 
ni mänguasi,“ ütles Irma vastuse asemel, püüdes näi- 
data, et ka temal on armastusest oma arusaamine. 

»Sugugi mitte,“ vaidles härra vastu. ,,Mina võtan 
armastust väga tõsiselt, isegi liiga tõsiselt, see on minu 
õnnetus. Sest kui see poleks nõnda, siis oleksin ma vis- 
tisti juba ammugi abielus ja laste isa. Ka armastust 
võib ju võtta kui äri, kui ei võta teda tõsiselt. Või ar- 
vate teie, preili, et mina poleks võinud kasulikku par- 
tiid teha, kui ma poleks võtnud armastust nii tõsiselt, 
nagu ma tõepoolest võtan? Olen ma selleks nii inetu? 
Olen ma seda teie arvates tõesti, nii et ükski rikas, vä- 
hemalt jõukaski preili poleks minule tulnud, kui mina 
oleksin teda tõsiselt võtta tahtnud? Kui mustlane paneb 
oma vana ruunasetukagi üürikeseks uskuma, et temal 
on neitsiliku mära jalad all, kas siis mina poleks osanud 
rikast preilit veendumusele viia, et mina olen siinilmas 
ainukene õige mees, kellega tema peab altari ette astu- 
ma, valge siidkleit seljas, kahel pool rohelised loorbe- 
rid, pealegi südatalvel, väljas kirikuukse taga kaksküm- 
mend kraadi külma? Ah teie, preili, arvate tõesti, et 
mina poleks osanud rikast preilit seda uskuma panna?“ 

«Ma pole ju seda ütelnud,“ tähendas Irma enda 
kaitseks. 

»Aga mis te siis ütleksite, kui te ütleksite?“ küsis 
härra. 

»Ma ei ütle midagi,“ vastas Irma. 

»Kahju, väga kahju,“ ütles härra nüüd. ,,Nii hea 
meelega tahaksid vahel inimese arvamust kuulda, kel- 
lega elad ühes majas. Aga pole parata, peab läbi aja- 
ma. Kuid teate, mis mina arvan: teie ütleksite tingi- 
mata midagi, kui te ei kardaks mind haavata.“ 

»Ei, mul ei ole tõepoolest midagi öelda,“ kinnitas 
Irma ja rääkis seega sula tõtt, sest ta polnud härra se- 
gast mõttekäiku õieti jälginudki, vaid selle asemel 
mõelnud: see on see, mis Lonni ütles, et just nagu ämb- 
lik, nagu elus siidiuss, muud kui kujub ja kujub, et oota 
aga, millal hakkab kokku tõmbama. Just seda mõtles 
Irma kui härra esitas talle äkki oma küsimuse. 


»Ärge tulge minule rääkima,“ vastas härra uskuma- 
tult. ,,Tahate, ma ütlen teile, mis te mõtlesite? Taha- 
te tõesti?“ 

»Noh, palun väga, 
sees värisema. 


»Teie mõtlesite nõnda,“ rääkis härra: ,,Võib-olla 
et see rikas preili oleks läinud altari ette, võib-olla ka 
mitte. Kindlasti mitte, kui oleks olnud silmapiiril 
keegi teine, kes suurem ja tugevam ning kel, ütleme, 
lokid, mustad lokid.“ 


Viimaste sõnade juures purskus Irma tahtmatult 
naerma, sest Lonni oli ju nii palju rääkinud oma Ruudi 
lokkidest. 

»Näete nüüd, et tabasin,“ ütles härra võidurõõm- 
salt. 

»Mitte sugugi,“ vaidles Irma vastu. 

»Miks te siis naerma hakkasite? Pealegi tuli teie 
naer nii südamest, et lust kuulda. Naera või ise enda 
üle kaasa.“ 

»Ma naersin sellepärast, et te tabasite kedagi teist,“ 
seletas Irma. 

»Keda siis?“ 

»Ühte minu sõbrannat — tema räägib alati oma 
Ruudi lokkidest.“ 

»Issand!“ hüüdis härra nüüd. ,,See pole võimalik! 
Sest ka mina olen Ruudi, Rudolf, aga nagu näete, pole 

ütles Irma, kuna endal lõi süda 


minul mingeid lokke. Otse selle vastu, pealagi aina ki- 
pub ja kipub paljaks minema...“ 

»Härra Rudolf, teie teotate end asjata, te pealagi 
pole sugugi paljas,“ vaidles Irma vastu, kuna samal 
ajal meenus, et peaaegu samu sõnu oli ta rääkinud Lon- 
nile härra pealae kaitseks. Tähendab see ehk juba ar- 
mastust? Tähendab see ehk juba seda, et Irma hakkab 
härra , valesid“ pisut uskuma? Aga uskuda ei tohi, 
sest niipea kui algab usk, siis algab ka kohe armastus. 
Usk tähendabki ehk ainult armastust, muud midagi. 
Nii et kui kardad armastada, siis hoidu kõigest väest 
usu eest. 

Härra aga samal ajal, kus Irma nõnda endamisi tar- 
gutas, rääkis omasoodu edasi. Sest tema ei võinud ju 
teada, et Irma ei kuule tema sõnadest kuigi palju iseoma 
mõtete pärast. 

»Ei, ei, uskuge preili,“ kinnitas härra Rudolf veen- 
valt, ,,minu pealagi kipub tõepoolest paljaks minema. 
Ja kui te teaksite, mis see minule tähendab, mis see tä- 
hendab igale mehele, kes võtab armastust vähegi tõsi- 
selt. Sest pole ju ühtegi naist, s. t. ühtegi noort naist, 
kes usuks, et mees, kel on paljas lagipea, võiks armas- 
tada, liiatigi veel tõsiselt. Niisugune mees võib abiel- 
luda, seda küll, aga mitte armastada, nõnda arvavad 
kõik naised. Sellepärast pole seda seepi, seda tõrva 
ega määret olemas, millega mina poleks oma pead pes- 
nud või võidnud, et katsuda, ehk paneb juuksed kasva- 
ma. Lugesin, et neil, kes sõidavad põhjanabale, kasva- 
vad seal paksud juuksed ja habemed, külma kaitseks 
muidugi, ja kohe oleksin mina nendega põhjanabale 
kaasa sõitnud. Et ma aga seda teha ei saanud, siis ost- 
sin kummikoti, panin selle jääkülma vett või jääpuru 
täis ning siis pähe. Soo, ütlesin ma pealaele, nüüd oled 
põhjanabal, nii et juuksed võivad hakata kasvama — 
ainult juuksed, sest habet pole nüüdsel ajal armastu- 
seks tarvis.“ 

»Noh, kas juuksed hakkasid kasvama?“ küsis Irma, 
kes oli vabanenud oma mõtteist. 

»Ei,“ vastas härra Rudolf avameelselt. 

»Kas mitte sugugi ei läinud paksemaks?“ 

»Mitte põrmugi, ennem aina hõredamaks ja hõre- 
damaks ja nõnda tänapäevani. Aga lõpuks sain ma sel- 
lest üle. Ja teate kuidas? Luiskamisega. Jumala eest! 
Kas te pole veel tähele pannud, et ma luiskan teilegi pi- 
sut? Tõepoolest! Sest kui ma teile ütlesin, et setukas 
usub mustlast, nii et talle tulevad noore täku jalad alla, 
ega see siis päriselt nõnda ole. Mis oleks viga siis maa- 
ilmas elada, kui juba mõni ruunakronugi usuks! Aga 
mustlastki ei saa uskuma, teistest inimestest hoopis 
rääkimata. Inimene ei taha uskuda, sest tal pole ar- 
mastust. Inimene on nagu vana ruun. Sest kui paljuke 
võib vanas ruunas olla armastust. Mitte kuigi paljukest! 
Kas üldse on? Ja see on kõigepealt sellepärast, et ruu- 
nale ei saa luisata, mustlanegi ei saa.“ 

»Mitte sellepärast, et ta on ruun?“ küsis Irma, et 
näidata, tal on elust ja armastusest aimu. 

»Sellepärast muidugi ka,“ nõustus härra Rudolf 
kohe. ,Aga see pole kõik, uskuge, see pole sugugi 
kõik. Peaasjaks jääb, et ruunale pole võimalik midagi 
ette luisata. Viiekümne-aastane kuiv kui kepp vana- 
tüdrukki usub noore poisi armastust, kui see talle mi- 
dagi ilusasti ette luiskab. Jumala eest usub! Minu tädi 
näiteks, kes oli jõukas majaomanik, istub nüüd on- 
nis, sest et uskus luiskamist ja armastust. Küll mina 
ja ka teised kinnitasime temale, et ära usu poisinolki, 
ta valetab, sest kõik nolgid valetavad, kui räägivad jõu- 
kate vanapiigadega, aga ei kuulanud, vaeneke, meid. 
Sest vale on magus, kui tal armastuskirmetiski peal. 
Seda teavad kõik mehed, noored ja vanad, minagi tean, 
ja me kõik luiskame sellepärast. Mitte et petta, vaid et 
öelda, kui armastame. Sest mis sa siis teed, kui sulle 
pole antud lokke, nagu minul, näiteks? Hakkad luis- 
kama, sest see ongi su lokid.“ 

Irmal hakkas härra Rudolfist ja ka kõigist teis- 
test meestest, kel puudusid lokid, pisut nagu hale meel. 
Muu seas meenus tal äkki, et ka Eedil pole lokke, vaid 
kõvad harjasjuuksed. Pealegi ei osanud ta kuigi palju 
luisata, vaid rääkis ikka üsna asjalikke sõnu. Tähen- 
dab, tema armastus pole veel küllalt suur, kui ta ei aja 
teda luiskama, otsustas Irma. Härra Rudolfil oleks 

nagu suürem, sest tema tunnustab juba isegi, et ta luis- 
kab armastuse pärast. Aga kui ta ise seda avalikult 
tunnustab, siis see ju polegi enam luiskamine. Või on 
see ka siis ikkagi luiskamine? See oli küsimus, mis 
käis Irma otsustusvõimest peaaegu üle. Vähemalt üks 
oli kindel, et kui inimene luiskab ja ise seda tunnustab, 
siis on see palju ausam kui luiskamine ilma tunnustu- 
seta. Igatahes pole selline luiskamine kuidagi kuri- 
tahtlik vale, vaid ainult lõbus ajaviide, nagu mõni laul 
või mäng. Ja laulu või mängu tõttu võib ometi inimest 
armastama hakata, sest laulu ja mängu pärast armas- 
tame grammofonigi. 

Sel silmapilgul pani Irma tähele, et härra Rudolf 
küsis: 

»Ja kas te ei ütleks, mille poolest on need lokid 
halvemad kui näiteks elektri- või aurulokid? Ometi on 
kindlasti teada, et nii paljudki palavad armastused on 
tekkinud just elektri- ja aurulokkidest. Tähendab, kui 
elektri või auruga, siis armastus, aga kui vaimuvalguse 
või kondikuumusega, siis armastust ei ole? Vaadake, 


preili, siin ongi see, mida mina nimetan armastuses si- 


gaduseks. Kui mina luiskan, siis mitte elektri ja auru- 
ga, vaid iseoma vaimuväega ja kas siis see vähemalt 
sama palju ei maksa kui elektri- ja aurulokid? Või kas 
pole mina oma vaimuväega palju ausam kui kõik need 
elektri- ja aurulokid kokku, olgugi, et ma aina luiskan? 
Mis te arvate, preili, kumb on ausam, kas elektri- ja 
aurulokid või minu luiskamine? Liiatigi, kui ma ise 
ütlen, et ma luiskan, kumb on siis ausam?“ 

Aga seda ei suutnud Irma kuidagi otsustada, sest 
tal polnud veel kunagi olnud elektri- ega aurulokke, ta 
oli neist ainult kuulnud nii hirmus palju head ja ilusat 
ning loomulikku, et ta unistas neist alati ja armastas 
neid ammu enne nende omamist. Muidugi, ka härra 
Rudolfi luiskamine oli hea ja ilus ning loomulik, aga 
seda polnud ta veel nii kaua kuulanud, et võiks kind- 
lasti öelda, kas ta sellest samuti hakkab unistama nagu 
elektri- või aurulokkidest. Et vastamisest pääseda, kat- 
sus ta teha teist juttu ja küsis: 

»Kas tohiksin nüüd härra lauda paluda?“ 

»Ah juba valmis!“ imestas härra, nagu ärkaks ta 
unest. 

»Jah, vesi juba keeb priimusel.“ 

Irma viis vee- ja teekannu tuppa, nihutas veel üht 
või teist tassi ja taldrikut, et nad oleksid saadavamal, 
ja tahtis tagasi tõmbuda. Härra laskis silmad üle laua 
käia ja küsis nagu etteheitvalt: 

»Miks üheleainsale kaetud?“ 

»Aga härra õde pole ju veel tagasi tulnud,“ vastas 
Irma, kuigi ei uskunud ise selle õe olemasolusse. 

»Aga teie ise, preili?“ imestas härra Rudolf. ,,Kus 
siis teie tahate süüa? Köögis? Muidugi, teile meeldib 
ehk omaette rohkem, aga minule meeldiks, kui te ühes 
minuga lauda istuksite. Tohin ma paluda! Seda ju 
küll kauba sees ei olnud, aga ehk tulete mulle niipalju 
vastu.“ 

Irma ei saanud sõnagi suust, ta tundis ainult, kui- 
das palav hoog käis tal üle keha ja ulatus kuni näoni. 
Ta pidi riistadevõtmist meelega viivitama, et mitte õhe- 
tava näoga laua äärde ilmuda. Aga kui ta lõpuks oma 
paigale võis asuda, siis selgus, et härra oli teda viisa- 
kalt oodanud ja pakkus talle kõigest enne, kui võttis 
ise. Ainult teekallamine jäi Irma hooleks, nagu oleks 
ta tõesti noore perenaisena lauas. See oli nii piinlik 
ja magus, et suu ja kurk tõmbusid järsku kuivaks ja 
sealt ei läinud midagi muidu alla, kui pidi kuuma teega 
appi tõttama. Nõnda sai ta nägu varsti sama õhetuse 
tagasi, mille pärast ta esiteks oli sunnitud riistadevõt- 
misel viivitama. 

»Preili, te jäite mulle esiteks vastuse võlgu,“ ütles 
härra Rudolf, võttes uuesti vana jutulõnga üles. 

»Ah härra, ma olen teie küsimuse hoopis unusta- 
nud!“ ohkas Irma. 

»Küsimus oli luiskamisest ja lokkidest, et kumb on 
ausam,“ meenutas härra. 

»Ei mina seda tea,“ vastas Irma, ,,sest mul pole ku- 
nagi elektri- ega muid lokke olnud ja luisatud pole 
mulle ka mitte.“ 

»Kui vana te siis olete?“ küsis härra, tõmbus aga 
kohe tagasi ja lisas: ,, Andke andeks, preili, et ma nii 

otsekoheselt, kuid ma arvan, teie pole veel selles eas, 
kus oma aastaid peaks häbenema.“ 

»Peab siis oma aastaid häbenema?“ küsis Irma. 

»Kas just peab, aga häbenetakse,“ vastas härra Ru- 
dolf. ,,Teie pole vist veel üle kaheksateistkümne?“ 

»Ei, varsti saan üheksateistkümneseks,“ parandas 
Irma. 

»Siiski!“ imestas härra. ,,Ja ikka veel pole teile 
keegi midagi ette luisanud? Kas siis maal mehed ei 
luiskagi ?“ 

»Minule vähemalt pole keegi midagi luisanud,“ 
ütles Irma. 

»Tähendab, ilma pikemata viiakse altari ette?“ 

»Kuis nii altari ette?“ imestas Irma. 

»Väga lihtsalt: kohe abielu, armastust ei olegi,“ 
seletas härra Rudolf. 

Sellele ei osanud Irma enam midagi vastata. Tal 
oli isegi pisut piinlik, et neist tema arvates tõsiseist 
asjust nõnda räägitakse. Sellest näis ka majahärra aru 
saavat ja ruttas oma sõnu heaks tegema, öeldes: 


»Preili, te ei pea mitte arvama, et ma neid asju võ- 
tan nii kergelt, nagu ma neist räägin. Aga üks on tun- 
da ja mõelda, teine rääkida. Tõsiste mõtete ja tund- 
mustega ei astuta kohe võõraste inimeste ette. Pealegi, 
tõsised mõtted ja tundmused huvitavad tänapäev vähe- 
seid. Tõsiseid mõtteid ja tundmusi näeb tänapäev veel 
mõnes filmis, sest ka raamat on muutunud ainult turu- 
kaubaks. Ehk milleks peakski inimene oma sisemust 
teiste ees paljastama? Uskuge, preili, see pole kunagi 
vaeva tasunud, tänapäev ammugi mitte. Minul on sage- 
dasti see, võib öelda, lapsik või lapselik viis, ma ei tea, 
kuidas seda nimetada, et ma ütlen kohe kõik südame 
pealt ära. Aga sõnad ei tohi olla ütlemiseks, vaid ainult 
selle varjajaks, mida tahetakse öelda. Ma näiteks ütlen 
teile, preili, et ärge nii väga minu sõnu arvestage, sest 
mina luiskan. Ma tahaksin teie arvamust kuulda, kas 
olete palju selliseid inimesi kohanud meeste või naiste 
seas? Vastake päris puhtast südamest, siin pole 
teil ju midagi karta, sest asi ei puutu ei teid ennast ega 

ka mind, vaid võhivõõraid inimesi, nii-öelda nimetut 
hulka. Ei või jaa? Olete kohanud või ei ole?“ 

»Tõtt öelda — ei,“ vastas Irma. 

»Noh, jumal tänatud, ometi ükski selge vastus teie 
poolt!“ hüüdis härra Rudolf nagu kergendatud süda- 
mega. ,,Aga kas arvate, et selline iseendapaljastamine 
on kasulik? Tehke proovi, küllap siis näete! Aga mina 
ei hooli sellest. Teie kui võõras satute esimest korda 
minu majja ja juba esimesel päeval mängin ma kohe 
lahtiste kaartidega, et poleks pärast arusaamatusi, nii- 
öelda valearusaamisi. Ütlen nagu Luter: siin ma 
seisan, teisiti ei või. Olen nõnda loodud, et luiskan pi- 
sut, kui saan noorematega kokku, sest nemad panevad 
mu vere kihama, teevad mulle teatud vaimustuse ja ma 
hakkan nii-öelda vaimselt looma ja luuletama. Ma ei 
tea, kas ma ennast õieti väljendan, s. t. kas ma ennast 
nõnda väljendan, et teie mind õieti mõistate. Ma tahan 
nimelt öelda, et luuletusi loetakse ja neid õpitakse pä- 
hegi ning luuletajatele ehitatakse mälestussambaid, 
neid austatakse ja isegi armastatakse, eks ju! Ja ometi 
kõik ju teavad, et mis nad on kirjutanud, on otsast otsa- 
ni ainult luule, või nagu mina seda nimetasin — luiska- 
mine. Noh, aga kas siis suusõnaline luule või luiska- 
mine midagi ei maksa? Mitte midagi? Kui kirjalikult, 
siis loorberid, autasud ja mälestussambad, aga kui suu- 
sõnaliselt, siis unustus ja põlgus? Kui nii, siis nii, mis 
sinna parata. Olen õnnetult loodud, kui luuletan suu- 
sõnal, ja olen kahekordselt õnnetu oma loomuses, kui 
ise ütlen, et luuletan pisut. Ma peaksin vaikima, peak- 
sin näo tegema, et ise usun, mis räägin, küllap siis 
usuksid ka teised. Tingimata usuksid! Teiegi olek- 
site, preili, lõpuks uskunud. Oleksite lõpuks ehk seda- 
gi uskunud, et mustlane paneb hobusekronu oma noori 
jalgu uskuma, mis olid tõelikult kümne-kahekümne aas- 
ta eest noored.“ 

»Ei, seda ma poleks uskunud,“ ütles Irma. 

»Aga mina arvan, et oleksite,“ vaidles härra vastu, 
»sest mina oleksin seletanud, et see on hüpnoos. Te ju 
teate, mis see on? Üks inimene mõjutab teist. Oma- 
vahel öeldud, see on suur sigadus, sest üks inimene ei 

pea kunagi teist inimest mõjutama, kui on tegemist au- 
sate inimestega. Iseasi, kui on tegemist kelmidega. 
Looma mõjutada, see on teine asi. Looma hüpnotisee- 
rida, seda võiks, sest kui võidakse hobusele anda piitsa, 
miks siis mitte teda hüpnotiseerida. Nõnda siis mina 
oleksingi teile seletanud, et meie inimesed, s. t. haritud 
inimesed, hüpnotiseerivad teisi inimesi, aga mustlane 
on niisugune meister, et hüpnotiseerib oma ruunasetu- 
kat. Ja kas teie olete tõepoolest kindel, et see ei sünni 
juba tänapäev? Või et see sünnib, kui mitte täna, siis 
vähemalt homme või ülehomme? Võite selleks oma 
pea anda? Mina küll ei võiks! Mitte ei võiks! Sest 
kui meie võime mõne gaasi või pisielukaga tarbe korral 
tappa tuhandeid või isegi miljoneid inimesi, kas siis 
mustlane ei suuda oma setukat niigi palju hüpnoosiga 
mõjutada, et tema hakkaks uskuma oma ammuseid neit- 
silikult painduvaid jalgu? Suudab, ütlen ma, mustlane 
suudab seda, tehke mis tahes. Ja kui teie, preili, seda 
ei usu, siis on see täitsa teie isiklik asi. Mina aga ütlen 
teile, et kui kellelgi ei jätku usku niisuguseks tühi- 
sekski asjaks, siis peab tema armastusega väga täbar 
lugu olema, sest kel pole usku, sel pole ka armastust. 
See on minu kindel arvamus, las ma muidu luuletan ja 
luiskan ükskõik kui palju...“ 

Oli aeg lauast tõusta, sest mõlemad olid juba am- 
mugi lõpetanud söömise. Irma pea sumises pisut ja 
kippus nagu ringi käima. Ta oli tänase päevaga roh- 
kem elutarkust kuulnud kui kogu oma senisel eluajal, 
nõnda tundus talle. Selleks pidi saama mitmeks-set- 
meks päevaks järele mõelda ja vaimselt seedida. 

Hiljem, kui Irma oli juba oma toas, härra koputas 
tema uksele ja küsis: 

»Tohin ma korraks sisse astuda?“ 

Aga Irma ei teadnud, mis vastata, sest parajasti oli 
ta avanud katseks akna ja vahtis alla pimedusse, nagu 
tahaks ta silmadega mõõta, kas võib siit tarvilikul kor- 
ral alla hüpata või ei. Silmapilgud, mis möödusid kaht- 
luses ja hirmus, tundusid peaaegu igavikuna. Viimaks 
ometi võttis ta südame rindu ja ütles, seistes seljaga 
vastu avatud akent: 

»Palun väga!“ 

Härra avas ukse ja jäi lävele seisma, pehmed tuhv- 
lid jalas ja öökuub seljas. 

»Miks on aken avatud?“ küsis ta. 

»Mina armastan magamiseks hästi vilu tuba,“ sele- 
tas Irma. 

»Aga mina otse selle vastu hästi sooja,“ rääkis här- 
ra ja lisas naljatades: ,,Nii et meie ei saaks kunagi 
ühes toas magada!“ 

Irma ei osanud härra naljale midagi vastata ja see- 
pärast küsis see: 

»On nüüd kõik korras?“ 

»Minu teada kõik, härra,“ vastas Irma. 

»Head ööd siis uues kodus!“ ütles härra tagasi tõm- 
budes. 

Head ööd soovis Irma ka härrale, kuid ukse keeras 
ta hoolega lukku ja sidus võtmepära käeraua külge, 
nagu T,onni teda oli õpetanud. 

VI. 


Ka järgmisel päeval ei söönud härra lõunat kodus 
ja Irma tõmbas kergendatud südamega hinge tagasi, sest 
lõunategemist kartis ta kõige enam. Küll oli ta juba 
maal kooli juures teatud kursuse läbi võtnud, aga tõe- 
poolest tundus talle, et kursus jääb ikkagi kursuseks 
ja lõunategemine lõunategemiseks. Kursus on ena- 
»masti ikka nõnda, et seal ainult õpid, mis ja kuidas pead 
tegema, kuid lõunat valmistades pead lihtsalt tegema. 
Õpetus on ikka kas raamatus, kaustikus, õpetaja suus, 
õpetaja käes, või kuigi on pajas, potis ja pannil, siis 
selle vart või sanga hoiab enamasti kellegi teise käsi, 
toitu segab mõne teise lusikas, maitseb mõne teise suu. 
Aga siin pead lihtsalt kõik ise: pead ise ennast õpeta- 
ma ja ise ka tegema — pannisaba või pajasanga hoid- 
ma, lusikaga segama, noaga pöörama, maitsma, tuld ko- 
hendama, pliidirõngastega jändama, sest need kas ei 
tule pealt ära või kui tulevad, siis kargavad põrgumü- 
raga otseteed põrandale või vastu potti, mis ääretasa 
kuuma vett täis, mis läigib veel kuumemale pliidile, 
mis tsuskab sulle valget auru, mis põletab su palja kä- 
sivarre. See on silmapilk, kus sa võid mõnest sangast 
või sabast suure valu pärast äkki lahti lasta või muidu 
niisama mõttetu liigutuse teha, midagi tõugata või tõm- 
mata, ning sel on juba järeldused, mida ei oska kunagi 
ette aimata: köök on äkki sinist suitsu ja vänget haisu 
täis, või sa tunned äkki kas ühes või teises jalas, mõni- 
kord ka mõlemas korraga hirmsat valu, sest ka sinna on 
midagi kuuma peale läigatanud. Sul on otse nutt va- 
raks, kui tõttad kõiki auke ja aknaid avama, et see kur- 
javaimu suits, aur ja hais ometi võimalikult ruttu väl- 
ja läheks. Aga nagu öeldud, ta ei lähe mingi hinna 

eest välja, vaid tükib aina sinna, kus suletud uksed ja 
isegi seinad ees. Nõnda on varsti kogu korter tihedat 
tossu täis, mis ei lõpe ega lõpe. Aga seal märkad äkki, 
et kust ta saab siis lõppeda, kui pliidil midagi põleb, 
hirmsasti suitseb. Nüüd tahad kuskilt kahmata mõne 
vana ajalehe, et selle märjaks kasta ja siis pliiti äiata, 
aga ei köögis, koridoris ega kogu korteris leidu ainustki 
vana lehte. Sa annaksid kas või oma hingeõnnistuse 
vana määrdinud leheräbala eest, aga seda ei ole. Nõnda 
jääb küll hingeõnnistus sinule, aga pliit suitseb edasi, 
suitseb, ning kõrbehaisu tuleb kui kotiga. Ja seda ai- 
nult sellepärast, et sul pole vana ajalehte, mida märjaks 
kasta ja nühkida, aina nühkida, teist külge pöörata ja 
veel kord nühkida, nühkida. Ah! Nüüd sa alles tun- 
ned, milline viletsus, kui puudub kultuuriline vanavara, 
tunned seda isegi siis, kui sul pole aimugi, et selline 
vara on olemas! Muidugi, sa võiksid pliidi nühkimi- 
seks võtta ka mõne uue lehe, aga siis hakatakse seda 
kohe otsima, et kuhu on leht saanud, ja otsitakse, kuni 
jõutakse sinuni, kes oled köögis hädas oma hirmsa hai- 
suga. Sellepärast siis parem juba ilma leheta, ilma kul- 
tuurita, kui pole vana lehte, s. t. vanavara, — nõnda on 
üks riid, üks pahandus vähem. Sa heidad oma saatu- 
sele alla, võtad noa, millega pöörasid lihatükke või li- 
hakooke pannil, ja hakkad sellega suitsevat pliiti kraa- 
pima, et pääseda haisuallikast. Aurust põletatud käsi- 
vars kipitab, kuuma veega kõrvetatud jalad uutes tuhv- 
leis, mis nüüd seks, õhetavad, aga sa ei hooli sellest, 
ainult kraabid ja kraabid. Praepann jahtub sul pliidi- 
nurgal, supipott on keemast ära jäänud, või kui sul on 
piimasupp tulel, siis võib juhtuda nõnda, et samal ajal, 
kus sina parajasti tões ja vaimus kraabid, tõuseb supp 
kaane alt üle ja annab sulle uue lasti, nii et hakkab kõik 
uuesti otsast peale — vana ajaleht, uus ajaleht, üldse 
mitte ajalehte, ainult nuga ja noal ots, millega kraabid 
ja kraabid, nagu olekski see su hingeõnnistus. 

Nõnda oli Irma meelest lõunaga, kui ta ei õppinud 
seda tegema, vaid kui ta seda lihtsalt tegi. Õppimine 
oli kena ja lõbus, tegemine püsti-põrgu. Seda põrgut 
oli Lonni palju paremini tundnud kui Irma, sest tema 

oli tast omal ajal läbi käinud, veel enne seda, kui pääses 
peitu kompvekivabrikusse. Ja kui nüüd Irma ütles, et 
tema tahab, või mis õigem — tema peab ka selle põrgu- 
ga katset tegema, sest muidu ei pääse ta loodetud taeva- 
riiki, mis on ära seletatud kontorilaud, siis pani Lonni 
Irma kodus lõunat tegema: tõi talle materjali kätte ja 
ütles, et tee seda ja seda, sest sa arvad, et see on sul 
selge, või ta pistis talle raha pihku ning ütles, et too 
seda ja seda ning tee seda ja seda, et oleks kolmel ini- 
mesel võtta lõunaks. Neist katseist oligi Lonni otsu- 
sele jõudnud, et Irma peaks minema üksiku juurde pe- 
renaiseks, üksiku mehe juurde muidugi, kes käib väljas 
tööl ja ei saa sellepärast kunagi teada, mis lõunatege- 
misel kodus sünnib. Pealegi, Lonni arvates puudub 
meestel toitudest õige arusaamine ja õige maitse. Liha 
pane neile ette nagu tallanahk, nemad söövad ta ilusasti 
ära ja kiidavad sind pealegi. Otse häbi hakkab, mille 
eest mehed sind kiidavad, kui oled alles noor ja palged 
õhetavad. 

»Meestega on ju sellest hea,“ seletas tädi Lonni ar- 
vamuste vahele, ,,et nemad mõtlevad süües mitte toidu, 
vaid muude asjade peale. Kunagi ei või sa teada, mil- 
lest mõtleb mees, kui ta närib kõrvetatud liha nagu tal- 
lanahka. Minu vanamehel olid süües mõnikord silmad, 
nagu oleks ta just praegu kuu pealt alla kukkunud, või 
nagu mõtleks ta päikesele lennata, nii et ma kohe päris 
hirmuga küsisin: mis siis nüüd sinu arusse on läind, 
et sa nõnda jõllitad, nagu oleks sul surnud lamba silmad 
peas, aga tema vaatas mulle otsa, naeratas ja ütles, tema 
mõelnud praegu, kui õnnelik meie elu tänini on olnud. 
Seal ta siis nende meestega on: närib tallanahka, nii et 
lõualuud naksuvad, aga ise mõtleb, kui õnnelik ta on. 
Sellepärast ongi meestega nii hea, et nemad mõtlevad 
ühte ja teevad teist. Aga naine, nii kui hakkab sööma, 
siis mõtleb ta kogu aeg söögist ja söögitegemisest, pea- 
asi sellest, ning siis pole see hea ega see, sest üks on 
liiga saand, teine vähe haudund, üks kõva kui kivi, tei- 
ne pehme kui lörts, parajat ei ole. Tead, lõpuks läheb 
sinnamaale, et sulle endale ka ei maitse sinu oma tehtud 
toit, ongi kõik paljas lörts ja parts, vetikas ja tallukas.“ 

Niisugused olid elutarkade inimeste seletused ja 
õpetused ,,toiduasjandusest“ Irmale, kes tahtis ja pidigi 
ka elutargaks saama, kui tal polnud lusti lörri minna. 
Muude lohutuste seas oli Lonni arvates veel see, et kui 
harjud ilusasti ära, nii et tunned põhjani oma asjan- 
dust, siis lähevad paremad palad kõigepealt ikka sinu 
oma suhu, sest sa pead ju enne toitu maitsma, kui jul- 
ged ta lauale panna. Ja sisseoste tehes tuleb omaga ilu- 
sasti välja, jääb vahel pisut ülegi, sest sa ju ostad ja tin- 
gid nagu iseendale. Ning kui juhtub, et tingides, vali- 
des või hea tutvuse tõttu saad midagi odavamalt kui 
õigus, siis on see ju sinu kasu, mitte kellegi teise, selle- 
pärast võid selle kasu jumalarahus endale jätta ja tema- 
ga kas või viimse kohtujärje ette astuda, ilma et tarvit- 
seks silmagi pilgutada. 

Muidugi, see kõik oli Irmale kauge tuleviku muu- 
sika, seda teadis tema ise ja teadis ka Lonni väga hästi, 
aga see rääkis sellest siiski igaks juhuks, sest kes teab, 
ehk tuleb täditütrel ometi ka tulevikumuusikat tarvis. 
Tänapäev Irma mõtles aga, et küll oleks kuldne elu, kui 
»lõunaasjandus“ jääks üldse tulemata, nagu need kaks 
esimest päeva. Tema oleks valmis lõunaks kas või kui- 
va koorukest närima ja kraanist vett peale rüüpama või 
hoopis ilma söögi ja joogita läbi ajama, kui aga pääseks 
pottidest ja padadest, pannidest ja kastrulitest. 

Nõnda mõtles ta, kui valmistus väljaminekuks, sest 
täna pidi ta viimaks ometi oma passi tädi juurest ära 
tooma ja oma kursuse küsimuse nii või teisiti otsusta- 
ma. Parajasti ajas ta endal teist kleiti üle pea, kui uk- 
sekell kõlises. Kes seal küll võis olla? Härra igatahes 
mitte, sest sel on endal võti kaasas. Irma ei jõudnud 
veel kleidiga lõpule, kui kell kõlises juba teist korda. 
Mis hädaasi see siis nüüd on, et sugugi aega pole, mõtles 
Irma kleiti seades ja ruttas ust avama. Aga ta oleks 
targemini teinud, kui ta üldse poleks avanud, kõlista- 
tagu kas või kümme korda järjestikku. Sest ukse taga 
seisis naeratav ,,kojarahvas“, kes oli jällegi passi järele 
tulnud. 

»Ma just praegu tahtsin hakata tädi juurde mine- 
ma passi tooma, sest eile ei saanud,“ hakkas Irma. 

»Kus siis preilid eile käisid?“ küsis kojamadam. 

»Ah, eile oli mul muud jooksmist,“ rabas Irma vas- 
ra kui kuulis, et tema eilset käiku oli tähele pan- 

ud. 

»Preilid otsivad ikka teist kohta või?“ küsis eit. 

»Ei! Milleks?“ küsis Irma. 

»Noh, kui ehk üks koht ei valli, siis otsitakse ikka 
teist,“ arvas eit, 

Irma ei teadnud, mis vastata. 

»Tõtt öelda, ega see polegi õige koht preilidele,“ 
rääkis eit natukese aja pärast. ,,See ei puutu muidugi 
minusse, mis kohta preilid peavad, sest mina olen koja- 
rahvas ja minul pole sellega asja, mis saksad majas tee- 
vad. Peremeeski kinnitab alati, et sina ära topi oma 
nina sakste tuppa, sinul on oma prügikast ja solgitünn 
ja täna jumalat, et sul on needki haisevad asjad.“ 

Nende sõnade ajal oli ,,kojarahvas“ tasahilju ukse 
vahelt esikusse pugenud ja ukse enese taga seljaga kok- 
ku surunud, nagu kardaks ta, et keegi võiks temale jä- 
rele tulla. Siin jätkas ta oma kõnet nõnda: 

»Nojah, eks need prügikast ja solgitünngi ole tar- 
vilikud asjad, või saksadki ilma nendeta läbi saavad, aga 
ega siis kojarahvaski ainult solgitünnist ja prügikastist 
ela. Tahab pisutki ka teiste inimeste elust-olust osa 
saada, tahad kuulda ja nähagi, kuidas need inimesed 
elavad, kes elavad prügikastist ja solgitünnist kauge- 
mal. Teie, preilid, olete vist maainimesi, olete nii rõõsk 
ja rõõmus alles, ja sellepärast tahtsin teile öelda, et ega 
teie ema-isa vist tea, kui nad veel elavad, — või on nad 
juba mõlemad surnud? olete vaenelaps? — et ega nad, 
vaesekesed, veel tea, kus te nüüd olete ja elate, mis koht 
see on, kus te teenite, mis inimesed need on, kes teile 
palka maksavad, mis palka nad maksavad, mis tööd teie 
teete, kus te sööte ja magate, kus end pesete ja kammi- 
te. Nad ei tea midagi! Jate ise ka vist ei tea, sest teil 
on nii kena näoke ja nii kui lapse silmad, kes pole veel 
näind, et see linnaelu siin polegi muud, kui ainult solgi- 
tünn ja prügikast. Nii et sellepärast ma tahtsingi prei- 
lidelt pisut küsitada, et kes preili kauples, kas härra ise 
üksi või ühes õega?“ 

»Ühes õega,“ vastas Irma. 

»Nojah, ikka ühes õega, nõnda on säädsam,“ lausus 
eit. ,,Naised ajavad ikka naiste asju, ega muidu. Aga 
seda ma just tahtsingi preilidele öelda, et ega see õde 
polnud härra õde hoopis tükkiski, ma'p teagi, kelle õde 
see oli. See oli niisuke õde, kes magas härraga ühel 
asemel. Puhas jumala sula tõsi, nii nagu ma siin praegu 
seisan ja oma vanamega kojarahvaks olen. Peremees 
võib ju küll mu siit minema küütida, kui ta teada saab, 
et ma nõnda sakste asju, aga ma tulin ju preilide passi 
pärast ja kust siis peremees teab, kui preilid ei räägi. 
Aga nii see lugu kohe tõesti on, et mina seda oma sil- 
maga küll pole näind, et õega ühel asemel, aga kõik 
ilm räägib. Ja ikka nõnda, et kui üks õde läheb, siis 
teine tuleb, sest selle härra juures saavad kõik minejad 
tulijate ees õeks, nii et kui preilid ükskord hakkavad 
minema, siis nad ka aitavad vennale teenija kaubelda. 
Aga või see muidu on, eks härrad mõista preilidele selle 
eest ikka midagi ka, päris muidu ei ole see eluilmaski. 
Ainult et nii noort ja rõõska pole tal veel siin majas 
olnd, kui preilid on, sellepärast ma tahtsingi küsida, 
et kas preilide isad-emad veel elavad või aina aga tädi 
üksi sokutab. Aga see on küll kindel, et ega siin ühestki 
kaua ei piisa, sellele härrale ei piisa, kuu või kaks, har- 
va kolm, siis on jälle uus vahetus, õde läheb ja teenija 
tuleb. Nii et sakste asi, uuele roale uued noad-kahvlid. 
Ja ikka leidub neid, kes tulevad. Viimasel ajal seisa- 
vad vahel karjaski ukse taga, sest nüüd tahavad ju kõik 
sakste asemel magada. Ja aina nooremad, aina värske- 
mad, aina rõõsamad, et mina vanainimene kohe imes- 
tan, kui palju noori tüdrukuid nüüdsel ajal saksa härra- 
del võtta. Aga seda ma ütlen teile, preilid, et see teie 
härra ei ole saksa härra ühtigi, ehk kui on, siis puht ees- 
ti saksa härra, sest tema isa olnd või on praegugi kas 
linakaupmees või midagi muud niisukest sehvtimeest 
ja parisnikku. Nii et kuidas nüüd preilid ise arvavad, 
sest see on täitsa nende oma arvata, aga mitte kojarahva 
teha. Kui preilid arvavad, et nõnda on hea, et üks abi- 
elu ta kõik, kas ristrega või ristreta, papiga või papita, 
noh, siis on kõik hea, sest mis kojarahval sellest, meie 

paneme teid oma ristresse sisse ja meisse sakste solgi- 
tünnid ja prügikastid ei puutu, meie neid tühendama ei 
hakka, sest meil on omad tünnid ja kastid, kojarahva 
tünnid ja kastid. Ainult niipalju tahtsin veel preilisi 
paluda, et mitte sellest, mis mina nimetasin, ei pereme- 
hele ega ka oma härrale, sest see ütleb kohe peremehele, 
et kojarahvas puuduvad sakste asju, ning siis saab minu 
vanamees võtta ja mina vanamehe käest. Aga mina tu- 
lin ainult hea pärast, sest ma nägin, et preilid on alles 
nii rõõsk, et küllap vist mant alles pealt võtmata ja ei 
see muidu, kui et õde aitas härral kaubelda. Ah siis 
homme ikka saan preilide passi?“ lõpetas eit üsna asja- 
liku küsimusega, nagu poleks eelmist sõnarodu üldse 
tema suust välja voolanud. Ja tasahilju tegi ta tagasi- 
kätt ukseprao laiemale ning libises sealt vahelt korido- 
ri, kuhu Irma talle vastas: 


»Jah, homme kindlasti, täna toon tädi juurest ära.“ 


»Siis preilid ikka mõtlevad ennast sisse kirjutada? 
Võiks ju mõni päev oodata, näete, kuidas on,“ seletas 
eit. 

Irma ei vastanud, vaid sulges sõnalausumata ukse. 
Ta läks oma tuppa ja langes seal jõuetult toolile. Soo, 
nüüd oli tal siis kõik käes. Kõik oli mitte paljas luis- 
kamine, vaid lihtsalt vale. Oli veel hullem, kui tema 
või Lonni oli osanud aimata või oletada. Ainult kahju, 
et ta juba eile ei lasknud kojamadamit jutule, siis oleks 
ta kohe oma kimpsud-kompsud võtnud ja alatiseks läi- 
nud. Täna oli see millegi pärast raskem ja nagu keeru- 
lisem. Sest kuis sa siis pistad inimese selja taga pleh- 
ku, kelle katuse all sa ühegi öö magusasti oled maga- 
nud, kes su oma lauda sööma on kutsunud, sinu vastu 
nii viisakas ja lahke olnud, sinuga nii mõistlikult ves- 
telnud. Aga üks oli kindel: härra oli teda inimeste ja 
nende sosistamiste eest hoiatanud ainult selleks, et Ir- 
ma niipea asjast õiget aru kätte ei saaks. Just sellepä- 
rast! Ta tahtis aega võita. Ei tea miks, aga Irmal tu- 
lid pisarad silma, hoopis isesugused pisarad, nagu ta 
arvas. Palju valusamad kui tänini kunagi. Lapsepõl- 
ves ja ka noores eas on pisarad enamasti mänguasi, aga 

nüüd arvas ta end äkki nutvat, nagu nutavad vanad ini- 
mesed, kel nagu polegi elus enam muud kui see nutt. 

Aga kui ta tundis, et nutust on küllalt, võttis ta väi- 
kese peegli ja vaatas oma silmi, nagu kardaks ta nende 
ilu ja selguse pärast, läks siis kraani alla ja uhtus külma 
veega oma nägu. Ta pidi esiteks vannituppa minema, 
sest seal oli tal seda palju mugavam teha, aga avatud 
ukse vahel jäi ta seisma, turgatas tal ju meelde, kuidas 
kojamadam oli teisi ja tedagi nimetanud härra õeks. 
Äkki valdas teda vastikustunne. Õde, õde! See kõlas 
peaaegu otse jälgilt. Nõnda ta siis pöörduski ümber ja 
läks kööki kraani alla, kartes muidu nagu suguluses ja 
osasaamises olla kõigi nende ,,õdedega“, kes end ehk 
enne teda vannitoas olid pesnud. 


Irma esimene käik oli tädi juurde. Aga enam ei 
mõelnud ta oma passile, vaid millelegi muule, millele 
just, seda ta ei teadnud. See oli midagi sellist, millel 
polnud tädiga mingit ühendust, ja ometi pidi ta just 
sellepärast tädi juurde minema. Muidugi, Lonnit pol- 
nud veel kodus ja Irmal polnud aega teda oodata, sest 
tema pidi veel oma kursuste pärast jooksma ja ei taht- 
nud täna mingil tingimusel kojuminekuga hilineda. 
Kuigi oli selgunud, et härra Rudolf oli teda ainult pet- 
nud, temale ainult valetanud, siis võis tal ometi tõsi 
taga olla korraga ja täpsusega, millest ta oli eile rääki- 
nud. Tal võis tõsi taga olla sellega just sellepärast, et 
kõik muu oli vale, sest midagi peab ometi inimeses tõsi 
olema, ei või ometi olla, et kõik oleks vale, arvas Irma. 
Pealegi, kui Irma poleks juba esimesel ja teisel päeval 
täpne, siis tähendaks see, et tema kõlbab ainult mõneks 
»õeks“, kellest rääkis kojamadam, ei millekski muuks. 
Vähemalt oleks härra Rudolfil õigus mõelda, et Irma 
kipub temale ,,õeks“, kes magab temaga ühel asemel, 
aga seda õigust ei tahtnudki Irma härrale mingil tingi- 
musel anda ja sellepärast pidigi ta õigel ajal kodus 
olema. 

Kui Irma sellest rääkis, mis ta kojaeidelt oli kuul- 
nud, ütles tädi oma vanainimese tarkuses: 


»Armas laps, sa ära kohe nii väga usu iga esimese 

eide juttu, inimesed jõuavad sõnadega tihti rohkem kui 
teised tegudega.“ 

A »Aga milleks ta tuli mulle neid asju valetama?“ kü- 
sis Irma nagu vastu vaieldes. 

»Kas just valetama,“ arvas tädi ettevaatlikult, ,,aga 
ta ehk jõudis pisut rohkem kui asi väärt.“ 

»Õde kauples ju mind, see on kindel, ja nüüd ei 
ole teda,“ ütles Irma. 

»Aga ega siis see veel ütle, et sina ka mõneks õeks 
pead saama,“ vastas tädi. ,,O0le ise karske ja korralik, 
ei õige hõlma hakka keegi kinni.“ 

»Mina olen muidugi, aga...“ tahtis Irma öelda, 
kuid jäi peatuma. 

»Noh, mis siis veel?“ küsis tädi. ,,Et keegi lausa 
päeva ajal tuleks sulle suisa kallale, seda mina küll ei 
usu. Sul on ometi suu peas, et võid karjuda, ümberrin- 
gi elavad ju ka inimesed, need ometi kuulevad. Ta 
peab ju su otse ära tapma või uimaseks lööma, ega siis 
see muidu pole võimalik. Aga milleks ta seda siis si- 
nuga hakkab tegema, kui teisi tänapäev peale täitmas 
küll? Eks sa loe lehest: kõik noored, nägusad tüdru- 
kud ja prouad otsivad kohta üksiku juurde ja on kõi- 
gega nõus. Nii et mina arvan, sina kardad tühja. Mui- 
dugi, öösel une pealt, siis on teine asi, selles on Lonnil 
üsna õigus, siis on inimese endagagi hoopis teine asi 
kui päeval. Sellepärast peabki õhtul ukse lukku pane- 
ma ja kas või kinni sidumagi, nagu Lonni arvab, et ei 
saaks üht võtit eest ära lükata ja teisega ust lukust lahti 
keerata. Sest noorel inimesel on raske uni.“ 

»Jah, mina magan küll nagu kott,“ ütles Irma. 

»Sellepärast ma räägingi,“ seletas tädi edasi. ,,Nii 
et minu arvates mine aga ilusasti tagasi ja ole hästi viks 
laps, ei siis ta tee sulle midagi. Ja kui see on sinu saa- 
tus ja jumala tahtmine, siis võib isegi nõnda tulla, et 
kui ta sind muidu kätte ei saa, sest et oled korralik ja 
karske, lapselik ja süütu, puhas ja puutumata, siis võib 
isegi niisuke imeasi sündida, et härra hakkab sind ar- 
mastama, päris tõsiselt kohe, nii et võtab su ä'ä, võtab 
täiesti omaks. Sest meestega juhtub vahel nõnda; et 
esteks ainult himustab, aga kui ei saa himu tasa teha, 

siis hakkab armastama. Aga ära sa sellepärast, rumal 
laps, veel kohe uskuma ega lootma hakka, et see sün- 
nibki nõnda, vaid mina ainult ütlen, et see võib sündida, 
kui see on jumala tahtmise järele sinu saatuseks mää- 
ratud. Sest jumal võib imet teha. Ja olgugi et meie 
sugukonnas tänini veel ühtegi imet pole sündinud, ega 
see siis veel tähenda, et ta sündida ei või.” Jumal võib 
just sinust meie imelapse teha, kui see on tema tõsine 
tahtmine.“ 

Kui Irma lahkus tädi juurest, oligi tal peaaegu 
mingisuguse imelapse aime veres. Mis ta enesega ka 
tegi või kuidas ta katsus enesele kainet aru pähe panna, 
miski ei aidanud, kuskil sügaval olemuse põhjas hin- 
gitses imeline usk suurest ja sügavast armastusest, mis 
tuleb kui varas öösel ja muudab inimesed, nende hi- 
mud ja teod. Ime alguseks pidas ta peaaegu sedagi, et 
ta jällegi oli unustanud oma passi tädi juurde. Ta pidi 
just ümber pöörduma ja tagasi minema, kui talle mee- 
nus, et kojamadam oli talle suud mööda vargsi nõu 
andnud sissekirjutamisega pisut oodata, mõne päeva 
vaadata. Selleks siis Irma asja jättiski. 

Kursuste asjus Irma sai teate, et enne jõulusid 
neist vaevalt midagi välja tuleb. Peale pühi, kui alga- 
vad uued kursused, siis Irma olgu õigel ajal kohal. Aja- 
lehtedes ilmuvad kuulutused, pidagu neid silmas. Aga 
see tõepoolest kurb sõnum jättis Irma tema sügavas sü- 
damepõhjas üsna ükskõikseks, sest seegi võis ju olla 
mingisugune ennustus või näpunäide, et neid kursusi 
pole tal üldse enam tarvis. Irma teadis, et nõnda mõel- 
da on lapsik ja rumal, aga tal oli praegu nii imeline tar- 
vidus unistada millestki võimatust. Ta ütles iseendale, 
oma arule nagu paluvalt: las ma unistan ometi natu- 
kenegi, las ma olen natukene aegagi õnnelik! Sest 
Irma uskus praegu, et inimese õnn võib olla ainult või- 
matuses. 

Sellest ebamaisest meeleolust äratas ta tuttav me- 
hehääl, kes ütles: 

»Tere, Irma! Sa mind enam ei näegi.“ 

»Sina, Eedi!“ imestus Irma ja jäi seisma, tundes 
ühelt poolt, et praegu soovis ta kõige vähem Eedi koh- 

tamist, kuna ta teiselt poolt ometi midagi sinna parata 
ei 18 et südames tuksatas rõõm. ,,Kust sina siia 
said?“ 

»Tulin vaatama, mis sina teed,“ püüdis poiss nal- 
jatada, aga otsustades, et nali pole õigel kohal, lisas tõ- 
siselt: ,,Ma olen juba ligi kaks nädalat linnas, töötan 
kusagil suuremas värkstoas.“ 

»Pole sind kordagi näinud,“ ütles Irma. 

»Mina sind ka mitte,“ vastas Eedi. ,,Igaühel omad 
tuttavad ja teed, sellepärast. Aga kui küsida tohib, kus 
sina nüüd elad ja mis sa teed?“ 

»Olen koha peal,“ vastas Irma ja pidi lähemalt asja 
seletama, aga vaikis ometi. 

»Mis koht see on, kui see saladus pole?“ küsis 
Eedi. 

»Üsna lihtne teenijakoht,“ vastas Irma 

Eedi vahtis talle uurivalt näkku, nagu ei usuks ta 
teda, ja ütles siis: 

»Oled ka mõne üksiku juures perenaiseks või?“ 

»Kes siis ka on?“ küsis Irma vastu. 


»Minu toamutt räägib ikka õhtuti, et nüüd kipu- 
vad kõik noored tüdrukud üksikute juurde,“ vastas 
poiss, ,nii et sellepärast ma siis küsingi, et kas sina ka.“ 


»Sul on nähtavasti väga imelik arvamine minust,“ 
ütles Irma nüüd, kuna ta ise kramplikult katsus hoida, 
et huuled ei hakkaks värisema. 

»Nali naljaks, tõsi tõeks, aga sa peaksid ometi väga 
hästi teadma, mis ma sinust arvan,“ ütles Eedi nüüd. 

»Noh, siis tea sinagi, et mina pole mitte üksiku 
juures, vaid õe ja venna juures, kes mõlemad on haritud 
inimesed ja käivad ametis,“ seletas Irma. 

»Nii,“ lausus poiss mõttes ja lisas natukese aja pä- 
rast: ,,Kas sellekski maksis Kalmult ära tulla.“ 

»Mul jääb vaba aega üle, see on kauba sees, võin 
edasi õppida, hakkan kursustel käima ja minu pererah- 
vas lubab mulle pärast kohasaamises abiks olla, sest 
neil on tutvused ja sidemed,“ seletas Irma. 

»Nii et onupojapoliitika,“ lausus poiss. 

»Pole parata, kui muidu ei saa,“ ütles Irma. 

»Kus sa elad? Kas võib sind vahel külastada?“ 
küsis Eedi. 

Irma oli kahevahel, mis vastata. Aga siis leidis ta 
pääsetee. 

»Palun mitte,“ ütles ta. ,,Minu juurde ei tohi üks- 
ki mees- ega naiskülaline tulla, ka see on kauba sees. 
Sest võõrad segavad ja pererahvas ei taha, et neid sega- 
taks.“ 

»Nii,“ lausus Eedi jällegi mõttes ja küsis siis: 
»Aga ehk võiksime väljas kokku saada, üheskoos kinno 
minna või?“ 

»Selle kohta ei tea ma praegu veel midagi öelda,“ 
vastas Irma ja kibeles minema, ,,koht on alles uus, tööd 
on ka õige tublisti ning õppimine ja kursuselkäimine 
veel pealekauba.“ 

»Kuhu sa selle suure õppimisega loodad õige saa- 
da?“ küsis Eedi nüüd. 

»Sinnasamasse, kuhu sinagi, sest ka sina tulid ju 
linna õppima,“ vastas Irma ja tegi minekut. 


»Mina tulin ainult selleks linna, et sind vahel har- 
vagi näha ja et sind mitte silmast lasta, seda võid tea- 
da,“ ütles poiss nüüd üsna vaikselt ja vahtis ise kuhugi 
kõrvale. 

Irma tahtis midagi vastata, aga tal tuli äkki meel- 
de, kuis ta roosid oli maast üles korjanud, ja nüüd su- 
rid sõnad huulile. Ta ei saanud isegi head päeva öel- 
dud, pöördus ainult ümber ja läks. Kui ta tüki maa 
pealt tagasi vaatas, seisis Eedi endisel paigal ja vahtis 
talle järele. Irma silmad hakkasid millegi pärast sori- 
nal vett jooksma ja märgade silmadega käis ta kogu tee. 
Alguses katsus ta neid kuivatada, aga kui nad ikka jälle 
uuesti märjaks läksid, siis jättis ta nad, nagu nad olid. 

VII. 


Iseendale ootamata ja peaaegu nagu teadmatagi 
hakkas Irma koju jõudes kohe oma asju pakkima. Ja 
alles siis, kui asjad juba koos, taipas ta õieti, mis ta oli 
teinud ja millised tagajärjed võivad olla tema tegemi- 
sel. 

Ta võttis võtme ja keeras kohvri lukku, aga kui 
võttis nööri, et ka pampu hakata siduma, jäi ta peatuma, 
viskas nööri lõpuks sinnasamasse, tõusis ja läks kööki. 
Õige! Nõnda ei võinud ta lahkuda: köök tuli enne 
täiesti korda teha. Ja ta hakkas küürima, pesema, po- 
leerima, nühkima, et kõik säraks ja hiilgaks, nagu ei 
kunagi varem. Härra Rudolf peab ise oma silmaga nä- 
gema, kui tal üldse on silmi nägemiseks, et Irma pole 
mingi niisugune, kes kipub temale õeks, nagu kojama- 
dam seda nimetas, vaid tema tahab oma kehajõuga ja 
vaimuväega siinilmas läbi lüüa. Sest tema on popsitü- 
tar, mitte mõni hellitatud rikka peremehe vesivõsuke, 
kel teenijaid ja ümmardajaid käega tõmmata ja jalaga 
segada. 

Nõnda arutades Irma ei pannud tähelegi, kuis ta 
köögikraani juurest oli läinud esikusse ja sealt tuba- 
desse, ühes käes ,,Sidol“, teises lapid, ning aina nühkis 
ja poleeris ukse käepidemeid, nagu tahaks ta enne lah- 
kumist kordki oma silmaga näha, kas härra Rudolfi 
korteris hakkavad vaskesemed õieti läikima või mitte. 
Irma töötas sellise hoo ja innuga, et tundis, kuidas ke- 
hal hakkas pikkamisi soe ja palged lõid õhetama. Ta 
jäi silmapilguks peegli ette seisatama, haisevad lapid 
käes, ja vaatas iseendale näkku. Tõepoolest õhetasidki 
palged! Ja juuksesalgud segi! Ning Irma leidis äkki, 
et nõnda on ta päris kena tüdruk oma salkus juuste ja 

õhetavate paletega. Alles nüüd pani ta esimest korda 
tähele, et tal on üsna kumer otsaesine ja talle meenus, 
et ta kuskilt oli lugenud või kelleltki kuulnud, et ku- 
merus tähendavat aru; mitte kõrgus, vaid kumerus. 
Muidugi iseasi, kui kõrge ja kumer, see on siis mui- 
dugi sootuks iseasi. Aga Irma näole ei hakkaks vist 
hästi, kui otsaesine oleks ka kõrge, sest siis jääksid sil- 
mad juuksesalkudest liiga kaugele, liiga lagedale. 


Sel silmapilgul tuli Irmale meelde, et mis ta siis 
nüüd seisab oma kaltsudega siin härra Rudolfi peegli 
ees, nagu oleks sel tema kumerat otsaesist väga vaja. 
Aga Lonni ütles ju, et nende meister on ainult siis 
nagu mesilane, kui oled noor, pehme ja ümmarik, mee- 
nus Irmale siinsamas. Ja nüüd tuli tal äkki hirm, et 
pärast ta ei saa oma tööga õigeks ajaks valmis, nii et 
härra tuleb enne koju, kui tema jõuab oma pakile nööri 
ümber siduda. Ta tegi ikka väga rumalasti, et ta esi- 
teks kohe ei sidunud pakki kinni. Häda korral oleks 
ta võinud end pesta kas või tädigi juures, aga kuhu sa 
lähed oma lahtise pakiga. 


Irma hakkas uue õhinaga tööle ja ta palged õheta- 
sid varsti veel rohkem kui siis, kui ta vaatles end peegli 
ees. Aga nagu kurjast, kõik sündis nõnda, nagu ta oli 
kartnud: Irma pusis just parajasti oma paki sidumise 
kallal, kui härra astus uksest sisse. Seal ta nüüd on, 
kui inimesel pole kahte kohvrit, kuhu pista üks, kaks, 
kolm oma komud, mõtles Irma siunates. Oled ainult 
popsitütar, ei muud midagi. 

»Nanuu?!“ tegi härra Rudolf imestunult ja küsi- 
valt, tabades Irma pakinööri sõlmimiselt, kuna see sa- 
mal ajal endamisi lausus: tähendab, ainult sõlme jagu 
jäin hiljaks, siis oleksin olnud päästetud. Seal on nüüd 
mu kumer otsaesine, mida ma härra Rudolfi peeglis 
vaatlesin! 

»Kallis preili, mis teiega on juhtunud? Mis on 
lahti?“ küsis härra ja istus Irma vastu aseme äärele. 

»Nagu näete, härra Rudolf,“ vastas Irma. ,,Ma lä- 
hen ära, sest ma arvan, et see koht mulle ikkagi ei sobi.“ 


»Aga miks siis mitte? Mina oma hirmsa lobisemise 
26 

ja luiskamisega tüütasin teid ära, ajasin hirmu peale, 
mis?“ 

»Härra Rudolf, teie ei lobise ega luiska, vaid teie 
lihtsalt valetate ja petate,“ ütles Irma nüüd, endal juba 
millegi pärast pisarad kurgus, nagu otsiks taltsutamatu 
ja nõder viha nendes väljendust. 

»Ma ju ise ometi ütlesin teile, et ma luuletan ja 
luiskan ning püüdsin isegi seletada, miks ma seda 
teen,“ hakkas härra. 

»Aga te ei öelnud, et te valetate ja petate,“ pistis 


- Trma vahele. 


»On siis see nii suur vahe, et maksab kohe nii- 
öelda kolid kotti ajada?“ küsis härra. 

»Minule küll,“ vastas Irma, ja et oma hinge ja sü- 
dant põhjani selle maja saastast puhastada, lisas lausa 
ja julgelt: ,,Kauplemise ajal toote oma õe platsi, aga 
teil pole ju mingit õde.“ 

»Ah seda te teate ka juba,“ ütles härra Rudolf. 

»Jah, seda ma tean,“ kinnitas Irma. ,,Aga ma tean 
ka seda; et teil on iga paari, kolme kuu tagant uus õde 
ja et minugi meelitasite pettusega selleks siia, et saak- 
sin niisuguseks õeks, kes magab teiega ühel asemel!“ 

Need sõnad olid Irma meelest jõledad, kuid ta kar- 
jus nad siiski mehele näkku, kes istus üsna rahulikult 
tema ees aseme äärel, nagu peaks ta endaga millegi üle 
aru. 

»Ega te ometi taha öelda, et te teate seda viimastki, 
seda, mis puutub teisse endasse?“ küsis härra. 

»Jah, ka seda ma tean!“ karjus Irma endise ägedu- 
sega. 

»Lubage endale, preili, nüüd öelda, et ka teie vale- 
tate, kui tarvitada teie oma väljendust,“ rääkis härra 
endise rahuga, pisut veel tagasihoidlikumalt kui täni- 
ni: , Seda viimast, nimelt seda, mis puutub teisse, ei tea 
ju mina isegi, kust võite siis teie seda teada. Et teie 
minu vastu kord juba nii otsekohene ja avameelne olete, 
siis lubage, et mina võtan endale teie suhtes sama õi- 
guse. Uskuge või ärge uskuge, aga mina pidasin juba 
ise aru, kuidas teid viisakalt minema saata, sest ma tu- 
lin otsusele, et teie pole see, kelleks mina teid pidasin. 

Mul oli plaangi valmis, kuis ma teist lahti saan. Ni- 
melt tahtsin ma teile öelda, et mu õde on vallandatud 
ja hakkab esiotsa ise maja pidama, aga nagu te näete, 
oleksin ma ka selle valega suurepäraselt sisse lenna- 
nud.“ 


Härra Rudolf rääkis seda kõike lihtsalt ja isegi 
nagu aupaklikult, aga ometi mõjusid tema sõnad Ir- 
masse nagu vasaralöögid: neiu tundis äkki, et tema on 
lömastatud. Kuhu oli jäänud tema ihk ja usk imesse, 
mis tekkis alles hiljuti tädi lohutavate ja julgustavate 
arutluste mõjul? Kõik oli kadunud ning ainult selle- 
pärast, et Irma oli jäänud oma pakinööri sõlmega pisut 
hiljaks ja et tal polnud küllalt kõrge otsaesine, sest 
paljas kumerus nähtavasti ei aidanud, 


Irma ei julgenud härra poole vaadata, kartes sealt 
nokkivat naeratust või pilkavat muiet. Aga ka muidu 
ei osanud ta midagi peale hakata, sest ta mõtles, et kuis 
sa hakkad seda või teist tegema, kui sa midagi ei oska 
öelda ega teisele korraliku inimese viisil otsagi vaa- 
data. Viimaks võttis ta kõik oma jõu kokku, kogus nii- 
öelda oma lömastatud liikmed viisakasse asendisse ja 
pööras silmad härra näole. Aga ta oli väga üllatatud, 
kui ta seal ei näinud ei naeratust ega pilget, vaid ennem 
nagu midagi väsimuse, tülpimuse või isegi nukruse tao- 
list. Sellest Irma sai kohe uut hoogu ja ta ütles alistu- 
nult: 

»Noh, siis on ju kõik korras, kui kaks on mõlemad 
samal arvamusel.“ Ta oli esiteks mõelnud öelda: ,,kui 
meie mõlemad oleme samal arvamusel“, aga pidas seda 
liiga lähedaseks. Nõnda oleks võinud ta öelda, kui ta 
oleks juba selle mehe ,,õde“, kes istub asemel, kus 
tema, Irma, kaks ööd oli maganud ja kus ta enam ku- 
nagi ei maga. Ja imelik, sellele asemele mõeldes arvas 
ta äkki mõistvat, mis tähendab elus ,,ei kunagi“. Liht- 
salt naeruväärt, kui lollisti on elu ja inimene selle elu 
tarvis loodud! Nõnda mõtles Irma, kui ta kummardus 
oma asjade juurde, et neid käe otsa võtta, ja ta mõtles 
omateada selleks, et need oleksid tema viimsed mõtted 
selle mehe ees. Aga Irma eksis. Sest kui tal olid juba 

asjad käe otsas ja hakkas ukse poole minema, ütles see 

mees, kellega ta lõpparved juba teinud: 

A »Aga teate, preili, ometi on mul kahju, et te ära lä- 
ete," 

Mees rääkis need sõnad hoopis lihtsalt, otse südam- 
likult, Irma tundis, et südamlikult, ja sellepärast säh- 
vatas tal kogu olemusest valus ja samal ajal ka magus. 
tuksatus läbi, et ehk on ometi ime võimalik ja et ehk 
pole ometi kõik üsna vale, mis see mees räägib. Tõsi, 
tädi ütles küll, et nende sugukonnas pole veel kunagi 
imet sündinud, niipalju kui tema teab, aga võib olla, et 
ometi kord sünnib, sünnib otseteed Irmaga siinsamas 
toas, kus see mees istub tema aseme äärel. Jah, nüüd 
Irma nimetas seda aset mõttes äkki oma asemeks ja jäi 
seisma, ühes käes kohver, teises pamp, mille sõlmega 
ta tsipakese oli hiljaks jäänud. 


»Kas te ei tahaks oma pakke veel kord maha panna, 
toolil istet võtta ja mind kuulata? Te ei kaota ju sel- 
lega midagi, ennem võidate pisut, õpite tundma elu. 
Pealegi, ma võlgnen teile kahe päeva tasu ning auto- 
raha, sest tahes või tahtmata esinen ma petisena, kes on 
sünnitanud teile asjata vaeva ja kulusid. Õieti peaksin 
ma teile kahe nädala palga maksma, aga kahe päeva ja 
auto eest kindlasti,“ rääkis härra Rudolf. 


»Tänan,“ vastas Irma sõnakehvalt. ,,Mina ütlesin 
esimesena koha üles ja sellepärast pole mul õigust mi- 
dagi saada.“ 

»Te lahkute ju minu pettuse pärast, mitte heast- 
paremast omal soovil,“ vaidles härra vastu. ,,Sellepä- 
rast olen mina moraalselt kohustatud teile...“ 


»Moraalselt kohustatud!“ hüüdis Irma nüüd ja pani 
pakid maha, sest need sõnad ajasid ta uuesti vihale, nii 
et hakka kas või nutma. Pealegi tundis ta, et nüüd on 
ta igapidi täiesti vaba ja võib oma arvamust avaldada, 
sest niikuinii on kõik lõpetatud. Kui aga ei ole, siis 
on see puhas ime ja imele ei või ometi tema oma sõna- 
dega sooja ega külma teha, küll aga sellele mehele, kes 
seal istub. ,,Teie olete moraalselt kohustatud!“ kordas 
Irma sarkastiliselt. 

»Jah, mina olen moraalselt kohustatud,“ kordas 
härra Rudolf veendunult, ,,Sest et teie minu juurde 
teenima tulite, kui mina teid ühes oma õega kauplesin, 
oli arusaadav ja vabandatav eksitus, kuna ju teil puudu- 
vad teatud elukogemused, aga et mina, kes ma juba nel- 
jakümnele lähenen — jajah, preili, see on sulatõsi, mitte 
luule, luiskamine ega vale — nii siis, et mina nii toru- 
loll olin ja teid oma õega kauplesin, seda ei saa mille- 
gagi vabandada. Aga teie olite nii...“ 

»... Nii pehme ja ümmarik!“ hüüdis Irma Lonnilt 
kuuldud sõnad ilgelt vahele, et vähegi vähendada seda, 
mis temas kees. Aga härra vastas talle otse paluvalt: 

»Armas laps, milleks sellised sõnad?! Ega need 
teie omad ole. Olge päris avameelne ja öelge mulle 
ausalt ja otsekoheselt, on need teie omad sõnad või ei 
ole? Sest muidu võib-olla teen ma uue eksituse, mida 
ei vabanda ma ise ega ka teie. Nii siis, ma palun: on 
või ei ole?“ 

»Ei ole,“ vastas Irma viimaks, kuigi tahtis kangesti 
öelda vastupidist. Ja et ta seda ei suutnud, siis paistis 
ta endale äkki nii viletsana ja haletsemisväärsena, et 
istus toolile ja purskus nutma, pöördudes ise kõrvale 
ja kattes kätega silmad. Nagu läbi udu kuulis ta, et ase 
krägises, millest järeldas, et härra pidi end liigutama 
või üles tõusma. Siis kostsid sammud, nii et oli kindel, 
härra oli jalul. Sammud lähenesid ja kaugenesid, sei- 
satasid kord otse tooli juures, nagu peaks miski Irmat 
puutuma, aga ei, nad kaugenesid uuesti, kuni lõpuks 
oli jällegi kuulda vaikset aseme kräginat, mis ütles, et 
härra on uuesti istet võtnud. Ja Irma ei saanud kui- 
dagi tundmusest lahti, et just praegu, mõne hetke eest, 
oli ime temast sootuks lähedalt mööda läinud, teda pea- 
aegu puutunud. 

»Te näete, mis tähendab, kui inimene tarvitab võõ- 
raid sõnu, mitte omi,“ kuulis Irma härra häält, mis oli 
nagu kähisevaks muutunud. ,,Ma arvasin küll kohe, et 
need ei või teie omad sõnad olla, aga mine sa tea; ini- 
mene on keerulisem kui kujutled. Muidugi, mitte ala- 
ti, vaid mõnikord. Ja et ma juba kord teiega komista- 
sin, siis oli hea, väga hea, et te mu arvamust kinnita- 

site, olen teile selle eest väga tänulik. Ma saan ju teist 
väga hästi aru, teie vihast ja kurjusest nimelt, preili. 
Aga teie peaksite katsuma mõista ka mind. See on mui- 
dugi raskem, sest mina olen ju teie aastad üle elanud, 
teie minu aastaid veel mitte. Pealegi, mina olen üsna 
lähedalt tundnud nii mõndagi naist, teie vist mitte ai- 
nustki meest. Eks ole nõnda? Kui ma eksin, siis palun 
parandage mind. Nii siis: meessugu on teile hoopis 
võõras. Eks ole?“ 

»Mitte üsna,“ ütles Irma pisaraid pühkides, sest 
härra sõnad panid uute voolu seisku. 

»Tähendab, jälle olen eksinud,“ ütles härra. 

»Mul on peigmees, kes mind armastab,“ lisas Irma 
seletuseks, aga nägi äkki Eedit, nagu seisaks ta ikka 
veel seal tänavanurgal, kuhu ta viimati oli jäänud, sei- 
sab ja vaatab talle etteheitvalt silmi, et kas siis Irmal 
niigi palju tema vastu lugupidamist pole, et ta tunneks 
end sunnitud tema armastusest vaikima selle võõra 
mehe ees. 

»Nii,“ venitas härra Rudolf. ,,Seda ma usun, et teid 
võidakse armastada. Aga kas teate, preili, mis mina 
teile ütlen: seni kui mees teid armastab, ei tea teie te- 
mast midagi või teate väga vähe, oodake, kuni ta teid 
mitte enam ei armasta, siis hakkate tast aimu saama. 
Näiteks, mis teaksite teie minust, kui ma teid armas- 
taksin? Te andke andeks see oletus, aga lubage tähen- 
dada, et kui loogiline olla, siis peangi ma juba teid pi- 
sut armastama, sest muidu oleksin ma teid lasknud sõ- 
nalausumata uksest välja minna. Eks ju? See loogika 
ei ole tuulest tõmmatud, ega?“ 

»On vististi targem, et ma tõepoolest uksest välja 
lähen,“ ütles Irma ja liigutas end toolil, nagu mõtleks 
ta tõusta. 

»Targem või mitte targem, aga ärge minge veel, 
preili!“ palus härra Rudolf pooleldi tõsiselt, pooleldi 
nagu naljatades. ,,Sest kui te kord minu vanuseks saa- 
te, siis te näete, et te midagi oma minevikus rohkem ei 
kahetse, kui et olete ühe või teise rumaluse tegemata 
jätnud lausa suure tarkuse pärast. Te vaadake ometi 
meie tänapäeva noori. Nad kõik on kaljukindlad, et 

nad on targemad kui nende isad ja emad, sest nemad 
kõik on kas keskmise või kõrgema haridusega, isadel ja 
emadel puudub aga sagedasti üldse niinimetatud hari- 
dus. Aga samal ajal seesama noorus elab esiotsa oma 
isade-emade kulul või läheb nii või teisiti pankrotti ja 
laseb endale kuuli pähe. Otsib seda kuuli äris ja armas- 
tuses, töös ja teenistuses, mõttes ja unistuses. Nagu ei 
saaks siinilmas üldse enam kuulita läbi. Nõnda on lugu 
meie tarkusega. Aga seep see ongi, et inimene ei ela 
tarkusest, vaid oskusest. Me lihtsalt ei oska elada, mis 
aitab siis tarkus? Mina tahan teid ära saata, aga ise 
pean teid samal ajal kinni. Teie tahate minna, aga 
ometi on pisut kahju minna. Eks ole? Ka seda võiks 
kas või armastuseks nimetada, kui sõnade valikule nii 
väga rõhku ei pane. Nii et meie juba mõlemad armas- 
tame pisut, ainult et me ei oska teineteisele õieti lähe- 
neda. Lihtsalt ei oska, see on kõik. Armastus on nii- 
suke asi, mis vajab oskust...“ 

»Armastus on niisuke asi, mis vajab valet, see on 
teie arvamus,“ ütles Irma. 

»See oli minu arvamus,“ ütles härra Rudolf, ,,aga 
see oli eksiarvamus. Ma ju küll valetasin teile, aga ei 
aidanud, kukkusin ainult sisse, te ju ise nägite, kuidas. 
Armastus on keerulisem, kui et aitaks ainult vale. Mee- 
lituski on ju ainult vale, aga seegi ei aita alati. Armas- 
tus on keerulisem kui kõik muu elus, sest kui on muu, 
siis on tegu teistega, aga armastuses kõigepealt iseen- 
daga. Kui on muu, pead teisi üle lööma, aga kui armas- 
tus, löö iseennast üle ja teisi veel pealekauba. Selles 
on häda. Arvad, et see on õige, aga ei ole. Jooksed tei- 
sale, ka seal on eksitus, kolmandas — samuti. Aga 
kaua sa tantsitad end nõnda? Ometi usud ja otsid, ot- 
sid ja usud. Teate, preili, mina olen põhjani rikutud 
inimene. Mis mind parandada võib, seda ma ei tea, aga 
ometi peaks midagi olema, mis parandaks minusugu- 
segi. Ja mina arvan, et teiegi, preili, olete pisut riku- 
tud.“ 

»Aga mina ise arvan, et mitte,“ ütles Irma trotsi- 
valt ja väljakutsuvalt. 

»Teie eksite,“ kinnitas härra. 

»Ei eksi mitte,“ kinnitas Irma vastu. ,, Iseennast 
ma ometi tunnen.“ 

»See ongi teie eksitus,“ seletas härra. 

»Kes siis mind tunneb, kui ma ise ei tunne?“ küsis 
Irma elavnedes, sest kogu asi hakkas teda äkki huvita- 
ma, kuna ta tänini oli peaaegu ükskõikselt kuulanud 
härra Rudolfi sõnu, pidades neid kas enda kohta või 
üldse tähtsusetuiks. 

»Kes teid tunneb, seda ma ei tea,“ seletas härra, 
»waga ühte ütlen ma teile: kui meie iseennast tunneksi- 
me, siis oleks meil enestel ja ka võõrastel meiega palju 
kergem. Lubage näiteks küsida: mis te arvate või usu- 
te armastusest? Aga kui te vastate, siis vastake õigla- 
selt ja ausalt, sest ka mina räägin praegu õiglaselt ja 
ausalt.“ 

»See ongi, milles ma kahtlen,“ ütles Irma. 

»See on teine suur eksitus teie poolt,“ seletas härra 
Rudolf. ,,Ja teie eksitus pole mitte selles, et te tõesti 
minus kahtlete, vaid et te arvate end minu aususes ja 
õigluses kahtlevat. Tõepoolest aga usute mind praegu.“ 

»Ei usu,“ kinnitas Irma jonnakalt. 

»Noh, sel juhul on muidugi mõttetu meie juttu jät- 
kata,“ alistus härra nüüd, ,,sest et...“ 

»Milleks on teil vaja teada minu arvamust armastu- 
sest?“ küsis Irma vahele. ,,Teie pole ju oma arvamust 
selle kohta veel avaldanud. Öelge kõigepealt teie, siis 
ehk ütlen ka mina.“ 

»Kuidas?“ imestus härra. ,,Mina ütlesin teile juba 
ammugi, et mina selles aina eksin. Arvan, et olen selles 
arvamuses, aga tuleb välja, et olen teises. Usun, et ar- 
mastan kedagi selle- ja sellepärast, aga varsti selgub, et 
ei armasta üldse seda, vaid kedagi teist, kellest aga hil- 
jem selgub, et ka teda ei armasta, sest et olen milleski 
eksinud, Nõnda on see kestnud tänapäevani, nii et 
mina ei tea armastusest enam midagi arvata.“ 

»Aga mina arvan, et armastus on kõige õilsam, mis 
üldse on olemas, ja et ta on...“ 

»Ja et ta on nii-öelda igavene,“ lausus härra Rudolf 
vahele. 

»Just,“ kinnitas Irma hooga, ,,või ei maksagi armas- 

tada. Sest armastusega mängida ei tasu vaeva, ennem 
juba elada ilma armastuseta.“ 

»Siin eksite jällegi ja sellepärast lõpetate enesetap- 
misega, nii-öelda vabasurmaga, mis oleneb teatud plah- 
vatusainest, mürgist, veest, nööritükist või tehnilisist 
saavutisist. Teil on valida üks kahest: kas muuta oma 
arvamust armastusest või minna vabasurma. Mina us- 
kusin kord samuti nagu teiegi, aga mina valisin vaba- 
surma asemel arvamuste muutuse, sest see oli lihtsam. 
Arvamused ei vääri elu, sest arvamused on enamasti 
ekslikud.“ 

»Kas te kõigi oma õdedega nii hirmus targasti olete 
rääkinud?“ küsis Irma pilkavalt. 

»Ei, õdedega mitte,“ vastas härra üsna lihtsalt, 
nagu ei märkakski ta pilget. ,,Milleks nendega? Ne- 
mad ei taha ju uksest välja minna. Ei, nemad tükivad 
uksest sisse. Ja nende seas on niisama noori ja ilusaid 
nagu teiegi.“ 

»Ilusamaidki,“ nöökas Irma riivatult, et teda võr- 
reldakse teistega. 

»Juhtub ka ilusamaidki,“ nõustus härra Rudolf. 
»Ja uskuge, preili, ka neil on oma arvamus armastu- 
sest.“ 

»Ja see ei vii enesetapmisele?“ küsis Irma. 

»Viib ka see,“ vastas härra. ,,Armastus võib alati 
enese- või teisetapmisele viia, arva temast mis tahes. 
Sest tema on alati petlikum, kui oskad arvata.“ 

»Aga milleks siis temast rääkida?“ küsis Irma tea- 
tud pettumuse ja kärsitusega, sest ta oli kogu kõneluse 
vältel lootnud midagi erilist, mis aga ei tulnud ega tul- 
nudki. Ta ootas vahetevahel nagu mingi ime välga- 
tust, aga ootas asjata. Ainult sõna armastus lendles 
nende vahel, nagu oleks see mõni tühine vahetusraha. 
»Ega see ole ometi mõni ettevalmistus minu siiajäämi- 
seks?“ 

»Ei, ei, preili, seda mitte,“ ütles härra Rudolf. ,,See 
on muidu niisama, sest ma lihtsalt tahan teiega rääkida. 
On, teate, eriline šarm minu aastais rääkida armastusest 
inimesega, liiatigi teiesuguse noore neiuga, kelle suus 
sel sõnal on alles nii värske ja otse hurmav maik! Nii- 

sugusena tahaks seda sõna ikka ja jälle uuesti kuulda. 
Teile on see muidugi arusaamatu, aga millalgi ehk te 
mõistate mind. Mis aga puutub teie siiajäämisse, siis 
ka sellele olen ma mõelnud, kuid see on hoopis teine 
register. Kõigepealt — nüüd te enam-vähem teate, mis 
ja kes ma olen, mis teil minust on loota ja mis karta. 
Õdede lugu on teil selge. Luule ja luiskamise asemele 
oleme pannud vale ja pettuse, nii et minu niinimetatud 
hingelisist ja vaimseist lokkidest pole enam midagi jä- 
rel. Olen üldse lokkideta, nii et armastust pole karta. 
Majas räägitakse minust kuulmatuid asju, kuigi mina 
pole muud teinud, kui olen teenistust andnud neile, kes 
otsivad kohta üksiku juurde. Nii et minu oma südame- 
tunnistus on puhas.“ 

»Seda muidugi,“ ironiseeris Irma. 

»Kahtlemata,“ kinnitas härra. ,,Või arvate teie, 
preili, et mina peaksin olema mõni Jeesus Kristus, kes 
abiellub ainult selleks, et oleks Eestis üks koht üksiku 
juurde vähem? Aga see oleks niisama hea kui nõuda 
minult enesetapmist, sest et muidu tahab ehk mõni proua 
minuga oma abielu rikkuda. Nii et mina ei tee enesele 
mingeid etteheiteid. Mina pole nähtavasti sündinud 
maailmaparandajaks. Mina pole suutnud iseennastki 
parandada, veel vähem teisi. Inimesed tulevad ja lähe- 
vad, nagu see meeldib neile või minule. Aga teiega on 
lugu pisut teisiti. Teie sattusite siia eksituse tõttu, 
minu eksituse tõttu, sest kui ma poleks eksinud, siis ma 
poleks teid petnud. Ausõna, mitte ei oleks. Seekordne 
õde soovitas kangesti teid, nii et kas ehk see mulle seda 
nipsu ei mänginud. Teie olite ehk need rebaserauad, 
mis tema mulle maha pani, et mina sisse läheksin. Noh, 
ja nüüd me istume kahekesi siin. Kui ma õiglane tahan 
olla, siis pean teile ütlema, et ühest küljest on teil väga 
kasulik minu juurde jääda, sest teil on siin väga vähe 
tööd ja muret. Olete vaba peaaegu nagu linnuke oksal. 
Palk on ka viisakas, sest see oli ju alguses arvatud nii 
viisakaks sellepärast, et teil pidid olema muu seas ka 
teatud naturaalkohustused meie majapidamise asjandu- 
ses. Nüüd langeks need muidugi loomulikult ära. Aga 
teie palga jätaksin ma siiski endiseks, nii et te võiksite 

oma kursustel käia või mis teil seal on. Ka kohaleidmi- 
ses võiksin ma teile hiljem abiks olla.“ 

»Jumal tänatud, siis vähemalt seda pole ma Eedile 
luisanud,“ mõtles Irma siinkohal. 

»Need on plussid, kui jääte,“ jätkas härra, ,,ja need 
on suured plussid, väga suured, seda pidage meeles! 
Kust leiate praegusel ajal niisukese koha? Ja kui leia- 
te, siis paljuke on neid kohti? Koht, kus ei nõuta õieti 
tööd ega oskust. Või oskate teie tõepoolest keeta? 
Öelge üsna otsekoheselt, sest me oleme täna teineteisele 
juba nii palju head ja paremat öelnud, et see natuke ei 
tähenda enam midagi.“ 

»Ega küll oska,“ lausus Irma viivitades ja läks ise 
üleni kuumaks, sest ta võttis sellega tõeks, et mitte 
härra Rudolf polnud temale, vaid ka tema oli härra Ru- 
dolfile valetanud, teda petnud. Aga see kas ei märga- 
nud, mis Irmaga sündis, või ainult teeskles mittemär- 
kamist ja rääkis endisel lihtsal toonil: 

»Seda' ma arvasin. Te lootsite muidugi, et küllap 
minu õde teid vahetevahel juhatab, eks? Arusaadav. 
Aga ärge kartke, lõunad ei muutu meil mingiks tüli- 
õunaks, kui me muidu hakkama saame. Mina söön ka 
tulevikus enamasti väljas lõunat, ainult vahetevahel kat- 
sume kodus teha, vaatame, mis sest tuleb. Sest teate, 
preili, kui oled küllalt kokkade kunsti maitsnud ja vä- 
lismaisi souste limpsinud, siis tuleb mõnikord himu 
süüa midagi hoopis vastupidist, millel nagu polegi ini- 
mesetoidu maiku, midagi, mis on kõva ja sitke nagu tal- 
lukas.“ 

Nende sõnade juures Irma tundis, kuidas häbi ja 
piinlikkuse surinad jooksid tal mööda jalgu alla ja te- 
gid pahema jala konnasilmas tulist valu. Parem jalg 
aga nagu naeris oma kaaslase häda üle kahjurõõmsalt. 

»Nii siis — need oleksid plussid,“ rääkis härra Ru- 
dolf edasi. ,,Vististi pole ma midagi unustanud. Sa- 
muti ei tohi teie, preili, unustada minu koha miinuseid. 
Kõigepealt: niipea kui jääte siia, peavad kõik teid kohe 
minu õeks, mõistate. See on punkt, mille pärast ühed 
teid haletsevad, teised kadetsevad ja kolmandad vihka- 
vad. Viha on muidugi sama kadedus, ainult kõrgemal 


määral. Võõraste kadedusest ja haletsusest pole mui- 
dugi suurt häda, aga kui on omaksed, siis neid tuleb va- 
hel arvesse võtta. Siiski, see on kogu asjas väiksem 
number. Peaasjaks jääb meie eneste vahekord. Kõige 
halvem on see, et teil pole minu suhtes mitte päris 
julge.“ 

Siin võpatas Irma nõnda, et ta pidi peaaegu püsti 
kargama, aga härra rahustas teda, öeides: 

»Istuge üsna julgesti edasi, sest kui on hädaoht, 
siis mitte praegu, mitte täna, vaid hiljem. Ja ma teile 
ütlen, miks te ei või minus päris kindel olla: sellepä- 
rast, et mina ise pole endas kindel. Sest poleks midagi 
kasu, kui ma teile praegu ei tea mis vandega või ausõ- 
naga tõotaksin, ega ma ju seda niikuinii peaks. Ja 
mitte sellepärast, et ma ei tahaks pidada või et ma juba 
tõotuse või vande andmisel täie teadmisega kavatsen 
seda rikkuda. Ei sugugi! Iseasi on vanduda ja tõota- 
da, iseasi seda pidada. Vannet andes on inimene üks, 
vannet pidades teine, sest inimene muutub ju, areneb, 
nagu öeldakse, see on teaduses kindlaks tehtud. Selle- 
pärast ei pea ka rahvad ja riigid oma tõotusi, mida ni- 
metatakse rahvusvahelisiks lepinguiks. Pealegi, tõota- 
des on inimese ja rahva seisukord majanduslikult kui 
ka hingeliselt ja vaimselt, nii-öelda psühholoogiliselt 
üks, tõotust pidades teine, võib-olla otse vastupidine. 
Nõnda siis, nõudes inimesilt ja rahvastelt tõotuste või 
lepingute pidamist, nõuaksime neilt otseteed ebaloomu- 
likku, loomuvastast, mis on teaduslikult seletatud per- 
versne. Aga mina ei ole perversne, ei kuidagi, selle- 
pärast oleks mul mõttetu tõotada ja vanduda. Mis ini- 
mese, antud juhul minu seisukorra eriti raskeks teeb, 
see on vastane pool, praegusel korral teie, preili. Tõo- 
tusega pole ju nõnda, et ma ainult teda pean. vaid ma 
pean teda just teie vastu pidama. Aga teie võib-olla 15- 
puks ei tahagi, et ma peaksin oma tõotust, ja sellepärast 
ahvatlete mind tõotuse murdmisele. Veel enam: teie 
ahvatlete mind ka siis, kui te ise sellest ei tea, tähendab 
ebateadlikult või kui te seda ei tahagi. Teie ahvatlete 
oma palja olemasolemisega, sest ma ju ei pääse teie eest, 
teie võlu eest, kui seda nõnda võiks öelda, mitte kuhugi, 

kui me elame kõrvuti ühes korteris. Mul on ainult üks 
abinõu: võimalikult vähe kodus olla ja võimalikult 
palju ümber laaberdada, nii et ma teid ei näe, teie lähe- 
dust ei tunne. Või ka nõnda, et kui tulen mina, siis lä- 
hete teie — oma kursustele või mis teil seal on. Ja seda 
abinõu me peaksimegi mõlemad võimalust mööda tarvi- 
tama.“ 

»Aga kas siis ei ole targem, kui me asume kohe iga- 
üks oma korterisse, härra Rudolf?“ küsis Irma. 

»Jälle tulete oma tarkusega!“ hüüdis härra Irmale 
vastu. ,,Mina just tarkuse vastu kogu aeg vaidlengi, 
aga teie soovitate seda. Kuid pange tähele, mis mina 
teile ütlen: kui läheme tarkuse peale välja, siis ei mak- 
sagi elada. Targad poevad ikka kõrbe, laande, tühja 
tünni või üksi oma tuppa ja päris targad lasevad endile 
kuuli pähe. Sest lõppude lõpuks — mis siinilmas saada 
või loota? Kuulsus? au? rikkus? armastus? hingeõn- 
nistus? Teate, preili, koid söövad iga kuulsuse, au au- 
rab ära, rikkus muutub tolmuks, armastusest saab pari- 
mal korral ükskõiksus, ja mis teete oma hingeõnnistu- 
sega, kui te olete nii või teisiti surnud, üsna surnud, 
vähemalt selle elu mõttes? Seda ütleb meile tarkus. Ja 
kui salgate iseenese ja mõtlete teiste inimeste peale, 
siis mida rohkem nende heaks teete, seda rohkem teid 
kadetsetakse ja vihatakse. Kristuse ja Sokratese saatus 
on teil teada, sest te olete ju haritud inimene. Järele- 
tulevad põlved? Need kannavad teid kätel? Muidugi, 
mis viga seda kanda, mida enam kanda ei ole! Nõnda 
on tarkusega. Aga inimene jääb parema meelega ruma- 
laks, siis ta elab kauem. Pisut oskust on ainult vaja, et 
elada. Sellest oskusest ma räägingi teiega. Teie oskus 
seisku selles, et te mind ei tahtes ega tahtmata ei ahvat- 
le, minu oskus — et ma teie ahvatlusele ei allu. Peale 
selle on ju tehnilised kaitseabinõud. Neid vajame ai- 
nult ööseks, sest päeval aitavad kehalisedki, näiteks kar- 
jumine. Ja et mina hakkaksin midagi tegema, kui teie 
end karjumisega või karjumise ähvardusegagi tõsiselt 
kaitsete, seda pole karta. Nii arutu pole ma veel ku- 
nagi olnud ja loodetavasti pole ka tulevikus. See on 
päeval, ütlen ma. Öösel on hoopis teine asi, sest öösel 

inimene magab. Aga selle peale olete isegi nähtavasti 
mõelnud või on seda keegi teine teie asemel teinud. Te 
olite nimelt oma toa võtme pära külge mingisuguse 
paela unustanud, mitte päris hariliku paela...“ 

»Härra Rudolf!“ hüüdis Irma siin ja kargas toolilt. 
»See on sigadus minuga nõnda rääkida.“ 

»Muidugi on see sigadus,“ vastas härra, ,,vaga ma 
räägin ju meelega, et teile näidata, misuke ma olen, ja 
et te mind pisutki tundma õpiksite, enne kui otsustate, 
kas jääda või minna. Need sigadused on teie kasu pä- 
rast, preili, nii et te võiksite ehk pisutki minuga veel 
kannatada. Ma olengi varsti lõpul. Ainult, kas te ei 
oleks nii lahke ja avameelne, et ütleksite, kas see võtme 
sidumine oli teie oma väljamõeldis või kellegi teise?" 
Pidage, ärge kohe vastake, kuulake enne, miks see mulle 
tähtis on. Nimelt: kui teie ise tegite seda, siis on põh- 
just kahelda teie ausas ja otsekoheses vihas, võib-olla 
isegi põlguses minu vastu, tegid seda aga teised, s. t. 
õpetasid teid võtit siduma, siis langevad kõik kahtlu- 
sed ja meie vahekord on palju lihtsam ja kindlam, nii- 
öelda puhtam. Sellepärast siis öelge üsna ausalt, oli see 
pael võtmepäras teie leiutis või mõne teise?“ 

»Mõne teise,“ vastas Irma ja punastus ise hirmsasti, 
sest ta mõtles, et härra mõtleb just seda paela, mille ta 
oli võtmepärra unustanud, mitte aga paela üldse. Tule- 
vikus paneks ta sinna muidugi hoopis teise paela. 

»Seda ma arvasin,“ ütles härra ja küsis: ,,Ega 
ometi teie peigmees seda paela soovitanud?“ 

»Peigmees ei teagi, et ma siin olen,“ vastas Irma. 
»Ja minu peigmehel pole sellega midagi tegemist, kus 
ma olen või mis ma teen.“ 

»Kuis nii?“ imestus härra Rudolf. 

»Sest see peigmees polegi õieti mu peigmees, selle- 
pärast,“ seletas Irma. 

»Nii et see on nii-öelda luisatud peigmees?“ küsis 
härra. 

»Ah ei!“ vastas Irma. ,,Te ei peaks seda mult pä- 
rima. Aga ükskõik! See on niisugune peigmees, keda 
mina oma peigmeheks ei taha. Soo, nüüd te teate kõik.“ 

»Ma olen teile väga tänulik, preili,“ ütles härra Ru- 

dolf vähese viivitusega peaaegu liigutatult; Irma ar- 
vas, et liigutatult. ,,]Ja mul on hea meel, et ma pole teis 
pettunud. Ma nii tahaksin, et te jääksite siia, aga ometi 
ei või teile seda soovitada, sest see on hädaohtlik minu- 
le, eriti aga teile. Igatahes olen teile kõik öelnud, mis 
räägib teie siiajäämise kasuks ja kahjuks, teie ise peate 
otsustama, kas riskida või mitte. Või lähete peate enne 
kellegagi nõu?“ 

»Ei, ma jään,“ vastas Irma. 

»Oleme rääkinud,“ kinnitas härra Rudolf. 


90 


VIIL 


Kui tädi ja ta tütar Lonni Irmalt tema asja kuulda 
said, siis ütles Lonni kohe: 

»Irma, küll sa näed, sa hakkad teda armastama.“ 
Aga Irma vaidles talle siinsamas vastu, kinnitades: 

»No ei hakka, mitte ei hakka! Tema muidugi l1oo- 
dab ja usub, et ma hakkan, aga mina ei hakka.“ 

»Siis sa lähed talle mehele,“ otsustas Lonni nüüd, 
ja selle kohta ei teadnud Irma enam juba midagi öelda, 
ei poolt ega vastu, nii et Lonnigi pani seda kohe tähele, 
öeldes: ,,Näed nüüd, sa isegi oled nõus, et lähed talle 
mehele. Juba algusest saadik on sul see mõte, ma sain 
sest kohe aru. Sa vist petsid meid, kui tegid esiteks 
näo, nagu usuksid, et härral on tõesti õde, kes elab te- 
maga ühes korteris. Tunnista üles, et petsid.“ 

»Mis, ma pean sulle valetama või?“ küsis Irma haa- 
vunult. 

»Olid sa siis tõesti nii rumal, et uskusid, nagu võiks 
niisuke härra oma õega ühes korteris elada?“ küsis 
Lonni vastu. ,,Kui sa tõepoolest nii rumal olid...“ 

»Ja olingi,“ pistis Irma vahele. 

»Siis võib ainult ühte öelda, et küll lollidel siinil- 
mas veab!“ hüüdis Lonni, põledes juba ette kadeduses, 
mis tekkis tema enda ettekujutusest täditütre oletata- 
vast suurest õnnest, kui ta läheks härra Rudolfile me- 
hele. ,,Sest mõtle ometi, ema, minul pole ainustki nii- 
sukest õnne olnud.“ 

»See on sellepärast, et sina jooksed ise oma õnnest 
mööda, kas või igapäev kord. Sa oled ju kerge nagu 
harakas, aina tõttaks ei tea kuhu. Ime, et sa sinna vab- 
rikussegi nii kauaks oled jäänud. Tänapäev on kõik ini- 
mesed nõnda — aina teised kondised ja kerged, muud- 

kui jooksevad aga võitu. Ja siis veel ise imestavad, et 
pole õnne. Kui inimene alati nii väga jookseb ja kihu- 
tab, siis satub ta varem või hiljem ikka kas vette, silmu- 
sesse, püssiotsa ette või kuhugi rataste alla. Lind len- 
dab kangesti ja jänes aina kekerdab, noh, ja neile on 
alati silmus ja püss valmis. Lendab õhus, aga maas lä- 
heb silmusesse. Nõnda on linnuga. See on sellepärast, 
et linnul on liha vähe, ainult suled ja kondid. Inimene 
tahab ka, et temal oleks vähe liha, sinagi, Lonni, tahad 
seda, noh, ja sellepärast polegi sul õnne. Näe, Irma on 
pisut lihavam sinust ja temale tulebki õnn kohe, langeb 
lihtsalt ise rüppe.“ 

»Ema, see oli sinu päevil, kui õnn tuli lebamise ja 
lihaga,“ vastas Lonni, ,,aga nüüd ta tuleb ainult kontide 
ja kihutamisega.“ 

»Aga, näe, ei tule ju,“ ajas ema oma, ,ise ütled, et 
ei tule ju, mitte mina. Või mis te enestest siis nii hir- 
mus palju tapate, kui õnn tuleb? Aga, näe, liha lõpeb 
luudelt otsa noortel ja vanadel ning siis tulebki see sur- 
maõnnetus. Igapäev loed mulle lehest ette.“ 

»Paljud tapavad end ju armastuse pärast,“ seletas 
Lonni. 

»Armastuse pärast,“ kordas ema. ,,Kus see armas- 
tus siis veel on, kui enam liha ei ole. Sa arvad vist, et 
armastus on kontides? Ei, kallis tütreke, armastus on 
lihas ja veres, mitte luies-kontides. Armastus tahab 
punaseid palgi, punast suud, aga teie ainult värvite nad 
punaseks. Nõnda on. Enne tappis tüdruk enda selle- 
pärast, et sai lapse. Aga nüüd tüdruk kas ei saa üldse 
enam last või sest pole ühti, et saab, sest teised kasva- 
tavad selle üles, ise võib minna uut muretsema. Miks 
ta siis nüüd ennast tapab? Või miks ta tapab oma 
last?“ 

»Ema, sina oled vana ja ei saa uuema aja inimesest 
enam aru,“ ütles Lonni. 

»Aga sina saad, mis?“ küsis ema. ,,Sina tead ainult 
ühte: armastus, armastus, armastus, sellepärast surm. 
Nagu papagoi. Aga mina ütlen sulle...“ 

»Ära ütle parem, ema, sest ma olen seda juba am- 

»Ah või oled juba ammugi kuulnud!“ hüüdis ema. 
»Aga mina sinu armastust ei ole, mis? Tead, kuis on 
selle armastusega?“ 

»Tean,“ vastas Lonni: ,,Kui pole enam värvi, siis 
pole ka armastust, nõnda arvad sina.“ 

»Ja siis lõpp peale, muud midagi, sest mis sa veel 
elad, kui ei saa enam võõbata,“ jätkas ema. ,,Sina isegi! 
Kas sul poleks võind su Ruudi ühes lokkidega käes olla, 
kui sa ise oleksid olnd tüdruk, kes õieti armastab. Aga 
sa ei armasta ju, sest sul pole ju liha luiel, sa kiiad ai- 
nult ringi, nagu oleks sul parmud parves järel.“ 

»Mis see Ruudi siis õige ära ei olnud, et ma teda nii 
õieti pidin armastama,“ ütles Lonni. 

»Aga mis sa siis ütled, et sul pole õnne,“ vastas 
ema. 

»Oli siis Ruudi sinu arvates mõni õnn?“ imestus 
Lonni otse suure häälega, nii et seda võidi kuulda kõr- 
val korteris ja ka pea peal esimesel korral. ,, Ruudi pol- 
nud ju miski härra!“ 

»Ah ainult härra on õnn?“ küsis ema. ,,Oled siis 
sina miski preili, et sa härrat tahad? Või oskad sina 
miski härraga õieti laaberdada?“ 

»Ikka paremini kui Irma,“ ütles Lonni iseteadvalt. 

»Ma ei laaberda üldse mitte,“ lausus Irma nüüd 
teiste jutu vahele. 

»Ega ma siis sellepärast päriselt laaberdamist mõt- 
le,“ seletas tädi. ,,See muidu niisuke kena sõna, nagu 
amiseerima ja muud niisukesed. Ja mina tahan oma 
Lonnile öelda, et tema seda õiget laaberdamist ei oska.“ 

»Ema, sa ei tea pooli asjugi,“ ütles Lonni. 

»Hea küll, hea küll, et ma ei tea,“ nõustus ema, 
»aga kas sa oleks oma toaukse samuti kinni sidunud 
nagu Irmagi?“ 

»Kuis ma siis teisele oskasin seda õpetada?“ küsis 
Lonni vastu. ,,Mina ju õpetasin seda Irmale.“ 

»Muidugi õpetasid sina, sest sa kartsid tema pä- 
rast. Aga enese pärast poleks sa ju kartnud, ega? 
Näed sa, see on nõnda ja sellepärast oleks uks sidumata 
jäänd. See naise kartus ongi mehe armastuse hakatus, 
seda pidage, lapsed, meeles. Kui naine enam sugugi ei 

karda, siis mees ju veel elab temaga, aga ega ta teda 
enam ei armasta. See on niisuke jumala seadus, et peab 
kartma ja armastama. Patulangustki poleks olnd, kui 
Eeva poleks Aadamat kart, sest siis oleks ta läind ja kü- 
sind, et, kallis Aadam, kas võib maolt õuna vastu võtta, 
ja Aadam oleks talle vastand, et, armas Eevikene, ei 
või, mitte ei või, ja nõnda oleks me alles kõik paradii- 
sis. Aga Eeva kartis, ei julend minna küsima ning 
nõnda sai madu oma. Eeva kartis ja Aadam armastas, 
muidu poleks ta õuna hammustand. Nõnda oli siis. Ja 
veel tänapäevgi on mehed naise õunaga samasugused: 
kui naised ei karda, nemad ei hammusta, sest ei ju ar- 
masta.“ 

»Nii siis olid Irma armu- ja õnnelained tädi suu 
läbi jõudnud juba paradiisiaiani, kust polnud enam eda- 
sipääsu. Sest sealpool paradiisiaeda ja madu pole enam 
midagi muud kui paljas tühjus ja jumala vaim vee 
peal ning pimedus sügavuse või sügavus pimeduse peal, 
mis ajab ainult ohkama. Ja et keegi ei tahtnud ohata, 
siis hakati Irma õnne otsast uuesti kinni ning arutati 
ta teatud teisendis veel kord läbi, siis veel kord, siis 
veel kord, siis veel kord. 

Irma ise polnud õieti mingit õnne tundnud, kui 
härra temaga pikalt ja laialt oli vestelnud, ainult paar 
korda oli välgatanud kuskil õnnelootuse säde ja selle 
pisitillukese sädemekese pärast oligi ta vist võetud ko- 
hale jäänud. Aga sedagi ei teinud ta täie teadmusega, 
vaid ennem umbkaudu, pimesi. Pimesi tuli ta oma õn- 
nesädemekesega tädigi juurde, aga siin sai sädemeke- 
sest kohe ilmatu suur leek, nii et Irma isegi hakkas 
tundma sooja, eriti kui nägi, et teised läksid nii hirmus 
kuumaks. 

Ja kui oldi isekeskis kõik öelnud, mida mõeldi, loo- 
deti, taheti, unistati, usuti, ning kui jõuti juba sedagi 
öelda, mida enam keegi ei mõelnud, lootnud, tahtnud, 
unistanud ega uskunud, siis mindi sugulaste ja tutta- 
vate poole ning anti neilegi teada, et härra juba armas- 
tab, või kui just ei armasta, siis vähemalt himustab, ja 
et kui juba himustab, küllap siis tuleb ka armastus. Tu- 
leb tingimata, kui kord juba himustab, sest mehed on 

ikka niisugused, et kui hakkavad kord õieti himustama, 
siis lõpetavad niikuinii armastusega, kui muidu himu 
tasa ei saa. 

Ja sugulaste ning tuttavatega kerkisid silmapiirile 
juba sõrmused, kleidid, pulmad ning vaidlused, kas 
härra on usklik või uskmatu, s. t. kas ta laseb laulatada 
või ei lase. Lõpuks jõudsid kõik ühisele otsusele, et 
kui härra on tõesti rikas, siis tuleb laulatus tingimata, 
ilma tingimata tuleb. Kahju ainult, et siis pannakse 
kuulutus lehte, et vaikne ja pühalik talitus toimub lä- 
hemate sõprade ja tuttavate osavõtul loorberitega rik- 
kalikult ehitud jumalakojas, mis seks puhuks on erili- 
selt soojaks köetud, nii et härrad võivad ilmuda frakki- 
des ja daamid kleitides, ilma et oleks tarvis karta kül- 
metumist. 

Et see tingimata nõnda tuleb, järeldati juba sellest- 
ki, et härra on tänini elanud niisugust ulaelu. Suust 
suhu ja kõrvast kõrva käis teade, et härral pole tänini 
õiget armukestki olnud ei viisakate preilide ega korra- 
likkude prouade seast. Ta on lihtsalt muidu niisama 
elanud ja tahtis ka Irmaga muidu niisama elama haka- 
ta. Aga siis tuli jumal ja valgustas teda, nii et ta nägi 
Irma puhtust ja neitsilikku karsket olekut ning nüüd 
mõtleb ta nähtavasti oma patuelust taganeda ja pühade 
sakramentide järele seada uut elu. Sellepärast tuleb 
tingimata laulatus, pealegi kirikus, et näeks see püha- 
koda ja ka sugulased, sõbrad ja tuttavad, et kadunud 
hing on tulnud tagasi oma Issanda juurde. 

Siit kerkis paratamatult küsimus, et kes siis on 
need lähemad sõbrad ja tuttavad, pruudi poolt muidugi? 
Ema, pruudi ema, oleks muidugi esimene, aga et see 
elab maal, siis vaevalt on temast tulijat, liiatigi et pul- 
mad lähevad vististi külmale ajale. Pealegi oleks pruu- 
dile parem, kui ema jääks tulemata, sest tema kui maa- 
inimene ei tunne peeni linnakombeid, nagu tal puudu- 
vad muidugi ka viisakad rõivad. Tähendab, kes siis on 
peale ema pruudile kõige lähemal? Muidugi tädi Anna 
ja tema tütar Lonni, see oli kõigile selge. 

Ja nüüd algas nendega suur mehkeldamine, sest 
nende kaudu loodeti kuidagi kirikusse sisse pääseda, 

kui peaks tulema see laulatus. Päevade kaupa ei saa- 
nud tädi Anna teha muud, kui pidi aina võõraid vastu 
võtma, neid kohvitama ja vahel ka koogitama, sest kõik 
tahtsid tädi enda käest otseteed kuulda, et kuidas siis 
tema õetütre laulatusele pääsemisega õieti on. Oli aga 
tädi Anna kodunt ära väljas pesu pesemas, siis leidis 
tema ise või Lonni koju tulles ja ust avades selle vahelt 
paberilipakad teatega, et ,,tulen homme, kallis Kärgi 
maadam, sest täna põlnd sind kodus ja mul pole aega.“ 

Mõne päeva jooksul oli tädi Annal jumalaselge, kui 
talle üldse midagi selgeks sai teha, et tema pole siin- 
ilmas asjata elanud, kuigi on ainult pesu pesnud ja aas- 
tate kaupa tänavat pühkinud. Sest kuidas võiks tal 
olla nii palju sõpru ja tuttavaid, nagu nüüd selgub, kui 
ta oleks tõesti asjata elanud? Tulid isegi need, kellest 
tädi Anna õieti ei teadnudki, et nad on tema tuttavad, 
sõprusest rääkimata. Ja tädi oli valmis kõiki kirikusse 
laskma, sest tema arvates jätkus poolest kirikust pruudi 
sõpradele ja tuttavatele lahedasti, kuna teisele poolele 
võis peigmees panna omad sõbrad ja tuttavad. 

Aga siin põrkas ta oma tütre Lonniga väga raskesti 
kokku, kes üldse oli viimased päevad pisut tuurist ära, 
nagu oleks tal kellegi peale aina süda täis. Lonni ni- 
melt ei tahtnud kõiki kirikusse lasta, keda ema selleks 
välja valis. 

»Nüüd on iga pätt ja passatski sõber ja tuttav, kui 
kirikuvõti meie käes,“ ütles ta. 

»Kes on su pätt ja passatski?“ küsis ema haavu- 
nult, et tema häid tuttavaid nõnda nimetatakse. 

»Mis see Sauga eit siis sinu arvates on?“ küsis 
Lonni vastu. ,,Käib teine täiturul räbalakaupmeheks.“ 

»Aga tema mees on ju tubakavabriku öövaht, tär- 
niga müts teisel peas,“ ütles ema. 

»See pole ju tema mees,“ vastas Lonni, ,,nad elavad 
armukest või muidu niisama.“ 

»Nüüd elavad pooled inimesed armukest,“ seletas 
ema, ,,ja kes armukest ei ela, need peavad armukesi. 
See ongi see sinu suur armastus.“ 

»Tee, kuis tahad,“ arvas Lonni nüüd, ,aga kui sina 
kõik niisukesed kabajantsikud tahad kirikusse lasta, 

siis mina sinna küll ei tule. Mine ühes nendega, aga 
jäta mind rahule!“ 

»Siis oled sa Irma õnne peale kade,“ muud mi- 
dagi.“ 

»Muidugi olen kade, mis sa siis arvad,“ ütles Lon- 
ni. ,,Tuleb maalt toruloll plika ja juba hakkab mehele 
minema! Omal pole õiget särkigi seljas, kuidas ta ene- 
se mehe ees riidest lahtigi võtab.“ 

»Sa ära muretse Irma särgi pärast, vaid mõtle pa- 
rem oma auto peale,“ nöökas ema, sest ta oli oma tütre 
peale pisut pahane, et kõik need suured rääkimised ei 
sündinud tema, vaid kellegi teise pärast. 

»Naera niipalju kui tahad, aga mina jään oma juur- 
de kindlaks, et kui autoga laulatusele ja tagasi ei saa, 
siis mina jään ennem vanaks tüdrukuks ja ei lähegi me- 
hele,“ rääkis Lonni ägestudes. 

»Ja jäädki vanaks tüdrukuks,“ kinnitas ema. 

»Ja jäängi,“ kordas Lonni. 

Nõnda oli siis mõlema täditütre saatus otsustatud: 
üks läheb härrale, et päästa teda ulaelust, ja teine jääb 
vanatüdrukuks, kui ei jätku temale kodumaal autot 
pulmasõiduks. Seega olid siis kõik küsimused otsus- 
tatud, mis olid ühenduses Irma imelise ja, nagu paljud 
arvasid, seletamatu õnnega. Küll oli Lonni alguses 
teadnud öelda, et Irma pangu tähele, mehed on tema 
ümber kui mesilased, sest tal on alles maatüdruku lõhn 
küljes, aga paljuke oli neid, kes olid kuulnud teda, või 
kuigi kuulnud, kes jõudis seda siis selles hirmsas sünd- 
muste ja arvamuste rägus mäletada. Sellepärast pidi 
kõigele sellele, mis oli tulnud ja veel tulemas, vaatama 
kui puhtale imele. 

Ainult üks asi häiris veel korraks tädi Anna ja 
tema tütre Lonni juba rahunenud meeli. Irmalt saadi 
nimelt teada, et tema härra olevat muutnud oma nime, 
härra ise olevat öelnud. Sest nüüd on nõnda, et iga 
inimene võib muuta oma nime. Oled ühe nime põhja- 
likult läbi parkinud, siis võta uus ja hakka seda par- 
kima. Nõnda seletas Lonni seda emale. 

»Mis ta siis Rudolfi asemele on võtnud?“ küsis 
ema. 

»Ega siis Rudolfi asemele,“ vastas Lonni. ,,See 
jääb, seda ei muudeta.“ 


»Mis ta siis endal muutis?“ päris ema imestunult. 
»Ma mõtlesin, et see ta õige nimi ongi.“ 

»Õige nimi küll, aga see on ainult ristinimi,“ sele- 
tas Lonni. ,,Härra muutis oma liignime.“ 

»Ole teid, mädandeid, küll oma jutu ja jahvatami- 
sega!“ hüüdis ema. ,,Vaat' nüüd oleks võind nõnda tul- 
la, et Irma oleks mehele läind ja me poleks tema õiget 
nimegi teadnud. Usu või ära usu, aga niisuke asi ei tä- 
henda head. Siin on tingimata midagi viltu või valesti. 
See on samuti, nagu saadaks mõne inimese põrgu ja pä- 
rast selgub, et polegi see inimene hoopis tükkis. Mi- 
nul hakkab Irma pärast pisut hirm.“ 

»Ah, ema! Jäta oma hirm ja ebausk. Härra on en- 
nast nimelt see aeg, kus nime muutus oli käimas, nalja 
pärast nimetanud ainult Rudolfiks ja paljud on teda 
siis selleks pidanudki, nagu Irmagi paar esimest päeva. 
Pärast muidugi selgus õige nimi.“ 

»Mis see siis viimati on, see õige nimi?“ küsis ema. 

»Eindorf, Rudolf Eindorf!“ vastas Lonni. ,,Aga 
nüüd pole ka see enam tema õige nimi, sest see on juba 
muudetud.“ 

»See mees muudab ju siis rutem oma nime, kui 
meie jõuame järele kuulata,“ ütles ema. ,,Mis mees see 
siis niisukene on? Asi läheb ikka hullemaks.“ 

Lonni naeris, sest ema hirm ja häda tegi temale 
nalja. Aga tema naerul oli veel teinegi põhjus. Lonni 
oli tõepoolest nagu emagi arvamusel, et härra Rudolfi 
nime küsimusel on mõni sügavam salajane tähendus, 
nii et Irma asjad polegi ehk nii hiilgavad, nagu Lonni 
ja teised olid uskunud. Lonnil oli juba sügavamas hin- 
ge põhjas nagu vaevaltmärgatav kahjurõõmu eeltund- 
mus ja sellest siis see ülearune naeruhimugi. 

»Mis sa siis nüüd naerad?“ küsis ema etteheitvalt. 
»On sul teise häda üle hea meel või?“ 

»Sa oled ikka naljakas, ema,“ vastas Lonni. ,,Ma 
ei mõista, mis hädast sa siin kõneled! Inimene vahetab 
oma nime, nagu paljud seda teevad, muud midagi. Ehk 


kui häda on, siis mitte selles, et ta vahetab, vaid — mis 
ta vana nime asemele võtab.“ 

»Mis ta siis õige võtab?“ küsis ema oodates. 

»Võtab Eindorfi asemele Ikka,“ vastas Lonni. 
»Mõistad, ema: Ikka, Ikka, Ikka, sest see olevat puht- 
eesti nimi.“ 

Tädi Anna vahtis tükk aega oma tütrele otsa, nagu 
kahtleks ta oma kuulmeis või nagu näeks ta viirastust, 
ja ütles siis: 

»Mis nimi see siis on? Kes niisukese nime lubab 
omale võtta? Kas seadust siis enam sugugi maa peal 
ei ole? Ja kui Irmal on temaga lapsed, siis need risti- 
taks ka Ikkaks?“ 

»Kuis siis muidu,“ vastas Lonni. 

»See inimene peab hull olema,“ arvas ema. ,Iga- 
tahes täit aru tal küll peas ei ole. Irma peaks jalamaid 
tema juurest ära tulema. Mine veel täna sinna ja too 
ta sealt ära! Ütle talle, et mina ole raskesti haigeks 
jäänd ja kutsun teda. Sest sina käid ju vabrikus. Ei, 
parem ütle, et emalt on kiri tulnd, kutsub teda silma- 
pilk maale. Jumala pärast, mine kohe, et enne mõni 
õnnetus ei sünni.“ 

»Ei mina teiste õnne kuradiks hakka,“ vastas Lonni 
emale. ,,Kui keegi leiab oma õnne hulluga või pisut toh- 
makaga, mis see siis minusse puutub. Mine sa uppujat 
päästma, kui ta ise otsib uppumist. Irma oli nagu seits- 
mendas taevas, kui ma teda viimati tänaval kohtasin. 
Te ikka kõik karjute, et härra armastab, härra hakkab 
armastama, aga seda ei näe keegi, et tüdruk on kõrvuni 
härrasse armunud.“ 

»Ah jumal küll! Ah jumal küll!“ ohkas ema. 
»Seda see siis tähendaski, et mu süda juba mitmendat 
päeva lõhkus valutada. Mõtlesin ikka, et suurest rõõ- 
must ja õnnest, aga säh sulle, hoopis sellest, et härra 
on hull või tohmakas! No kellele julged sa sellest hin- 
gata! Kellele sa ütled, et härra Ikka, nõnda on ta ni- 
mi. Et ikka pole ta nimi olnud Ikka.“ 

»Muidugi on Ikka, kui on Ikka, ainult et iga ikka 
pole Ikka,“ naeris Lonni heal meelel. 

»No mis sa pime loom irvitad, kui rikutakse noor 

inimene ja kogu tema järeltulev sugu kas või igaveseks 
ajaks,“ pahmitses ema ja lisas natukese aja pärast, kui 
Lonni naer oli vaikinud: ,,Mis siis Irma ise sellest 
arvab? Mis ta ütleb? Või ei ütle midagi?“ 

»Irma ütleb, et mis see temasse puutub, mis nime 
härra omale võtab,“ vastas Lonni. 

»Heldene aeg!“ hüüdis ema. ,,Kuis siis ei puutu? 
Mis jutt see siis nüüd on? Meil peaaegu pulmalisedki 
kutsutud ja tema ütleb, et see temasse ei puutugi. Här- 
ra ütleb lõpuks, et temasse ei puutu see ka. Aga kellesse 
see siis puutub?“ 

»Ei puutu kellegissegi,“ naeris Lonni, sest temale 
oli jumal saatnud rõõmsa meele. ,,Härral on siiski oma 
vigur selle nimega, nagu ta Irmale seletanud. Tema 
ütleb, kõik võtavad oma leitud asjadele patendid, et tei- 
sed ei tohiks neid asju enam teist korda leida, noh, 
tema oma uuele nimele ei hakka patenti võtma, aga 
tema võtab selle asemel niisukese nime, et temale pole 
patenti tarviski, sest ükski ei korjaks tema uut nime tä- 
navalt jalustki üles, veel vähem hakkab teda keegi eesti 
sõnaraamatust otsima. Nii et ära sa arva, see härra po- 
legi nii tohmakas, nagu sina kardad. Oma nutt on igal 
hullul peas.“ 

»Nii et tema oleks siis tervel maal see ainukene, 
kel niisuke nimi?“ päris ema. 

»Just! See ongi tema tahtmine ja sellepärast võt- 
tis ta selle hullu nime, et poleks järeltegijaid. Et po- 
leks ühtegi teist nii hullu, kes tahaks võtta endale nii 
hullu nime.“ 

»Noh, ega see härra siis nii väga hull olegi, kui ta 
oma hullu nime nõnda seletab,“ ütles ema. ,,Mulle hak- 
kab see nimi juba pisut meeldimagi.“ 

»Kümme korda mõistlikum oleks olnud oma endi- 
ne nimi lihtsalt eesti keelde tõlkida,“ arvas Lonni. 

»Mis see siis oleks olnd, see Eindorhv?“ küsis 
ema. 

»Meie keeles on see Üksküla,“ vastas Lonni. 

»See on ju mõisnikunimi,“ ütles ema. ,,Kui ma olin 
noor, siis elasid meie pool Ükskülad.“ 

»Mis siis sest, kui mõisnikunimi,“ seletas Lonni, 

»Võtsime mõisad üle, siis võtame ka nimed, mis neistki 
hoida.“ 

»Ega me mõisaid tervelt võtnud, me jaotasime nad 
mitmele, noh, siis jaota nimed ka mitmele,“ arvas ema. 

»Nii et ühele Üks ja teisele Küla, mis?“ küsis 
Lonni. 

»Kas või nõnda, kui sa just tahad ühes mõisatega 
ka mõisa vahmiili,“ vastas ema, lisades aga varsti: , Aga 
mis sest nimest või vahmiilist tühjast, nimi ei tee ega 
riku meest. Kui saaks selle suure vurhvi ja vere üle 
võtta, nii et oleks mõisad, vahmiil, vurhv ja veri, vaat” 
siis oleks asi eht: oma mõisad, oma vurhv, oma veri ja 
oma mõisa vahmiil, Siis oleks kulduur! Aga mis meil 
nüüd on? Mõisa asemel mats, vurhvi asemel vurle, vere 
asemel laga. Sest mis veri see on, kui ta ei anna vurhvi, 
oma vurhvi muidugi?“ 

»Aga lehed kirjutavad, et meil on veel parem ja 
puhtam veri kui sakstel,“ seletas Lonni emale vastu, 
kuigi ta ise oma sõnu põrmugi ei uskunud. ,,Meie oma 
verega olla niisama, nagu meie lehmade verega — pu- 
has ja kange maaveri. Meie lehmade piimgi olla kan- 
gem kui sakste lehmade oma. Sa nimetad piima alati 
solgiks, kui tuled purgiga poest. See on, tähendab, 
sakste solk, sest me võtsime mõisatega ka mõisa lehmad 
üle, nii et me joome nüüd sakste piima.“ 

»Ah, lapsuke!“ ohkas ema. ,,Sa ära räägi sakste 
solgist, pole meil omalgi t'ast puudu ühtigi. Aga kui sa 
oleks näind sakste mõisu! Tallid, täkud, tõllad! Kut- 
sarid, kubjad, kiltrid, kärnerid! Toapoisid, tallipoisid, 
koerapoisid !“ 

»Meistrid, moonakad ja mesilased! Opmanid, or- 
jad ja ohked! Peksud, piinad ja pisarad!“ osatas Lonni 
ema suurt vaimustust. 

»Mis sul viga naerda,“ ütles ema. ,,Sa pole ju seda 
au ja uhkust näind. Ja ega näegi. Sured ära ja ikkagi 
ei näe. Nii et selle poolest olen mina sinust ees, olen 
kõigist noortest ees. Mina olen mõisa haridust näind, 
aga Sina ei ole. Siis oli sellest hea, et meil oli, kuhu 
püüda, mõisa oli sakstega silme ees, pole muud kui vaa- 
ta ja õpi, nii et saad haridust ja kulduuri. Aga kuhu 

meie noored nüüd püüavad? Kuhu neil ongi püüda? 
Ei kuhugi. Ja kui inimesel noorest peast pole kuhugi 
püüda, siis hakkab ta iseennast ja teisi tapma, see on 
kõik.“ 

»Nii et sina, ema, annaksid mõisad kohe tagasi, kui 
see sinu teha oleks?“ küsis Lonni. 


»Aga jalamaid,“ vastas ema veendunult. ,,Ainult 
teeks eesti mõisad, et rahval oleks, kuhu püüda.“ 

»Tead, ema, mis mina sulle selle peale ütlen,“ rää- 
kis Lonni nüüd tõsiselt: ,,Sind tuleks õige korraks 
mõisa talli saata ja las seal kubjad ja kiltrid annavad 
sulle opmani või härra enda ees oma paarkümmendki 
sirakat ära, küllap ma siis näen, kas sa veel neid toa- 
ja tallipoissa tagasi himustad.“ 


»Just sinule ja sinuealistele või veel noorematele 
olekski neid sirakaid vahel tarvis!“ hüüdis ema Lon- 
nile vastu. ,,Või arvad sa tõesti, et see Irma härra oleks 
julenud omale niisukse nime võtta, kui talle oleks võind 
selle eest mõisatallis mõne tulise lasta anda?“ 


»Kui ta mees on, siis oleks võidud tal kas või pea 
otsast maha võtta, ikka oleks ta võtnud enesele nimeks 
Ikka,“ vastas Lonni. 


»Noh, eks me siis ela ja näe, mis mees see sinu Ikka 
Ikka, Ikka on. Vahmiili ja vurhvi ei ole tal igatahes 
mitte. Ja tema lastel ei ole ka vurhvi ega vahmiili.“ 

Seega lõppes tädi Anna ja tema tütre Lonni tähtis 
arutlus verest, ,,vurhvist“ ja ,,vahmiilist“. Ning et mõ- 
lemad arvasid endal õiguse olevat, siis kumbki ei tund- 
nud ennast lööduna. Sellepärast võis ema rahuliku sü- 
damega oma pesu triikida ja Lonni kartuleid koorida, 
nagu poleks neil teineteisega enam midagi tegemist. 
Aga vahetevahel vilksatas ema pilk pesutükilt Lonni 
kätele, et näha, kas need küllalt õhukeselt koorivad. 
Sest neil pole ju mõni sakste majapidamine, kus peab 
paksult koorima, nii et kartul saaks ilus, puhas, valge 
ja sile, nagu sakste pesugi, ja et oleks, mis solki panna. 
Ei, nemad on lihtinimesed! Nende kartulid võivad 
kooritult auklikuks jääda ja solki pole neil hoopiski 

vaja. Ja kui tädi Anna oleks osanud kahte rasket tööd 
korraga teha, nii et ta oleks võinud triikida ja mõelda, 
siis oleks ta ehk otsusele jõudnud, et mõisaidki ta soo- 
vib ainult selleks tagasi, et oleks ometi ükski kindel 
koht maal, kus võiks kartuleid nii paksult koorida, nagu 
süda kutsub, ja solki koguda, et lõpuks ei teagi, kuhu 
ta panna. 

IX, 


Samal ajal, kui sugulased, sõbrad, tuttavad ja võõ- 
radki otsustasid Irma ja tema härra eluküsimusi, 
elasid need ise üsna vaikselt ja tagasihoidlikult oma 
kolmetoalises härrastekorteris, igatahes palju tagasi- 
hoidlikumalt kui paaril esimesel päeval. See olenes 
peaasjalikult härra Rudolfi või, nagu teda nüüd pidi 
nimetama, härra Ikka muutunud eluviisidest. Paaril 
esimesel päeval ta ei tahtnud muud tehagi, kui seista 
Irma juures ja aina lobiseda, nagu oleks ta endale tee- 
nija ainult selleks palganudki, et oleks, kellega juttu 
vesta. Aga viimase suure rääkimisega oleks ta nagu 
kõik oma asjad lõplikult õiendanud ja nüüd võis ta lobi- 
semise asemel väga hästi oma kabinetis viibida, lugedes 
lehte või pikutades diivanil, suits suus. Isegi seda ei 
nõudnud ta Irmalt, et see tingimata ühes temaga istuks 
õhtul teelauda, hommikusest kohvist rääkimata, sest siis 
polnud Irmal aegagi härral seltsiks olla, vaid pidi mi- 
dagi hädavajalikku toimetama — rõivaid või kingi pu- 
hastama, asemeriideid tuulutama, tube koristama või 
üldse midagi tegema, et pärast jääks rohkem vaba aega 
enese tarvis. 

Aga härra läks veelgi kaugemale: ta hakkas val- 
vama selle järele, et ka Irma ei rikuks tagasihoidlikku- 
se põhimäärusi, milles nad olid isekeskis kokku leppi- 
nud. Kui Irma vahetas oma tumeda kleidi heledama 
vastu, mis andis talle üsna plikaliku välimuse, tehes ta 
õrnemaks, kergemaks ja pehmemaks, nagu Irma seda 
ise oli öelnud härrale, küsis see temalt: 

»Preili, tumedam kleit on teil pesus või?“ 

»Ei, härra,“ vastas Irma ja küsis omakorda: ,Kust 
härra sellele mõttele tuleb?“ 

»Ma muidu niisama,“ ütles härra. 

»Ma mõtlesin, et härrale see kleit ei meeldi,“ rää- 
kis Irma. ,,Ta on pisut väikeseks jäänud.“ 

»Otse selle vastu — ta just meeldib mulle,“ seletas 
härra, ,,ja sellepärast on ehk pisut meie kokkuleppe 
vastu seda kleiti kanda.“ 

»Aga härra, ma pean ta ju ometi ära kandma, sest 
muidu jääb ta mul hoopis väikeseks, nii et ei lähegi 
enam selga.“ 

»Muidugi, preili, tehke, nagu arvate, ma niisama 
muu seas,“ ütles härra nüüd. 

Ja Irma ei pannud härra märkust mikski, kandes 
igapäev seda heledamat kleiti, mis pidi härrale rohkem 
meeldima kui tume. Mis aga puutub härra tähendatud 
tagasihoidlikkuse lubadusse, siis Irma ei mäletanud, et 
tema sellist lubadust oleks andnud. Ta mäletas ainult, 
et härra oli sellest rääkinud. Kuid see võis ainult här- 
ra enese, mitte Irma kohta käia, sest tema polnud algu- 
sest saadik tagasihoidlikkuse piiridest millegagi üle 
astunud. Et aga tema peaks hakkama härra soovi ko- 
haseid kleite kandma, sellist kokkulepet polnud nende 
vahel olnud ei alguses, kui aitas õde kaasa, ega ka hil- 
jem, kui oli härraga üksi see suur rääkimine. Nii et 
Irmal oli täieline õigus oma heledama kleidi juurde 
jääda. Ja kuigi see kleit peaks härrale pisut tuska val- 
mistama, siis poleks sellest suuremat häda, sest tema 
on härra käes küllalt kannatanud, las siis nüüd härra 
kannatab pisut ka tema käes. 

Aga imelikul viisil härra sel päeval, kus Irma oli 
endale esimest korda selga tõmmanud heledama kleidi, 
ei ilmunud üldse õhtusöögile ja Irma pani lõpuks kuu- 
ma vee kannuga soojendaja alla õhtueine kõrvale lauale 
ning puges oma tuppa ja heitis magama. Härra ilmus 
alles peale keskööd ja ilma et ta oleks õhtueinet või 
kuuma vett puutunud, läks tasahilju oma magadistuppa, 
nagu hoiduks ta Irma rahu rikkumast. Nõnda polnud 
tal vaja sel päeval Irma heleda kleidi käes enam kanna- 
tada, kui ta üldse kannatas, nagu Irma arvas. 

Järgmisel hommikul oli Irmal sama hele kleit sel- 
jas ja tüdruk ootas pikisilmi, et kui härra veel kleidist 

juttu teeb, siis tema ütleb, et härra soovile vastu tulles 
tema loobub heleda kleidi kandmisest. Aga härra vai- 
kis ja lahkus harilikust varem, nagu ei tahaks ta enam 
kodus viibida. Irma ootas teda õhtusöögiks jällegi as- 
jata, vahetas isegi heleda kleidi tumeda vastu, aga ootas 
ometi asjata. Osa einest tuli ära visata, sest ta oli seis- 
tes kaotanud maigu. Irma ise katsus teda süüa, aga loo- 
bus sellest, sest mis ei kõlba härrale, kelle jaoks ta too- 
dud, see ei peaks ka tema suust alla minema. Solki, ei 
muud midagi! Nõnda õppis Irma sakste majapidamist, 
nagu seda mõistis tädi Anna. “ 

Kolmandal hommikul Irma ilmus oma esialgses tu- 
medas kleidis ja härra kutsus teda endaga lauda kohvi 
jooma. Kuid Irma arvas, et ta teeb seda ainult viisa- 
kuse pärast, nii-öelda suusoojaks ja tänuks, et tal täna 
teine kleit, ning lükkas kutse viisaka ettekäändega tagasi. 
Härra jäi koju peaaegu keskpäevani ja Irmal oli juba 
keelel küsida, kas ehk härra ei mõtle täna kodus lõunat 
süüa. Aga enne kui ta jõudis seda teha, lahkus härra 
kodunt ja tuli mõne tunni pärast jällegi tagasi, igata- 
hes ammu enne õhtusööki. Seks ajaks oli Irma endale 
heleda kleidi selga tõmmanud ja härra, kui oli pisut 
oma kabinetis askeldanud, nagu otsiks ta sealt midagi, 
lahkus varsti uuesti ning tuli alles pärast keskööd, tasa 
ja targu, nagu varas kunagi. 

Soo, nüüd siis Irma arvas mõistvat, et kui tema pa- 
neb endale heleda kleidi selga, mis meeldib härrale, siis 
see tuleb ainult ööseks koju magama, muidu elab mõni 
teab kus. Ja Irma läks oma heleda kleidiga härra peegli 
ette ning vaatles end seal kaua, kaua, ilma et ennast 
üldse oleks näinud, sest ta mõtted olid kes teab kus. Ta 
ei näinud isegi oma kumerat otsaesist, mis pidi olema 
arukuse ja vaimsuse tunnuseks. Või kuigi oleks see 
silma puutunud, siis poleks sel enam suuremat tähen- 
dust olnud. Sest otsaesise kumerus polnud härrasse 
põrmugi mõjunud, aga kui vahetas ühe kleidi teise vas- 
tu, tuli härra koju või pistis jalamaid kodunt plehku. 

Irmale tulid meelde härra segased seletused tarku- 
sest ja oskusest ja äkki tundus talle, nagu oleksid kõik 
segadused selged. Koolis oli tema ise ja ka teised hirm- 

sal kombel sellele rõhku pannud, et oled parim õpilane 
mitte ainult klassis, vaid kogu koolis. See ei võinud ju 
midagi muud tähendada, kui et igaüks tahtis olla teis- 
test targem. Aga imelikul viisil ei saanud ta oma kooli- 
tarkust praegu kuidagi kasutada. Ei võinud ju olla, et 
temast üldse kasu ei olnud, sest milleks tuupis siis tema 
ja milleks tuupisid kõik teised ühes temaga? See pidi 
nõnda olema, et tarkusest oli ainult siis kasu, kui oska- 
sid seda õieti tarvitada. Oska oma tarkust nõnda tar- 
vitada, et tead, millise kleidi millal selga paned, siis on 
tarkusest kasu, seda tahtis härra oma segaste seletus- 
tega öelda. Nüüd Irma mõistis teda ja oskas oma tar- 
kust kleidi kaudu tarvitada, nii et sellest oli kasu. 
Nõnda siis otsustas ta päevad läbi tumedamat klei- 
ti kanda, nii et härra võiks koju tulla ja tema tarkust ja 
oskust näha, kuid siis jäi härra kogu ööks vajaka ja il- 
mus alles järgmisel hommikul, siunates tüütavat ja vä- 
sitavat ärireisi, Seega oli Irma tarkuse oskus või os- 
kuse tarkus null. Sest härra jäi ka järgmiseks ööks 
ära ja kui ta tuli hommikul koju, siis ei öelnud üldse 
enam midagi, läks ainult vannituppa ja uhtus seal end 
külma veega tublisti. Nii kestis mitu päeva ja ööd. 
Irma ei teadnudki lõpuks, mitu ööd-päeva see nõnda 
kestis, nagu ta ka seda ei teadnud, mis on targem, kas 
kanda ikka veel tumedamat kleiti või tõmmata üle pea 
heledam, millest kippus välja kasvama. Järgmisel hom- 
mikul panigi selle selga ja kõndis nagu kevadine päike 
mööda tube. Härragi nägi teda, aga ei lausunud sõna- 
gi, nagu meeldiks talle täna päikesesoojus. 
»Kui vana te õieti olete, preili?“ küsis ta. 
»Ma juba kord ütlesin seda härrale,“ vastas Irma. 
»Ma tean seda, te ütlesite küll, aga ma olen unus- 
tanud. Noorte neiude vanus ei seisa minul kunagi mee- 
les, sest nemad ei seisa kunagi ühevanused, kord on nad 
vanemad, kord nooremad,“ seletas härra vastu. 
»Mitte nooremad,“ vaidles Irma vastu. ,,Kuis saab 
inimene noorem olla, kui ta on vanem?“ 
»Aga kuis saab inimene vanem olla, kui ta on noo- 
rem?“ küsis härra. 
»Ega ta saagi,“ otsustas Irma. 

»Saab küll,“ otsustas härra. 

»Kuis nii?“ 

»Aga vaat” kuis, preili,“ seletas härra. ,,Teil ene- 
sel on ehk tähtis, kui vana te tõesti olete. Agaei, isegi 
teil eneselgi pole see tähtis, vaid — kui vanana end 
tunnete, tahate tunda. Sest plika võib end vana eidena 
tunda ja siis ta ongi vana eit, eriti teistele. Sest mis 
on teisel tegemist teie aastatega? Temal on tegemist 
ainult sellega, kui vanana või noorena teie temale tun- 
dute, see on kõik. Ja teie tundute ühel päeval kümme 
aastat vanemana ja järgmisel kümme aastat nooremana. 
See on lihtsalt hirmus. Kas mina teile ka vahel noore- 
mana tundun, pisinatukenegi?“ 


»Ei, härra,“ vastas Irma. ,,Ma pole seda kunagi tä- 
hele pannud.“ 

»See on ka hirmus,“ ütles härra nii halenaljakalt, 
et Irma pidi tahes või tahtmata talle otsa vaatama ja 
naerma hakkama. ,,Ehk ei ole te tõepoolest seda ainult 
tähele pannud, niipea kui aga panete, siis näete, minuga 
sünnib seesama, mis teiegagi.“ 

»Küll ma siis tulevikus pean härrat hoolega sil- 
mas,“ katsus ka Irma naljatada. 

»Pidage jah, preili,“ ütles härra, ,,siis on mul elus 
ükski inimene, kes minule pisut silma heidab. Nii hea 
on vahel seda teada. Kas teil, preili, on ka hea, kui tea- 
te, et keegi peab teid silmas?“ 


» Vahel hea, vahel halb,“ vastas Irma. ,,Oleneb sel- 
lest, kes see silmaspidaja on.“ 

»Aga minul on mõnikord nõnda, et on üsna üks- 
kõik, kes silma heidab, ainult kui keegi heidaks. Koe- 
rastki, võhivõõrast koerast on ka hea meel, kui ta ajab 
kõrvad kikki, vaatab sulle otsa, tuleb ligi, nuusutab, li- 
putab saba ja läheb omateed. Niisuguse koera pärast 
võib tuju mitu tundi, isegi kogu päeva hea seista. Sest 
mis on viga maailmas elada, kui leidub veel niisuguseid 
koeri. Täna nuusutab sind üks ja liputab saba, homme 
liputab ehk mõni teine oma saba, kui on sind nuusuta- 
nud.“ 

Sama päeva õhtul, kus härra Ikka oli nõnda rääki- 

nud, tuli ta õigel ajal koju ja kaebas sisemisi valusid. 
Ta käskis Irmat kuuma vett teha ja kausiga magadis- 
tuppa tuua, sest ta tahtis endale kompressi panna. Kui 
Irma veekausiga minuti kümne, viieteistkümne pärast 
pärale jõudis, lamas härra voodis vaiba all. Tooli peal 
olid valmis pandud mõnesugused rätikud, mähised ning 
vahariidetükk. 

»Preili, kas teie teate, kuidas see kuum kompress 
õieti teha tuleb?“ küsis härra. ,,Mina panen ta endale 
täna esimest korda, sest seni olen ma ennast ikka roh- 
tudega arstinud, aga nüüd seletati mulle, et minu häda 
vastu on kuum kompress kõige parem. Mind kästi need 
asjad osta, aga ma tõesti ei tea, kas neist aitab.“ 

Irma hakkas ostetud asju üle vaatama, sest kuumast 
kompressist oli temal küllaldaselt aimu, sellega oli 
ema teda ja tema ema ravinud. Ja kui nad tänini olid 
ikka terveks saanud, siis uskusid nad kaljukindlasti, et 
seda tegi ainult kompress. Irma kompressioskust oli 
Kalmulgi kasutatud ja sellest tema vahekord Eedigagi 
ehk tekkis. 

»Sooja on vähe,“ ütles Irma viimaks, kui oli vaa- 
delnud asju. 

»Mis tähendab, et sooja vähe?“ küsis härra. 

»Sooja, pehmet riiet, millega kompress katta. Kas 
härral ei ole villast salli või midagi selletaolist?“ 

Aga ei, villast salli ei leidunud, kuid oli villane ihu- 
pesu, seda võis tarvitada — see kõlbas, kui paremat ei 
ole. Nüüd pani Irma rätiku teatud viisil kokku ja pidi 
ta märjaks kastma, küsis aga äkki: 

»Kuhu see kompress tuleb?“ 

»Kõhu peale,“ vastas härra. 

»Noh, mõõtke siis järele, kas nii suurelt katab selle 
koha ära, kuhu te tahate ta panna.“ 

»Ma ei tea ju, kuhu ma pean ta panema, kuidas ma 
siis mõõdan,“ ütles härra. 

»Ah teid ka!“ siunas Irma. ,,Te olete saamatu nagu 
kõik mehed! Kust teil siis haiget teeb?“ 

»Seest,“ vastas härra. ,,Valu jookseb ringi nagu 
jänes, kui hagijad kannul.“ 

»Mis valu see siis niisugune on,“ imestas Irma, 

»mMina kuulen seda esimest korda. Aga andke rätik 
siia!“ 

Ja kui härra oli kokkupandud rätiku tagasi andnud, 
seadis Irma seda uuesti ja ütles siis: 

800, nõnda katab ta terve kõhu, las siis see valu 
sibada, kui ta tahab.“ 


Ja nüüd andis ta härrale asjaliku seletuse, kuidas 
peab toimima, millises järjekorras riidetükid peale la- 
duma. Peaasi, kompress nii kuum, kui käed vähegi kan- 
natavad, muidu ei aita. Aga kui ta läks kompressi mär- 
jaks kastma, selgus, et vesi oli vahepeal jahtunud. Pidi 
uuesti soojendama. 

»Palun, preili, andke ma katsun,“ ütles härra, ja kui 
oli sõrmeotsad vette pistnud, lisas: ,,See on ju küllalt 
kuum, kui veel kuumem, siis kõrvetab.“ 

»Ei aita, peab kuumem olema,“ vaidles Irma vastu. 
»Peab nii kuum olema, kui käed vähegi kannatavad.“ 

»Aga mis saab minu kõhuga?“ küsis härra otseteed 
hirmunult. 


»Kõht saab terveks,“ vastas Irma veendunult, ja 
kui ta vee oli priimusel kuumaks ajanud ning tagasi 
tuli, seletas ta: ,,Mina kastan nüüd kompressi märjaks, 
väänan ta välja, teen lahti ja annan teie kätte ning teie 
panete ta silmapilkselt kõhule ja laote teised asjad 
pealt. Aga pidage meeles: silmapilkselt, sest muidu 
jahtub.“ 

»Pange juba parem teie, preili,“ palus härra, ,siis 
on kindel, et aitab.“ 

»Mitte, härra,“ ajas Irma vastu. ,Kuis siis mina?“ 

»Haiglates on ju ikka naisravitsejad ja nemad tee- 
vad ju kõik,“ seletas härra. Ta hoidus meelega sõna 
halastajaõde tarvitamast, sest sõnal õde oli siin majas 
väga halb kõrvalmaik. 

»Aga mina pole ju haigeravitseja,“ vaidles Irma 
vastu, 

»Olge siis minu haigeravitseja, preili, ma palun,“ 
mangus härra. ,,Te ju näete, mul ei ole kedagi, kes 
mind aitaks.“ 

»Ei, ei!“ jäi Irma kindlaks. ,,Mina annan komp- 

ressi teie kätte ja teie ise panete ta peale. Ja seda peab 
tegema kohe, muidu jahtub vesi uuesti ära.“ 

»Küll olete teie südameta,“ ohkas härra parajasti 
just sel silmapilgul, kus Irma pistis talle kuuma komp- 
ressi pihku, mille ta karjatades laskis põrandale kukku- 
da. ,,Te põletate ju mu käed ära!“ hüüdis ta. ,,Kuis 
ma siis selle oma kõhule panen! Iseasi, kui keegi teine 
seda teeks, nii et mul enesel pole muud kui karjun ja 
kannatan.“ 

»Noh, nüüd on kompress: must, pean seda pesema 
minema ja selle ajaga on vesi jahtunud!“ ohkis Irma 
ja läks uuesti kööki. Kui ta sealt tagasi tuli, oli ta nagu 
mossis ja tõre ja ta ütles härrale: ,,Ma lähen silma- 
pilguks ära, palun end viisakalt korda seada, nii et mina 
võiksin teile kompressi paigale panna, kui te ise sellega 
tõesti hakkama ei saa.“ 

»Preili, te olete kuld, te olete ingel!“ hüüdis härra. 
»Ma teen kõik, mis te käsite, ainult pange see kompress 
oma käega Sinna, kus ta õige koht.“ Natukese aja vai- 
kimise järele hüüdis ta: ,,Preili, palun, haige on val- 
mis!“ 

»Aga palun mitte unustada, et liigutada ei tohi,“ 
ütles Irma. 

»Kiskuge mul või süda kõhu kaudu seest välja, la- 
man kui kooljas teie käes,“ ütles härra, mis kõlas poo- 
leldi naljana, pooleldi pühaliku tõotusena. 

Irma põletas peaaegu oma käed kompressi vääna- 
tes, aga ta tegi seda erilise lõbuga selle meherisu pä- 
rast, nagu ta lamavat härrat praegu mõttes nimetas, 
sest talle meenus kogu õdede lugu ja ta tahtis tunda 
anda, mis tähendab lasta Irmat enesele kompress kõhule 
panna. 

»Paigal, palun!“ ütles Irma, kui pani kuuma riide 
oma kohale ja ladus teised asjad peale. 

Härra tegi ainult mingit inisevat häält, nagu see 
Kalmu lehm, kes oli lõhki kiskunud oma udara, mida 
arst õmbles kinni. Ja Irmal oligi üürikeseks tundmus, 
nagu ei lamaks tema ees mees, ammugi mitte selline, 
kelle kohta ta teab nii palju vastikut, vaid mõni häda- 
line neljajalgne. Aga kui härra lõpetas inisemise, ka- 

dus Irmal ka üürikene tundmus, liiatigi kui ta kuulis 
nagu hingepõhjast tulevaid sõnu: 

»Preili, kui te teaksite, millist põrguvalu te mulle 
tegite!“ 

»Kallis härra!“ ütles Irma nagu sootuks ebateadli- 
kult ja ehmus ise hirmsasti, nii et vaevalt suutis lisada: 
»Aga muidu ei aita ju, uskuge, mina tean.“ 

»Ma ju usun, preili,“ vastas härra, nagu poleks ta 
sõna ,, kallis“ üldse tähele pannud, ,aga valus on ik- 
kagi.“ 

Kinnimässimist toimetasid nad kahe peale kokku. 
Lõpuks Irma sidus ja kinnitas mähiseid mõnest kohast 
paari vedrunõelaga. A 

»Preili, te lõhnate nagu ristikheinakärbis,“ ütles 
härra, kui Irma oli oma tööga valmis. 

»Nüüd vaiba alla sooja!“ käsutas Irma, nagu poleks 
ta kuulnudki härra sõnu. ,,Ja kui peaks kuidagi lahti 
minema, siis kohe hoopis ära võtta ja kompressikoht 
tublisti üle hõõruda, et ei külmetuks.“ 

»Just nõnda, kuulen käsku,“ vastas härra ja lisas: 
»Kuulsite, mis ma teile ütlesin, preili: te lõhnate nagu 
ristikheinakärbis.“ 

»On see tänu minu abi eest?“ küsis Irma nagu haa- 
vunult ja etteheitvalt, omal oli aga nii imeliselt hea, et 
ta surmahirmus kartis, ta ei suuda ega oska seda härra 
eest varjata. Aga see näis seda ometi aimavat, sest ta 
palus: 

»Palun, preili, astuge lähemale, ma tahan veel tunda 
seda ristikheina lõhna.“ 

Nii imelikuna kui see ka Irmale näis, ometi astus 
ta sõnalausumata paar sammu voodi poole ja jäi seal 
seisma. 

»Palun, veel lähemale, hulk maad veel lähemale!“ 
mangus härra. 

Irma astus veel ühe sammu, üsna lühikese sammu, 
ainult jalatäie maad. 

»Astuge üsna lähedale, nii lähedale, et ma teie lä- 
hedust kohe tunnen,“ mangus härra edasi. 

Irma läheneski voodile nõnda, et ta juba kleidiga 
puutus teda ja ütles siis: 

»Enam lähemale ma ei saa.“ 

»Kas tõesti ei saa?“ imestus härra. ,,Te pole ju veel 
vastu voodit.“ 

»Olen,“ tõendas Irma. ,,Näe, juba puutun voodit.“ 

»Preili, ainult teie rõivad puutuvad, mitte teie 
186,“ 

»Aga sellest on ju küll,“ ütles Irma äkki edvista- 
valt, ta ise tundis, et pisinatukene edvistavalt, ja oli 
hirmus üllatatud, ,,mu rõivad lõhnavad ju ka, kui ma 
ise lõhnan.“ 

»See pole see,“ seletas härra tõsiselt ja peaaegu 
härdalt. ,,Teie tulge nii ligi, et põlved puutuvad voo- 
dit ja siis kummarduge peaga minu juurde, nii et olek- 
site samuti, nagu olite siis, kui sidusite mu kompressi.“ 

»Ei, härra, ma ei saa ometi jäädagi teie kompressi 
siduma,“ vastas Irma kainelt ja taganes paar sammu 
eemale. ,,Ja teil on ju käed vaiba alt väljas, aga komp- 
ressiga peavad ka käed vaiba all olema, muidu pole kül- 
lalt soe.“ 

»Hea küll,“ ütles härra valmilt, ,,ma panen oma 
käed vaiba alla, näete, õlgadeni, ja vaiba panen mõle- 
malt poolt servapidi külje alla. Kui tahate, aidake ise 
panna, nii et ma oma käsi üldse liigutada ei saa, nagu 
oleks mul hullusärk seljas. Ma teen kõik, mis te soo- 
vite ja käsite, ainult tulge, palun, veel kord siia ja kum- 
marduge minu juurde, nagu esiteks!“ 

»Oodake, kui tuleb järgmine kompress,“ edvistas 
Irma ja oli endale hirmus pahane, nii et tahtis ära 
minna. 

»Preili, te olete julm!“ hüüdis härra. ,,See on mu 
elus esimene kompress, tähendab, ligi neljakümne aasta 
jooksul üksainus kord. Ja kui oletada, et minu komp- 
ressitempo jääb endiseks, siis saan ma teise kompressi 
peaaegu kaheksakümneselt. Mõistate, mis see tähen- 
dab? Ma võin ju enne ära surra, kui jõuab teine komp- 
ress. Sellepärast halastage mu peale, preili! Ma pa- 
luksin teid ilusamini, veel palju ilusamini, aga ma ei 
oska, sest ma pole tänini veel kunagi preilisid, üldse 
noori neiusid palunud. Või mis ma räägin neiudest! 
Ma pole kedagi tänini palunud, isegi jumalat õieti mit- 

te. Ei, teda ka mitte, kui ma hästi meelde tuletan. Ki- 
rikus olen ma muidugi küllalt käinud, käin veel prae- 
gugi, aga ega ma sellepärast jumalat palu. Või kuigi 
palun, siis mitte tõsiselt, vaid muidu niisama moe pä- 
rast, nagu teisedki, sest nõnda on kõige kergem. Ja 
teate, preili, miks see tänini nõnda on olnud? Mina 
olen nimelt mõelnud, et ega jumalal ole minu palvest 
sooja ega külma, nagu tal pole sooja ega külma teistegi 
inimeste palveist. Paluda maksaks ainult puht-iseenda 
pärast, aga minul pole tänini selleks kunagi tõsist põh- 
just olnud, nagu pole seda nähtavasti teistelgi, sest 
muidu nad ju paluksid tõsiselt. Kõik tulevad jumala 
ette oma tühja-tähjaga, nagu minagi. Ja nõnda olen ma 
elanud ühes teiste omasugustega, ja olen päris kena- 
kesti elanud, sest jumal on õnnistanud mu kätetööd, 
ilma et ma oleksin teda kordagi õieti palunud või täna- 
nud. Sellest te nüüd, preili, näete, millises hirmsas 
seisukorras ma praegu olen: ma tahaksin teid imeilu- 
sasti ja südamlikult paluda, aga ei oska. Mu pea töötab 
kogu aeg vahetpidamata, et mis ma küll peaksin teile 
niisugust ütlema, et te tuleksite ja kummarduksite veel 
üheainsagi korra minu juurde. Vaadake, peagi tõmbub 
niiskeks pingutavast mõtlemisest.“ 

»See on hoopis kuumast kompressist, mis hakkab 
juba mõjuma,“ seletas Irma, ,,ja sellest, et teil käed on 
ilusasti teki all.“ 

»Oh, ma kardan, et peaasjalikult sellest, et mul see 
vaibast hullusärk seljas on,“ jätkas härra Irma seletust 
ja pöördus siis uuesti Irma poole: ,,Aga, preili, kui ju- 
mal on mind õnnistanud ligi nelikümmend aastat ilma 
õige palveta, kas siis teie ei või minu ühtegi soovi täita, 
kui ma ei tea, kuidas peab noori neiusid paluma, kui nad 
seisavad su voodi ees? Olete teie tõesti kurjem kui 
jumal, kes ähvardab mind ja ka teid põrgutulega?“ 

»Härra, nüüd te hakkate rumalusi rääkima,“ ütles 
Irma. 

»See on ainult sellepärast, et ma ei oska teid õieti 
paluda,“ vastas härra. ,,Aga tehke teie ka täna pisina- 
tukenegi rumalust ja mõelge, teate, mis, preili? Mõel- 
ge, et olete jumal, mõelge seda ainult silmapilguks. Ja 

kui te ei taha mõelda, et olete mingisugune suur jumal, 
kes tõstab mäed paigast, siis mõelge, et olete pisitillu- 
kene, mõni niisugune, nagu hiinlased või neegrid kan- 
navad taskus või kuskil mujal, kui neil taskuid ei ole, 
sest on ainult riideräbal ümber niuete või pole sedagi. 
Ja ega ole kuigi palju mõtetki end suure jumalana 
mõelda, sest teda ei palu enam keegi tõsiselt. Aga 
mõelge end pisitillukese hiina jumalana, kel on vähe- 
malt ükski tõsine paluja, ja see olen mina. Pealegi olen 
ma nii alandlik paluja, et ma ei palu iseenda ega teie 
pärast, vaid ma palun oma nuusutaja nina ja selle ristik- 
heinalõhna pärast, mis on teie küljes. Armuline preili, 
olge täna silmapilgukski minu ristikheina-jumal !“ 

Irma ei võinud midagi sinna parata, et tal tuli võit- 
matu, puht-ebateadlik himu silmapilgukski olla mõni 
pisitillukene jumal, kes elutseb kas või ristikheinakär- 
bises ja keda ükski ei tunne ega kelle nimegi keegi pole 
kuulnud ega suhu võtnud. Müriaadid igasuguseid 
üürikesi olevusi sünnib maailma nagu ainult selleks, et 
võida varsti kohe surra. Aga kui maksab silmapilguks- 
ki sündida ja surra tühiste olendeina, miks siis ei maksa 
sündida pisitillukese jumalana ainukesekski hetkeks, 
kui sul on kindlustatud ükski viisakas paluja! 

Irma astus voodi ette, nii et põlved puutusid külje- 
lauda. 

»Härra, te peate oma käed teki all?“ küsis ta. 


»Pean teki all kas või homse hommikuni, kui teie 
silmapilgukski kummardute minu üle,“ vastas lamaja. 

Ja Irma kummardus, nagu tahaks ta lamajat suu- 
delda. Aga ei, ainult tema juuksesalgud langesid pea- 
aegu lamaja huulteni, kes lausus: 


»Palun, pöörake natuke pead, et kukal tuleks minu 
poole. Nõnda! Tänan! Soo, nüüd on mul see tarkus 
käes: ristikheinalõhn on teil kuklas, seal on teda kõi- 
ge rohkem. See võib hulluks ajada.“ 

Aga ka Irma tundis, et tema kipub nagu hulluks 
minema, sest miks muidu tuli tal äkki himu suruda oma 
kukal selle mehe suule, kes nõnda räägib. Vaevalt jõu- 
dis ta enda uuesti sirgu ajada ja veel siiski käis tal pea 

otsas ringi, nagu tuleks ta esimest korda karussellilt. 
Õnneks kuulis ta, et lamaja ütles: 

»Preili, palun istuge natukeseks ajakski voodi ette 
toolile, mul on nii hea, kui olete minu läheduses.“ 

Irma istuski. Aga niipea kui peas hakkas selguma, 
tuli südamesse hirm ja Irma kargas toolilt ning põge- 
nes oma tuppa, kus lukustas ukse, nagu ajaks keegi 
teda taga. Ta langes kummuli asemele ja hingeldas, 
nagu tuleks ta raskest jooksust. Nõnda lamas ta tüki 
aega. See on See, mis Lonni ütles, et tüdruk on armu- 
nud, mõtles ta viimaks. On siis armumine see, kui pea 
läheb segi ja käib ringi nagu karussell? Aga Irma ei 
armu nõnda, tema mitte. Tema armub selge peaga. 
Sest kui keegi armub karussellise peaga, siis saab ta 
õeks, kes magab härraga ühel asemel. Aga kui selge 
peaga, kus magab ta siis? Kuidas magatakse selge 
peaga? Üksi? 

Keegi kõlistas, kõlistas vahetpidamata. Kes see 
võis olla? Ah jaa! See on see, kelle juures mu pea 
läks segi. Mina läksin segi ja tema läks hulluks, ta ise 
ütles seda. Kumb on hullem, kas see, et oled hull või 
et oled segi? 

Irma tõusis asemelt ja jäi keset põrandat seisma, et 
katsuda, kas pea käib ikka veel ringi. Alguses käis pi- 
sut, aga siis lõid silmad selgeks ja kõik oli möödas. 
Soo, nüüd ma enam armunud ei ole, nüüd võin minna, 
mõtles Irma ja keeras toaukse lukust lahti. Aga kui ta 
härra juurde läks, küsis see: 

»Preili, miks te ära jooksite? Mis teil viga oli?“ 

»Mul hakkas kummardamisest pea ringi käima, süda 
läks halvaks, sest mul on väga nõrk süda,“ seletas 
Irma. 

»Vaenekene!“ haletses härra ja lisas hoopis teisel 
toonil: ,,Mul hakkas ka pea ringi käima, aga süda hal- 
vaks ei läinud.“ 

»Teil lööb kompress pähe,“ seletas Irma. 

»Ega hullu tea, ehk tõesti tema,“ imestus härra ja 
soovitas Irmal võimalikult pea puhkama heita, sest 
tema ei vajavat täna enam midagi. 


116 


X. 


Nüüd järgnesid päevad nagu hiljutisedki: härra 
oli võrdlemisi vähe kodus, tuli enamasti ainult ööseks 
magama või ei teinud sedagi. Ja kui oligi kodus, siis 
rääkis Irmaga võimalikult vähe, ei olnud tema olemi- 
sest ja tegemisest nagu põrmugi huvitatud — ei pööra- 
nud tähelepanu sellelegi, millist kleiti tema teenija 
kandis. 


Irma jäljendas nagu majahärra eeskuju. Ka tema 
püüdis elada võimalikult omaette ja omapead. Rahagi 
ei läinud ta igakord küsima, kui see otsas, vaid tõi tar- 
vilikud ained kas võlgu või oma kassa arvel, et hiljem 
härralt sisse nõuda. Ajuti tundus peaaegu, et mitte 
Irma pole härra Ikka juures teenijaks, vaid härra Ikka 
on Irma juures pansionis, elab kolmes ilusas toas, ku- 
na pansionipidaja ise asub köögi kõrval ühes pisitillu- 
keses kambrikeses. Aga lõpuks miks mitte, kui see on 
mõlemale poolele sobivam? 


Irma seadis väga tihti nõnda, et niipea kui härra 
tuli koju, tema läks välja, milleks oli harva takistusi. 
Ta läks tädi poole, raamatukogusse lugema või kirju- 
tusmasinal harjutama, sest kuna raamatupidamis-kursu- 
sed enne pühi nurjusid, otsustas Irma vaba aega selleks 
kasutada, et masinakirjaga viluda. Ka selleks kavatses 
ta alguses mingit kursust, aga härra, kellega ta asjast 
rääkis, seletas, et masinakirjal pole mingit kursust, vaid 
on süsteem. Puht-paljas süsteem ilma vähemagi kur- 
suseta! Ja süsteem oli üsna lihtis: härra andis Irmale 
kirjutusmasina, andis talle puhta paberi ja andis talle 
ka mingi täiskirjutatud paberi, millest Irma pidi ma- 
sinal valmistama ärakirju. 

Nõnda siis Irma käiski härrale, kes rääkis masina- 
kirja süsteemist, ärakirju tegemas ja maksis selle eest 
samale härrale teatud tasu. Kuid talle lubati, et tule- 
vikus, kui ta vilub, võib ta ärakirju valmistada, ilma et 
oleks vaja selle eest maksta. Härra seletuse järele pidi 
see Irmale väga kasulik kaup olema, sest, esiteks — ta 
õpib masinakirja; teiseks — ta õpib tundma igasugu 
pabereid ja dokumente; kolmandaks — ta õpib mitme- 
suguseist segaseist ja raskestiloetavaist dokumentidest 
aru saama; neljandaks — et dokumendid on mitmes 
keeles, siis arendab ta oma keelteoskust; viiendaks — 
ta harjutab ettenäidatud masinakirja-süsteemi masina- 
kirja-oskuseks ja kuuendaks — ta arendab oma oskuse 
lõpuks väleduseks ja täpsuseks, nii et masinakirja süs- 
temaatiliselt õppides muutub ta ise masinaks, mis on 
tänapäeva ideaal ja seitsmes kõige suurem hüve: 

See oli nii-öelda masinakirja tehniline külg, kui ei 
võta kursust, vaid on süsteem. Aga masinakirjal pidi 
olema veel teine külg, nii-öelda ühiskondlik külg või 
seltskondlik, nagu seda keegi võtab, sest ühed ütlevad 
ühiskond, teised seltskond, mis oleneb keele arenemi- 
sest. Ja see ühiskondlik või seltskondlik külg seisab 
selles, et samal ajal, kui Irma saab masinakirja tehni- 
lise külje kaudu seitsme tähtsa hüve osaliseks, puutub 
ta siinsamas vahenditult kokku mõjuvate ja tähtsate 
nais- ja meessoost isikutega, peaasjalikult viimastega, 
kes võivad temale kas nüüd või lähemas tulevikus, aga 
ka hiljem väga kasulikud olla, oleneb ainult sellest, mil 
määral Irma ise oskab ja tahab võita nende tähelepanu. 
Sest seal, kus on masinakirjal süsteem, pidid liikuma 
kodu- ja välismaised isikud äriilmast, advokatuurist, 
arhitektuurist, kirjanikkonnast ja isegi diplomaatiast. 
Advokatuur, arhitektuur ja diplomaatia Irmat ei tõm- 
manud, aga äriilm ja kirjanikkond avaldasid oma mõju. 
Sest kui mõelda ärist, siis pead mõtlema ka kübarast ja 
kingast, sukast ja saapast, siidist ja sametist, mis on 
kehaline luule, ja kui mõelda kirjanikkonnast, siis mõt- 
led ka kirjandusest, ning kui mõtled juba kirjandusest, 
siis mõtled ka kinost, mis on vaimne või hingeline luu- 
le, nagu keegi seda tahab võtta. Aga luulet Irma ar- 

mastas, sest seal oli alati juttu armastusest ja abielust. 
Et on olemas ka abielulahutus, seda Irma polnud veel 
tähele pannud ei kinos ega elus. 


Nõnda siis Irma sattuski sinna, kus masinakirjal 
oli süsteem, mitte kursus, ja jäi ootama äriilma ning 
kirjanikkonda, et tunneks oma ümbruses luulet. Aga 
esiotsa polnud luule veel ilmunud, nii et Irmal polnud 
muud teha, kui kirjutas masinal pabereid ümber. Ja et 
Irmal ei hakkaks luulet oodates liiga igav, oli süstee- 
milise masinakirja härra ise tema ümber kui mesilane, 
aidates teda ajuti nii südilt, et Irmal polnud põrmugi 
tegemist ei luule ega masinakirjaga, vaid ainult süste- 
maatilise härraga, kes kandis näpitsprille ja parukat. 
Nagu kompvekivabrikus, mõtles Irma, sest talle mee- 
nus, et Lonni oli tõendanud, seal olevat kõik mehed 
nagu mesilased tüdrukute ümber. Muidugi, kompveki- 
vabrikus saab sellest aru, mõtles Irma edasi, sest seal on 
magusat lõhna kõik kohad täis, aga kirjutusmasin, 
masinakiri ega dokumendid ei lõhna ju. Ah jaa, õige! 
Härra Ikka ütles, et Irma kuklas on kõige rohkem ris- 
tikheinalõhna, tähendab, süstemaatilise masinakirja här- 
ra sellepärast armastabki seista kummargil Irma selja 
taga, et nuusutab tema kukalt. Aga ühel päeval, kui 
härra jällegi seisis Irma selja taga, küsis ta äkki doku- 
mendi lugemise vahele: 

»Vabandage, preili, aga lubage küsida, kas teie 
väga armastate vaarikamoosi?“ 

Irma pöördus imestunult toolil ümber, vaatas här- 
rale otsa ja vastas siis: 

»Armastan küll! See on kõige parem moos maail- 
mas! Eriti kui oled pisut külmetunud.“ 


»Seda ma arvasin,“ ütles härra. 

»Kust teie seda teadsite arvata?“ küsis Irma ülla- 
tunult. 

»Saladus!“ hüüdis härra kavalalt. ,,Minu isiklik 


saladus. Mina võin igale daamile eksimatult öelda, 
millist moosi ta armastab.“ 


»Naljakas,“ arvas Irma. 

»Mitte naljakas, vaid väga imelik,“ parandas härra. 
»Ma olen sagedasti kahetsenud, et ma juba noorelt ei 
läinud kriminalistiks või tubaka sorteerijaks, siis oleks 
ma karjeeri teinud. Kindlasti!“ 

»Ah nii!“ lausus Irma arusaamatuses, ilma et oleks 
õieti taibanud, kuhu härra oma jutuga sihib. 

»Sest mis on 'kriminalistil peaasi?“ jätkas see. 
»Varga või muu kurjategija jälgi ajada. Ja mis teeb 
tubaka sorteerija? Eraldab ühe sordi teisest. Noh, ja 
mina oleks selleks nagu loodud, sest minu nina haistab 
paremini kui hagijal või linnukoeral. Sest kui mina 
võin teile öelda, preili, mis moosi teie üle kõige armas- 
tate, siis läheks ma ammugi kurjategijale mööda jälgi 
järele või eraldaks ühe tubakasordi teisest.“ 

»Aga ma pole minevast jõulust saadik vaarikamoo- 
si suu sissegi saanud, kust teie siis seda tunnete?“ kü- 
sis Irma uskumatult. 

»Selles see kogu vigur ongi!“ hüüdis härra. ,,Teie 
ärge sööge vaarikaid või vaarikamoosi kümme aastat, 
ma ütlen teile ka siis eksimatult, et te seda eriti eelis- 
tate. Ja teate, kust ma seda tean, kindlasti tean? Üt- 
leme nõnda: kusagil lõunas on kaamel, kas ühe- või 
kaheküüruga, see pole oluline, pole üldse tähtis. Täh- 
tis on ainult kaamel, kes ei pääse läbi nõelasilma. Noh, 
ja sel kaamelil on oma eriline hais, viisakalt öeldud 
lõhn, mingisugune lõuna- ja kõrbelõhn. Kui nüüd too- 
te selle eriliselt lõhnava kaameli, ütleme, meie juurde 
ja hakkate teda toitma oma ainetega, kas sellest muu- 
tub kaameli eriline lõhn, nii et lõunakaamelid ei peaks 
teda enam kaameliks, vaid mõneks muuks loomaks? Ei! 
Toida kaamelit kuis tahad, kaamel jääb ikka kaameliks, 
nii et lõunas toidetud kaamel võib armastada põhjas 
toidetud kaamelit ja vastupidi. See oli ainult näiteks, 
see kaamel oma küüru või küürudega. Kaameli asemele 
võime panna ükskõik mis looma, meie loogika jääb 
maksvaks. Kaameli asemele võime panna isegi naise, 
s. t: naisterahva, nii-öelda daami, ja ikkagi on meie se- 
letus õige. Mehega on lugu muidugi samuti, aga minu 
nina seal ei aita, seal peab mõni naine oma ninaga appi 
tulema. Mehega on lugu siiski üldse keerulisem, sest 

tema pole loomariigile nii lähedal kui naine. Naine 
seisab sagedasti taimeriigilegi lähedal, eriti noores eas. 
Ja mina olen tähele pannud, et paljud naised, nii-öelda 
tendeerivad ainult teatud taime poole. Ja kui keegi 
tendeerib mingi taime poole, siis kannab ta ka selle tai- 
me lõhna endaga kaasa, ilma et tal sellepärast tarvit- 
seks veel seda taime või tema vilja süüa. Ta ainult ar- 
mastab seda taime või tema vilja. On niisuguseid, kes 
tendeerivad ristikheina poole...“ 

»Nagu näiteks mina,“ ütles Irma vahele. 

»Ei, preili, teie tendeerite vaarika poole,“ vaidles 
härra vastu. 

»Aga alles mõne päeva eest ütles mulle keegi, et 
minu juustel, eriti kuklas, on ristikheinalõhn,“ seletas 
Irma. 

»See ei või olla!“ hüüdis härra. ,,See inimene pidi 
eksima, ilmtingimata eksima, sest teie kuklal on selge 
vaarika lõhn. Lubage, preili, ma nuusutan... Selge, 
mis selge. Aga me võime proovi teha. Kõrvaltoas 
istub daam, kes pisut kõva kuulmisega ja kes sellepä- 
rast ka harrastab lõhnade muusikat. Tema ei tea meie 
asjast midagi, las tema tuleb ja nuusutab, eks me siis 
näe.“ 

Ja härra astus teise toa ust avama, et ebaloomuli- 
kult valjult hüüda: 

»Preili Sinimets! Palun silmapilguks siia!“ 

Ja kui preili Sinimets ilmus, kellest Irma tänini 
polnud põrmugi tähele pannud, et ta kõrvad korralikult 
ei tööta, jätkas härra endise ebaloomuliku valjusega: 
»Kas te ei ütleks, mis lõhn on preili Vainu juustel, 
eriti kuklas?“ 

»Preili Sinimets astus Irma juurde ja nuusutas, 
naeratas oma puuderdatud nina ja värvitud huultega 
ja ütles üsna asjalikult: 

»Vaarika.“ 

»Te võite minna, tänan,“ ütles härra temale niisa- 
ma asjalikult, ainult palju valjemalt. Ja kui preili Si- 
nimets oli oma tuppa kadunud, heites ukse vahelt Ir- 
male veel pilgu, mis pistis ta nagu piigi otsa, jätkas 
härra, tähendades preili Sinimetsale: ,,Panite tähele, 

milline pilk ukse vahelt? See oli teile. Aga ärge pan- 
ge seda talle pahaks, sest tema nina maitseb küll lõh- 
nade muusikat, aga temal endal pole enam ühegi taime 
lõhna. Mulle näib, et tema tendeerib mõne murdja 
poole ja sellepärast ei või ta ühtegi hinge kannatada, 
kes pole sama värvitud ja võõbatud kui tema. See olgu 
niisama muu seas teile tähendatud, et te mõistaksite, 
mis teid ümbritseb. Aga mis te ütlete meie päris asja 
kohta? Kel oli õigus, mis? Kuulsite? Vaarika, mitte 
ristikheina. Ei, ei, mind te ei peta. Mind pole veel 
keegi tänini petnud.“ 

Irma kahtles ja ei teadnud õieti, mis arvata ühest 
või teisest lõhnast. Tendeerib ta ristikheinakärbisele 
või vaarikapõõsale, selles oli küsimus. Aga ehk ei ten- 
deeri ta kummalegi või tendeerib mõlemale? Sest võib- 
olla tunduv lõhn pole mitte temas või tema juustes, vaid 
meeste ninas. Nagu nina, nõnda ka lõhn. Tema, Irma, 
pole muud kui ärritaja, aga lõhn ise on meeste ninas 
enne olemas. Ja nii väga lahku nende ninad oma lõh- 
naga ei läinudki, sest ristikheinal ja vaarikal on mõle- 
mail hea ja magus lõhn. Tähendab, inimese nina jääb 
ikka inimese ninaks, kuigi on teise mehe peas. Aga 
vaat”, kui siia kõrva pista koeranina, näiteks Kalmu 
Mölla oma! See otsis ikka kõige magusama lõhnaga 
lilled ja leidis nad nii vastikuna, et nende juures võis 
ainult jalga tõsta. Just nõnda! Irma oli seda sageli 
tähele pannud ja aina imestanud. Aga nüüd ta enam 
nii väga ei imestanud. Sest kui juba inimeste, s. t. 
meeste ninad nõnda erinevad, et kui üks tunneb ristik- 
heina, siis teine haistab vaarikaid, — noh, mis siis veel 
tel aga üleni sile. 

Aga imelikul viisil just samal päeval, kus kirjutusma- 
sinate härra väga tõendas Irma juustes vaarikate lõhna, 
hakkas oma härra kodus jällegi rääkima ristikheina- 
lõhnast ja ristikheinast üldse. Üle kaua aja tuli ta jäl- 
le kord kööki, istus seal toolile ja vaatles Irma talita- 
mist õhtueine korraldamisel. Irmal juhtus olema hele- 
dam kleit seljas ja ta oli parajasti lasknud pisut oma 
juukseid lõigata ja kähardada, lootes nõnda neist pele- 

tada metsa- ja põllulõhnad, millest nii väga mehed kip- 
pusid talle rääkima. Muidugi, lõhnade kaoks oli kä- 
hardamine vististi hea, kuid härra sai asjast nähtavasti 
hoopis teisiti aru. Tema sai otse vastupidi aru ja sel- 
lepärast ta vist ilmuski kööki. Juuste kähardamine 
tundus temale nagu edvistamisena ja püüdena meeldi- 
da. Seda luges Irma tema pilgust. Ometi ei teinud 
härra alguses midagi, mis oleks võinud lasta oletada või 
karta seda, mis lõpuks sündis. Aga sündis Irma arva- 
tes midagi kuulmatut ja hirmsat. 


Härra istus oma tooliga nimelt nõnda, et kui Irma 
tahtis üht või teist riista riiulilt kätte saada, pidi ta 
otse härra kõrvale astuma ja teda kas või oma riietega 
puutuma. Ja Irmal oli millegi pärast tundmus, et prae- 
gusel silmapilgul oleks palju soodsam kanda tumeda- 
mat kleiti, mitte seda väikesevõitu heledat, mis laskis 
tema noore keha painduvust ja kumerusi nii väga sil- 
ma torgata. Aga parata polnud midagi, sest kleiti va- 
hetama minna oli võimatu. Nõnda siis Irma käis ja ta- 
litas, kuni tal oli vaja mingit asja kõrgemalt riiulilt 
võtta, milleks pidi oma käed üles tõstma ja keha kõrge- 
male kergitama, kikivarbaile tõusma. Mis asi see just 
oli, mille järele ta upitas, seda ta pärast enam ei mäle- 
tanud, igatahes väikest kastrulit, mis tal oli sündmuse 
silmapilgul vartpidi peos, polnud tal millekski vaja, või 
olgugi siis ainult selleks, milleks ta teda tarvitas. 


Sündmus ise oli üsna lühike ja lihtis, nimelt: just 
sel silmapilgul, kus Irma oma käed sirutas hiljem unu- 
nenud eseme järele, haaras härra tal käte alt ümbert 
keha kinni ja surus oma näo talle vastu rindu, nii et 
nina asetus otseteed kahe kumeruse vahele. See sündis 
nii järsku ja niisuguse jõuga, et Irma kaotas esimesel 
hetkel peaaegu meelemärkuse. Teatud määral pidigi 
ta tal kadunud olema, sest sellest, et ta kättesattunud 
kastruliga härrale oli pähe löönud, polnud tal hiljem 
vähimatki aimu, Et ta aga seda siiski oli teinud, tõen- 
das see tõsiasi, et härra laskis ta niisama järsku lahti, 
nagu ta oli ta kinnigi haaranud. Ise karjatas ta: 


»Ai! Te lööte mu ju nõnda maha!“ 

»Paras!“ sai Irma vaevalt vastata, aga siis oli ta 
juba uuesti härra süleluses, kes teda suudles sellise hoo 
ja püsivusega, et Irmal jäi hing kinni ja ta oli lämbu- 
misel. Viimase jõuga tõukas ta jalgadega millegi vastu 
ja nüüd pidid nad mõlemad kukkuma. Nagu pärast sel- 
gus, oli härra seejuures peaga vastu teravat riiuliserva 
lennanud ja selle tõttu Irma lahti lasknud. Aga ka Ir- 
mal tegi pea pärast kuskilt haiget, nii et ka tema pidi 
millalgi millegi vastu põrganud olema. Härra kätest 
vabanenud, tundis Irma viha kuni pisarateni, ja ilma et 
oleks alguses endale põrmugi aru andnud, mis ta teeb, 
hakkas ta kättepuutuvate asjadega kuhugi pilduma ning 
karjus: 

»Välja, häbematu, toores niisugune!“ 

Millal just härra köögist lahkus, seda Irma tähele 
ei pannud, aga äkki ta nägi, et ta vehkleb ainuüksi oma 
riigis. Ta jäi lõõtsutades seisma, äigas korraks suud ja 
vaatas kätt, nagu loodaks või kardaks ta seal näha verd. 
Aga verd ei olnud, kuigi Irmale tundus, et selline suud- 
lemine veristab tingimata huuled. Tähendab, ta ei tun- 
ne veel küllalt suudlemist, et õieti otsustada. Ja nagu 
ta oli kord tahtnud üürikesekski tunda end pisitillukese 
jumalana, samuti viirastus hetkeks tema peaajus, et 
härra suudles teda, nagu suudeldakse kinos, kui kan- 
gesti armastatakse. Just nõnda! Ja nüüd arvas ta sel- 
gesti mäletavat, kuidas oli härra see käsi, mis hoidis 
tema pead, ja kuidas see, mis hoidis tema keha. Ja ka 
seda teadis ta, et tema suu oli pooleldi avatud, kui här- 
ra kattis selle oma suuga kramplikult kõvasti, nagu ta- 
haks ta tema hinge välja pressida või imeda. Ning 
Irma või härra, ei tea kumb, aga võib-olla ka mõlemad, 
olid teinud mingit häält, nagu kannataksid nad hirmsat 
valu. 

See viirastus Irmale hetkelises meeltesegaduses, 
siis tundis ta jällegi tulist viha, nii et pidi tahes või 
tahtmata toolile langema ja nutma purskuma. Aga ka 
see ei kestnud kuigi kaua, juba järgmisel silmapilgul 
kargas ta üles, tormas oma tuppa ja hakkas kiiresti asju 
pakkima, jättes köögis laialipillutud esemedki sinna, 
kuhu nad olid sattunud, muust kõigest rääkimata. Här- 

ra võib ise oma priimuse järele vaadata, kus peal vesi 
juba ammugi vuliseb keeda, nii et katla kaas aina lõgi- 
seb väljatungiva auru käes! Ta võib ise ka endale laua 
katta, või söögu köögis püstijalu, leivatükk käes, nagu 
polckski ta härra, vaid mõni veovoorimees! Ja vaevalt 
ongi ta õige härra, sest ükski härra ei talita ometi nõn- 
da, ei karga nagu hunt kaitseta tütarlapse kallale, nõnda 
arvas Irma. 

Härra aga ise hiilis samal ajal kööki, lootes sealt 
leida Irma, aga kui see puudus, hüüdis ta tasakesi ja 
areldi: 

»Preili! Armuline preili!“ 

Kuid vastust ei tulnud, kostis irvakil ukse vahelt 
ainult kobin ja nuutsumine või tihkumine, nagu oleks 
äkki kuskilt laps majja sattunud. Härra läks Irma toa 
ukse juurde, koputas sinna peale ettevaatlikult ja üt- 
les: 

»Preili, kas lubate mul öelda paar sõnagi? Ma ai- 
nult seletan pisut.“ 

Vastust ei tulnud ka nüüd, ainult kohmitsemine ja 
nutt kestis edasi. Nüüd kartis härra kõige halvemat ja 
sellepärast söandas ta ukseprao laiemaks lükata, nii et 
võis tuppa vaadata. 

»Ah te pakite,“ lausus härra nüüd. ,,Kas te tõesti 
ei lepi vähemaga? Mul on ju kaks muhku peas, kas sel- 
lest ei aita? Kuulake vähemalt mu vabandus või sele- 
tuski ära.“ 

»Ma ei taha enam ainustki sõna teie suust kuulda,“ 
ütles Irma nüüd, ,,teie ainult valetate, nagu seegi seal.“ 

»Kus seal?“ küsis härra Ikka üllatatult, et temale 
valetamises juba võistleja oli ilmunud. 

»Seal, kus see masinakiri ja kirjutusmasinad,“ vas- 
tas Irma vihaselt. ,,Seal on mul kuklas vaarikalõhn ja 
armastan vaarikamoosi, siin on mul ristikheinalõhn ja 
armastan ristikheina, nii et siin söön kui loom, seal kui 
inimene.“ A 

»Ütles see teile tõesti, et teil on vaarikalõhn?“ kü- 
sis härra tõsiselt, nagu teatud kartusega. 

»Tõi isegi preili Sinimetsa tunnistajaks, et...“ 

»Kes see preili Sinimets on?“ küsis härra. 

»Aga kust mina tean, kes ta on,“ vastas Irma. ,,On 
keegi preili, nägu puuderdatud, suu värvitud.“ 

»Mõni endine õde muidugi sellele härrale,“ lausus 
härra Ikka. 

»Nõnda olete kõik!“ hüüdis Irma. ,, Igast naisest, 
kes teile kätte satub, tahate teha õe!“ 

»Ei, preili, selles te eksite,“ ütles härra nüüd. 
»Igast naisest mitte.“ 

»Ja siis tulete oma valede ja pettustega, üks oma 
vaarikalõhnaga, teine...“ 

»Vaarikalõhn on muidugi vale,“ ütles härra vahele. 


»Aga ristikheinalõhn ei ole?!“ hüüdis Irma ümber 
pöördudes ja sammu härra poole astudes, nagu tahaks 
ta sellele kallale karata või- millegagi teda visata või 
lüüa. Igatahes sai härra sellest nõnda aru, sest ta tegi 
loomusunnilise liigutuse ukse vahelt tagasitõmbumi- 
seks. Aga Irmal polnud siin mingit parajat löögi- ega 
viskeeset, pealegi ei otsinudki ta seda, sest oma endi- 
sestki talitusviisist oli tal praegu pisut piinlik ja häbi. 
Tema vahtis ainult põlevail silmil härrale otsa ja jät- 
kas: ,,Kas te julgete mulle veel öelda, et mul on kuk- 
las ristikheinalõhn?“ 

»Ei, preili, enam ma ei ütle seda, sest see on tõe- 
poolest vale,“ kinnitas härra avameelselt, nii et Irma 
sai kuulda tõtt. Aga kahjuks tundis ta kohe, et tõde on 
niisama kibe, nagu vale oli olnud magus, nii et oleks 
vististi olnud parem, kui härra oleks edasi valetanud 
või vähemalt endise vale asendanud mingi uuega. Sel- 
les tõekibeduses ta karjuski härrale näkku enda arvates 
otse võimatu süüdistuse: 

»Ja teie kõhuvalu, teie kompress, ka see oli kõik 
vale ja pettus!“ 

»Jah, preili, ka see oli kõik vale ja pettus,“ kinni- 
tas härra kõige harilikuma näoilmega, millega rabas 
Irma otseteed jalust, sest ta hakkas uuesti viha ja häbi 
pärast nutma ja istus asemeservale, kus oli istunud 
kord härra, kui neil oli esimene suur valede ja pettuste 
arutamine. Irma ei olnudki enam nii väga vihane här- 
rale kui iseendale. Issand. et ta ka nii lolliks on maa- 

ilma loodud! Seal on nüüd see kõige parem lõputunnis- 
tus! Ja seal see vaarikalõhnaline masinakiri! Mitte 
kursus pole tähtis, vaid süsteem! Ning süsteem tähen- 
dab valet ja pettust, ainult seda. 

Aga samal ajal kui Irma nõnda mõtles, härra seisis 
koolipoisina ukse vahel — Irma muidugi ei märganud, 
et härra seisis kui koolipoiss, sest tema silmad olid ki- 
° bedat vett täis — härra seisis ja jätkas üsna lihtsal ja 
loomulikul toonil vaikselt ja veendunult: 

»Õieti öelda, see minu kõhuvalu ja teie kolekuum 
kompress, need olid kaks teadlikult kavatsetud pettust 
ja valet. Sest mina käisin päevade kaupa ringi ja minu 
peas oli ainuke mõte, kuidas ma saaksin loomulikult ja 
tõenäolikult, teile usutavalt seada nõnda, et te mulle lä- 
hedale tuleksite. Kui ma tol korral teile kõik puhtast 
südamest seletasin ja teid õpetasin, kuidas me peame 
elama, kui me üldse tahame kahekesi külg külje ääres 
elada, siis ma ju lootsin, et ma saan endast jagu. Ja 
mul oli kõige ausam püüe iseendast jagu saada, nii et 
teie võiksite minuga rahul olla ja minu tubades liikuda, 
sest ma tahtsin, et te siin liiguksite. Teie tõite siia 
ruumidesse nagu sootuks teise õhkkonna, kui siin oli 
valitsenud tänini, ja vahelduseks meeldis see mulle pöö- 
raselt. Aga juba algusest saadik ei kaotanud ma loo- 
tust — ja see oli tol korral ainuke ebaaus täpp kogu 
minu kõneluses ja seletuses teile, sest oleksin ma ka 
selle viimase teile lausa välja öelnud, siis oleks mu 
süda praegu täiesti puhas — nii et mina ei kaotanud sa- 
lajas lootust, et küll ma juba teist aja jooksul jagu saan, 
nii et ma teile meeldima hakkan. Ma mõtlesin nimelt 
meeldima, mitte et te mind armastama hakkaksite, nii 
kaugele ma ei läinud. Kuid juba mõne päeva pärast oli 
mul selge, et ma ei saa jagu teist ega ka iseendast, eriti 
tundsin viimast siis, kui te panite endale selga selle he- 
leda kleidi. Mul oli siis selge, et ma olen kadunud 
hing, et ma teen liiga ruttu mingi parandamatu ruma- 
luse, ja ma põgenesin kodunt. Aga väljas oli mul ai- 
nukeseks mõtteks, kas teie panite tõesti ainult selleks 
heleda kleidi endale selga, et teda enne ära kanda, kui 
ta teile hoopis väikeseks jääb, nagu te siis ütlesite, või 

mõtlesite pisutki edvistada, nii-öelda mind nokkida, pii- 
nata, ahvatleda. Ja teate preili, kui te ometi teaksite, 
kui te võiksite aimata, millise püsivuse, visaduse ja in- 
tensiivsusega, võiks isegi öelda — millise totrusega mi- 
na murdsin oma pead selle küsimuse üle. Ma kartsin 
vahel, et ma lähen ühel ilusal päeval tõesti ogaraks. Ja 
siis ma tegin seda, mida ma olin tõotanud mitte mingil 
tingimusel teha, seni kui teie olete minu majas, sest ma 
tahtsin olla teie vääriline. Ma tean, et sellest teile rää- 
kida on suurim sigadus maailmas, aga ometi pean ma 
seda, sest muidu te ei saaks minust ega ka ühestki teisest 
mehest tulevikus aru. Mees nimelt, kui ta mõtleb kuni 
ogaruseni kellegi kleidist, usub, et ta pääseb sellest 
ogarusest, kui ta läheb teiste kleitide juurde. Mõista- 
te? Nii et mina otsisin oma endised õed üles ja tegin 
ka uusi tutvusi, lootes selgitada oma pead, et ma ometi 
kord mõistaksin, mis on õieti minu endaga ja mis teie- 
ga. Ja ärge arvake, et see oli üsna mõttetu küsimus. 
Sest kui oleks selgunud, et teie oma heledama kleidiga 
pisutki, ütleme, kas või ühe miljonendikugi — ma ni- 
melt hakkasin arvutama peaaegu valgusaastatega juba 
—. kas või ühe miljardendikugi oleksite edvistanud, nii- 
öelda mind ahvatlenud, siis oleks mul olnud ju põhjen- 
datud lootus. Mõistate: lootus, mis tõsiasjaga põhjen- 
datud, miljardendikulise tõsiasjaga. Aga kui olin väl- 
jas küllalt ümber vedelnud, kui läks kõik vastikuks ja 
jälgiks, siis tulin jällegi koju, et hingata puhtamat 
õhku. Siis hakkaski teil see kleitide vahetamine ja 
mina jõudsingi otsusele, et mul on tõepoolest pisut 
reaalset lootust. Ma ei ütle, et mul oleks siis õigus ol- 
nud, ma ütlen ainult, et ma hakkasin uskuma, et mul on 
vähemalt üks miljardendikki õigust loota. Ning siis 
ma hakkasingi oma pead murdma, kuidas küll miljar- 
dendikust teha vähemalt miljonendikki, Esiotsa ai- 
taks sellestki, eks pärast näe, mis edasi saab. Nõnda 
ma siis jõudsingi oma kõhuvaluni. ja kompressini, mis 
omakorda näis mulle tõendavat, et mul on ometi lootust, 
mul on juba, võib-olla terve tuhandendik lootust. Sest 
mina ei usu veel praegugi, et kui kompress peab aita- 
ma, et ta siis peaks olema nii hirmus kuum, nagu teie 

ta mulle panite. Mina arvasin siis ja arvan ka nüüdki, 
et te tegite kompressi sellepärast nii kurjalt kuuma, et 
tahtsite anda mulle lootust...“ 

»Teie häbematusel pole mingeid piire,“ ütles Irma 
nüüd. 

»Küsimus pole häbematuses, vaid selles, armas 
PRGLE. .% 

»Palun minule mitte armas öelda,“ hüüdis Irma, 
niisugused sõnad hoidke oma õdedele!“ 

»Andestage, preili,“ ütles härra Ikka alistunult, 
»see tuli kogemata, aga ma tõesti ei tahtnud teid haa- 
vata. Sest milleks peaksin ma teid haavama, kui samal 
ajal nii väga tahaksin teada, kas ma tõesti eksisin, kui 
ma kompressi kuumusest järeldasin lootust?“ 

»Ja muidugi eksisite,“ vastas Irma otse jõhkralt. 
»Ma tegin ju küll kompressi põletavalt kuuma, aga 
mitte selleks, et teile lootust anda, vaid et teilt igave- 
seks tahtmise võtta mind sundida asju tegema, mis kõl- 
bavad ainult teie õdedele.“ 

»Nii,“ lausus härra lihtsalt. ,.Igatahes oleks see se- 
letus palju tõenäolisem kui minu oma. Pealegi, teie 
saavutasite tõepoolest oma eesmärgi. Mul oleks tingi- 
mata veel kõht valutama hakanud ja õige varsti, aga see 
kompress oli nii tuline valus, et ma jätsin selle mõtte 
hoopis või vähemalt seniks, kui ma olen endise valu pi- 
sut unustanud. Sellest kõigest te siis näete, kuivõrd 
kavatsetud ja teadlik oli see pettus. Mis aga puutub 
ristikheinalõhnasse, siis see tuli täiesti ootamata, ka 
minule enesele. Nagu ma pärast taipasin, oli see ris- 
tikheina-kärbise ja tema lõhna lugu väga luuleline, otse 
nagu loodud teietaolistele noortele neiudele. Aga mi- 
nul polnud alguses õieti mingit luulemõtet ega kavat- 
sust, sest minul pole põrmugi arusaamist luulest. Mõn- 
da meie maailmakuulsat luuletajat loen ma mõnikord 
ainult selleks, et paremini haigutama hakata, sest ilma 
haigutuseta ei tule mul uni. Teie, preili, võib-olla ei 
usu seda, peate minu sõnu naljaks, aga ometi räägin ma 
sula tõtt. Nii siis — mitte luule pärast ei rääkinud ma 
ristikheina-kärbisest ja tema lõhnast, vaid selle tõttu, 
et kui teie minu üle kummardusite, meenus mulle mingi 

sündmus lapsepõlvest. Kui vana ma siis olin, seda ma 
ei tea, aga nii kolme ja viie vahel. Õde oli minust aas- 
tat neli, viis vanem — see oli tõepoolest mu õde, lihane 
õde — ja meie jooksime äkilise vihma eest üksteise 
võidu ristikheina rõugu alla, aga joostes lõin ma oma 
parema jala vastu teravat kiviserva puruks, kukkusin 
maha ja hakkasin karjuma. Et ma küllalt ruttu üles ei 
saanud ja katkise varbaga jooksuks ei kõlvanud, haaras 
õde mu sülle ja viis mu ristikheina-rõugu alla vihma 
varju. Seal pani ta mind heintele pikali ja hakkas mu 
viletsat varvast ravima, teda millegagi kinni mässima, 
ise käskis mind millegi muu peale mõelda, sest siis ei 
olla nii valus. Ja niipea kui mul see meelde tuli, mõt- 
lesin ma kohe: ahah, preili Irma on nii karske ja süütu, 
et mina temaga üldse kõnelda ei oska, sest mina olen 
rikutud, õed on mu ära rikkunud, nemad minu ja mina 
nemad, aga see ristikheina-rõuk on mul ju lapsepõlvest 
ja lapsepõlves pidin ma ometi vähemalt sama karske ja 
süütu olema nagu preili Irma praegu — ma mõtlesin 
endamisi tõepoolest mitte Irma, vaid preili Irma — 
noh, mis oleks, kui ma siis õige räägiksin temaga ristik- 
heina-rõugust. Ja nõnda ma hakkasingi rääkima ris- 
tikheina-kärbisest, sest mulle tundus äkki, ei tea miks, 
et kärbis on veel karskem ja süütum kui rõuk. Ja 
praegu on mul juba selge, miks ma nõnda tundsin: kui 
rõuku otstest vaadata, siis oleks nagu mees, kes seisab 
harkisjalu, aga kärbist vaata kust küljest tahes, ikka sei- 
sab ta nagu krinoliinis daam. Tähendab, minu meelest 
oli krinoliin süütum kui harkis jalad, see on see seletus. 
Nõnda siis tuligi lapsepõlve rõugu asemele täiskasvanu 
kärbis. Lõhn, see oli juba täiesti minu leiutis, nii-öelda 
väljamõeldis, sest lapsepõlvest saadik, vähemalt jutus- 
tatud sündmusest polnud mul säilinud mingit mäles- 
tust ja ka praegu ei ole ma lõhnadele eriti vastuvõtlik. 
Kuid teie lõhna ma tundsin, kui te mind mässisite ja si- 
dusite, nagu õde tol korral ristikheina-rõugu all, ja ma 
mõtlesin endamisi: soo, nüüd ma tean, kuidas lõhnab 
karske ja süütu neiu, ning niipea kui olin seda mõelnud, 
tuli mul võitmatu loomusunniline himu, otse põlev kirg 
teile öelda, et mina tunnen teie karskuse ja süütuse lõh- 

na. Ometi jätkus mul aru mõistmiseks, et kui mina mi- 
dagi selletaolist katsuksin öelda, kui ma kuidagi sinna- 
poolegi viipaksin, siis haavaksin teid hirmsasti, sest 
minu arvates oleksite pidanud teie minu suhtes kohe 
ütlema: nojah, alguses ajab end kompressitama ja 
nüüd, kus mina oma piinlikkusest suure surmaga võitu 
olen saanud, arvab ta endal õiguse olevat minu vastu 
häbematuks ja tooreks minna...“ 

»Ometi ükski õige mõte ka teie peas,“ tähendas Ir- 
ma siinkohal vahele. 

»Noh, näete, preili,“ rääkis härra nagu õnnelikult, 
»mitte alati ei mõtle ega räägi ma lollust ja mitte alati 


- ei valeta ma...“ , 


»Viimase küsimuse jätame parem lahtiseks,“ ütles 
Irma jällegi vahele. 

»Hea küll, hea küll,“ nõustus härra vastu puikle- 
mata, ,täiesti nagu teie soovite. Võib tõesti olla nõnda, 
et ma ise küll tahan rääkida tõtt, aga teadmatult ütlen 
midagi vastupidist. Aga üks on kindel, et kui olin ot- 
sustanud, et karskuse ja süütuse lõhnast ei tohi mingil 
tingimusel rääkida, ning kui ometi mingisugusest lõh- 
nast maksku mis maksab rääkima pidin — ma lihtsalt 
ei saanud teisiti —, siis tuligi see ristikheinalõhn, sest 
kui juba ristikhein ise, miks siis ka mitte lõhn, kuigi 
ma seda lapsepõlves polnud tundnud või pika ajaga olin 
ta unustanud. Oli aga kord juba lõhn, siis oli hoopis 
lihtis teda projitseerida...“ 

»Sel teisel härral on tendeerida,“ pistis Irma siin- 
kohal pilkavalt vahele. 

»Jätke, palun, mind selle teise härraga rahule,“ vas- 
tas härra Ikka Irma pilkele tõsiselt, ,,mina igatahes pole 
mitte see teine härra. Mina olen ikka teist äärmiselt 
ausalt mõelnud ja olen püüdnud ka sellekohaselt käitu- 
da, aga kui see on teisiti välja tulnud, siis ainult selle- 
pärast, et ma ei suutnud oma paremale minale truuks 
jääda. Samuti kui tol korral selle ristikheinalõhnaga. 
Ma tahtsin maksku mis maksab veel kord tunda teie 
juuste lõhna ja seepärast ma ütlesingi, et teil on ris- 
tikheinalõhn kuklas. Kui te teaksite, preili, milline 
õnn, milline õndsus see tol korral oli teie kukalt enesele 

nii lähedal tunda! Aga oli veel suurem õnn enesest 
võitu saada, et mitte teie ümbert kinni haarata ja oma 
suud teie kuklale suruda. Ma mõtlesin tol korral: tä- 
hendab, ma ei olegi veel nii väga rikutud, kui ma enda 
üle, oma himude üle nõnda suudan valitseda. Teie tõu- 
site, nagu olite kummardunud, ja minul kirvendasid 
nägu ja huuled, sest teie harvad juuksesalgud olid neid 
puutunud. Aga praegu ma kahetsen seda kõike, kahet- 
sen, et pidasin oma ausõna, et suutsin pidada. Oleksin 
ma tol korral teinud seda, mis ma tegin täna, siis po- 
leks te mitte nii julm olnud, juba sellepärast mitte, et 
ma olin siis teie teada haige ja teil oleks minuga kaas- 
tundmust olnud. Ma oleksin pidanud seda tegema sel 
silmapilgul, kus teil hakkas pea ringi käima, just siis 
oleksin ma pidanud oma käed teki alt välja tõmbama, 
aga ma lasksin õige aja mööda.“ 

»Ja et enam ei tuleks uut õiget aega, siis head päe- 
va, härra Ikka!” ütles Irma pakke käe otsa võttes, sest 
need olid härra jutu ajal valmis saanud. 

»Aga teie palk, preili?“ küsis härra. 

»Ma ei vääri mingit palka, sest ma pole täitnud te 
lootusi, nagu teie oma seletusist selgub,“ vastas Irma. 

»Ah preili, preili!“ ohkas härra. ,,Milleks see kur- 
jus? Minu lolli lootusi pole te muidugi täitnud, aga 
vaeva on teil minuga küllalt olnud ja paari päeva pärast 
on teie kuu täis.“ 


»Mul on vastik teie käest raha vastu võtta,“ ütles 
Irma südametäiega ja astus toast välja, milleks härra 
andis talle peaaegu kummardudes teed. 

»Preili, kas võiksin teile pakkuda tšekki?“ küsis 
härra. ,,Teil on siis aega järele mõelda, kas raha välja 
võtta või mitte. Pealegi, pangast saate raha, mida mina 
loodetavasti pole puutunud. Palun, võtke tšekk, preili!“ 

»Hea küll, andke siis tšekk,“ otsustas Irma lõpuks. 

Kui härra oli tšeki valmis kirjutanud, seletas ta 
heatahtlikult: 

»Vaadake, preili, siin on märgitud, millal tšekk 
kaotab oma maksvuse, seda pidage silmas, kui soovite 
raha kätte saada. Aga kui peaksite kogemata unustama 

tähtaja, siis olen igal ajal valmis tšekki uuendama, seda 
ärge unustage!“ 

»Just selle katsungi unustada,“ vastas Irma ja lä- 
henes välisuksele, mida härra tõttas tema ees avama, et 
tal poleks vaja pakke vahepeal maha panna. Ometi vii- 
vitas härra pisut ust avades, et küsida: 

»Tohin ma teile veel ühe ettepanekuga esineda, 
preili?“ 

»Ei, härra, tänan,“ vastas Irma. ,,Palun, laske 
mind välja!“ 

»Palun väga, preili,“ vastas härra ja avas viisakalt 
ukse, 

Irma astus välja ja uks suleti tema selja taga. Nüüd 
tundis ta äkki pöörast nõrkust ja kogu kehas nagu kuu- 
ma, kustumatut valu. Ei puudunud palju, siis oleks ta 
mööda treppi alla minnes uuesti nutma hakanud, nagu 
oleks tal siit kahju lahkuda. Veel valusamalt pitsitas 
kurgus, kui ta jõudis pimedale hoovile või aeda, kust 
läbi pääses tänavale. Ja ta vististi olekski nutma haka- 
nud, kui mitte aiaväravas teda poleks kojamadam ooda- 
nud, nagu oleks sel juba asjast hais ninas. 

»Heldene aeg!“ hüüdis kojamadam. ,,Kas see prei- 
li läheb juba jälle meilt?“ 

»Juba läheb,“ vastas Irma ja tundis, kuis valu ka- 
dus kurgust. 

»Kas ei meeldind härrale ühti, et nii ruttu?“ küsis 
kojamadam saladusliku kaastundmusega. 


»Mitte põrmugi,“ vastas Irma ja astus edasi. Aga 
kojamadam tuli temaga kaasa, nagu tahaks ta aidata te- 
mal pakke kanda, ja seletas endise saladuslikkusega : 

»Mine võta kinni, mis need mehed tänapäev taha- 
vad ja himustavad! On siit läbi käind minu silma alt 
küll pikki ja lühikesi, küll suuri ja väikseid, kleenuk- 
seid ja kogukaid. Aga kõige kauemaks on ikka pikemad 
jäänd, ikka ennem pikemad, pikemad ja saledamad, kel 
head jalad, na ipodroomi hobuste laadi, kes seal jookse- 
vad ja kellega aetakse, kaarik järele. Sest minu vana- 
mees viis mu kord sinna, et ma näeks neid jalgu, mis 
nii väledasti jooksevad, et aina üks kihutab teisest 

mööda, aina mööda, nii et oleks au ja uhkus. Naistega 
on ju nüüd sama lugu, nagu nende hobustega seal, aina 
vilavad teised mööda, mööda meie väravast, mööda teis- 
te väravast...“ 

Aga Irma sai lähemast tänavanurgast mööda ja sin- 
na jäi lahke kojamadam peatuma. Kuid tema sõnad ku- 
misesid Irmal ei tea miks veel kaua aega kõrvus: 

»».. Pikemad, ikka ennem pikemad, pikemad ja sa- 
ledamad, kel head jalad...“ 

n Äi 


XI. 


Irma kandis kogu pika tee oma pakke käe otsas. 
Kui käed liiga ära väsisid, pani ta pakid maha ja puh- 
kas, seistes ise pakkide kõrval. Tõtata polnud tal ku- 
hugi, ja iga sent, mis oleks pidanud sõidukile kulutama, 
oli nüüd kahekordselt kallis, sest teenistusel oli seks 
korraks lõpp. Hea meelega poleks ta tädi poole läi- 
nudki, sest ta ei tahtnud neile küsimusile vastata, mil- 
lega teda seal vastu võeti, ega neid arutusi kuulda, mis 
kõigele järgnes. Aga polnud pääsu, sest mujal oli, 
nagu öeldakse, tee igal pool püsti ees. Ema juurde ta- 
gasi Kalmu maanurgale? Ei, ennem ikkagi tädi juurde. 
Nõnda siis jätkas ta teed, kui oli natukene aega puhanud 
käsi. 

»Siin ma sul nüüd olen jällegi,“ ütles Irma tädi 
juurde sisse astudes, kes jäi talle pärani silmil otsa vah- 


tima ja sai alles natukese aja pärast lausutud: 


»Armuline Issand! Mis see siis nüüd tähendab?“ 


»See tähendab, et see koht on läbi, pean hakkama 
uut otsima,“ seletas Irma. ,,Tuli täna kallale, nii et 
läks otse lööminguks, parem siis tulin juba heaga tu- 
lema.“ 

»Kas palga said kätte?“ 

»Palga sain kätte,“ vastas Irma. 


»Noh, siis pole asi nii väga hull,“ arvas tädi lohu- 
tavalt. ,,Üks kuu jälle jõulude ja surma poole, hea 
seegi... Ega ta sulle kedagi teha saand?“ 

»Palun, ära küsi, tädi,“ vastas Irma silmi kõrvale 
pöörates. 

»Või ehk sündis midagi? Eks sa siis või sedagi 
ometi öelda, et ma teaksin,“ käis tädi peale. 

»Midagi ei sündinud, ainult et suudles,“ vastas 
Irma. 

»Ja sa pistsid kohe tulema?“ imestus tädi. 

»Mida ma siis veel pidin ootama?“ küsis Irma. ,,Kui 
kipub kord käperdama, ega siis enam rahu saa. Just kui 
oleksid kõik ühesugused Kalmu Eedid.“ 

»Nii see on, armas laps,“ lausus tädi, kes sai oma 
rahu tagasi, kui kuulis, et õetütrega pole midagi para- 
tamatut sündinud. ,,Mees jääb meheks, olgu saks või 
mats, ikka kannavad teised püksa, seelikule pole tänini 
veel ükski üle läind. Aga ma tundsin seda ammu ette, 
et see nõnda läheb. Ma tahtsin su lasta kohe ära kut- 
suda, kui kuulsin, mis nime ta endale võtt, aga Lonni ei 
tulnd sulle järele, ütles: tema ei hakka teiste õnne ku- 
radiks, sest sina olla armund. Aga ega sa ju ei ole ar- 
munud, kui sa ära tulid.“ 

Sellele ei vastanud Irma midagi. Aga kui Lonni 
kinost koju tuli, siis läks armumisjutt kohe uuesti lahti, 
sest Lonni kinnitas emale vastupidiselt, et: 

»Irma on armunud, sellepärast tuligi ta niisukese 
kuldse koha pealt ära, kus pole midagi teha, ainult 
võta kuulõpul palk vastu. Irma tahab härra Ikkale me- 
hele minna, muud midagi.“ 

Lonni kinnitas seda nii järeleandmatult ja veendu- 
nult, et tädi Annagi hakkas seda uskuma ja nelja silma 
all Irmale sellekohaseid küsimusi esitas, lootes õetüt- 
relt tema saladust välja pigistada. Ja kuigi Irma kin- 
nitas otse vastupidist, näis tädi ometi kahtlevat, nagu 
oleks Lonni ta oma seletustega ära teinud. Nüüd alles 
Irma taipas, millise tarkusega ta oli toime saanud, kui 
ta polnud tädile ja Lonnile jutustanud härra seletusist 
ega ammugi tema kompressist, ristikheina-kärbisest 
või -rõugust ega lõhnast, mis pidi olema kuklas. Ehk 
mis oleksid tädi ja Lonni veel siis arvanud, kui nad olek- 
sid teadnud, et Irma oli läinud ja kummardunud härra 
juurde, tahtes üürikeseks olla pisitillukene jumal, kes 


elutseb ristikheina-kärbises? Nad oleksid teda tingi- : 


mata armunud hulluks pidanud. 
Et aga Lonni kõigest oma teadmatusest hoolimata 
ometi rääkis Irma armumisest, siis mitte sellepärast, 

et ta oleks seda tõepoolest uskunud, vaid tal oli imeli- 
seks lohutuseks luuletada teisele kaela midagi suurt ja 
ilusat, mida enam keegi ei pidanud tõenäoliseks. Nõnda 
maksis ta Irmale kätte selle valu ja vaeva eest, mis see 
oli, alguses sünnitanud oma avameelsete seletustega, 
pannes tädi ja Lonni ning kogu tutvuskonna uskuma, 
et Irmat ootab suur ja hiilgav tulevik — et Irmat ootab 
mingisugune ime. Lonni ei võinud oma ausa ja õig- 
lase täditütre südamega kuidagi kannatada, et Irmal 
oleks imega või imel Irmaga midagi tegemist. 

»Kuule, Lonni,“ ütles talle kord ema, kui ta jällegi 
korrutas oma armumisjutte, ,,sa tahaks nagu selle vaese 
Irma ära nõiduda.“ 

»Mis mina tast veel nõiun, ta ongi juba nõiutud,“ 
vastas Lonni emale ja pöördus siis Irma poole: ,,Kui 
sina tahad, et mina usuks, et sa pole härrasse armunud, 
siis tule ühes minuga vabrikusse. Enne jõulusid on 
tööd laialt ja mina viin su sisse mis klõpsub. Tule 
kompvekivabrikusse, siis sa ei ole armunud, ma ütlen 
seda igaühele, aga kui sa ei tule, ütlen ma igale vastu- 
tulijalegi: teate, minu täditütar Irma on sellesse här- 
rasse armunud, kelle juurest ta sellepärast ära tuli, et 
see teda suudles. Noh, ütle, kas tuled vabrikusse?“ 

»Jäta mind rahule!“ vastas Irma, kes katsus laua 
ääres lugeda. 

»Tähendab, oled armunud,“ otsustas Lonni. ,, Aga 
pea meeles, mis mina sulle ütlen: kui sina oled armu- 
nud, siis härra ei ole, aga kui sina ei ole armunud, siis 
armub härra. Nii et tule vabrikusse, kus kõik näevad, 
et sa ei ole armunud, küll siis juba härra varsti armu- 
lauludega tuleb. Sest ilmas on ikka nõnda, et kui ar- 
mastab mees, siis ei armasta naine, ja kui armastab 
naine, siis ei armasta mees. Teist ei ole. Minul on 
alati sellepärast kõik kuramaasid lörri läind, et mina 
hakkan armastama, aga niipea kui mees näeb, et juba 
armastad, kohe teeb sääred. Mees tahab, et peab lõbus 
olema, aga kes siis saab lõbus olla, kui ta juba armas- 
tab. Sinagi, Irma, oled just sellepärast niisuke tuku- 
nui, et sa armastad. Võta minust eeskuju: niisugune 
on noor tüdruk, kui ta ei armasta ja meestele meeldib.“ 

»Ole ometi natukenegi vait!“ sõitles ema Lonnit. 
»Peab su suu siis just vahetpidamata jooksma. Anna 
talle kas või mõni kompvek lutsida, kui ta just alati mi- 
dagi tegema peab.“ 

Aga Lonni suu ei võinud vaikida, mitte ei võinud, 
kui oli vähimgi põhjus, ettekääne ja võimalus rääkida 
Irma armumisest. Ta kargas sellele üle ükskõik milli- 
selt jutuainelt, kas või hambavalult ja kuuvarjutuselt, 
mis pidi varsti kuskil olema või tulema. Ei aidanud 
ka see, kui ta pani kompveki suhu, nagu ema soovita- 
nud, suu jooksis ikka ja aina armastusest ja armumi- 
sest, sest kompvekisöömises oli Lonni selline meister, 
et see teda üldse milleski ei takistanud, ammugi mitte 
armastusest rääkimises, sest mõlemad olid magusad, oli 
see kompvek või armastus. Mõlemad jätavad isegi lää- 
ge maigu lõpuks järele, arvas Lonni ja sellepärast pidi 
nõnda tegema, et kui lõpetasid kompveki, siis pidid 
rääkima armastusest, et oleks midagi magusat peale 
võtta, ja kui lõpetasid armastuse, siis lutsisid komp- 
vekki, et peletada suust lääget maiku. 


Ainukene, mis oleks võinud Lonni suu panna vai- 
kima või vähemalt midagi muud jahvatama, oli see, kui 
Irma oleks talle jutustanud, kuidas masinakirja härra 
keris tema ümber kui mesilane ja kuidas ta oli sisse 
kukkunud oma vaarikalõhnaga, aga Irma ei tahtnud oma 
asja ajada perekondlikult ja sellepärast ei lausunud ta 
kõigest sellest sõnagi. Nõnda siis käis Irma nõiutami- 
ne armumisega päevast päeva edasi ja jumal teab, kui 
kaua see oleks kestnud, poleks mitte sündinud midagi 
hoopis võimatut, mida keegi ei uskunud ega oletanud 
ja mida Lonni uskus ja oletas veel kõige vähem. Aga 
sellegi sündmuse Lonni pani lõpuks oma arvele, kiru- 
des salaja iseennast viimseks torulolliks ja tohmakaks, 
avalikult aga koputades mingisugustele olematutele õi- 
gustele ja tänule, mida Irma pidi Lonni arvates tema 
vastu tundma siinilmas kuni surmani ja sealilmas iga- 
vesest ajast igavesti. 

»Sest mina ju nõidusin ta oma igavese rääkimisega 
siia,“ kinnitas Lonni. 

»Jah, sina oleksid ta nagu siia nõidunud,“ arvas ka 
ema Lonni sõnade kinnituseks. 

Asi ise oli aga üsna lihtis ja, võiks öelda, peaaegu 
loomulik, nagu väga palju võimatuid asju. Oli ämune 
hilissügise-õhtu ja ilm läks vara pimedaks. Lonni oli 
just vabrikust koju tulnud ja pidas aru, kas veel kuhugi 
minna või jäädagi ema ja Irma seltsi, kes luges laua 
ääres. 

»Mis ma siin kodus teen,“ arutas Lonni, ,,teie is- 
tute kahekesi nagu tummad ja kui te tahaksitegi rää- 
kida, siis pole teil midagi rääkida, Teie ei käi kusa- 
gil, teie ei näe kedagi, teie ei kuule midagi.“ 

»Kuhu me kõik oma jutuga mahume,“ vastas talle 
ema, »Sina tahad niikuinii rääkida, sest sul on oma kin- 
del asi teadupärast.“ 

»Aga ongi kindel asi,“ kinnitas Lonni, ,sest kui 
inimene muud ei mõista teha kui ainult lugeda, pista sa 
jalad koju kas või südaöösel, noh, siis ei saa muud ar- 
vata, kui et ta on armunud ja ootab.“ 

Ja nii kui Lonni oli ,,varmunud ja ootab“ öelnud, ko- 
putati äkki kojauksele, kõik teadsid hiljem, et oli kopu- 
tatud järsku, nii et kõik imelikud asjad sünnivad ikka 
järsku. Tädi Anna, kes asus eesruumis, avas ukse, ku- 
na Lonni läks kahe toa vahelisele avausele riiete vahelt 
piiluma, kes tuleb. Aga tema ei näinud midagi, sest 
keegi ei tulnud, vaid keegi pidi seisma väljas kojas. 
Seal pidi seisma midagi imelikku, suurt või hirmsat, 
tundis Lonni kohe oma südames, nagu ta hiljem seda 
igaühele seletas, kes aga tahtis kuulda, sest tädi Anna 
kogu tegumood muutus äkki otse tundmatuseni, kui ta 
kogeles: 

»Ah preili Irma Vainu? Jah, ja muidugi, tema elab 
küll meie juures, mina olen tema tädi. Ehk härrad on 
nii lahked ja astuvad edasi, pisut sissepoole. Meil küll 
nii lihtne, aga...“ 

Lonni ei jõudnud kuidagi ära oodata, kes pidi nii 
pikkade palvete ja vabanduste peale sisse astuma, vaid 
hüüdis suure sosinaga Irmale, omal silmad aina välisuk- 
se poole, nii et seal olid sosistatud sõnad paremini 
kuulda kui Irmal, kes istus Lonni selja taga laua ääres. 

»Irma, Irma! Sind tahetakse! Keegi on ukse ta- 
ga, ema kutsub sisse! Kärmas, Irma!“ käis sosin 
Lonni suust, mis oli pööratud välisukse poole. 


Aga enne kui Irma jõudis vaatama, kes teda tahab, 
astus see juba uksest sisse ja võttis ,,kõva“ peast. Lon- 
ni pani kohe tähele, et sisseastujal oli , kõva“ peas. Pea- 
legi nägi tema sisseastujat ammu enne kui Irma, tükk 
aega enne, nagu Lonni alati kinnitas, ja sellepärast võis 
ta teda üksipäinis hoolega silmitseda — tema rõivaid, 
näpitsat, kingi, mis oli kõik šikk, kõik, kõik, kõik! 
Tema ise ka. Kohe näha, et... jah, kohe näha, nii 
else 


»Irma! Irmakene!” hüüdis tädi hädalise häälega 
ja tahtis minna tagaruumi vaatama. Aga seda polnud 
vaja, sest Irma jõudis juba ise Lonni kõrvale ukse 
avausele ja jäi seal seisma, nagu peaks ta siiasamasse 
läbi põranda suure raginaga maa alla vajuma, jättes jä- 
rele ainult veidikene sinist suitsu, millel nagu ristik- 
heinalõhna. Vaene tüdruk ei teadnud isegi, kas ta kah- 
vatub või punastub, ta tundis ainult, et kehas vahelduk- 
sid nagu mingid imelikud hood, nagu mingid elektri- 
voolud. Teised aga, eriti Lonni, kinnitasid hiljem, et 
Irmal tulnud esiteks päris surnu nägu ette, puht koolja 
nägu, ninagi tõmbunud peenemaks ja läinud ilusamaks. 
Huuled olnud kui paber ja otsaesine kui marmõr, sil- 
mad kui hangunud rasvalaigud. Aga kui siis visanud 
äkki kõik punaseks, otse heleroosaks, niipea kui härra 
teda nähes kummardunud — viisakalt, šikilt. Ja siis 
hakkas valge ning roosa vahelduma, ning lõpuks sellise 
kiirusega, et kõigil lõi silmis virvendama, pead läksid 
segi, nii et ükski ei teadnud, mis teha või kuis olla — 
härra ei teadnud, tädi ei teadnud, Lonni ei teadnud, 


Irma ammugi ei teadnud, sest tema polnudki sel silma- 


pilgul siitilmast pärit. Nõnda mäletas Lonni kogu 
sündmust hiljem, mäletas seda, mis sündis teistega. 
Mis aga puutub temasse endasse, siis see oli kirjelda- 
matu, mõistmatu, seletamatu, nagu unistus. 


Tõepoolest oli asi pisut lihtsam. Kui Irma nägi 
kummarduvat härrat, tundis ta, nagu tõmbuks ta suu 

“Ms ja huuled elutuks, nii et ta vaevalt sai lausu- 
tud: 


»Härra, teie!“ 


Need kaks sõna õieti andsidki tädi Annale ja tädi- 
tütar Lonnile esimese viipe, kes on see võõras ja viisa- 
kas härra ja millise uskumatu elusündmuse kaasosani- 
kuna nemad praegu tegutsevad. Aga aega oli selleks 
liiga vähe, et esimesest viipest täit aru kätte saada, sest 
pidi hoolega tähele panema, mis härra ütleb. Aga härra 
ütles ainult: 

»Jah, preili, see olen mina, andke andeks!“ 


»Mis te veel soovite?“ küsis Irma etteheitvalt, tädi 
ja Lonni mõlemad kuulsid, et etteheitvalt. Härragi 
pidi seda vist nõnda kuulma, sest tal hakkas nagu piin- 
lik ja ta kogeles, kui ta rääkis: 

»Palun veel kord vabandust, preili, aga ma tahtsin 
teile viimati ühe ettepaneku teha...“ 

»Härra Ikka,“ rääkis Irma nüüd, ,,ma juba ütlesin 
teile, et ma ei taha peale seda, mis meie vahel on olnud, 
ühtegi teie ettepanekut kuulda.“ Ütles, tõmbus ukse- 
avauselt tagasi, läks istus laua äärde ja hoidis kahe 
käega pead kinni. 

Härral polnud nüüd õieti enam midagi teha ega 
öelda ja ta oleks pidanud uksest välja minema. Seda 
Irma ootaski pikisilmi ja -kõrvu, kuigi ise nagu kartis, 
et härra tõepoolest seda teeb. Kartust aimas Irma oma 
südame värisemisest, mis sel määral aina kasvas, mil 
määral härra oma minemisega viivitas. Ja kõige hirm- 
sam oli see, et härra lõpuks üldse ei läinud, vaid selle 
asemel tädi Annale ütles: 

»Kui teie olete preili Vainu tädi...“ 

»Jah, mina olen seda küll,“ kinnitas tädi Anna val- 
milt. 

»Mina mõtlesin nimelt, et kui teie tõesti olete 
preili Vainu tädi, siis...“ 

»Jah, härra, mina tõesti olen preili tädi, sest tema 
on minu õetütar ja et õde elab ise maal, siis mina olen 
temale linnas ema ja tädi asemel korraga, nii et noorel 
inimesel oleks üks kindel asi ja olemine.“ 

»Kas ma ei võiks siis teiega pisut rääkida, kui te 
olete preilil siin emagi asemel?“ küsis härra. 

»Ja muidugi, härra, palun väga, palun väga! Ehk 
võtate siis istet natukene, puutool küll, aga...“ 

»Tänan, proua,“ vastas härra ja istus. 

»Mis siis härradel nii väga südame peal on, kui kü- 
sida tohib?“ ütles tädi Anna. 

»Nagu te ehk juba aimate, olen mina see, kelle juu- 
res teie õetütar, preili Vainu hiljuti teenis,“ algas 
härra ja tahtis jätkata, kuid tädi Anna pistis siinkohal 
vahele: i 

»Jah, seda me juba aimame. Ma aimasin seda teie 
nimest, kui preili Irma nimetas teid härra Ikkaks, sest 
ega teist niisukest nime ole.“ 

Tädi Anna nimetas Irmat meelega preiliks, et oleks 
pisutki viisakam ja auväärsem selles tädi arvates nii 
peenele härrale ebakohases ümbruses. 

»Selles on teil üsna õigus,“ nõustus härra Ikka, ,,et 
ega teist niisugust nime küll kellelgi ole. Aga kui 
asja juurde tagasi pöörduda, siis — preili Vainu oli 
sunnitud minu teenistusest lahkuma teatud arusaama- 
tuste pärast, milleks, kahju küll, põhjust andsin isikli- 
kult mina, nagu te ehk olete juba kuulnud.“ 

»Ei, kahjuks meie ei ole küll midagi kuulnud, ei 
mina ise ega minu tütar Lonni, kes seisab seal ukse 
juures. - Lonni, oled sa ehk midagi kuulnud? Või ei 
ole sa mulle sellest rääkinud?“ pöördus Anna kõige 
ilmsüütuma näoga oma tütre poole. 

»Ei, ema, mina ei tea midagi. Sa ju tead, et Irma 
oma suud ei paota.“ 

-Kuulete, härra, meie oleme selles asjas üsna pi- 
medad. Aga ehk võiksid härrad pisut selgitada, mis 
see siis õige oli, et Irma-preili nii äkki...“ rääkis tädi 
härra Ikka poole pöördudes. 

»Jah, vaadake, armuline proua, mina ei teeks küll 
meievahelisist arusaamatusist mingit saladust, aga kui 
preili Vainu on tõesti paremaks arvanud vaikida, siis 
ei taha ka minagi, et hoiduda uutest arusaamatusist, 
vanadest asjadest lähemalt kõnelda, ainult kordan teile 
kõige kindlamalt, et meil olid teatud arusaamatused, 

mis põhjustasin mina isiklikult, ainuüksi mina, sest 
preili Vainu käitus täiesti korrektselt ja äratas minus 
ainult imestlust, et mitte rohkem öelda. Ja nüüd tulin 
ma, et seda asja kuidagi lahendada, preili Vainult va- 
bandust paluda ja...“ 

»Härrad tahaksid vist preilit oma juurde tagasi, 
nagu ma näen,“ jõudis tädi Anna rääkijast ette. 

»Seda praegu mitte,“ vastas härra. 

»Ah ei taha?“ imestas tädi õiglasest südamest. 
»Miks siis mitte?“ 

»Kuis teile seda öelda,“ lausus härra järele mõel- 
des. ,,Kui mitte väga sõnu valida, vaid ainult mõtet 
väljendada, siis — see koht ei ole preili Vainule sobiv, 
ei ole temale nii-öelda küllalt viisakas.“ 

»Mõistan, mõistan,“ kordas tädi Anna pead noku- 
tades, ,,sest see on nii-öelda pisut koht nagu üksiku 
härra juures ja sinna kipuvad need, kes niisukesi kohti 
ja üksikuid härrasid armastavad...“ 

»Pooldavad, mamma,“ parandas Lonni, ,,sest üksiku 
härra juures on hea kerge teenida, mina tean seda.“ 

»Hea küll,“ vastas ema tütrele. ,,Sina ütled pool- 
davad, mina ütlen armastavad, sest see on arusaadavam 
ja nagu täielikum.“ Ja härra poole pöördudes jätkas 
tädi Anna: ,Aga mis siis härrad soovivad, kui nende 
koht Irma preilile ei valli?“ 

»Jah, vaadake, armuline proua,“ rääkis härra, ,,mis 
mina soovin, on üsna lihtis, aga seda öelda, see pole 
sugugi nii lihtis, sest võivad tekkida uued arusaama- 
tused. Mina nimelt ei oska preili Vainule midagi 
öelda, et ei tekiks uusi raskeid arusaamatusi. Minu 
soov ja ettepanek oli preilile, et kui tema leiab ja ar- 
vab, nii-öelda on veendunud, et tema minu juures min- 
gil tingimusel teenida ei või, kas ta siis ei tahaks nõus 
olla nõnda minu juurde tulla, et ta enam ei teeniks, 
vaid võtaks endale teenija, kui ta seda nõnda arvab. S. 
t. ma tahaksin lühidalt öelda, kas preili Vainu ei tahaks 
minu naiseks saada, nii et mina võiksin teilt, armas tädi, 
tema kätt paluda, kui te olete tal linnas ema asemel?“ 

Kolm südant kippusid pinevusest lõhkema selle pi- 
sut pikavõitu ja püüdlikult viisaka ja tagasihoidliku 

avalduse ajal, aga iga süda oli lõhkemas omal viisil. 
Tädi Anna südamel oli sellepärast kitsas käes, et tädi 
ise mõtles, mis küll oleks, kui nüüd tuleks see, mida 
nemad alguses kõik uskusid ja millesse nad nüüd kõik 
olid kaotanud usu? Mis oleks, kui tema tõesti võiks 
kas või veel täna õhtul minna ja kõigile oma sugulaste- 
le, ka nendele nähvitsatele, kes on mehe poolt sugulas- 
teks, kõigile sugulastele, sõpradele, eriti neile, kes ei 
olegi sõbrad, vaid ainult teesklevad sõprust, kuna selja 
taga aina hambad irevil, aina hambad küljes kinni, jah, 
kui võiks minna öelda kõigile tuttavatelegi, kes küllalt 
on naernud ja irvitanud, et ometi on õige, et ometi tu- 
leb laulatus ja loorberid, et ometi on tema käes lubada 
või keelata, kas nad pääsevad sel korral kirikusse, kui 
Irma seisab altari ees, ja jumal ning tema ingliväed 
vaatavad pealt, sest härra ise isiklikult palus temalt, 
tädi Annalt kui ema asemikult tema õetütre, preili 
Irma kätt igaveseks abieluks ja armastuseks, nagu kau- 
nis kristlik komme. 

Nõnda oli lugu tädi Anna südamega. Tema tütre 
Lonniga, kes käis kompvekivabrikus ja tuli sealt iga 
õhtu magusate lõhnadega, oli pisut teine lugu. Temal 
kiskus süda krussi, mõeldes, et mis kuri see küll oli, 
mis teda ajas nii vahetpidamata ja totakalt rääkima Ir- 
ma armumisest kodus ja igal pool mujalgi, nii et juba 
peaaegu pool linna võis teada, kui hullumeelselt on 
tema täditütar Irma armunud härra Ikkasse, kelle juu- 
res ta teenis, ja mõni päev tagasi plehku pani, sest et 
härra oli teda suu peale suudelnud. Aga kui teadis 
sellest pool linna, kas siis ei võinud teada ka härra 
Ikka ise, teada otse Lonni lolli suu kaudu, et Irma on 
temasse, s. t. härra Ikkasse hullumeelselt armunud? 
Teab aga härra Ikka taoline mees kord niisugust asja, 
et noor ja rumal tüdruk on temasse kui ogar armunud, 
siis ei saa ta muidu, kui peab minema ja selle tüdruku 
üles otsima. Nii et kui see koli Lonnile tõesti kaela 
tuleb, et Irma läheb härra Ikkale mehele, siis süüdis- 
tagu ta ainult iseennast, ei kedagi muud: tema nõidus 
härra Ikka ära, see on kindel. 

Kõige raskem oli Irma seisukord teises toas laua 

ääres, Alguses oli ta kahe käega pead hoidnud, aga kui 
härra hakkas formuleerima oma ettepanekut, katsus 
Irma hoida oma kõrvu, kahe käega kahte kõrva, nii et 
parem käsi oleks hoidnud paremat kõrva ja pahem pa- 
hemat, mitte aga nõnda, nagu kinos vahel inimesed 
teevad, kui nad on kaotanud pea, et katsuvad hoida pa- 
rema käega pahemat kõrva ja pahemaga paremat. 
Ometi oli nõnda, et ükskõik kui kõvasti Irma oma käsi 
vastu kõrvu surus, ikka jäi kuhugi sõrmede vahele 
mingi pilu, kust läbi härra sõnad tungisid kõrvu. Ir- 
male näis isegi nõnda, et mida rohkem ta oma kõrvu 
hoidis, seda selgemini ta seda kuulis, mis eesruumis 
vaid ka neid ümbritsevat vaikust, nagu pinevustki, ja 
sellest kasvas pinevus temas endaski, ajas pakitsema 
südame, kogu keha, nagu oleksid härra sõnad suured, 
suured ja tema ahmib nad endasse, nii et ta sellest aina 
paisub ja paisub, nagu peaksid tema ümber pakatama 
ja rebenema kõik rihmad ja rõivad, kõik paelad ja pide- 
med. Sellepärast siis, kui ta lõpuks kuulis sõnad ,,minu 
naiseks“, ei tahtnud ta enam midagi kuulda, vaid oleks 
hea meelega üles karanud, oma hilbud ümbert kisku- 
nud, et vabastada keha pakitsevast valust, ja kui see 
poleks aidanud, siis ihualasti põrandale viskunud ja 
seal pöörelnud põlevas piinas, nagu teevad seda kuival 
veest võetud kalad. Ja kui siis härra Ikka oleks taht- 
nud teda puutuda, ta oleks peksnud enda ümber käte 
ja jalgadega, salvanud kas või hammastega, et teda 
eemale peletada. Aga kui härra oleks tõepoolest taht- 
nud ära minna, siis oleks Irma maast karanud ja talle 
selja tagant kaela langenud, tema silmad katnud, ikka 
parema käega parem silm ja pahemaga pahem, et ta ei 
näeks, et Irma on puhtalasti suure pakitseva südame- 
valu pärast. 

Kuna kõik kolm olid nõnda oma südametega hädas, 
siis pidi härra Ikka pisut ootama, enne kui ta sai oma 
sõnadele õige vastuse. Kõige enne toibus tädi Anna, 
sest tema seisukord oli kõige kergem, valutas ju tema 
süda mitte niipalju iseenda kui sugulaste, sõprade ja 
suttavate pärast. Aga temagi ei saanud sõna suust, vaid 

võttis ainult härra Ikkal käest kinni ja saatis ta taga- 
ruumi, kus oli Irma üksinda. Küll mõtles tädi Anna 
alguses sootuks puhtast südamest, et ta saadab härra 
Ikka Irma juurde, nii et nad oleksid üsna üksi ja kahe- 
kesi ning võiksid olla täiesti omaette, kuna nemad jää- 
vad Lonniga eesruumi, tähendab, ka kahekesi, ja oota- 
vad siin, kuni asjad lahendatud, nii et võõrad oma juu- 
resolekuga enam ei sega; aga üks oli asjast mõelda, tei- 
ne sama asja teha. Kuis ka tädi Anna Lonni kätt ei 
hoidnud, tirides teda ukseavausest eemale, ometi oli 
tütar lõpuks tugevam ja tõmbas ema sinna, kuhu tema 
soovis. Ja tädi Anna ei võinud sel tähtsal silmapilgul 
kuidagi oma kalli tütrekese käest lahti lasta. Nii siis 
olid nad mõlemad peadpidi ukseavause riiete vahel, 
enne kui härra ja Irma vahel midagi sai toimuda. Aga 
see, mis nad nägid, oli üsna imelik ja ometi nägid nad 
seda kolmekesi, nii et see pidi õige olema: Irma oli 
kummuli laual ja nuttis, otse nuuksuva suure häälega, 
endal tume kleit seljas. Härra ei osanud midagi muud 
teha, kui jäi aupaklikusse kaugusse seisma ja ütles: 

»Preili, te ehk kuulsite, mis ma teie tädile ütlesin. 
Eksiarvamuste vältimiseks küsin teilt isiklikult, et kas 
te ei tahaks minu naiseks saada, kõige peale vaatamata, 
mis meie vahel on olnud?“ 

Irma nuuksub edasi, ilma et vastaks. Ta katsub 
ainult pisut end liigutada. 

»Ma palun, preili, ärge olge mulle kuri!“ räägib 
härra edasi. ,,Ma ei või sinna midagi parata, et ma teid 
armastan. Minu eksitusedki teie vastu tulid ainult ar- 
mastusest.“ 

Tädi Anna ja tema tütar Lonni olid valmis teine- 
teisele ukseavauses kaela langema, nii ilusad olid nende 
meelest härra sõnad, aga enne, kui nad midagi jõudsid 
teha, tõstis Irma laualt pea ja ütles peaaegu vihaselt, 
ilma et oleks härra poole vaadanudki: 

»Teie olete kui vanaõelus ise, ma kisuksin teid kas 
või tükkideks.“ 

Ja tädi Anna ja Lonni panid väga imeks, et Irma 
taoline noor tüdruk, kes on lõpetanud keskkooli ja 
õpib nüüd igapäev masinakirja, lugedes kodus vahetpi- 

damata raamatuid, võib härrale, kes kannab ,,kõva“ ja 
prille ning räägib nii imeilusasti, nõnda vastata. Alles 
hiljem taipas Lonni asja sisu, taipas, et Irma oli neid, 
ema ja teda, kogu aeg ninapidi vedanud ning polnud 
neile rääkinud pooli asjugi. Härra sõnad ja talitusviis 
juhatasid Lonni mõttele, et Irma on kui uss, keda tema 
oma põues on soojendanud, sest härra vastas Irma 
hirmsatele sõnadele käsi sirutades: 

Armas, kallis, siin ma olen ja ootan, kiskuge mind 
tükkideks või tehke m'uga mis tahes.“ 

Ja mis tegi Irma oma hirmsate sõnade teostami- 
seks? Ta kargas toolilt ja langes härra käte vahele, 
peites oma pea, ta isegi ei teadnud kuhu, et hoiduda 
praegusel silmapilgul suudlusest. Aga kui härra ei 
püüdnudki teda suudelda, hoidis muidu niisama tema 
ümbert kõvasti, kõvasti kinni, siis hakkas Irmal nii 
imehea, et selle headuse pärast oleks ta võinud lasta en- 
nast isegi tädi ja Lonni silmade ees suudelda, pealegi 
veel kas või hingetuseni, nagu tol korral köögis, kui ta 
valas härrale kastruliga pähe. Ja kui härra hoopiski ei 
katsunud teda suudelda, tõstis Irma ise oma pea kõrge- 
male, nagu tahaks ta härrale otsa vaadata, ja nõnda sat- 
tusidki nende huuled kokku, Härra ohkas, Irma tun- 
dis, et ta ohkas, nagu oleks tal millegipärast valus. Aga 
Irmal ei olnud enam kuigi valus, mitte kuigi, suudelgu 
härra teda ei tea kui tugevasti. 

Veel samal päeval, niipea kui härra Ikka oli tädi 
Anna juurest lahkunud, algas kõik, mis pidi kestma nä- 
dalaid. Tädil endal oli vaja kohe kuhugi välja minna 
ja Lonnil oli nüüd päevselge, et täna peab kinno saama, 
maksku mis maksab, pealegi veel ,,šikilt“, kas või ku- 
hugi looži või rõdule, kus Lonni polnud juba ammust 
ajast olnud, sest kavalerid muutusid päev-päevalt aina 
närusemaks ja oma sissetulekud olid napid. 

Täna pidi šiki kino eest muretsema Irma, sest oli 
tal raha nii pisut palju kui oli, seda polnud nüüd enam 
vaja hoida. Sest milleks veel raha hoida, kui hakkad 
mehele minema? Nüüd las hoiab mees, aitab sellestki, 
kui perekonnas on üks kokkuhoidlik inimene. Üldse 
on mehed selleks, et raha muretseda ja hoida, kuna 
naise kohus on seda liikuma lasta. Nõnda arvas Lonni 
ja arvasid väga paljud tema tuttavad. Mis sõbrad 
oleksid sellest arvanud, seda tema ei teadnud, sest need 
puudusid tal. Tema arvates meestel peab olema sõp- 
rus ja raha, naistel pillamine ja armastus. Pealegi pole 
ju armastuski muud kui paljas pillamine — enesepilla- 
mine. See oli tema elutarkus ja maailmakunst. Ja mi- 
da kaugemale nihkusid aastatega need ilusad ajad, seda 
õiglasema südamega Lonni unistas neist, s. t. armastu- 
sest ja pillamisest. 

Nii siis — niipea kui ema oli kodunt läinud, kargas 
Lonni oma elutarkuse ja maailmakunstiga Irma kallale. 
Aga sel oli asjast vastupidine arusaamine. Tema ar- 
vas, et just nüüd ei või ta ainustki penni asjata kulu- 
tada, sest tal on ju üht või teist vaja osta. Kuid Lonni 
arvas selle kohta nõnda: 

»Sina hakkad õma sentide eest ostma? Ä'ä ole na- 

pakas. Las mees ostab. Sest pea meeles, mida rohkem 
ta sinu peale kulutab, seda kallimaks sa talle lähed. 
Kui ta paneks kogu oma varanduse sinu kaela ja selga, 
siis ta ka hoiaks sind, nagu oleksid sa kogu ta varandus. 
Nii on meestega. Nemad ei armastagi meid endid, vaid 
seda, mis nad ise meile külge riputavad. Ise riputavad 
ja ise ka imetlevad, kuna teised naised põlevad kadedas 
vihas. Oma mehe või kavalerigi armastust mõeda sel- 
lega, kui kadedad on teised naised. Ja pea meeles: seni 
kui su mees sind armastab, ei ole sul naiste seas sõpru, 
sured ära, ikkagi ei ole, ehk olgu siis et mõni üsna vana, 
kel pole enam lootustki armastuseks, või mõni üsna 
noor, keda armastatakse veel rohkem kui sind ennast. 
Teised kõik käivad kui ässad ringi ja aina poogivad ja 
pinnivad sind, kus aga iganes saavad, sest nad kõik on 
õnnetud, et pole armastust. Abielus pole armastust, 
abielus on ainult raha või hea kui seegi on. Ja selle- 
pärast ütlen ma sulle: hoia oma sendid iseendale, 
sest kui mees ei too sulle rahagi, siis ei too ta mi- 
dagi...“ 

Irma kuulas kaua Lonni elutarkust ja kuigi ta teda 
päriselt ei uskunud, ometi tuli ta otsusele, et nende 
sentidega, mis ta kulutab täna kinole, ei valmistu ta 
mingisuguste pulmade vastu, kui tulevane mees raha 
ei anna. Ja kui siis Lonni lõpuks ütles, et on viimne 
aeg minna, sest kinode kassad suletakse varsti, nõus- 
tus ta temaga, et kui on täna suur püha, siis olgu õieti 
SUUr. 
koju, arvas ta kinost lahkudes. Ja mitte sellepärast, et 
ta oleks kahetsenud oma kulutatud raha, vaid et ka 
härra Ikka oli samas kinos, kus nemadki Lonniga, ai- 
nult selle vahega, et nemad istusid all, tema ülal rõdul, 
pealegi veel daami seltsis. 

Irma ise poleks vististi oma tulevast märganud, 
sest tema vahtis kinos enese ette, mitte selja taha, aga 
Lonni tahtis ka seda teada, mis on selja taga, eriti mis 
ülal rõdul, nõnda ta siis avastaski härra Ikka ja sosis- 
tas sellest kohe ka Irmale. Aga see ei söandanud ist- 
mel ümber pöörduda ega üles vaadata, kartes pilkude 

kohtumist oma tulevasega. Tal hakkas äkki piinlik 
ja häbi, et ta on ilmunud kinosse sellisel tähtsal päe- 
val nagu täna, kus ta laual kummuli nii südamest nut- 
tis. Härra Ikkaga on teine asi, sest tema ei nutnud, 
tema ei võtnud seda nii hirmus tõsiselt, nii et temast on 
veelgi arusaadav, kui ta istub kinos. 

»Näed sa nüüd ise neid mehi ja nende armastust,“ 
sosistas Lonni Irma mõtete sekka, ,,alles oli teine meil, 
»kõva“ peos ja armastus suus, aga juba istub teine kel- 
legi daamiga. Igatahes on see väga ilus, palju ilusam 
kui sina, kuid karta'i maksa, sina oled temast kindlasti 
hulga noorem. Ja kes tema ilugi siitmaalt õieti näeb, 
küllap see on ainult paljas poleer. Nüüd on ju kõik po- 
leeritud. Sina pead ka selle peale mõtlema, ega sinagi 
muidu saa. Kui vabrikuski muidu ei aita, aina poleeri, 
mis siis veel seltskonnas! Aga sellega harjub varsti 
ära ja siis ei pane tähelegi.“ 

Irma ei pannud ka Lonni sõnu lõpuks tähele, sest 
ta mõtles ainult ühte: Rudolf istub daamiga, kes on 
ilusam kui tema, Irma. Miks ta küll selle ilusa daamiga 
ei abiellu, vaid tahab teda? Kas tõesti ainult nooruse 
pärast? Ja kui noorust enam ei ole, mis siis? Siis tu- 
leb poleer, ütleb Lonni. Aga Lonni jõuab oma suuga 
liiga, nagu tädi Anna ütleb. Siiski, kes on see daam? 
Ega ometi mõni ,,õde“? Kas see oleks üldse võimalik, 
et ta istub täna, homme või ülehomme, kuni pulmadeni 
mõne oma endise või isegi uue ,,õega“? 

»Kui see oleks minu teha,“ sosistas Lonni Irmale 
edasi, ,siis tead, mis mina praegu teeks? Ma läheks 
vahetaks kassas need piletid ümber rõdupiletite vastu, 
maksaks juurde, mis nõutakse, ja läheks üles talle nina 
alla, küllap ma siis näeks, mis näo ta teeb. Küll saaks 
nalja! Aga sina ei saa sellega hakkama, oled alles 
söss. Oota pisut, küll elu sind õpetab nagu mindki. 
Elu õpetab kõiki. Mis sa arvad, kas lähme üles rõ- 
dule?“ 

Aga ei, Irma ei nõustunud sellega. Ta oleks kõige 
parema meelega istmelt tõusnud ja välja läinud, niipea 
kui kino tehti pimedaks, sest siis poleks härra Ikka 
teda ülalt mingil tingimusel näinud. Seegi jäi tege- 

mata, sest Irma ei söandanud seda soovigi Lonnile 
avaldada. 

Igatahes oli seegi kinoõhtu Irmale jälle seks, nagu 
millalgi varem, sest ta ei kuulnud ega märganud mi- 
dagi muud, kui aga Lonni sosinat või oma mõtteid. Pii- 
navad olid need mõlemad. Irma meel rahunes ainult 
siis pisut, kui Lonni teatas, et härra Ikka on ülalt juba 
kadunud. Kuid Lonni lisas sellele rahustavale teatele 
kohe juurde: 

»Daam on ka läind! Muidugi, kuhu seegi pidi jää- 
ma. Lähevad kindlasti veel kuhugi lokaali üheskoos 
õhtust sööma. Need, kel ,,kõvad“ peas, viivad ikka oma 
daamid õhtusöögile, sest see on fein ja šikk. Vahel 
minnakse ka kabinetti. Kui ometi teaks, kuhu nad läk- 
sid, kas muidu niisama lokaali või kabinetti, see oleks 
väga tähtis. Sest kui kabinetti, siis on see peigmehel 
täiesti keelatud. Sinna lähevad ainult need, kes ei mõt- 
legi abielluda või kes on juba ammugi abielus, neile on 
kabinetid.“ 

Kinost koju minnes Irma tundis, et suurest ja ilu- 
sast päevast oli saanud pisitilluke ja inetu. Seda võlg- 
nes ta Lonni elutarkusele ja maailmakunstile. Kui elu 
peaks tõesti niisugune olema, nagu Lonni seda seletas, 
ja kui armastus oleks pisutki seda moodi, nagu Irma 
seda kinos istudes mõtles, siis ei maksaks elada ega ar- 
mastada. Nõnda Irma otsustas endamisi, kui lamas ase- 
mel vaiba all ja ootas und. 

Aga järgmisel päeval hajus see ähmane eluudu 
ruttu ja armastus lõi Irma südames hullemini leegit- 
sema kui kunagi varem. Lubatud tunni ajal Rudolf 
ilmus täpselt ja võttis Irma endaga kaasa. Kõigepealt 
läksid nad ja teatasid büroos oma soovist abielluda. 
Siis viis Rudolf oma mõrsja kõige paremasse valmis- 
rõivaste-ärisse ja laskis talle seal valida sobiva kleidi. 
Päris sobivat ei leidunud, tuli pisut midagi kohendada. 
See pidi silmapilk sündima ja kleit pidi peale lõunat 
kella nelja, viie vahel Irmal kodus käes olema. Kleidile 
lisaks seltsis mantel, kübar, kindad, kingad, sukad ja 
muud kribu-krabu. Kui see tehtud, nii-öelda äriliselt 
ja asjalikult korraldatud, ütles Rudolf Irmale: 

»S00, mu kallis, see oleks alguseks, et pääseksime 
liikuma. Nüüd on aega veidi ümber vaadata ja midagi 
päris omast nõutama hakata.“ 

Irma oli keeletu ja meeletu, keeletu imestusest, et 
see on ainult algus, ja meeletu armastusest, puhtast pü- 
hast armastusest, nagu ta ise arvas. Ja kui siis Rudolf 
ta veel kuhugi lokaali viis — mitte kabinetti, nii et ta 
pidas peigmehe-seadusest kõvasti kinni, nagu Lonni 
seda oli seletanud, olgugi et Irma oleks temaga praegu 
kas või põrgupõhja kaasa läinud, nii suur ja püha oli 
tema armastus praegu — ning kui ta seal pärast einet, 
mis Irma suus ainult põles, muidugi ainuüksi suure ar- 
mastuse pärast, jah, kui ta pärast einet talle veel nii 
suure summa raha pihku pistis, nagu ta seda veel kor- 
dagi oma kätte polnud saanud, harva teiste käes ainult 
näinud, siis oli tal suurest õnnest nii hirmus valus, et 
ta oleks valju häälega keset linnatänavaid karjunud. 
Ja viimaks lõppeski sellega, et tal Rudolfi kõrval kõn- 
dides silmad hakkasid vett jooksma, nii et kõik vastu- 
tulijad imestusega teda vahtisid. Nõnda ärkas ka Ru- 
dolf tema pisaraid nägema ja ütles tal käe alt kinni 
võttes: 

»Armas laps, mis sinuga on? Olen ma jälle sind 
millegagi haavanud?“ 

»Andesta, kallis,“ vastas Irma, ,,see on ainult õn- 
nest ja armastusest.“ 

»Siis lase või tönn lahti,“ ütles Rudolf ja surus 
teda kättpidi endale lähemale. Ja nagu lohutades rää- 
kis ta temale: ,,See raha, mis ma sulle andsin, kallis, 
tead, see on selleks, et sa omale seda ostaksid, mis kuu- 
lub puht-naiste-riiki, teie asjandusse. Minule meeldib, 
et sinu ümber oleks kõik minule kuuluv. Sest mina 
tunnen seda nõnda, et mina pean teadma, kas asjad, mis 
sinuga ja sinu küljes, ka tahavad minu päralt olla, nagu 
tahad seda sina ise. Sinult ma võin seda küsida, aga 
asjadelt ei saa. Asjad on salalikumad ja kavalamad kui 
inimene ise. Asjad, kui nad kuuluvad minevikku, kisu- 
vad inimese sinna tagasi, aga mina ei taha, et sind mis- 
ki kisuks minevikku tagasi, mina tahan, et sinul oleks 
tänasest päevast saadik ainult tulevik, tulevik ja mina 

ja minu antud asjad. Selleks ma andsingi selle raha, 
sest raha avab tee tulevikku, raha ja armastus. Õnngi 
on ainult tuleviku küsimus, sest minevik on õigupoolest 
Surnud. Nõnda saan mina elust ja armastusest aru.“ 

Ka Irma tundis praegu, et tema arusaamine elust ja 
armastusest on Samasugune nagu tema peigmehelgi: 
tema tahtis kuuluda ainult sellele ja tulevikule, kus on 
õnn ja armastus. Tal ei tulnud praegusel hetkel se- 
dagi meelde, et enne Kalmult lahkumist ta oli emale 
pühalikult tõotanud teha nõnda, et tema ei oleks enam 
popsieit. Tõotades oli ta mõelnud seda saavutada ise- 
oma töö ja vaevaga ning kokkuhoiuga ja oli arvestanud 
aastaid. Jah, alles aastate jooksul ta oli lootnud jõuda 
sinnamaale, et võiks oma ema vabastada popsieide alan- 
davast nimest, nagu ta siis seda arvas. Aga nüüd oli 
kõik hoopis teisiti läinud ja kõik oli ilma töö ja vae- 
vata, oli läinud teisiti, ilma et Irma ise oleks osanud 
õieti seletada, miks see nõnda oli läinud. Ja kui ta 
oleks praegu pisutki suutnud mõelda, s. t. kui ta poleks 
olnud nii õnnelik ja poleks nõnda armastanud, siis oleks 
pidanud temas tahes või tahtmata kahtlus tõusma, et 
kui kõik on talle langenud rüppe ilma oma töö ja vae- 
vata, kas ei või siis ka kõik ühel ilusal päeval samuti 
ilma oma töö ja vaevata rüpest ära lennata? Kas ei ole 
tema ehk muutunud mängukanniks mingisuguste ime- 
likkude jõudude käes, mis tegutsevad ja talitavad te- 
maga ilma temalt küsimata? Aga selliseid küsimusi ei 
esita enesele keegi, kes armastab ja on õnnelik, miks 
pidi siis Irmagi seda tegema? Nõnda siis võis ema tä- 
napäev rahulikult olla edasi popsieit, hea seegi, et tema 
tütar Irma ujus õnnes ja armastuses. 

Aga ei tädile ega Lonnile lausunud Irma sellest sõ- 
nagi, kui hirmus suur õnn on tal südames ja kui suur 
rahasumma uues, moodsas käekotis ning et see on ai- 
nult algus, nagu Rudolf ütleb. Tädile ja Lonnile jät- 
kus sellestki, mida Irma kuidagi nende eest varjata ei 
saanud ja mida nad oma silmaga nägid ja käega katsu- 
sid. Seegi võttis neil une silmist, nii et aeg oli ammugi 
üle poole öö, kui tädi Anna korteris põles ikka veel 
tuli ja kostis jutukõma. 

»Kas ma'i öelnd, et ükskord sünnib ka meie sugu- 
konnas ime!“ hüüdis tädi Anna pühalikus ekstaasis. 
»Ja nüüd sünnib see ime otse minu silma all, nagu olek- 
sin mina mõni äravalitsetud eesti naiste seast.“ 

»Ei, ema, see äravalitsetud eesti naiste seast on 
Irma,“ tähendas Lonni pilkavalt. 

»Muidugi Irma, kes siis selle vastu vaidleb, aga 
mina ikka ka, sest mina olen tema tädi, pealegi veel 
praegu tal ema asemel. Isegi sina, mu tütar, oled pisut 
äravalitsetud ja äravalitsetud on see kompvekivabrik- 
ki, kus sina tööl käid, sest sina oled Irma täditütar, 
oled ka tema.verest,“ seletas tädi Anna veendunult. 

»Ja minu kompvekivabrik on ka Irma verest,“ jät- 
kas Lonni endise irooniaga. 

»Küll oled sina üks õnnetu loomake maailma loo- 
dud,“ ütles tädi nüüd Lonnile. ,,Et sina ka ühestki as- 
jast ei saa puhast rõõmu tunda, just nagu oleksid kas- 
sid sul südame seest ära söönd. Nõnda on ainult vana- 
tüdrukud, kui poisid neid pole puutund. Aga sina pole 
ju veel nii vana, et peaksid juba tigedaks ja õelaks mi- 
nema, sest sa pole ju veel kolmekümnenegi.“ 

»Oota pisut, olen varsti ülegi,“ vastas 'Lonni emale. 


»Noh, oled kord üle, mine siis tigedaks ja õelaks, 
aga nüüd rõõmusta veel ühes teistega,“ seletas ema. 
»Ega siis see poleks ausam ja õigem olnd, kui Irma ase- 
mel oleks sinuga see ime sündind. Irma on noorem ja 
noortega sünnivad imed ikka kergemini kui vanadega, 
noortega ja lastega. Näe, neitsi Mariagi oli alles noo- 
ruke, kui temaga ime sündis, et sai käima peale, kui ta 
mehest ei teadnud.“ 

»Ema, jäta testament rahule,“ ütles Lonni vahele, 
»sa tead, et mina seda ei usu.“ 

»Tean, sest see on see kompvekivabrik,“ ütles ema. 
»Enne uskusid, aga nii kui läksid sinna, enam ei usu, 
nagu oleks kompvekitegemine jumalavastane asi. Liha- 
himu, mis muud.“ 

»Mitte kompvekid, vaid Ruudi sõi mu usu,“ seletas 
Lonni. ,,Tema ütles alati, et ta ei või jumalat silma ot- 
saski kannatada, ei või tema varjugi näha, sest miks on 

ta tema loonud tisleriks, kui ta oleks tahtnud olla ka- 
telsepp.“ 


»Aga Ruudit pole sul ju enam,“ ütles ema. 

»Seep see ongi, pole Ruudit ega pole usku, mõle- 
mad on läind.“ 

»Pole usku ega pole imesid, nõnda on siinilmas,“ 
arvas ema. 

»Ei, ema,“ vaidles Lonni vastu, ,,siinilmas on nõn- 
da, et kui pole meest, siis pole ka imet, ainult meeste 
läbi sünnivad siinilmas veel imed.“ 

»Mehed on jumala asemikud siin maa peal, sellepä- 
rast,“ seletas ema. ,,Kui usud jumalat, siis usud ka 
meest ja kui usud meest, siis tuleb ime.“ 

»Ema, sa pöörad kõik pea peale,“ ütles Lonni pisut 
nagu kärsitult. ,,See oli ehk enne nõnda, aga nüüd on 
otse vastupidi: kui ei usu meest, siis tuleb ime. Irma 
ei uskund ju oma Ruudit, kui see talle esiteks kallale 
kargas, ja sellepärast tuligi tal ime. Niipea kui oleks 
uskund, oleks seesama sündind, mis minugi Ruudiga: 
oleks läind Ruudi ja ime ühes Ruudiga.“ 

Aga kui Lonni ja ema hakkasid Irmalt pärima, kas 
ta uskus tol korral jumalat ja oma Ruudit, kui see tik- 
kus teda esimest korda suudlema, siis arvas see, et te- 
mal pole jumal ja usk meeldegi tulnud, sest tema mõel- 
nud ainult iseendale, et mis temast küll saab, kui Ruudi 
teda nõnda edasi suudleb ja temale see ehk viimaks en- 
dalegi meeldima hakkab. Nõnda mõelnud tema, nagu 
poleks tal jumalaga mingit tegu. 


Magama heites võisid kõik kolm imestada, kui hir- 
mus lahkuminevad on lähedaste sugulastegi arusaami- 
sed jumalast, mehest ja imest, mis siis veel rääkida teis- 
test inimestest. Tädi Anna arvas, et usu jumalat, siis 
usud meest, ja kui usud meest, siis sünnib sinuga ime. 
Tema tütar Lonni oli veendunud, et kui ei usu jumalat, 
siis ei usu ka meest, ja kui ei usu meest, siis teeb ta si- 
nuga imet, nagu sünnib praegu Irmaga. Irma, see ime- 
laps, aga ütles, et ära mõtle jumalale ega mehele, kui see 
kuidagi võimalik, vaid ainult iseendale, siis sünnib si- 
nuga ime. Sina ise võid endaga imet teha. 

Nii lahkuminevate arvamustega uinusid kõik kolm, 
aga hommikul oli raske otsustada, kes oli maganud kõi- 
ge magusamat und, nii et vajaduse korral oleks võinud 
siit järeldada: arvamustel pole une ega, võib olla, ka elu 
peale vähematki mõju. Arvamused ja usk käivad oma 
rada, elu oma, nagu jumalgi taevas elab oma elu, inime- 
sed maa peal oma. See oleks olnud neljas lahkuminev 
arvamus ja temast oleksid järgnenud ikka uued ja 
uued. 

Aga ometi ei järgnenud, sest neist polnud keegi 
huvitatud. Siin majas polnud kellelgi järelduste tege- 
miseks aegagi. Sest aeg oli äkki nii napiks muutunud, 
et tädi Anna ei saanud enam pesugi pesema, vaid tõttas 
hommikul turule, et sisseoste teha lõuna valmistamiseks. 
Ei ju võinud enam lubada, et Irma ajaks lõunakorra 
ükskõik kuis mööda, nagu tänini, vaid temal pidi olema 
nüüd kaetud laud, taldrikud ja noad ning kahvlid — 
juba kas või uue kleidi, kingade ja sukkade pärast, 
mantlist rääkimata. Seda nõudis vurhv, kuigi vahmiil 
rääkis selle vastu. 

Ent üks oli arvamus ja usk, teine elu, seda nägi 
tädi oma lõunasöögigagi. Ta ootas ja soojendas seda 
kaua, et Irmal oleks võtta, kui ta tuleb, aga see ei tul- 
nud ega tulnudki ja nõnda istus tädi lõpuks ise lauda 
ning temaga kaasas paar teist tädi, kes olid juba kuula- 
ma tulnud, kuidas selle Irma laulatusega siis lõpuks 
ometi jääb, kas pääseb kirikusse või ei pääse hoopis 
tükkiski. Parajaks ajaks saabus ka Lonni oma vabri- 
kust ja nõnda istuti siis neljakesi. 

»Mis pidu sinul siis täna õige on?“ küsis Lonni 
emalt. 

»Tahtsin Irmale head meelt teha, et kui tuleb, siis 
lauale panna, aga, näe, ei tulegi teine,“ seletas ema. 

»Oled sa küll naljakas,“ ütles Lonni. ,,Irmal veel 
sinu lõunast kedagi või! Sellele laseb peigmees pul- 
jongi ja prae Pariisist raadioga tulla! See elab nüüd 
ainult imedest! Meiesugune ei tule tal enam mee- 
legi.“ 
Nõnda see Irmaga peaaegu oligi. Hommikul ärkas 
ta varemalt, pani endale kähku rõivad selga — oma en- 

dised rõivad, nagu polekski ta end veel päriselt Ru- 
dolfile lubanudki, — ja läks välja, nii et ta oli enne 
kaupluste akende taga, kui kauplused ise avatigi. Mui- 
dugi, kui omanikud oleksid teadnud Irma tulekust, siis 
nad ehk oleksid täna oma ärid pisut varem avanud, aga 
nad ei teadnud ju, sest see oli neile alles saladuseks. 
Aga Irma ei pannud seda neile põrmugi pahaks. Tal 
oli isegi hea meel, et nad ei teadnud, kust ta selle raha 
oli saanud, mis ta täna asjade eest maksab. 

Ja ta maksis enda arvates palju. Kaupmeestegi ar- 
vates maksis ta nähtavasti palju, sest need muutusid 
aina lahkemaks, viisakamaks ja vastutulelikumaks, nii 
et oleksid talle kas või kogu oma poe lõpuks kaela tõst- 
nud. Nad nägid viimaks ainult seda, mis ta valis ja os- 
tis, mitte aga, mis ta praegu oma keha ümber kandis, 
kuna alguses oli olnud otse vastupidi — nad nägid ai- 
nult tema kehvi rõivaid. Ka sellest oleks võinud Irma 
oma järeldused teha, aga ei teinud, rõõmutses ainult, et 
see nõnda oli, sest ka see tundus imena. Kooli lõpu- 
tunnistust vastu võttes oli ta seda pidanud tõenduseks 
oma isiklikule väärtusele, täna aga unustas ta oma isi- 
ku hoopis ja laskis mõjuda rahal ja hilpudel, sest nõnda 
oli kergem ja lihtsam. 

Kui ta lõpuks oma pakkidega kodu poole tõttas, oli 
tal ainult üks hirm, nimelt, et ta polnud ehk küllalt ost- 
nud või et ta polnud küllalt kallist ostnud. Sest tal oli 
ju veel hulk raha järele ja ega siis Rudolf ometi selleks 
talle nii suurt summat polnud pihku pistnud, et näha, 
kas ta oskab raha hoida või mitte. Ei, Rudolf pidi seda 
hoopis teist viisi mõtlema, kui ta andis raha. Aga pol- 
nud parata, praegu ei osanud Irma ülejäänud rahaga 
enam midagi mõistlikku peale hakata, nii et pidi tahes 
või tahtmata koduteed jätkama. 

Kodus ajas ta endal vanad hilbud ümbert maha, võt- 
tis kausiga leiget vett ja hakkas ennast küürima — sil- 
mist, kaelast ja käsivartest kuni jalgadeni. Isegi oma 
rindu pesi ta täna nagu esimest korda hoolega ja täie 
teadmisega, et need on tema rinnad, sest talle meenus, 
kuidas Rudolf oli oma näo nende vastu surunud, nagu 
tahaks ta end nendega lämmatada. Siis oli see tundu- 

nud jõhkrana ja peaaegu vastikuna, nüüd tagantjärele 
näis, et see oli ilus ja pisut nagu heagi, sest vahepeal 
oli tulnud elu ja armastus. 

Vaevaline oli niisugune pesemine tädi väikesest 
aukliku emailiga kausist, kuid lõpuks tuli Irma sel- 
lega ometi toime. Ja kuhu oma käed ei ulatunud, sealt 
hõõrus tädi üle, sest tema tundis end oma väikese ja kat- 
kise kausi pärast vastutavana ja abiks kohustatuna. 

»Pehme oled sa küll, nagu tapa-ani,“ rääkis tädi 
oma Šetütart pestes. ,,Sellepärast see härragi sind ei 
jätt.“ 
valmistuksingi tapatalgule,“ ütles Irma, aga niihästi 
tema ise kui ka tädi teadsid, et nõnda võib ainult rää- 
kida, mitte tõelikult mõelda või tunda. Tunda võis ai- 
nult ühte: on imeline hea, kui tead, et keegi ei või sind 
millegi pärast jätta ja kui see midagi on midagi niisu- 
gust, mida ei saa sinult keegi võtta, sest see oled sina 
ise, 

»Kui sa ise ennast igalt poolt sama hoolega küüri- 
sid, nagu mina oma osa, siis oled sa küll puhas, nagu 
tuleksid just praegu emaihust,“ lõpetas tädi, kui oli 
oma tööga valmis. 

»On siis laps sündides tõesti nii puhas?“ küsis Irma 
oma keha kuivatades. 

»Aga mis sa siis arvad?“ küsis tädi vastu. ,,Laps 
on puhas või kui ongi mustus, siis see on puhas mus- 
tus.“ 

Kas minul võiks ka puhast mustust olla? mõtles 
Irma endamisi. Ja kui oleks, mis see siis oleks? Aga 
ta unustas selle tähtsa küsimuse peagi, sest ta hakkas 
endale hilpusid ümber panema — kõik uued, kõik tuli- 
uued, nii et esimest korda seljas. Nende tuliuute pärast 
oli Irma end nii väga küürinudki, et oleks ka tema ise 
nagu tuliuus, kui katab enda uute rõivastega. 

Pidi olema nõnda, nagu Rudolf oli öelnud: kõik 
pidi olema tema oma, mis Irmas või Irma ümber, tema- 
ga ühenduses. Mis Irmas endas, selle oli Irma ise lu- 
Panud, kuigi ta õieti ei teadnud, mis ta lubas. Mis tema 
ümber, see oli Rudolfi rahaga ostetud, enamasti tema 

maitse järele valitudki, nagu ta oli valinud Irmagi. 


Nõnda siis oli nüüd kõik tema, täiesti kõik, seda tundis 


Irma, kui ta läks kodunt uuesti välja, et Rudolfiga koh- 
“tuda. Aga tädi võttis oma kõrgeima tabureti, tõstis 


selle akna alla, viskas talle midagi pehmet peale, ronis 
ise põlvili otsa ja pistis pea õhuaknast välja, et Irmale 


järele vaadata, kuni ta kaob lähema tänavanurga taha. 


Tädi vahtis sellepärast ja vaevas akna all oma vana ke- 
ha, et ta ikka veel uskus imet ja jumalat. Selles usus 
ta pärast lõunatki valmistas, mida Irma sööma ei tul- 
nud, nagu oleks temal imest hoopis teine arusaamine 
kui tädil, 

Irmal algasid juba seltskondlikud kohustused või 
vähemalt ettevalmistusedki selleks. Kõigepealt läksid 
nad kohvikusse, kus Rudolf tutvustas teda oma tuttava- 
tega. Aga täna pakkus see Irmale enam piina kui lõbu, 
sest ta ei tundnud end kuigi kodusena: oli raske istuda, 
oli raske süüa või juua, oli raske rääkidagi, sest talle 
näis, nagu oleks tema oma laudkonnas, võib-olla kogu 
kohvikus ainukene, kes rääkides tahab midagi öelda. 
Teiste sõnad olid nii libedad, mõttetud või ebamäära- 
sed, et nad ei puutunud nagu kedagi või puutusid kõiki, 
ja need sõnad nähtavasti meeldisid, sest neid kuulati ja 
nende üle naerdi või muiati, nagu oleks neil mingisu- 
gune salajane mõte. Irma piina suurendas veel see, et 
Rudolf tundus teiste seas võõrana ja ükskõiksena, sest 
ta pidi end tükeldama paljude vahel. Täna temaga koh- 
tudes Irma oli tundnud, et ta millegi pärast häbeneb ja 
kõrvuni punastub, aga nüüd arvas ta, et see punastu- 
mine oli sündinud asjata. 

Peale kohvikut Irma ja Rudolf jalutasid pisut, esi- 
teks ühes tuttavatega, pärast kahekesi, peatudes akende 
taga ja vaadates üht või teist. Viimaks astusid nad ku- 
hugi kullassepa juurde sisse ja sealt valis Rudolf Irmale 
sõrmuse mingisuguse särava kiviga. 

See olgu minu esimene kingitus,“ ütles ta, kui 
nad tulid ärist välja. Aga kui Irma parajasti mõtles, 
mis oli siis kõik muu, rääkis Rudolf edasi: ,,Sest tei- 
sed asjad, need on hädavajalikud ja sellepärast mitte 
kingitused. Kingiks kõlbab ainult see, mida pole elus 

põrmugi vaja ja mida võib iga silmapilk rahaks ümber 
vahetada. Kink peab olema viisakalt väljendatud raha. 
Ja nüüd lähme uue kingi liiku jooma,“ lõpetas Rudolf 
ja astus auto juurde, mis pöördus oma masinaga linnast 
välja, niipea kui nemad olid kahekesi sisse istunud. 

Linnataguses restoranis võeti neid kui vanu tutta- 
vaid vastu. Neile toodi midagi juua, mis maitses Ir- 
male hea, aga võttis jalust võimu. Aga kui nad hiljem 
lõunat sõid, siis tuli elu jalgesse tagasi. Ka täna olid 
nad kogu aeg teiste inimeste silmapiiril, mitte kabinetis, 
nii et Irma peaaegu hakkas juba imestama, miks Rudolf 
ei vii teda sugugi kabinetti, sest tema tahaks nii väga 
näha, mis see kabinett õieti on, et Lonni sellest nii hal- 
vasti rääkis. Aga polnud parata. Ühes asjas oli Lonnil 
ometi õigus: peigmehed ei tohi kabinetti minna, isegi 
oma mõrsjaga mitte. Tähendab, pidi kannatama, kuni 
Rudolf pole enam peigmees, vaid mees, siis nad lähevad 
kahekesi kabinetti. Nõnda arutas Irma, kui ta arvas, et 
tal on aru selge, ainult jalad on kui nartsud all. 

Kui nad ükskord linna tagasi jõudsid, oli juba pime 
ja kinod särasid tulestikus. 

»Tahad sa kinno?“ küsis Rudolf, kui nad autost 
välja astusid. 

»Ma kardan, et jään sinna magama,“ naeris Irma 
vastu. »Aga lähme pealegi, küll ma silmad lahti hoian.“ 

»Kuhu tahad, alla või rõdule?“ 

»Vii mind rõdule, ma pole seal veel kordagi olnud,“ 
palus Irma. 

Nõnda nad siis läksidki rõdule ja istusid esimestele 
toolidele looži, kust oli nii hea alla vahtida. 

»Ma nägin sind tunaeile õhtul,“ ütles Irma Rudol- 
file ja tundis, et ta võis seda teha ainult nende pehmete 
jalgade pärast, mida ta oli esiteks tundnud restoranis. 

»Siin?“ küsis Rudolf. 

»Ei, ühes teises kinos,“ vastas Irma. 

»Ah jaa! Õige,“ ütles Rudolf. ,,Ma istusin ühe 
daami ja härraga.“ 

»Härrat ma ei näinud,“ ütles Irma. 

»Kas tõesti ei näinud?“ imestus Rudolf. ,,Härra 
istus ühel pool, daam teisel, mina keskel.“ 

»Õieti öelda, ega ma näinud sind ega daamigi,“ 
seletas Irma nüüd. ,,Täditütar Lonni ainult ütles mul- 
le, et sina istud ülal daamiga, kes olla palju ilusam kui 
mina.“ 

»Ütles täditütar tõesti nõnda?“ küsis Rudolf. 

»Just nõnda, mina ei olla pooltki nii ilus kui see 
daam,“ kinnitas Irma. 

»Kallis, sina ära usu nii väga oma täditütart, sest 
tema on nähtavasti sinu peale pööraselt kade. Tema on 
kindlasti arvamusel, et tema oleks mitu korda rohkem 
väärt sinu asemel minu kõrval istuma. Selle eilse daa- 
mi ilu on värvali juurest, nagu paljud teisedki maailma 
iludused. Aga sellest ei tohi seltskonnas rääkida, sest 
praegu on moes ainult värvitud iludused ja aseaine on 
eelistatum kui eht... Ah siis sina olid ka eile ki- 
nos?“ lõpetas Rudolf. 

»Täditütar ajas peale kui uni, sellepärast,“ seletas 
Irma. ,,Aga mina ülesse ei vahtinud, ei vaadanud kor- 
dagi, nii et mina ei teagi, kas sa tõesti olid seal või 
luiskas Lonni.“ 

»Ei, seekord ta ei luisanud,“ ütles Rudolf. ,,Aga 
üldse on sul seal vist kaunis raske olemine.“ 

»Noh, nii nagu ta niisukeses kohas ikka on,“ vas- 
tas Irma. , Igatahes sinu juures oli parem.“ Ja nagu 
oleks tal ikka veel jalad pehmed kui nartsud all, lisas 
ta: ,Kas nüüd ei võiks tagasi? Ma enam ei karda 
sind.“ 

»Aga nüüd kardan mina sind,“ vastas R-75'7 “a 
puutus Irma kätt. 

»Ah siis sellepärast sa minuga kabinettigi ei lähe?“ 
küsis Irma. 

»Kuule, mu tüdruk, kust tuled sa niisugustele kü- 
simustele? Mina tunnen end sagedasti sinu ees lollina, 
sest sina oled nagu hoopis midagi muud, kui mina ar- 
van ja usun. Ütle ometi, kust sa võtad selle kabineti? 
Kes sulle rääkis sellest? Jälle ehk täditütar?“ Rudolfi 
kõnetoonis oli midagi karedat ja ähvardavat. 

»Anna andeks,“ lausus Irma ja otsis omakorda Ru- 
dolfi kätt. ,,Ma ei oleks pidanud sulle sellest rääkima, 
aga see on vist kingi liikude tagajärg. Täditütar ütles, 

kui sa selle daamiga kinost lahkusid, et nüüd lähete 
vist õhtut sööma kuhugi kabinetti. Ja et sa kõik teak- 
sid, siis räägin sulle ka selle viimse: Lonni> ütles, et 
peigmeestel pole viisakas võõraste daamidega kabinetti 
minna, sinna lähevad ainult need, kes üldse ei mõtlegi 
abielluda või kes juba ammugi abielus. Nõnda ütles ta 
ja mina ei tea praegugi veel, on see nõnda või ei ole 
mitte. Soo, ja nüüd olen ma sulle kõik öelnud.“ 

Õieti sellega nende jutt lõppeski, sest kinosse tuli 
uusi inimesi, kes asusid nende lähedusse. Ainult nii 
palju sai Rudolf veel tähendada, et see kallis täditütar 
püüdvat teda, Rudolfi, ja Irmat otse elavalt ära süüa. 
Aga Irmal valutas kogu aeg kinos istudes süda, et mis 
kuri oli teda küll kõike seda rääkima ajanud. Selle 
tõttu läks ka tänane kinoõhtu peaaegu täiesti luhta, ja 
Irma jõudis otsusele, et tema peaks hakkama üksinda 
kinos käima, siis ehk on tal sellest tulu. 

Viimasel vaheajal Rudolf juhtis Irma tähelepanu 
noormehele, kes istus all teisel või kolmandal kohal ja 
kes vahtis üksisilmi nende poole üles. Kui Irma oli ju- 
hatuse järele tähendatud noormehe leidnud, kippus tal 
süda sees seisma jääma ja ta tundis, et ta näost kahva- 
tub, nagu oleks teda tabatud häbistavalt kuriteolt. Ru- 
dolf ei öelnud talle midagi, aga kui ta teda pärast koju 
saatis, küsis ta: 

»Kes oli see noormees, keda ma sulle näitasin? Või 
on see saladus?“ 

»Mul ei ole sinu ees saladusi,“ vastas Irma. ,,See 
on see, kellest ma sulle kui oma peigmehest kord rääki- 
sin.“ 

»See, kes armastab?“ 

»Just see, keda mina ei armasta.“ 

»Aga poiss pole sugugi halb,“ ütles Rudolf, 

»Joob ja kakleb,“ ütles Irma. 

»Kõik poisid joovad ja kaklevad, kui neid ei ar- 
mastata,“ arvas Rudolf ja küsis siis: ,,Elab ta lin- 
nas?“ 

»Ta tuli mulle järele, et mind silmas pidada.“ 

»Ja kipub tülitama?“ 

»Ei, vagane kui lammas.“ 

162 


»Aga pole sugugi seda moodi,“ arvas Rudolf. 

»See on armastus,“ seletas Irma. ,,Purjus peagagi 
ei ole ta mind puutunud.“ 

»Mis ta siin teeb?“ 

»Mehaaniku juures.“ 

Rudolf hoidis Irmal käe alt kinni ja nad astusid 
pikkamisi linnaserva poole, pillates üksikuid sõnu tei- 
neteise kõrva. Ja imelik küll, Irma ei saanud kuidagi 
tundmusest lahti, et Rudolf kardab pisut Eedit, kardab 
teda sellepärast, et see armastab ja on vagane kui lam- 
mas. Selle tõttu Eedi väärtus nagu tõusis Irma silmis 
ja Rudolf muutus kallimaks. Sest kui see tõepoolest 
kardab, siis mitte iseenda, vaid Irma pärast. Aga kui 
tal on niisugune kartus, siis tuleb see armastusest, ei 
kuskilt mujalt. Nõnda otsustas Irma. 

Armastusest rääkis muidugi ka kõik muu. Armas- 
tusest rääkis kõigepealt see, et Rudolf ei tahtnud järg- 
mised päevad midagi muud teha, kui aga Irmaga olla, 
viies teda peale kino küll teatrisse, küll kontsertidele, 
lokaalidesse jazzi kuulama, tantsinguile, olenguile. Ja 
aina uued inimesed, uued tutvused, uued sõbrad, nii et 
Irmal kippus kõik peas segi minema, sest ta jõi siin- 
seal jooke, mis ei võtnud ainult jalgu alt, vaid mis kip- 
pusid ka pea otsas teisipidi pöörama või silmad udu- 
loori siduma. Irma lõbutses, tantsis, kinotses, muusit- 
ses ja tutvutses paari nädalaga nagu rohkem kui tänini 
kogu elus. 

Ah siis niisugune on pruudipõli! mõtles ta vaheteva- 
hel. Aga kui juba pruudipõli on niisugune, milline on 
siis veel abielu? Või ehk on see hoopis midagi muud, 
hoopis selle vastand? Ja Irma sooviski ajuti, et tuleks 
midagi muud, sest see, mis praegu, kippus teda juba vä- 
sitama. 

XIII. 


Kõik läks teisiti, kui tädi Anna ja Lonni ning kogu 
nende suur tutvus- ja sõpruskond olid lootnud: laulatust 
ei tulnud. Vaene Irma pidi oma abielu algama ilma kirik- 
liku pühitsuseta, nii et jumala õnnistusest jäi ta hoo- 
pis ilma. 

»Ja sina lepid sellega?“ küsis Lonni Irmalt. 

»Aga mis ma siis teen, kui Rudolf ei taha,“ vastas 
Irma. 

»Aga kui sina tahad? On siis tema tähtsam kui 
sina?“ 

»Minul on see üsna ükskõik,“ vastas Irma. 

»On sul tõesti ükskõik, kas laulatusega või ilma?“ 
küsis Lonni nagu täis imestust. 

»Aga kui ei Rudolf ega ka mina ei usu?“ küsis Ir- 
ma vastu. 

»Oled sa küll laps!“ hüüdis Lonni. ,,Mis on siin 
usuga tegemist? Aga pruutkleit? Aga slepe? Aga 
loorberid? Aga peiupoisid? Aga pruutneitsid? Ja 
rahvas, kes pealt vaatab? Ah see ei ütle sulle midagi? 
Ah see ei ole usk? See on rohkem kui usk. See on elu. 
Ja kui ei ole elu, siis pole ka abielu. Oleksin mina sinu 
asemel, tead, mis mina teeks? Ütleksin üsna lihtsalt: 
kallis Ruudi, kui sa mind tõesti armastad, kas sa siis ei 
või kordki oma usu vastu teha, nii et võiksime laulatu- 
sele minna? Sest pole ju midagi, et sa ei usu, ega mina 
ka ei usu, ükski ei usu enam, aga ikkagi lähevad, sest 
et on kirik, rahvas, orel, õpetaja ja köster.“ 

»Õpetaja juurde koju ta ehk läheks ennem,“ arvas 
Irma. 

»Mis see siis aitab? See ju seesama registreerimi- 
ne, mitte midagi targemat,“ ütles Lonni halvakspane- 

valt. ,,Tead, tüdruk, ma hoiatan sind, et kui sa juba 
enne abiellumist nii väga tema pilli hakkad tantsima, 
siis sina oma kapsad veel sööd.“ 

»Kas sa tahad neid õige enne juba lahutama hakata, 
kui nad pole veel paari pandudki?“ küsis nüüd ema va- 
hele, kes uksest sisse astus ja Lonni viimaseid ähvar- 
davaid ennustusi kuulis. ,,Sina, tüdruk, jäta teised ra- 
hule. Ise sa pole osand mehele minna, siis ära takista 
ka teist. Sina, Irma, ära kuula, mis tema räägib. Mui- 
dugi oleks ilusam ja säädsam, kui oleks kristliku kombe 
järele ka, nii et oleks kaks laulatust, ilmalik laulatus ja 
vaimulik laulatus. Kurja see igatahes ei teeks, kui 
oleks kaks. Pisut ikka kindlam, kui kaks. Kui ehk ju- 
mal enam nõnda ei aita kui enne, aga eks ta pisut ikkagi 
aita. Ometi ütlen sulle, et kui mees ei taha, et jumal 
teda aitaks, siis ära sina teda sundima hakka, sest naine 
peab mehe meelevalla all olema kõigis asjus. Ennem 
ikka ütle tänapäev jumalast lahti kui mehest, sest juma- 
la juurde võid sa alati tagasi pöörda, aga mehe juurde 
harva.“ 

»Aga mina jään ennem vanakstüdrukuks, kui et le- 
piks ilma laulatuseta,“ kinnitas Lonni. 

»Ei, lapsuke, sinul pidi ju peaasi auto olema,“ ütles 
ema. 

»Auto ja loorberid, vähemaga ei lepi,“ ütles Lonni 
emale nagu kiuste. 

Aga Irma leppis vähemaga, sest tema oli niikuinii 
rohkem juba saanud, kui ta kunagi oli osanud loota või 
unistada. Rudolf varustas teda kõigega, mida pidas 
tarvilikuks. Kõik need päevad enne registreerimist oli 
neil käimist, vaatamist, ostmist, tellimist, selgakatsu- 
mist ja kõik, mis valmis, rändas otseteed nende tule- 
vasse korterisse, sinnasamasse, kus nende vahekord oli 
alanud pettuste ja valedega. Aga Irma oli kõige selle 
juba unustanud või tal oli nüüd kõigest sootuks teine 
arusaamine: pettus ja vale oli sellepärast, et oli armas- 
tus, mis mõte oleks Rudolfil muidu olnud teda, Irmat, 
petma hakata. Selline oli Irma arusaamine nüüd. 

Ühte oleks ta ainult tahtnud: minna oma endisse 
või tulevasse asukohta ja vaadata seal nüüd ümber, vaa- 

data hoopis teiste silmadega kui siis, kui ta seal elas. 
Pealegi, ta oleks tahtnud kõike seda näha ja puutuda, 
mis oli sinna kogutud nende päevade jooksul, sest tal 
oli mingisugune salajane aimus, et seal peab olema 
palju sedagi, mida tema silm pole üldse veel näinud. 
Aga Rudolf oli järeleandmatu. 

»Sa kuulsid, mis su täditütar ütles,“ seletas ta Ir- 
male: ,,Peigmehed ei lähe võõraste daamidega kabi- 
netti, veel vähem oma korterisse.“ 

»Aga ma ei ole ju võõras,“ vaidles Irma vastu. 

»Tahad sa siis, et mina peaksin peigmehena mine- 
ma tuttava daamiga korterisse, kus mõtlen alata oma 
abielu?“ 

»Ma olen ju su tulevane naine,“ ütles Irma, nagu 
ei saaks ta millestki aru. 

»Ah sina ise nõuad minult, et mina peaksin nii- 
öelda vormilikult oma tulevase naisega juba enne abi- 
ellumist abielu rikkuma?“ küsis Rudolf. 

»Tähendab, sa kardad inimeste jutte?“ küsis Irma. 

»Ei, mu armas,“ vastas Rudolf, ,,ma juba ütlesin 
sulle, keda ma kardan: ainult sind, sest sina oled mulle 
kõige hädaohtlikum naine maailmas.“ 

»Milleks sa mind nõnda meelitad?“ küsis Irma na- 
gu etteheitvalt. 

»Või meelitan,“ kordas Rudolf nagu osatades. ,,Mi- 
nul on tõsine hirm nahas, aga sina ütled, et mina meeli- 
tan.“ 

»Tead, kallis, andesta mulle, aga mina ei saa sinust 
sagedasti hästi aru, praegu ka mitte. Mis hirm sul on 
või mida sa kardad, lihtsalt ei mõista sind,“ rääkis 
Irma. 

»Sina, mu armas, andesta mulle samuti, et ma sulle 
ma kardan abielu, õigem — ma kardan abielu sinuga.“ 

»Aga miks sa siis abiellud?“ küsis Irma, nagu oleks 
asi üsna lihtis niihästi temale kui ka Rudolfile. 

»Ma tahan, see on kõik. Ja et endalt võimalus võt- 
ta taganemiseks, selleks teengi ma nii suuri ettevalmis- 
tusi, et ei saaks oma tahtmist enam täitmata jätta. Sulle 
oli muidugi nii mõndagi vaja, aga vaevalt nii suurel 

määral või nii hädaliselt, nagu me seda oleme muretse- 
nud. Sa oled küll noor ja neis asjus vilumatu, aga kas 
sulle siiski ei paistnud, et pisut nagu oleks liig, mis me 
need päevad oleme teinud? Kõik need ostud, kinod, 
kohvikud, kontserdid, koogid ja kohvid likööriga või 
ilma? Juba see rahasumma, mis ma sulle esiteks kohe 
andsin?..,“ 

»Jah, see paistis mulle tõesti imelikuna,“ ütles Ir- 
ma, kuna ta ise tundis, kuidas tal süda sees värisema 
lõi, nagu oleks tulemas midagi saatuslikku. ,,Ma ei 
osanud temaga midagi peale hakata. Ostsin ja ostsin 
ning ikkagi ei saanud teine otsa. Murdsin oma vaest 
pead, et mis ma veel peaksin ostma, aga ei tulnud enam 
midagi meelde. Mõnel teisel poleks ehk sellest rahast 
jätkunudki, aga minule oli ta hirmus palju, sest minul 
pole teda kunagi olnud ja ma ei oska temaga ümber 
käia. Süda valutas, et vist olen ma liiga odavad asjad 
valinud, mis sinule põrmugi ei meeldi, sest sina tahtsid 
ehk kallimaid ja selleks andsidki mulle selle summa.“ 

» No vaata, mu armas, see oli hirm, mis selle sum- 
ma sulle pihku pistis,“ seletas Rudolf. ,,Ma isegi sain 
sellest alles pärast aru, kui jäin üksi ja kogusin mõtted. 
Midagi ebateadlikku pidi minus olema, mis ütles nõnda: 
ahah, sa ei taha selle kena tütarlapsega abielluda, s. t. 
sa ju tahad kõigest hingest, aga ise kardad oma taht- 
mist, noh, hea, siis küll, ma pistan sulle sellised riivid 
ette, et tee aga proovi taganeda! Ja nõnda siis hak- 
kaski sulle kaela sadama nagu küllusesarvest, just kui 
mina oleksin tõepoolest mõni põhjatu rikas. Aga ma ei 
ole ju. Sa ju ise nägid minu juures olles, et ma elan 
üsna tagasihoidlikult. Ja seda peame tulevikuski, kui 
me ei taha nii paljude viisil põhja minna.“ 

»Ma ei saa ikkagi aru, mis see siis kõik on,“ ütles 
Irma. 

»Mina ise ka mitte, vähemalt mitte täiesti,“ seletas 
Rudolf. ,,Aga ma katsun seletada — iseendalegi. Üks 
on igatahes kindel — ma kardan. Muidugi, kui seda 
üldse kartuseks nimetada, nagu mina seda teen. Õige 
sõna on ehk hoopis teisiti. Aga ükskõik, sõnades see 
küsimus ei seisa. Tegelikult puutub asi kõlblust: mina 

pelgan abielu, s. t. mitte just abielu üldse, vaid abielu 
sinuga kõlbluse pärast. Ja pane nüüd tähele, mis ma 
ütlen, sest see on alguses uskumatu rumalus, kuid 1õ- 
puks on tal ehk ometi pisut mõtet. Mina kardan sinu- 
ga, mu kallis, abielluda, sest et olen selleks liiga kõlb- 
line. Pea, pea! Ära ütle midagi! Ma tean, mis sa öel- 
da tahad. Sul on täiesti õigus, et minu elu tänini pole 
olnud ju kuigi kõlbline, otse selle vastand, nagu sinu 
omagi kogemused kuu aja jooksul sulle tõendasid. Aga 
ometi pole asi nõnda, nagu sina arvad, sest sina arvad, 
nagu arvavad kõik inimesed ja nagu arvab sellepärast 
jumalgi, kuid jumal on ikka inimesest, eriti minusugu- 
sest mehest valesti aru saanud. Sellepärast kordan ma 
uuesti sinu, kõigi inimeste ja nende jumala arvamuse 
vastu: mina kardan sinuga abielluda oma kõlblise 
tundmuse pärast. Muidugi, ka sina oled kõlbline, hir- 
muäratavalt kõlbline, aga sina ei tea veel, mis lugu sinu 
kõlblusega õieti on. Mina ka ei tea ja see sinu kõlbluse 
mitteteadmine ongi minus äratanud minu kõlblise tund- 
muse sellise hooga, et ta ajab mulle hirmu peale. Ja 
ma küsin endalt nõnda: mis on minu senine elu kõlb- 
lisest vaatenurgast? Miks olen ma elanud tänini nii 
ebamoraalselt, nagu kõik arvavad? Kas tõesti sellepä- 
rast, et ma olen nii-öelda raiskunud inimene? Ei! 
otse selle vastu: olen elanud ebamoraalselt suurest mo- 
raalsusest, suurest kõlblusest.“ 


»No kuule, kallis, sa...“ tahtis Irma vahele öelda, 
kuid Rudolf takistas teda ja rääkis edasi: 


»Jäta, jäta! Ära nüüd sega, muidu läheb mul kõik 
segi. Mul on praegu peas kõik selge. Sa tead, mis on 
üks hea asi sinuga olles: mina saan iseendast palju pa- 
remini aru kui üksi või teistega olles.“ 

»Aga mina kaotan enda hoopis, kui olen sinuga, kal- 
lis,“ ütles Irma. ,,Nii kui olen sinuga, mind nagu ei 
olegi ja oled ainult sina, aga et ma ometi ei saa sina 
olla, siis ei ole lõpuks enam midagi, mitte midagi. Ma 
kuulan praegu sind ja...“ 

»Ei, kallis, otse ümberpöördult — mina kuular 
praegu sind,“ ütles Rudolf. 

Nad hakkasid mõlemad naerma, nagu olekski kõik 
ainult nali. Aga siis seletas Rudolf: 

»Sina eksid, mu armas, kui sa arvad, et minu juures 
olles kaotad iseenda ja tahad olla mina või minuga 
kokku sulada...“ 

»Ei eksi, kallis, ei eksi!“ hüüdis Irma. 

»Küllap juba eksid,“ vastas Rudolf. ,,Minu arva- 
tes on asi vastupidine: minuga olles tundub sulle, et 
mina kaon ära ja sulan sinuga ühte. Nõnda on see. Ja 
see olekski loomulik, kui sa mind pisutki armastad.“ 

»Pistaksin su kas või siinsamas kinni,“ naeris Irma. 

»Kuulsid sa nüüd oma sõnu?“ ütles Rudolf. ,,Sina 
pistaksid minu kinni, mitte aga ei soovi, et mina pistak- 
sin sinu. See on kogu seletus. Meie oleme ikka veel 
üsna algelised loomad — tunneme teise lähedust õieti 
ainult siis, kui oleme ta oma kõhtu pannud, nii et võime 
teda seedima hakata.“ 

»See on hirmus!“ hüüdis Irma. ,,Aga ma ei mõtle 
ju seda, kui ma ütlen, et pistaksin su kinni.“ 

»Aga mis sa siis mõtled?“ 

»Ma ei tea õieti isegi, mis ma mõtlen,“ vastas Ir- 
ma. ,,Mõtlen, et poeksin sulle ligi, ligi, kas või sinu 
sisse kohe, nii et mind ei olekski, nii et me oleksime 
üks.“ 

»Tähendab — mitte krokodill ei taha metskitse 
süüa, vaid metskits tahab, et teda söödaks ja krokodill 
alistub lõpuks metskitse tungivale soovile, nõnda arvad 
sina?“ 

»Ma ei arva enam midagi,“ naeris Irma, ,,mul on ai- 
nult sinu juures hea olla ja sellest aitab. Pista sina 
mind kinni või las mina pistan sinu, teeb üks välja, ai- 
nult et oleks hea ja veel parem.“ 

»Kui meil on liiga hea, siis saavad jumalad meile 
kadedaks, öeldakse, ja see ongi, mis mind mõtlema 
ajab. Aga oma mõttelõnga olen sootuks kaotanud.“ 

»Ära mõtle üldsegi, see on kõige parem,“ andis 
Irma nõu. 

»See on sama hea kui öelda, et ära tunne üldsegi. 
Aga kuis me siis teineteist seedime, kui me ei tunne ega 
mõtle? Olgu kuis on, aga päris krokodillid me ometi 

enam ei ole, nii et peaksime oma kaaslase, keda armas- 
tame, otseteed kinni pistma, s. t. kõhtu panema. Meie 
teeme seda pisut teisiti, sest meil pole enam krokodilli 
hambaid, lõuga ega kõhtugi. Meie teeme seda vaimselt, 
hingeliselt, moraalselt, kõlbliselt — nõnda teeme meie. 
Kui hakkame kedagi armastama, siis hakkame teda ka 
õilsalt seedima, nagu see meile kohane, kel pole enam 
krokodilli lõugu. Oled sa tähele pannud, kui jutukas 
olin mina sinuga juba algusest saadik? See oli tõen- 
duseks, et mina juba armastan ja katsun hakata sind 
seedima. Ning kui ei suutnud sind seedida, sest sina 
andsid mulle kastruliga pähe, siis...“ 


»Kallis, kuidas sa sellest küll räägid!“ hüüdis Ir- 
ma Õõrnutsevalt, nagu tahaks ta oma tookordse sammu 
heaks teha, ja surus end vastu meest. 


»Palun, ära nüüd sega, mul tuleb uuesti kõik meel- 
de,“ ütles Rudolf. ,,Asi pole selles, kuis ma sellest rää- 
gin, vaid kuis see oli. Aga oli ju nii, et mina rääkisin 
sulle maad ja taevad kokku, olin raske kõhuhaige ja 
kippusin jääma ka vaimuhaigeks, sest kauake see vaim- 
gi vastu peab, kui kõhtu tuleb nii kuumaga kompressi- 
tada.“ 


»Ja ometi oli see nii ilus, kui nüüd sellele tagasi 
mõelda!“ ohkas Irma. 

»See ongi see kõige ilusam siinilmas, see seedima 
hakkamine, see nii-öelda söömahakkamine, kui isu aina 
kasvab ja isuga illusioonid, pettepildid, viirastused, 
kangastused. Ma mõtlen nimelt vaimset või hingelist 
seedimist. Aga siis tuleb silmapilk, kus tunned, et ei 
jaksa enam — et ei suuda seda seedida, mida nii väga 
tahaksid. Siis tulebki vägivald ja kastruliga pähe vala- 
mine, siis tulevad pussid ja püssid, vesi ja mürk, nöör 
ja veerevad rattad, kui ei jõuta enam vaimselt ja hinge- 
liselt seedida. Sest inimene ei tapa ei iseend ega teist 
sellepärast, et miks see või see läheb selle või sellega, 
vaid — miks tema ise ei suuda seda või seda vaimselt 
ja hingeliselt ära seedida. Inimene tapab sellepärast, 
et ta tunneb oma hingelist ja vaimset nõrkust, ja nõnda 
astub ette krokodill, kes töötab lõugade ja hammastega. 

Mina valisin krokodilli lõugade ja hammaste asemel 
abielu.“ 

»Fui, kallis!“ hüüdis Irma. ,,Nõnda ei peaks sa 
meie abielust enne abielu rääkima.“ 

»Muidugi ei peaks,“ nõustus Rudolf. ,,Aga see ei 
ole haavav ei sinule ega meie abielule, vaid ainult mi- 
nule, kui ta üldse on haavav. See tähendab ainult nii- 
palju, et kui inimene ei suuda enam seedida, muidugi 
vaimselt ja hingeliselt, siis tema muutub kas kurjategi- 
jaks või moraalseks, kõlbliseks. Mina muutusin kõlb- 
liseks, sest abielu on kõlbline asutis. Või ei ole, mis 
sina arvad?“ 

»Abielu on minu arust ainult armastus,“ arvas 
Irma. 
»Kui ta oleks ainult armastus, siis poleks ta mitte 
kõlbline, sest armastus ei ole kõlbline asi,“ ütles Ru- 
dolf. ,,Mina olen oma eluajal küllalt armastanud, aga 
kõik arvavad, et mina olen ebakõibline, sinagi arvad 
seda, vähemalt arvasid.“ 

»Armasta ainult mind, siis oled kõlbline,“ ütles Ir- 
ma paluvalt. 

»Tüdruk, sinus tõstab pead egoism, ja see pole kõlb- 
line tundmus,“ seletas Rudolf. ,,Mina olen armastanud 
ilma egoismita, aga ka see polnud kõlbline, nii et olgu 
armastus egoismiga või ilma selleta, ikka pole kõlbline. 
Kõlbline on ainult abielu ja seda ka egoismiga või ego- 
ismita. Mina armastasin ebakõlbliselt, sest et ma kart- 
sin oma kõlblust, nagu ma juba kord ütlesin...“ 

»Ma mäletan küll, et sa midagi selletaolist juba 
kord ütlesid, aga ma ei saanud sellest ei siis midagi 
aru, ega saa ka nüüd,“ seletas Irma, nagu tahaks ta läbi 
lillede öelda, et ei maksaks arusaamatust asjast enam 
edasi kõnelda. Aga mees ei võtnud seda õrna vihjet 
kuuldavaks, kui see vihje üldse oli olemas, vaid ütles: 

»Sest pole midagi, et sa aru ei saa, aga sa tahad vä- 
hemalt kuulatagi, kui mina seda sulle ütlen. Sest sa 
oled alles noor ja usud, et sõnadega võib midagi öelda. 
Aga sõnadega ei saa midagi muud teha kui aga oma 
tundmusi vaigistada, oma mõtteid laiali ajada. Ongi 
parem, kui sa ei saa aru, sest asjad, millest ma räägin, 

ei kõlba veel sinule. Et sa aga siiski valmis oled mind 
kuulama, tõendab sinu armastust minu vastu, sest mina 
ei räägi praegu niipalju sinu kui iseenda pärast. Kuid 
minu kaudu puutuvad need asjad ka sind, puutuvad 
meie abielu. Aga mitte meie armastust. Sellega pole 
minu rääkimisel midagi tegemist.“ 

»Kui sa oma sõnadega meie armastust ei puutu,“ üt- 
les Irma, ,siis räägi mis tahes, ma kuulan sind hea 
meelega, aga kui sa mõtled hakata armastust kahtlus- 
tama, siis...“ 

»Ei, mu kallis, armastus jääb, see on, puutumatu,“ 
kinnitas Rudolf. ,,Mina ise armastan armastust, kui 
nõnda võiks öelda, üle kõige maailmas ja sellepärast 
võid sa üsna julge olla. Ja kui on õige armastus, kui 
on õige armastuse armastus, siis ei hakka tema peale 
ükski sõna, sest ta on sõnadest olenematu. Loom ju ka 
armastab, taimgi armastab, ja kui loodusteadus endise 
kiirusega edasi areneb, siis tõendame varsti, et ka kivid 
armastavad — et armastab õhk, eeter, puht-tühi ruumgi. 
Aga kus on taime, kivi või tühja ruumi sõnad? Loom 
veel häälitsebki, nii et sellest aitaks armastuseks. Aga 
taim, kivi ja tühi ruum ei tee ju häält. Usu, kallis, ini- 
mene tõendab tingimata kord, et kus enam midagi ei 
ole, seal on ideaalne armastus — niisugune imelik loom 
on inimene. Mis aga puutub minusse, siis mina pole 
kunagi tühja ja päris vaikset ruumi armastanud, mulle 
ajab ta isegi pisut nagu hirmu peale. Sellepärast olen 
ikka neid otsinud, kes häälitsevad — räägivad, naera- 
vad, nutavad, karjuvad. Olen otsinud niisuguseid, kes 
arvavad, et neil polegi elus muud ülesannet ega otstar- 
vet, kui et nad pisut räägivad, nii-öelda pisut lobisevad, 
pisut lõbutsevad, pisut naeravad, pisut nutavad ja siis 
kõigega endastki mõistetavalt lepivad, ühe sõnaga — al- 
luvad oma pisitillukesele ja tühisele saatusele. Inime- 
sed, kes seda nägid, pidasid mind ebakõlbliseks ja mina 
ise pidasin end sellekssamaks. Kuid sina, mu kallis, 
tegid mulle selgeks, et eksivad inimesed ja eksin ka 
mina ise. Mitte et mina olen ebakõlbline, ei elanud ma 
nõnda, vaid et ma olin kõlbline. Mina elasin nendega, 
kes ei ole kõlblusest põrmugi huvitatud või kes mängi- 

vad, nagu nad ei oleks. Mina elasin nendega sellepä- 
rast, et nõnda oli kõige kergem, sest nendega kokku 
puutudes ei tulnud mul kunagi kokku puutuda oma sü- 
dametunnistusega, oma kõlblise tundmusega. Olin ela- 
nud ja armastanud ning võisin iga silmapilk kõik kat- 
kestada, ilma et oleksin pidanud endale kõlbliselt ette- 
heiteid tegeraa. Ma pole ühtegi süütut tütarlast või 
truud abielunaist ära meelitanud. Tänini arvasin, et 
see sündis sellepärast nõnda, et mul pole luulelisi lok- 
ke, põrisevat bassi ega romantilist baritoni ja et ma 
kartsin sissekukkumist, s. t. fiaskot, nii-öelda äpardu- 
mist, mis oleks häbistav ja alandav iseenda ja teiste ees. 
Aga ma teadsin ju ometi ammugi, et suurem hulk fias- 
kosid ei tule bassipõrina või lokiluule puudusest, vaid 
lihtsalt rahanappusest. Miks ma siis oma raha liikuma 
ei pannud? Miks ma vaatasin pealt, kui teised seda 
minu ümber tegid, võrgutades neitsisid ja vooruslikke 
noori naisi? Puudus mul lugupidamine neitsilikkuse 
ja vooruslikkuse vastu? Miks ma ei teinud ammugi 
seda, mis ma praegu teen sinuga? Miks ma ei kalla- 
nud mõnda süütut last üle oma küllusesarvest?“ 

»Sa ei tahtnud temaga abielluda, sellepärast,“ ütles 
Irma. 

»Ah, armas laps, abiellumiseks pole kuigi palju 
raha tarvis, küll aga armastuseks,“ rääkis mees. ,,Ja kui 
mina armastust armastasin ning ometi oma küllusesarve 
ei avanud neitside ja vooruslikkude naiste ees, siis ai- 
nult suurest kõlblusest, see on mul nüüd selge. Kui 
mul oleksid looduselt ei tea kui luulelised lokid või põ- 
risev bass, mis nii väga võluvad noori tütarlapsi või 
. vooruslikke naisi, siis neidki vahendeid poleks ma jul- 
genud kasutada, oleks mul olnud nii kõlbline südame- 
tunnistus nagu praegu. Sa ju nägid isegi, mis minuga 
sündis, kui mul oli tegemist sinuga. Ma ju mõtlesin 
välja oma kõhuvalu ja kompressi, mis olid ehk rohkem 
väärt, kui nii mõnegi mehe raha või lokid, aga mis ma 
sellega saavutasin? Ma rääkisin sulle isegi ristikheina 
lõhnast ja võlusin su peaaegu täiesti, ma panin su us- 
kuma, et sa saad jumalaks, kui kummardud minu juur- 
de, lohutades mind mu kõhuvalus ja kuumas kompres- 

sis, aga mis ma sellest sain? Ei midagi! Ah jaa, mu 
armas, kas sa ei ütleks mulle nüüd, kus see enam sind 
ei tarvitse haavata ega häbistada — varem pole ma jul- 
genud sinult seda küsida —, kas sa ei ütleks mulle: 
läks su süda tol korral kummardumisest tõesti halvaks 
või oli sul mõni muu põhjus ärajooksmiseks? Ma ei 
küsi sinult, mis muu põhjus, vaid ainult — kas oli mõni 
muu põhjus?“ 

»Oli, kallis,“ vastas Irma, olles mehele südamepõh- 
jani tänulik, et see nõnda küsis, mitte teisiti. 

»No vaata, siis olen ma kõik õieti mõistnud,“ jätkas 
Rudolf. ,,Mis ma aga varemalt iseendast selle juhtu- 
muse kohta seletasin, nimelt — nagu poleks ma oma 
tõotuse või lubaduse tõttu siis käsi vaiba alt välja võt- 
nud, siis polnud see seletus mitte üsna õige või täpne: 
mina jätsin oma käed siis vaiba alla kartusest, et nii- 
pea kui ma nad sealt välja võtan, sünnib paratamatult 
kohe midagi, mis viib mind varem või hiljem kokku 
oma südametunnistusega, oma —kõlblustundega. See 
kartus oli ainukeseks takistuseks. Ja et mu kartus oli 
põhjendatud, tõendab sinu tunnustus, et sinul ei läinud 
süda pahaks, vaid oli mingi muu põhjus. Mina teadsin 
ja tundsin, vähemalt aimasin siis, et sina võtad iseen- 
nast alles tõsiselt, eriti kui armastad, ja et armastus tä- 
hendab sinule alles abielu, s. t. kõlblust. Ja kuna mina 
tundsin ainult ebakõlblist armastust, siis sa võid isegi 
arvata, mis siis oleks sündinud, kui ma poleks sugugi 
kartnud ja oleksin oma käed vaiba alt välja võtnud.“ 

»Siis me oleksime pärast abiellunud,“ ütles Irma. 

»Aga mina poleks pärast abiellunud, selles see asi 
ongi,“ seletas Rudolf. ,,Ma pole ju ühegagi pärast abi- 
ellunud.“ 

»Siis ma oleksin endale otsa peale teinud, aga sind 
ma poleks ikkagi süüdistanud.“ 

»Mina ise oleksin end süüdistanud ja see oleks ras- 
kem olnud kui teise süüdistus.“ 

Milles siis sina oleksid süüdi olnud, kui mina ise 
tahtsin?“ küsis Irma. 

»Tahtsid sa tõesti siis, et ma oma käed oleksin vai- 
ba alt välja võtnud?“ küsis Rudolf vastu. 

»Tahtsin ja isegi ootasin ning olin pettunud, kui 
mitte midagi ei sündinud, nüüd võin ma seda sulle 
öelda. Mul hakkas lõpuks hirmus häbi, et ma nõnda 
seal kummargil asjata ootasin, ja siis ma jooksingi ära. 
Aga pea oli mul tõepoolest üsna segi ja süda lõi harva 
pamp, pamp, pamp.“ 

»Aga mida sa siis õieti ootasid?“ küsis mees. ,,Kui 
oled kõik muu öelnud, siis ütle veel ka see.“ 

»Ma ootasin, et sa võtad ja suudled mind kuklasse, 
kus pidi olema kõige kangem ristikheina lõhn,“ vastas: 
Irma. 

»Mitte midagi muud?“ päris mees. 

»Ei midagi muud,“ kinnitas neiu ja küsis: ,, Aga 
mida siis veel?“ 

»Selleks, et sind kuklasse suudelda, mul polnud va- 
jagi käsi vaiba alt välja võtta,“ ütles Rudolf, ,,sest su 
kukal oli mulle nii lähedal, et kui oleksin ainult pisut 
oma pead kergitanud, siis olekski mu suu sinu kuklas 
olnud. Aga ma ei teinud sedagi, nii suur oli mu hirm 
oma kõlblise tundmuse ees.“ 

»Kas siis kuklasse suudlemine on nii kõlblusevas- 
tane?“ küsis Irma. 

»Ja muidugi,“ vastas Rudolf. ,,Väga! Suudlus 
ükskõik kuhu on kõlblusevastane, sest ta tekitab himu 
ja himud, kas on või lähevad kohe kõlblusevastaseks. 
Ja et mina selles kõiges oleksin süüdi olnud, selles pole 
vähimatki kahtlust, sest sina mõtlesid ainult suudlust 
kuklasse, aga mina mõtlesin palju enam. Pealegi, ega 
sina ise ei mõelnud seda kuklasuudlustki, vaid mina 
viisin su oma valede ja pettustega sinnamaale, nii- 
öelda võrgutasin su ilma lokkideta ja rahata, kasutasin 
sinu vilumatust, lihtsameelsust ja süütust, nii et isegi 
see kuklasuudlus oleks jäänud minu hingele, muust 
hoopis rääkimata. Õnneks päästis mu ainult kartus, et 
nii kui suudlen sind korra kuklasse, siis hakkan ka mu- 
jale suudlema, ja niipea kui hakkan mujale suudlema, 
siis ei tulegi enne lõppu, kui kokkupõrge kõlblustun- 
dega ongi käes. Tänini olin oma elus nõnda seadnud, 
et minu kõlblustunne elas neitside ja vooruslikkude 
naistega, mina ise aga nii-öelda õdedega...“ 

»Kallis, sa ei peaks mulle praegu neid asju meelde 
tuletama,“ ütles Irma. 

»Muidugi ei peaks, sest see on sigadus, et ma sel- 
lest kõigest sinuga räägin. Aga siingi on põhjuseks 
vististi ainult minu kõlblus. Ma püüan sulle näidata, 
milline vilets ja närune loomake on see mees, kellega sa 
tahad abielluda, nii et sa pärast ei võiks mind süüdista- 
des öelda: kui kahju, et ma sind õigel ajal ei tundnud, 
ma poleks tõesti sinuga mitte abiellunud. Sest mis ai- 
tab, et oled rikas ja seltskonnas lugupeetud, kui oled 
ometi tühine näru, kes ei saa niigi palju oma südame- 
tunnistusest ja kõlblustundest võitu, et oleksid võinud 
võrgutada süütuid tütarlapsi ja vooruslikke naisi. Ning 
pane tähele, mu armas: selline süüdistus, ükskõik mil- 
lise naise suust, on kõige loomulikum. Auasjaks pole 
see, kui paljusid see või teine mees on võrgutanud, vaid 
kelle ta on võrgutanud. Ja kõige suurema au toovad 
ikka noored neitsid või vooruslikud naised, kes lõpeta- 
vad otsa-peale-tegemisega, nagu sina seda ütlesid. Mees, 
kes võib nõnda naistele otsa peale teha, on õige mees ja 
tema väärib ikka armastust. Mina olen selle vastand. 
Mina olen otse loomusunniliku hirmuga hoidunud nais- 
te eest, kes võiksid enesele otsa peale teha. Selles ongi 
minu kõlblus.“ 

»Ja ometi said ühe niisugusega kokku,“ naeris 
Irma. 

»Jah, ja ometi sain temaga kokku,“ kordas Rudolf. 
»Sellest võid sa siis mõista, millises hädas ma olen.“ 

»Aga nüüd sa ju abiellud,“ ütles Irma, lisas aga 
kohe juurde: ,,Ah jaa! Sa ju ütlesid ise, et kardad 
alles ja loodad, et ehk pääsed veel kuidagi.“ 

»Ei, seda ma ei ole sulle veel öelnud, aga mõelnud 
olen ma küll,“ rääkis Rudolf. 

»Mõtled sa tõesti seda?“ küsis Irma ja hakkas naer- 
ma, aga häälest tundus, et tal ei ole põrmugi naerutuju. 

»Jumala eest mõtlen,“ kinnitas Rudolf. ,,Mitte 
nõnda, et otseteed, et kas saaks s'ust kuidagi lahti...“ 

»Usu, kallis, meie abielust ei tule midgai välja, kui 
me veel kaua nõnda räägime,“ ütles Irma vahele. 

»Kuidas ei tule?“ küsis Rudolf nagu hirmunult. 
»Ega sa ometi ümber hakka mõtlema? Või kadus 
sul armastus minu vastu, kui kuulsid, milline kõlbline 
loomake ma olen? Tahaksid sa tõesti, et ma oleksin enne 
sind juba mõne neitsi võrgutanud ja õnnetuks teinud?“ 

»Ah, kallis, kallis!“ ohkas Irma. ,,Kui sa teaksid, 
mis sa minuga nõnda teed. Mina lubasin tädi juures 
sinu tol korral tükkideks kiskuda, aga nüüd sina kisud 
minu.“ 

»Ma armastan sind, see on sellepärast,“ seletas Ru- 
dolf. ,,Ma värisen sinu õnne pärast, sellepärast ei tea 
ma, mis ma teen. Sest sa pead ometi mõistma, et see 
minu kõlbline kartus, millest ma räägin, ei muutu selle- 
pärast ometi olematuks, et me abiellume. Mina ühelt 
poolt ootan seda abielu, nii et ei jõua ega jõuagi teda 
ära oodata...“ 

»Vii mind enda juurde, ootame seal,“ palus Irma. 

»Ei, mu armas, see oleks viimse lootusesädemekese 
kustutamine,“ vastas Rudolf. 

»Mis lootusesädemekesest sa räägid?“ imestus Ir- 
ma, omal värin südames. 

»Ma olen vististi pisut aru kaotanud, kui otsustada 
minu tegude ja sõnade järele,“ rääkis Rudolf. ,,Ma ei 
jõua meie abielu ära oodata, aga ometi on tundmus, et 
oleks hea, kui seda abielu ei tulegi. Et kui juhtuks 
äkki midagi niisugust, mis katkestaks meie abiellumise 
võimaluse, pealegi nõnda, et see ei oleneks meist kum- 
mastki, ei sinust ega minust.“ 

»Mis võimalus see niisugune sinu meelest siis 
oleks?“ küsis Irma nagu asjalikult. 

»Ma ei tea midagi konkreetset,“ vastas Rudolf. 
»Mujal ilmas võiks see olla mõni maavärisemine, tule- 
purskamine kuskilt mäest, suur veeuputus või hävitav 
torm, aga meil neid asju ei ole. Meil on ainult jumal 
oma piksega, kuid kust võtaks jumal piksegi nii hilja 
sügisel. Siis mõtlen äkki, et mis siis, kui see oleks mõ- 
ni kuul, ja nüüd meenub see noormees seal kinos, kes 
armastab ja on vagane kui lammas...“ 

Irma tahtis karjatada, aga ei saanud, ta ainult tun- 
dis, kuidas tema jalad lõid nõtkuma. Tähendab, tema 

aimas sel õhtul õieti: Rudolf kardab Eedit, kardab 
tema, Irma õnne pärast. Aga seda ei või sündida, Irma 
ei lase, ei luba. Ennem tehku ta Irmaga mis tahes, aga 
Rudolfi ei tohi ta puutuda. Irmal on kergem Rudolfi 
eest surra kui ilma temata elada, see on tal nüüd selge. 

»Aga muidugi, midagi selletaolist ei sünni,“ jätkas 
Rudolf samal ajal, kui Irma oli iseendaga ametis. ,,See 
võiks sündida ainult siis, kui imed oleksid võimalikud,“ 

»Kas sina ei usu siis imesid?“ küsis Irma. ,,Kas see 
ei ole ime, et me kahekesi siin nõnda kõnnime ja kõne- 
leme?“ 

»See juba võiks olla,“ vastas Rudolf. ,,Aga arvad 
sa siis tõesti, et kui oleme alles jaluli ühe ime otsas, et 
samal ajal lendab sulle teine ime pähe või südamesse? 
Ei, mu armas tüdruk, imed pole nii sagedased. Hädad 
käivad karjas, aga imet ei saa suurem hulk üldse nähagi, 
sureb ilma ainsa imeta. Kui siis meile on üks ime juh- 
tunud, siis peame sellega leppima vististi kogu eluaeg. 
Nii et meil on oma ime käes ja nüüd läheb kõik tuntud 
rada mööda. Meie ripume sel määral teineteise küljes, 
et me abiellume tingimata. Aga sind enda juurde viia, 
et oleks kergem meie abielu oodata, ma siiski ei või. 
Sest nüüd pole mul kõhuvalu ja käed pole ka teki all 
kõvasti kinni. Ma hakkaksin tingimata sind suud- 
lema*1 

»Suudle mind!“ palus Irma ja jäi pimedas peatuma. 

»Ja kui kord hakkaksin, siis ei lõpetakski enam,“ 
jätkas Rudolf, kui oli suudelnud. 

»Veel, veel, mu kallis!“ mangus Irma ja sirutas suu 
mehe poole. 

»Ning nõnda seoksin oma siidametunnistuse, oma 
kõlblustunde sinuga paratamatult,“ lõpetas Rudolf 
oma seletuse, ,,ja mul poleks enam mingit pääsu. Selle- 
pärast las ma ootan veel mõne päevagi oma elu teist 
imet.“ 

»Annaks jumal, et see teine ime ei tule!“ hüüdis 
Irma. 

»Annaks jumal, et esimene kestaks võimalikult 
kaua,“ vastas Rudolf. 

XIV. 


Kõik läks nõnda, nagu Rudolf tol korral oli ennus- 
tanud, kus ta katsus oma mõrsjale arusaadavaks teha, 
et see riskib abielluda hädaohtlikult kõlblise isikuga, 
kes võib tunda südametunnistusepiinagi: ei tulnud 
enam mingit uut imet, nii et pidi leppima olevaga, s. t. 
armastusega, mis ühendas neid määratud päeval abi- 
eluks. 

See abielu oli õieti kõigile pettumuseks peale abi- 
eluliste eneste, vähemalt esiotsa. Tädi Annast ja tema 
tütrest Lonnist on juba teada, mis nemad arvasid abi- 
elust, kui pole enne laulatust. Lisaks võiks öelda veel, 
et Lonni muutus abiellumispäeva lähenemisega oma ar- 
vamustes aina radikaalsemaks ja kinnitas lõpuks, et abi- 
elu ilma laulatuseta on hullem kui laulatus ilma abielu- 
ta. Ja keegi ei võinud öelda, et tema arvamus oleks ol- 
nud põhjenduseta. Sest tänapäev on ju ilmas nõnda, et 
laulata või ära laulata, ikka kipuvad abielud lörri mi- 
nema, isegi elatanud inimeste käes, noortest ja keskea- 
lisist hoopis rääkimata. Aga paljuke on lörriläinud 
laulatusi? Väga vähe, hoopis vähe. Sellepärast on pal- 
ju tähtsam kinni hoida laulatusest kui abielust, et oleks 
ometi midagi, mis jääb, et oleks midagi kindlat. Jah, 
kui see oleks Lonni teha, kes hakkab juba vanadusest 
tigedaks ja õelaks minema, siis tema seaks laulatused 
sisse kas või hoopis ilma abieluta. Kuidas seda just tu- 
leks korraldada, see pole tal veel päris selge, aga üks on 
kindel: auto ja loorberid ei tohiks puududa. 

Ka Irma emal Kalmu popsionnis langes süda soo- 
tuks ära, kui ta sai linnast tütre ja tulevase väimehe pil- 
did ühes teatega, et nende registreerimine toimub siis 
ja siis ja seal ja seal. Tule jumal appi! Ja laulatusest 

mitte sõnagi! Mis ta vanainimene sinna linna siis nii 
kauge maa tagant otsib, kui ei ole laulatust kas või õpe- 
taja juures koduski? Ja pisarsilmil kujutles ema, mis 
küll oleks olnud, kui nõnda oleks tulnud, et Irma oleks 
ühes peigmehe ja saatjatega ilmunud kodukoha kiri- 
kusse otseteed linnast rea autodega, mis üleni mustas 
poris, kuid pruut üleni valges. Jah, kui tõesti midagi 
niisugust oleks sündinud, siis oleks Irma ema tundnud, 
et jumal taevas elab alles ja laseb oma päikest paista 
mitte ainult õelatele, vaid ka õiglastele. Vähemalt lin- 
naski peaksid nad ikkagi laulatama, kui peigmees on 
põhjatu rikas, nagu õde Anna kirjutab, sest rikkad ar- 
mastavad jumalat ja jumal õnnistab neid. Aga ei see 
või head tähendada, et rikas inimene nõnda jumala ja 
tema koja unustab, otsustas ema lõpuks. Iseasi, kui 
oleks vaene, siis kannaks ehk jumala vastu viha, et miks 
ta nii vaene, ja jätaks südametäiega laulatusele mine- 
mata. 

Ja ema ei sõitnudki linna, vabandas hädise tervise- 
ga. Nõnda ilmus Irma sootuks ilma omasteta ja sugu- 
lasteta abiellumisbüroosse, sest tunnistajad olid kõik 
mehe poolt. Tädi Anna ja Lonni, kui ei saanud laula- 
tusele, siis oleksid läinud vähemalt registreerimiselegi, 
aga keegi ei kutsunud neid. Nõnda oli üks neist pesu 
pesemas ja teine kompvekke pakkimas, kui Irma pandi 
Rudolfiga paari. 

Aga Lonni ütles sama päeva õhtul emale, kui asi ju- 
tuks tuli, et tema imestab enda siniseks või hakkab tu- 
levikus oma vanu kalosse kompvekkide asemel lutsi- 
ma, kui niisugusest abielust midagi välja tuleb. Kui 
ainult mõelda, mis kõik pidi olema ja tulema ja mis ne- 
mad oma tuttavatele rääkinud ja lubanud, kõlistades 
peaaegu juba kirikuvõtmeid oma käes! Kas ka nüüd 
ema ei usu, et Irma on kui uss urus, kellest sa kunagi 
ei tea, millal või millega ta sind salvab? Ajab aga kõik 
Rudolfi kaela: see nende isiklik asi, millega teistel 
pole pistmist. Mis ajast saadik abielu on isiklik asi? 
Armukest elada on isiklik asi, aga mitte abielluda. Kui 
on isiklik asi, milleks siis registreeridagi. Kas Irma 
läks end enne registreerima, kui kauples enda üksiku 

juurde, nagu oleks ta kõigega nõus? Noh, eks läinud 
nüüd ka ilma registrita, kui on isiklik asi, mida aetakse 
kahekesi. Ei, va vennike, abielulahutuski pole isiklik 
asi, veel vähem siis abielu. Abielu on nagu kompvekki: 
kui tehakse, siis on avalik asi, aga kui süüakse, siis isik- 
lik. Ainult nii palju on vahet, et abielu ei sööda, vaid 
peetakse või elatakse, seni kui tuleb surm või lahutus, 
mis on jällegi avalikud asjad, sest ühel on pärjad ja 
puusärk, teisel kohus ja advokaadid. 

Rudolfi sõpradel ja tuttavatel olid tema abieluga 
omad hädad. Mitte et nemad just oleksid tema ainult 
registreeritud abielu heaks kiitnud, aga suurt numbrit 
nad sellest igatahes ei teinud. Muidugi oleks viisakam 
olnud, kui pärast sellist elu, nagu Rudolf oli elanud, 
oleks mindud kirikusse end puhastama või ravima, nii 
et kõik oleksid näinud, kuidas vana saast aetakse jumala 
ja inimeste ees avalikult maha ja sünnitakse uuesti, kui 
nõnda võiks öelda, värskest verest ja vaimust, sest et 
alatakse uut elu. Ometi ei pandud eriliselt imeks, et 
see nõnda ei sündinud, sest kõik teadsid, et Rudolfil on 
napakas viis kohe rääkida usust, niipea kui teised tegid 
juttu kirikust. Ainus, mida tähendati, oli, et Rudolf on 
juba neis aastais, kus usuasjade üle hakatakse kainelt 
ja reaalselt mõtlema; aga temasse aastad nagu ei mõju- 
gi, nii et tema võiks ehk isegi sellega toime tulla, et 
laseb end mattagi kirikuta, nagu oleks ta ei tea mis või 
kes. 

Peaasi, mis Rudolfi sõpradele ja tuttavatele, eriti 
naisperele, rahu ei andnud, nad otse nagu mõistatuse 
ette seadis, oli see, et ta abiellus kellegi Irma Vainuga. 
Sest kes ta oli, mis ta oli või kust ta tuli? Omastest 
polnud registreerimisel kedagi, tähendab — ei tihatud 
neid näidata. Aga mis oli selles tüdrukus endas, et Ru- 
dolf just tema valis? Oli ta eriliselt ilus või šarmikas? 
Kui ometi keegi oleks sellest aru saanud! Aga mitte 
keegi! Oli tal konti või kuju, oli tal erilist joont 
või jumet? Vahest ehk ainult pisut jumet. Kuid seegi 
oli kultiveerimata, ilma igasuguse ravita, nii et mõjus 
pisut nagu kasimatuna. Jah, just seda sõna tarvitas 
keegi proua, kel kaks täiskasvanud tütart, üks saledam 


181 


kui teine, teine kultiveeritum kui esimene, mõlemad 
hoolega ravitud. Aga neid Rudolf ei näinud, tantsis 
nendega, aga ei näinud siiski. Ometi olid tüdrukud kui 
osjad ta käte vahel. Ah, imelikud on inimesed ja asjad 
tänapäev! 

Rudolfi teo ainukeseks seletuseks jäi lõpuks see, et 
ta oli niikaua elanud ulaelu, ilma et oleks lähemalt kok- 
ku puutunud kultuursete elementidega viisakate naiste 
näol, kes oleksid teda hingeliselt õilistanud ja kehali- 
selt ravinud parajuse ja korralikkuse piirides. Aga 
nüüd oli tema maitse laostunud, kultuursed tarvidused 
kängunud, viisakast naisest arusaamine ja lugupidami- 
ne langenud, nii et ta õieti kõlbaski mõnele Irma Vai- 
nule, mitte seltskonnadaamile. Sellepärast polnud eri- 
liselt midagi kahetseda ja oleks võidud päevakorras 
edasi minna, kui mitte tulevikus vajadust poleks nende 
inimestega kokku puutuda. Tjah! Seep see ongi selts- 
konnas, et kelle kõigega sa seal ei pea kokku puutuma! 
Nüüd tuleb Rudolf veel oma noore naisega lisaks, kes 
enne teeninud tema kui üksiku juures. Ainult seda ei 
teatud, kas ta oli kõigega nõus olnud, ei, seda ei tead- 
nud viisakad vanemad daamid mitte. Ja kui arvatigi 
teadvat, siis ei öeldud, sest kardeti, et kui viisakad noo- 
remad daamid seda kuulevad, siis ka nemad tahavad 
hakata kõigega nõus olema, et mitte jääda vanatüdru- 
kuks. Aga ühes asjas leppisid vanemad kui ka noore- 
mad daamid sõnalausumata kokku: Irma Vainule tu- 
leb mõista anda, muidugi viisakalt, kes on tema, kes ne- 
mad. On ta üksi, siis on ta neile ainult õhk, lihtsalt 
tühi ruum, on ta aga ühes Rudolfiga, siis on muidugi 
teine asi, sest siis pole parata: Rudolf pole ju milleski 
süüdi ja tema oleks väärinud paremat saatust. Just nii 
daamid rääkisid Rudolfi saatusest, mille määranud tüd- 
ruku noorus. Kuid noorus ei ole igavene ja varsti lei- 
dub maailmas nooremaid naisi kui see tüdruk, siis ehk 
Rudolf pääseb oma saatusest. Igatahes üsna lootusetu 
polnud asi mitte. 

Mehed olid sellest abielust pisut teises arvamuses, 
nemad olid Irmastki pisut teises arvamuses kui daamid. 
Nii mõnedki leidsid Irma olevat võluva. Temas olevat 

midagi, kuigi ei tea, mis see on. Küsiti, kust küll Ru- 
dolf sellise välja võtnud, kuidas üles nuuskinud, ja 
imestleti tema head nina. Arvati, et Irmal on harulda- 
sed silmad, korralikud kulmud ja tihedad ripsmed ning 
mis peaasi, kõik loomulik! Juba see pidi midagi maks- 
ma. Ja mis puudus joones, see tasuti kaares, mitte lop- 
sakalt, aga küllaldaselt, et tunda liha ja verd. Jalg 
ometi peen ja pisike, aga mitte nõnda, et keha kepp ja 
jalg pakk. Ei, ei, Rudolf on veel kord tõendanud, et 
mis puutub naistesse, siis temal on maitset ja arusaa- 
mist. Arusaamatu on ainult see, miks ta temaga just 
abiellus, jah, see on Rudolfist pisut arusaamatu, kui 
teda lähemalt tunda. Armus ta ehk tõesti temasse? Just 
tõenäolik see ei ole, aga päris võimatu pole see ka mitte, 
sest temal lähenevad ehk kardetavad aastad. Või ei saa- 
nud ta tüdrukut muidu kätte? See on ehk kõige õigem: 
ei saanud kätte, sest ei mallanud oodata, nõnda see siis 
kõik tuligi. 

Kui Irma ise neid arutlusi oleks pealt kuulanud, 
siis oleks ta ehk küsinud: aga kuhu jäi minu kumer ot- 
saesine, mis peab tähendama aru ja mõistust, üldse vai- 
mu, kas siis sellel mingit tähendust ei ole? Või arva- 
site ka lauba kumeruse minu keha kaarte hulka, kui 
tahtsite vabandada puudulikku joont? Ja minu puhtus, 
hingeline ja kehaline karskus ning puutumatus, kas siis 
need midagi ei maksa? Kas Rudolf oleks hakanud oma 
kõhtu valutama ja kompressitama mõne ,,5e“ pärast või 
kas tal oleks kunagi tulnud mõttesse hakata valetama 
ristikheina lõhnast, kui ta kõht oleks tõesti valutanud 
ja kui kompressi oleks pannud mõni ,,5de“? Või öelge 
ometi, kas see ,,õde“ oleks samuti oma häbiga võidelnud 
nagu minagi ja kas ta oleks oma härrale öelnud, et see 
peab enda viisakaks tegema, kui ta tõesti tahab, et tema, 
õde, peab talle kompressi panema, sest et kõlvulisemat 
abi ei ole majas? Nõnda ja veel teisitigi oleks Irma 
meestelt küsinud, kui ta oleks nende juttu pealt kuula- 
nud. Aga ühte poleks ta osanud mitte küsida, kuigi 
tal oli kumer otsaesine, mis ei kuulunud meeste arva- 
tes tema keha kaarte hulka, nimelt seda mitte, et — kas 
mehed ka teavad, kui põhjatu rumal oli Irma oma här- 

rat kompressitades ja ristikheina lõhna uskudes ja kas 
nemad tõesti arvavad, et maailmas maksab tarkus roh- 
kem kui rumalus? 

Aga muidugi, Irma ei kuulnud ega küsinud midagi. 
Tai polnud selleks aegagi. Sest registreerimiselt 
sõitsid nad ühes tunnistajatega kuhugi lokaali, nüüd 
juba kabinetti — Rudolf polnud enam peigmees — ja 
seal oli sööming ja jooming, kuni hääled läksid juba 
üsna valjuks ja Irma jalad pehmeks, nii et olid jällegi 
peaaegu nagu nartsud all. Lauast tõustes pidi Rudolf 
teda toetama ja riietudes ning autosse minnes abiks 
olema, sest Irma vajas seda. Aga ükski ei pannud 
seda mikski ega tähelegi, sest täna olid pulmad ja tun- 
nistajad kinnitasid, et nüüd, kus noorpaar sõidab koju, 
neil alles päris pulm algab, ainult teises lokaalis ja hu- 
basemas seltskonnas. Pruut ja peigmees on harilikult 
kõige igavamad inimesed maailmas, eriti kui nad on 
armunud, nõnda arvasid tunnistajad ja sellepärast 
tahtsid nad pulmapeo lõpetada nende seltsis, kes pole 
ei abielus ega armunud, vaid ainult armsad ja lõbusad. 

Autos hakkas Irma süda sees värisema, sest ta 
mõtles eneste korteri peale, kust ta mõni nädal tagasi 
teenijana ja suure nutuga oli lahkunud, viimseks saat- 
jaks kojamadam tänaval, kes aina kordas, et kauem on 
püsinud ikka saledamad ja väledamad, kes nagu ,,ipo- 
dromi“ hobused. Aga nüüd pidi Irma kõige kauemaks 
jääma, nagu oleks tema see kõige saledam ja väledam. 
Uksest sisse astudes ta jäi imestunult seisma: korter 
oli lühikese vaheajaga uueks muutunud — igal pool 
olid uued tapeedid. 

»Ah siis sellepärast sa ei lasknudki mind vare- 
malt siia,“ ütles Irma, seistes keset tuba, kasukmantel 
alles seljas, mille nööpe mees avas. ,,Sa tahtsid mind 
üllatada.“ 

Aga Rudolf ei lausunud sõnagi, võttis ainult Irma 
oma käte vahele ja suudles teda siinsamas, nagu oleks 
ta juba ammu selle järele janunenud. Siis viis ta tema 
saali, kus seisid asjad ja pakid virnas, nagu nad siia 
äridest olid toodud ja pandud. Seda kõike nähes Ir- 
ma tundis äkki, et tema jalad lähevad hoopis pehmeks, 

nii et mees peaks ta kätele võtma ja nagu paki teiste 
pakkide juurde panema või kuhugi mujale viima, kui 
see on tema tahtmine. 

»Milleks on see kõik nõnda siin?“ küsis Irma 15- 
puks. 

»Et sina ise kõike esimesena puutuksid ja vaatak- 
sid,“ vastas mees. 

Aga Irma süda langes äkki sees ära, sest tal tuli 
meelde, mis Rudolf oli rääkinud oma hirmust, ja ta 
mõtles: tähendab, see on kõik selle suure hirmu pä- 
rast. See kõik on selleks, et ta poleks saanud taga- 
neda ega mind jätta. 

»Kardad sa ikka veel?“ küsis Irma mehelt, aga see 
ei vastanud, naeratas ainult ja suudles. ,,Miks sa ei 
vasta?“ küsis Irma uuesti. 

»Kas ma üldse kunagi olen kartnud,“ ütles Rudolf 
nüüd nagu mõttes. 

»Aga seda kõike nähes tuleb minul hirm peale,“ 
ütles Irma. 

»Karda, karda, mu kallis, hirmuta pole õiget ar- 
mu,“ lohutas mees teda, ja kui oli võtnud tal mantli. 
ümbert ning visanud siiasamasse toolile, küsis: ,,Ah 
siis hirmu pärast sa ei tahagi näha, mis on neis karpi- 
des ja pakkides?“ 

»Mitte hirmu pärast!“ hüüdis Irma vastu. ,,Olen 
praegu nii roidunud, et ei jõua õieti rõõmustada, selle- 
pärast. Kui sa lubad, siis jätan muist rõõmu homseks, 
täna on juba niikuinii kõike küllalt olnud.“ 

»Pole ju veel midagi olnud, mu kallis,“ vastas Ru- 
dolf. 

Mis nüüd järgnes ja sündis, oli nagu unenägu ja 
muinasjutt. 

Mees oli toolile istunud ja tõmbas Irma kättpidi 
enda juurde, nagu tahaks ta tema oma sülle istuma 
panna. Vähemalt oli Irmal eeltundmus, et nüüd tuleb 
see, kui üldse midagi tuleb, sest tema on nii väsinud 
ja roidunud, et peaks tingimata kuhugi istuma — peaks 
istuma kuhugi mehe juurde ja puhkama. Aga et mehe 
juures praegu muud paika ei ole, siis võtku ta naine: 
endale sülle. 

Aga mehel polnud nagu oma naise väsimusest ja 
roidumusest vähimatki aimu. Sellepärast tõmbas ta 
tema endale ainult üsna ligi, nii et naine jäi seisma 
tema põlvede vahele, ja võttis tal kahe käega ümbert 
kinni, kuid mitte pihast, nagu tol korral köögis, vaid 
madalamalt, hulga madalamalt. Ainult oma näo surus 
ta temale samuti vastu rindu nagu siiski ja jäi nõnda 
tükiks ajaks liikumatuna püsima, nagu loeks ta mõnda 
palvet jumalale, keda Irma veel ei tunne. 

Ja kuna Irmal selle palve ajal midagi teha ei ol- 
nud, pealegi, et vabalt rippuvad käed äkki hirmus ras- 
keina tundusid, siis tõstis ta nad mehele pähe, et las 
needki seal pisut puhkavad, kui tema ise peab nõnda 
püsti seisma. Aga käed ei tahtnud puhata, vähemalt 
sõrmed mitte, vaid hakkasid mehe juustes sasima, nagu 
otsiksid nad sealt neid muhke, millest mees millalgi 
rääkis, kui Irma pakkis nuttes oma asju. 

Ühes Irma käte liikumisega tuli elu ka mehe kä- 
tesse, nii et ka need vabanesid oma hiljutisest palve- 
hardusest, hakates liikuma mööda Irma keha pikkamisi 
üles ja alla — kallistades, paitades, õrnutsedes ja nagu 
ettevaatlikult järele katsudes, millised on need ihuliik- 
med, mis ajavad nõnda palvetama. Viimaks parem käsi 
peatus ülal Irma rinnal, peaaegu kurgu all, otsides seal 
nagu sissekäiku kuhugi. Irma ei teadnud isegi miks, 
aga tema parem käsi haaras samal ajal mehe juustest 
kukla tagant kinni ning sellega seltsis peagi pahem, 
kuna Irma ise samal ajal mõtles: pole viga, see kleit 
käib üle pea, tal pole nööpe ega trukke. Kuid nüüd 
sündis midagi üsna ootamatut: mehe käsi tegi järsu 
liigutuse ja Irma haakide ja nööpideta kleit oli eest 
lõhki. Aga mis kasu on nööpidest või trukkidest, kui 
kleit on juba pisutki kurgu alt lõhki? Sest kui on juba 
pisut, siis võib varsti olla ka palju, ja kui on palju, siis 
nagu polekski enam ei kleiti, nööpe ega trukke. 

Aga mehe käsi ei käristanud kleiti kuigi palju, 
nagu oleks tal temast lõpuks ometi kahju. Selle ase- 
mel asus ta näpitsema kehakatteid, mis peitusid kleidi 
all, Irma oleks tahtnud teda selles takistada ja tõstis- 
ki juba oma käe mehe käe juurde, kuid seal olid tal 

vastas mehe kuumad ja nagu värisevad huuled, mis hal- 
vasid tema jõu hoopis. Pealegi meenusid tal sel silma- 
pilgul pakid ja karbid, mis olid kuhjatud lauale ja mille 
üle ta täna küllalt ei jaksanud rõõmutseda, meenusid 
kõik need viimased päevad ja pisarad, mis ta oli nutnud 
suure õnne pärast keset tänavat kõigi silmade all, kui 
tal oli see kolesuur rahasumma käsikotis, ja ta mõtles: 
kui tema on minule nii palju andnud ja lubanud, kui- 
das võin siis mina temale seda natukest keelata, liiatigi 
kui ta näpitseb selle kallal, mis tema oma rahaga oste- 
tud. Ja mina ise, kes asub selle sees, mille kallal ta 
näpitseb? Enda ma ju lubasin ka temale, kuigi ma siis 
õieti ei teadnud, et ma lubasin enda nõnda. 

Seega siis mees näpitses edasi, kuni tal polnudki 
enam midagi näpitseda ja võis hakata kustutama oma 
silmahimu, mis pidi olema ühes elukõrkusega raskeks 
patuks. Algab siis abielu patuga? oleks ehk Irma 
mõelnud, kui ta oleks üldse midagi mõelnud. Aga te- 
male tundus äkki, nagu oleks ta tõepoolest lähedane 
mõnele taimele, mis lõhnab kord nagu ristikhein, kord 
nagu vaarikas ja kord nagu midagi niisugust, mille 
lõhna tunnevad ainult mehed, sest neil on sellekohane 
nina. Kuid milleks peab siis mõtlema, kui lähened tai- 
mele, mis lõhnab? Parem on lihtsalt seista ja lasta 
end imestleda, kui on keegi, kes sind imestleda tahab. 

Ja Irmal oli see keegi, sest ta tundis tema käsi 
oma puusadel, mis olid alles kaetud riietega, tundis, kui- 
das need käed lükkasid Irma pisut eemale, et paremini 
imestleda seda, mida riided enam ei katnud. Ja et 
mehe imestlusele vastu tulla, Irma omad käed tõttasid 
loomusunnilikus ajes lõpuni vabastama imestletud ke- 
hakenadusi rõivaste vangistusest. Käed talitasid nagu 
üsna omapead ja iseseisvalt, ilma et oleksid oodanud 
käsku peaajult, mis sai asjast aimu alles siis, kui kõik 
oli juba sündinud. Ometi leidis peaaju, et mis käed 
teinud, on hästi ja õieti tehtud, sest mees, kes tahab 
imestleda, on ju tema oma mees ja sellepärast pole ju 
pattu ega kurja himu, on ainult armastus. Patt ja kur- 
jus oleks see, kui ta ei lubaks himude vaigistust sellele, 
kes teda armastab. 

Aga kui mees oli küllalt imestlenud, tõmbas ta 
Irma uuesti lähemale ja puudutas tasa, tasa, vaevalt 
tunduvalt oma huultega tema kehakenadusi, nagu kar- 
daks ta neile haiget teha, öeldes: ,,Tüdruk, mu naine, 
sa oled otse hirmus oma neitsilikkuses.“ Ent see neitsi- 
lik haaras nüüd kahe käega mehe pea ja surus selle 
nägu- või suudpidi kõigest jõust, peaaegu kramplikult 
ikka ja jälle vastu oma paljast ihu, nagu tahtes näidata, 
et kui üldse suudelda, siis nõnda. 

Kuid äkki mehel kadus nagu himu suudlemiseks, 
ta haaras naise kätele ja kandis ta teise tuppa, kus pani 
ta voodile, hoolimata sellest, et Irmal olid alles tänava- 
kingad jalas, mis kolksatasid teineteise järele voodi- 
otsa taha põrandale, nii et Irma otse võpatas. Siis kä- 
rises kleit eest üleni lõhki, nagu mõtleks mees temast 
mantlit teha. Ometi jäi mantel täna tegemata ja klei- 
dinärud lendasid lõpuks sinnasamasse, kuhu olid kolk- 
satanud kingadki, ainult üsna vaikselt, nagu oleks 
nõnda viisakam. Kui mees asus teiste kehakatete kal- 
lale, Irma haaras tal käest kinni ja palus, mees lubagu, 
et Irma ise. Mees mingu teise tuppa ja oodaku, kül- 
lap juba Irma siis ütleb, kui kõik tehtud. Aga Irma 
pidi kaua paluma, enne kui mees temaga nõustus, sest 
tema tahtis maksku mis maksab ise täna oma naise rõi- 
vaist vabastada. 

»Ükskord tegi seda ema,“ rääkis mees, ,,ja suudles 
sind armastuses, siis hakkasid seda tegema sa ise, ilma 
et oleksid end suudelnud, sest sa ei teadnud, et ka ise- 
end peab armastama, ja nüüd teeb seda sinu mees, kes 
jällegi tahab sind suudelda, nagu oleksid sa muutunud 
üleni väikeseks lapseks.“ 

Aga ei, Irma jäi oma palves kindlaks, et lubagu 
mees veel ainuski kord tal endal oma rõivad seljast võt- 
ta, pärast seda sündigu, nagu mees soovib. 

»Kallis, sa ju armastad mind, kuule mu palvet!“ 
mangus Irma. 

»Just armastuse pärast ei võigi ma su palvet kuul- 
da,“ ajas mees vastu. ,,Sest mõtle ometi, homme pole 
sa enam üleni laps, kuis ma siis sind veel üleni saan 
suudelda.“ 

»Küll saad, kallis, kui armastad,“ vastas Irma. 
»Oota ainult natukene, ma olen kohe valmis.“ 

Lõpuks ometi mees lahkus toast. Aga kui ta il- 
mus kutse peale uuesti, seisis naine noore jumalatarina 
keset põrandat, omal silmad kramplikult suletud, nagu 
peaks ta neid kõige rohkem häbenema. Mees jäi pea- 
aegu kangestunult oma naise ette seisma ja tal hak- 
kas temast lõpuks peaaegu kahju, nii et ta kummardus 
tema ette nagu härdas meeles ja suudles tema värise- 
vaid põlvi. Irma ootas ja lootis, et nüüd tuleb see üle- 
nisuudlemine, nagu mees seda oli nimetanud, tuleb käte- 
levõtmine ja voodiviimine, aga ta eksis, nagu ta oli eksi- 
nud elus ja armastuses nii sagedasti. Sest mees kargas 
äkki üles ja jooksis teise tuppa, kust tuli pappkarbiga 
tagasi. 

»Issand jumal!“ hüüdis ta häälel, milles oli nagu 
ülemeelikut nalja, aga ka haletsevat härdust. ,,Minu 
naine on palja jalu ja kingi on kõik kohad täis!“ 

Ning ta avas toodud karbi, kust võttis helevalged 
kingad, mida hakkas Irmale jalga toppima, tehes seda 
nõnda, nagu oleks ta naine täies ehtes, ainult kingad 
puuduvad veel. Aga enne kui pistis jala kinga sisse, 
kattis ta suudlustega ühe kui ka teise, nagu ei peakski 
maailmas enam muud neid jalgu ümbritsema kui aga 
suudlused. Ja kui oli mõlema jala ning kingaga tali- 
tanud nõnda, kargas ta kergendatud südamega maast ja 
ütles: 

»Soo! Jumal tänatud! Mu naine on kaetud.“ 

Ja ta võttis Irmal aupaklikult käest kinni, kõnni- 
tas teda mööda tuba ja viis ta lõpuks peegli ette, nagu 
tahaks ta temale endalegi näidata, millised imelised 
ehted katavad nüüd tema noori ihuliikmeid. Aga mär- 
gates, kuidas naine oma valgeis kingis hingeldab, mees 
viis ta kättpidi teise tuppa, kus hakkas pakkidest ja 
karpidest uisapäisa midagi otsima, kuni leidis mingi- 
suguse pika särgi, mille ajas Irmale üle pea selga. Siis 
leidis ta mingi pika, pehme ja laia mantli ning tõmbas 
selle särgile peale ja talutas naise nüüd uuesti peegli 
ette. Kui Irma end sellises ülikonnas nägi, langes ta 
mehele kaela ja ütles nagu etteheitvalt: 


189 


»See rõõm pidi ju homseks jääma.“ 

»Rõõm las jäädagi homseks, täna mängime muidu 
niisama,“ vastas mees ja viis Irma uuesti teise tuppa, 
kus kiskus tal esiteks mantli ja pärast ka särgi seljast, 
nagu poleks need küllalt head ja kõlvulised katma 
noore jumalatari keha. 

»Sa külmetad mu nõnda ära,“ ütles jumalatar, kel- 
lele hakkas mehe jändamine juba nalja tegema, sest 
hingeldamine andis pisut järele ja silmad söandasid 
vaadata lausa naeratades. 

»Pole parata, mu kallis, pole põrmugi parata,“ se- 
letas mees nagu tõsiselt ja hoolitsevalt, ilma et oleks 
väljagi teinud asja tõelisest seisukorrast. ,,Pead algu- 
sest saadik sellega harjuma, et abielu pole sugugi nal- 
jaasi.“ 

Ja jällegi segas ning tustis ta pakkides ja karpi- 
des, kuni leidis mingi imeliku poisipärase kehakatte, 
mida Irma polnud veel kunagi puutunud, vaevalt ainult 
näinud, sedagi kinos, ning hakkas seda talle selga aja- 
ma. Aga äkki ta katkestas alatud toimingu, sest tal 
tuli meelde, et ei või ometi oma naise liikmeid katta 
uute hilpudega, kui neid pole enne kaetud suudlus- 
tega. Nõnda ta siis hakkaski teda suudlema, nii et 
Irma meeled läksid hoopis segi ja ta langes mehe käte 
vahel rammestunult kokku. Alles nüüd see ärkas nagu 
uimastusest, pani oma naise sohvale ja ajas talle seal 
selle imeliku ülikonna selga. Siis võttis ta tema kä- 
tele, kandis ta teise tuppa ja seadis teda kui lõtvade 
liikmetega nukku peegli ette seisma, et oleks võimalik 
vaadelda ja imestleda. 

»Soo, mu kallis,“ ütles ta siis suudluste vahele, 
»alles nüüd võib vaiba alla sooja pugeda.“ 

Ning ta lükkas voodil vaiba kõrvale, pani Irma 
voodiservale istuma, võttis tal valged kingad jalast, 
suudles iga varvast üksikult, suudles jalapõhjaaluseid- 
ki, misjuures tõstis sääred sedavõrd kõrgele, et naine 
langes voodi selili, nii et mehel polnud muud kui katta 
teda vaibaga. Aga kui Irma arvas, et nüüd on hulla- 
misest ja mängust küll ja et nüüd mees poeb oma voo- 
disse, mis seisab Irma voodi kõrval, siis eksis ta jällegi, 

magu esiteks. Mees ilmus küll varsti samasuguses ülikon- 
nas, nagu ta Irmalegi oli selga ajanud, aga oma voodisse 
ei läinud ta ometi mitte. Selle asemel hakkas ta Ir- 
mat sellise innuga uuesti suudlema, nagu näeks ta teda 
täna alles esimest korda. 

»Sellest ju aitab tänaseks,“ palus Irma. 

»Ei, kallis, mitte ei aita,“ vastas mees. 

»Kui sa väga armastad, kas siis ei aita?“ 

»Siis just ei aita, Armastusele aitab ainult armas- 
tus.“ 

»Aga kui ma väga palun, et tänaseks aitaks?“ 

»Ära palu, kallis, ma palun, ära palu, kui väga ar- 
mastad,“ rääkis mees südamliku härdusega. 

»Jätame muist armastust homseks.“ 

»Homme on uus armastus, kui on uus päev, ja kui 
jumalal pole enam päevi, siis lepime öödega, nõnda on 
armastusega, mu kallis,“ seletas mees endiselt paluva 
härdusega. 

Irma ei öelnud enam midagi, nagu usaldaks ta 15- 
puks oma mehe kogemusi rohkem kui iseennast. Ta 
muutus nagu väikeseks lapseks, keda võetakse ja pan- 
nakse, kohendatakse ja hellatatakse, silitatakse ja suu- 
deldakse. Uuesti tundis ta, et mees hakkab samu rõi- 
vaid tal ümbert võtma, mis ta ise talle suure vaeva ja 
jändamisega selga oli toppinud, nagu peaksid nende 
asemele tulema veel ilusamad ja kallimad, veel peene- 
mad ja pehmemad, veel õhemad ja õrnemad, nii õhuke- 
sed ja õrnad, et nad enam põrmugi ei sega suudlusi. 

XV. 


Mehe sõnad läksid nähtavasti täide, mis ta oli rää- 
kinud esimeses armuuimas Irmale: tulid uued päevad, 
tuli ka uus armastus. Ja kui päevadest ei jätkunud, 
siis võeti öödest lisa või tagurpidi: kui jumala ööd 
polnud küllalt pikad, siis võeti päevadest lisa. Ometi 
oli jumal määranud neile armastuseks oma kõige pike- 
mad ööd, nii et kui ka neist ei jätkunud, siis ei võinud 
jumal enam midagi parata. Aga ta ei pannud põrmugi 
imeks, et tema pikemadki ööd polnud küllalt pikad, 
sest ta teadis juba ammust ajast, et inimene on täitma- 
tu armastuses nagu vihas ja vaenuski. Inimene on 
nagu liivakell, mis ei jää kunagi enne peatuma, kui ta 
on tühi, nii et jumal võtku ja pööraku tal teine ots, kui 
ta tahab, et liivakell hakkaks uuesti käima. 

Aga see jumala liivakell, mis ühest otsast vaada- 
tes oli Irma, teisest Rudolf, käis alles oma jõuga, nii 
et jumalal polnud temaga muud vaeva, kui et andis 
öid ja päevi, päevi ja öid, ikka kordamööda, et oleks 
seegi vaheldus, mitte ainult armastus. Ununes söök ja 
jook, ununes maailm ja inimesed, ununesid kehakatted 
ja ehted, sest oli see kõik ei tea kui ilus ja armas, ini- 
mene ise ja tema armastus oli ikka veel ilusam ja arm- 
sam. 

Irma polnud kunagi osanud aimata, et tema võiks 
olla kellegi meelest nii ilus ja armas, nagu ta nüüd 
tundis end olevat. Nüüd ta alles hakkas taipama, mil- 
line õigus oli Rudolfil temale nõnda valetada, teda 
nõnda petta, nagu ta seda alguses oli teinud, ja ta jõu- 
dis tahestahtmata otsusele, et, õieti öelda, Rudolf pol- 
nudki talle valetanud ega teda petnud, vaid ainult ar- 

mastanud, omal viisil armastanud, kuni Irma õpetas 
talle õige armastusviisi. 

Nüüd ei olnud enam mingit valet ega pettust, seda 
tundis Irma, sest see hellitus ja õrnus, see nagu ju- 
maldamisest küllastatud õhkkond, mis teda ümbritses, 
ei andnud ruumi mingisugustele kahtlustele. Oli ikka 
ja jälle uus imestlus tema ihuliikmete ümber, oli uus 
palvetamine armuandide altari ees. Oli korduv joobu- 
mus nagu salajase ihaga, et veel pisut, veel veidikese, 
ja siis tuleb see suur unustus, see kõige suurem, mida 
nimetatakse surmaks. Irma oleks: tahtnud mõnikord 
sel silmapilgul surra, kus ta tundis, et teda armasta- 
takse kuni hingetuseni, kuni pöörasuseni. Sest mida 
võib elu veel anda, kui oled nõnda armastanud, et hak- 
kad küsima, kas nõnda üldse armastada võib ja tohib? 
Aga mees ei küsinud, tema ainult armastas, armastas 
just sellepärast nõnda, nagu ta kinnitas, et on surm. 

»Seni kui armastame, seni kui suudame armasta- 
da,“ ütles ta, ,,kestab elu, sealpool armastust pole enam 
midagi. Lõpeb armastus, siis lõpeb ka elu.“ 

»Aga mina tahaksin surra, kui on veel armastus,“ 
seletas Irma. 

»Surm tuleb tahtmata, nagu armastuski, sellepä- 
rast ära taha surra, mu kallis, kui on veel armastus,“ 
rääkis mees nagu paludes. 

»Siis armasta mind!“ vastas Irma. ,Ära lakka ku- 
nagi armastamast, muidu tuleb ehk surm.“ 


Nõnda sonisid nad vahetevahel peaaegu üksisõnu, 
tuse pärast. Nende sõnad muutusid sama mõttetuiks, 
nagu olid nende teodki, kui neid poleks seletanud, val- 
gustanud ja õilistanud armastus. 


Ah, Irma polnud kunagi teadnud ega kuulnudki, 
et inimesed muutuvad nii seletamatuks, mõttetuks, 
peaaegu hirmsaks ja hullumeelseks, kui nad armasta- 
vad! Ometi oli see hirmsus ja hullumeelsus hea ning 
ilus, nagu peaks neil tingimata õigus olema, kes kinni- 
tavad, et pole midagi paremat ja ilusamat, kui on ar- 
mastus. TAA 

Millalgi Irma oli tahtnud armuda selge peaga, täie 
aruga, sest ta arvas seda võlgnevat oma haridusele ja 
kumerale otsaesisele, aga nüüd ta alles taipas, kui vähe 
ta siis oli aimanud, mis on armastus. Ta oleks nagu 
kõik muu, mitte aga aru ja haridus. 

Kui tahad õieti armastada, siis unusta, et oled ini- 
mene, ja saa loomaks, isegi taimeks. Jah, saa lihtsalt 
selleks, mis õilmitseb ja lõhnab ning mille lõhn röö- 
vib igalt lähenejalt aru, muutes ta samuti mõneks loo- 
maks või taimeks, nagu sa isegi. 

See ongi kõige muinasjuttude sisu, kus teotsevad 
kurjad nõiad, kes muudavad printsid ja printsessid 
loomadeks või lilledeks, mis häälitsevad täis ihaldavat 
või igatsevat nukrust. Aga elus pole see nõidus mingi 
nõidus ega kurjus mingi kurjus, vaid puhas, paljas ar- 
mastus, mis otsib endale eluasemeks mõne looma või 
lille. Mehed teavad seda, sellepärast räägivad nad 
kord ristikheina, kord vaarika, kord jumal teab millise 
taime lõhnast, tahtes öelda, et kui sa ei saa nagu lil- 
leke väljal või nagu osi ojakäärus, siis ei pääse sa ar- 
muriiki. 

Aga lõpuks näis ometi nõnda, et jumal jääb ka 
armastuses võitjaks: temal jätkus rohkem öid ja päevi 
kui inimestel armastust. Õieti oli Rudolf see, kes tuli 
kõige enne mõttele, et inimene ei ela ainult paljast ar- 
mastusest, vaid ka paljudest teistest asjadest. Inime- 
ne tahab maiustuste ja armastuse kõrval ka süüa ja 
juua, tahab teisi inimesi näha, nagu peaks ta ka neile 
näitama oma armastust. Inimene tahab lõbu ja lahu- 
tust, alles siis hakkab ta õieti taipama, kui imeline asi 
on armastus. 

Nõnda siis algasid uuesti kinod ja kontserdid, lo- 
kaalid ja lõbustused, teater ja ooper. Aga Irma ei saa- 
nud hästi aru, milleks sinna minna, milleks seda kõike 
näha ja kuulda, kui ka seal on ainult armastus. Mil- 
leks näha ja kuulda teiste armastust, kui sul on endal 
armastus kodus? Teisi las lähevad vaatama ja kuula- 
ma need, kel endil ei ole kodus midagi muud kui aga 
asjad ja seinad, söök ja jook, ükskõiksus ja tüdimus, 
igavus ja igatsus. 

Aga üks kasu oli Irmal ometi, et ta nägi teiste ar- 
mastust ja igatsust, teiste piina ja vaevu, teiste õnne ja 
õndsust: ta nägi, et olgu armastus ei tea kui suur, ome- 
ti võib ta lõppeda, sest et on surm või et kaob vastuar- 
mastus. Ja sellest teadmusest kasvas tema oma armas- 
tus äkki nagu mitmekordseks, muutus hellaks ja valu- 
saks, nii et oli alati tundmus — armastagu mees teda 
ei tea kui palju, kunagi ei jõua ta teda nii palju armas- 
tada, nagu Irma seda tahaks. Mees ei jõua teda küllalt 
piinavalt ja valusasti armastada, et tunneks ikka ja 
alati seda armastust oma kehas ja meeles. 

Ja kui enne oli mees Irmat pool-hullumeelsena 
imestlenud ja hellatanud, siis nüüd kippus Irma oma 
mehega sedasama tegema, nagu oleks täditütre Lonni 
sõnadel ometi tõsi taga, kui ta armastusest rääkides üt- 
les, et pane tähele, pane hästi tähele, sest inimestega 
on nõnda, et kui armastab mees, siis ei armasta naine, 
ja kui armastab naine, siis ei armasta mees. 

Aga ei, ei, see on ainult Lonni armastusega nõn- 
da, sest temal on armastusest hoopis teine arusaamine 
kui Irmal või Rudolfil. Lonni näeb armastuses ainult 
lõbu ja ajaviidet, neile aga Rudolfiga on armastus 
püha kui palvetus, tõsine kui tõotus, raske kui suur 
rõõm, piinav ja valus nagu surma eeltundmus. 

Et aga Rudolf peab päevas paarikski tunniks ko- 
dunt lahkuma, siis seegi ei tähenda muud kui ainult 
armastust. Eriti tundis Irma seda kodustlahkumist 
armastusena sel päeval, kui Rudolf temalt küsis, kas ta 
ei tahaks pisikest ärireisi temaga kaasa teha? Kuhu? 
Küll juba Irma ise näeb. Kui kauaks? kui kaugele? 
kuidas? Kas see pole ükskõik, kui nad on kahekesi. 

Oh jaa! Irmal oli üsna ükskõik, kuhu, kui kauaks, 
kui kaugele või kuidas, kui aga võis olla oma mehega 
kahekesi. Nõnda siis läksid nad kõrvuti, kuni mees 
valis parema auto ja hakkas selle juhiga rääkima, te- 
male midagi seletama. Lõpuks istusid nad sisse ja sõit 
algas. 

Kui nad jõudsid linnast välja maanteele, tundus 
ajuti, nagu peksaksid porilained neil üle pea kokku. 
Sest lumi, mis paar nädalat maad katnud, oli vihmade 

käes uuesti sulanud ja avanud porile kõik sügisevära- 
vad. Aga mis tähendus oli poripõhjatusel armujoovas- 
tuse kõrval! Kogu maailma pori uhtugu meist üle, 
ikka jääme puhtaks, kui oleme ümbritsetud armastu- 
sega. 

Nõnda nad sõitsid õõtsutavas autos, mis roiutas 
ihu, nagu hakkaks seal miilama armastus. Ja alles 
nüüd Irma taipas, et ta pole oma mehega kahekesi, 
vaid et neid on kolm: tema ise, mees ja autojuht. Ja 
äkki oli tal tundmus, et see kolmas, see autojuht, on 
kuri saatus, mis on enese poetanud tema ja mehe va- 
hele; täna küll esimest korda, aga kui juba kord esimest- 
ki, küllap siis järgnevad ka teised korrad. Nüüd muutus 
autoõõtsutusest tekkinud roidumus hellaks valuks, nii 
et hõõgas kogu keha, kui nad lõpuks pöördusid maan- 
teelt väiksemale põlluvaheteele. 

»Kuhu nüüd?“ küsis Irma nagu hirmul. 

»Meie uude koju,“ vastas mees. 


Ja varsti auto peatuski vana ja madala talumaja 
ees. Kui Irma ja mees autost välja astusid, ilmus neid 
nähtavasti kogu pere uudishimus vastu võtma, muude 
seas ka habemik vanamees, kelle poole Rudolf pöördus 
sõnadega: 

»Noh, peremees, tulin veel kord teie talu vaatama 
ja nüüd juba ühes noore perenaisega, ehk saame ometi 
kaupadega kokku.“ 

»Seda on näha jah, et ühes perenaisega,“ muheles 
vanamees. 

»Liiga nooruke meie koha perenaiseks,“ arvas vana 
küürakas eit. 

»Küll ta läheb iga aastaga vanemaks, seda ärge 
kartke,“ vastas Rudolf naljatades, aga Irmale torkas 
nagu pussiga südamesse, kui ta kuulis meest rääkivat 
oma vanadusest. 

»Seda küll, seda küll, härrakene,“ kiitis eit, ,,kül- 
lap me juba kõik vanemaks lähme, ikka vanemaks.“ 

»Kas võiks veel korraks krundi üle vaadata?“ kü- 
sis Rudolf. 

»Miks ei,“ vastas vanamees. ,,Kas saksad tahavad 

üksi minna või pean kaasa tulema, kui ehk enam hästi 
ei mäleta?“ 

»Küll ma juba mäletan,“ ütles Rudolf, ,,las me lähe- 
me pealegi kahekesi, siis meil hea isekeskis aru pi- 
dada.“ 

Viimaste sõnade eest oli Irma mehele otse surmani 
tänulik. . Just nii! Irma mõtles endamisi: kuni sur- 
mani, nagu peaks see saabuma juba õige pea, nii-öelda 
täna-homme. Tema nii suur tänu põhines sellel, et ta 
enne seda arutas: $oo, esiteks tuli minu ja mehe va- 
hele autojuht, nüüd tuleb see vanamees, ja kui tuleb 
tõepoolest ka see vanamees, siis pole üldse enam loota, 
et saaks kahekesi olla, sest kolmandana ilmub linnas 
juba teenija või passija, et Irmal poleks vaja kogu ma- 
jatalitust endal teha. Just nõnda arutas Irma, kui Ru- 
dolf ütles vanamehele oma tänuväärsed sõnad. 

»Ah siis selleks käskisidki mul kõrged kalossid 
jalga panna?“ küsis Irma mehelt, kui nad pöördusid 
juba põllult heinamaale. 

»Just selleks, et võiksid minna ühes minuga läbi 
nurme ja niidu, läbi metsa ja padriku,“ vastas mees ja 
hakkas seletama, kuidas tema arvates ei saa olla õiget 
rahvast ega kultuuri, samuti mitte õiget abielu, kui 
juured, abielujuured ei ulatu maamulda. Just selle 
mulla pärast mõtlebki ta osta talu, et oleks paik, kuhu 
nende abielu ajaks oma juured. Muidugi, praegu pole 
siin õigeid hooneid ega õiget majapidamistki, sest siin 
pole õiget mulda. Aga küllap nemad, Irma ja Rudolf 
muretsevad siia kõik: hooned, majapidamise ja pare- 
ma mullagi, sest kultuur, ka põllukultuur võib kõik. 
Kultuuri väärtus selles seisabki, et ta nii palju võib. 
Ta võib luua ja võib ka hävitada. Ja et kultuur ei ula- 
tuks neid nii kergesti hävitama, kui ta tuleb oma mürs- 
kude, pommide ja mürkgaasidega, selleks Rudolf vali- 
nudki koha nii kaugele linnast ja raudteest. 

Aga Irma arvas, et tema ei karda hävingut, kui on 
armastus, nagu tahaks ta mehele mõista anda, et ärgu 
ta nii väga muretsegu kultuuri ja hävingu pärast, vaid 
mõelgu kõigepealt armastusele. Nõnda näis ka mees 
sellest aru saavat, sest ta ütles: 

»Vahel on elu armsam kui armastus.“ 

»Minule mitte,“ rääkis Irma. ,.Minule on mu ar- 
mastus kõik ja ma tahaksin, et oleks ainult armastus.“ 

»Ainult armastus,“ kordas mees nagu mõttes, kui 
nad seisatasid heinaküüni ees, kust oli esimese lume 
aegu heinu viidud ja suu hooletult hagudega suletud 
nagu selleks, et järgmisel päeval heinu edasi vedada, 
mis aga jäi tegemata, sest et lumi läks maast ära. 

»Tunned, kuis lõhnab,“ ütles Irma joovastuses, 
ristikheinast ja selle lõhnast. Ja ta lükkas sõnalausu- 
mata haod küünisuult pisut kõrvale, puges sisse ja hei- 
tis hõbedastele heintele pikali. ,,Kui hea!“ ohkas ta, 
tõstes käsi üle pea ja sirutades oma roidunud liikmeid. 

Rudolf jäi kummargil küünisuust sisse vahtima, 
nagu peaks ta aru, kas naisele järele ronida või oodata, 
kuni see välja tuleb. Kuid Irma lõpetas tema kahtluse, 
sest ta sirutas oma käed tema poole ja ütles: 

»Kallis mees, armasta mind, kuni lõhnavad heinad 
ja pole veel pomme, kultuuri ega muid hirmsaid asju, 
millest sa ennist rääkisid.“ Ja kui Rudolf oli ka 
küüni roninud ja tema kõrvale pikutanud, jätkas Irma: 
»Tead, mees, niipea kui räägid mulle surmast ja hävi- 
tusest, mõtlen ma ainult armastusele, ainult sellele, 
mõtlen ja tahan armastada, et poleks pärast kahju, na- 
gu siis, kui pole küllalt armastanud. Ja kui sa veel üt- 
led, et ma lähen iga aastaga vanemaks, siis ei taha ma 
midagi muud, kui aga et sa mind armastaksid, kuni 
olen noor, nii et ma vanalt mäletaksin, kuis sa mind 
noorelt armastasid.“ 

Irma oleks ehk veelgi midagi öelnud, kuid mees 
kattis suudlusega ta huuled, nagu kardaks ta tema 
sõnu, mis sonivad armastusest. Aga suudeldes sai läm- 
matatud sõnadest hõõguv kirg, kirest meeletud teod, 
nagu polekski nad seaduslikud mees ja naine, kel oma 
korralik kodu, kus seisab kaks voodit viisakalt kõrvu- 
ti, vaid mingisugune armupaar, kes peidab oma süda- 
mesaladust mööda metsi ja urkaid. Ometi õnnistas 
Irma tänast päeva ja kiitis jumalat, et ta on lasknud 
ehitada selle küüni, loonud nii lõhnavad heinad, ümb- 

ritseva niidu ja metsa ning selle ämuse hilissügise- 
päeva, kus ei liigu ükski jalg ega vaata ükski silm, kui 
nemad kahekesi loevad oma esimest armupalvet tule- 
vasel eluasemel. 

Ja kui nad lõpuks küünist lahkusid, et edasi min- 
na, oli Irmal tundmus, nagu oleks iga põõsas ja puu, 
iga mätas ja küngas omasemaks ja armsamaks muutu- 
nud, sest nad kõik olid nagu nende armastuse tunnis- 
tajaiks. 

»Seda küüni ei unusta ma kunagi, 
hele. 

»Selle küüni lasen ma maha kiskuda,“ vastas mees. 

»Milleks?“ küsis Irma peaaegu hirmul. 

»Ta on vana ja liiga väikene, suurema peab ehita- 
ma, kui kultiveerime selle heinamaa,“ seletas mees. 

»Aga mina laseksin ta olla, nagu ta on,“ ütles Ir- 
ma, nii et mees pidi omakorda küsima: 

»Milleks?“ 

»Sa küsid veel!“ imestus Irma. ,,Kas siis see, mis 
täna seal oli, temale eluõigust ei anna?“ 

»Ah nõnda arvad sina,“ ütles mees nüüd ja lisas: 
»Hea küll! Kui arvad, siis laseme ta olla, kuni ta ise 
kokku langeb. Las ta seista nagu meie armumuuseum.“ 

»Nagu armumuuseum,“ kordas Irma. ,,Ja heinu 
paneme talle ka iga aasta sisse, et oleks lõhn nagu 
täna.“ 

»Et oleks armastus nagu täna,“ täiendas Rudolf 
naljatavalt. 

Kui nad oma ringkäigult tagasi jõudsid, polnud 
Irmal enam midagi selle vastu, et mees ostab maatüki, 
kus asub nende armumuuseum, mida tunnevad ainult 
nemad kahekesi. Teistele on see ainult vana küünilogu, 
mille katust peab iga aasta uuesti parandama, sest mui- 
du laseb ta vihma läbi ja mäandab heinad. 

Jällegi algas pori ja roiutav õõtsumine, sest nad 
pidid linna tagasi sõitma. Rudolf rääkis vaadatud ko- 
hast ja sellest, mis seal võiks teha ja mis seal! tingimata 
peaks tegema. Sõna ,,võiks“ pidi tähendama kauget 
tulevikumuusikat, sõna ,,peaks“ paratamatut reaalset 
tegevust: uue elamu ja uute karjalautade ehitamist, 

ütles Irma me- 


põldude parandamist, heinamaade laastamist ja silu- 
mist, et pääseks neile masinatega ligi, sest mõttetu ole- 
vat talupidamine, kui puuduvad masinad. 

Irma nagu kuulas mehe arutusi ja ei kuulanud neid 
ka mitte. Ta hõljus kuidagi ebamääraselt oma mõtete 
ja unistuste ning mehe arutuste vahel. Mees rääkis 
reaalseist võimalusist ja Irma mõtles, et kui kaua sei- 
saks küll see vana küünilogu veel ülal, kui jätta ta te- 
ma saatuse hooleks, nii et ta oleks kui mitte just reaal- 
seis võimalusis, siis vähemalt reaalseis tingimusis. Ja 
kui seda küünilogu enam ei ole, kui ta on sootuks kok- 
ku langenud või seisab muidu niisama ilma katuseta 
seal endiste puude ja põõsaste vahel, mis saab siis 
nende armastusest? Laguneb nende armastus samuti 
nagu see vana küün? Ainult heinad lõhnavad veel en- 
diselt, kuid nüüd juba kuskil uues suuremas küünis. 
Ja milleks mehele õieti seda talu vaja? On see tõesti 
nõnda, nagu ta rääkis kultuurist ja hävitusest, pommi- 
dest ja mürkgaasidest? Aga kui ta ehk ainult räägib 
seda, ise aga mõtleb hoopis muud? Võib-olla on see 
endine kartus, mis teda taga ajab? Võib-olla pole ta 
veelgi eneses kindel, vaid katsub alles kinlustada? Sel- 
leks siis see talu, need plaanid ja tulevikumuusika, 
Kuid see polnud mõeldav ega võimalik. Irma ei nõud- 
nud ju temalt kindlustusi ega tagatisi, tema nõudis ai- 
nult armastust. Seal vanas küüniski, kus olid nii lõh- 
navad heinad, ei himustanud ta midagi muud, kui aga 
armastust. Kohaostugagi ta nõustus nii kergelt ainult 
armastuse pärast. 

Linnas läksid nad kuhugi lokaali õhtust või lõu- 
nat sööma, nagu seda keegi tahtis võtta, ja uue koha 
liiku jooma. See oli esimene kord nende abielu ajal, 
kus nad midagi üheskoos jõid. Pärast tahtis mees veel 
kuhugi minna, üsna ükskõik kuhu, aga et Irma kippus 
koju, siis mindigi sinna, sest sõiduväsimus ja kerge 
alkoholiuim nõudsid oma. Irmal oli imelik tundmus, 
nagu oleks ta ei tea kui kaua kodunt ära olnud, ja kui 
ta üle läve oli astunud, langes ta kohe mehele kaela. 

»Oled sa sellest natukesest purjus või?“ küsis 
mees. A 

»Purjus elust ja armastusest,“ vastas Irma naerdes. 

»Aga me peame varsti hakkama kaineks muutu- 
ma,“ ütles mees, ,,eriti pean seda mina, kui tahame 
elada.“ 

»Veel mitte, palun, kallis!“ ajas Irma vastu. ,,Lase 
mind ühedki pühad nõnda üle elada. Ühedki jõulud! 
siis tee, mis tahad.“ 

»Hea küll, siis jõulud üle,“ oli mees nõus. 

Aga mehe nõustumisele vaatamata taandus armas- 
tus ometi pikkamisi, kuid järjekindlasti elu eest. Juba - 
see, et nad passija võtsid, kes pidi tube koristama ja 
nõutaval korral ka lõunat tegema, tõi majja sootuks 
teise õhkkonna ja meeleolu. Ainult õhtuti ja hommi- 
kuti, kui nad olid kahekesi, katsusid nad endisest ele- 
vusest kinni pidada, kuid Irma tundis oma hellas ja va- 
lutavas südames, et elu kulutab ikka rohkem ja roh- 
kem armastuse tema hingest ja silmist. Juba tabas ta 
silmapilke, kus mees enam tema kehakaunidusi ei mär- 
ganud, kui selleks oli sobiv võimalus. Või polnud need 
kenadused enam endised? Uurivalt silmitses ta end 
mehe salaja peegli ees ja tasakesi katsus ta siit-sealt 
oma keha, nagu tahaks ta tõendada, et kõik on alles 
muutumata. Aga nagu oleks mees tema mõtteid luge- 
nud, tähendas ta kord nagu möödaminnes ja muu seas: 

»Minu naine on kõhnemaks läinud.“ 

Need lihtsad sõnad panid Irma võpatama. Pidid 
nad tähendama kiitust või laitust? Oli see ergutus või 
hoiatus? Irma mõtles mehelt seletust küsida, aga ei 
söandanud. Ta kartis kangesti, et ta kuuleb, mida ta 
kuulda ei taha. Viimaks lausus ta ainult: 

»Arvad ?“ 

»Kindlasti,“ vastas mees. ,,Hakkad moodsaks mi- 
nema. Armastus teeb naised moodsaks.“ 

»Teeb armastus tõesti kõhnaks?“ küsis Irma. 

»Mis sa siis arvad?“ küsis mees vastu, 

»Nii et need, kes minust kõhnemad, on kõik roh- 
kem armastanud,“ järeldas Irma. 

»Jah, neil kõigil on suurem armastus kui sinul,“ 
nõustus mees naljatades. 

»Usud sa ise seda ka, mis sa räägid?“ küsis Irma. 

»Ei usu,“ vastas mees üsna lihtsalt, ja nüüd hakka- 
sid nad mõlemad naerma. 

»Nii et ma ei ole kõhnemaks ka jäänud?“ päris 
Irma. 

»Seda oled sa siiski,“ vastas mees, viis naise peegli 
ette ja näitas seal tema kehal neid kohti, kus olevat 
kõhnenemine tunda. Aga ka nüüd tegi ta seda nõnda, 
nagu ei puutuks see põrmugi temasse ega nende ar- 
mastusse, nii et Irma jäi endiselt kahevahele kõikuma. 
Selle eest sai ta aga kelleltki teiselt üsna selge ja otse- 
kohese vastuse. See sündis paar päeva pärast mehega 
jutlemist. Irma läks üksipäinis mööda tänavat ja te- 
male tuli vastu Eedi, kes vahtis kramplikult kõrvale, 
teeseldes mittenägemist, et poleks vaja teretada. Aga 
kui ta oli parajasti möödumas, pöördus Irma tema poo- 
le ja ütles: 

»Tere, Eedi, sa mind enam ei tunnegi.“ 

»Vabandust, proua,“ vastas Eedi piinliku kohmetu- 
sega, ,aga ma ei tahtnud häbi teha.“ 

»Kellele häbi teha?“ küsis Irma. 

»Endale muidugi mitte, ikka kellegile teisele,“ vas- 
tas Eedi. 

»Nii et minule?“ küsis Irma etteheitvalt. 

»Aga muidugi,“ seletas Eedi. ,,Sina oled ju äkki 
nii peeneks läind, et... Ja kõhnaks, vaevalt tunneb 
ära.“ 

»See hakkab mulle, mis?“ küsis Irma nagu edvis- 
tavalt.. 

»Minu meelest mitte,“ vastas Eedi nagu ükskõik- 
selt. ,,Pilpad pole minu maitse.“ 

»Ma pole ju veel sugugi pilbas,“ ütles Irma. 

»Vaata ennast peale jõulusid peeglis, kui see nõn- 
da edasi läheb,“ soovitas Eedi ja küsis nagu halvaks- 
panevalt: ,,Mis, sa näljutad ennast või?“ 

»Mu mees ütleb, et see on armastusest,“ naeris Ir- 
ma poisile vastu, nagu heidaks ta ülemeelikut nalja, 
sest ta oli oma armastusele uhke. 

»Sinu mees on suur naljahammas,“ ütles Eedi. 

»Miks nii?“ imestus Irma. 

»Miks siis mitte,“ seletas Eedi, ,,kui ta ütleb, et 
armastus teeb kõhnaks. Minul ei peaks siis enam pea- 
le luu ja naha midagi olema.“ 

»Kas siis sina ka armastad?“ lõõpis Irma, tahtes 
poissi millegi pärast nokkida ja temale nagu öelda, et 
mis teab tema ka armastusest. Kuid juba järgmisel 
silmapilgul kahetses ta oma sõnu, sest Eedi astus talle 
sammu lähemale ja ütles nõnda, et möödaminejadki 
võisid kuulda, ütles nagu südametäiega: 


»Jah, proua, ma armastan sind, armastan sind ikka 
veel. Mine või Hiina keisrile, minu armastuse eest ei 
pääse sa kuhugi. Kaeba või igapäev kord oma mehele, 
et ma sind armastan, see ei aita, sest ma armastan sind 
sinu mehe kiuste, armastan ja rikun sinuga abielu oma 
südames.“ 

»Eedi, sa oled ju purjus!“ ütles Irma nüüd ja 
pöördus hirmunult minema. 

»Sest pole ühti, et purjus,“ hüüdis poiss talle jä- 
rele, ,,ka kainelt armastan.“ 

Irma põgenes, nagu oleksid tal tagaajajad kannul. 
Süda peksis rinnus, nii et hakkas kuum valu. Milline 
laps ma olen, mõtles ta, kui nüüd mees oleks kuulnud, 
mis siis küll oleks saanud! Ma olen ju abielus ja seda 
ei tohi kunagi unustada, et oled abielus. 

Koju jõudnud, ta jäi oma meest suure kärsitusega 
ootama, ja kui see tulekuga pisut viibis, hakkas Irmal 
süda valutama, nagu aimaks ta mingit suurt õnnetust. 
Aga kui õnnetus jäi tulemata, nii et mees ilmus koju, 
kargas Irma talle kaela, nagu oleks see just praegu 
pääsenud kuskilt surmasuust. 

XVI. 


Irma oli nii-öelda põksuva südamega oodanud 
jõulusid, sest siis pidi olema nende armastuse viimne 
suur palang — vähemalt seks korraks, lisas ta lohuta- 
valt iseendale. Peale seda pidi armastusele tulema 
vaheaeg, sest elu nõudis oma. Ja nagu mees seletas, ei 
saa ju muidu armastada, kui pole elu, nii et õieti peaks 
nõnda olema, et enne elu, siis armastus, millele järg- 
neb uus elu. 

Otsustati jõulud veel üsna omaette pühitseda, 
nagu poleks teisi inimesi maailmas olemaski: elab ai- 
nult kaks inimest, ühe nimi Irma, teise Rudolf, ning 
neid ühendab keegi kolmas, keda ükski ei näe, nemad 
isegi mitte, ainult et nad tunnevad, see on armastus. 
See on see, mis tõi Irmale siidsukad, tuliuued kingad, 
pealegi veel mitu paari, imelised tuhvlid, mantlid, tua- 
letid, ootamatu hulga muinasjutulist pesu, millest Ir- 
ma polnud osanud unistadagi, mõttetuid ehteid, mis 
omandasid mõtte ainult aegamööda, nagu Irma mär- 
kas; lõhnaõlid mitut sorti, et Irma prooviks, milline 
talle kõige rohkem hakkab, või kui meeldib, siis tarvi- 
tagu kõiki vaheldamisi; maiustised, mis võtsid söögi- 
isu, maitsvad road, mis rikkusid kõhu, lõbustused, mis 
jätsid ta varsti ükskõikseks, sest lõpuks polnud kuskil 
midagi muud kui aga armastus, mis põletas keha ja 
meeli, või kui oligi, siis Irma seda praegu ei näinud 
ega kuulnud. 

Aga jõulupuu ostsid nad siiski, et oleks, mida eh- 
tida, ja et seisaks midagi heledat keset tuba, nagu loit- 
va armastuse sümbol. Nõnda mõtles nimelt Irma, mõt- 
les, et samal ajal, kui väljas on pilkane pimedus, sest 
jõulud olid tulnud ilma lumeta, jah, väljas on pilkane 

pimedus, vilu ja rõskus, mis lõikab luusse ja lihasse, 
aga nende juures kodus heledus, valgus soojus, nagu 
paistaks neil igavene päike, ümbritseks neid igavene 
kevade. 

Ja et jõulupuu, see Betlehemma täht, võiks kas või 
ööd läbi särada nende eluhooneis, laskis Rudolf talle 
“tippida elektriküünlad. Irma oli alguses selle vastu, 
- sest elektriküünlad tõid talle meelde elektrilokid, mil- 

lest mees oli millalgi nagu halvakspanevalt või nalja- 
° tades rääkinud. Aga Irma ei tahtnud praegu midagi 
- enda läheduses tunda ega näha, millel oleks pisutki 
° halba naljamaiku. Tema põles suures, vagas, peaaegu 
härdas tõsiduses, nagu teeks ta oma senise eluga min- 
1 1 gisuguseid lõpparveid. See, mis olnud, on üks ja see, 
mis tuleb, on teine. Mis aga just tuleb, seda Irma ei 
- tea, sellepärast polegi tal naljatuju. 

Viimaks lepiti eneste vahel ometi ilusasti kokku, 
. > sest mees arvas, et elektriküünlad ei takista kuidagi 
teisi küünlaid. Irma ostku steariinlasi — just nõnda 
nimetas mees teisi küünlaid — nii palju kui süda kut- 
sub ja valigu nad värvilised või valged, keerulised või 
siledad, pikad või lühikesed, jämedad või peened, nii 

et neil oleks käepärast lõhnav või lõhnata valgus. 

Jah, mees rääkis lõhnavast ja lõhnata valgusest 
ning ütles, et temal pole oma lapsepõlve jõuludest ilu- 
samat mälestust kui jõulupuuküünalde rasvalõhn, mis 
täitnud hooneid. Ainult hiljem hakanud ta mõtlema, 
et mis lõhn võis küll olla Betlehemma laudas? Või 
mis lõhna tõid kaasa need targad, kes tulid kaugelt 
hommikumaalt, et kummardada Õnnistegijat? Võib- 
olla on lugu tähest, mis seisis Betlehemma lauda ko- 
hal, ainult muinasjutt, tõepoolest tulid hommikumaa 
targad, suured, suured rasvaküünlad käes? 

Nõnda siis Irma otsiski ühes mehega valgust, mis 
lõhnaks, ostes küünlaid jämedaid ja peeni, punaseid ja 
valgeid, siledaid või soonilisi. Aga ta ostis ka jõulu- 
lund, sest ilma rahata polnud teda tänavu kuskilt saa- 
da, või kuigi oleks olnud, siis see poleks kannatanud 
tuppatoomist — oleks sulanud; ostis mitmesuguseid 
hõbenarmaid ja kuldlõngu; ostis klaaskuulikesi, mis 

särasid nagu kalliskivid ja olid kerged ja õrnad nagu 
seebimullid; ostis mingisuguseid säravaid tähekesi ja 
igasugust mõttetut tühja-tähja, sest muidu polnud ju 
jõulupuul mingit mõtet. Ta ostis lõpuks ainult sel- 
leks, et osta ja et oleks midagi käes koju kanda, sest 
kui nende armastus oli võinud alata ostude ja koju- 
kandmisega, miks ta siis ei võinud samuti lõppeda, kui 
ta just peab lõppema hakkama, sest et on elu, nagu 
ütleb mees. 

Aga veel ei olnud lõpp käes, sest jõulupuu ootas 
alles ehtimist ja Irma ei teadnud midagi, mis oleks hu- 
vitavam ja isegi põnevam kui asjade riputamine rohe- 
listele, lõhnavatele okstele, mis torgivad sind eruta- 
valt, peaaegu ärritavalt. Asjad tulevad ikka ükshaa- 
val, ikka üksteise järele, kuni puu on üleni täis. Ko- 
dus kutsuti neid emaga alati Kalmu jõulupuule, sest 
neil enestel polnud seda, või kuigi oli, siis polnud mi- 
dagi külge riputada peale mõne odava prääniku või 
vissõuna, mille ema oli salaja tagavaraks pannud. Ja 
kui siis Irma aitas Kalmul jõulupuud ehtida, polnud 
tal suuremat unistust, kui et neil emaga oleks ka kord 
suur jõulupuu, peaaegu sama suur nagu pereski, ja et 
neil oleks ka sinna midagi külge riputada. Irma pol- 
nud siis kunagi mõelnud, et neil emaga võiks sama pal- 
ju ehteid olla nagu Kalmulgi, vaid ta oli ikka palju vä- 
hemaga leppinud. 

Kuid nüüd! Mis olid kõik Kalmu jõulupuud ol- 
nud tema tänavuse jõulupuu kõrval? Mitte kui mi- 
dagi! Ainult ema ei näinud seda, ei, ema ei näinud. 
Ema istub ehk ka tänavu Kalmu jõulupuu all või ehk 
jääb koguni koju, laulab üksinda omaette tasakesi 
»Neil karjastel väljal vist mure on käes“, ning poeb. 
siis magama. Aga tuba on soojaks köetud, see tingi- 
mata, nii et emal külma ei ole, kui ta üksinda kõverdab 
oma asemel. See oli Irmale praegu suureks lohutu- 
seks, nagu oleks tema see, kes vajab seda, mitte ema. 
oma popsionnis. 

Ja imelik küll, Irmal ei tulnud kordagi mõte pähe, 
et ema võiks praegu tema juures olla. See mõte ei 
saanud sellepärast pähe tulla, et Irma ei osanud üldse 

kujutleda, nagu võiks keegi kolmas peale jõulupuu 
seista tema ja mehe vahel või juures. Ei, praegu veel 
mitte! Võib-olla on millalgi jõulud teisiti, aga tänavu 
on see nõnda. 


Kui Irma sai juba jõulupuu ehtesse ning istus sil- 
mapilguks puhkama, sest et tundis väsimust, meenus 
talle uuesti ema, kui see üksinda laulab karjastest, kel 
mure käes, ja äkki viirastus talle, et temagi on üksinda, 
nagu vana ema oma saunas. Ei aita see särav jõulu- 
puu, ei aita mees, ei aita armastus, ikka oled üksi, nagu 
oleksid juba vana. Ja Irmal hakkas kahju oma emast, 
iseendast, oma mehest, nagu jõulupuustki, mis ka sei- 
sis üksinda. Oli muidugi hulk teisi jõulupuid, aga 
need kõik seisid omaette, nagu seegi jõulupuu siin, 
seisid nagu inimesedki, igaühel oma jõulupuu silmade 
ees ja südames. 


Alles nüüd Irma taipas õieti, et tema oli alati seis- 
nud kõik jõuluõhtud üksinda, kui ta oli seisnud Kalmu 
jõulupuu all. Temale oli alati tundunud, et teised sei- 
savad hulgakesi, sest neil on midagi, mis neid seob ja 
ühendab, aga temal ei ole. Ja isegi õieti ei tea miks, 
aga tal tulid pisarad silma. Mitte et ta oleks tahtnud 
nutta, sest selleks polnud tal praegu vähimatki põh- 
just, vaid silmad hakkasid muidu niisama vett jooks- . 
ma, ikka tilk tilga järele, mis valgusid mööda palgeid 
alla, kuna Irma ise aina mõttes kinnitas: milleks need 
pisarad, ma olen ju õnnelik. 


Aga nagu oleks ta oma õnne kinnitamisest kart- 
nud paha ennustust, lisas ta endamisi kohe juurde: vä- 
hemalt esiotsa. Jah, vähemalt esiotsa on ta õnnelik ja 
sellepärast on pisarad üsna mõttetud. Neid peab hoid- 
ma seks ajaks, kui neil on ehk mõte. Aga kuna pisa- 
rad olid tõesti mõttetud, siis voolasid nad tilk tilga 
järele edasi, nagu tahaksid nad Irmat ja meestki, kes 
teisest toast sisse astus, uskuma panna, et neil on ome- 
ti mõte, kas või mõttetu mõte. 

»Lapsuke, sul voolavad ju pisarad ojana!“ hüüdis 
mees. ,,Mis see siis peab tähendama?“ 

»Ma mõtlesin meie armastusest,“ ütles Irma. 

»On sul kahju või hale meel, et me armastame?“ 
küsis mees. 

»Et me ehk ükskord enam ei armasta, sellest on 
kahju,“ seletas Irma. 

»Ükskord ei elagi me enam, milleks siis kahet- 
seda?“ lohutas mees. 

»Mulle näib, nagu oleks surra kergem kui lahkuda 
armastusest,“ rääkis Irma. ,,Elu pole mul kunagi nii 
ilus olnud kui on mu armastus. Isegi mu lapsepõlv 
pole nii ilus olnud.“ 

»Sa pole veel küllalt vana, et lapsepõlv oleks ilus,“ 
seletas mees. ,,Aga selleks, et armastus oleks ilus, oled 
sa veel küllalt noor.“ 

»Kallis, armasta mind, kuni olen ilus ja noor,“ pa- 
lus Irma ja langes mehele kaela, endal alles silmad 
märjad. ,,Armasta mind ikka rohkem ja rohkem, sest 
mina ise armastan rohkem ja rohkem. Ma nagu alles 
hakkan armastama.“ 

»Esiteks oli sul armastus südames, siis läks ke- 
hasse ja nüüd hakkab tõusma pähe,“ rääkis mees. 

»Nüüd on ta igal pool,“ kinnitas Irma. 

»Just nõnda,“ nõustus mees. ,,Ja kui armastus on 
juba igal pool, siis ajab ta hulluks.“ 

»Esiteks olid sina hull, mäletad, ja nüüd hakkan 
mina minema, päev-päevalt lähen.“ 

»Üks hull peab ikka majas olema,“ pööras mees 
nagu kogu kõneluse naljaks, võttis naise kaenlasse ja 
läks temaga magadistuppa, nagu tahaks ta tema voo- 
disse panna. Aga ei, selle asemel vaba käsi leidis sängi 
otslaualt kokkupandud vaiba ja tõi selle jõulupuu juur- 
de, kus laotas ta katteks põrandavaibale. 

»Mis sa mõtled teha?“ küsis Irma. 

»Teen jõuluõhtut,“ vastas mees. 

Nüüd Irma arvas teda mõistvat ja millegi pärast 
tundis ta end üleni punastuvat, kui ta läks helevalget 
lina otsima, et sellega katta vaipu, 

»Puuduvad veel padjad ja meie ise,“ ütles mees 
nüüd. 

»Puudub rohkem,“ vastas Irma, kuna ta ise tundis, 
nagu ei suudakski ta enam vabaneda oma punastusest. 

»Mis siis veel?“ küsis mees, aga nähes, kuhu läheb 
Irma, lisas ta: ,,Õige! Olin hoopis unustanud! Meil 
on ju viina ja...“ 

»Palun, viina mitte,“ ütles Irma, ,,ainult maiusti- 
sed ja puuvili.“ 

»Miks siis viina mitte?“ küsis mees. 


»See võtab sellegi arunatukese, mis mul peas, aga 
ma tahan, et mul oleks täna täis aru,“ seletas Irma. 

»Tead, mu ritsikas, ei ole hea, kui inimesel on täis 
aru peas, siis ta on igav. Usu või ära usu, aga mina ei 
tea igavamaid loomi, kui on täie aruga inimesed, sest 
nemad söövad parajasti, joovad parajasti, vihkavad 
parajasti ja armastavad parajasti. Aga sa ometi ise 
veel praegu ütlesid, et hakkad hulluks minema. Ja kui 
mina voodivaiba põrandale laotasin, siis ei võinud ka 
minul täit aru enam peas olla. Täie aruga inimene 
laotab voodivaiba voodisse, kas sa seda pole veel tähele 
pannud, armas naine?“ 


Nõnda rääkides oli Rudolf Irma juurde astunud, 
temal esiteks käest, siis ümber piha kinni võtnud ja 
teda nagu õrritades kord palgele, kord suunurka suu- 
delnud, sellest hoolimata, et sel oli midagi käes, mida 
tahtis kuhugi viia või panna. Ja kui Irma oli hoolega 
mehe seletused ära kuulanud, tuli ka tema otsusele, et 
ükski täie aruga inimene ei laota voodivaipa põranda- 
le, kui ta üldse laotab, ammugi ei laota ta selle peale 
helevalget lina, nii et neil mehega peab tõepoolest ju- 
ba mõlemail pisut arust puudu olema. Sellepärast siis 
pole suuremat häda, kui nad kaotaksid oma poolikust 
arust veelgi natukene magusa viina tõttu, mille järele 
käivad mehe himud. Las tulla viin, las tulla maiusti- 
sed, las tulla karske puuvili, et oleks õige jõulutund- 
mus, kui särab puu lõhnavas ja lõhnata valguses! 

Seega siis laoti põrandale kõik, mis leiti söödavat 
ja joodavat, et oleks käepärast võtta, kui tuleb isu. Ja 
kui padjadki olid voodist toodud, ei puudunud enam 
midagi muud kui aga pererahvas ise. Irma jäi põran- 
dale tehtud aseme juurde seisma, nagu mõtleks ta juba 
pikali heita, või nagu peaks ta aru, kuis seda teha, et 

oleks õieti tehtud. Seal astus mees tema juurde ja üt- 
les, pakkudes viisakalt talle kätt: 

»Tohin ma paluda, proua?“ 

Ja nagu ei läbeks ta ära oodata, millal tal käe alt 
kinni võetakse, haaras mees naise sülle ja kandis ta 
magadistuppa aseme äärele, kus hakkas tal vahetama 
kingi tuhvlite ja päevaseid rõivaid öösiste vastu. Aga 
et see toiming sünniks rutemini, naine ise asus mehele 
appi, nagu põleks ta aseme järele, mis oli tehtud põ- 
randale. 

»Kannatust, armuline proua, majahärra ilmub ko- 
he,“ ütles Rudolf, kui oli kandnud naise jõulupuu 
alla, ja tõttas ka iseend ümber rõivastama. 

Irma lamas oodates ristseliti, käed üle pea tõste- 
tud, nagu sirutaks ta nad selle järele, keda ta ootab. 
Kui mees lõpuks ilmus, keeras ta jõulupuu lõhnata 
valgusse, nagu ta ütles, ja kustutas kõik teised tuled. 

»Mina panen ka omad küünlad põlema,“ ütles Irma 
ja kargas maast. Aga mees takistas teda, öeldes, et 
see tuleb pärast, sest mis lõhnab, tulevat ikka pärast. 

Nõnda siis läksid nad asemele ja hakkasid sööma 
ning jooma. Nad sõid ja jõid ise ning söötsid ja joot- 
sid kordamööda teineteist, nagu ei saaks kumbki omal 
jõul õieti söönuks ega joonuks. Eriti hea maitses 
kõik siis, kui söödi ja joodi pooleks, aina pooleks, 
nagu oleksid nad lapsed, kes himustavad hammustada 
samast palast. Ja mida rohkem nad nõnda sõid ja jõid, 
seda suuremaks kasvas nende isu — teineteise järele. 
Aga nad hoidusid lähenemast, nagu oleks paik ja sil- 
mapilk selleks liiga püha. Kui Irma tegigi selleks 
katset, tõrjus mees ta pool-naljatades, pool-tõsiselt ta- 
gasi, öeldes: 

»Viin ja armastus lähevad seda kangemaks ja pa- 
remaks, mida kauem nad seisavad,“ 

Aga kui nad olid küllalt söönud ja joonud ning 
oma armastust hoidnud, et ta läheks kangemaks, ütles 
Irma viimaks: 

»Nüüd lähen süütan ka omad küünlad, et tuleks 
õige pühade tuju.“ 

Aga mees tahtis tingimata tal abiks olla. Ja kui 
jõuti nende küünaldeni, mida ei ulatunud käega põran- 
dalt süütama, võttis mees Irmal jalgade ümbert kinni 
ja tõstis ta lae alla. 

»Sa tudised, vaata, et sa mind ei pilla,“ hoiatas 
Irma. ,,Viin on sul pähe hakanud.“ 

»Mitte viin, vaid armastus,“ vaidles mees vastu. 
»Ma tudisen armastuskoorma all, mida kannan süles.“ 

»Veel ainult paar küünalt, siis saad oma raskest 
armastuskoormast lahti,“ naeris Irma, sest tal oli nii 
imeliselt hea, et mees teda nõnda hoidis. Tal oli 
praegu peaaegu sama hea, nagu oli siis, kui mees võt- 
tis tal pulmaõhtul esimest korda niuete ümbert kinni, 
hoides teda oma põlvede vahel. Kahju, väga kahju, et 
ainult paar küünalt veel süüdata, sest siis mees vabas- 
tab ta oma käte vahelt ja paneb ta põrandale! Ja et 
selle silmapilgu saabumine vähegi viibiks, Irma kus- 
tutas salaja paar põlevat küünalt, et oleks ikka veel 
midagi süüdata. Ise ütles ta nõnda: 

»Viimased küünlad ei taha kuidagi tuld võtta.“ 

»Ma pean su veel kõrgemale tõstma,“ arvas mees 
teda upitades. 


Lõpuks ometi põlesid kõik küünlad ja mees pani 
Irma põrandale. Siis süütas ta toas ka kõik teised 
tuled, nagu ei seletaks ta muidu õieti jõulupuud. Ise 
laulis ta ruumi helendavas valguses: 


»Seekemis, kus meie karjad 
sõivad jõulupuude all...“ 


»Mis sul nüüd arusse tuleb, et ka kroonlühtri põ- 
lema paned?“ küsis Irma, kes tahtis ainult jõulukuuse 
valgust. 

»Muidu ei näe küllalt hästi jõulupuuküünlaid,“ 
vastas mees üsna asjalikult. 

»Sa oled tõepoolest hulluks läinud,“ naeris Irma 
ja tahtis minna kroonlühtrit kustutama, kuid mees as- 
tus talle teele ette, haaras ta sõnalausumata sülelusse 
ja suudles teda sellise innuga, nagu poleks ta teda 
juba mitmendat-setmendat päeva oma kaisutuses hoid- 
nud. 

»Muidugi olen hulluks läinud,“ ütles ta viimaks. 
»Karistamatult ei või keegi sinu jalgu hoida“ Ja kui 
ta oli naise talutanud jõulupuu alla asemele, mida 
ümbritsesid maiustised, puuvili ja viin pudeleis ning 
klaasides, jätkas ta: ,,Täna oled sina mu jõululaps ja 
mina võin sind, jumala eest, puhtama südamega ringi- 
ratast ära suudelda, kui neitsi Maria oma poega, sest 
oli kuis oli, aga Maria süda pidi ikka pisut valutama, 
ees 

»Kallis, ma palun, ära ütle Mariast midagi halba,“ 
rääkis Irma vahele. ,,Tema oli esimesel jõuluõhtul 
emaks saanud, aga mina võin seda täna. Emadest ei 
pea halba rääkima. Ah, mees! Tee mind täna emaks, 
tee selles suures valguses, tee jõulupuu all, et oleks 
jõululaps!“ 

Viimased sõnad Irma rääkis nagu mingis ekstaa- 
sis. Mehe rümala nalja tõttu teda oli tabanud emaks- 
saamise mõte, mis polnud talle tänini veel kunagi pähe 
tulnud. Ja siis tundus äkki imelise unistusena, saada 
emaks jõuluõhtul, selles heledas valguses, armulõõ- 
mas, mis täitis ta hinge ja keha. 

»Mu jõululaps, mu jõululaps,“ kordas mees oma 
naist suudeldes ja teda kehakatteist vabastades, nagu 
tahaks ta helendavas valguses järele vaadata, kas see, 
kes nii väga tahab emaks saada, on selleks ka kohane 
ja kõlvuline. 

»Tee mind emaks, armas mees!“ mangus Irma otse 
lapseliku lihtsusega, kui ta oli juba paljalt mehe käte 
vahel. 

»Oled sa minu armastusest juba tüdinud, et ihkad 
last, kes sind armastaks?“ küsis mees suudluste vahel. 

»Mees, ma tahan ainult emaks saada, jõululapse 
emaks!“ palus naine. 

»Ma kadestan last, keda sa alles minult palud, 
nõnda on minu armastus,“ seletas mees. 

»Aga mina armastan sind lapse pärast, keda ma 
sinult alles palun,“ rääkis naine. 

»Hele jõuluvalgus ajab meie armastused lahku, 
sest armastus ei armasta valgust,“ arvas mees, 

»Aga mina armastan,“ tunnustas Irma, ,,täna ma 
juba armastan, et oleks valgus. See on nagu päikese- 
paiste. Tunned, jõulupuu hõõgab?“ 

»See hõõgad sina ise, hõõgab sinu keha, mis on 
lapsevaevas.“ 


»Siis vaigista mu keha vaev, kui armastad mind!“ 
palus naine. 


Nõnda rääkisid nad, kui tundsid esimest korda, et 
armastus pole ainult joovastus, vaid ka kannatus. Kui 
Irma hiljem oleks tahtnud endale seletada, miks joo- 
vastus muutus äkki kannatuseks ja miks kannatus sai 
veel siduvamaks kui paljas joovastus, siis poleks ta 
leidnud muud põhjust, kui et oli jõuluõhtu, oli jõulu- 
puu, olid küünlad lõhnava ja lõhnata valgusega, olid 
seebimullidena kerged ja õrnad, kalliskividena kiirga- 
vad klaaskuulikesed, olid säravad tähekesed ja hulk 
igasugust mõttetut tühja-tähja. Sellepärast pani ar- 
mastus neid kannatama. 

Aga Irmal oli lõpuks muidki põhjusi kannatami- 
seks. Veel kordagi polnud nende abielu ajal juhtu- 
nud, et mees pärast küllaldast ohverdamist armualtaril 
oleks uinunud ja jätnud oma naise üksinda valvama, 
aga täna sündis see ometi. Nad pikutasid parajasti 
nagu hinge tagasi tõmmates ja uut jõudu kogudes kõr- 
vuti jõuluõhtu valguses, kui Irma kuulis äkki mehe 
sügavat hingamist. Üllatatult pööras ta oma pea tema 
poole, et vaadata. Aga näha polnud midagi, kui aga 
seda, et mehe suu oli pisut lahti, silmad kinni ja näo- 
joontes ning kogu kehas jumalik rahu. Irma tilgutas 
kompvekist pisut likööri mehe huultele, mille tulemu- 
seks oli korraks silmade paotamine. Kuid nende pilk 
oli nii ükskõikne ja võõras, et Irma jättis mehe üsna 
rahule, kui see pöördus pisut teisele küljele. 

»Mu väsinud jõululaps,“ lausus Irma pool-naljata- 
des, pool-nukralt, kui hakkas katma mehe paljast keha, 
et see ei külmetuks. Hea meelega oleks ta selle suure 
lapse sülle võtnud ja voodisse kandnud, aga ei jätku- 
nud jõudu. Ta tõusis asemelt, pani endale öökuue sel- 
ga ja hakkas küünlaid kustutama, mis olid juba lõp- 

pemas. Siis kustutas ta ka elektriküünlad ja jättis 
kroonlühtrist ainult paar lampi põlema. Sest milleks 
see hele valgus, kui armastaja imestlevad silmad on su- 
letud? Milleks need paljud tuled, kui armutuli on 
kustunud ? 


Toas oli nüüd endisega võrreldes hämarik ja Irma 
läks istus mehe kõrvale, tõmbas põlved kõverasse lõua 
alla ja võttis kätega nende ümbert kinni. Nõnda jäi 
ta liikumatuks tükk aega — jäi üsna üksinda ja mõt- 
les, kuis ta oli esiteks oma südant valutanud, et tema 
oli end ikka üksikuna tundnud Kalmu jõulupuu all 
juba lapsepõlvest saadik. Jälle meenus talle ema, kes 
kõverdab ehk mahajäetuna oma saunas asemel, hea, 
kui oleks tubagi soe, nagu Irmal siin. Aga temal ei 
ole meest kõrval magamas ja tema ei põle enam armas- 
tuses, või kuigi, siis aitab talle ,, Neil karjastel väljal“ 
laulmisest. Nõnda on tema armastusega. 

Aga Irma istub alles ja hoiab oma põlvi, sest see, 
kes neid peaks hoidma, on magama uinunud. Jah, 
Irma tahab alles, et see, kes uinub, hoiaks väsimatult 
tema põlvi. Nõnda on tema armastusega. 


Talle meenusid ema sõnad, mis see talle korduvalt 
oli öelnud: ,,Sa oled täitmatu! Sinu lõõg ei saa ku- 
nagi täis!“ Just neid sõnu oli ema tarvitanud, nagu 
räägiks ta mõnest loomast. Kes rääkis veel loomast, 
kui ta tahtis rääkida armastusest, loomast ja lõhnast? 
Ah jaa! See oli see süsteemilise masinakirja härra 
oma parukaga. Tema rääkis loomast ja lõhnast, tai- 
mest ja tendeerimisest. Ja preili Sinimets, mis pidi 
sellega olema? Temal ei olnud enam ühegi taime lõh- 
na ja tema ei tendeerinud enam kuhugi. Kas Irmal ka 
ei ole enam ühegi taime lõhna, et mees võib tema kõr- 
val nõnda magada? 


Irma tõusis äkki asemelt, läks magadistuppa, sul- 
ges vahelmised uksed, nagu kardaks ta, et muidu võiks 
magav mees teda näha, pani põlema kõik elektrilam- 
bid, viskas öökuue ümbert, astus peegli ette ja hakkas 
ennast igast küljest silmitsema. See tõi talle südame- 
rahu tagasi, sest ta leidis, et kõik on alles endine: 

rinnad ilma vähemagi langusviiruta, puusad vooljas 
kaares, nahk liikmeil valge, pehme ja sile, nagu oleks 
keegi ta meelega pinguli kiskunud, et sünniksid, kus 
tarvis, kumerused, kaared ja lohud. Irma naeratas 185- 
puks. Milline laps ta alles oli! Ainult kuu, poolteist 
armastuses põlemist ja armastust ning juba läheb ta 
end peaaegu preili Sinimetsaga võrdlema, läheb otsi- 
ma mehe suudluste ja kallistuste jälgi! Või on ta ka 
siin nii täitmatu, et juba soovib neid jälgi? Ruttu lä- 
hed vanaks, kui nii hirmus palju himustad, oli ema 
õpetanud. Käis see ka armastuse kohta? Võib-olla 
käis ka armastuse kohta. 


Irma pani endale öörõivad selga, korraldas voodi 
ja läks meest äratama, suudeldes teda esiteks otsaesi- 
sele, siis silmile, lõpuks huulile, kus tundus joodud 
viina ja söödud maiustiste ning välismaise puuvilja 
lõhna. Mees avas nagu imestades silmad, vahtis esi- 
teks Irmale küsivalt otsa, tõusis siis istukile ja ütles: 

»Mis see siis peab tähendama? Jõuluõhtu, ja kuusk 
ei põle! Betlehemma väljal laulavad karjased ja meie 
oleme puhtpimedas! Ja tüdruk, mu naine, mu kallis 
jõululaps, mis on sinuga juhtunud?“ 

»Jõululapsed on unised, nad hakkavad magama 
minema,“ ütles Irma, endal ütlemata hea meel, et mees 
oli teda veel tüdrukuks nimetanud. 


»Naine, nüüd oled sina hulluks läinud!“ hüüdis 
mees ja kargas üles. Silmapilguga pani ta jõulupuu 
elektriküünlad ja ka kroonlühtri uuesti põlema. Siis 
tuli ta asemele tagasi, täitis klaasid ja ulatas teise Ir- 
male, mispeale ladus kõik maiustised ja kõik puuvilja 
ühes karpide ja vaasidega tema ette, rääkides: ,,Täna 
on meie esimesed jõulud, seda ei pea silmapilgukski 
unustama.“ 

»Aga miks sa siis unustasid?“ küsis Irma nagu 
naljatava etteheitega. 

»Kuis nii?“ küsis mees imestudes. 

»Kes see kippus norskama?“ küsis Irma uuesti. 

»Kas ma tõesti norskasin?“ küsis Rudolf vastu. 
»See ei või ju olla! Ma ainult unistasin sinust.“ Ja 

nagu tõenduseks, et ta mitte ei norsanud, vaid ainul 
oli unistanud, suudles ta naise pahema jala pahkluud 
esiteks ühelt, siis teiselt poolt ja küsis: ,,Kas sa nüüd 
usud, et ma ei norsanud?“ ning kui see ütles, et ta : 
te ei usu, jätkas ta oma suudlemist jalasäärel, sest 
ne pidi uskuma, kuigi selleks oleks vaja teda uu 
üleni suudlustega katta. N 

XVII. 


Kogu maja viis, üks varem, teine hiljem, oma va- 
nad jõulupuud välja hoovile ja viskas nad prügikasti 


juurde nurka, kus oli nagu meelega just nende tarvis: 


jäetud kena kohake. Siin totsutas nende ümber jutu- 
kas kojarahvas, siin tallas või tõukas neid jalaga mõni 
teenija, kel prügikastile asja, aga siia tulid ka koerad 
nuuskima ja oma jalga kergitama, esiteks omad, aga 
pärast ka võõrad, kui hoovivärav juhtus paokile jää- 
ma, või kassid oma värisevat saba püsti ajama, nagu 
oleks nüüd nende aeg osa saada möödunud aust ja uh- 
kusest. Millal või kuhu need poolkuivad, varisenud 
okastega ja radjatud kuuserisud lõpuks kadusid, seda 
ei teadnud õieti keegi, sest keegi ei olnud sellest enam 
huvitatud. Võib-olla hävitas nad kojamees, võib-olla 
viis nad prügivedaja, aga võib-olla ka, et nendega sün- 
dis, nagu on teada mõnest vagast mehest: teda nähti 
ikka jumalaga kõndimas, kuni teda enam kõndimas ei 
nähtudki. Ka pühad jõulukuused seisid ikka prügi- 
kasti juures, kuni nad seal enam ei seisnudki. 

Nõnda on lugu vagade meeste ja pühade kuuske- 
dega. 

Aga Irma ei tahtnud, et tema jõulupuuga sünniks, 
nagu oleks ta mõni vaga jumalamees. Tema ei taht- 
nud, et see, mis oli kord pühas valgusesäras ja mille 
all lõõmas tema oma armuloit, läheks prügikasti ja 
koerte ning kasside kaudu jumal teab kuidas või kuhu. 
Ja nagu murraks ta kaheldes pead, millise saatuse osa- 
liseks peab saama siis tema jõulukuusk, laskis ta tal 
toas seista ka siis veel, kui tema kaaslased olid juba 
ammugi prügikasti juures inimeste jalgade tõugata ja 
koerte ninade nuuskida. Jõulud läksid — puu seisis, 

uusaasta läks — puu seisis endiselt, kolmekuninga- 
päev läks, kuid puu seisis ikka veel omal paigal. Pas- 
sija kaebas, et kuusk varistab hirmsasti okkaid, ajab 
põranda prügi täis, aga Irma käskis need puu alla kok- 
ku pühkida. Mees küsis, et kas Irma ei tahagi kuuske 
lasta välja viia, aga tema vastas, et see on tema esimene 
jõulupuu, nii et seisku ta veel pisut. 

»Mis tast veel hoida, ta ei lõhna ju enam,“ ütles 
mees. 

»Kas sa tõesti ei tunne tema lõhna?“ küsis Irma. 

»Näe, okkad juba hunnikus teisel all“ tähendas 
mees ja lisas hoiatavalt: ,,Nüüd ei või enam küünlaid , 
põlema panna, puu võib tuld võtta.“ 

»Tuli peabki ta võtma,“ mõtles Irma, ilma et oleks 
sõnagi lausunud. Ja järgmisel päeval, kui meest pol- 
nud kodus, laskis ta endale kojarahvalt tuua kiini ja 
väikese sae, laasis jõulupuult oksad ja tükeldas siis 
tema tüve. Iseoma käega tegi ta seda, sest ta oli ju 
popsitütar. Nõnda sai kuusest väike risuhunnik ja 
mõni kamalutäis kuivi, teravaid okkaid. Irma ajas 
need kõik ahju, esiteks jämedamad oksad ja tüvetükid, 
mis põledes praksusid, ja pärast peenema risu ning 
ka okkad, mis tules tasakesi vingusid, nagu oleks neil 
valus. Irma arvas, et neil ehk on, sest et Irmai endal 
oli. Iga murtud oksaga, iga tüvetükiga, iga kamalu- 
täie okastega viskas ta natukene oma armu- ja eluvalust 
tulle, aga see ei põlenud ära, see loitis kord-korralt 
aina heledamalt. Ja kui kuusest polnud enam midagi 
järele, kui olid kokku pühitud ja tulle pillutud viim- 
sedki laialipillatud okkad, siis tundus Irmale, nagu 
oleks ta täna oma elu ja armastusega ahju kütnud. 
Kaua istus ta kurduva ahju ees, nii kaua, et seal leidus 
veel ainult tulist tuhka, ja jällegi oleks mees võinud 
ta tabada märgade silmadega, kui ta oleks õigel ajal 
koju tulnud. Aga et ta pisut hilines, siis ei näinud ta 
koju jõudes midagi iseäralikku, tundis ainult, et toad 
on haruldaselt soojad, nagu läheneks uus jõuluõhtu. 

»Miks täna nii palju on köetud?“ küsis ta. 

»Mina ise kütsin,“ vastas Irma. 

»Milleks sina ise?“ imestus mees. 

»Tahtsin,“ ütles Irma. 

Mees ei lausunud ahjukütmisest enam midagi, 
selle asemel küsis ta: 

»Mis lõhn see täna siin on?“ 

»On siin siis mõni eriline lõhn?“ küsis Irma vastu. 

»Midagi nagu oleks,“ seletas mees. ,,Oleks nagu 
suitsu ja vaigu lõhna.“ 

»Mina ei tunne midagi,“ kinnitas Irma pisut muia- 
tes. ,,Naljakas, kust sina seda võtad?“ 

»Naine!“ hüüdis mees, kargas lauast ja avas saali- 
ukse. ,,Sa oled ju oma kuuse ära põletanud! Tegid sa 
tõesti seda ise?“ 

»Kõik tegin ise,“ vastas Irma. ,,Laasisin oksad ja 
saagisin tüve tükkideks ning oma kätega ajasin ahju.“ 

Mees vahtis talle natukene aega tõsiselt otsa, nagu 
aru pidades, kas ta teda õieti mõistab, siis astus ta sõ- 
nalausumata tema juurde, võttis tal käed ja hakkas 
neid suudlema, nagu tahaks ta kustutada neilt kuuse- 
okste torgitud roosakad jäljed, mis olid tipitud siia- 
sinna heledamale nahale. 

»Sa oled otse kohutav oma vagaduses,“ lausus 
mees, kui oli istunud oma endisele paigale. Ja tema 
silmad kilasid pisinatukene, nagu võiksid ka need mär- 
jaks tõmbuda. Aga Irma ei näinud seda, sest tal oli 
millegi pärast piinlik ja häbi, nii et pidi üürikeseks 
kõrvale vaatama. Kui ta pärast pilgu mehele heitis, 
polnud seal enam midagi ebaharilikku ja Irma poleks 
võinud kunagi uskuda, et ka meestel on silmad, mis 
annavad vana jõulupuu pärast vett. Ennem oleks või- 
nud temaga samuti olla, nagu oli teiste inimestega — 
passijaga, kojarahvaga, teenijatega, teiste passijatega, 
teiste kojarahvastega, prouade, preilide, ja isegi härra- 
dega. Neil kõigil oli ilma pikemata selge, et härra Ik- 
kal, sel Eindorfil või Eindorhvil, kes elas enne niisu- 
gust ulaelu, et ei pidanud armukestki, vaid otsis neid, 
kes armastavad teenida üksiku juures ja on kõigega 
nõus, jah, sel Eindorhvil on alamast soost naine, sest 
ta võtnud kojarahvalt kiini ja sae, et jõulupuud räguda 
ja ahju ajada otse iseoma paljaste kätega. Mis käed 
küll sel proual pidid olema? Mis proua see küll pidi 

olema? Vana jõulupuurisu pärast oma käsi rikkuda! 
No mis temast saab? Vaevalt kord ahju soojaks. No 
mis see maksab? 


Jah, selle Eindorhvi või Ikka proua peab küll väga 
»alatust“ või vaesest soost olema, kui ta ei raatsi vana 
jõulupuudki ära visata, vaid ajab iseoma kätega ahju. 
Suppi peab ta küll kartulikoortest ja paljastest konti- 
dest keetma. Nii et igal mehel on oma rist kaelas. Aga 
Eindorhvile on see muidugi paras tema patuelu pärast, 
üsna paras. Sest jumal ei anna end pilgata, ja mis ini- 
mene iial külvab, seda tema ka lõikab. Aga mõned, 
kes passijalt kuulsid, et Eindorhvi proua pole sugugi 
kitsi, sest kojarahvale saatnud ta kiini ja sae tarvita- 
mise eest viiskümmend senti, mõistate — tervelt pool 
krooni, ja seda ainult mõne minuti eest, sest proua tei- 
nud kuuse üks, kaks, kolm peeneks, nagu oleks ta vana 
puulõikaja, jah, kes seda kuulsid ja lisaks veel teada 
said, et proual on aina maiustised ja puuvili laual, 
nagu antaks seda talle kuskilt jumalamuidu, ei osanud 
lõpuks muud arvata, kui et proua peab pisut hull ole- 
ma. Hull oli Eindorhv ise oma eluga ja vaevalt on 
teda nime muutmine parandanud, hull on ka tema nai- 
ne, nii et kaks parajat on kokku saanud: söövad šoko- 
laadi ja koorivad apelsine ning kütavad vanade jõulu- 
kuuskedega ahju. Puudub veel, et hakkaksid teiste 
vanu kuuski prügikasti juurest sisse kandma! Aga 
esiotsa veel nii hullud ei ole, proua põletab ainult ise- 
oma kuuski šŠokolaadiste kätega. 


Kui Irma ise oleks võinud neid oludega põhjenda- 
tud jutte pealt kuulata, siis oleks pidanud ta peaaegu 
vastupidisele arvamusele jõudma, kui need head inime- 
sed. Ta oleks pidanud ütlema: meie olime ühes me- 
hega mõlemad kas üsna või pisut hullud, aga enam ei 
ole. Jõulukuuse põletamisest saadik võtsime aru pähe, 
esiteks mees ja siis ka mina ja praegu elame nõnda, 
nagu kõik arukad inimesed: mees käib tööl, mina ta- 
litan kodus ja õhtul oleme väsinud. Mees on nähta- 
vasti tõepoolest väsinud, sest elu on tänapäev raske, ja 
mina teen, nagu oleksin ma väsinud, sest muidu tüütan 

ma meest, väsitan teda veel enam. Aga kodu peab ole- 
ma mehele puhkuseks, naisele tööks. 

Nõnda oleks Irma võinud öelda, kui ta oleks kuul- 
nud nende heade inimeste juttu, kes olid neist ja nen- 
de jõulukuusest nii väga huvitatud. Aga temal endal 


oleks süda valu pärast rinnas kokku kiskunud, sest tal 


oleks meelde tulnud, et ta oli elu ja armastusega küt- 
nud ahju, mitte jõulupuuga, nagu teised arvasid. Ja 
et osa elu ja armastust oli ära köetud, siis pidi nüüd 
vähemaga läbi ajama. See oligi nii raske, et meeski 
pani seda tähele Irma näost, silmist, kõnnakust, hää- 
lest, kogu olemisest. Sellepärast ütles ta kord: 

»Tead, naine, mu kallis ritsikas, sa hakka midagi 
tegema, kas või ajaviitekski.“ 

»Ma ju teen,“ vastas Irma vaikselt ja alistunult, 
nagu oleks ta tõepoolest ainult ritsikas. 

»Mitte seda sinu tegevust ei mõtle ma,“ seletas 
mees. ,,Sa hakka väljas midagi tegema, mis sind lahu- 
taks, sest nagu sa näed, minu aeg sinu tarvis kipub na- 
piks minema.“ 

»Seda ma näen,“ lausus Irma. 

»Aga sa ei pea seda nõnda võtma, nagu oleneks 
see minust, nagu võiksin mina sinna midagi parata.“ 

»Ega ma võtagi seda nõnda,“ seletas Irma. ,,Ma 
saan väga hästi aru, et elu ja...“ 

»Just,“ kinnitas mees Irma sõnade vahele, ,,elu on 
niisugune, tema ei lase end pöörata. Ja sellepärast 
peaksid ka sina harjuma teda võtma nagu ta on, ilma 
tühiste unistuste ja illusioonideta. Peab harjuma elu 
Elurataste alla muidugi, sest teised rattad pole kuigi 
hädaohtlikud. Teised rattad lömastavad silmapilkselt 
ja nõnda on kõik kohe möödas, aga elurattad veereta- 
vad, lohistavad, vintsutavad...“ 

»Milleks sa seda mulle õieti räägid?“ küsis Irma, 
kellel süda lõi tasapisi värisema, nagu oleks tulemas 
midagi õudset. 

»Sa küsid seda, nagu oleks ma sulle oma tühiste 
sõnadega hirmu peale ajanud,“ ütles mees. 

»Oledki ajanud,“ kinnitas Irma. 

»Kahju küll, aga mina ei oska sinuga õieti rääkida. 
Või ei saagi sinuga tõsiselt rääkida?“ küsis mees. 

»Sa ütle otseteed välja, kui sul midagi südame peal 
on,“ õpetas Irma. ,,Õnnetust oodata on raskem kui 
õnnetu olla.“ 

»Mis õnnetusest sa kohe räägid, ei mina sind mõis- 
ütles mees. 

»Ah sinu arvates pole see mingi õnnetus, et ma 
päev-päevalt sind ikka vähem näen?“ 

»Olen nõus, et see on õnnetus,“ rääkis mees, ,aga 
mina tahaksin sind selles õnnetuses aidata, seda para- 
tamatut elulist õnnetust kergendada.“ p 

»Muidugi sellega, et soovitad mul sind veel vähem 
näha,“ ütles Irma. 

»Küsimus pole selles, vaid tõsiasjas, et mina pole 
küllalt rikas alati sinuga olemiseks: ma pean ka mujal 
olema, pean ka teiste inimestega kokku puutuma, sa- 
gedasti niisugustega, kes on huvitatud ainult minust 
kui ärimehest, mitte aga minu naisest, s. t. sinust. Sel- 
lest sa saad ometi aru, eks? Noh, kui see on parata- 
matult nõnda, kui see on raudne eluseadus, siis võime 
ainult ühte: seada nõnda, et see raudne seadus meid 
võimalikult vähe rõhuks. Sellepärast arvan mina: sina 
peaksid endale ka tegevuse leidma väljaspool kodu, 
nagu on minul, ja kui me siis väsinult siia tuleme, 
maitseme meie oma kodurahu üheskoos kui eluõnne.“ 

»Milline see minu tegevus siis sinu arvates oleks?“ 
küsis Irma. 

»Sa hakka esiotsa midagi õppima,“ vastas mees. 
»Hakka või sealtsamast peale, kus sa enne meie abielu 
lõpetasid.“ 

Nii et sinna tagasi, kus tunti minu kuklas vaarika 
lõhna?“ küsis Irma. 

»Milleks siis just sinna?“ küsis mees ja lisas: 
»Aga sinuga on peaaegu mõttetu rääkida, sa näid ik- 
kagi arvavat, nagu oleneks see minust või nagu kat- 
suksin mina sulle midagi peale sundida.“ 

»Ma ei arva ega usu midagi, ma lihtsalt ei taha 
nende ahvide hulka minna,“ vastas Irma, ilma et isegi 
teadis, miks ta nimetas teisi inimesi äkki ahvideks. 

Veel mõni kuu tagasi oli ta maalt maksku mis maksab 
ära kippunud ja just nende hulka, keda nimetas nüüd 
ahvideks. 

»Aga kuhu me nende ahvide eest pääseme, kui ela- 
da tahame,“ ütles mees. ,,Pealegi on ometi vaks vahet, 
kas sa läksid nende ahvide hulka noore neiuna, kel alles 
maalõhn küljes, või lähed sa jõuka prouana. Ja kui 


sul ehk masinakirjast himu otsas — muidu võiksin 
sulle viisaka paiga muretseda, kus keegi sinu juustes 
mingit lõhna taga ajama ei hakka, — aga ma kordan, 


et kui sa sellest ehk ometi oled tüdinud, siis võiksid 
raamatupidamisega algust teha, mis oli sinu esimene 
unistus siin majas.“ 

»Minu esimene unistus siin majas oli armastus," 
ütles Irma ja püüdis naeratada, nagu heidaks ta nalja, 
»ja see on ka minu viimne unistus. Aga ühte tahaksin 
ma ometi teada: milleks mul praegu masinakiri või 
raamatupidamine? Kas ma muidu ei saa oma majapi- 
damise-arvetega toime?“ 

»Sa küsid milleks? Lihtsalt selleks, et kunagi ei 
või teada, liiatigi kui ollakse alles sinuvanune, milleks 
elu võib muutuda, millega ta lõpeb. Oleta kõige liht- 
samat tänapäeval: ma lähen pankrotti. Mis siis? 
Muidugi, ma ei ütle, et ma lähen, s. t. tahan minna, 
nagu oleks pankrot mõni eluõnn, aga seda võimalust 
peab ometi arvestama. Mina olen ettevaatuse pärast 
oma kapitali küll mitmesse ettevõttesse paigutanud, 
kuid päris kindel ei või ometi olla, et midagi ei juhtu. 
Äpardub ühes paigas, see tõmbab teise kaasa, teine kol- 
manda, kolmas neljanda jne., kuni kogu ring või rida 
pikali. Ja ole reas või kümnes, ikka tuleb ka sinu 
kätte kord. Äris on samuti, nagu meestega, kes hoia- 
vad ridamisi köit ja köie otsas elevant. Elevant siku- 
tab või katkeb köis äkki ja kogu köietäis mehi on laa- 
bakil maas. Äri-elevandi nimi on kapital ja köieks, 
paelaks või punemeks tema järel on meie üksikute ini- 
meste pisitillukesed summakesed, mis sõlmitakse kok- 
ku. Võid isegi arvata, mis sünnib, kui kapitali-elevant 
end nõnda liigutab, et meie sõlmitud punemekesed re- 
benevad.“ 


“ 


223 


»Ma olen valmis sinuga kas või keldrikorterisse 
minema,“ ütles Irma. 

»Hea küll,“ vastas Rudolf, ,aga sealgi tahad ju 
süüa ja kehakatet. Pealegi, mina võib-olla ei taha 
keldrikorterisse minna, kui on veel mõni muu pääse- 
tee olemas.“ 

»Seda parem,“ arvas Irma. 

»Kellele parem, kellele halvem,“ ütles mees. ,,Sest 
mina võib-olla — ma ütlen ju ainult võib-olla, sest kõik 
on paljas oletus, paljas arutus, nii-öelda unistus ja 
luule, mitte reaalsus, vaid vaatelikud olud, kui nõnda 
võiks öelda, mõistad, ainult puhtpaljad vaatelikud 
olud — nii et mina võib-olla, et ennast päästa, ennast 
elusügavusest uuesti üles upitada, tulen mõttele uuesti 
abielluda, rikas naine võtta, muidugi mitte armastu- 
sest, vaid lihtsalt äri tõttu...“ 

»Kui sina tõesti seda teeksid, siis pole mul min- 
git masinakirja ega raamatupidamist tarvis, sest surra 
oskan ma muidugi,“ ütles Irma. 

»Noh, aga kui mul tuleks haigus, nii et sa üksi 
jääksid, siis ka läheksid surma?“ küsis mees. 

»Milleks sa ometi mind hirmutad?“ hüüdis Irma. 

»Tahan sulle inimesearu uuesti pähe panna, mis 
armastus sult võtnud,“ seletas mees. ,,Sa oled ju ise 
nõus, et ühe pärast, kes sureb, ei pea ka teised kõik 
surema, kes temaga lähedases ühenduses, sest muidu 
oleks inimsool varsti lõpp. Teise surm on küll raske, 
aga oma surm on enamasti veel raskem. Noh, ja kui 
üksi edasi elada, siis peab võima end kuidagi toita. 
Selle võimaluse annab oskus midagi teha ja oskuse 
omandame õppimisega. Pealegi on õppimine kui töö 
väga hea ajaviide ja lohutaja, sellepärast ei oska mina 
sulle paremat nõu anda, kui — hakka õppima. Aga 
tõtt öelda, me võtame, s. t. mina võtan seda küsimust 
liiga tõsiselt, sest minul on õnnetus kõike liiga tõsi- 
selt võtta. Selleks, et otsida sulle viisakat ja tarvilik- 
ku ajaviidet, lasen ma enese kõigepealt pankrotti min- 
na, siis lasen enda sinu maha jätta, siis võtan endale 
uue naise, keda ma ei armasta, ja lõpuks lasen endale 

liku ettevalmistuse teen ma sinu tööks ja ajaviiteks. 
Ometi on asi üsna lihtne, aga inimene ei komista ku- 
nagi kõige lihtsamale, vaid aina kukerpallitab kõige 
keerulisemaga. Lihtne on liiga lihtne, sellepärast ini- 
mene ei armasta seda. Aga sinule meeldib see lihtne 
tingimata. Juba ette võid sa mind selle eest suudelda. 
Jumala eest, tule suudle mind, siis ma usun, et sa oled 
mulle kõik mu rumalused andeks andnud.“ 

Aga kui Irma läks mehe juurde ja see tal ümbert 
kinni võttis, oli tal tundmus, nagu oleksid mehe käed 
üsna ükskõiksed tema noore keha vastu, mida ta kord 
nii imestlenud ja hellatanud. Ometi pani mees ta oma 
põlvele istuma ja jätkas: 

»Kardinaalküsimus pole ju selles, mis siis sinuga 
sünnib, kui mind enam nii või teisiti ei ole, vaid otse 
vastupidises: mis sünnib sinuga tegelikult, kui sa 
oled minu naine ja tahad nii-öelda kauemaks jääda 
minu naiseks? Mis sünnib meie mõlemaga, kui oleme 
abielus? Kas meie võime samuti edasi elada, nagu ole- 
me seda tänini teinud? Kas meie saame kogu oma abi- 
elu nõnda elada, nagu oleks meil aina mesinädalad?“ 

»Miks me ei saa, kui me ise tahame,“ arvas Irma. 

»Oleneb see nii väga meie eneste tahtest?“ küsis 
mees. ,,Võtame asja sootuks lihtsalt ja reaalselt. Mi- 
na ei saa ei enesele ega sinule muidu ülalpidamist, kui 
pean teiste inimestega kokku puutuma. Mina arvestan 
neid, nemad arvestavad mind. Mul on teatud kohus- 
tused, mis võivad levida ka minu naisele, s. t. sinule. 
Kõik teavad, et ma olen abielus. Kui nad kutsuvad 
mind, siis kutsuvad nad sagedasti ka sind ja me ei või 
neile ära öelda, me peame minema, muidu arvatakse 
meist jumalteab mida. Pealegi võib see äriliselt hal- 
vasti mõjuda. Et aga inimeste seas liikuda, on tarvis 
mõista keeli, euroopa keeli, saksa, inglise, prantsuse 
keelt, aga ka vene keelt mõista ei teeks kurja.“ 

»Ma saksa keelt mõistan, inglise keelt ka,“ ütles 
Irma. 

»Mitte ainult, et sa mõistad, vaid neid peab hästi 
mõistma,“ seletas Rudolf. ,,Mina tahaksin, see oleks 
mu au ja uhkus, et mu naine valdaks euroopa keeli, 

valdaks neid hästi, nii et mis minul endal puudub, see 
oleks minu naisel. Mina ise esindaksin saksa ja vene 
kultuuri, naine peaks võtma inglise ja prantsuse oma 
erialaks. See oleks tarvilik ka siis, kui me läheme rei- 
sima. Ja et me millalgi läheme, selles pole vähematki 
kahtlust. Mõistad sa nüüd, mis ma mõtlen? Meie 
eluks, meie abieluks on keeleoskust vaja, pealegi oleks 
see oskus sel juhul kasulik, kui minu endaga või minu 
seisukorraga midagi paratamatut juhtuks. Aga kui on 
kõigepealt meie elu, meie abielu ja ainult hädakorral 
sinu elu, kas sa siis ei või midagi tegema hakata, kui 
sa mind armastad?“ 

Oh jaa! Miks mitte, kui on küsimuses nende elu 
ja armastus! Siis muidugi! Selle vastu ei võinud Ir- 
mal midagi olla ei sõna ega teoga. Elu ja armastuse 
nimel mees nõudku temalt ükskõik mida. Kui vaja 
inglise keelt, siis Irma õpib inglise keelt, kui vaja 
prantsuse keelt, siis Irma õpib sõnalausumata ka seda. 
Peaks aga elu ja armastus nõudma hererode või hiina 
keeli, siis Irma õpib ka need selgeks, nii et mehel po- 
leks vaja tema pärast häbeneda ei seltskonnas ega mu- 
jal. 

Keelte õppimisele asudes Irma mõtles, et kuna 
masinakirjast ja raamatupidamisest on nii palju juttu 
olnud, siis võiks ta ka nendega peale hakata, nii et 
mees näeks, kuis ta arvestab tema soove. Seega puu- 
duks veel ainult kiirkiri, et omada kõik oskused, mis 
tänapäev hädavajalikud õigeks elu ja armastuse säili- 
tamiseks. Aga sellegi võiks Irma selgeks õppida, kui 
mees tahab. 

Nõnda polnud nüüd enam sugugi aega, hommikust 
õhtuni pidi aina kuhugi tõttama või kuskilt tõtates 
tulema, ja kui polnud minemist ega tulemist, siis oli 
harjutamist ja tuupimist. Mees pidi nägema, mis Ir- 
ma suudab armastuse pärast: armastuse pärast saab 
ta isegi oma armastusest ajutiselt võitu ja talitab kui 
arukas inimene, kes ei teagi, mis on armastus. Tema 
tahab ja suudab ohvrit tuua, kui on mängus nende tu- 
- levik ja ühine elu. 

Aga õppimine oli raskemaks ja keerulisemaks 

muutunud, kui see oli alles Kalmu popsionnis elades. 
Siis oli kõik vaev ja närvipingutus nii lihtis ja aru- 
saadav, praegu ta nõudis nagu järelemõtlemist, sele- 
tust ja põhjendust. Eriti raske oli süveneda õpita- 
vasse ainesse, sest oli ju peale selle palju muud veel 
huvitavamat mõelda, mis enne puudus. — Sellepärast 
Irma tabas end sagedasti tühjusse-vahtimiselt, nagu 
puuduks ümbrus oma kuuldava ja nähtavaga hoopis. 
Silm luges ridu, aga mõte jooksis ridade vahelt, soni- 
des armastusest, mis olnud ja mis pidi jälle tulema. 
Ei võinud ju ometi igavesti kesta need kursused ja 
tuupimised, ükskord ometi pidi jällegi armastus astu- 
ma nende asemele. Nii või teisiti, aga kevadeks Irma 
vabaneb igasugusest rimpsust-rämpsust ja siis sõida- 
vad nad maale, nagu mees ütleb, sõidavad sinna, kus 
seisab keset õitsvat niitu roheliste puude ja põõsaste 
vahel nende armumuuseum. 

Seni aga elavad nad nagu nii paljudki teised või 
nagu kõik — mees ütles, et kõik: mehed omaette, nai- 
sed omaette, nagu polekski ilmas armastust või nagu 
ei huvitaks see enam kedagi. Ühel kui ka teisel teki- 
vad omad mured ja huvid, omad tutvused ja toimin- 
gud. Ainult vahetevahel tullakse koju puhkama, nii- 
öelda elust hinge tagasi tõmbama ja siis on ka armas- 
tust, pisut armastust, sest päris ilma armastuseta pole 
elu kunagi. 

XVIII. 


Oma elus, töös või õpinguil Irma puutus kokku 
enamasti noortega, omaealistega ja ikka sellistega, 
kelle kogu tulevik ja elumõte seisiski selles, mis nad 
tegid. Need olid inimesed, nagu Irmagi oli olnud 
enne abiellumist, kui otsis vaevaseks ülespidamiseks 
kohta, kus oleks võimalik edasi õppida, et siis see õige 
koht ja elu saavutada. Kuna aga Irmal juba õige koht 
oli leitud, siis oli tema töö ja tegemine teiste töö ja 
tegemise kõrval nagu mäng ja paljas ajaviide. Tema 
ise tundis seda nõnda ja tundsid ka teised, kes põlesid 
ajuti juba ette kadeduses, et tulevikus kohasaamisel 
on neil võistlejaks selline prouakene ja et koht antakse 
tutvuse tõttu tingimata temale, mitte aga neile, näl- 
jastele, kellele oleks see eluküsimus, kuna sellele on ta 
ainult lõbuks või luksuse lisaks. Seda eeldust aima- 
tes Irma oleks tahtnud igale noormehele, neiule või 
puudustkannatavale prouale kas või igapäev uuesti 
kinnitada, et ärgu nad kadestagu ega kartku teda, 
tema nendega kohta otsides võistlema ei tule ega oma 
mehe mõju mängu ei pane. Ennem, kui nad just ta- 
havad, võiks ta oma meest paluda, et ta neile, kes seda 
nii väga vajavad, mõne koha aitaks sobitada. Jah, en- 
nem ta ehk tõesti teeks seda, kui et ta tuleks nende 
nina eest mõnda kohta ära nälpama. 

Ja nagu oleksid hädalised noored tema mõeldud 
sõnu mõistnud, kodunesid nad peagi temaga, nagu 
oleks ka tema üks neist, kes õpib elu ja olemise pärast. 
Oli nii mõnigi noormees või neiu, kes viibis nähtava 
heameelega tema läheduses, kuigi nende jutt jumal 
teab kui hästi ei sobinud, nagu oleksid nad oludelt ja 
arenemiselt üksteisele võhivõõrad. Aga nende hinge- 

del või loomudel pidi leiduma mingisugune salajane 
sugulus, mis kisub neid teineteise poole, arvas Irma 
mõnikord. Pidi olema midagi selletaolist, nagu oli tal 
oma mehega, kellesse ta armus esimesest silmapilgust. 
Jah, nüüd juba Irma uskus, et tema oli armunud Ru- 
dolfisse ja see ka temasse algusest saadik kohe, mitte 
küll üsna, aga pisut ometi, nii et see, mis tuli pärast, 
polnud midagi muud kui esialgse saladusliku ja sele- 
tamatu tundmuse arenemine. 

Kuid siis sündis midagi, mis hävitas Irmas kõik 
tema ilusad oletused ja seletused. Tema juurde tuli 
noor neiu, kes oli talle eriti sümpaatne, ka vist maalt 
pärit, ja kes rääkis avameelselt ja otsekoheselt, nagu 
oleks tal ikka ainult heatahtluse ja sõprusega tege- 
mist. Teda kuulates Irmale meenus tema oma usaldus 
inimeste vastu, millest järgnes sissekukkumine Rudol- 
figa ja lõpuks armastus ning abielu. Irma ei osanud 
praegu üldse midagi millegi muuga mõõta ja võrrelda, 
kui aga iseoma elu ja armastusega. 

»Proua, kas lubate enda kõrvale istuda?“ küsis 
neiu, ise nagu häbelikult punastudes. 

»Palun väga, preili,“ vastas Irma, meelega küsijat 
preilitades, sest miks ta teda nii väga prouatas. 

Neiu istus ja punastus veel enam, kui ta nagu va- 
banduseks suure naeruga seletas: 

»Proua, te lõhnate nii kole hästi, et ma ei tahaks- 
ki mujal olla kui teie juures. Kõik ütlevad, et nii hir- 
mus hästi ei lõhna keegi kui teie. Issand jumal, mis 
küll niisuke lõhnaõli võib maksta! Kui teda tilgakau- 
pa kuskilt müüdaks, siis ostaks ma vähemalt ühegi 
tilga ja paneks kas või taskurätikussegi. Aga teate, 
proua, kui ma koha saan ja esimese kuu palk mulle 
välja maksetakse, siis ostan endale kohe nii head ja 
kallist lõhnaõli.“ 

Nii siis — küsimus polnud põrmugi hingede ja 
loomude suguluses, vaid lõhnas, mis Irma rõivaste 
küljes ja mis kõigil teistel puudus, nagu see neiu kin- 
nitas. Kui teistel oleks seesama olnud, mis Irmalgi, 
siis poleks see noor neiu ega teisedki tulnud. Aga 
neil ei olnud ja sellepärast nad tulid, tulid võib-olla 

noormehedki, et nuusutada lõhna, mis saadud tema 
mehe rahaga, sest et on armastus. 

Ükskord oli Irma ise lõhnanud, mees seletas seda 
nii ilusasti, kui ta rääkis ristikheinast ja selle kärbi- 
sest, mis pidi olema nagu krinoliinis daam. Aga kas 
siis Irma ise nüüd enam ei lõhna, et kõik tulevad lõh- 
naõli peale? Lõhnaõli võib igaüks saada, kui jätkub 
raha, aga sinu oma lõhna pole kellelgi teisel, kui aga 
sinul endal. Nende armastus algas sellest lõhnast, 
mitte raha eest ostetust. Rudolfil ei olnud tema lõh- 
na, kellelgi ei olnud seda ja sellepärast tuli ta, nii et 
mitte sugulus, vaid ebasugulus, otsustas Irma. Temal 
oli siis, kui algas nende armastus, karskuse ja neitsi- 
likkuse lõhn, nagu mees selgtas, see ajas ta hulluks, 
sest Rudolfil ei olnud enam seda lõhna, nagu polnud 
ka teistel, neil ,,õdedel“, kelledega ta puutus kokku. 
Seega oli ka siin ebasugulus — karskus ja ebakarskus, 
neitsilikkus ja ebaneitsilikkus. Niisugune oli armas- 
tuse tee ja elutõde. Irma oli üpris õnnelik, et ta on 
juba armastuse ja elutõe teel. 

Inglise keele tundides puutus ta kokku pika, hä- 
beliku või pelgliku, natuke vimmas noormehega, kes 
ikka tunnist lahkus, kui Irma sinna läks. Sagedasti 
oli nõnda, et kui üks ajas ülirõivaid selga, siis teine 
võttis neid seljast ära. Nad ei pääsenud kuhugi, et 
mitte teineteist puutuda või vastamisi teineteisele tü- 
liks olla, kuigi noormees püüdis sellest kramplikult 
hoiduda. Nende vahekorras pidi midagi naljakat ja 
saamatut olema, sest tunniandja, vanem proua, vaatles 
neid nähtavasti erilise lõbu ja muigega. Ta tuli vist 
ainult selleks esikusse, et neid kahte vaadelda, nagu 
näeks ta neis iseoma noorust. 

»Härra Liegenheim, olge ometi pisutki džentel- 
men ja aidake proual mantel seljast ära võtta, te rää- 
gite ju mõlemad inglise keelt,“ ütles proua Brett kord 
nagu naljatades ja lisas kohe: ,,Tohin ma tutvustada, 
proua Ikka ja härra...“ 

Aga härra oli nüüd sootuks aru kaotanud, sest ta 
ei teadnud, mis ta peab enne tegema, kas proual mant- 
li seljast võtma või temale tutvumiseks käe andma. 

Seisukorra tegi eriti raskeks veel see, et kolmandaks 
hädaks oli noormehel oma palitu, mille ta juba varnast 
oli kätte võtnud, ilma et teaks, mis sellega teha, kas 
varna tagasi panna, ruttu selga tõmmata või kuhugi 
mujale visata. Viimane võimalus jäi lõpuks võitjaks: 
noormees viskas pool tagasikätt oma palitu tooli ja 
laua poole, kuid nõnda õnnetult, et rabas veepudeli 
ümber ja klaasi laualt maha, kus see purunes. 

»Härra Liegenheim, teie talitate, nagu ei oskaks 
te veel põrmugi inglise keelt,“ naeris proua Brett ja 
tõttas veepudelit päästma, kuid Irma jõudis temast 
ette. 

Nõnda oli siis tutvus tehtud ja Irma lausus noor- 
mehe kohta endamisi: 

»See ei tea veel, mis on armastus, ei, see kindlasti 
ei tea.“ 

Aga proua Brett ütles hiljem sama noormehe kohta: 

»Ah, proua, kui te teaksite, kuidas ta mulle meel- 
dib! Ta meenutab mulle nii väga minu teist meest, 
kes oli mõne aasta minust noorem.“ 

»Kui vana härra Liegenheim võiks praegu olla?“ 
küsis Irma. 

»Kakskümmend kolm, ainult kakskümmend kolm,“ 
vastas proua Brett sellise andumuse ja innuga, et Ir- 
magi tundis selle mehe noorust. Aga ise mõtles ta: 
Tähendab, minust on ta kolm, isegi neli aastat 
vanem ja siiski ei tea, mis on armastus. Nii et mina 
olen õieti vanem kui tema, sest mina tunnen elu ja te- 
ma ei tunne. Oma mõtetele vaatamata ütles ta prouale 
imestanult: 

»Ah siiski juba kakskümmend kolm! Mina pida- 
sin teda nooremaks.“ 

»Kallis proua,“ ütles proua Brett nüüd ja pani 
oma käe usaldavalt Irma käele. ,,See on see kõige ilu- 
sam aeg mehes, kui ta on rikkumata. Nooremalt on 
ta liiga noor ja vanemalt juba rikutud, enamasti alati 
rikutud, naised rikuvad ta ära, muidugi halvad nai- 
sed. Aga kakskümmend kaks, kolm, mõnikord ka 
neli, see on ilus, uskumata ilus!“ 

Ka minu mees, tähendab, on rikutud, mõtles Ir- 
ma; mina olen rikkumata, tema rikutud, nii et pika- 
peale rikub ta ka minu ära. Ja ta küsis — ning ta võis 
seda ainult sellepärast, et kõnelus sündis inglise kee- 
les, kuna eesti keeles Irma poleks kunagi küsinud, et: 

»Kas kõik mehed üle kahekümne viie on riku- 
tud?“ 

»Peaaegu kõik, jah, ma arvan kõik, sest elu on 
niisugune, elu ja naised,“ seletas proua Brett. ,,Mina 
arvan nimelt, et miski ei riku meest rohkem kui naine. 
Kui mees on rikkumata, siis rikub halb naine ta ära, 
ja kui ta on juba rikutud, siis tuleb mõni veel halvem 
naine ja rikub ta veel rohkem ära, nii et nüüd on see 
mees juba üsna rikutud.“ 

»Aga kui on rikutud mees ja rikkumata naine, kas 
siis rikkumata naine ei või oma rikutud meest natuke- 
negi parandada, pisinatukenegi, et mees poleks enam 
nii väga rikutud?“ küsis Irma ja ikka veel sellepärast, 
et kõnelus sündis inglise keeles, millest Irma sai küll 
aru ja mida oskas tarvitadagi, kuid mille sõnade tä- 
hendust või sisemist, intiimset mõtet ta nagu õieti ei 
taibanud. Ja küsides õnnistas ta oma südames keelt, 
milles nõnda võib küsida, ja ka oma meest, kes teda, 
s. t. Irmat oli ajanud end selles keeles täiendama. Kui 
kõik eestlased täiendaksid end inglise keeles, nii et 
nad teda mõistaksid, siis võiksid nad kõik asjust rää- 
kida, millest eesti keeles rääkida ei või, sest et temast 
saadakse liiga selgesti aru. Nõnda mõtles Irma, kui 
proua Brett talle naeratades vastas, nagu teeks ta pi- 
sut nalja: 

«Nii rikkumata naist ei olegi, et ta võiks oma ri- 
kutud meest pisinatukenegi parandada. Mina otsus- 
tan muidugi iseenda järele. Sest minuga oli nõnda, 
et kui ma esimest korda abiellusin, siis sain ma riku- 
tud mehe, nii et nõudsin sellepärast lõpuks lahutustki, 
sest mina olin enda arvates sootuks rikkumata. Peale 
seda ma abiellusingi sellega, kes nii väga oli härra 
Liegenheimi moodi. Te arvate muidugi, et see sündis 
armastusest, sest teie aastais tähendab abielu ja ar- 
mastus ühte ja sedasama. Aga et mina olin juba riku- 

tud mehega kord abiellunud, siis oskasin ma juba abi- 
elu ja armastust teineteisest eraldada. Sellepärast üt- 
lesin ma iseendale, kui tutvusin oma tulevase teise 
mehega: vaene poiss, sa oled alles nii rikkumata, et 
ei tea, mis on armastus, ja sellepärast satud sa tingi- 
mata halbade naiste kätte, kes rikuvad su enne ära, 
kui saad teada, mis on armastus. Ja niipea kui olin 
nõnda endamisi öelnud, hakkas mul temast kahju, pea- 
aegu hale meel ja ma otsustasin ta päästa, nii-öelda 
oma elu sellele noormehele ohvriks tuua. Mina olin 
ju alles hiljuti oma abielu lahutanud sellepärast, et 
mu mees oli rikutud. Sellest järeldasin ma, et mina 
ise pole mitte rikutud, sest muidu poleks ma end oma 
rikutud mehest ju lahutanud. Ja mis võis sellele rik- 
kumata noormehele sobivam olla kui rikkumata naine, 
kel on juba elus ja armastuses teatud kogemused — 
rikutud mehe tõttu muidugi. Nõnda siis abiellusin 
teist korda. Aga kas te võite arvata, mis sündis mõne 
aja pärast? Mina pidin oma silmaga nägema, kuis mu 
mees oli nii rikutud, et jättis minu sinnapaika ja läks 
teise naisega, kellega ta oli mind juba varemalt pet- 
nud. Siis ma küsisin endalt: kes rikkus mul siis selle 
mehe, ta oli ju ometi rikkumata, kui mina ta oma rüp- 
pe sain? Pealegi pidin ka mina rikkumata olema, 
sest milleks ma muidu enda oma esimesest rikutud me- 
hest lahutasin. Oma rikkumata mehe sabas olin ma ka 
alati, nii et ta ei võinud kuskil rikutud naisi kohata. 
Ja ometi lõpuks rikutud, nii et rikkus ka noore tüd- 
ruku, kes ei võinud veel kuidagi rikutud olla! Aga 
mis see siis lõpuks oli? küsin ma. Ei muud midagi, 
kui et mina ise pidin oma mehe rikkuma, sest kedagi 
teist rikkujat polnud ju olemas. Olin küll rikkumata, 
kuid rikkusin oma mehe, nagu oleks see naiste saatus, 
et nad rikuvad kõik rikkumata mehed, kuid ei paran- 
da ühtegi rikutut, nagu poleks mees üldse paranda- 
tav.“ 

Siinkohal Irma oleks tahtnud kangesti küsida, 
mis siis mehega on, mis tal on või mis ta teeb, kui ta 
on rikutud, nagu proua Brett ütleb, aga ei julgenud 
seda isegi inglise keeles mitte. Ta ei kartnud nii- 

palju küsimust ennast kui seda, mis küsimuse vasta- 
misest võiks selguda või järgneda. Sõna , rikutud“ 
või ,rikkumata“ pidi ju tingimata nii või teisiti puu- 
dutama muu seas ka armastust, mitte ainult elu. Ja 
kui nüüd proua Brett oleks hakanud rikutud armas- 
tust eraldama rikkumata armastusest, nii-öelda õigest 
armastusest, siis oleks võinud Irmale paista, et temal 
pole veel õiget armastust olnudki, vaid ainult rikutud, 
mis polegi õieti öelda armastus. See oli põhjus, miks 
Irma ei julgenud enam küsida inglise keeleski. 

Aga proua Brett nähes, et Irma enam ei küsi, vaid 
meeleldi kuulab, rääkis edasi, nagu oleks täna temal, 
mitte Irmal inglise keele praktiline harjutus: 

»Mehed on ju kenad ainult enne kahtkümmend 
viit ja pärast kolmekümmend viit. Vaesed vanemad 
naised, kes pisut küpsemas eas ja elust vintsutatud 
ning rikutud, ei saaks enam kunagi teada, mis on tõsi- 
ne armastus, kui jumal poleks loonud mehi alla kaht- 
kümmend viit. Ja noored neitsilikud tüdrukud ei 
leiaks kunagi oma nooruse ja puhtuse õiget hindamist, 
kui mehed ei elaks üle kolmekümne viie. Sest pole 
ühti, et nad on siis juba rikutud. See on isegi hea, 
kui mees on pisut rikutud, sest muidu pole tal nooru- 
sest ja neitsilikkusest õiget arusaamist, mis tuleb aas- 
tatega. Naistega on muidugi niisama ja sellepärast 
pidin minagi juba üsna rikutud olema, kui ma nii väga 
hindasin oma teise mehe neitsilikku puhtust ja saama- 
tust. Ja kui ma praegu poleks nii vana, nagu ma olen, 
siis armuksin ma härra Liegenheimi uuesti, sest ma 
tahaksin ka teda päästa halbade naiste käest.“ 

Irmal hakkas proua Bretti kuulates süda sees vä- 
risema suure rõõmu pärast. Tähendab, Rudolf võib 
tema noorust ja neitsilikkust õieti ja tõsiselt hinnata, 
sest ta on selleks vististi küllalt rikutud. Nende ar- 
mastus on õige armastus, sest üks on vajalikult riku- 
tud ja teine sootuks rikkumata. 

Nõnda tegi Irma oma elu huvitavama ja väärtusli- 
kuma avastuse inglise keele tunnis ja sellepärast hak- 
kas ta seda keelt kahekordselt armastama. Ta hakkas 
isegi neid inimesi eriliselt armastama, kellega võis kõ- 

nelda inglise keelt. Kui ta poleks praegu mehel või 
kui ta oma meest nii väga ei armastaks, sest et see on 
toonud talle õige armastuse, nagu proua Brett seda nii 
ilusasti seletas, võiks ta igal mehel, ka igal madruselgi 
käe alt kinni võtta, kui see hakkab temaga kõnelema 
inglise keeles. 

Üldse oli imeline mõelda, et on olemas keel, milles 

räägitakse nii palju pööraselt huvitavaid asju. Ja see 
noormees, see härra Liegenheim, ka tema räägib ing- 
lise keelt, kuigi ehk pisut halvemini kui Irma. Enne 
ta seda nii selgesti ei teadnud, aga sestsaadik, kus nad 
kahekesi heitsid gruppi, et oleks odavam ja lõbusam, 
hakkab see talle ikka selgemini tunduma. Nüüd nad 
lähevad mõlemad ühel ajal tundi, mitte nagu enne, et 
kui üks läks, siis teine tuli või vastupidi. Ka ühte 
teed on neil tükk maad' käia, nii et sagedasti lähevad 
nad üheskoos ja kõnelevad kas inglise keelt, milles 
Irma kangem, või saksa keelt, milles noormees kan- 
gem. 
Õieti juhtub üsna sageli, et nad lähevad kahekesi 
proua Breti uksest sisse, nagu oleks neil üleni ühine 
tee või nagu oleksid nad oma tulekut kuidagi eriliselt 
seadnud, nii et tunniandjal oleks üks ukseavamine. 
Tunnist lahkuvad nad niikuinii ühel ajal ja härra Lie- 
genheim aitab Irmale alati enne mantli selga, kui ta 
võtab varnast oma palitu, nii et veepudel, mis laual, ei 
lähe enam kunagi ümber ega klaas kuku maha, külva- 
tes põranda teravaid kilde täis. 

Ühel päeval noorhärra aitas Irmal kalossiketigi 
kinni tõmmata, sest Irma enda käes ei võtnud kett kui- 
dagi vedu. Aga proua Brett ei näinud seda mitte, sest te- 
ma ei tule sestsaadik enam kunagi esikusse, kui ta 
otsusele jõudis, et veepudel ja klaas seisavad väljas- 
pool hädaohtu. Nii et Irma ja see noormees on alati 
kahekesi, kui nad on esikus rõivastumas või ülirõivas- 
test vabanemas. 

Samal päeval, kus oli see lugu kalossiketiga, noor- 
mees suudles jumalagajätul Irma kätt keset tänavat ja 
rahvamurdu. Aga Irmal hakkas vaesest poisist nagu 
hale meel, sest ta pidi ju tema kätt suudlema läbi kin- 

da. Järgmisel päeval Irma võttis jumalagajätul mee- 
rege kinda käest, aga nüüd noormees unustas käesuud- 
use. 

Siis läks Irma kalossikett uuesti käkerpussi ja ei 
tahtnud kuidagi vedu võtta, tiri kas või käed otsa si- 
niseks, nii et noormees pidi jällegi viisakalt appi tu- 
lema. Sel päeval andis Irma jumalagajätuks jällegi 
palja käe ja nüüd haaras noormees sellest oma kahe 
käega kinni ja surus peaaegu kogu oma kõhna näo te- 
ma käele, nii et ninaotski läks lössi. 

Ja Irmal hakkas sellest lössivajutatud ninaotsast 
hirmus häbi, nii et ta läks üleni punaseks, sest ta mõt- 
les: see on armastusest, see lössivajutatud nina, nii et 
vaene poiss juba teab natukene, mis on armastus. Aga 
kumb on õigem armastus, kas minu mehe ristikheina- 
kärbis või selle noormehe lössivajutatud nina? Ah 
jaa! Eedil olid roosid, ka need olid ju armastus ... 
keset teed... jalgade all... 

»Armuline proua, tohin ma teid pisut saata?“ kü- 
sis noormees, kui ta nina enam polnud lössis. 

»Palun väga!“ vastas Irma. 

Nõnda siis läksid nad üheskoos edasi, nagu tahak- 
sid nad veel kord jumalaga jätta, et noormees võiks 
oma nina Irma käel lössi vajutada. Aga kui see oli 
nende salajane mõte, siis läks selle teostamine täiesti 
nurja, sest neile tuli äkki vastu Rudolf ja Irma kaotas 
millegi pärast sel määral pea, et tutvustas härra Lie- 
genheimi oma mehele, nii et ka noormees kaotas pea 
ja ei teadnud, mis teha, mis öelda või kuhu minna. 
Seisukorra päästis härra Ikka, kes ütles haruldase loo- 
mulikkuse ja viisakusega, nagu Irma seda märkas: 

»Noorhärra, ma olen teile väga tänulik, et te mu 
naisele seltsiks olite, ehk on teil veel aega ja lusti 
meiega üheskoos pisut jalutada?“ 

»Väga hea meelega, kuid, kahjuks, mind oodatak- 
se kodus,“ vastas noormees. 

»Noh, siis pole parata, jällenägemiseni!“ ütles Ru- 
dolf. 

Mehe käitumine mõjus Irmasse rahustavalt. Tõe- 
poolest, milleks see erutus? Pole ju midagi olnud, 

noormees saatis teda ainult pisut, saatis kõige viisa- 
- kamal kujul, ainult et vajutas käesuudlusel oma nina 
lössi. 

»See oli see noormees, kes minuga ühes inglise 
keelt õpib,“ seletas Irma, kui võõras oli läinud. 

»Kena poiss,“ kiitis Rudolf. 

»Eks ole,“ kinnitas Irma. ,,Isa olevat tal sakslane, 
ema eestlane.“ 

»On näha jah, et temas on midagi teist, nagu pee- 
nemat,“ rääkis Rudolf. 

»Jah, mulle paistis ka kohe, et midagi peenemat,“ 
nõustus Irma. ,,Meie oleme nõnda kokku leppinud, et 
tunnist tulles üks päev räägime inglise keelt, kus mina 
parandan teda, ja teine päev saksa keelt, nii et siis te- 
ma parandab mind. See on väga huvitav ja kasulik 
meile mõlemaile. Ega sinul selle vastu midagi ole, et 
me nõnda harjutame ja teineteist parandame?“ 

»Absoluutselt mitte midagi,“ vastas Rudolf. ,,Ai- 
nult, kallis laps, milleks sa teda mulle tutvustasid, 
seda poleks sugugi vaja olnud, sest...“ 


»See tuli mulle endalegi ootamata,“ seletas Irma. 
»Ega ma kavatsenudki seda teha, aga kui sa äkki meile 
vastu tulid, siis mõtlesin ma, et las sa ometi ka tead, 
kellega ma käin ja kes mind vahel koju saadab, ja nõn- 
da ma siis tutvustasingi.“ 


»Suurt häda sellest tutvusest ei ole ju,“ rahustas 
Rudolf naist, ,,aga tulevikus ole ettevaatlikum, sest sa 
mõtle ometi, mis sünniks, kui sina kõiki oma kursus- 
lasi ja kaasõpilasi hakkaksid mulle tutvustama. Ma 
peaksin mütsi peos hoidma, ei saaks teda teretamise 
pärast pähegi panna. Pealegi, sinule on nad kaasla- 
sed, minule mitte. Sina lähed nendega keeleharjuta- 
miseks üheskoos jalutama või istud kinos...“ 

»Ei, armas mees, kinos pole ma käinud ei selle ega 
ühegi teise kaasõpilase seltsis,“ ütles Irma vahele. 

»Ega ma ju ütle, et sa oled juba käinud,“ seletas 
mees, ,,ma ütlen ainult, et tulevikus juhuslikult sa 
võid minna, kui...“ 

»Kas sul siis tõesti selle vastu midagi ei ole, kui 


237 


mina, näiteks, selle noormehega kinno läheksin?“ kü- 
sis Irma. 

»Kuidas sa võid minult üldse nõnda küsida?“ üt- 
les Rudolf nagu haavunult. ,,Olen ma siis tõesti sinu 
meelest niisugune hirmuvalitseja või türann mehe na- 
has, kes ei luba oma naisel mõne tuttava seltsis paariks 
tunniks kinnogi minna, sest et seal tehakse vaheteva- 
hel pimedaks? Kust sa üldse tuled sellele mõttele?“ 

»Ma armastan sind, sellepärast,“ vastas Irma üsna 
lihtsalt. ,,Ja ma arvan, et sina armastad mind samuti, 
ning nõnda siis...“ 

»Nõnda siis panen su kodus klaaskappi ja tõmban 
riide ette, kui mõni võõras uksest sisse astub, eks,“ 
jätkas Rudolf. ,Aga milleks ma sulle siis kursustele 
soovitasin minna? Mitte ainult tuupimiseks, vaid ka 
selleks, et tutvuksid inimestega, õpiksid neid tundma, 
harjuksid neid käitlema, neid nii-öelda ümber sõrme 
väänama, kui vaja.“ 

»Kui kõik inimesed oleksid niisugused nagu see 
noormees, siis võiksin nad kõik endal ümber sõrme 
väänata,“ naeris Irma. ,,Ta on küll minust kolm, neli 
aastat vanem, aga ometi on ta minu kõrval nagu laps.“ 

»Õpi esiteks ühte ümber sõrme väänama, küll siis 
oskad varsti ka teisi,“ rääkis mees elutargalt. 

»Küll ma õpin,“ lubas Irma ja jällegi hakkas ta ise 
naerma, nagu oleks inimeste tundmine ja nende üm- 
ber sõrme väänamine naljaasi. 

Aga nagu ta varsti nägi, oli isegi seda noormeest, 
kes nii häbelikult punastus, kaunis raske ümber sõrme 
väänata. Eriti tõrksaks läks ta pärast seda, kui Irma 
teda oma mehega oli tutvustanud, nagu oleks see teda 
salajas hoiatanud või ähvardanud. Sest millegi muu- 
ga ei osanud Irma seda seletada, et noormees aitas 
talle küll endiselt mantlit selga, aga kui kalossikett ei 
tahtnud vedu võtta, teeskles ta kurti ja pimedat, nagu 
tahaks ta, et Irma peaks lahtise ketiga lohva-lohva 
tänavale minema. Irma pidi teda enne mitu päeva jär- 
jestikku otseteed paluma, et ta aitaks kalossiketi kin- 
ni tõmmata, alles siis hakkas ta sellega õieti harjuma, 
nii et ta tegi seda sama endastmõistetavalt, nagu ta 


238 


aitas mantlitki selga. Ja kui oldi uuesti sealmaal, kus 
nad olid enne Rudolfiga tutvumist, s. t. kui noormees 
suudles jällegi Irma käel oma nina lössi, siis läksid 
nad üheskoos kinouste taha pilte vaatama — muidu 
niisama juhuslikult, nii-öelda mööda minnes. Aga pa- 
rajasti juhtus olema midagi väga ilusat, mida Irma 
kangesti tahtis näha, ja kuna ta üksi hästi ei julgenud 
pimedas kinos istuda, siis palus, lõpuks otse mangus 
ta noormeest kaasa, sest see ei tahtnud kuidagi minna. 
Nad pöördusid juba kinoukse tagant tänavale, kui Ir- 
ma võttis viimse abinõu tarvitusele, öeldes: 

»Vabandage, härra Liegenheim, aga kuna mina 
teid kinno kutsun, kas te ei lubaks siis, et mina ku- 
lud kannan? Muidugi, te peate endale alandavaks, et 
daam...“ 

»Ja muidugi, armuline proua,“ ütles noormees. 

»Kui saate oma inglise keelega koha ja kohalt esi- 
mese palga, makske siis tagasi,“ ütles Irma. ,,Makske 
või ühes protsentidega, nii et on ainult äri, nagu minu 
mees ütleb, mina võtan vastu, ainult tulge mulle selt- 
siks, mul on nii hirmus suur kinohimu.“ 

Nõnda siis läksid nad viimaks ometi ja istusid 
rõdu ääre alla, et kui Rudolf juhtuks ka kinos olema, 
siis nad teineteist ei näeks, või olgu siis, et sisse as- 
tudes või kinost lahkudes. Üldiselt oli Irma süda üs- 
na rahul, sest mehega oli asi enne jutuks olnud, ainult 
et Irma mõlemad piletid lunastas, see oli kogu loos 
uudis. Aga see oli asja tühisem külg, sest muidu 
oleks mees ka sellest rääkinud, nagu ta rääkis kino pi- 
medaks tegemisestki. Muidugi, õigem oleks olnud 
rääkida kino valgeks tegemisest, ja seda mees vist mõt- 
leski, sest ainult valges näeb õieti, kes kellegagi istub 
ja kuidas ta istub. 

Nõnda Irma mõtles kino valgusest, kuni valgus 
kadus ja algas pimedus. Ning nüüd oli tal äkki tund- 
mus, et mees oli ometi tõepoolest pimedust mõelnud, 
kui ta sellest oli rääkinud, mitte aga valgust. Pimedas 
meenus Irmale kõigepealt see kiilaspea, kes millalgi 
tema kõrval oli ohanud ja röötsakile tema toolile vaju- 
nud. Aga tänasest noormehest polnud kippu ega kõp- 

pu, ei ohkeid ega küünarnukke, nagu oleks ta äkki ära 
auranud. 

»Kus te olete?“ küsis Irma inglise keeles, sest 
nõnda oli ta kõige julgem. 

»Ma olen siin,“ vastas noormees ka inglise keeles 
ja liigutas end, nii et Irma tundis korraks tema küü- 
narnukki ja ka põlve. Kuid ehmunult tõmbusid nad 
mõlemad tagasi, nagu oleks see puutumine olnud va- 
lus. Aga jumal tänatud, nüüd oli kindel, nad istusid 
kõrvuti ja vaatasid sama pilti, kuulsid samu sõnu ja 
helisid, neid ümbritses sama pimedus. Pikkamisi har- 
jusid silmad sellega, nii et hakkasid rohkem seletama. 
Pikkamisi harjusid ka nende käed ja põlved, nii et nad 
ei tundnud teise puutumisest enam nagu torkavat va- 
lu. Eriti toetusid nende põlved lõpuks peaaegu usal- 
dusega teineteise vastu ja Irma tundis äkki loomusun- 
nilikult, et mitte ainult oma mehe, vaid ka selle pelg- 
liku noormehe puutumine on hea. 

»Tähendab, ma olen juba rikutud, et mul on hea,“ 
mõtles ta, ,ja ma rikun ka seda noormeest, sest ka te- 
mal on vististi hea, kui ta tunneb minu põlve. Nii et 
mees mõtles ikkagi pimedust, kui ta üldse midagi mõt- 
les. Ja see noormees mõtles ehk ka pimedust, kui ta 
ei tahtnud kinno tulla, sest ta kartis, et teda hakatakse 
pimedas rikkuma. Et aga mees nõnda seda pimedust 
nimetas, siis pidi ka tema teadma, et nii kui tehakse 
pimedaks, hakatakse ka kohe rikkuma, ja kuna ta ometi 
mind ei keelanud tulemast, siis ei võinud temal midagi 
suurt selle vastu olla, et mina seda noormeest pisut ri- 
kun, sest ta ise ütles, et on kena poiss. Palju ma teda 
niikuinii rikkuda ei saa, sest et ma ise pole veel kuigi 
palju rikutud. Minu mees hindab mind, nagu proua 
Brett seletas, tema oskab minu noorust ja puhtust hin- 
nata, sest ta on üle kolmekümne viie. Iseasi, kui ta 
oleks alla selle, nii et tal poleks minust õiget arusaa- 
mist, siis ta oleks ehk mu hoopis ära rikkunud ja mina 
oleksin ka selle noormehe rikkunud; nüüd õpin teda 
ainult ümber sõrme väänama, nagu mees ütles. Ja ini- 
mesi peab oskama ümber sõrme väänata, muidu ei saa 
ilmas läbi, elu on niisugune.“ 

XIX. 


Irma käis veelgi mõned korrad ühes härra Liegen- 
heimiga kinos, nagu kavatseks ta noormeest sootuks 
ära rikkuda või teda enesel ümber sõrme mässida, 
nagu Rudolf oli öelnud. Aga ei, varsti Irma ei mõel- 
nud enam noormehe rikkumisele, sest oli ju liiga ime- 
lik kedagi iseoma raha eest rikkuma hakata. Nemad 
käisid kahekesi kinos ainult sellepärast, et seal oli nii 
mugav võimalus inglise või saksa keele harjutamiseks, 
sest seal oli nii palju mõnusat kõneainet, uut sündmus- 
tikku, armastustki, milles Irma oli targem kui noor- 
mees, hulga targem, nagu ta ise arvas, nii et võis teda 
õpetadagi. 

Aga Irma ei käinud kinos ainult härra Liegen- 
heimiga, vaid paar korda võttis ta endaga kaasa ka sel- 
le neiu, kes raamatupidamise-kursustel talle suure 
naerulaginaga ja punastudes tunnustas, et tema, Irma, 
lõhnavat kõigist kõige paremini. Irma võttis ta liht- 
salt selleks kaasa, et neiu võiks rohkem tema kõrval 
istuda ja ta lõhna nuusutada. Sest miks mitte inimes- 
tele head teha, kui see nii vähe maksab, nagu kinopi- 
let. Ainult üks imelik asi sündis: läks Irma ühes 
noormehega kinno, siis võttis ta pileti alla, läks ta aga 
neiuga, siis ostis ta tingimata rõdupileti, nagu tahaks 
ta näidata, et ta võib ülal ja ka all istuda. Aga neiu 
polnud kaaslasena nii huvitav kui noormees, sest te- 
maga Irma pidi rääkima eesti keelt, nii et ei olnud 
mingit harjutust, ja filmidest said nad mõlemad nii 
omamoodi aru, et neil polnud teineteisele peaaegu mi- 
dagi öelda, ainult mõtle iseoma mõtteid. Aga kas 
maksab selleks pimedas kinos istuda? 

Ja Irmal oli ikka nõnda, et kui istus kinos ühes 

selle neiuga, siis mõtted kippusid kas härra Liegenhei- 
mile või oma mehele, üldse meestele, nii et kui puudus 
mees, siis ta mõtles endale mehe. Istus neiuga, aga 
mõtles, nagu istuks ta mehega, sest nõnda oli palju 
huvitavam ja nagu julgem. See oli viimasel ajal isegi 
nagu hädavajalikum, eriti iseoma mehe suhtes, keda 
ta hakkas nägema ja kelle seltsis ta hakkas viibima 
kord-korralt ikka vähem. Mitte et mees kunagi tema- 
ga kuhugi poleks läinud, ei, seda mitte. Ka mehega 
käis Irma vahetevahel kinos, teatris, kontserdil ja lo- 
kaalides, kus puutus kokku paljude inimestega, naiste 
ja meestega, eriti viimastega, kes suudlesid tema kätt. 
Aga need tegid seda teisiti, kui see inglise keele noor- 
mees, kes suudles oma nina lössi. Lokaalides ei sün- 
dinud ühegi ninaga nõnda ja sellepärast polnud käe- 
suudlemine seal kuigi huvitav, ennem ainult lihtis tü- 
kitöö, mis oleks võinud ka ära jääda. Sagedasti oli 
isegi vastik, kui tuli oma pooljoobnult himutseva suu- 
ga mõni kolkunud näoga noorevõitu tiivaripsutaja, kel 
pole arusaamist ega lugupidamist ei naise noorusest 
ega ka tema puhtusest. Nende suudlusteks oleks Ir- 
ma endale ikka hea meelega kinda kätte tõmmanud, nii 
et oleks sündinud üsna imelik asi: kui suudeldakse 
kätt väljas külma käes, siis on ta paljas, aga kui soojas 
lokaalis, siis kindas, nagu peaks suudlus olema kül- 
maga soojem, soojaga külmem. 

Nõnda kadusid päevad ja nädalad askeldades ning 
keeli või masinakirja harjutades, ilma et oleks sündi- 
nud midagi erilist. Aga siis Irma hakkas tähele pa- 
nema, et proua Bretil pole mitte päris õigus, kui ta 
ütleb, et mees oskab naise noorust õieti hinnata alles 
pärast kolmekümmend viit. Oleks see tõesti nõnda, 
miks siis Rudolf kipub viimasel ajal kojutulekuga vii- 
bima, nagu poleks tal Irma ootamisest sooja ega kül- 
ma? Või on tal tõepoolest mingisugused ootamatud 
äriasjad, nagu ta ise hapu näoga seletab, püüdes Ir- 
mat lohutada, et ega sellised asjad alati juhtu? Aga 
mis äri see küll võiks olla, mis venib mõnikord isegi 
sinnapoole keskööd? Üks rõõm on neist äridest ometi: 
kui Rudolf nende tõttu tulekuga hilineb, on ta Irma 

vastu haruldaselt kena ja õrn, nii et see tahes või taht- 
mata peab mõistma, mil määral mees tema järele on 
igatsust tundnud. 

Mõnikord oli Irmal isegi hea meel, et mees koju- 
tulekuga hilines, sest ka tema ise hilines vahetevahel 
ja oli üsna piinlik koju ilmuda, kui mees seal ees ootas, 
nagu see paaril korral oli juba juhtunudki. Pealegi 
polnud Irmal oma hilinemise vabanduseks mingisugu- 
seid äriasju, vaid ainult masinakiri, raamatupidamine 
või inglise keel, mida harjutades ta rikkus natukehaa- 
val oma pelglikku kaaslast või laskis ka iseennast rik- 
kuda, tõmmates mõne sõõmu suitsu sama paberossi ot- 
sast, mis oli käinud juba noormehe suus. 

»Kui mu mees seda näeks!“ hüüdis Irma ise selli- 
sel juhul. Aga noormees lohutas teda üsna lihtsalt: 


»Ärge kartke, armuline proua, ega ta näe ju.“ 


Ja tõepoolest Rudolf ei näinudki, kui tema naine 
suitsetas härra Liegenheimiga, selle kena poisiga, sa- 
ma paberossi,. Tema ainult nähtavasti hakkas uskuma, 
et Irmale maitseb vabadus kord-korralt ikka enam ja 
sellepärast hakkas ta ka ise kord-korralt ikka rohkem 
vabadust maitsema, kuni ühel ilusal päeval juhtus 
nõnda, et ta tuli koju alles teisel päeval. 

Tol korral see oligi, kus Irma lõi äkki kahtlema 
proua Breti elutarkuses meeste suhtes. Ta istus siis 
kogu öö ülal ja ootas meest. Esiteks õppis ta tarbe 
pärast inglise keelt, siis õppis ta samuti prantsuse keelt 
ja jändas raamatupidamisega, aga kui mees ikkagi ei 
tulnud, hakkas ta inglise keelt õppima ajaviiteks, siis 
prantsuse keelt ajaviiteks, ja kui oleks pidanud ajavii- 
det otsima ka raamatupidamisest, siis hakkas selle ase- 
mel nutma, mis polnud juba mingi viisakas ajaviide. 

Ja see sündis nõnda, et kui Irma oli kord nutuotsa 
kätte saanud, siis jäigi ta kogu ööks nutma, vaheteva- 
hel ainult tegi nagu pisikese puhkuse, nagu oleksid 
pisarad otsa lõppenud, aga siis hakkas ta uuesti otsast 
peale. Esiteks ta otse karjus, aga seda ei suutnud ta 
kuigi kaua, vaid istus varsti üsna vaikselt ja kössiva- 
junult kord siin, kord seal, nagu otsiks ta kohta, kus 

poleks vaja enam nuttu. Aga seda kohta ei leidunud 
kogu korteris. 

Suu ja kogu nägu väsisid või kangestusid lõpuks 
sedavõrd, et nad ei teinud enam mingeid nutuliigutusi, 
ainult silmad jooksid veel vett, nii et nemad pidasid 
kõige kauemini vastu. Nemad oleksid vististi maga- 
deski edasi nutnud, kui Irma oleks saanud uinuda, aga 
ta ei saanud, kuigi katsus, sest kogu keha hõõgus nii 
kuumast valust, et isegi pikali heita oli raske. Selle- 
pärast ta siis pidigi istuda kössitama, nagu elus vilet- 
sushunnik. 

Nõnda siis mees ta leidiski, kui ta hommikul tuli, 
otseteed raudteelt, nagu ta ütles. Ta tahtis rohkemgi 
seletada, aga kui naine talle läbi ukse magadistoast ei 
vastanud ja ta ukse avas, muutus ta tummaks: Irma 
oli nutukrampides, ta nuuksus nagu laps, mitte kui 
naine, seda nägi Rudolf ainsa pilguga. Mees seisis natu- 
kene aega lävel, astus siis tuppa ja seisis ka seal, nagu 
peaks ta aru, millest peale hakata. Viimaks istus ta 
naise juurde voodiservale ja ütles: 

»Kallikene, sa pole ju täna öösel üldse maganud. 
Kuis siis nõnda võib! Üks ja teine kord pean ma ome- 
ti reisil olema ja kui sina siis igakord...“ 

»ÄAra vähemalt valeta mulle enam!“ nuuksus Irma 
vahele. 

»Ma ei valeta ju,“ ajas mees vastu. 

»Muidugi valetad,“ ütles Irma tihkudes, lõuapärad 
kanged, pea nõks-nõks otsas. ,,Sa arvad, et pettus on 
mulle kergem, sellepärast. Sa üldse katsud, et oleks 
kergem, ja minuga on sul raske, sest et mina armastan 
sind.“ 

»Aga sul oli ju see noormees, keda sa mullegi tut- 

»Mis?!“ hüüdis Irma ja oleks tahtnud, et ta lõua- 
pärad poleks enam kanged olnud ega pea nõksatlenud. 
»Sina tuled sellega? Sina ise tõmbasidki ta mulle 
kaela !“ 

»Armas laps, mis su arus on? Mina ei teadnudki, 
et niisugune noormees on maailmas olemas, ja peale tut- 
vustamistki ei tunne ma teda ära.“ 

»Aga kes ajas mu inglise keelt õppima?“ küsis 
Irma. ,,Seal sain ma ju temaga tuttavaks.“ 

»Inglise keel on meie tuleviku pärast, sest...“ 

»Meie tulevikul pole inglise keelega midagi tege- 
mist,“ kinnitas Irma kramplikult peaga nõksatledes. 
»Või milleks sa soovitasid mul selle kena poisiga“ — 
Irma toonitas viimset kaht sõna Rudolfi osatades — 
»kinno minna? Kas ka meie tuleviku pärast?“ 

»Ma pole ju seda soovitanud,“ vaidles Rudolf 
vastu. 

»Muidugi soovitasid, sest milleks sa siis kino pi- 
meduse mängu lasksid, kui sa poleks soovitanud?“ 

»Armas naine, sa hakkad aru kaotama,“ ütles Ru- 
dolf tõsiselt. 

»Ei, mees, vaid mul hakkab alles aru pähe tulema,“ 
vastas Irma, ,,kogu tänane öö on tulnud, sest ma oleksin 
nagu kümme aastat selle ööga vanemaks läinud.“ 

»Su nägu on küll lihtsalt hirmus,“ ütles mees nagu 
õudusega, ,,ma poleks võinud kunagi arvata, et sa...“ 

»Et ma sind ikka veel nõnda armastan,“ rääkis Ir- 
ma mehe sõnade vahele. 

»See muidugi ka,“ nõustus mees, ,,aga et sa seda 
nii traagiliselt võtad, kui mina...“ 

»Kui sina pöördud oma ,,õdede“ juurde tagasi, eks 
ole nõnda?“ küsis Irma. 

»Ah, kallis ritsikas, tead, mis on sinus nii hirmus, 
otse kole? Et sul on neitsi süda ja peaaegu nagu mehe 
aru, ainult et sul alati pole seda aru meeles. See on 
ehk veel see kõige hullem, sest nõnda unustan ka 
mina Sinu aru ja hakkan uskuma, et sul on ainult ar- 
mastus, arutu armastus, mis ei näe ega kuule midagi. 
See on algusest saadik nõnda olnud ja sellepärast olen 
ikka mina sisse kukkunud, mitte sina.“ 

»Tähendab, sa oled juba nõus, et kõik need keeled, 
kursused ja tutvused, kenad poisid, kinod ja kino pi- 
medused olid ainult selleks, et minust lahti saada ja 
võimalust leida ka ööseks kodunt ära jääda?“ küsis 
Irma, kuna ta ise tundis ikka veel lõuapärade kanges- 
tust ja pea nõksatlemist. 

»Sinu peas on need asjad liiga lihtsad,“ ütles 

mees. ,,Sina arvad, et mina püüan sind ettekavatse- 
tult sisse või ninapidi vedada. Aga nõnda see ei ole.“ 

»Aga kuidas see siis on?“ küsis Irma. 

»Seda on raske öelda,“ vastas mees. ,,Oletame, 
näiteks, et sina armastad mind...“ 

»Milleks seda siis näiteks oletada, kui ma sind 
tõepoolest armastan?“ küsis Irma imestanult. 

»Noh, olgu siis nõnda: sina armastad mind tõe- 
poolest ja sul on hea minuga olla. Aga ega sul siis 
ometi alati, s. t. vahetpidamata pole minuga hea olla, 
sest, 

»Mul on sinuga alati hea,“ ütles Irma vahele, kuna 
tal endal pea nõksatas kolm korda tahapoole. 

»See on siis küll hirmus,“ arvas mees ja lisas: 
»Nii et sa pole veel kunagi minust väsinud, tüdinud 
ega tülpinud olnud?“ 

»Mitte kordagi,“ kinnitas Irma. ,,Ma pole sinust 
kunagi küllalt saanud.“ 

»See on siis küll lihtsalt kole,“ lausus mees ja 
Irma tundis, ta mõtleb oma sõnu tõsiselt, ainult kahju, 
et Irma neid tõsiseid sõnu hästi ei taibanud. ,,Minuga 
on lugu pisut teisiti...“ 

»Tähendab, sina oled minust juba tüdinud,“ ütles 
Irma. ,,Seda ma arvasin kohe, arvasin kogu öö siin 
nõnda istudes.“ 

»Ja arvasid üsna asjata,“ lausus mees. ,,Minu ar- 
mastus pole ju sugugi nõnda, et praegu ta on ja siis 
teda enam ei ole, vaid kui olen küllalt armastanud, siis 
tahan pisut puhata, nii-öelda armastatud armastust 
seedida.“ 

»Ja sellepärast on vaja ööseks kodunt ära jääda?“ 
küsis Irma peaaegu kurjalt. 

»Armas ritsikas, ära ole minule kuri,“ rääkis Ru- 
dolf. ,,Sina, mu tüdruk, armastad esimest korda, aga 
minu armastus on kulunud armastus, võiks isegi öelda 
rikutud armastus. Sest mida rohkem inimene armas- 
tab, seda rohkem rikub ta oma armastuse ära, nõnda 
on inimesega. Muidugi, sina ei saa sellest veel aru, 
aga mina saan, ja et minul on, nagu ma juba varemalt 
olen seletanud, kõlbline südametunnistus, siis mõtlen 

ma palju sinu ja oma armastuse üle järele. Nõnda 
meenub mulle vahel mingisugune lill kuskil troopika 
ürgmetsas. Tema õitsvat ainult ühe öö, ja on inimesi, 
kes annaksid kas või oma hinge, et kordki näha selle 
öökuninganna õitsemist.“ 

»Milleks sa seda mulle räägid?“ küsis Irma. 

»Ma räägin sulle esimesest armastusest,“ seletas 
mees. 

»Milleks räägid sa mulle esimesest armastusest, 
kui ma ise parajasti just esimest korda armastan?“ 

»Selleks, et sa teaksid, et see on tõepoolest sinu 
esimene armastus, mitte aga armastus üldse. Sest üks- 
ki ei näe oma esimest armastust enne, kui ta on juba 
möödas.“ 

»Minul ei lähe ta kunagi mööda,“ ütles Irma. 

»Võib olla,“ arvas mees, ,,aga minul on ta juba am- 
mugi läinud. Ja sellepärast näib mulle, et minu ar- 
mastus oleks nagu mõni kirvetöö. Sest ei pea kunagi 
unustama, et minu armastuse tõttu saime meie mõle- 
mad muhud pähe ja pärast seda ei osanud ma enam 
midagi muud, kui tulin abielu ettepanekuga.“ 

»See oli ju kõige õigem, mis sa üldse võisid teha,“ 
ütles Irma. 

»Aga mitte kõige ilusam,“ arvas mees. ,,Ma tali- 
tasin kui käpard, kes ei saa armastusega armastusest 
võitu.“ 

»See ei ole õige,“ vaidles Irma vastu, ,,mina armas- 
tasin sind juba enne, kui sa tulid ettepanekuga.“ 

»Seda halvem minule,“ ütles mees. ,,Seda suurem 
käpard ma olen, mida rohkem sa mind armastasid en- 
ne, kui ma tulin abieluga, mis oli minu ainuke võlu. 
Aga sina, mis tegid sina? Sina ei tulnud millegagi, 
ainult armastusega, puhta palja armastusega. Mis mi- 
nult kõige hullemini aru röövis, oli aimus, et sina mind 
armastad ja et mina ometi ei oska või suuda sind nõn- 
da vastu armastada, et sa mind pimesi usuksid. See 
on kõige valusam punkt minu või meie armastuses. Ja 
sellepärast, mu ritsikas, olen ma vahel mõelnud, et sina 
ei teagi veel õieti, mis on armastus. Sest kui tuleb 
õige armastus, see päris õige, siis ei piisa millestki, 

abielustki ei piisa. Sellist armastust peaksid sa kordki 
tundma, olen ma mõelnud, nagu tundsin mina, kui tu- 
lin sinu kätt paluma. Sest pane tähele: ma tulin oma 
tahtmise vastu, needsin ja vandusin sind maapõhja, 
mu ritsikas, aga tulin siiski, sest et ei saanud teisiti 
puhtpalja armastuse pärast. Ja kuna ma sulle abielu- 
lingu kaela heitsin ja sina seda nii tõsiselt võtad, siis 
olen ma sinult alatiseks võimaluse röövinud tundma 
õppida, milline on see päris õige armastus, mille vastu 
ei piisa millestki.“ 

»Ja nõnda siis ajasid sa mu igasugustele kursus- 
tele, sobitasid mulle igasuguseid tutvusi, et ma ehk 
kuskil kohtaksin seda õiget armastust?“ küsis Irma 
teatud irooniaga ja uskmatusega. 

»Ei ning jaa,“ vastas mees. ,,Ei selles mõttes, et 
otse armastuse peale ma sind välja ei saatnud, sest 
mina ei usu üldse, et õige armastus oleks heast-pare- 
mast kuskilt võtta. Mina mõtlesin nõnda: õige armas- 
tus on seal, kus on mingisugusedki ühised huvid, nii 
et tuleb üheskoos kannatada ja võidelda, kas või elu 
ja surma peale, kõige parem, kui just elu ja surma pea- 
le. Kui sa nüüd lähed ja satud umbes samade inimeste 
hulka, kust sa alles hiljuti tulid, ning hakkad ühes 
nendega tööle, siis võibki ehk sind tabada see õige, 
mille ees ei piisa millestki, isegi abielust mitte. Juh- 
tub aga, et õiget ei leidu, siis oled ometi kasulikult 
oma aja veetnud ja minu süda on rahul, sest mina olen 
sulle võimaluse andnud, et sa ei jääks ainult minu ar- 
mastusega, mis on juba kulunud ja isegi rikutud, nagu 
ma esiteks ütlesin. Nõnda arvasin ma ja lisasin enda- 
misi: nüüd mu ritsikas juba pisut teab, mis on armas- 
tus, ei tea küll päris õieti, ometi midagi teab. Mina 
võisin ju armastuses ükskõik milline käpard olla, aga 
pisinatukene pidin minagi teda õieti armastama. Ja 
kui ta nüüd oma pisinatukese õige armastuse tundmi- 
sega läheb, siis võib ta kellegagi kokku sattuda, kes ei 
tunne seda pisinatukestki, nii et tal võib himu tõusta 
seda pisinatukest ka sellele õpetada...“ 

»Ütle juba parem otsekohe välja, et sa räägid härra 
Liegenheimist,“ tähendas Irma. 

»Ei, mu ritsikas, seda noormeest ma siis veel ei 
tundnud, kui ma esimest korda neid mõtteid haudusin. 
Aga kui sa teda mulle tutvustasid, laususin ma enda- 
misi: see on see õige, kelles mu ritsikas võiks tundma 
õppida, milline imeline lill on öökuninganna, s. t. esi- 
mene armastus.“ 

Mehe viimaseid sõnu kuuldes Irma süda lõi sees 
värisema ja ta ütles: 

»Ah selle noormehe tõttu jäidki sa täna öösel ko- 
dunt ära? Aga tead, mees, mis mina sulle ütlen: sa 
räägid aina õigest armastusest, aga minul pole maail- 
mas õigemat armastust olemas, kui on sinu armastus. 
Mõne teise mehe esimenegi armastus võib mind ainult 
siis pisut huvitada, kui on sinu armastus, hakkad aga 
sina seda kodunt välja kandma, siis on minuga lõpp. 
Või arvad sa, et mina peale tänast ööd lähen veel ku- 
hugi tundi või kursusele? Eksid! Mina ei lähe enam 
kuhugi ja mina ei tee enam midagi, kui pole sinu ar- 
mastust. See on kõik, mis mul sulle öelda. Peale seda 
oleneb kõik sinust.“ 

»Kui lihtsalt ja süütult sa seda ütled!“ hüüdis mees. 

»Sina muidugi arvasid, et kui kaotasin oma neitsi- 
likkuse, siis kaotasin ka süütuse,“ ütles Irma. 

»Ei, mu ritsikas, mina arvan, et sa pole veel oma 
neitsilikkustki kaotanud,“ lausus mees nagu alistunult. 

»Küll oled sa häbematu, nii et ei taha sulle otsagi 
vaadata!“ ütles Irma ja pöördus mehest kõrvale. 

»Mis on selles häbematut, et ma sind neitsiks ni- 
metasin?“ küsis mees. 

»Ara tee ennast lolliks!“ hüüdis Irma. ,,Ma liht- 
salt ei mõista, kuidas võid sa seda hirmsat sõna tarvi- 
tada, kui ma sind nii ihust ja hingest olen armasta- 
nud.“ 

»Ah, naine, mu tüdruk, mu kallis ritsikas!“ hüüdis 
mees nagu ohates. ,,Ma üldse ei tea, mis nimega sind 
nimetada, sest ükski nimi pole sinu tarvis küllalt hea, 
ükski nimi ei ütle ligilähedaltki seda, mis sa oled. Sa 
ütled, et neitsi on hirmus sõna, kui oled kõigest väest 
ja vaimust...“ 

»Kõigest ihust ja hingest,“ parandas Irma. 

»Hea küll: kõigest ihust ja hingest, kui nõnda on 
ilusam ja õigem,“ 

»Ei, nõnda on inetum ja jõhkram,“ seletas Irma. 
»Ma ütlen meelega inetult ja jõhkralt, sest et sina rää- 
gid nõnda.“ 

»Vana häda,“ ohkas mees, ,,ma ei oska sinuga 'rää- 
kida. Ja tead, miks? Sa oled neitsi...“ 

»Selle sõna pärast võiksin iseenda ja ka sinu tappa, 
esiteks iseenda ja alles siis sinu, kui see oleks võima- 
lik, sest seni kui ma elan, ei saa ma sind tappa, kartes 
jääda kuidagi üksi elama,“ rääkis Irma otse südame 
põhjast ja hakkas jällegi nutma. 

»Kuidas seda küll öelda, mis ma öelda tahan, pea- 
legi veel nõnda öelda, et see sind ei haavaks, vaid en- 
nem meelitaks, sest ma tahaksin sind praegu meelita- 
da,“ rääkis mees nagu mõttes. 

»See on ilus meelitus küll, kui pärast niisukesi 
jõulusid ja armumuuseumi nimetad mind neitsiks. Eks 
sa nimeta juba parem otseteed vanatüdrukuks!“ ütles 
Irma otse vihaselt. 

»Sa tahtsid ju jõululapse emaks saada ja jõüululap- 
sed sünnivad neitsidest,“ vastas mees. 

»Milleks niisugune rumal nali, kui me räägime 
tõsiselt?“ küsis Irma. 

»See pole ju nali, ammugi mitte rumal,“ vaidles 
mees vastu. ,,Just meie jõuluõhtul hakkasin ma usku- 
ma, et lapsed võivad ometi neitsidest sündida. Ainult 
kuidas seda sulle seletada? Ütleme nõnda: Kui ini- 
mene hakkab armastama, siis pole ju midagi muud kui 
aga see õige armastus. Midagi nagu õilmitseb, midagi 
lõhnab, midagi hakkab olema. Aga ükski ei pane seda 
tähele, ükski ei tea sellest midagi, sest õigel armastu- 
sel pole mõtteid, pole õieti tundmusigi, kui nõnda 
võiks öelda, on ainult unistused. Mõtted ja tundmu- 
sed tulevad pärast, kui armastus hakkab juba ära mi- 
nema...“ 

»Tähendab, temal enam õiget armastust ei ole, kui 
ta nii väga juba mõtleb,“ arutas Irma endamisi, kuna 
mees jätkas: 

»Tundmused algavad siis, kui märkame, et sellel, 

kes kannab meie armastust, on midagi. Mina, näiteks, 
panin kõige enne sinu silmi tähele, nii et hakkasin 
äkki vaatama, mis silmad sul õieti on, Aga siis pidi 
juba armastus olema, sest milleks ma muidu hakkasin 
su silmi tähele panema. Armastus oli juba siis olemas 
minu silmis, mis vaatasid, ja ka sinu silmis, mida vaa- 
tasin, ainult et mina teadsin sellest ammu enne kui 
sina. Aga ma teadsin võõriti, sest ma arvasin, et see 
on ainult himu, paljas himu, mitte armastus. Oleks 
ma kohe teadnud, et see on armastus, siis oleks ma su, 
mu ritsikas, jalamaid minema saatnud. Aga mina ei 
teadnud, ja sellepärast panin su silmi edasi tähele, esi- 
teks ainult silmi endid, pärast ka lauge, ripsmeid, kul- 
me. Ja ma mõtlesin: ahah, temal on sinised silmad, 
sootuks sinised, aga ripsmed ja kulmud on mustad, 
loomulikult mustad muidugi, ja tema silmad istuvad 
harilikust pisut sügavamal, sest tal on kumeram otsa- 
esine kui naistel viisiks. Just nõnda ma mõtlesin siis: 
naistel viisiks, sest naised ei armasta otsaesist kanda, 
ammugi mitte kumerat. Aga sinul oli kumer otsaesine 
ja allpool silmi palgenukid, mis nagu suurest naerust 
kõrgemale kerkinud kui vaja, sest on ju naisi, kes nae- 
ravad oma palenukid kõrgemale. Saad sa aru: ise juba 
armastan sind, aga ikkagi mõtlen, et su palenukid on 
kõrgemal kui vaja. Aga nüüdki ei teadnud ma veel, et 
see on armastus, vaid arvasin, et ainult himu, sest 
oleksin ma teadnud, et armastus, siis oleks mul kohe 
selge olnud, et ei ole midagi hullemat, kui et näed 
viga ja ikkagi armastad. Sinu silmad aga, kui mõtle- 
sin üksi olles neile tagasi — ja seda tegin ma sage- 
dasti, sest nõnda nägin ma neid selgemalt, nagu olek- 
sid mulle nii-öelda vaatelikud olud arusaadavamad kui 
reaalsed — sinu silmad aga otsaesise ja palenukkide 
vahelistes koobastes polnudki nagu silmad, vaid mingi- 
sugused õiekarikad, mis päikesest soojad ja naerata- 
vad, kui neile tuleb puhkama mõni liblikas või ritsi- 
kas. Ja nii kui mõtlesin seda viimast sõna, nii ka ni- 
metasin sind ennastki selleks, öeldes: oled sa mul 
küll ritsikas! Mis sinus muud oli, see tuli hiljem. Sa 
ju mäletad, kuis ma köögis sinu ümbert kinni võtsin, 

aga see polnud otseteed himu, vaid midagi nukruse 
taolist. Sest sel silmapilgul märkasin ma esimest kor- 
da sinu rinda ja mul hakkas imeliselt kahju, et pole 
kedagi, kes teda imetleks või hellataks. Ja nõnda ei 
osanudki ma midagi viisakamat teha, kui surusin oma 
näo Sinna vastu. Aga niipea kui olin seda teinud, lau- 
susin endamisi: see on armastus. Jah, just siis tai- 
pasin ma esimest korda, et see on puhas paljas armas- 
tus, mitte aga himu, mis tuli õieti alles hiljem. Aga 
sina pidasid seda ainult himuks ja andsid mulle esi- 
mese kättesattuva asjaga pähe...“ 


»Ma oleksin võinud su sinnasamasse maha lüüa,“ 
ütles Irma, kuna ta samal ajal mõtles: ometi oskas ta 
mu noorust ja süütust hinnata. 


»Seda ma nägin ja nõnda ma mõistsingi, et ka si- 
nul on armastus, ainult et sa ise veel ei tea. Ja nõnda 
siis tuligi kõik, nagu see on tulnud. Esiteks oli puhtpal- 
jas armastus, see üsna õige, ja siis tuli ka himu. Sest 
ka kõige õigema armastusega tuleb lõpuks ometi himu 
ja tema ongi see, mis armastuse ära rikub, nii et vahel 
ei jäägi enam armastust, vaid paljas himu. Nõnda on 
minuga ja kõigi teistega, nagu mina tänini arvasin. 
Ainult sinuga pole see mitte nõnda. Sinu armastust 
himu ei riku. Selles veendusin jõulupuu all ja veen- 
dun igapäev uuesti, sest sinu armastus on nagu neitsi 
armastus, millesse pole hakanud veel kuri himu. Sel- 
lest tegin muuseas järelduse: minu armastus sinu 
vastu pole ometi see päris õige, sest muidu peaks ta 
sinus tekitama himu, mis rikub pikapeale armastuse 
hoopis. Teiste sõnadega: kui minu armastus oleks 
õige, siis peaksid sa mitte ainult kehaliselt, vaid ka 
hingeliselt kaotama oma neitsilikkuse, sest muidu 
ootab sind saja-aastaseltki vanatüdruku surm. 0Selle- 
pärast ma hakkasingi pead murdma, kuis küll sind 
päästa sellest õudsest surmast.“ 


»Proua Bretil on tõepoolest õigus: meeste suurim 
mure on, kuis oma naisi rikkuda,“ ütles Irma. 

»Kes on see proua Brett?“ küsis Rudolf. 

»Juba oled selle unustanud!“ hüüdis Irma. 

»Ah jaa! Sinu inglise daam. Noh, Inglismaal 
võivad mehed oma naisi rikkuda, aga...“ 

»Ei, Inglismaal naised rikuvad oma mehi, ütleb 
proua Brett,“ seletas Irma. 

»Aga mina pole põrmugi mõelnud sinu rikkumi- 
sele, vaid mina tahtsin su panna nii-öelda loomuliku 
naise seisukorda, et sa vabaneksid oma neitsilikkusest 
ja saaksid täisealiseks. Ainult seda tahtsin ma. Sel- 
leks tutvustasingi sind niipaljude lokaalilõvidega, sest 
ma olin tähele pannud, et lõvide ees ei piisa ühestki 
neitsilikkusest, olgu see kehaline või hingeline, eriti 
kui lõvid on pisut purjus. Jah, mu armas ritsikas, seda 
olin ma tähele pannud. Aga sinusse ei mõjunud ükski 
lõvi ei kainelt ega joobnult. No, mu ritsikas, mõtlesin 
ma seda nähes, kuis ma su siis neitsiliku vanatüdruku 
surmast päästan, kui lõvidki sinu peale ei hakka? Kas 
tõesti pean ma selle häbiplekiga hauda minema, et mi- 
nu naine jääb neitsiks?“ 

»Sa peaksid ise õigel ajal hullumajja minema, 
muidu tuleb mul sinuga veel häda,“ ütles Irma ja kat- 
sus naerda, sest talle näis, nagu pööraks mees kõik ru- 
malaks naljaks. Kuid see rääkis üsna tõsiselt edasi: 

»Hullumajja või mitte, kuid ma olin sinu pärast 
tõsises mures. Siis ma tulingi kõigi nende keelte ja 
kursustega, et ehk aitavad need.“ 

»Aga ka need ei aita,“ muigas Irma. 

»Ka need ei aita, vähemalt tänini pole aidanud,“ 
nõustus mees alistunult. 

»Ja nüüd nad enam ammugi ei aita,“ ütles Irma 
veendunult. 

»Ei, nüüd nad enam ei aita, peaks ehk midagi muud 
katsuma,“ arvas mees. 

»Kas sul tõesti häbi ei ole nõnda rääkida?“ küsis 
Irma. ,,Kui sa nii väga tahad ja tarvilikuks pead, et 
ma oleksin rikutud, eks siis riku mind ise, milleks tahad 
mind teiste kätte rikkuda anda. Riku mind, kuis ta- 
had, ma olen kõigega nõus.“ 

Irma oleks ehk veel midagi öelnud, aga niipea kui 
kuulis iseoma suust sõnad ,,kõigega nõus“, jäi ta tum- 
maks. Selle lipukirjaga oli Lonni soovitanud tal koh- 

ta otsida ja Irmal oli see siis täiesti vastuvõtmatu, nüüd 
oli ta ometi sinnamaale jõudnud, et oli kõigega nõus. 

»Mina ei oska sind rikkuda, mu ritsikas, seep see 
häda ongi,“ ütles mees. 

»Oh sa vaene mehike küll, iseoma naistki ei oska 
sa rikkuda!“ haletses Irma. 

»Kahju küll, aga nii see on,“ rääkis Rudolf. ,, Sest 
millega sind rikkuda, kui isegi kuld ja kalliskivid s'us 
himu ei ärata. Kinkisin sulle mõned ehteasjad, aga sa 
ei kanna neid. Isegi lõhnaõlid seisavad viimasel ajal 
puutumata, ainult küürid end. See on lihtsalt kole!“ 

»Ma ei taha, et nad tulevad mind nuusutama,“ sele- 
tas Irma. ,,Kui oli ristikheina lõhn, mis oli vale, siis 
oli mul hea, aga kui on õli lõhn, mis tõsi, siis on mul 
vastik, kui tullakse haistma, nii et ninasõõrmed liigu- 
vad. Ma tahaksin alles ise lõhnata, sedagi ainult oma 
mehele, aga mul pole enam meest!“ 

»Ometi on, mu ritsikas, ikka veel on,“ kinnitas 
Rudolf. 

»Ei ju ole,“ vaidles Irma vastu ja tundis äkki jäl- 
legi lõuapärades kangestust ja nutunõksatusi kuklas. 
»Aga tead, mis otsusele mina tänase ööga jõudsin? 
Peta mind ükskõik kui hirmsasti ja jälgilt, ega sa 
m'ust ikkagi lahti saa: ma armastan sind ikka, ar- 
mastan iseoma ja sinu tahtmise vastugi. Pealegi mõt- 
lesin ma, et kui sa muidu kuidagi ei või, kui pead 
mind tingimata petma, eks siis peta, küll ma juba kan- 
natan välja, sest et on armastus, see üsna õige. Aga 
vanaks lähen ma nõnda ruttu ja silmad kustuvad nu- 
tust pähe, see on kindel. Tundsin maal omavanust 
naist, kel silmad kustusid poole aastaga. Siis ma ei 
teadnud, mis see oli, aga nüüd mõistan, et see oli ar- 
mastus, see üsna õige armastus.“ 

» See on nii hirmus!“ ütles mees. ,,Aga on sul veel 
pisutki minusse usku, kui ma tõotaksin, et...“ 

»Parem ära tõota,“ ütles Irma vahele, ,,sa ju ise se- 
letasid kord, et sa oma tõotusi ei pea.“ 

»Ma ütlen siis muidu niisama: seni kui sina mind 
armastad, mina sind enam ei peta,“ rääkis mees. 

»Sa seod end surmani,“ hoiatas Irma. ,,Luba vä- 
hem, siis on ehk kindlam.“ 

»Kui surmani, siis surmani,“ ütles mees. 

»Enne abiellumist tegid endale tõkkeid, et sa ei 
saaks taganeda,“ rääkis Irma, ,,kas sa ei tahaks nüüd 
sedasama teha? Kas me ei teeks midagi, mis aitaks sul 
lubadust meeles pidada?“ 

»Mida nimelt?“ küsis Rudolf. 

»Jõuluõhtul palusin sinult last,“ rääkis Irma kan- 
gestunud ja värisevail huulil. 

»Armas naine, usu, kui ma sulle ütlen: laps ei 
aita, kui ei aita armastus. Ei aita miski, kui ei aita 
armastus,“ kinnitas mees. 

XX. 


Nüüd algasid imelised päevad, inielisemad kui 
kogu Irma elu. Tema polnud kunagi osanud kujutle- 
dagi, et on olemas sellised päevad. Ta mäletas palju 
kevadeid, jah, Irmal meenus õieti alles tänavu esimest 
korda, et ta mäletas suure hulga kevadisi talvepäevi, 
aga nad polnud kunagi olnud sellised kui nüüd. See 
oli ehk sellepärast, et maal elades seisid sätendavad lu- 
meväljad alati silmade ees, nüüd aga nägi neid ainult 
siis, kui sõideti linnast välja. Pealegi, siis nägi Irma 
neid lumevälju ja lumistunud puid ikka üksi, ainult 
oma silmadega, nüüd nägid nad kõike kahekesi ja kahe 
vahel seisis armastus, nagu kevadine päike, mis paistis 
taeva kord-korralt aina sinisemaks, pilved aina valge- 
maks. 

Oo, nüüd jätkus Irmal ja Rudolfil aega üheskoos 
jalutamas käia ja väljasõitusidki teha, kuigi kummalgi 
oli samal ajal oma töö ja omad mured. Peale selle nähti 
neid igal pool, küll kinos ja kontserdil, küll teatris ja 
tantsimas, küll kohvikus ja muis lokaales. Irma hak- 
kas nimelt meelega meest igale poole vedama, et see ei 
tüdineks kodust ega põgeneks sealt salaja. Ta mõtles: 
kui armastus on kõige kallim, siis peab tema heaks 
kõik tegema, kõik ohvrid tooma. Pealegi, kui ma nõn- 
da temaga käin ja võõraste inimestega kokku puutun, 
siis ehk kulub minu küljest see maha, mida mees nime- 
tab neitsilikkuseks. 

Irma küll ei mõistnud hästi, mis asi see niisugune 
oli, sest mees polnud osanud või tahtnud seda talle sel- 
geks teha, aga küllap see juba midagi oli, mis omane 
ainult temale, mitte teistele. Ja kui nüüd võimalikult 
sagedasti nende teistega olla ja elada, neid külg külje 

vastu tunda, küllap see ehk siis viimaks hakkab mõju- 
ma, nii et mehel pole enam tarvis karta, nagu võiks 
Irma hingeliselt surra vanatüdruku surma. 

Jah, lõpuks Irma oli oma mõttes mehega ometi 
ühes nõus, et tema on ehk tõesti mingisugune omatao- 
line imeloom, kellel nimeks hingeline vanatüdruk. Sel- 
lest pidi aga üle saama. Sellest peab üle saama, kor- 
das Irma endamisi, kui ta katsus teha teiste eeskujul 
asju, mis temale endale polnud meelt mööda. 

Meeletõrksaist asjust rääkides oli tal kergendami- 
se vahendiks võõras keel, inglise keel, aga millega ker- 
gendada samasuguste asjade tegemist? Millega aida- 
ta, et ei tunneks teatud erilist käesuudlust või pilku, 
mis kisub su jõhkralt kõigi nähes alasti, või et ei mõis- 
taks, kui keegi sul-tantsides ümbert kinni võtab, nii et 
sa kogu kehaga aimad, nüüd võtab ta sul kõigi silmade 
ees täie teadmisega ümbert kinni, teeskleb ainult, nagu 
tahaks ta sinuga tantsida. 

Ei, siin polnud mingit abi, ainult pidi harjuma, 
harjuma, harjuma. Ja Irma hakkas pikkamisi uskuma, 
et sellega harjumises ongi neitsiliku vanatüdruku sur- 
mast pääsemine, mitte aga selles, et mõnikord pisut 
jood või suitsetad, inglise keeles lubamatuid asju rää- 
gid või mõne noormehega pimedas kinos istud ja seal 
teda pisinatukene rikud. Küsimus on selles, kuis ise- 
ennast rikkuda või rikkuda lasta, mitte aga, kuis teisi 
rikkuda. Nii et kuigi proua Bretil oleks õigus, et ka 
rikkumata naine rikub rikkumata mehe, siis pole sel- 
lest veel kasu, vaid vastupidisest: rikkumata mees 
peaks võima rikkuda rikkumata naise. Kui see oleks 
võimalik, siis oleks mõtet härra Liegenheimiga pime- 
das kinos istuda. 

Irma hakkas ka kõiki oma ehteid kandma, mis mees 
talle oli kinkinud, ja vihjas mõnikord isegi sellele, nagu 
oleks neist talle vähe. Ta tegi seda meelega, sest mees 
oli ju muu seas öelnud: millega sind rikkuda, sa ei ar- 
masta isegi ehteid, kulda ja kalliskive. Samuti hak- 
kas ta jällegi oma lõhnaõlisid tarvitama, kas vahelda- 
misi ühte ja teist või isegi mitut korraga. Oma juuk- 
seid korraldades ta oleks tahtnud ka ripsmeid ja kul- 

me värvida, aga polnud võimalik, sest nad olid küllalt 
mustad ja muuvärvilised ripsmed ja kulmud polnud 
moodis. Ta mõtles oma silmalauge ja silmaaluseid pi- 
sut varjundada, kuid talle seletati, et need olevat juba 
looduse poolt varjundatud. Aga näojumet, huultepuna 
ja küünte poleeri õppis ta ometi kasutama, sest kui te- 
gid seda teised, siis pidi ka tema tegema. 

Mitte et ta oleks äkki ärisse läinud ja kõik need 
asjad lasknud endale letile laduda ning küsinud: mis 
see maksab? vaid kõik sündis üsna aegamööda, ikka 
samm-sammult, tasapisi, nagu oleks Irma arvanud, et 
kui kedagi on raske rikkuda, siis peab temaga üsna et- 
tevaatlikult talitama. Ise ootas ta pikisilmi ja põksu- 
va südamega, kas mees tema muutust märkab, mis ta 
ütleb või kuidas ta seda teeb. Aga ei, mehel ei olnud 
silmi ega suud peas, tema ei näinud midagi ega lausu- 
nud sõnagi. Ainult proua Brett küsis Irmalt kord 
(muidugi inglise keeles, nii et oli vaba vastata), kui 
see oli oma huultele puna pannud: 

»Teil on noor abikaasa?“ 

»Kuis nii?“ küsis Irma üllatunult vastu, sest ta 
teadis, et ta oli nii mõnigi kord oma mehe aastaid 
proua Bretile nimetanud. ,,Kust proua sellele mõttele 
tuleb?“ 

»Te olete oma huuli jumestanud, sellepärast,“ se- 
letas proua Brett. 

»Kas siis need, kel noored mehed, teevad seda?“ 
küsis Irma imestunult. 

»Jah, ma arvan küll, sest noortel meestel pole 
naise tõelisest ilust kuigi palju arusaamist,“ seletas 
proua Brett. ,,Pealegi, noored mehed on harilikult 
hirmus edevad, nemad tahavad, et nemad ise ja eriti 
nende naised oleksid nagu kõik teised. Nemad ei tea 
veel, et õige šarm on harukordsuses. Te võite isegi ar- 
vata, proua, mis teab noormees naisest või tema ilust, 
kui tema oma naine on ehk esimene, keda ta üldse tun- 
neb. Oma naine on tal ainult edvistamiseks ja abi- 
nõuks, et saada tähelepanelikuks teiste naiste tõelikus 
ilus. Pärast seda alles oskaks ta ka oma naise kena- 
dusi õieti hinnata. Noor mees usub väga kergesti, et 

aseaine võib asendada ehtsa, et naise kunstlik ilu võib 
tasuda tema loomuliku šarmi, aga kunstlik ilu ei tasu 
meie juures midagi, uskuge mind, proua, sest mina olen 
vana. ja ma tean, mis ma räägin. Noored on ju kõik 
kangesti vaimustatud kunstist, tänapäev kinost, kus on 
kõik värvitud, ja oma suure kunstiarmastuse tõttu ar- 
mastavad nad meiski, s. t. naistes aina kunstipärasust. 
Aga mehed küpsemas eas, nagu ma juba varemalt ütle- 
sin, mehed üle kolmekümne viie, nemad teavad, et täh- 
tis pole kunst, vaid see, millest kunst elab. Ja kunst 
elab meist, armas proua, tema on ikka meist elanud, 
sellepärast armastavadki küpsemad mehed rohkem meid 
endid kui meie kunsti.“ 

»Minu mees on üle kolmekümne viie,“ seletas Ir- 
ma, nagu tahaks ta näidata, et proua Brett oma arva- 
mustes eksib. Kuid see sai sellest hoopis teisiti aru, 
sest ta ütles: 

»Tähendab, te ei ole oma mehega õnnelik.“ 

»Ma olen väga, väga õnnelik,“ kinnitas Irma, endal 
nagu eriliselt hea meel, et võis seda teha inglise kee- 
les, sest nõnda tundus see veel ilusamana ja kindla- 
mana. Kuid proua Brett küsis üsna lihtsalt, nagu ei 
teekski ta seda inglise keeles: 

»Kui kaua olete juba abielus? Või on see ehk sala- 
dus? Sest tänapäev on abielude vanadusega peaaegu 
sama häda, nagu meie aastatega: nad panevad meid 
punastuma.” 

»Mind mitte,“ ütles Irma, ,,sest mina ise pole veel 
kahtekümmend ja minu abielu pooltki aastat vana.“ 

»Ja teie mees on üle kolmekümne viie?“ küsis 
proua Brett imestunult. 

»Minu mees on üle kolmekümne viie,“ kinnitas 
Irma, kuid lisas kohe: ,,$. t. tema passi või ristitähte 
pole ma vaadanud, nii et kui dokumentaalselt, siis...“ 

»Siis pange tähele, proua,“ naeris proua Brett, 
»teie mees on alla kolmekümne viie ning isegi tub- 
listi.“ 

»See ei või olla!“ hüüdis Irma nagu pettunult. 
»Milleks ta mulle oma vanust oleks luisanud?“ 

»Et imponeerida,“ vastas proua Brett, ,,sest noor- 

tele naistele meeldivad küpsed mehed. Meil on, teate, 
proua, otse loomusunnilik õige arusaamine, et noorele 
mehele meeldida pole mingi auasi, aga kogenule, elu- 
targale, kes juba teab, mis on naine ja naise võlu. 'suit- 
suprillid pähe panna, see on hoopis teine aines. Selle- 
pärast luiskavad mehed enese sagedasti vanemaks, nagu 
meie luiskame end nooremaks.“ 

»Aga ma ikkagi ei suuda uskuda, et ka see, tähen- 
dab mehe vanus oleks vale,“ rääkis Irma. 

»Miks ka mitte see, kui on teisigi valesid,“ tähen- 
das proua Brett. 

»Oo, teisi valesid on küll!“ hüüdis Irma, sest ing- 
lise keeles oli seda nii kerge ja mõnus teha. ,,Minu 
mees armastab üldse väga valetada. Meie tutvuse al- 
gusest saadik ta muud pole teinudki, kui aina luisa- 
nud, nii et ma vahel ei teagi õieti, mida uskuda, mida 
mitte.“ 

»Armas proua, kas te ei leia, et luiskamine on 
mehe võluvamaid omadusi, eriti abielus, sest muidu on 
hirmus igav ja üksluine, otse puine. Aga kui mees os- 
kab, siis keerutab ta sulle päevade ja nädalate kaupa 
midagi ette. Esiteks oled tema rääkimisest üllatatud, 
siis vaimustatud, kuni hakkad pisut kahtlema, mõtle- 
ma, juurdlema, oletama, südant valutama, pisaraid va- 
lama, kahetsema...“ 

»Mina ei ole kunagi midagi kahetsenud,“ ütles Ir- 
ma vahele. ,,Nutnud olen, seda küll, aga kahetsenud 
mitte.“ 

»Nii et mees oli teie esimene armastus,“ järeldas 
proua Brett. 

»Jah, mees oli esimene,“ kinnitas Irma imestanult, 
kuis nad küll jutuga sinnamaale olid jõudnud. 

»Iseenesestki mõista, sest muidu oleksite nuttes 
kohe kahetsenud, et miks te ei abiellunud mõne tei- 
sega,“ seletas proua Brett. ,,Aga uskuge, kallis noor- 
proua, olgu kuis on, kahetseda ei maksa kunagi, mehed 
on kõik ühesugused: kõik nad valetavad ja on lõpuks 
ühte moodi igavad.“ 

»Minu mees ei ole igav,“ ütles Irma. 

»Siis lubage endalt üsna viisakalt küsida: miks te 

olete hakanud tarvitama jumet ja puna? Üks kahest: 
teie mees on noorem, kui ta ütleb, või tema ei huvita 
teid enam, nii et teie hakkate püüdma teiste pilke.“ 

Irma jäi peaaegu ammuli suuga proua Bretile otsa 
vahtima. Ah siis niisugune oli kogu rääkimise lühike 
mõte! Kuid see mõte oli vale, põhjani vale. Selle- 
pärast vastas Irma lõpuks: 

»Minu mees võib alla kolmekümne viie olla, selles 
suhtes ei või ma vanduda, aga teised mehed ei huvita 
mind põrmugi, see on kaljukindel.“ 

»Siis on teie mees tõepoolest alla kolmekümne viie, 
muidu ta ei lubaks teil endaga seda teha, mis te olete 
teinud,“ järeldas proua Brett veendunult. 

Aga nüüd oli ka Irmal nii-öelda lõõg täis. Selle- 
pärast ütles ta: 

»Ma katsun ennast rikkuda, sest minu mees ar- 
mastab, et tal oleks rikutud naine.“ 

»Pange tähele, noorproua, teie mees on lõpuks alla 
kolmekümne,“ naeris proua Brett puhtast südamest, kü- 
sis aga siis üsna asjalikult: ,,Kas te armastate oma 
meest?“ 

»Väga!“ ütles Irma. ,,Nii, nii väga, ega ma siis 
muidu katsu ennast rikkuda.“ 

»Teie näete asjata vaeva,“ ütles proua Brett. ,,Seni 
kui naine armastab, pole teda üldse võimalik rikkuda. 
Isegi mees ei suuda armastajat naist rikkuda.“ 

»Jah, minu mees ütleb sedasama,“ rääkis Irma, ,,üt- 
leb, et tema ei oska mind rikkuda, on küll katsunud, 
aga ei oska.“ 

»Oma mees muidugi ei oska,“ nõustus proua Brett, 
aga mina ei mõelnud oma meest, vaid võõrast. Mina 
tahtsin nimelt öelda, et armastajat naist ei või võõras 
meeski rikkuda, veel vähem siis naine ise. Armastajat 
naist ei suuda miski rikkuda, selles on asi. Sellepärast 
ongi armastus meil naistel selliseks ristiks kaelas, olgu 
abielus või muidu. Mehed ei armasta ju meie armas- 
tust, vaid armastavad lõbu. Armastus on neile koor- 
maks. Sellepärast jätavad nad meid meie armastusega 
sinnapaika ja lähevad nende naiste juurde, kes ei ar- 
masta, vaid ainult lõbutsevad.“ 

»Jah, ega armastus ole küll kuigi lõbus,“ lausus 
Irma mõttes. 

»Ah olete juba seda tähele pannud!“ imestus proua 
Brett. ,, Armastus pole meestelegi lõbus, veel vähem siis 
meile naistele. Te näete, meie kallis härra Liegenheim 
puudub tunnist. Teate, miks? Ei? Noh, siis pange 
tähele: ta on armastama hakanud, sellepärast. Mõistate, 
kallis proua: meie kena noorhärra on armunud ja ei tule 
sellepärast enam tundi.“ 

»Armunud! Kellesse siis?“ küsis Irma ja tundis ise, 
kuidas rinnas tegi pisut valu, üsna pisinatukene. Tä- 
hendab, Irma ei maksnud talle midagi. Samal ajal, kui 
nad kahekesi harjutavad inglise keelt ja istuvad pime- 
das kinos, armub tema mõni teab kellesse. Irma mõtteid 
segasid proua Breti sõnad, mis kostsid nõnda: 


»Seda peaksite teie kõige paremini teadma, sest teie 
harjutasite üheskoos inglise keelt ja olete isegi kinos 
käinud.“ 

»Seda küll,“ vastas Irma, ,,aga minul pole vähematki 
aimu.“ 

»Noh, siis teeb härra Liegenheim väga targasti, kui 
ta enam tundi ei tule,“ ütles proua Brett. 

»Kuis nii?“ imestus Irma. ,,Ma ei saa millestki aru. 
Sellepärast, et mina ei tea, kellesse tema armunud, ei 
pea ta enam tundi tulema?“ 

»Ja muidugi, sest see tõendab, et ei ole vastuar- 
mastust,“ seletas proua Brett. 

Irma tundis, kuidas ta äkki läks üleni kuumaks, 
nii et veri tõusis palgeisse, nagu oleks temaga räägitud 
eesti keelt, sest inglise keeles polnud ta veel kordagi 
punastanud. 

»Proua, teie ajate mulle hirmu peale,“ ütles Irma 
lõpuks, kui suutis silmad tõsta. 

»No näete, kuis on armastusega: ta ajab vastasele 
poolele ainult hirmu peale,“ ütles proua Brett. ,, Nõnda 
on ikka inimestega: oli siis, kui ma olin noor, ja on 
ka nüüd, kui olen juba vana. See ei muutu vist peale 
minu surmagi.“ 

»Aga mul on ju mees, keda ma armastan,“ rääkis 

Irma nagu vabandudes, sest ta tundis end süüdlasena 
proua Breti ja puuduva noormehe ees. 

»Ja muidugi, kallis proua, teil on mees, aga teie 
nähtavasti hirmutate teda oma armastusega samuti, 
nagu see kena noormees teid omaga,“ naeris proua 
Brett. ,,Inimesed otsivad lõbu, mitte armastust, tööd 
ja lõbu otsivad inimesed.“ 

Irma oleks peaaegu tahtnud proua Bretile öelda, 
et see ei peaks temaga armastusest nõnda rääkima, aga 
talle meenus, et ega see olegi mingi õige rääkimine, 
vaid ainult ingliskeelne rääkimisharjutus, nii-öelda õp- 
petund, mis antakse talle tema oma raha eest. Pealegi 
oli ta ju ise otse meelega lasknud jutu niikaugele minna, 
lootes nõnda ometi kord õieti taibata, mis on rikutud või 
rikkumata naine. Ja nüüd arvas ta, jumal tänatud, selle 
endal enam-vähem selge olevat, ainult enam-vähem. Sest 
kui ta proua Breti juurest lahkus, nii et ta võis eesti keeli 
mõtlema hakata, vilas tema peas nõnda ringi: rikutud 
naine ei armasta, rikkumata armastab ja on sellepärast 
neitsilik; aga see on pahe, vähemalt Irma küljes, sest 
neitsilik pole lõbus; nii siis on tema abielu peahäda 
selles, et armastab ja pole küllalt lõbus oma neitsiliku 
armastuse pärast ning et teda pole võimalik rikkuda, 
ebaneitsilikuks teha. Tähendab, peaküsimus on ikkagi 
armastuses ja temast lahtisaamises, sest muidu pole või- 
malik olla rikutud, ebaneitsilik ega lõbus, mida kõike 
armastavad mehed, muuseas ka Rudolf. Jah, armastu- 
sest pidi üle saaama, kui ei tahtnud mängu panna abi- 
elu, mida Irma hakkas või tahtis peaaegu hakata hin- 
dama kõrgemalt kui armastust. 

Samal ajal kui Irma arutas armastuse keerdküsi- 
must, tema mees elas ja talitas, nagu oleksid tal lahen- 
datud kõik küsimused. Tema oli viimati oma suure 
lubaduse andnud, mis pidi kestma surmani, ja seega oli 
ta nii-öelda oma elu lõpparvele kriipsu alla tõmmanud: 
elu nagu polnudki enam seda väärt, et tema üle pead 
murda. Aga elada maksis. Ja et Rudolfi arvates iga 
õige elu algallikas on maal, siis pööras ta oma tähele- 
panu talule, oma Soonikule, mille ta mineval sügisel 
hilja oli ostnud, sest et seal leidus armumuuseum. Irma 

heakskiitmisel otsustas ta seal oma tulevase suve veeta, 
muidugi ühes Irma endaga. Teised sõidavad suvitus- 
kohtadesse, mereranda, nemad lähevad oma tallu. Aga 
selleks oli vaja sinna ehitada uus eluhoone või vähe- 
malt mõni varjualune, mis peaks tuult ja vihma. 

Nõnda siis pöörduti arhitekti poole. Aga see oli 
suurte esteetiliste kalduvustega ja ei võinud kannatada 
katuseid, sest tema tõsine kunstiline harrastus seisis 
raidkunstis ja seal puudus katus. Pildil on veel raamgi, 
muidu pole ta täielik, aga raidkunstis on ainult puhas 
vorm ilma ühegi kõrvalise aksessuaarita, mis oleks tin- 
gitud praktilisusest. Aga tõsine või puhas kunst hül- 
gab praktilisuse täiesti. 

Arhitekt püüdis ka hoonete püstitamisel või vähe- 
malt nende kavatsemiselgi puhta kunsti poole. Selle- 
pärast oleks ta hea meelega ehitanud ilma katuseta. Et 
aga hoopis ilma polnud võimalik, seda mõistab igaüks, 
siis võimalikult vähe katust, nii et ta ei häiriks estee- 
tilist silma. Selle kunstilise tundmuse ja sundivate tin- 
gimuste — asula olgu odav ja ruttuehitatav — tulemu- 
seks oli nii-öelda ajutine ulualune, mis polnud üsna ilma 
katuseta, sest muidu puuduks ju ulualune, vaid mille 
katus oli ainult ühe poolega, ilma teise pooleta, ning 
seegi võimalikult lame, et ta nagu polekski katus, vaid 
nagu kastikaas, mille üks serv pisut üles kergitatud. 

Sellise kaanelise katuse alla pidi tulema kolm 
ruumi: üks magamiseks, teine elamiseks, kolmas toit- 
lustamiseks ühes toidu valmistamisega. Nõnda oli plaan 
valmistatud. Isegi värvid olid märgitud: seinad rohe- 
lised — kooskõlas lehestiku ja ümbritseva niiduga, ka- 
tus must, sest tõrvatud — kooskõlas kuuskede tüvedega, 
muidugi teatud määral, ja aknaraamid valged — koos- 
kõlas valgete kasetüvedega. See kõik tehti juba lume- 
põlves, nii et võidi õigel ajal tarvilik materjal kohale 
toimetada. 

Aga see polnud härra Ikkal ainuke üritus oma Soo- 
nikul. See oli ainult nii-öelda ürituste alus. Ei olnud 
ju võimalik muidu tallu ja tema iseolemisse sisse elada, 
kui pidi endale kõigepealt hädavajaliku peavarju looma, 
päris eluhoonega oli siis aega. Päris eluhoone pidi al- 

les siis tulema, kui kõik muu tarvilikum juba tehtud — 
kui talu majapidamisvõimalused sinnamaale arendatud, 
et härra Ikka võib talu oma kätte võtta. Esiotsa ajab 
ta rentnikuga läbi, kelleks hakkas endine peremees, sest 
see arvab, et rentniku muresid suudab ta veel kanda, 
omaniku muresid aga mitte enam. 

Härra Ikka kui uus omanik kavatseb kõigepealt ha- 
kata siin ehitama eeskujulikku sealauta, sest tema on 
veendunud, et eesti õige kultuur või kultuuri alus pei- 
tub sigades. Muidugi peab seda õieti mõistma, ütleb 
härra Ikka neile, kes talle vastu vaidlevad, soovitades 
kultuuri alusena sarvedega tõpraid või piiritusvabri- 
kuid. 

Sigadekasvatamine, muidugi kui seda eeskujulikult 
teha, avaldavat aja jooksul härra Ikka arvates tingimata 
mõju ka lastekasvatusele. Vähemalt olevat see mujal 
nõnda sündinud, näiteks Taanis. Inimene ei saavat 
muidu oma lapsest õieti aru, kui peab õppima käituma 
põrsastega, sest põrsas on kui lill, mis ei vaja ainult 
vett ja valgust, vaid ka isiklikku armastust. 

Just nimelt — isiklikku armastust! Ja kui inimene 
õpib ärilise kasu pärast oma põrsast armastama, siis pole 
ta enam kuigi kaugel arusaamisest, et iseoma lapsigi 
peab eelkõige armastama. Härra Ikka oli valmis igale 
inimesele kinnitama, kui see oli sellest huvitatud, et 
muretsetagu Eestis rohkem eeskujulikke sealautu ja 
sinna sisse rohkem põrsaid, siis väheneb peagi laste tap- 
mine ja võib-olla isegi nende enneaegne kõrvaldamine, 
jah, võib-olla isegi see. 

Sest naine, olgu ta vallaline või vallatu, s. t. abielus, 
kui ta harjub kord põrsaste kisaga, nii et hakkab seda 
armastama, armastab ka iseoma väetikese häält. Ja ega 
ta siis hull ole, et ta läheks seda tapma, keda ta armas- 
tab! Pealegi, lapsed seisavad taevariigile lähemal kui 
meie täiskasvanud. Nõnda siis — kui õpime põrsaste 
kaudu armastama lapsi, läheneme vagadusele, mii-öelda 
oma hingeõnnistusele, 

Niisugune oli selle eeskujuliku sealauda eetiline 
mõte, mida härra Ikka tahtis oma päristallu Soonikule 
ehitama hakata ja millest ta seletas oma noorele naise- 

legi küllaldase põhjalikkusega, Muidagi, sealaudal, 
nagu inimese eluhoonelgi, on ka oma esteetiline mõte, 
aga sellest härra Ikka ei kõnelnud. Esteetilised pers- 
pektiivid pidid jääma arhitekti hooleks, kes katsus kogu 
oma loomingut lähendada raidkunstile. 

Irma, kuulates oma mehe seletusi, jõudis otsusele, 
et ta oli eksinud arvates, nagu oleks mees juba kõik 
elulised keerdküsimused lahendanud. Ei, Rudolf mur- 
dis oma pead samuti nagu temagi, ainult et Rudolfi pea- 
murdmine algas nii-öelda ühest otsast, Irmal teisest. 
Irma algas ikka iseendast, mees aga kuskilt kaugelt, 
kas või põrsastest, kelle lautki alles alustamata. 

Nõnda erinesid need kaks inimest, kes pidid ühes- 
koos elama, teineteist armastama ja õnnelikud olema. 
Seda puhku oligi õnn nendega niihästi töös kui ka ar- 
mastuses. Aga kui algas lumelagunemine, mees kaotas 
oma suurima töö- ja huviala, sest talus polnud põhjatute 
teede tõttu midagi peale hakata ja sinnagi sõita oli ras- 
kustega ühendatud. Nüüd pani Irma tähele, õigem, tal 
algas ainult aimus, et mees läheneb jällegi mingisugu- 
sele kriisile. Ta muutus sõnakehvaks, rahutuks, mõtli- 
kuks, närviliseks, tahtis nagu kuhugi minna, aga ei läi- 
nud ometi mitte. Siis ep Irma tuligi sellele targale mõt- 
tele, katsuda meest kuidagi abistada ja viia ta mingi- 
suguse ettekäändega sinna, kuhu ta ise nii väga tahtis 
minna. Nõnda ta siis ütleski kord: 

»Tead, mu kallis, ma tahaksin kangesti midagi teha, 
mida ma veel kunagi pole teinud, või kuhugi minna, kus 
ma kunagi pole käinud. Mäletad, et me rääkisime kord 
kabinetist? See oli siis, kui olime alles pruut ja peig- 
mees. Kas sa ei tahaks mind nüüd kuhugi kabinetti 
viia, seal pole ma veel kunagi olnud.“ 

»Me oleme ju praegu kabinetis,“ vastas mees naer- 
des. ,,Me elame kogu aeg oma kabinetis.“ 

»Kas siis mehed oma naistega kunagi ei lähe ka- 
binetti?“ küsis Irma. 

»Miks ei,“ vastas mees, ,,kui on teisi ka kaasas. 
Terve kamp.“ 

»Noh, siis lähme kambaga!“ ütles Irma. ,,Vii mind, 
mu kallis, ma kangesti tahaksin minna kambaga!“ 

»See on eksitus,“ ütles mees, ,,sa ci taha sugugi ka- 
binetikambaga minna.“ 

»Tahan, usu, et tahan!“ kinnitas Irma ja lisas nal- 
jatades: ,, Võtame kampa ka rikutud inimesi, nii et nad 
ka mind pisut rikuksid. Katsume mind neitsiliku va- 
natüdruku surmast päästa, nagu sa tol korral ütlesid.“ 

»Sa oled laps ja ei tea, mis sa räägid,“ ajas mees 
vastu. 

»Tean väga hästi,“ ütles Irma. ,,Mina tahan näha, 
mis teevad rikutud inimesed, kui nad on kambaga ka- 
binetis, ja mina tahan teada, mis kohad need on, kus 
mehed käivad, kui nad petavad oma naisi.“ 


»Ütle parem otsekohe, et sa tahad teada, kus oli 
su oma mees, kui ta polnudki veel sinu mees ja kui ta 
tuli öösel hilja või ei tulnud üldse mitte, eks!“ 


»Jah, kallis, just seda ma tahangi teada,“ kinnitas 
Irma paluvalt. ,,Sest ega sul ju nüüd enam midagi sa- 
lata ole, me oleme juba kõigest rääkinud.“ 

»Sa arvad, et rääkimine ja tegemine on üks ja see- 
sama.“ 

»Ma tahaksin kangesti midagi niisugust ka teha, 
mitte ainult rääkida. Ja me lähme ju kahekesi, mis sest 
siis on.“ 

»Hea küll, laseme käia,“ lausus mees. ,,Sündigu 
sinu tahtmine.“ 

»Tore, tore, tore!“ hüüdis Irma ja lõi käsi kokku, 
nagu oleks ta alles rõõmutsev laps. 


Nõnda siis mindi veel sama päeva õhtul kuhugi lo- 
kaali, kus alguses joodi, siis söödi ja pärast ainult joodi. 
Sest keegi tüse härra, kes nendega ei tea kuidas seltsis, 
arvas, et tema on eluajal juba küllalt söönud, nii et 
aitab, kuna keegi noormees, kes oli ka kuidagi nende 
lauda siginenud, ütles, et jumalavilja ei pea raiskama 
ega toiduga segama, sest siis ei hakka ta pähe. Tü- 
sedal härral oli kaasas keegi proua Kõrendik, keda Irma 
nägi täna esimest korda. Noormees tuli preili Sinimet- 
saga, kes kohtas Irmat kui suurimat südamesõpra. Ka 
Irmal olid täna kõigi vastu ainult sõbralikud tundmu- 
sed. 

Mis oli tüseda härra nimi, seda Irma hiljem ei mä- 
letanud, ta teadis ainult, et proua Kõrendik hüüdis teda 
Totoks, nagu preili Sinimets hellitas oma noormeest 
Pobiga. Peale selle oli lõpuks veel üks noormees ja 
veel üks daam ning lõpuks keegi keskealine härra kus- 
kilt ministeeriumist või mõnelt muult tähtsalt kohalt. 

Aga neist Irma teadis veel vähem, sest need liitu- 
sid esialgse kambaga hiljem, kui Irmal juba pea enam 
hästi ei töötanud. Võimalik, et oli veel teisigi ini- 
mesi, kellega tuli üheskoos juua, naerda või rääkida, 
väga võimalik, kuid see Irmat ei huvitanud. Tema tea- 
dis ainult seda, et noormees, kes tuli preili Sinimet- 
saga, tähendab Pobi, jättis peagi oma preili ja asus 
Irma lähedusse, rääkides temaga vahetpidamata. Preili 
Sinimets katsus proua Kõrendikult tema Totot üle lüüa 
ja kui see ei õnnestunud, seltsis ta tähtsa keskealise 
härraga. Nimetu noormehe nimetu daam, sale ja pain- 
duv ning üleni jumestatud ja värvitud, seltsis Rudol- 
figa, kuna üksijäänud noormees jäigi üksinda, vahtis 
hallide, elutute silmadega enda ette ja jõi vahetevahel. 

Selline oli seisukord, kui tõusti lauast. Irmal oli 
pea küll segi, aga niipalju märkas ta ometi, et ka täna 
mees ei viinud teda kabinetti. Ja nagu kättemaksuks 
selle eest nimetas ta oma seltsilist juba Pobiks, nagu 
oleks ta kõigiti preili Sinimetsa asemik, ja võttis veel 
enne temal käe alt kinni, kui oma mees jõudis otsus- 
tada, kas minna nimetu daamiga või oma naisega. 

Väljas asuti autodesse. Aga siin Irma unustas äkki 
oma Pobi ja istus Rudolfile suure naeruga sülle, kel- 
lele nimetu daam tikkus intiimselt ligi. Irma langes 
oma mehele kaela ja suudles teda kõigi silmade ees 
kaua ning innuga, sest tal oli tundmus, et ta on juba 
pisut rikutud, kui ta võib teiste ees oma meest nõnda 
suudelda, nagu põleks ta himus. 

»Kallis mees, küll on täna hea,“ tunnustas ta me- 
hele puhtast südamest, nii et kogu auto naeris. ,,Sa- 
oled kõige kuldsem mees kogu maailmas, nii et pista 
sind või siinsamas kinni.“ 

»Ma annan su kellegi teise kätte, nii et las see pistab 
sinu kinni,“ ütles mees naerdes ja tõstis Irma Pobi 

kõrvale, peaaegu selle sülle, kes pani talle käe kallista- 
valt ümber piha ja vahtis nii lähedalt silmi, nagu val- 
mistuks ta suudlema. 

»Proua, küll olete teie pehme ja soe,“ rääkis Pobi 
natukese aja pärast, kui ta nägi, et teine daam oli asu- 
nud Rudolfi kallale, nii et sel oli oma tegevus. 

»Väikesed linnupojad on pehmed ja soojad, ka 
värske leib,“ ütles Irma. 

»Värskel leival on krõbe kooruke, nii et leib te küll 
ei ole,“ seletas Pobi. 

»Linnupoegadel on suled...“ 

»Ennem on teil suled kui krõbe kooruke,“ arvas 
Pobi ja nad hakkasid mõlemad naerma. 

Samal ajal vuras auto edasi, kuni nad jõudsid lin- 
nast välja ja peatusid lõpuks kuskil valgustatud maja 
ees. Jälle Irma võttis Pobil käe alt kinni ja nad läksid 
ühes teistega sisse. Nüüd asuti juba kabinetti, Irma 
arvas, et nüüd nad on juba unistatud kohas. Aga kus- 
kilt olid veel ilmunud mingisugused inimesed: pika ha- 
bemega vanamees, kel olid suured, tugevad ja harvad 
esimesed hambad, kui ta naeris, nii et nende ja tema 
habeme pärast Irma seda vanameest tähele panigi; veel 
mõned daamid, üks ilusate kollaste lokkidega, teine 
musta kräsus peaga, nende kaasas paar nooremat või 
küpsemat meest, lõpuks muusika, nii et võis tantsida. 
Kõik tantsisid pealegi nõnda, nagu Irma kunagi polnud 
näinud tantsitavat. Irmagi tantsis kord Pobiga, kord 
oma mehega, kord isegi vist harvahambulise vaname- 
hega, sest siis ta tema hambaid nii hästi nägigi, kord 
ta isegi ei tea kellega, sest peas oli pisut tume, nii et 
oli üsna ükskõik, kellega keerelda või mis teha. Pobi 
hoolitses selle eest, et vahetevahel Irmal oleks ikka mi- 
dagi juua, sest ka teised aina jõid, aga mitte ei söönud. 
Vähemalt Irma ei mäletanud, et keegi oleks midagi 
söödavat pakkunud või ise suhu pistnud. 

Siis tuli mingisugune vaheaeg. Inimesed olid nagu 
kuhugi läinud või kadunud, Rudolfki oli oma daamiga 
juba kadunud või kadumas. Nimetu noormees istus 
laua ääres ja jõllitas oma halle silmi. Habemik vana- 
mees kõneles preili Sinimetsaga ja hoidis tal teise 

käega piha ümbert kinni. Pobi tahtis Irmaga sedasama 
teha, aga see tõrjus teda endast eemale, taganedes ku- 
hugi nurka, kus piiras neid ühelt poolt sein ja teiselt 
poolt mingisugune suur kapp või midagi selletaolist. 
Pobi surus ühe käe vastu seina, teise vastu mööblit ja 
jäi nõnda nagu mõni kaitseingel Irma ette seisma, kuna 
ta ise rääkis: 

»Nüüd olete mul peos! Nüüd saan ikkagi katsuda, 
kui soe ja pehme te olete.“ 

Irma kummardus äkki, et lipsata Pobi teise käe alt 
läbi, aga millegi pärast nõtkusid ta põlved ja ta kukkus 
käpuli. Pobi, kes katsus teda püüda, kukkus Irma peale, 
kas meelega või ka põlvede nõtkumise pärast, see jäi 
teadmatuks, ainult ise ta naeris ja haaras Irma ümbert 
kinni. See püüdis end kõigest väest kaitsta ja kargas 
lõpuks maast. Aga Pobi oli temas kui takjas kinni, 
nagu oleks ta äkki aru kaotanud. Uuesti olid nad en- 
dises nurgas ning nüüd hüüdis Irma äkki oma mehe 
nime — üks, kaks, kolm või ka mitu korda — hüüdis 
meest heleda häälega appi, nagu oleks ta surma hädas. 
Ja viimaks Rudolf ilmuski parajasti sel silmapilgul, kui 
Pobi oli Irma ümbert kinni saanud ja tahtis teda suu- 
delda. 

»Noorhärra, ärge vägistage daami!“ ütles Rudolf ja 
tõmbas Pobit õlast, aga see vastas sellele rusikatõukega. 
Nüüd tegi ka Rudolf midagi ja sellepeale kukkus Pobi 
laua äärde toolide vahele maha. Irma tundis, kuis tal 
haarati käest kinni ja kisuti toast välja. Viimasena jäid 
tal meelde preili Sinimetsa parastavalt naervad silmad 
teisel pool lauda, kus seisis ka pika habemega ja harva- 
hambuline vanamees. 

Järgmisel silmapilgul olid nad Rudolfiga väljas, 
kus istusid autosse, üliriided ja kübarad lahtiselt käes. 
Kui nad olid juba natukene maad ära sõitnud, laskis 
Rudolf autol peatuda, et võimalik oleks üliriided selga 
ajada. 

»Pobi on ju suur kakleja, sel pole joobnult aru, mis 

Kas nad järele ei sõida?“ küsis Irma, kel hirmuga 
ja välisõhus peagi oli selgemaks läinud. 

»Pole karta, poistel ei ole raha,“ rahustas Rudolf 
ja hakkas ise südamest naerma. 

»Mis üle sa siis nõnda naerad?“ küsis Irma pea- 
aegu pahaselt, sest ta tundis, et mehe naer riivas teda. 

»Naeran sinu üle! Naeran sind!“ vastas mees en- 
diselt. 

»Naerad, et ma sind appi hüüdsin? Arvad sa siis, 
et ma ennem lasen end sellel mölalõual suudelda? Ma 
ei saanud ju kuskilt midagi kätte, muidu oleksin talle: 
kohe pähe valanud,“ rääkis Irma. 

»Nii et oleks olnud täpselt seesama, mis minuga tol 
korral köögis!“ naeris mees kõigest südamest. ,,Ja ikka 
veel tunned end haavatuna, kui mina nimetan sind neit- 
siks. Sinu neitsilikkus nähtavasti aina kasvab, sest 
mida sa enne ei kannatanud kainelt, nüüd ei kannata 
sa enam joobnultki. Kui nõnda edasi areneb, siis tun- 
ned viimaks oma neitsilikkust surnultki.“ 

Nüüd Irma isegi hakkas naerma. Ta puges nagu 
häbistunult mehe ligi ja rääkis: 

»Mul ei tulnud see põrmugi meelde, mitte põrmugi. 
Minu armastus sinu vastu peab küll hirmus kange ole- 
ma, kui ma joobnultki seda ei unusta. Joobnult armas- 
tan sind veel rohkem, nii et joobnult on mind veel ras- 
kem rikkuda.“ 

»Jah, mu kallis, joobnult oled sa veel neitsilikum 
kui kainelt,“ naeris mees tal ümbert kinni võttes. 

»Armasta mind siis neitsilikult!“ palus Irma. 

XXI. 


Et härra Ikkal oma neitsiliku naise rikkumine juba 
esimesel katsel nii haledasti oli ebaõnnestunud, siis lõi 
ta lootusetult käega, sellega üldse toime tulla. Ka naine 
ise oli veendumusele jõudnud, et pole parata, tema peab 
oma elupäevad lõpetama, nagu ta loodud. Ainult me- 
hest oli tal kahju ja tema pärast tundis ta nagu mu- 
retki, sellepärast kordas ta temale igal kohasel ja ka 
kohatulgi silmapilgul oma tolleõhtust palvet: ,,Kallis, 
armasta mind niisamuti,“ nagu tunneks ta, et ta pole 
oma abieluõnne õieti ära teeninud. 

Mees näiski Irma palvet kuulvat ja nõnda elasid 
nad nagu kaks turteltuvikest, ainult et askeldust oli 
mõlemal palju, sest Irma lõpetas oma kursuseid ja mees 
sõitis talu vahet kas üksinda või arhitekti ja mõne 
muugi eriteadlase seltsis. Naist ta kaasa ei võtnud, 
tema pidi siis tulema, kui nende oma peavari juba val- 
mis, nii et oleks pisutki üllatust. Sealauda ehitamist 
võis ta oma silmadega pealt vaadata, kui ta soovis, selle 
vastu polnud mehel midagi, ta võis vaadata, kuidas üks 
koorem teise järele hakkab põllult tulema lõhutud kive, 
mis muutuvad hiljem müüriks, nii-öelda kõlbliseks sea- 
laudaks, nagu mees seda mõistis. 

Aga ometi läks asi pisut teisiti, kui mees oli soo- 
vinud, ja seda tema oma süü läbi, sest kui ta kutsus naise 
endaga kaasa tapeete valima, ei saanud või osanud ta 
kuidagi ütlemata jätta: 

»Kui sa teaksid, kui palju meie uue maja ümber on 
jaanikanne ja kullerkuppe! Puhas lillemeri!“ 

Niipea kui Rudolf seda oli öelnud, vastas naine 
kohe: 

»Ja Sina ei lase mind ikkagi sinna? Ootad, kuni 
kõik on ära õitsenud? Aga mina enam ei oota. Kui 
sina mind kaasa ei võta, sõidan üksinda, teed ma ju tun- 
nen. On seal ka toomingaid?“ 

»Sa peaksid ainult nägema,“ vastas mees. 

Nõnda siis oli otsustatud: Irma sõitis kaasa. 

Oli imeline kevadepäev. Tuul oli küll viluvõitu, 
aga helesinine taevas tundus soojana. Liikusid ainult 
üksikud valged pilvelajud ja needki kuskil madalamal, 
kaugemal taevaserval, ilma et oleksid ulatunud varjama 
helendavat päikest, mis tegi silmadele haiget. Metsa- 
tukad rõkkasid lindude laulust. Lõokene trillerdas enda 
nii kõrgele, et teda oli vaevalt kuulda. Väljadel kõn- 
disid künnivaos varesed ja linavästrikud. Igal pool hel- 
litas silmi värske ja õrn haljus. Maast hoovas midagi, 
mis hakkas nagu pähe ja ängistas rinda. Seda tundes 
Irmal tuli meelde, et see kevadine rinna ängistus on tal 
ikka olnud, rinna ängistus ja südamevalu, nagu oleks 
tulemas midagi suurt ja ilusat. Nüüd oli see ju tulnud, 
oii rohkem tulnud, kui ta kunagi oleks osanud unista- 
dagi, aga ometi oli südames ikka veel kevadevalu, nagu 
peaks tulema midagi veel ilusamat ja suuremat. Sel- 
lise südamevaluga jõutigi pärale. 

Mehel oli tõepoolest õigus olnud öelda, et nende 
maja ümber on puht-lillemeri. Kogu metsaäärne, metsa- 
alunegi, põlluveered ja kaugemad niidud valusid jaani- 
kannides ja kullerkuppudes, nii et Irma ei saanud muud, 
kui hakkas minema, läks ummisjalu lillede sekka, nagu 
tahaks ta nad kõik ära tallata või pihku noppida. Aga 
üht kui teist oli võimatu teostada nende suure hulga pä- 
rast, nõnda ei teinud Irma midagi muud, kui ainult 
läks, et liikuda, sumada selles lillemeres. Kui ta oli 
juba tükk maad nõnda läinud, kuulis ta oma selja taga 
mehe häält, mis ütles: 

»Kuhu sa siis nüüd oma aruga lähed?“ 

Irma peatus ja just kuskil toominga all, kus tundis 
selle lõhna ja vaatas üles, tõmbas käega suure, valge 
õiekobara ligi ja surus endale vastu nägu. Alles pärast 
seda pöördus ta ümber, et tagasi vaadata. Mees seisis 
uue maja ees ja küsis: 

»Kui kaugele või kuhu sa mõtled minna?“ 

»Ma ei tea,“ vastas Irma. ,,Ainult minna, ükskõik 
kuhu või kui kaugele. Tule kaasa, lähme kahekesi!“ 

»Sa maja ei tahagi vaadata?“ küsis mees. 

»Pärast,“ vastas Irma. 

Nõnda läks mees talle toominga alla järele, mille 
õiekobarat Irma ikka veel vahetevahel vastu nägu surus. 

»Paiguti on ju veel märg,“ ütles mees. 

»Ega ta kalossidest üle tule,“ vastas Irma. ,,Ja 
kui kipub tulema, siis otsime teed.“ 

Irmal oli oma eriline, peaaegu ebateadlik soov: 
minna keset lillemerd kuni armumuuseumini ja vaadata, 
kas ka tema ümber on lilled, vaadata, kas saab keset 
lilli kõndides armumuuseumini. Seda tahtis ta teha 
kõigepealt, alles siis võib hakata maja vaatama ja muud 
toimetama. 

»Ma pole kunagi enne näinud, et kevad oleks nii 
ilus,“ ütles Irma, kui nad ühes mehega edasi läksid. 

»Vaata siis hoolega,“ vastas mees, ,,ega teist nii 
ilusat tule enam.“ 

»Arvad sa tõesti, et ei tule?“ küsis Irma nagu hir- 
mul. 

»Harilikult ei tule,“ lausus mees. 

»Siis vaatame nelja silmaga, vaatame kahekesi, sa 
aita mul vaadata,“ rääkis Irma ja võttis mehel käe alt 
kinni, surudes end tema vastu. ,,Mul jääb lihtsalt hing 
rindu kinni. Ja valus on, näe, siin, siin ja siin, igal 
pool. Suudle mind, ehk siis läheb valu ära, hing pää- 
seb uuesti lahti. Suudle siin põõsa varjus, siin ei näe 
meid keegi, suudle mind selle toominga all, näe, õied 
hakkavad juba pudenema.“ 

»Kui kaua sinul see armuvalu õige vastu peab?“ kü- 
sis mees naiselt, kui oli teda suudelnud ja see öelnud, 
et tõepoolest olevat nüüd nagu pisut kergem. 

»Kas sul ei ole siis valus?“ küsis Irma vastu. 

»Ei ole,“ vastas mees. 

»Mis sul siis on?“ päris naine. 

»Mul on ainult hea,“ naeris mees, aga naisele tegi 
see naergi haiget, sest kuis võib inimene naerda, kui on 
nii hea, et hakkab valus. 

Juba eemalt kaugelt Irma märkas, et nende armu- 
muuseum otse upub lilledesse. Aga tema ise paistis sel- 
les toreduses ja värskes haljuses veel vanemana ja vi- 
letsamana, nii et Irmal hakkas temast peaaegu hale meel. 
Tema kaks suud, ülemine ja alumine, mustasid sisemi- 
sest tühjusest. Krabisevate lehtedega hagudest, millede 
vahelt nad mineval sügisel olid sisse pugenud, polnud 
jälgegi järele. Need olid ühes lõhnavate heintega koju 
viidud, heinad lakka või lattu aetud ja sealt loomadele 
söödetud, sületäis sületäie järele, haod tuhaks põleta- 
tud, raag-raolt. Järele oli jäänud ainult mälestus, mis 
tegi valu. Aga see oli hea ja ilus, nagu peakski kõik, 
mis on ilus ja hea, ka pisut valus olema. 

Kui nad jõudsid küüni lähedale ja Irma tahtis 
minna suust sisse vaatama või selle aluspalgil istuma, 
peatas mees teda järsku käest, nagu ta tegi seda harili- 
kult linnas, kui Irma kippus pimesi minema mõne auto 
või isegi trammi alla. Loomusunnilikult lõi Irma sil- 
mad enda ette maha ja nägi otse küünisuu ees päikese- 
paistel sarapuukarva ussi, kes oli enda ilusasti rattasse 
kerinud, pea keskel püsti. Häirijaid nähes ta sirutas 
pisut kaela ja näitas korraks musta kaheharulist keelt, 
nagu tahaks ta oma ilusa ratta rikkuda ja põgeneda, aga 
kui inimesed jäid seisma, vajus ka tema kael uuesti alla 
ning mõnulemine päikesepaistel pärast pikka talveund 
kestis edasi. 

»See talvitas vist küünipõhjas hagude all,“ ütles 
Rudolf tasakesi. 

»Ta oli juba siis seal, kui meie mineval sügisel 
küüni armumuuseumiks tegime,“ ütles Irma vastu. 

»Aga muidugi, kindlasti,“ arvas mees ja lisas: 
»Vaata ta järele, ma lähen toon malaka, löön ta maha.“ 

Aga Irma haaras mehel käest kinni ja ei lasknud 
teda minna. Sest tema ei tahtnud, et mees tapaks selle, 
kes kuulus nende armastuse, nende armumuuseumi 
juurde. Pealegi meenus talle, et ta millalgi aastate eest 
oli näinud, kuidas samasugune sarapuukarva uss oli 
põiminud enda teise suurema, punaka savi karvalise üm- 
ber, nii et nad olid kahekesi kui palmik päikesepaistel. 
Ja Kalmu Eedi, see, kes viskas oma roosid hiljem tema 


275 


jalgade ette teele, oli siis seletanud, et nii on usside ar- 
mastus. Irma ei saanud sellest tol korral midagi aru, 
sest siis ta teadis vähe inimeste armastusestki, aga nüüd 
viirastus tal äkki peas, et inimesed, armastagu nad tei- 
neteist ei tea kui palju, ei või end ometi kunagi pal- 
mikuks kokku põimida, nagu olid seda teinud kaks ussi. 
Ja tal oli tundmus, nagu ei saaks inimesed kunagi sama 
õnnelikud olla, nagu on ussid. Nõnda uneldes ütles 
ta mehele paluvalt: 


»Las ta elab. Ärgem alakem oma esimest kevade- 
päeva siin tapmisega. Lähme lihtsalt minema ja jätame 
ta siia päikesepaistele.“ 

»Valvuriks meie armumuuseumi ukse ette,“ naljatas 
mees. 

»Jah, valvuriks meie armumuuseumi ukse ette,“ kor- 
das Irma tõsiselt, nagu mõtleks ta ikka veel, et ussid 
on armastades õnnelikumad kui inimesed, sest nemad 
muutuvad palmikuks, kuna inimesed jäävad ikkagi ini- 
meseks. Ja et pisutki usside armuõnnest nagu tasa 
teha, hakkas ta armumuuseumi eest lagedalt korjama 
vaheldamisi jaanikanne ja kullerkupppe, kullerkuppe ja 
jaanikanne. 

»Aita sina ka!“ ütles ta mehele, kes alles hiljuti 
tahtis minna ussi tapma, ,,millal ma üksi jõuan.“ 

»Peab neid siis nii hirmus palju?“ vastas mees. 

»Kas või terve autotäie,“ ütles Irma ja korjas kär- 
mesti, kärmesti edasi, ,,sest kui me kord tagasi tuleme, 
siis pole neid enam ainustki olemas.“ 

»Tuleval kevadel tulevad uued,“ lohutas mees. 

»Sa ju ise ütlesid, et nii ilusat kevadet enam ei tule,“ 
vastas Irma. 

»Ega seda küll,“ lausus mees nagu mõttes. 

»Noh, siis korja ometi, kui enam nii ilusaid ei tule,“ 
pööras Irma kevade mõiste lilledesse. 

Ja mees hakkaski ka lilli korjama, nagu oleks te- 
magi mures kordumatu kevadeilu pärast. Aga kui Ir- 
mal oli lilli juba mitte enam peo- või kamalutäis, vaid 
kaenla- või sületäis, arvas ta, et nüüd aitab, ainult toome- 
õisi olevat veel vaja, mees murdku neid, nii et nad ala- 


276 


[04 
N 
"i 


tiseks mäletaksid — see on nende esimene saak või lõi- 
kus Soonikult. 

»Meie esimene saak Soonikul oli armumuuseum,“ 
vastas mees. 

»Selle eest suudleksin sind ümberringi ära, kuid 
kuhu panna lilled,“ ütles Irma, astus mehe juurde ja 
ulatas suu tema poole. See ulatas oma suu vastu, hoi- 
des ise kätega toomeõisi, kuna naise süle oli täis jaani- 
kanne ja kullerkuppe. 

Maja juurde tagasi jõudnud, kus taoti parajasti põ- 
randaid alla, mees seletas Irmale üksikasjaliselt, kuhu 
nad paigutavad ühe või teise asja ja kuis nad üldse 
asuvad siin elama. Pliit pidi tulema nagu titekapp, 
et sõiduta teist või ratastel. Majaesine pidi planeeri- 
tama nii, et oleksid omad põõsad, lillepeenrad ja lii- 
vateed, mis ulatuvad eemale puude alla. Just nimelt 
— ka metsatukka peavad viima liivased jalgteed, sest 
muidu ei pääse juhtuva vihmahoo järele kuivi jalu 
üldse liikuma, samuti ka mitte hommikul kastega või 
õhtul hiljagi, kui rohi tõmbub märjaks. Muidugi oma 
pumbakaev suure veepaagiga, kust toru tuleb otseteed 
kööki ja ka vannituppa. Sest ka oma vannitoa saavad 
nad, kuigi mitte selles ajutises asulas, vaid pärises 
eluhoones, las nad aga ehitavad selle kord valmis. Aga 
enne on nüüd kord eeskujuliku sealauda käes, sest su- 
vel ajavad nad selles ajutiseski onnis suurepäraselt 
läbi. Et ta aga on teistest eluhooneist pisut eemal, 
siis see on meelega, et oleks tõesti rahu, kui tuled lin- 
nast maale. 

Mees viis Irma lõpuks veel põllule, et näidata, mis 
sünnib kividega, millest peavad kerkima varsti seinad. 
Viimane kui kivikild ja palgijupp pidi tulema oma 
maa pealt, kui hakatakse ehitama sealauta. Kõik pidi 
olema oma, oma tehnika, oma kultuur, oma oskus. 

Irma ei osanud nende avalduste kohta midagi ar- 
vata ja sellepärast mees tüdis rääkimast, sest kaua sa 
üksinda ikka seletad. Et aga see kõneaine on otse 
lõpmatu ja põhjatu, seda Irma pidi nägema ja kuulma 
jaanipäeval, kus nad oma uut eluaset nii-öelda sisse 
õnnistasid, sest seks ajaks oli kõik omal paigal: põ- 

randa- ja laevärv, seinapaberid, uksed ja aknad, häda- 
vajalik mööbel ja köögiriistad, pool sülda kasepuid, 
liivateed ja lillepeenrad ning vabariigilipp majaotsas 
vardas. 

Seda tähtsat päeva aitasid kaasa pühitseda arhi- 
tekt, kes oli uue hoone ehitanud; agronoom, kes pidi 
majahärrale põllukultuurilist nõu andma; kuulus maa- 
lija, kes otsis värskeid motiive ja pidi lõuendile vis- 
kama armumuuseumi, kuigi ta ise ei teadnud, et see 
on armumuuseum; keegi seni vähe tuntud, kuid tule- 
vane maailmakuulus kirjanik, kes oli seltsinud maali- 
jaga, ja mõned muud inimesed mees- ja naissoost. 

Muidugi, neil enestel kõigi nende külaliste tarvis 
ruumi ei jätkunud, kui mõelda puhkusele, s. t. maga- 
misele, sest puhates vajab inimene palju rohkem ruumi 
kui töötades, süües või lõbutsedes. Aga suurt meele- 
härmi ei valmistanud see kellelegi, sest esiteks oli su- 
vine aeg, teiseks leidus vanus taluhooneis küllalt lakku 
ja ladusid ning urkaid, kuhu hädakorral pugeda. 

Nagu pärast selgus, polnud magamiseks kellelgi 
lusti peale kahe, kolme, kes sõitsid selleks linna, nii 
et keegi ei võiks pärast öelda, et nemad on maale ma- 
gama tulnud, nagu polekski siin midagi muud teha. 
Maalija ütles, et seni kui temal on värsket tubakat, pole 
temal magamisest lugu, ja kirjanik kinnitas, et temal 
pole veel kunagi uni silma tulnud, kui on olnud juua. 
Üldse ei saanud ta aru, kuis võib inimene samal ajal 
magada, kui ta joob. Söögiga on teine lugu, seda sisse 
võttes võib vahel uinuda, sest hobunegi krõmpsutab 
mõnikord sõime kallal, silmad kas pooleldi või päris 
kinni. Aga kes on hobust näinud kinnisilmi joomas? 
Ei keegi! Nii et asi oli üsna selge: seni kui on juua, 
ei tule uni. 

Ja juua oli, selle eest oli hoolitsenud majahärra, 
kes vaidles esiteks agronoomiga põllukultuurist, siis 
arhitektiga hoonekultuurist ja lõpuks kirjanikuga 
vaimsest kultuurist, sest tema kui võhik oli arvamusel, 
et tema tunneb iga eriala kõige paremini. MAaalija vai- 
kis, öeldes, et tema töötavat pintsliga, mitte keele või 
suuga, pintsligagi ainult siis, kui värvid hästi külge 

hakkavad, õiged värvid muidugi, sest teised teda ei hu- 
vita. Muidu ta piibutab, just nagu töötaks ta piibuga, 
mitte pintsliga. 

Vaidlus oli tõusnud sellest, et härra Ikka, see Soo- 
niku talu pärisperemees, hakkas seletama, nagu oma 
noorele naiselegi, mis tema mõtleb siin teha. Ja kui 
ta sellest juba küllalt oli rääkinud ja samal ajal ka kül- 
lalt joonud, muidugi külaliste kaasabil, siis hakkas ta 
seda seletama, mis siin võiks teha. Nüüd hakkaski ag- 
ronoom talle vastu vaidlema, öeldes: 

»Väga hea, väga hea, härra Ikka, aga kas see end 
ka tasuks, selles on küsimus“. 

»Milleks peab see end tasuma?“ küsis härra Ikka 
üsna otsekohese imestusega. 

»Aga millest või milleks te siis seda teete?“ küsis 
agronoom omakorda imestudes. 

»Mina teen seda kapitalist ja mina teen seda sel- 
leks, et näidata, mis võib üldse teha ja kui palju võib 
üldse kapitali niisuguse maaplaraka sisse panna,“ sele- 
tas Rudolf. 

»See pole mingi maaharimine,“ ütles agronoom. 

»Aga see on maakultuur ja mina tahan teha kul- 
tuuri,“ rääkis majahärra. 

»Kultuuri ei tehta, kultuuri luuakse!“ hüüdis kir- 
janik, aga seda ei võtnud keegi kuuldavaks, nagu ei 
maksaks kirjaniku sõna kultuuriküsimusis põrmugi. 

» On see siis kultuur, kui te näitate, kui suure ka- 
pitali te oma tallu võite matta?“ küsis agronoom. 

»Aga mis see siis on?“ küsis majahärra vastu. ,,Või 
milleks kõik siis seda teevad? Te ehk arvate, et see 
on äri, kui kapitali maetakse?“ 

» Võib olla, et äri,“ ironiseeris agronoom. 

»Jah, võib olla, et äri,“ kordas Rudolf nagu mõttes. 
»Kultuur või äri, aga võib-olla, et mõlemad, sest meie 
maksame mõlemale kõrvale, nii-öelda juurde, et oleks 
ganz sicher. Sest kui keegi harib maad, nii et pole 
vaja kõrvale maksta, siis harib ta ilma kultuurita, aga 
niipea kui kukume kõrvale maksma, siis on kohe teada, 
et algab kultuur, maakultuur nimelt. Sellepärast iga 
arukas inimene katsub meil mitte maad harida, vaid 

maad kultiveerida, mõistate, kultiveerida“, kõneleja 
hääldas viimast sõna silp-silbilt. ,,Sest milleks harida, 
kui ei maksta kõrvale. Munetad kana, makstakse kõr- 
vale, sest kanakultuur; lüpsad lehma, makstakse kõr- 
vale, sest lehma- või lüpsikultuur; söödad siga, maks- 
takse üsna kindlasti kõrvale, sest et sea- või söögikul- 
tuur. On ju nimelt niisugune kultuur, kus söödetakse 
pisilasi. On ju? Selle söögi- või seakultuuri pärast 
ma hakkangi kõigepealt eeskujulikku, mõistate? ees- 
ku-ju-lik-ku sealauta ehitama, sest ma loodan, et ka 
sellele makstakse kõrvale, sealauda-kultuurile nimelt. 
Nii et kultuur on äri, puhas äri, kus makstakse kõrvale. 
Aga, mu härrad, mis äri see on, kus meil ei makstaks 
kõrvale? Ma küsin: kus on see äri? Meil on ainult 
vürtspoodnik veel nii arutu, s. t. hariduseta, nii et kul- 
tuurita, et ajab asju ilma kõrvalemaksuta, vürtspood- 
nik ja kurgisoolaja* venelane kui tööstur. Mina ise 
olen aktsionär ja tean. Ganz sicher! Kultuur nõuab 
igal pool juurdemaksu — soos, sealaudas, pangas, vab- 
rikus, nii-öelda tehases, kus midagi tehakse, ja äris, 
muidugi, kui ta on kultuuriline äri, mõistate?“ 

»Nii et kogu see maa- ja linna-pursuide kupatis 
või kamp lüpsab riigi lehma,“ järeldas kirjanik ja nüüd 
võeti ta sõnad juba kuuldavaks, sest majahärra pöördus 
üle laua tema poole ja ütles: 

»Härra kirjanik, teie ärge nii väga oma suud pruu- 
kige, sest teie ise olete riigi aktsionär.“ 

»Mitte riigi aktsionär, vaid rahva vaimu, rahva 
geeniuse aktsionär,“ parandas kirjanik. ,,Riik on mul- 
le paljas plekk.“ 

»Teie olete kultuurkapitali aktsionär!“ hüüdis ma- 
jahärra. ,,Sünnib see rahva geeniusest, ah? Rahva 
vaimust, mis? Pealegi olete veel niisugune aktsionär, 
kes pole oma aktsiate eest pennigi maksnud. Sicher! 
Teie aktsiad oleksid nagu altkäemaksuks või meele- 
heaks antud, mis on õieti öeldud karistatav kuritegu. 
Ganz sicher!“ 

»Mitte altkäemaksuks, vaid kultuuri loomise eest,“ 
õiendas kirjanik. 

»Kas kuulete!“ hüüdis majahärra. ,,Niipea kui on 
tegemist kultuuriga, kohe altkäemaks, meeleheamaks, 
juurdemaks, kõrvalemaks. Just kui äriski!“ 

»Aga on ometi vaks vahet, kas aetakse äri või 
luuakse vaimset kultuuri, mis kuulub kogu rahvale,“ 
tähendas nüüd arhitekt. 

»Kas te tõesti arvate, et kapitaliga luuakse kul- 
tuuri?“ küsis majahärra. ,,Et kui panete kellegi ku- 
hugi kapitali juurde aktsionäriks, et siis hakkab vaimne 
kultuur voolama? Mina olen tähele pannud, et kapita- 
liga luuakse ainult kapitali, või hea, kui sedagi tehak- 
se.“ Siinkohal karjusid rääkijale vahele niihästi kirjanik, 
arhitekt kui ka agronoom ja isegi maalija võttis piibu 
suust, nagu tahaks ta midagi öelda, aga majahärra ei 
lasknud end eksitada, vaid jätkas: ,,Kapital läheb ikka 
inimeste tasku, mitte vaimu või pähe, iseasi, kui ta 
maha juuakse, siis saab peale kõhu ka pea oma jao. Ka- 
pitali ülesanne pole üldse looming, vaid kombineering. 
Mõistate — mitte' looming, vaid kom-bi-nee-ring.“ Här- 
ra Ikka hääldas viimast sõna täht-tähelt, silp-silbilt. 
»Sest kui on kapital ja kui oled aktsionär, milleks siis 
looming? See oleks samuti nagu — et sul on auto, sul 
on lennuk, aga sa õpid jooksma, sul on terved jalad, 
aga sa õpid käpakil ronima, sul on kaks jalga, aga sa 
õpid ühel jalal keksima, nagu oleks mõni koera-, käpu- 
li- või keksikultuur. Vaim teab, geenius teab, et kui 
on kapital, siis mitte looming, vaid kombineering.“ Jäl- 
legi hääldas ta viimase sõna silp-silbilt. ,,Minul, näi- 
teks, on kapital, on aktsiad, kas te arvate, et need on 
kunagi ajanud mind midagi looma?“ 

»Aga teie ajate ju äri!“ hüüdsid maalija, kirjanik 
ja arhitekt korraga. 

»Kas sule ja pintsliga ei saa äri ajada?“ küsis här- 
ra Ikka. ,,Kas tõesti nendega luuakse ainult kul- 
tuuri?“ 

»Aga egas kogu kirjandus ja kunst ole ometi 
äri,“ ütles kirjanik. 

»See puudus veel!“ hüüdis majahärra. ,Aga aitab 
sellestki, kui nii umbes pool tendeeriks äri poole. Pan- 
ge tähele: ma ütlen ainult tendeeriks, mitte rohkem, 

sest juba paljast tendeerimisest jätkuks kombineerimi- 
seks, jätkuks suurepäraselt. Sest oletame, et kunsti- 
rahva seas leiduks tõepoolest üksikuid, kes pole põr- 
mugi huvitatud ärist, kuigi mina kui ärimees ei pea 
seda oletust õigeks sel lihtsal põhjusel, et kunstirahvas 
on minu meelest see kõige edevam, auahnem, nii-öelda 
tühisem“ (siin katkestasid üksikud ,,õige, õige“ ja kä- 
teplaksutused majahärra sõnad) ,,ja egoistlikum mena- 
žerii maailmas, kuidas ei peaks ta siis huvitatud olema 
omakasust, s. t. ärist? Aga oletame siiski üsna ilmvõi- 
matut, oletame, et on niisuguseid kahejalgseid, kes on 
kunstnikud ja kirjanikud ning pole teps mitte huvita- 
tud ärist. Ühesõnaga, meie oletame, et elus võivad 
olla mitte reaalsed, vaid nii-öelda vaatelikud olud. 
Mõistate, vaa-te-li-kud! Hea küll! Mis siis sünnib 
neis vaatelikkudes oludes nende puhtvaatelikkude ini- 
mestega? Öelge, mis sünnib? Esitavad nad oma akt- 
siad, kui teised, need reaalsed, ebavaatelikud jaotavad 
kapitali? Aga milleks nad peaksid esitama, kui nad 
pole huvitatud ärist, vaid on huvitatud loomingust? Ja 
kuis te siis jagate oma reaalset kapitali, kui on esita- 
tud ainult reaalsete kunstnikkude ja kirjanikkude akt- 
siad, kuna vaatelikkude omad puuduvad? Teate, mis 
mina teile ütlen? Mina ütlen, et mina ei usu mitte, et 
kunstirahva seas oleks niisuguseid, kes ei esitaks oma 
aktsiaid, kui jagatakse nii-öelda kultuuri kapitali kau- 
du, aga seda olen küll oma silmaga näinud, et on äri- 
mehi, kes pole põrmugi huvitatud ärist. Mõistate, pea- 
aegu mitte põrmugi, nii et üsna päris vaatelik ärimees. 
Teised tulevad oma aktsiatega kokku, aga tema ei tule. 
Ja teate, mis sünnib sellise vaateliku ärimehega? Va- 
rem või hiljem ta pühib oma suu ärist puhtaks, s. t. tei- 
sed pühivad ta suu ärist puhtaks, nii et tema nilbaku 
ainult oma vaatelikku keelt, kui teised neelavad reaal- 
set kapitali. Nõnda on äris, muidugi seal äris, kus veel 
kapitali on, sest see on kapitali psühholoogia; kus aga 
kapitali enam ei ole, seal vastutab vaatelik ärimees sel- 
le eest, miks äris pole enam põrmugi kapitali, et reaal- 
sed ärimehed võiksid jaotada, ning see on ka kapitali 
psühholoogia. Ja mina ütlen teile, et kui on kapital, 

kas kultuuriga või melioratsiooniga eesotsas, see on 
ükskõik, ainult kui on kapital ja psühholoogia ning 
aktsiad, siis saavad esimeses järjekorras ikka need, kes 
esitavad oma aktsiad, s. t. saavad reaalsed, nii-öelda 
elulähedased inimesed, mitte aga need nõnda-nimetatud 


-vaatelikud, keda me oletasime, aga keda ometi ei ole, 


nagu ma ütlesin. Ja mida kauem üks mõistlik kapital 
töötab, seda rohkem hakkavad saama realistid, s. t. elu- 
lähedased, sest nemad õpivad kõige paremini kombi- 
neerima, ja kombineerimisvõime arendamine ongi iga 
kapitali tõsine kultuurlooming. Sicher! /Vaimselt 
luua võib ka ilma kapitalita, kui on pisutki süüa ja 
juua, aga ilma kapitalita kombineerima õppida, see on 
absoluutselt võimata. Ganz sicher! Siit järgneb otse 
kõlbline kohus — mõistate? kõlbline, nii-öelda eetili- 
ne, mitte esteetiline, mis tendeerib loomingule — järg- 
neb kohus kõlblise pragmatismiga, nii-öelda amerika- 
nismiga: kasutada kapitali tema sisemist iseolemist 
mööda, mis on ära seletatud kombineering, kombinee- 
ring, kombineering...“ 

»Härra Ikka, teie kui ärimees pole meie kultuur- 
kapitali tegevusega nähtavasti kuigi lähedalt tuttav, 
sest muidu...“ hakkas kirjanik, kuid majahärra ei lask- 
nud tal lõpetada, vaid hüüdis kõrgendatud häälel va- 
hele: 

»Mis pagana pärast panete teie ikka veel kapitalile 
kultuuri ette? Miks te ei ütle lihtsalt kapital? Sest 
kapital jääb kapitaliks, pange sinna ette mis tahes. Ja 
kui on kapital, siis on ka kombineering, nagu ma ütle- 
sin. Meie kultuuri ja kapitali tõsine erinevus selles 
ongi, et nad õpetavad kombineerima, sest meie ei tee 
kultuuri ega loo kapitali, vaid meie kombineerime kul- 
tuuri ja kapitali. Mõistate, kombineerime, kuidas saa- 
da juurdemaksu, õigem ülemaksu, sest juurdemaks on 
ju ülemaks. Nõnda jääme teistest rahvastest küll tege- 
mises, nii-öelda loomingus maha, aga kombineeringus 
jõuame neist tingimata ette, nii et midagi võib välismaa 
ka meilt õppida.“ 

»Nii mõnigi välismaa võiks meilt ka loomingut õp- 
pida,“ ütles kirjanik iseteadvalt, sest ta uskus praegu 

kaljukindlalt, et saja või kahesaja aasta pärast on ta il- 
makuulus. 

»Vahest ainult kujutavast kunstist, kirjandusest ja 
muusikast vaevalt,“ tähendas arhitekt, kellele kirjanik 
tingimata midagi oleks vastanud, kui mitte majahärra 
poleks temast ette jõudnud, kasutades nii-öelda oma 
peremehelikku eesõigust. 

»Väga võimalik,“ ütles ta, ,aga minul puudub siin 
otsustusvõimalus, sest et mina eesti kirjandust ei loe, 
eesti pilti ei vaata ega eesti muusikat ei kuula. Eesti 
hümnigi laulan ma ainult sellepärast, et see pole eesti 
looming. Ja mina arvan, kui tehtaks tõesti eesti hümn, 
siis jäetaks ta haritud eestlase poolt laulmata, kui 
pole sõjaseadust. Ja põhjuseks pole üldse rahvas või 
isamaa, sest mina olen oma rahvuse isamaalane ja tei- 
sed on ka, vaid põhjuseks on psühholoogia, nagu kapi- 
tali mõjuski, või kui lubate, siis ühiskond, nii-öelda 
seltskond, inimene oma iseolemises. Sest öelge mulle, 
näiteks — pange tähele, ma ütlen ainult näiteks, mitte 
sest mina olen piduperemees — sellepärast siis küsin 
ainult näiteks, et mis te arvate inimesest, kes räägib 
ühte ja teeb teist? Kas see on korralik inimene? Kas 
ta on aus inimene? Kasta on eeskujulik inimene? On 
ta õilis inimene? Mis te vastate mulle? Te ehk ütlete, 
et ta on jesuiit, mis on ära seletatud nii umbes näru? 
Aga jumala pärast mitte see jesuiit, mis on tõepoolest 
jesuiit, sest see võib üsna korralik kodanik olla, vaid 
see teine, mis ei ole. Mõistate? Hea küll. Nüüd aga 
vastake: kas on niisugust inimest olemas, kes teeb seda, 
mis ta ütleb? Teie arvate muidugi — ei ole, täiesti ei 
ole. Aga mina ütlen: on. On niisuguseid ärimehi, 
kes maksab täpselt ja terve summa, kui on lubanud 
maksta. Mina ise olen üks niisugune ärimees: mina 
maksan alati täpselt ja terve summa. Iseasi, kui tuleb 
pankrot, see on muidugi iseasi ja sellest ma ei räägi. 
Aga nüüd ma küsin teilt, kas on kuskil kunstnik või 
kirjanik, kes maksaks täpselt või terve summa, kui ta 
on lubanud maksta? Selgemini: kas kirjanik või kunst- 
nik on ise seda, mis ta kujurdab? Pange tähele: ma üt- 

len kujurdab, sest see on eesti keel. Kas ta on kui ini- 
mene ise sama ilus, aus, otsekohene, avameelne, kõrge- 
meelne, suuremeelne, üldse õilis, nagu ta looming? S. 
t. kui tema looming üldse on õilis, sest kui ei ole, mil- 
leks siis see looming, jumal on sulidega niikuinii täit- 
nud maailma. Ühesõnaga, kas on või ei ole? küsin ma 
ja vastan ise: muidugi ei ole. Sest kuis olla õilis, kui 
oled edev ja auahne. Ja sellepärast on mõnikord nõn- 
da, et kui silm vilksab isamaa piiri taha, siis katsume 
luua rahvusele hümni, sest pole midagi, kas sõna, heli, 
joone või värviga. Samuti, kui rõvetseme sõnas ja teos, 
siis ülistame neitsilikkust. On keegi sõpradele, sugu- 
lastele, ametivendadele ja kapitalidele hea pahmaka 
veksleid kaela laagerdanud, siis kiidab ta neid, kes aja- 
vad ilusasti omaga läbi. Võltsi mõni allkiri, siis on 
surmani põhjust maailma kaabakate kongiks pidada. 
Intrigeeri ja kanna keelt, siis oled õige mees igale esi- 
mesele vastutulijale seletama, milline sigadus on dema- 
googia, intrigoogia, klatšigoogia, üldse närugoogia. Sel- 
liseid inimesi on ju olemas, neid on isegi küllalt, ja sel- 
lest pole õieti sooja ega külma, sest meie kõik oleme 
enam-vähem samasugused. Hoopis teine asi, kui kunst- 
nik ja kirjanik on samasugune, aa! see on hoopis teine 
asi.“ 

»Härra Ikka, lubage endale tähendada, et te räägite 
eetikast, kunst ja kirjandus tegelevad aga esteetikaga,“ 
ütles kirjanik siinkohal vahele. 

»Ma räägin meelega eetikast,“ seletas majahärra, 
sest kapital on ju eetiline mõiste, samuti ka kultuur- 
kapital, ja sellel on ometi kirjanduse ja kunstiga mi- 
dagi tegemist, vähemalt teie arvates. Nii et mul on 
üsna õigus öelda: hoopis teine asi, kui kunstnik ja kir- 
janik on samasugune närukene kui iga teine inimene. 
Aga tema peab hullem olema kui, näiteks, minusugune 
ärimees, sest ta on ju edevam, auahnem ja egoistlikum 
kui mina, muidu ta ju poleks ei kirjanik, kujur ega maa- 
ler. Sest milleks seda? Et on kapital? Aga te ju ise 
eitate kombineeringut ja toonitate loomingut, nii et 
jääb edevus, auahnus, egoism. Kui poleks seda, toi- 
daks varguski paremini kui niinimetatud looming. 

Sicher! Ja varaste eest hoolitseb riik ka paremini kui 
loomingu eest. Kogu maailmas! Ganz sicher! Sest 
ka varastel on oma kapital, nii-öelda kultuurkapital, va- 
raste kultuurilise oskuse ja boheemia tõstmiseks: see 
on vangimaja kapital, määratakse eelarvekorras, nii et 
varaste kultuuriline seisukord ei olene põrmugi sellest, 
kuipalju rahvas piiritust joob. Ainult üks vahe on va- 
raste nii-öelda eetilise kultuuri ja selle teise, nii-öelda 
esteetilise kultuuri vahel olemas: kui sul on eetiline 
kapital, siis sa ise aktsionär ei ole, nii et riigi käes on 
aktsiad, aga kui on esteetiline, siis on aktsiad su oma 
käes. Niisugune on eetilise ja esteetilise kapitali vahe. 
Aga rahvas paneb mõlemad kokku, selle poolest pole 
mingit vahet. Nõnda siis: kui varastel on vaja kedagi 
paiukile panna, siis seda otsustab riik, riigiametnik ni- 
melt, kes peab registrit, ning selle registri järele mää- 
rataksegi siis, kui kauaks keegi paiukile saab. Vargad 
ei tule kunagi kokku, ei erateel, kambaviisi ega ametli- 
kult, et öelda: soo, vennad, s. t. ametivennad, teie olete 
asjatundjad, sest vargus on teie spetsialiteet, nii-öelda 
eriline oskus, mis nõuab mõistmist, otsustage nüüd minu 
üle, nii et ka mina otsustaksin teie üle, sest ka mina 
olen spets, otsustage ja öelge, millise paiuki ma saan, 
sest mina olen nii mitu hobust ja nii mitu ratast kiksi 
pannud, nii mitu lukku tümaks teinud. Ei, niisugust asja 
varas ei tee, kuigi on olemas varaste kapital, mis sihib 
varguse kultuuri ja paiuki, s. t. vangimaja poole. Ja 
miks ta ci tee? Miks ta ei kelgi iseoma tegudega? Tal 
puudub esteetilise loomingu edevus, auahnus ja egoism, 
sellepärast.“ 

Nüüd karjus mitu häält korraga suures ägeduses 
vahele ja käed vehklesid, klaasid kõlisesid, toolid koli- 
sesid. Müra peale tuli Irma teisest toast ja jäi lävele 
seisma. Aga seisukord ei paistnud nii hulluna, kui ta 
oli kartnud: agronoom paari teisega naersid, arhitekt ja 
kirjanik jõid, maalija seisis lahtise akna all ja vaatles 
punetavat taevast, kust varsti pidi tõusma päikene, ma- 
jahärra istus rahulikult toolil. 

»Sina teed muidugi oma jutuga müra ja kisa nii 
suureks,“ ütles Irma mehe juurde astudes. ,,Sa ole pi- 

sutki viisakam oma külaliste vastu!“ Ning nende poole 
pöördudes ütles ta: ,,Teie ärge pange tähele, mis ta 
räägib.“ 

»Kuis ei pane tähele!“ hüüdis kirjanik. ,,Aga kui 
süda läheb täis?!“ 

»Sest pole midagi, et süda läheb täis,“ ütles Irma 
kirjanikule, ,,armastama hakkate teda lõpuks ometi 
nagu minagi, sest ka minul läks kõigepealt süda täis.“ 

»Naine, ära tule armastusega, sest meil on jutt ka- 
pitalist,“ ütles Rudolf. ,,Mina püüan nimelt kunstirah- 
vale selgeks teha, et kunst ja kapital hakkavad sama 
halvasti kokku, nagu kapital ja armastuski.“ 

»Kapital ja armastus hakkavad ju väga hästi kok- 
ku,“ ütles Irma. 

»Väga õige!“ hüüdsid kirjanik ja arhitekt nagu 
ühest suust. 

»No näed, naine, neil on kunstist, armastusest ja 
kapitalist sinu arusaamine ja mina tahan neile oma aru- 
saamist seletada, nii et las ma seletan pisut edasi. Ai- 
nult nüüd olen ma sootuks unustanud, kuhu ma oma 
otsaga jäin. Kas keegi mäletab? Tähendab, oli kapi- 
tal, oli psühholoogia, oli kultuurkapital, oli varguse- 
kapital, oli jesuiit, oli inimene... Aa! seep see oligi. 
Nii et kui kunstnik ja kirjanik on isegi edevam ja au- 
ahnem, nii-öelda tühisem kui minusugune ärimees, või 
üsna harilik varas, mis eeskuju tema võib siis mulle 
anda? Kui ma loen võõrast kirjanikku, vaatan võõrast 
maali, kuulan võõrast muusikat, siis on see tõepoolest 
kirjandus, maal ja muusika. Aga mis on mulle eesti 
kirjandus, maal ja muusika? See on inimene, sest ma 
tunnen seda, tunnen isiklikult seda, kes on teinud selle 
kirjanduse, maali ja muusika. Ja kuis ma siis loen, 
vaatan või kuulan seda, mis on selle poolt tehtud, kelle- 
ga ma olen üheskoos söönud ja joonud, peaasjalikult 
joonud, kelle veksleid ma olen maksnud ning muid si- 
gadusi tema suhtes teinud? Kas see on veel ilus ja õilis, 
on see veel avameelne ja suuremeelne, kui olen ühes joo- 
nud ja siis veksleid maksnud? Vastake!“ 

»Tähendab, te ei tõmba ka parimaidki saapaid omale: 
jalga, kui nende tegija vahel joob?“ küsis kirjanik. 

»Palun väga,“ vastas majahärra. ,,Esiteks, saapal 
pole tarvis olla õilis ega suuremeelne, vaid ainult keha- 
kohane, nii-öelda kehalähedane, mis on ära seletatud 
elulähedane, sest et jalg elab selles saapas või saapa lä- 
hedal, nii et saabas asub jala elu või elava jala lähe- 
duses. Aga kirjanduse ja kunstiga on lugu teine, see 
peab minema südamesse, nii-öelda hinge ja pähe. Pea- 
legi kingseppadel pole veel sihtkapitali ja see on pea- 
asi, sest me räägime ju kapitalist, algusest peale rää- 
gime ainult kapitalist, sest mina tahan hakata ehitama 
sealauta, mis oleks kõigile eeskujuks, nii et kirjutajad 
võiksid sellest kirjutada, maalrid teda maalida ja muu- 
sekandid nooti panna. Ja selleks on ometi kapitali 
vaja, mis?“ 

»Muidugi,“ avas nüüd lõpuks maalijagi oma suu, 
õigem, ainult huuled, sest hambad hoidsid endiselt 
piipu, ,kui ehitatakse eeskujulikku sealauta, siis on ka- 
pitali vaja, aga kui luuakse mõnda surematut teost, mis 
võiks eesti nime välisilma viia, siis pole kapitali vaja.“ 

»Kes on öelnud, et pole vaja?“ küsis majahärra 
imestunult. ,,Otse selle vastu! Mina seletan kogu aeg, 
kui väga vajame kapitali, ainult milleks? selles lähevad 
meie arvamused lahku. Ja teate miks? Kui teie vaat- 
lete kapitali, siis teil on seisukohaks mingisugused ide- 
aalsed või nii-öelda vaatelikud olud ja inimesed, mina 
aga võtan lähtekohaks reaalsed olud ja inimesed. Nõnda 
räägite teie loomingust, mina kombineeringust, mis on 
kapitalile omasem kui looming. Aga kapitalil on veelgi 
üks hea omadus: tema teeb inimese korralikumaks, pa- 
remaks, nii-öelda kõlblisemaks, sest on ju kindel, et ku- 
ritegevuse peapõhjuseks on ikkagi kapitali nappus. 
Kunstirahval vähendab kapital edevust ja auahnust. 
Kui ta vähendaks ka egoismi, siis oleks kapital otse 
ideaalne kõlbline vahend. Ta ehk vähendakski, kui ta 
oleks küllalt suur, aga ta ei ole, sest küllalt suurt ka- 
pitali polegi maailmas, ikka pisut puudub veel, nii et 
ka kultuurkapitalist tuleb ikka puudu, üks saab vähe, 
teine jääb hoopis ilma, jaotagu teda kes tahes. On mul 
õigus, mis?“ 

»See on ainuke, milles teil õigus,“ kinnitasid arhi- 
253 


tekt ja kirjanik, kuna maalija laskis lirtsti! hammaste 
vahelt läbi lahtise akna tõusva päikese poole, mis oli 
nagu kuum vask. 

»Hea seegi, et niipaljuke õigust,“ ütles majahärra. 
»Tähendab, egoism jääb, sest kapital pole küllalt suur. 
Aga edevus ja auahnus, need kaks suurt kõlblist pahet, 
vähenevad tingimata. Sest kui loov isik, keda vaevab 
edevus ja auahnus, pikemat aega järjekindlalt, nii-öelda 
pidevalt ja süstemaatiliselt anduks kapitali kombinee- 
ringule, kas ta siis ei saaks lõpuks oma edevusest ja au- 
ahnusest nõnda lahti, et ta enam polegi loov isik? Sest 
millega ta veel loob, kui kombineering on parandanud 
tema kaks põhiviga, edevuse ja auahnuse? Muidugi, 
kirjutaja ei jäta sellepärast veel kirjutamist, maaler 
maalimist, kujur kujurdamist, ei, kõik töötavad edasi, 
aga ilma edevuse ja auahnuseta, nii et oleks võimalikult 
vähe loomingut ja aina rohkem kombineeringut.“ 

»Härra Ikka,“ ütles nüüd kirjanik, tõusis teisel pool 
lauda püsti, toetus kätega kummargile taldrikute, klaa- 
side ja pudelite vahele ning vahtis elutute silmadega 
majahärrale otsa, ,,kas te ei ütleks mulle otseteed, mil- 
leks need sigadused loomingust ja kombineeringust? 
Milleks? küsin ma. Miks? Kas sellepärast, et olen teie 
laua taga purjus, mis? Miks ei öelnud te seda siis, kui 
olin kaine? Miks?“ 

»Siis olin ma ka ise kaine, sellepärast,“ vastas ma- 
jahärra. ,,Minu pea läheb ainult joobnult selgeks. 
Sicher! Küsige seda minu naiselt, kui ta tuleb. Tema 
teab, mis on armastus, mina seletasin talle. Ja teile 
seletan ma kapitali ära. Mina tean, mis on kapital, 
minu isa teadis juba. Aga teie isa ei teadnud sedagi, 
mis on kirjandus. Mina ka ei tea, aga mina tean, mis 
on kirjanduskapital. Pange tähele!“ Ka majahärra 
tõusis püsti ja kummardus üle laua kirjaniku poole, nii 
et nende pead puutusid kokku. Nüüd ta jätkas: , Aga 
ei, enne joome sinasõprust, siis ma ütlen, mis lugu on 
kirjanduskapitaliga.“ Nad valasid oma klaasid täis, 
lõid kokku ja rüüpasid tühjaks. ,,S00, nüüd kuula,“ 
ütles majahärra, ,,sest teie olete sina. Sicher! Kui on 
kapital ja kui ta parandab, nii-öelda õilistab kirjanikku, 


19 280 


vabastab edevusest ja auahnusest, nii et ta võib hakata 
kirjutama muidu niisama — egoism ei loe, sest see kir- 
jandusse ei puutu, see puutub isikusse — ja kui kapital 
oleks nii suur, et kirjanik saaks oma edevusest ja au- 
ahnusest üsna lahti — mõistad? üsna, mitte päris ega 
täiesti, sest täiesti pole võimalik, minulgi on pisut ede- 
vust ja auahnust — nii et siis ainult üsna, ning kui see 
üsnaks tehtud kirjanik kirjeldaks kirjutatud kirjandust 
edasi, siis hakkaks minagi teda lugema, sest siis oleks 
see puht kapitali saadus, ilma edevuseta ja auahnuseta, 
õilis ja suurmeelne, nii-öelda produkt ja produkti vastu 
poleks ei minul ega ühelgi teisel haritud eestlasel mi- 
dagi ega kedagi. Aga muidugi, puhast produkti, tä- 
hendab, üsna ilma loominguta, on meil raske saada, sest 
meil on vähe kapitali. Puhta produktiga on sama häda 
nagu puhta lõbugagi, teda ei saa, ikka on pisut armas- 
tust hulgas.“ 

»Kallis, ära sa praegu hakka armastusest rääkima, 
sa oled purjus,“ ütles Irma, kes ilmus jällegi lävele. 

»Kas kuuled, kirjanikuhärra, kui neitsilik naine mul 
on — purjus peaga ei tohi armastusest rääkida,“ ütles 
Rudolf. 

»Armas mees, jäta neitsilikkuse jutt,“ palus Irma, 
»muidu teed iseendale ja minule häbi.“ Ta astus mehe 
juurde ja sättis tema särgikraed. 

»Õige, õige,“ kiitis Rudolf naisele järele, ,,on häbi, 
kui elus on veel mõni neitsi, sest kirjanduses ei ole. Elu 
peab olema nagu kirjandus ja kunst. Kirjanikuhärra, 
kuula, mis ma sulle ütlen. Mul on üks hea tuttav, naine 
muidugi, pealegi proua, ja tema küsib alati, miks ei ole 
kirjanduses ühtegi neitsit? Miks? mõistate. Hea küll, 
et elus ei ole, ütleb ta, aga olgu siis ometi kirjanduseski, 
et see sugu sootuks kaduma ei läheks. Sest inimesed 
tahavad vahel harvagi neitsidest midagi kuulda. Selle- 
pärast, härra kirjanik, kui kirjutad naistest ja armastu- 
sest, siis kirjuta neitsist. Sest minu hea tuttav proua 
ütleb mulle: kuis ma siis loen eesti kirjandust, kui seal 
pole ühtegi neitsit. Ja pea meeles, kirjanikuhärra, kui 
sa teist neitsit ei tunne, siis kirjuta minu naisest, sest 
tema on neitsi.“ 

»Mees, kallis, sa oled juba sootuks purjus,“ ütles 
Irma ja lahkus toast. 

»Näed sa, kirjanikuhärra, ka minu naine ei taha enam 
neitsi olla, keegi ei taha,“ ütles majahärra. 

»Neitsid kuuluvad keskaega,“ ütles maalija ja lirt- 
satas läbi akna päikese poole, mille ketas oli juba he- 
lendavaks muutumas. 

»Aga kas meie ei kuulu keskaega?“ küsis Rudolf. 
»Mis oli keskajal? Usk ja taudid, ilma pisilasteta mui- 
dugi. Ja nüüd? Samuti usk ja taudid, ainult pisilas- 
tega, nii et usku poleks õieti enam vajagi. Usk oli ju 
selleks, et teada, jumal saadab taudid, sest inimene ar- 
vas, et mis sel jumalal ikka teha, mõtleb ainult ajavii- 
teks inimestele taude välja. Aga nüüd on nõnda, et kui 
oleme mõne taudiga küllalt katsetanud koera, ahvi või 
meresea kehal, siis hakkame katseid tegema, kuidas 
saaks katsetatud pisilased saata inimese kehale, nii et 
kui oleks, ütleme, mõnikümmend miljonit inimest, siis 
läkitaksime neile miljon triljonit pisilast. Ühesõnaga, 
oleme avastanud, et taudide, s. t. pisilaste jumal pole 
keegi muu kui inimene ise, ja et see jumal usub oma 
pisilasesse. On see keskaeg või ei ole? Mina arvan, et 
on, ja sellepärast oleks aeg eesti kirjandusse neitsi 
tuua.“ 

»Mina olen boheemlane,“ vastas kirjanik, ,,loobun 
hea meelega neitsist teiste kasuks.“ 

»Sina boheemlane?!“ imestus majahärra. ,,Sul on 
kapital, kus sa aktsionäriks, ja sina boheemlane?! Ek- 
sid, va veli! Sina pole mingi boheemlane. Tahad, ma 
ütlen, mis sa oled? Ütlen puhtast sinasõprusest, nii et 
võid uskuda. Aga enne joome, mu pea pole veel kül- 
lalt selge. Soo! Ja nüüd vasta mulle: kui sa oled bo- 
heemlane, miks sa armastad nii väga kombineeringut? 
Tead, sina oled samasugune boheemlane nagu minagi, 
kes ehitab sealauta, et makstaks kõrvale, ainult et sinu 
sealaudaks on mõni romaan, mida mina ei loe, mõni 
maal, mida mina ei vaata, või mõni kuju, mis kõlbab 
ainult mälestussambaks surnutele. Meie kõik aina kom- 
bineerime, aga kes kombineerib, see on pursui, vana vet- 
tind kodanlane. Boheemlus tuleb loomingust, mitte 

kombineeringust. Meil kõigil on oma laenuusaldajad 
ja kõrvale maksta saavad nad kõik meie eest, sest meie 
kõik armastame rohkem välja anda, kui viitsime tee- 
nida. Ma olen mõnikord mõelnud, et mida hakkaks õige 
tegema, et ei makstaks kõrvale? Muidugi peaks see mi- 
dagi viisakat olema. Panka asutada ei saa — saneeri- 
takse, vabrikut ehitada ei saa — kaitstakse tollidega, 
suuremat äri avada ei saa — vabastatakse tulumaksust, 
sest et korralik raamatupidamine, lehma lüpsta ei saa, 
siga sööta ei saa, kana munetada ei saa — preemijad, 
maad kultiveerida ei saa — melioratsioonikapital, ru- 
kist ega nisu kasvatada ei saa — monopol või midagi 
selletaolist, kirjutada ei saa, maalida ei saa, laulda ei 
saa, näidelda ei saa, reisida ei saa, võidu joosta ei saa, 
kui avalikult, nii et teised vaatavad, — kultuurkapital, 
raha laenata ei saa — kirjutatakse varem või hiljem 
korstnasse, kui vähegi viisakam summa, varastada ei 
saa, sest korralikkude elukommete pärast vabastatakse 
vanglast, armastada ei saa, sest riik kasvatab lapsed. 
Pea hakkab ringi käima, kui mõelda, milline häda! 
Hakka või märasid lüpsma, rästikuid munetama, kak- 
tuseid kasvatama! Aga siiski saadetakse sulle varsti 
mõni instruktor riigi kulul kaela, nii et ikkagi maks- 
takse kõrvale. Sellepärast, kirjanikuhärra, mitte luua, 
vaid kombineerida, kõrvale makstakse niikuinii.“ 

Majahärra oleks ehk edasi rääkinud, aga äkki ta 
märkas, et kirjanik oli rinnuli laual magama uinunud. 
Nõnda ta siis vaikis, sest iseendale ei tahtnud ta kõnet 
pidada, kuigi armastas kõnelda. Ta pöördus ümber. 
Maalija istus lahtise akna all, piip hambais, ja joonis- 
tas. Perspektiivi tagatipus paistis puude varjult vae- 
valt-märgatavana armumuuseum. 

»Tehke see värvidega ja andke mu naisele,“ ütles 
Rudolf, ,temale meeldib see, sest seal ees nägi ta rõn- 
gas rästikut.“ 

»Rästikut minu pildile ei tule,“ vastas maalija. 

»Ega seda ole tarviski, rästik on pildi taga,“ sele- 
tas Rudolf, 


»Ka pildi taga ei ole rästikut,“ ütles maalija. 

»Noh, siis pildi sees, sest teie ei saa ometi seda 
rästikut olematuks teha, keda minu naine seal mõni nä- 
dal tagasi nägi,“ rääkis majahärra. 

»Mina ei näinud seda rästikut,“ ajas maalija vastu, 
»ja mina maalin ainult seda, mis ma näen.“ 

»Maalige jumalarahus,“ ütles Rudolf, ,aga minu 
naine näeb seal seda, mis ta mõtleb, mäletab ja tunneb, 
sellepärast andke pilt temale ja arve minule!“ 

»Oleme rääkinud.“ 

» Oleme rääkinud.“ 


XXII. 


Härra Ikkal oleks nagu pärast uue maja sisseõnnis- 
äkki huvi kadunud nende kultuuriliste ürituste vastu, 
mida ta juba oli teostamas või kavatses teostada oma 
päristalus Soonikul. Näis, nagu hakkaksid agronoomi 
sõnad, mis see rääkis maaharimisest ja tasuvusest, alles 
tagantjärele peremehe südamesse või pähe kinni, nii et 
nende üle peab enne järele mõtlema, kui täie hooga edasi 
töötada. Irmale tundus üldse, et mees nagu mõtleks 
millegi üle järele ja ei leia selleks õiget paika ega õiget 
meeleolu. Käis sagedasti linna vahet, kuigi oli kavat- 
senud vähemalt kuuks ajaks üsna maale jääda, et puhata 
talvisest rähklemisest. Mis asju ta just linnas õiendas, 
see jäi Irmale selgusetuks, aga üks oli kindel — ka 
linna olud ja asjad ei meeldinud või sobinud hästi, sest 
mees tuli sealt sama rahuldamatult tagasi, nagu ta sinna 
oli läinudki. 

Muidugi, härra Ikkal oli omajagu põhjust rahulda- 
matu olla. Ta oli ülepeakaela selle majakese ehitanud, 
et siin ühes naisega nautida rahu, valgust, soojust, päi- 
kest, aga nüüd juhtus nõnda, et valgust oli tarbeks, rahu 
liigagi, aga soojus ja päike puudusid peaaegu täiesti. 
Päev päeva järele kestsid vilud ilmad ühes alatiste vih- 
madega ja niipea kui juhtuski natuke soojust ja päi- 
kest, siis oli äike varsti kannul: paukus ja mürtsus 
mööda põldu, niitu ja metsa ning uuele majakeselegi 
tikkus nii ligi, et lõi majast kümmekonna meetri kau- 
gusel kasvavasse suurde kõverasse kaske, mida vana pe- 
remees oli hoidnud tulevasele põlvele rattapuuks ja 
mis nüüd oli täitnud nii-öelda piksevarda aset. Toa- 
lähedane metsatukk ja heinamaad olid igavesti märjad, 

nii et vaevalt leidus mahti sinna kõndima minna, pi- 
kutamisest ja mõnusast olesklemisest hoopis rääkimata. 
Armumuuseumi ümbruses virtsus paiguti vesi sambla 
sees jala all ja rästik, kellele kevadel kingiti elu, ei näi- 
danud end enam ei küüni ees ega mujal, nagu oleks 
mõni ta maha löönud. Ümberkaudsed riigimetsadki olid 
madalavõitu ja ei meelitanud vihmase ajaga, nii et härra 


» »Ikkal torkas äkki pähe, et mis suvitamine see on, kui 


pole läheduses kõrget, kuiva männikut. Ka veepuudus 
andis end tunda — veepuudus samal ajal, kui kõik ko- 
had olid märjad, nii et ei pääsenud liikuma. Ei olnud 
merd ega järve, kus oleks võinud oma keha kasta. Jõgi 
oli, aga see ei puutunud Sooniku piire, nii et kui tahad 
supelda ja korralikku päikesevanni võtta, siis lahku kõi- 
gepealt oma krundilt. Tänavu polnud sellest küll suu- 
remat lugu, sest päikest ei jätkunud päikesevanniks ega 
soojust suuremaks suplemiseks, aga Ikka mõtles tulevi- 
kule, mõtles sellele, et tulevad ometi ilusad suved, nagu 
olid olnud lapsepõlves, et kõrveta või nahk seljast hoo- 
pis. Mis ta siis hakkab tegema? Läheb ta siis, nagu 
vana pererahvas soovitas, linaleoauku, kui omal krundil 
tahab supelda — sest niisugused augud olid tõepoolest 
Soonikul olemas —, või paneb ta kaevuvee tünniga või 
vanniga toaseina äärde päikesepaistele soojenema, et või- 
malik oleks siis sisse minna? Ja kuidas ta läheb — üksi? 
Läheb vanni või tünni ja naine vaatab pealt, kuis ta 
läheb? Või on naisel oma tünn või vann, mis? Nii et 
kaks tünni või vanni kõrvuti. Lähevad vanni või tünni 
ja tõmbavad supelkostüümid selga, sest et päikesepais- 
tel ja mitte pesemine, vaid suplemine? Või käivad 
kordamööda samas vannis, nagu oleks tõepoolest ainult 
pesemine, mitte suplemine? Ja kui tahavad päikese- 
paistel lamada, kas siis ka kordamööda, sest et suple- 
mine ja vannitamine või tünnitamine kordamööda? La- 
mad üksinda suure kase all, kuhu pikne ehk järgmise 
äikese ajal jällegi sisse lööb, nii et koorepuru ja oksa- 
risu kõik kohad täis; lamad ja naine istub kõrval, ootab 
oma korda, sest niipea värske kaevuvesi vannis päikese 
käes ei soojene, et kui üks tuleb välja, siis teine võiks 
varsti kohe sisse minna. Aga võiks ehk korraga ühte 

vanni minna, kui see on küllalt suur, sest meres, järves, 
tiigis, jões ja ojas käiakse ju karjakaupa. Ah jaa! Ühes- 
koos lamada päikesepaistel, üheskoos joobuda soojast, 
helendavast valgusest, üheskoos minna jahedasse vette, 
külg külje ääres, käsikäes! 

See oli ühel õhtul, kui Rudolf jõudis sellise unis- 
tuseni, ja järgmisel hommikul oli tal võitmatu tarvi- 
dus linna sõita, kust ta pidi õhtuks tagasi jõudma nagu 
harilikult ikka. Aga ei jõudnud, ei jõudnud selleks 
ega ka teiseks õhtuks, nii et Irma muutus juba hoopis 
rahutuks. Kolmandal päeval sai ta kirja, milles mees 
teatas, et tema viibib seal-seal suvituskohas, kuhu sõit- 
nud esiteks asja pärast, aga jäänud pärast peatuma, 
sest seal on päikest rohkem, vett rohkem, inimesi roh- 
kem. Irma tulgu kohe järele, oma talus on neil aega 
alati olla, ka sügisel ja talvelgi, kui süda lustib, just 
nii — kui süda lustib. 

Nõnda siis Irma jättiski oma armumuuseumi sin- 
napaika ja läks mehele järele. Aga niipea kui jõudis 
sinna, algasid ka suvituskohas vihmad ja vilu, mille 
tõttu mees kaotas jällegi oma hea tuju, mis oli tundu- 
nud kirjast. Mõne päeva pärast pakkisid nad uuesti 
oma asjad ja sõitsid Soonikule tagasi. Ei ole ju mõtet 
kallis suvituskohas elada, kui seal on samad vihmad, 
mis oma taluski, seletas mees. Pealegi, inimene vajab 
pisutki aasta jooksul rahu, talvel seda niikuinii ei saa, 
noh, siis kasutada selleks suve, ükskõik milline ta on, 
soe või külm, vihmane või kuiv. Ja kus on inimesel 
rahulikum kui omas majas, omal maalapil, mis on oste- 
tud oma rahaga. 

Aga rahu asemel Sooniku uus peremees hakkas ta- 
lus askeldama. Kivilõhkumine, mida oli kogu aeg jät- 
katud, lõpetati nüüd. Aitas sellestki, mis oli tehtud, 
hea, kui jõuti valmiski kivipuru õigeks ajaks kesalt tü- 
list eest ära vedada. Ja kui vedu algas, tahtis Rudolf 
ise juures olla, tahtis näha, kuidas kivid rükiti vankrile 
ja kuis nad toimetati sealt maha — selle paiga lähe- 
dusse, kuhu pidi tõusma eeskujulik sealaut. Aga siis 
juhtus olema esimene udune hommik. Aknast vaada- 
tes kogu ümbrus oli mähitud nagu valgesse vatti, mil- 

lesse kadusid hooned, puud ja põõsad. Inimeste, loo- 
made ja lindude hääled kostsid nagu üle või läbi vee — 
kostsid nagu kaugelt, aga ometi olid ligidal. 
Tähendab, niiskus, põhjavee lähedus, arutas Ru- 
dolf. Aga mis on siin sügisel, kui udud algavad juba 
suvel? Sügisel peale auru ja udu ei näegi, elad lausa 
vees, kõnnid lausa vees, hingad lausa vett. 
Agronoomil oli ometi õigus olnud, kui ta kõike 
seda oli ennustanud. Aga siis oli Rudolf arvanud, et 
ükski vesi või niiskus pole igavene, vee tarvis on ju 
sellekohased kapitalid, ühingud ja kraavid olemas. 
Nüüd ta siis käis ja arutaski, kui palju oleks siin vaja 
kraave, et kaoks niiskus ja udu. Jällegi sõitis ta linna, 
et tuua mõni asjatundja, kellega üheskoos vaadata ja 
kavatseda, aga asjatundja jäi ometi toomata, sest see 
oli puhkusel ja linnast ära sõitnud. Linnas tabasid Ru- 
dolfi hoopis uued mured ja sekeldused, nii et Irma pidi 
veel ühe öö üksinda Soonikul mööda saatma. Ka nüüd 
oli udu, kuid vähem eelmisest korrast. Juba õhtul al- 
gas ta eemal põõsaste vahel, nagu hõõguks seal mingi- 
sugune salajane tuluke — hõõgub ja liigub pikkamisi 
edasi, ikka majale lähemale. Aga üsna juurde ei tule, 
jääb peatuma natukese maa peale. Ronib madalama- 
tele põlluservadele, nagu tahaks läheneda vanadele ta- 
luhoonetele, kuid ka sinna ei söanda — jääb seisma, 
nagu peaks millegi üle aru. Irmale tundub, nagu 
peaks udu aru, sest et temal endal algavad arupidami- 
sed oma mehe, oma abielu, oma õnne, tuleviku, mine- 
viku ja oleviku üle ja need arupidamised kestavad kogu 
öö, kuna valge udu piirab maja, nagu ajaks maa seest 
suitsu välja. Aga kui mees järgmisel päeval koju 
jõuab, kaasas puuvilja ja maiustisi, ise naise vastu õrn 
ja tähelepanelik, nagu oleks ta kogu möödunud öö- 
päeva igatsenud tema järele, unustab see oma arupida- 
mised minevikust ja tulevikust, andudes ainult olevi- 
kule. Eilne ja tänane päev oleksidki nagu õnneks ja 
maitsmiseks määratud — ei liiga soe, ei ka vilu, vaid 
paras. Puhub jahe kirdetuul, taevas harvad pilverün- 
kad, mis meenutaksid nagu millegagi sügist, aga päike 
käib alles kõrgelt ja on soe. Pererahvas on esimest 

päeva rukki kallal, mis kõlbab ülalt mäenukilt juba lõi- 
gata. 

Õhtueeli Irma ja Rudolf läksid jalutama, läksid, 
et kõndida enestele ööseks magusat und. Nad tegid 
suure ringi ja jõudsid lõpuks maanteele välja, kust tu- 
lid koju tagasi. Talus oli juba vaikseks jäänud, aga 
nemad ei tahtnud sisse minna. Nad seisid oma maja 
otsas ja vaatasid heinamaa poole, nagu ootaksid nad 
udu tõusu. Aga täna udu ei olnud, veel ei olnud. 

»Tule, lähme!“ ütles Irma ja tõmbas meest käest. 

»Kuhu?“ küsis see nagu vastu punnides. 

»Küll sa näed,“ vastas Irma ja läks edasi. 

»Kaste on,“ ütles mees. 

»Las olla, mis sest,“ ütles Irma. 

Nõnda nad läksidki siis, esiteks mööda põlluäärt, 
pärast mööda heinamaad, läksid armumuuseumi poole, 
läksid otse selle ette, sinna paika, kus kevadel oli ol- 
nud rõngas rästik. Küün oli heinu poolel, sest osa 
heinu oli alles tegemata, seisis köksis, loogus või jalal. 

»Ma ei tahakski täna koju minna,“ ütles Irma. 

»Kuhu siis?“ küsis mees. 

»Siia jääda,“ vastas Irma, ,,küüni ronida ja hein- 
tesse pugeda.“ 

»Ah selleks sa tulidki,“ ütles mees. 

»Ma nii tahaksin veel kord siin küünis olla, nagu 
siis, mäletad?“ rääkis Irma mehele ja puges talle ligi. 
»Kui ma öösel sind ootasin ja akna all istusin, tuli udu 
siitpoolt ja siis ma mõtlesin, et kui ükski kord veel, 
sest nüüd on alles soe ja ilus valge aur, mitte see, mis 
tuleb sügisel, nagu oli siis. Ja nüüd on värsked hei- 
nad, alles paari päeva eest pandud, soojad, krõbise- 
vad 

»Kuule, ütle õige, oled sa tõepoolest niisugune 
laps alles või mängid sa millegi pärast?“ küsis mees. 

»Mina ja mängin!“ hüüdis Irma, ja kui mees talle 
lähedalt silma vaatas, olid seal pisarad. 

Nüüd ei seisnud Rudolf enam vastu, nad pugesid 
küüni, kuigi oma kodu, kus ootasid voodid, oli mõne- 
saja sammu taga. Väljas oli vilu ja niiske, aga küünis 
krõbisevail heintel tundus kuiv ja soe. Mees talutas 

Irmat mööda heinavirna siia-sinna, nagu otsiks ta pare- 
mat paika, Irma hoidis tema ümbert kinni, nagu ei sei- 
saks ta muidu jalul. Kui mees jäi kuskil seisatama, 
rääkis naine: 

»Käime veel nõnda tuigerdades ja komistades, käi- 
me, kuni väsime ja pead uimaseks lähevad, nii et kuhu- 
gi kukume, seal siis ongi see õige paik. Minu pea ongi 
juba pisut uimane, mina lähen ikka uimaseks, kui ma 
sinu lähedal olen. Ja värsked heinad oma lõhnaga. 
Mäletad, kui sa ütlesid, et mul on ristikheina lõhn ja 
ma sinu juurde kummardusin, siis läks mu pea ka ui- 
maseks. See oli sinust, mitte kummardamisest, mul oli 
siis kangesti häbi, et see oli sinust. Aga nüüd mul 
enam häbi ei ole, mul on ainult hea, et see on nõnda, 
mida rohkem, seda parem...“ 


Naine rääkis ja mees vaikis, kui nad kahekesi tam- 
musid pehmeil heintel, nagu tallaksid nad neid küünis 
kinni, et ruumi "saada uutele, mis väljast alles tulemas. 
Aga ei, neil polnud tegu heintega, vaid oma armastu- 
sega, mis pani neid nagu uimastuses tammuma, ikka 
jalg jala ette. 

»Kui ma olin alles väikene, siis ma kuulsin, et 
tüdrukud kiilusid, kui läksid ühes poistega küüni hei- 
nu tallama,“ rääkis naine edasi, ,,aaga ma ei saanud kui- 
dagi aru, miks. Nüüd ma tean: nende pead läksid 
poistest ja heintest uimaseks, nagu oleksid nad joonud 
viina, ja siis nad hakkasidki nõnda kiiluma.“ 

»Ära aga sina mul siin südaöösel kiiluma hakka!“ 
ütles mees. 

»Ei, mu armas, mina ei hakka, mina lähen seda 
vaiksemaks, mida uimasemaks. Nüüd pane mind hein- 
tele, sellest aitab, ma olen juba küllalt uimane. Tule 
ise mu juurde, üsna ligi, et ma sind tunnen, sest ma ta- 
han sind tunda, üleni tahan!“ 

Nad heitsid pikali, kuid heinad olid nii kohevil, et 
kehad uppusid sinna sisse — langesid nagu kaevu. Mit- 
mel korral pidi enne aset täitma ja seadma, kui võidi 
rahule jääda. 

»Tunned, kuis heinad hõõgavad,“ ütles naine. 


»See oled sina ise, kes hõõgab, mitte heinad,“ vas- 
tas mees. 

»Mina ka, aga heinad ikka ka,“ rääkis naine. ,Ar- 
masta mind, kuni ma veel hõõgan!“ 

»Ma ju armastan, mu ritsikas,“ ütles mees peaaegu 
ohates, nagu oleks tal raske armastada või raske sellest 
rääkida. 

Aga nagu varsti selgus, polnud ainult mehel raske, 
vaid ka Irmal endal. Sest kuis nad ka oma asemeid 
ikka ja jälle uuesti seadsid ja tegid, ometi polnud nad 
sellised, nagu nad oleksid pidanud olema. Nad polnud 
niigi head, kui olid olnud mineval sügisel, nagu ei kõl- 
baks heinaküünid suvel armupesaks. Laota mantel 
ükskõik kui ilusasti värsketele heintele laiali, aga nii- 
pea kui heidad peale, kisub ta kägarasse kokku ja iga- 
sugust puru hakkab sadama sulle pähe, silmi, kõrvu, 
krae vahele, kurgu alla ning kõigel oleks nagu hing 
sees, sest ta poeb või ronib rõivaste all edasi, nii et tun- 
ned varsti midagi juba piha peal, kaenla al], rinnal, jal- 
gadel, käsivartel, igal pool, nagu oleks kogu keha täis 
karedajalgseid satikaid. Ja häda sulle, kui hakkad mi- 
dagi kuskilt püüdma või otsima, nii et liigutad end, siis 
sajab sulle kümnekordselt silmi ja krae vahele ja kogu 
kehal muutub äkki elavaks. On ainuke võimalus: võta 
midagi ümber pea, heida heintele ja jää vagusi — jää 
magama; kui ükskord ärkad, küllap siis puhastad oma 
kraevahe ja kurgualuse sinna korjunud prügist. 

Irma teadis oma lapsepõlvest saadik, et heintega, 
eriti värsketega on nõnda. Ta teadis rohkemgi, teadis, 
et ühes värskete heintega läheb küüni arvamatu hulk 
väikesi muste, pruune, kirjusid ja rohelisi mitmejalgseid 
pisiolendeid, mis poevad sulle igale poole, võta endale 
midagi ümber pea või ära võta, liiguta end või ära lii- 
guta. Aga Irma unustas silmapilguks oma teadmused 
ja kogemused, sest ta andus ainult unistusile ja mäles- 
tusile. Ometi oli tõelikkus täna kangem kui unistused 
ja mälestused. Sest mis aitas unistus armastusest, kui 
suudlused ajasid sülitama, sest et huulile sattus jumal 
teab mis, või kui just ei sattunud, siis tõi mees oma mo- 
kahabemega midagi torkivat või siblivat kaasa. Nõnda 

muutus joobumus naeruks ja turtsumiseks ning esialg- 
sest uimlevast meeleolust sai ainult mälestus. Lõpuks 
küsis Irma valusa kahetsusega: 

»Miks see on nõnda, et kujutluses on kõik palju 
ilusam kui elus?“ 


»Sellepärast,“ vastas mees, ,,et kujutlusel puuduvad 
karedad heinakõrred ja -pebred ning siblivad satikad.“ 


»Sa pöörad kõik naljaks,“ ütles naine pettunult. 
»Sest ka pepri ja satikaid võin ma kujutleda.“ 


»Aga ei kujutle, selles ongi kõik,“ seletas mees. 
»Või kui kujutledki, siis need kõrred pole karedad ja 
ei roni ühes satikatega mööda keha.“ 

»Aga miks nad ei ole siis karedad ja miks nad ei 
roni ühes satikatega?“ 

»Kuis nad siis seda saavad, kui su kujutlusil polegi 
keha. Olematud satikad ei saa ometi mööda olematut 
keha ronida ühes karedate heinakõrtega, mida ka pole 
tegelikult olemas.“ 

Nii et kui pole olemas, siis on parem, ja kui on ole- 
mas, siis on halvem,“ lausus Irma mõtlikult. ,, Kui mõt- 
led armastusest, siis on see parem kui tegelik armas- 
tus, aga ometi ei lepi keegi armastusest mõtlemisega, 
kõik tahavad armastust ennast.“ 

»Sellest näed, et me võtame halvema ja jätame pa- 
rema, pole siis ime, kui elu on üsna halb,“ järeldas Ru- 
dolf. 

»Ei, armas mees,“ vaidles Irma vastu, ,,elu on ütle- 
mata hea ja ilus. Ma ei tahagi paremat, kui on, muidu 
oleks ehk liiga ilus ja hea.“ 

»Nii et kui täna poleks olnud heinapuru suus, sil- 
mas ja krae vahel, siis oleks olnud liiga hea?“ küsis 
mees. 

»Mis sa kiusad m'ust,“ ütles Irma paluvalt. ,,Vii 
mind parem voodi, kus pole mingit puru.“ 

Nõnda nad tõusidki heintelt, korraldasid hädavaja- 
likult oma rõivaid, ajasid mantlid selga ja tahtsid lah- 
kuda küünist. Mees juba pugeski läbi ukseaugu välja, 
kus oli nagu vilumaks muutunud. Maja pool põõsaste 
vahel hõljus kerge uduvina. 

»Kanna mind koju, nii et mul poleks vaja jalgu 
kaste sees märjaks teha,“ palus Irma käpakil küünisuu 
peal. 

»Kuidas? Süles või kukil?“ küsis mees. 

»Ükskõik kuidas,“ vastas Irma ja lisas: ,,Vii, nagu 
teevad seda metslased, kes röövivad endale naised.“ 

»Siis pean su enne uimaseks lööma, nii et võin su 
kui puupaku selga võtta.“ 

»Hea küll, löö mind enne uimaseks,“ oli Irma nõus, 
»ja kanna mind siis seljas oma vigvami.“ 

»Mäletad, esiteks sa ütlesid, et mida pole olemas, 
see on parem kui see, mis olemas. Teeme siis nõnda, 
et oleks parem: mina sind uimaseks ei löö, aga sina ole 
niisama muidu uimane, nagu oleksin ma löönud, ja nii- 
sama uimaselt ma su kannangi oma vigvami,“ rääkis 
mees, 

»Hea küll, ma olen muidu niisama uimane, ilma et 
sa mulle pähe lööksid. Mis nüüd edasi?“ küsis Irma. 

»Nüüd mina istun küüniuksele ja sina lange uima- 
selt mulle selga, nii et ma võiksin sind kui puupakku 
kanda,“ õpetas mees, ja kui naine oli seda teinud, sele- 
tas mees edasi: ,,Nüüd pea meeles, et mina olen su ui- 
maseks löönud, nii et sa valu ei tunne, ma võin sul üks- 
kõik kuidas või kust kinni hoida,“ 

»Hea küll, võta kinni, kust või kuidas tahad, mina 
valu ei tunne,“ ütles naine. 

»Aga uimaste naistega ei räägita ja uimased naised 
ise on üsna vait, ainult pisut nohisevad,“ ütles mees. 

»Uimane naine on üsna vait, kui mees kannab ta 
oma vigvami,“ ütles naine. 

»Soo, nüüd ma siis hakkan minema, sest sina oled 
uimaseks löödud.“ 

»Armas mees, hakka juba minema, ma olen tõepoo- 
lest juba üsna uimane,“ ütles Irma. 

Nõnda siis mees tõusiski kummargil küünisuult, 
naine ripakil pikuti üle piha, ja läks lühikeste sammu- 
dega rutates kodu poole, sest kandam oli üsna raske, 
nii et pani varsti nohisema mitte uimase naise, nagu 
pidi olema, vaid meelemärkusel mehe. Aga naine kan- 
natas ilusasti välja, kui mees kippus tal mantli üle pea 

kiskuma, ja seadis teda vahetevahel tõepoolest puupa- 
kuna, sest ta kippus ju väevõimuga seljast maha libi- 
sema. Et selle eest hoiduda, oli mees sunnitud kord- 
korralt aina rohkem kõverasse laskuma, et kandepind 
oleks võimalikult vähe libamisi. Selle tulemuseks oli 
mehe silmapiiri kitsenemine, nii et ta ei näinud enam 
jala ette, vaid ainult jala alla. Nõnda komistas ta esi- 
teks mingisugusele kännule või kivinukile, pärast aga 
sattus väsinud jalg kuhugi auku, mis polnud küll kuigi 
sügav, aga mehe võttis ta ometi vaaruma, nii et ta 1õ- 
puks kukkus kogu kandamiga — ise alla, naine peale, 
kes küll naeris, aga oma uimastusest ei ärganud. 

»Ole aga ilusasti uimane edasi!“ rääkis mees lõõt- 
sutades maas, ,,küll ma uuesti ülesse saan ja su koju 
kannan.“ 

Aga kui hakkas lõpuks end jalule ajama, libises 
naine seljast ja kukkus hiljuti niidetud maa peale peh- 
mele samblale. Š 

»Mina olen uimane ja ei tea midagi,“ ütles Irma ja 
jäi sinna lamama, kuhu ta oli langenud, ümberringi su- 
vise öö vaikus. Ainult kuskil kaugel haukus koer ja 
kostis tugev mehehääl, kes nagu otsis kedagi hüüdes. 

»Sina oled muidugi uimane ja ei tea midagi,“ rää- 
kis mees. ,,Sa ei kuule selle mehe häältki, kes otsib 
naist, et teda uimaseks lüüa, sest ka tema ei tea, et olgu 
meelemärkusel naisega ükskõik kui raske, uimasega on 
veel hullem.“ 

Ja ta asus uuesti oma uimase naise kallale: suudles 
esiteks teda veel suurema uimasuseni, haaras ta siis 
sülle ning jõudis nõnda toaukse ette, kus seadis ta ui- 
masena seina najale seisma, et võimalik oleks taskust 
võtit otsida ja ust avada. Siis võttis ta seina najalt 
uuesti selga, nüüd juba nõnda, et hoidis teda jalust ja 
pea ning käed rippusid seljal, võttis ja läks tuppa, kus 
pani ta voodile. Kui naine ikkagi veel oma uimasusest 
ei toibunud, hakkas ta temal rõivaid seljast ära kisku- 
ma, kuni sai ta paljaks kui porgandi, suudles teda siis 
üleni ja ümberringi, ajas talle pärast öörõivad selga, 
pistis vaiba alla sooja ja andis talle likööriga šokolaadi 
suhu. Alles nüüd naine tuli meelemärkusele ja ütles: 

»Kallis, kui sa teaks, kui hea see on, kui keegi si- 
nuga nõnda jändab — su võtab, paneb, sinuga teeb, mis 
tahab! Kui metslaste naistel ka nii hea on, siis pole 
ime, et nad selle eest lasevad end uimaseks lüüa.“ 

»Mis sa arvad, et vigvamis on ka vedrumadratsiga 
voodi ja pehme siidvaip peal?“ küsis mees. 

»Mis sest, et ei ole,“ vastas naine, ,,kui aga on ar- 
mastus.“ 

»Ega siis armastuse pärast kedagi uimaseks lööda,“ 
rääkis mees. ,,Armastuse pärast lüüakse maha. Kui 
uimaseks, siis selleks, et oleks ori.“ 

»Ah nõnda arvad sina!“ imestus naine poolpettu- 
nult. 

Aga kui mees ka asemele puges, oli naine oma pet- 
tumuse juba unustanud ja ütles talle: 

»Tead, kallis, mis mina tahaksin, kui sa minu vastu 
nii hea oled? Tahaksin sinult last, kangesti tahaksin! 
Sest ma mõtlen, et see laps tuleks niisama hea, nagu 
oled sa isegi, ja häid inimesi on maailmas nii vähe.“ 

»Armastus ei ole headuse tunnus, armastus on ai- 
nult armastus,“ ütles mees. 

»Kas sa siis ei ole hea?“ küsis naine. 

»Ju ma siis ei ole, kui sa seda minult alles küsid,“ 
vastas mees. 

»Noh, siis ma enam ei küsi, 

»See on kõige mõistlikum.“ 

Järgmisel hommikul ärgates oli öine meeleolu Ru- 
dolfilt kui peoga võetud, seda Irma märkas kohe ja kõi- 
gest. Jälle vaevasid meest mingisugused mõtted ja mu- 
red ning rahutult kõndis ta siia-sinna, nagu peaks ta 
aru kord sealauda ehitamise, kord kivilõhkumise, kord 
maakuivatamise, kord jumal teab mille üle. Kui Irma 
temaga lõpuks juttu tegi, siis selguski, et tal oli peas 
hoopis eriline asi, vähemalt ütles ta, nagu tal oleks. 
Tema lahendas nimelt omal krundil suplemise küsimust, 
pealegi üsna ilma tünni või vannita. 

Maad peab ju kuivatama, see on möödapääsematu, 
sest kuis teda siis kultiveerida, kui ei kuivata. Ja kui 


ütles naine. 


nüüd kraavid on kaevatud, nii et neis jookseb vesi, kas 


ei või siis seda vett läbi supeltiigi juhtida, nii et ka 

selles voolaks vahetpidamata värske vesi? Võib ju, 
eks? Aga milleks siis veel tünn või vann, kus vesi 
seisab, kui on tiik, milles vesi liigub? Arusaadav, et 
ei vanni ega tünni polnud enam vaja, nii et see raske 
küsimus oli lahendatud. 

Aga see polnud nähtavasti ainukene raske küsi- 
mus, mis vaevas mehe meeli ja mõtteid, sest tema mur- 
dis oma pead endiselt edasi. Istusid nad kodus, läksid 
nad kuhugi kõndima või puutusid nad kokku talurah- 
vaga nende töö ja toimetuse juures, ikka oli Rudolfil 
mingisugune väsinud ja nagu vaevatud näoilme, nii et 
vana peremeeski, kes pidas nüüd talu rentnikuna, pani 
seda tähele. Tema seletas uue peremehe murelikku 
nägu muidugi omal viisil, peremehe viisil. 

Peremeestel ja perenaistel olla ikka murelikud 
näod, ilma selleta olla maailmas üsna võimatu elada. 
Hoopis teine asi on rentnikuga, nagu tema seda nüüd 
on, sest rentnik on pooltest muredest lahti. Pärispe- 
remees peab ju nüüd laenu tegema, muidu ei saa, sest 
kõik teevad, aga kuis sa teed seda, kui oled juba vana? 
Millal või millega sa maksad? Jah, vana peremees 
mõtles laenu maksmise peale juba enne, kui ta polnud 
laenu tegema hakanudki. Niisugune oli tema mõte ja 
arusaamine. Temal polnud üldse muud eesmärki elus 
olnud, kui et saaks koha võlgadest lahti, sest muidu 
pole ta ju sinu, vaid on võlausaldaja oma, ja nüüd peaks 
ta hakkama uuesti laenu tegema? Ei, seda mitte. Pa- 
rem ta juba müüs koha ja hakkas rentnikuks, nii et 
oleks omaniku muredest üsna lahti. Las katsub mõni 
teine ka Sooniku omanik olla. Noh, nüüd härra Ikka 
oli ja käis juba päevad otsa, nägu pilvine ees, silmad 
pulkas peas. Juttugi ajas nõnda, nagu mõtleks ise 
teiste asjade peale. Vanale peremehele oli see üsna 
arusaadav. 

Aga Irmal oli mehest raskem aru saada, sest tema 
ei näinud temas peremeest, vaid ainult oma meest, keda 
ta armastas ja kes oleks pidanud ka teda armastama, 
nii et tal kaoksid kõik mured. Seda oma arusaamist 
ei saanud Irma öelda ei vanale peremehele, ei vanale 
perenaisele ega ka oma mehelegi, sest temaga oli sel- 

line imelik asi, et kord tundus ta üsna lähedasena ja 
omasena, et ütle temale mis tahes või tee temaga mis 
tahes, aga siis äkki võis ta kaugeks ja võõraks muutu- 
da, et hakkab nagu õudne ja läheksid hea meelega te- 
mast eemalt kaugelt mööda. 

Irma oli seda juba ammugi tähele pannud, õieti 
algusest saadik kohe, nagu ta nüüd mäletades ja mõel- 
des tagantjärele taipas. Teda huvitas veel ainult üks 
küsimus: kui mõni teine oleks tema mees, näiteks 
Kalmu Eedi, kas siis sellega oleks ka nõnda, et kord 
on ta nii lähedane ja omane ja kord nii õudselt võõras 
ning kauge, ja kui see tõesti oleks kõigi meestega 
nõnda, siis miks see on nõnda? Aga muidugi, vastust 
sellele küsimusele ei olnud ja õieti polnud seda vajagi, 
sest tõepoolest ei huvitanud Irmat kuigi palju see, 
miks on kõik mehed niisugused, vaid ainult — miks 
on just Rudolf niisugune. Teised mehed võivad olla 


jumalarahus ükskõik millised, ainult kui aga tema 


oleks ühtlaselt omane ja lähedane. 

Et mehele lahedamat võimalust anda kauge ja võõ- 
ras olla, Irma hoidus temast mitmesugustel ettekään- 
deil eemale, oodates kannatlikult silmapilku, kus mees 
ise tuleks lähedase ja omasena. Nõnda läks ta isegi 
pererahvale appi rukist kokku panema või heina rii- 
suma, läks naljaviluks ja ajaviiteks, nagu ta ütles me- 
hele, keda kutsus pärast järele. Sest ta oli tõsiselt, 
nii-öelda asjalikult tööd küllalt teinud, nüüd ta tahtis 
katsuda, kuis oleks tööga, kui teda võtaks mänguna, 
vabaõhu-spordina. Mees võis ometi sellest aru saada? 

Oh jaa, mees saigi! Mees sai kõigest aru, mis oli 
Irmas ja Irmal, ainult tema ei saanud mehest aru, sel- 
les oli häda. Vähemalt arvas Irma, et kogu küsimus 
on selles, miks ta ei saa mehest samuti aru, nagu see 
saab temast, siis lahenduksid kõik raskused. 

Lõpuks ometi paistis nõnda, nagu hakkaks Irma ka 
meest mõistma. Sest kui ta oli mõned tunnid heina- 
maal olnud ja mees talle hiljem sinna järele tuli, tun- 
dus ta juba palju omasemana ja lähedasemana. Tä- 
hendab, Irma oli õieti teinud, kui ta oli mehe üksinda 
jätnud, nii et ta võiks oma mõtteid haududa just nii 
palju kui süda kutsub. Mõned päevad rahulikku ük- 
sildust ja mees muutub tingimata selliseks, nagu Irma 
teda tahaks näha. Ainult pisut kannatust ja siis on 
jälle kõik hea. 

Nõnda siis Irma kannataski ja katsus oma aega 
surnuks lüüa kas lugemisega, töötegemisega või liht- 
salt teiste töö vaatlemisega ning tühjast-tähjast lobise- 
misega. Aga ühel päeval juhtus nõnda, et mees ei tul- 
ndu Irmale heinamaale järele, ja kui see koju läks, lei- 
dis ta laualt paar rida teatega, et mees on läinud valla- 
majja, sest tal oli vaja linna midagi telefoneerida. 
Kuna vallamaja seisis ainult kaks-kolm kilomeetrit 
eemal, kui minna mööda otsest jalgteed, siis pidi mees 
paari tunni pärast tagasi jõudma. Ometi ei jõudnud 
— ei jõudnud järgmiseks hommikukski. 

Ta oli varemaltki nõnda tulemata jäänud, aga ku- 
nagi polnud see Irmasse nõnda mõjunud kui seekord. 
Sellepärast ootas ta teise päeva õhtuni, ja kui mees ka 
siis ei tulnud, pani ta enese reisivalmis ja otsustas 
minna maanteele ootama õhtust autobust, mis viiks ta 
linna. Nõnda ta siis saabuski ja tõttas oma korteris- 
se. Aga kui ta tahtis sisse minna, ei pääsenud ta, sest 
peale ameerika luku oli uksele seestpoolt veel kas riiv 
ette lükatud või ka lihtlukule kord või kaks ette keera- 
tud. Irma kõlistas, kõlistas korra, kõlistas teise kor- 

ra, ootas natukene aega ja kõlistas siis veel kolmat 
korda, pealegi hästi kaua. 

Äkki tõusis tal millegi pärast eriline kahtlus, nagu 
oleks ta korteris midagi kuulnud, ja ta jooksis mööda 
treppi alla, et köögiukse taha minna. Parajasti, kui 
ta ümber majanurga jõudis, tuli köögitrepi uksest kee- 
gi naisterahvas, kes ruttas kiirel sammul hooviväravast 
välja. Kuigi polnud mingit erilist põhjust, ometi käis 
Irmal valus hoog südamest läbi, nagu oleks see naiste- 
rahvas lahkunud tagaukse kaudu tema korterist. Ta 
jooksis trepist üles, kuid köögiukse juures oli kõik 
vaikne. Aga et ometi saada täit kindlust, koputas Ir- 
ma uksele, jällegi mitu korda ja kord-korralt ikka kõ- 
vemini. Ta tahtis ka siit ukse tagant juba lahkuda, 
kui kostsid sammud ja mehe hääl küsis: 

»On seal keegi?“ 

Irma ei vastanud. Tal oli äkki häbi, et ta seisis 
nõnda iseoma köögiukse taga ja ootas sisselaskmist. 
Aga kui mees oli veel kord küsinud, kas kedagi on 
ukse taga, avas ta selle, et vaadata. 

»Sina,“ ütles ta imestunud häälega, nähes naist, 
aga Irma tundis ometi, et mees ei imestanud põrmugi 
teda nähes, vaid et ta oli juba ammugi ette kindel, kel- 
le ta leiab ukse tagant seismast. ,,Ma jooksen ühe ukse 
tagant teise taha, aga kuskil ei vasta keegi, kuigi helis- 
tatakse ja koputatakse,“ rääkis mees. ,,Aga astu ometi 
sisse, mis sa siis nüüd nõnda seisad, nagu oleksid võhi- 
võõras.“ 

Irma astus üle läve kööki ja sealt esikusse, esikust 
söögituppa, söögitoast saali. 

»Tähendab, see naine tuli ometi siit, meie korte- 
rist, sinu juurest,“ ütles Irma nagu endamisi arutades, 
selg mehe poole. 

»Misuke naine?“ küsis mees endise tehtud imes- 
tusega. 

»See naine, kes väljus tagatrepi kaudu, kui mina 
pöördusin ümber majanurga,“ seletas Irma, selg ikka 
veel mehe poole. 

»Ä'ä aja lapsejuttu!“ ütles mees nagu haavunult, et 
naine teda nõnda kahtlustab. 

»Milleks sul oli esiuks nõnda kinni, et ma sisse ei 
pääsenud?“ küsis Irma ja pöördus ümber, et mehele 
näkku vaadata. 

»Mul on esiuks öösel ikka nõnda kinni, kui olen 
üksi kodus: ameerika lukus, lihtlukus, riivis ja ketis,“ 
seletas mees, 

»Aga pole ju veel nii väga öö,“ ütles Irma. 

»Mina olin juba magamas,“ seletas mees, ,,tahtsin 
enne veel tube tuulutada ja avasin aknad.“ 


»Et ruttu enne minu sisseastumist võõrast lõhnast 
lahti saada, eks?“ ütles Irma, sest see võõras lõhn oligi 
põhjuseks, miks ta arvas, et nähtud naine pidi just siit 
väljuma, mitte kuskilt mujalt. 

Mees ei vastanud enam, nagu võtaks ta naise sõnad 
õigeks, kes istus sohvale ja hakkas nutma — istus 
mantlis ja kübaras, nagu oleks ta need hoopis unusta- 
nud ühes käekotiga, mis seisis rüpes, kust langes 1lõ- 
puks põrandale. Ka mees võttis istet, aga naisest 
eemal, teises toanurgas. Nõnda kestis see tükk aega: 
naine nuttis vaikselt omaette, mees istus sõnalausuma- 
ta ja vahtis põrandale. Viimaks, kui pisarate vool pi- 
sut järele andis, ütles Irma: 

»Tähendab, me oleme sealsamas, kus me juba kord 
olime.“ 

»Ah, armas naine, kui sa teaks, kui hirmus see 
on!“ ohkas mees. Aga see ärritas naist, nii et see vas- 
tas: 

»Ei, Sina ei tea seda mitte, kui hirmus see on, sest 
kui sa teaksid, siis sa ei teeks seda.“ 

»Ma tean seda ometi,“ kinnitas mees ja lisas nagu 
teist juttu tehes: ,,Kas ma võiksin sinult midagi pa- 
luda?“ 

»Ma tõesti ei tea, kas maksab sinul minult või mi- 
nul sinult veel midagi paluda,“ vastas Irma. 

»Lähme siit ära!“ ütles mees. ,,Ma panen aknad 
kinni ja...“ 

»Nii et see armas lõhn jääks siia sisse,“ ironiseeris 
Irma. 

»Kui sa nõnda arvad,“ ütles mees nüüd, ,,siis ma 

avan kõik aknad vastastikku ja ise lähme seks ajaks 
kööki, istume seal või teenijatoas, mis oli kord sinu 
tuba.“ 

Ja mees hakkaski kõiki aknaid ja auke avama tu- 
bade tuulutamiseks, et ei jääks võõrast lõhnast siia jäl- 
gegi. Pärast võttis ta õrna viisakusega naisel käest 
kinni ja palus ta läbitõmbava tuule käest lahkuda. 
Kööki jõudnud, pani ta tema kaasavõetud pehmele too- 
lile istuma ja ütles siis: 

Sõidame ära maale, niipea kui toad tuulutatud, 
seal on meil nii puhas ja puutumata.“ 

»Neitsilik, eks?“ küsis Irma pilkavalt, sest ta meel 
oli põhjani kibe ja mõru. 

»Ära naera mind selle sõna pärast,“ palus mees, 
»sest kui ma teda tarvitan, siis ma ka tõepoolest seda 
mõtlen. Sina arvad muidugi — ja sul on selleks õigus 
—, et mina ajan muidu niisama heast-paremast ilusaid 
sõnu suust välja, ilma et ma ise selle juures midagi 
mõtleksin või tunneksin.“ 

»Jah, ma hakkan lõpuks tõepoolest uskuma, et see, 
mis sa mulle oled seletanud, tuleb sul ükskõik kust, 
mitte aga südamest,“ rääkis Irma. ,,Sinu teodki on 
ühenduses ma ei tea millega, igatahes mitte tundmus- 
tega. Sa teed kõik nagu ainult selleks, et mind nina- 
pidi vedada ja petta. Nagu viimane kord: milleks sa 
jätsid selle kirja, et lähed vallamajja telefoneerima? 
Ainult selleks, et mind rahustada ja et ma niipea sulle 
linna järele ei tuleks, eks?“ 

»Ah, kallis, see ei ole ju nõnda, nagu sina arvad. 
Sinu meelest mina muud ei teegi, kui haudun ainult 
plaane sinu petmiseks.“ 

»Ega sa ka üldse muud ei ole teinud, ei abielus ega 
enne seda,“ ütles Irma. 

»Kui ma selle kirja viimati kirjutasin, mis ma 
lauale jätsin,“ seletas mees, nagu oleksid naise viima- 
sed sõnad ta kõrvust mööda läinud, ,,siis mõtlesin ma 
tõepoolest seda, mis ma kirjutasin: lähen vallamajja 
ja telefoneerin:..“ 

»Aga kuhu, kellele või milleks sul oli tarvis tele- 
foneerida?“ küsis Irma. 

»Seda ma ei teadnud õieti isegi sel silmapilgul, kui 
ma kirja kirjutasin,“ vastas mees, ,aga mul oli niisu- 
gune tundmus, et küll see teel vallamajja selgub, või 
õigem — see ongi juba selge, ainult mul ei tule ta prae- 
gusel silmapilgul meelde. Ja siis kirjutades oli mul 
äkki tundmus, nagu võiks ma midagi niisugust või ku- 
hugi sinna telefoneerida, kuhu ma praegu mingil tin- 
gimusel telefoneerida ei tohi, ning siis ma mõtlesingi, 
et on väga hea, et ma kirjutan selle kirja, sest nõnda 
annan ma teatud tõotuse ja seda ei hakka ma ometi te- 
lefoneerimisega rikkuma. Aga kui ma jõudsin valla- 
majja, siis olin ma mahajäetud kirja, s. t. oma tõotuse 
sootuks unustanud, ja kui võtsin telefonitoru, siis helis- 
tasin ilma pikemata autode seisukohale ja kutsusin 
ühte neist endale vastu. Ise mõtlesin seejuures: ah- 
ah, tähendab, auto oligi see, mis mul esiteks meelde ei 
tulnud. Pane tähele, ma ei mõelnud mitte, et, ahah, 
auto oligi see, mis mul kirja kirjutades meelde ei tul- 
nud, vaid selle asemel — mis mul esiteks meelde ei 
tulnud, nii et kirja ja nii-öelda tõotust polnud enam 
nagu olemaski. Aga ometi ei tulnud mul just kirja 
kirjutades meelde, milleks ma telefoneerima pean. Kui 
ma juba autos istusin ja sõitsin, siis mõtlesin küll kir- 
jale ja ka sellele, et kiri tähendab ju teatud tõotust, 
aga nüüd polnud sellest enam mingit tulu. Sest mis 
ma pidin tegema? Auto ümber pöörama ja Soonikule 
sõitma? Aga see oleks ju naeruväärt olnud: vallama- 
jas või teel kuskil päikesepaistel istuda ja oodata, kuni 
jõuab auto mõnekümne kilomeetri tagant, et mind mõne 
kilomeetri teed koju sõidutada? Kui ma tõesti oleksin 
seda teinud ja sina seda oma kahe silmaga oleksid näi- 
nud, siis oleksid sa tingimata arvanud, et mind on ta- 
banud rabandus või halvatus või et ma olen lolliks läi- 
nud, midagi selletaolist oleksid sa tingimata arvanud. 
Nõnda siis ei jäänud mul enam midagi mõistlikku üle, 
kui pidin tahes või tahtmata edasi sõitma. Oli veel 
üks võimalus — auto keset teed peatada, kinni maksta 
ja minna lasta, ise jalgsi koju tagasi tulla, karistuseks 
selle eest, miks ma üldse auto linnast välja olin kutsu- 
nud. Sellelegi võimalusele ma mõtlesin. Muidugi, 

oleksin ma seda teinud, siis oleks autojuht mind oga- 
raks pidanud ja see poleks sugugi nii väga ükskõik 
olnud, sest ta tundis mind, olen temaga ju sagedasti 
sõitnud. Kuid autojuhi arvamusest oma isiku suhtes 
oleksin ma ikkagi kuidagi üle saanud ja ma juba taht- 
singi talle käsu anda peatamiseks, aga siis tuli äkki 
meelde, et enne kui end karistan, pean ometi teadma, 
kui suur see oodatav karistus on, ja sellepärast küsi- 
sin, et kui palju oleme juba ära sõitnud. ,,Kilomeetrit 
viideteistkümmend,“ vastas autojuht minu küsimusele, 
mis avaldas minusse otse rabavat mõju. Mis, imestusin 
endamisi, sellepärast, et kutsusin nii-öelda tõotuse 
vastu auto linnast välja, peaksin nüüd karistuseks viis- 
teistkümmend kilomeetrit jala ära käima, pealegi oma 
konnasilmadega? See oli kuulmatu! See oli võimatu! 
Sinagi poleks mult seda nõudnud, kui sa oleksid seal 
olnud ja mina oleksin sinu arvamust küsinud.“ 

»Küll oled sina oma eluajal vist palju valetanud, 
et sa seda nii hästi oskad,“ ütles Irma. 

»Sa arvad, et ma valetan?“ küsis Rudolf. ,,Aga 
milleks peaksin ma valetama, kui ma ei püüa ennast 
kaitsta, isegi mitte vabandada ega puhtaks pesta, vaid 
lihtsalt seletan, kuis see kõik sündis, peaaegu nagu il- 
ma minu enese teadmata ja tahtmatagi. Ja mõistad sa, 
milleks ma nii puhtsüdamlikult kõik tunnustan? Et sa 
näeksid, kui lootusetu inimene mina olen, see on kõik. 
Ainult õnnetus, et sa mind ei usu. Oma tegudega olen 
sinus vähimagi usunatukese surmanud, nii et sa mu 
sõnugi, mis on ehk ainukene tõde mu elus, pead lausa 
valeks. Ma varsti ei tea üldse, kuis end avaldada, nii 
et sa vähegi mõistaksid, kellega sul tegemist. Sina ar- 
vad nähtavasti ikka veel — ja see on nii-öelda sinu ai- 
nuke usk minu suhtes —, et mina ei taha olla sinu 
vastu teisem või parem, õigem — ei taha tahta olla pa- 
rem. Aga mina ei suuda tahta, kuigi tahaksin tahta, 
selles on kogu seletus. Või arvad sina, et ma ei mõista, 
kui ilus ja puhas võiks olla elu, kui me elaksime, nagu 
mõistad sina armastust ja kõike muud? Ma ütlen mee- 
lega ainult ,,kõike muud“, sest kui nimetaksin midagi 
lähemalt, tekitaks see sinus ainult kibedat pilget. Mina 

mõistan seda kõike ja saan aru, et sinul võiks olla elus 
palju rõõmu ja vist õnnegi, aga minuga elades pole sul 
kumbagi.“ 

»See on jällegi üks sinu valedest,“ ütles Irma. 
»Mul on sinu juures selle lühikese aja jooksul mitu 
korda rohkem õnne ja rõõmu olnud kui kogu eelmises 
elus. Õieti öelda, mul polegi elus rohkem rõõmu ja 
õnne olnud, kui ainult see, mis sinu juures.“ 

»Arva oma kannatused ja piinad maha, paljuke 
jääb siis veel rõõmu ja õnne järele,“ ütles mees. 

»Milleks ma kannatused ja piinad peaksin maha 
arvama?“ küsis Irma. 

»Selleks,“ vastas mees, ,,et kui sa ei tee seda täna, 
siis teed homme, ja kui ei tee homme, siis teed tuna- 
homme või ületunahomme tingimata.“ 

»Ma ei tee seda kunagi,“ kinnitas Irma. 

»Ah, armas laps...“ 

»Ma palun, jäta see sõna,“ ütles Irma kibedusega, 
ma pole enam mingi laps, vaid naine, kes armastab.“ 

»Anna andeks, ma ei tahtnud sind riivata, usu, kal- 
lis!“ rääkis mees. ,,Sa oled muidugi naine, kes armas- 
tab, aga sa räägid sellest armastusest nagu oleksid sa 
alles laps. Sa ei tea veel, et kui armastus algab kohe 
kannatuste ja piinadega, siis need aja jooksul aina kas- 
vavad, kuna rõõm ja õnn, mis käisid kannatuse ja pii- 
naga kaasas, samuti aina vähenevad, kuni neist pole 
enam midagi järele. Jäävad ainult kannatused ja pii- 
nad, ilma vähemagi rõõmu ja õnneta, nii et kui tahak- 
sidki lõpuks oma kannatusi ja piinu millestki maha ar- 
vata, siis pole enam, millest arvata.“ 

»Ma olen õnnelik sinu käes kannatades ja piinel- 
deski,“ ütles Irma. 

»Seda sa ütled muidu niisama, sest sa oled midagi 
niisugust lugenud kuskilt raamatust või kinolindilt, 
ning noorelt meie kõik armastame suuri ja kangeid sõ- 
nu,“ rääkis mees. ,,Aga elus tuleb see hoopis teisiti. 
Elus ei aita ükski raamat ega ükski kinolint ja selles 
ongi elu kurbloolus.“ 

»Siis olen mina loodud, nagu oleks ma mõni raamat 
või kinolint,“ ajas Irma endiselt oma. 

»Selles sa eksid,“ vaidles mees vastu. ,,Keegi ei 
loeks ühtegi raamatut ega vaataks ühtegi kinolinti, kui 
neis poleks rohkem või vähem, kui aga ainult elu, nagu 
meie teda elame. Ja kui kuskil leidub mõni inimene, kes 
tunneb end tõepoolest ainult raamatuna või kinolindi- 
na, siis lõpeb ta sama järsku ja ruttu, nagu raamat ja 
kinolintki. Muidugi, niisuguseid inimesi on, aga mina 
ei usu, et sina oleksid üks neist.“ 

»Aga ometi olen mina üks neist,“ kinnitas Irma 
kangekaelselt. 

»Siis on peaaegu mõttetu midagi öelda,“ arvas 
mees, ,,sest raamatust või kinolindist saab alles siis 
rääkida, kui ta juba läbi on loetud või vaadatud.“ Ja 
ta jättis naise kööki istuma ning läks ise tubadesse. 
Natukese aja pärast tuli ta tagasi ja ütles: ,,Mina ar- 
van, et nüüd on õhk juba päris puhas, aga igaks ju- 
huks peaksid sa ise nuusutama ja otsustama, kas võib 
aknad juba kinni panna. Ole nii hea ja tule, mu raa- 
mat, mu kinolint!“ lõpetas mees naljatades. 

»On sinul küll maailmas kerge elada, kõik muutub 
sinu käes ainult naljaks!“ ohkas Irma toolilt tõustes. 

»Kas sa ei ole kuulnud, et naljahambad olevat elus 
kõige nükramad inimesed?“ küsis mees. 

»Noh, sinu kohta seda küll ei või öelda,“ arvas 
Irma. E 

»Sa pole siis veel kordagi tähele pannud, et ma 
pole kunagi rõõmus, vaid ainult lõbus, et ma juba enam 
ei otsigi rõõmu, vaid ainult lõbu, mis peab täitma õn- 
negi aset?“ küsis mees uuesti. 
tundis südames teravat valu, nagu näeks ta kuristikku 
iseenda ja mehe vahel, kuristikku, mis on olnud algu- 
sest saadik, ainult tema ei märganud seda. Tal läksid 
äkki nagu jalad nõrgaks ja ta istus lähemale toolile, 
enne kui küsis: 

»Tähendab, sa pole kogu see aeg, ei enne abielu 
ega pärast seda rõõmus ega õnnelik olnud?“ 

»Armas, ütle kõigepealt, kas see lõhn on juba väl- 
jas, mis sa esiteks tundsid?“ küsis mees vastu. 

»Issand jumal!“ hüüdis Irma. ,,Ta räägib lõhnast! 

Mis tähendus on veel lõhnal, kui sa pole minuga ühte- 
gi päeva ega silmapilku õnnelik või rõõmuski olnud.“ 

»Mul on sinu juures hea olnud, ütlemata hea, kas 
sellest ei aita?“ küsis mees. 

»Hea olnud... Aga nüüd enam ei ole?“ küsis 
naine vastu. 

»Kas ma ei võiks enne aknad kinni panna, kui me 
edasi räägime?“ küsis mees. 

»Müüri nad või kinni või võta nad hoopis eest 
ära, mul on see üsna ükskõik!“ hüüdis Irma, sest tema 
arvates oli otse kuulmata, et ta võib rääkida akendest, 
kui küsimuses on elurõõm ja eluõnn. Aga mees kolis- 
tas samal ajal nende ükskõiksete akendega, nagu ole- 
neks tema rõõm ja õnn tõepoolest neist rohkem kui 
naise küsimuste vastamisest. Ja kui aknad olid hoo- 
lega suletud, hakkas ta end reisuvalmis panema. 

»Sa ei tahagi mulle vastata?“ küsis Irma. 

»On ju ükskõik, kas ma vastan või mitte, ega sel- 
lepärast miski ei muutu,“ seletas mees. ,,Lähme pa- 
rem kõigepealt siit minema, sõidame maale, seal on 
meil aega küsida ja vastata küll“ Kui naine end too- 
lil ei liigutanud, astus mees lõpuks tema juurde, võt- 
tis tal käest kinni ja ütles: ,,Palun, tule lähme!“ Nõn- 
da Irma tõusiski ja nad lahkusid üheskoos. 

»Ma ei peaks praegu kuhugi minema,“ ütles Irma 
trepil, ,aga ometi ei saa ma vastu panna, kui sina kut- 
sud.“ 

»Me võime ka jääda, kui sa just tahad,“ ütles Ru- 
dolf ja mõtles seisma jääda. 

»Ükskõik, parem lähme juba, kui oleme kord uk- 
sest väljas,“ vastas Irma ja tõmbas mehe endaga kaasa. 

Nõnda nad siis sõitsidki maale, sõitsid sinna majja, 
mis elusopast alles puhas ja puutumata. Aga ka seal 
ei suutnud Irma unustada mehe sõnu, mis see oli rää- 
kinud rõõmust ja õnnest, sest need tuikasid tal peas, 
südames, veres. Nii kaua ühes temaga ja alles nüüd 
Irma saab teada, et ta pole olnud kunagi rõõmus! Mis 
see siis ometi kõik on, mis sünnib Irma ümber? 0Pal- 
jas, puhas viirastus? Aga see ei või ju olla, see peab 
olema üks neist lõpmatuist valedest, milledega mees 

teda põiminud kogu aeg. Kujub valedevõrku nagu 
ämblik, ei, nagu siidiuss. . Jah, siidiussiks nimetas 
Lonni mehi, kes muud ei tee, kui aga valetavad. 

»Küll mina tahaksin lõpuks teada, mis on sinus 
vale, mis tõde, või kas sinus üldse on põrmukenegi 
tõtt,“ ütles Irma, kui nad lamasid Sooniku uues majas 
kumbki omas voodis. Jah, täna oli nende abielus esi- 
mene õhtu, kus nad magama heites pugesid igaüks 
eraldi oma asemele. 


»Seda tahaksin ma mõnikord isegi teada,“ lausus 
mees vastuseks naise sõnadele. 


»Ah sa ise ei tea, millal või mis sa mulle valetad?“ 
küsis Irma: ,,Sa ise ei tea, on see tõsi või vale, kui sa 
ütled, et sa pole kunagi minuga rõõmus olnud?“ 


»Minu sõnad pole enam õiged minu sõnad, kui nad 
on sinu suust läbi käinud,“ ütles mees ja pöördus kä- 
sipõsikil naise poole, kuna ta senini oli ristseliti lama- 
nud ja lakke vahtinud. ,,Ega ma öelnud ju, et ma 
pole sinuga rõõmus olnud, s. t. sinu seltsis, vaid et ma 
pole üldse rõõmus olnud, ei olnud enne sindki. Ainult 
niipalju puutub see sinusse, et sinu ajal pole see seisu- 
kord muutunud — ma pole rõõmu leidnud, nagu ei leid- 
nud teda enne sindki. Mina ise lootsin ja uskusin, et 
sina ehk tood mulle rõõmu, aga ma olen eksinud, nagu 
nii sagedasti varemaltki.“ 


»Nii et rõõmu mõttes pole abielu minuga sulle mi- 
dagi andnud,“ järeldas Irma ja küsis siis: ,,Kas sa ise 
ka mõistad, mis sa mulle nii rahuliku südamega üt- 
led?“ 

»Oma südamest ei tahaks ma praegu rääkida,“ vas- 
tas Rudolf, ,,sest tema on halb nõuandja, vähemalt mi- 
nul, aga mis puutub oma sõnade mõistmisse, siis mina 
tean üsna selgesti, mis ma ütlen. Varem või hiljem 
ma oleksin pidanud sulle seda ikkagi ütlema, parem 
siis juba täna kui homme. Nõnda arvan mina. Ja seda 
sinu pärast.“ 

»Minu pärast on täna halvem kui homme ja hom- 
me halvem kui tunahomme,“ ütles Irma. ,,Kõige pa- 
rem, kui see ütlemisepäev kunagi poleks saabunud.“ 

»Sina ise tõmbasid need sõnad endale kaela,“ üt- 
les mees. 

»Kuis nii?“ küsis Irma imestunult ja pöördus ka 
küljeli mehepoolsele voodiservale, nii et nad nüüd la- 
masid vastastikku teineteise lähedal. Aga üksteise 
näojooni seletasid nad ainult ähmaselt, ebamääraselt, 
sest ööd muutusid juba pimedaks, ainult silmad läiki- 
sid vastastikku. 

»Eks sa lasknud mind elada, nagu mina sain ja 
suutsin, siis poleks kunagi mingit ütlemist tulnud,“ 
seletas mees. ,,Sa teadsid ju, kuidas ma poissmehena 
elasin, sa nägid ka, mis jõledusi ma tegin naisemehe- 
na, ja nõnda oleks sul pidanud selge olema, mis ma 
olen või mis on minust sinule tulevikus loota. Sellest 
oleksid sa pidanud tegema oma järeldused ning seda 
sõnalausumata, sest sõnad pole veel ühtegi inimest 
muutnud. Igatahes mina pole saanud ennast mingisu- 
guste sõnadega muuta.“ 

»Sa räägid, nagu polekski sul südant sees,“ ütles 
Irma ja silmad tulid tal vett täis. ,,Ma oleksin pidanud 
su minna laskma, seda arvad sa?“ 

»Kas minna laskma, ise minema, või leppima,“ üt- 
les mees. ,Aga sina ei teinud ei üht, teist ega kolmat 
ja nõnda pidin seda ütlema, mis öeldud.“ 

»Sa räägid, nagu oleksin ma puust või nagu olek- 
sin ma juba selleks muutunud. Aga usu, armas mees 
— jumala eest, sa oled mulle ikkagi armas, ole muidu 
just niisugune tõbras, kui sa eluilmas olla tahad, ja 
sellepärast usu, kui ma sulle ütlen: mina ei ole puust 
ja sina ei suuda mind puiseks teha ja sellepärast ar- 
mastan sind ikka ja alati. Ma armastan sind nõnda, et 
ma ei saa õieti nende naiste peale kadegi olla, kellega 
sa mind petad.“ 

»Ega maksagi neid kadestada,“ ütles Rudolf. ,,On 
otse hirmus, et sa oma armastust pead minusugusele 
raiskama.“ 

»Ma palun, ära räägi endast nõnda!“ ütles Irma. 
»Ega see ei aita, ma armastan sind ikkagi.“ 

»See ei või ju kaua nõnda kesta,“ ütles mees, ,,sa 
pead sellest üle saama, minust ei ole sulle ju eluseltsi- 

list, seda sa näed ise ometi sama hästi nagu minagi. 
Meie mõlemad oleme kurjas eksituses.“ 

»Ei, mina pole mingis eksituses,“ vaidles Irma me- 
hele vastu, ise kummuli nuttes padjal. 

»Küll oled, ainult et sa ise praegu seda ei tea,“ 
rääkis mees. ,,Sa armastad ju mind sellepärast, et oled 
noor ja tahad, isegi pead armastama. Noored tütar- 
lapsed armastavad ju nukke, koeri, kassegi, kui pole 
veel meest, keda armastada, ja kui naine jääb vanaks, 
nii et meeste armastust enam kuskilt võtta ei ole, siis 
hakkab ta jällegi koeri ja kasse armastama, sest et ar- 
mastama peab.“ 

»Nii et sina oled mul koera või kassi asemel, mis?“ 
küsis Irma nagu etteheitvalt ja pahanduvalt. 

»Nii umbes,“ vastas mees. 

»Kas sa midagi hullemat välja ei oska mõelda?“ 
küsis Irma uuesti. 

»Võiks ka hullemat,“ vastas mees, ,aga seegi po- 
leks väljamõeldis, vaid tõsiasi. On ka neid tütarlapsi, 
kes koera või kassi puudusel hakkavad mõnda ussikest 
või mitut ussikest armastama, kellest arenevad libli- 
kad. Selles on isegi suur hulk luulet, sest ussikese 
areng meenutab nii väga armastuse arengut.“ 


»S00, nüüd oled juba ussikene, mis veel? Milleks 
sa veel arened?“ küsis Irma ja tõstis pead, et mehele 
otsa vaadata, aga pimeduse pärast ei näinud ta midagi 
muud kui ähmast kogu ja pisut nagu silmade läiget. 

»Seep see häda ongi, et mina enam ei arene,“ üt- 
les mees, ,,armastuse ussikene olen ja selleks jäängi. 
Minule ei kasva kunagi tiibu, jään alati roomajaks. 
Mul on nii kahju, et sa armastad roomajat. Ja tead, 
kallis naine — ma ütlen sulle meelega kallis, sest sa 
oled mulle kallis...“ 


»Ja ikkagi võid seda teha, mis sa teed?“ küsis Ir- 
ma uskumatult ja mõistmatult. 

»Ja ikkagi teen seda,“ kinnitas mees. ,,Tahaksin 
teist teha, aga teen seda jõledust, et mitte rohkem öel- 
da. Ja täna räägin sinuga nõnda sellepärast, et ma sind 
armastan. Tõepoolest, ma olen otsusele tulnud, et ma 

sind ometi armastan, mu ritsikas. Olen paljas ussike- 
ne, aga armastan, see on lihtsalt uskumatu.“ 

»Armastad ja tahad m'ust lahti saada,“ ütles Irma. 
»See on küll armastus!“ 

»Sellest sa näedki, milline tiivutu ussikene mina 
olen,“ seletas mees. ,, Armastusega on nõnda, et tema 
kas teeb inimese paremaks ja puhtamaks või ta kastab 
ka armastatu elusaasta sisse. Mina teen oma armastu- 
sega viimast: ma kisun lõpuks ka sinu sinna, kus ma 
olen ise.“ 

»Tee minuga mis tahes või kisu mind, kuhu tahad, 
armasta ainult!“ palus Irma. ,,Ma tahan armastust.“ 

»Mul ei ole seda armastust, mida sina ihkad, või 
minu armastusest ei jätku sinule, see ongi, millest sa 
pead aru saama. See ongi, mille pärast sa pead minu 
juurest ära minema isegi siis, kui ma palun, et sa jääk- 
sid. Mine iseenda, mitte minu pärast, mine võimali- 
kult pea, sest sa lähed niikuinii.“ 

»Ma ei lähe,“ ütles Irma. ,, Kuni ma sind armastan, 
ei lähe ma.“ 

»Kõik noored naised armastavad ühtemoodi,“ rää- 
kis mees nagu nukralt, ,,kõik nad usuvad ja kinnitavad 
oma armastust veel siiski, kui teda enam pole ole- 
maski.“ A 

»Minu armastus on ja jääb,“ kinnitas Irma kange- 
kaelselt. 

»Sinu endist armastust ei ole enam ja mis on, see 
ei jää,“ kinnitas mees vastu. ,,Kui sina oleksid algu- 
sest saadik teadnud, et mina sind algusest saadik pet- 
sin, petsin enne abielu, mida sa ei tea, ja petsin abielus, 
mida sa tead, siis ei oleks sa kunagi mind armastama 
hakanudki. Sinu armastus oli võimalik ainult sellepä- 
rast, et sa uskusid oma nooruse ja süütuse mõju mi- 
nusse, Sa uskusid seda ühes teiste naistega, lootes, et 
minust saab sinu neitsiliku armastuse tõttu nii või tei- 
siti uus inimene, kes on korralikum ja parem endisest. 
Seda uskusid sina, kui hakkasid mind armastama. Aga 
see on algusest lõpuni eksitus, nii et eksitus on ka sinu 
armastus. Seda eksitust aitas suurendada sinu vaesus 
ja viletsus, sinu unistused, mis käisid vaesuse ja vilet- 


319 


susega kaasas, ja minu rikkus, jah, minu rikkus, just 
nõnda, sest sinuga võrreldes olin mina rikas. Minu 
rikkuse tõttu andestasid sa mulle kõik, või kui ei an- 
destanud, siis muutusid pimedaks, nii et sa ei näinud- 
ki, mis sündis sinu ümber. See pimestus kestab täna- 
päevani, nii et praegugi näen mina peaaegu asjata vae- 
va, et sind nägijaks teha. Kõigele lisaks on veel mi- 
dagi — häbi, ilma temata nagu polegi armastust. Häbi 
istub armastuse lävel, tulles ta võlub, minnes piinab. 
Sinul on piinaaeg kätte jõudnud. Sa mõtled, et mis 
ütlevad sinu omaksed, sugulased ja tuttavad, kuis vaa- 
tavad nad sinule otsa ja mis nad teevad, kui nad näe- 
vad, et sinu armastus on läbi. Need mõtted on sul tin- 
gimata peas, kui sa räägid mulle oma armastusest. Mi- 
na olen inimesi näinud, kel polegi muud põhjust armas- 
tamiseks kui aga ainult varandus ja häbi ümbruse ees, 
ja ma olen vahel mõelnud, et kas armastus kui niisu- 
gune üldse on olemas, s. t. kas on olemas tundmus, mis 
absoluutselt ei oleneks ümbrusest, nii-öelda varandu- 
sest, seltskondlikust seisukorrast, tutvusest jne. ja mis 
tekiks ainult sellepärast, et on olemas teatud silmad, 
teatud hääl, liigutused, naeratus, kõnnak, seisak, liik- 
mete vooljus või kumerus, ühe sõnaga paljas isik ilma 
rõivasteta ja muude lisandusteta. Ma olen katsunud 
viimasel ajal meelde tuletada, et kas olen oma elus sel- 
list puhtisikulist armastust näinud, ja ma olen otsusele 
jõudnud, et ei ole, mitte kordagi ei ole. Või kui olen, 
siis see armastus ei kuulu üldse sinna liiki, mida hari- 
likult armastuseks nimetatakse, s. t. kus oleksid unis- 
tused, igatsemised, jumaldamised, ühe sõnaga — ro- 
mantika. Ja et armastust, s. t. paljast armastust ei ole 
või et teda on nii hirmus vähe, siis ongi nii suur osa 
määratud ehetele — kleitidele, kübaratele, sõrmustele, 
kalliskividele,  kasukatele, pruudipärgadele ja isegi 
loorberitele. Need kõik on tunnistuseks, kui hirmus 
vähe on maailmas armastust.“ 


»Milleks sa seda mulle räägid?“ küsis Irma. ,,Mina 
pole sinult ometi midagi selletaolist nõudnud.“ 


»Muidugi mitte,“ vastas mees, ,aga ma olen mõel- 

nud, et kui ühel ilusal päeval mul ei oleks enam mi- 
dagi...“ 

»Siis sa näeksid, et ma armastan sind endiselt,“ 
ütles Irma vahele. 


»Ütleme nõnda, et mul ei oleks mitte kui midagi,“ 
jätkas mees, nagu ta poleks naise sõnu kuulnudki, , nii 
et sina, olles minu naine, peaksid ise endale ülalpida- 
mist muretsema. Varandusega võib ju seda oletada, 
eks? Aga kas võiks samuti oletada, et mina ühel ilusal 
päeval muutuksin korralikuks inimeseks, s. t. abielu 
mõttes? Ei, seda ei või mitte oletada. Varandusliku 
seisukorra muutumine, tähendab, ei muudaks mind kui 
inimest. Mis sa siis nüüd arvad, kui kaua lepiksid 
sa minu eluviisidega, õigem — kui kaua peaks sinu ar- 
mastus vastu, kui sa oled sunnitud raske tööga endale 
ülespidamist muretsema ja kui mina samal ajal olen ju- 
mal teab kellega ja kus?“ 


»Eks sa oleta parem, et mina sind samal ajal peale- 
kauba veel toidan ja katan, see on veel hirmsam ja või- 
matum,“ ütles Irma. 

»See oleks muidugi veel hirmsam, kuid mitte või- 
matu,“ vastas mees, ,,sest selliseid abielusid on meie 
päevil üllin-küllin. See näib olevat isegi nagu moodsu- 
sele tendeeriv abielu. Ainult üks on kindel: mingi- 
sugune armastus ei pea seal kuigi kaua vastu. Lõbu, 
teatud füüsiline tarvidus, see on piisavam, aga sina va- 
jad kõigepealt armastust. Ja nõnda viirastubki mul 
mõnikord peas, et kui ma sulle muidu aru pähe ei saa, 
siis teen ma enda paljaks, teen puupaljaks...“ 

»Armas mees, sul on arust puudu,“ ütles Irma 
nüüd. 

»Armas naine, ei ole, mitte ei ole,“ vastas mees. 
»Sest ma ju ütlen, et mul ainult viirastub, mõistad? 
Viirastust teostada, selleks on vaja suurt armastust, 
aga see just puudubki mul, nii et mu aru on selge. Ma 
ju armastan sind küll...“ 


»Kallis, kui sa tahad mulle armastusest rääkida, 
siis tule lähemale. tule üsna ligi, nii et ma sind tun- 
nen,“ ütles naine. 

»Oota pisut,“ vastas mees, ,,sest nüüd tuleb see 
kõige hirmsam, oota, kuni see kõige hirmsam on möö- 
das, siis ma tulen, kui sa tahad.“ 

»Ei, tule enne kõige hirmsamat!“ ajas naine vastu. 
»Aga parem tulen ma ise, sest ma hakkan muidu seda 
kõige hirmsamat kartma. Kui ma olen sinu juures, siis 
ma ei karda, või kuigi kardan, siis nagu lapsepõlves 
muinasjuttu, kui kerid jalad hirmu pärast toolile, aga 
endal on ütlemata hea. Soo, räägi nüüd edasi, enam 
ma ei karda, juba olen su juures.“ 

Irma võttis mehe ümbert kinni ja surus end kogu 
kehaga tema vastu. 

»See kõige hirmsam on see, et mul pole seda suurt 
armastust, mis katsuks teostada viirastused, nii-öelda 
unistused. Minu armastus on üsna harilik meeste ar- 
mastus, mis ei saa millegi harukordsega toime. Minu 
armastus ihkab rohkem lõbu kui suuri tegusid, niisugune 
on minu armastus. Sellepärast tuleb kõik muugi selle- 
kohane. Ma ei loobu oma varandusest, nagu mul mõ- 
nikord viirastub, vaid ma hangiksin seda aina juurde, 
et oleks võimalik rohkem sinule pakkuda selle tasuks, 
mis ma sulle kurja olen teinud.“ 

»Kas see ongi see kõige hirmsam, mis pidi tulema?“ 
küsis naine, kes oli hinge kinni pidades oodanud, 

»On siis veel hirmsamat siinilmas, kui et armas- 
tust mõeldakse tasuda rahaga?“ küsis mees vastu. 


»Ma ei saa millestki aru,“ ütles Irma. 
»Sina ju ütled, et sa armastad mind...“ 


»Ma ei ütle ainult, vaid ma tõepoolest armastan,“ 
kinnitas Irma end vastu meest surudes. 


»Noh, siis peaksin mina sind samuti armastama, 
see oleks õige. Ma peaksin võima unustada kõik lõbud, 
mis on sealpool sind, ja peaksin elama oma ja sinu ar- 
mastusele. Aga selle asemel pakun ma sulle raha, 
mõistad, armastuse asemel raha, ja sellepärast peame 
meie lahku minema, me peame endid lahutama, et iga- 
üks võiks oma teed minna, igaüks omasugusega, mina 
nendega, kes otsivad ainult lõbu, ja sina sellisega, kes 
vajab armastust.“ 

»Ja lahkumineku või lahutamise eest sa pakudki 
mulle raha?“ küsis Irma. ,,Sa oled täiesti hull! Mina 
ei lahku sinust ei raha eest ega ilma, seda võid teada.“ 

»Kas sa mäletad veel, mis sa mulle sel hommikul 
ütlesid, kui ma esimest korda meie abielus ööseks koju 
ei tulnud?“ küsis mees. ;,Sa ütlesid, et su silmad kus- 
tuvad suurest nutust, nagu sel noorel naisel seal maal 
kuskil.“ 

»Mis sest, las nad kustuvad,“ vastas Irma. ,,Minul 
pole neid tarvis, kui sinul ei ole.“ 

»Oled sa siis tõepoolest sel määral mürgitatud?“ 
imestus mees. 

»Millega?“ küsis naine sama imestunult vastu. 

»Ikka armastusega, millega muuga,“ vastas mees. 
»Sest meiega on ju nõnda, et kui me teineteisele silma 
vaatame, teineteist puutume, armastades või ainult 
hellatades teineteisele mõtlemegi, siis läheb meist min- 
gisugune võim, vägi või fluidum teisesse üle ja sünni- 
tab seal mingisuguseid muudatusi, nagu oleks saadud 
pikemat aega magusaid ja uimastavaid mürke. Iga 
minu sõna, olgugi vale, iga minu tegu, olgugi ta pet- 
tus, iga minu puutumine, silitamine, kallistamine, 
suudlusist rääkimata, sööbus sinu kehasse ja hinge 
ning mürgitas ta kauaks ajaks. Ja tead, naine, ma ei 
tea ühtegi teist, kelle silmi või muid kenadusi ma olek- 
sin sellise uimastusega imestlenud või kallistanud kui 
sinu omi, sellepärast oledki sa nii kangesti mürgita- 
tud, (EE. t 

»Armas mees, mürgita mind veel, mürgita mind 
üsna ära!“ 

»Sa oledki juba liiga mürgitatud.“ 

»Ma tahan veel! Anna mulle veel oma kallistuste 
mürki! Tee pärast minuga, mis tahad, mürgita mind 
veel tänagi! Suudle mind, et ma su mürgi kätte kas 
või sureksin! Ma ei taha enam elada, kui mul pole 
sinu mürki.“ 

Viimane suur seletamine ja rääkimine lõppes ta- 
gajärjetult, sest naise armastus oli kangem kui mehe 
aru. Aga öeldud sõnad miilisid järgmisil päevil tasa- 
hilju südameis edasi, sööbudes nagu aina sügavamale 
hinge. Tundus õhustikus nagu kirjeldamatut kurbust, 
enneolematut nukrust, põldudel, põõsastes, puis ja 
metsakäärudes, kus Irma ja Rudolf käisid jalutamas 
või istusid päikesepaistel. Ei olnud nagu enam paika 
maailmas, kus' poleks võidud kas või iga silmapilk 
suure häälega karjuda. Aga ometi ei veerenud ainust- 
ki pisarat, ei kuuldunud ainustki ohet ega kaebesõna, 
nagu poleks üldse seda olemas, mis miilis valusas sü- 
dames tasahilju. Taheti olla veel kord õnnelikud, 
maksku mis maksab, taheti veel kord nagu unustada, 
et on elu, ja uskuda, et on ainult armastus. 

Nõnda kestis see hulk päevi, kestis seni, kui me- 
hele tuli kiri, mis kutsus ta linna. 

»Võin ma kaasa tulla?“ küsis Irma. 

»Miks ei või,“ vastas mees, ,,)aga ma arvan, et ei 
maksa, ma olen niikuinii täna õhtul või äärmisel ju- 
hul homme hommikul tagasi. Või kardad sa üksi 
ööseks siia jääda?“ 

»Ah ei,“ vastas Irma, ,,ma olen üksildusega har- 
junud. Maja, kus ma kasvasin, oli ka üksik ja metsa 
ääres. Pealegi, ega ma niikuinii silma kinni saa, kui 
sind kodus ei ole.“ 

»Ära sa nutma hakka, nagu tol korral,“ ütles 
mees. 

»Ei, armas mees, ma olen sul üsna vahva naine, nii 
et sa võid päris rahuliku südamega sõita. Aga selle 

eest luba mul sind vallamajani saatma tulla, ootame 
üheskoos, kuni auto pärale jõuab.“ 

»Ja muidugi,“ oli mees nõus, ,,ja sealt võime ühes- 
koos kuni meie tee otsani sõita.“ 

»Me võime selle maa ka jalgsi ära käia, nii et läh- 
me üheskoos autole vastu,“ arvas Irma. 

»Nagu soovid,“ lausus mees. 

Nõnda nad siis lahkusidki üheskoos kodunt, et 
minna kõigepealt vallamajja telefoneerima, sealt pöör- 
dusid nad linna poole, tulevale autole vastu. Aga ei 
kunagi enne ega pärast seda Irma olnud teinud sellist 
jalutuskäiku. Mitte et ta oleks seda õieti taibanud , 
siis, kui ta ühes mehega läks, vaid see kõik tuli pärast. 
See hakkas tulema sellest silmapilgust, kus auto neile 
vastu jõudis ja mees Irmaga jumalaga jättis. Õieti oli 
kõik jumalagajätu-suudluses, mis tundus Irmale ei tea 
miks surnusuudlusena, kuigi ta polnud kunagi surnut 
suudelnud, nii et ta oleks võinud teada, milline see on. 
Ja niipea kui ta tundis seda surnusuudlust oma huulil, 
purskus tal silmist vesi. Mees oma surnusuuga katsus 
ka seda vett ära suudelda, aga ei saanud, sest et vett 
tuli aina juurde. Nõnda ta siis jättiski naise ühes sil- 
mist purskuva veega sinna külatee otsa maantee äärde, 
istus kähku autosse ja paari silmapilguga polnud te- 
mast muud järele kui juga valget tolmu, mille tuul 
kandis ümbritsevaile põldudele, põõsastikku või metsa. 

Irma seisis, kuni polnud näha enam tolmugi, või 
kuigi oli, siis polnud see enam tema mehe tolm. Ja 
nüüd oli tal äkki päevselge ja kaljukindel, et see oli 
olnud tal viimne suudlus mehelt. Ta oli selles ei tea 
miks nii veendunud, et kui oleks olnud praegusel sil- 
mapilgul midagi käepärast, millega lõpetada oma elu, 
siis oleks ta vististi seda ilma pikemata teinud. Aga 
ei olnud midagi — ei vett, kuhu sisse hüpata, ei kõrget 
kaljut, kust alla hüpata, ei rongi, autot ega lõhkuvat 
hobustki, ei laskeriista ega mürki, puudus isegi nööri- 
tükk, mis kaela panna, või kuigi selle oleks kuidagi 
saanud, siis polnud teda kuhugi siduda, et end üles ri- 
putada. Nõnda pääses Irma seks korraks eluga, nagu 
pääsevad nii paljudki teised temataolised, kel pole 

võimalik talitada oma silmapilkse tuju või tundmuse 
järele. 

Kui ta mööda tühja külavaheteed kodu poole läks, 
liikmed tuimad ja kanged lähedase surma aimusest, 
viirastuski tal see viimne jalutuskäik nii imelise näge- 
musena, sest et ka see oli neil kahekesi viimne olnud, 
selles Irma enam ei kahelnud. Sellepärast oligi talle 
see kanarbikututt seal kraavikaldal aia ääres nii silma 
hakanud, et ta sealt mõned oksad pidi murdma ja me- 
hele andma — viimseks. Aga mees haaras kanarbikku 
vastu võttes kogu tema käe ja Irma lootis, et ta katab 
selle üleni suudlustega, kuid mees puutus tasa, tasa 
huultega ainult väikese sõrme otsa, nagu teeks ta nalja, 
ometi mõistab Irma nüüd tagantjärele, et see polnud 
naljatamiseks, vaid suurimaks õrnuseavalduseks. Hil- 
jem, maanteel, oli mees võtnud mõned kanarbikuoksad, 
kõige õitsvamad, oma rinnast ja Irmale tagasi andnud, 
lausudes jällegi nagu naljatades: ka andjale peab and- 
ma; aga ka see polnud naljaks, vaid tänutäheks kõige, 
kõige eest. Siis meenus Irmale veel, et kuskil põllu- 
serval ta oli märganud mingisuguseid hiliseid, nääp- 
sukesi, viletsaid ja näotuid lilli, aga neidki oli ta taht- 
nud noppida ja mehele anda. Ometi polnud ta seda 
teinud, kartes mehe naeru, ja nüüd kahetses ta, et ta 
polnud talitanud oma südamehääle järele. Mis sest, 
et mees oleks naernud, tema, Irma, oleks vähemalt and- 
nud kõik, mis tal anda oli. 

Nõnda arutades Irma jõudis kuhugi põllu äärde, 
kus kasvasid paksud sarapuupõõsad, ja ta astus teelt 
kõrvale ning läks mööda helerohelist niitu, mis oli seis- 
nud pärast heinategu puutumatuna, läks kolmanda, 
neljanda põõsani, nägi pähklikobarat, sirutas käe, et 
seda võtta, aga jättis ometi võtmata, sest enne kui jõu- 
dis seda teha, purskus peaaegu suure häälega nutma 
ja istus põõsa varju keset rohelist niitu. Seal ta siis 
nüüd istus lopsakas ädalikus ja nuttis nii-öelda oma 
elunuttu, nagu ta ise seda tundis ja mõistis. Sest kui 
mees juba varemalt seda oli teinud, mis ta teinud, mis 
ta siis teeb veel nüüd pärast seda suurt rääkimist ja 
seletamist! Ta teeb tingimata midagi niisugust, mil- 

lele ei saa enam parata ühegi armastusega, olgu see 
ükskõik kui suur või puhas. 


Aga kui Irma viimaks sarapuupõõsa varjult tõusis, 
et minema hakata, ei tulnud tal kordagi mõttesse me- 
hele linna järele sõita, et seda paratamatut või saatus- 
likku, mida ta tundis, katsuda ära hoida. Selle vastu 
kordas ta mehe sõnu, mis ei tea kust ajusopist äkki mee- 
nusid, et kui tahad elada, siis peab leppima, muidu tu- 
levad jällegi pikad, tühised rääkimised, Irma tundis, 
et tühised, sest tema armastus kestab ju kõigele vaata- 
mata edasi. Oma armastuse pärast katsubki ta leppida, 
sest mees ütleb, et temia otsib rohkem lõbu kui armas- 
tust, noh, las ta siis läheb ja lõbutseb, Irma ei tõtta 
teda oma armastusega segama. 


Seda mõttekäiku Irma korrutas lugematu arv kor- 
di, nagu oleks sel mingisugune nõidlik võlu või nagu 
oleks tema ise oma aruga pisut sassi läinud. Ta ju 
ometi tundis kõik need päikesepaistesed päevad ja 
uneta ööd, et küsimus pole sugugi enam lõbus, vaid 
milleski muus, aga ometi jäi ta Soonikule edasi, et me- 
hele anda aega lõbutsemiseks. Alles viiendal päeval 
ta otsustas sõita linna, kaasa võttes kõik, mis oli isik- 
likult tema oma, sest et ta veel kord ühes mehega siia 
tagasi tuleks, seda ta ei uskunud, ja üksi siia tulla, sel 
polnud mõtet. 


Enne sõitu käis ta veel neil paigul jalutamas, mis 
meenutasid olnud õnne, rõõmu ja õrnusi, seisatas ar- 
mumuuseumi ees ja otsis seda teed, mida mööda mees 
oli teda uimasena kandnud koju ühel suveööl. Ta lei- 
dis isegi selle paiga, Irma arvas, et ta leidis paiga, kus 
mees oli ühes temaga kukkunud ja tema edasi lamama 
jäänud, nagu oleks ta tõepoolest uimane. Ja tal mee- 
nus nii selgesti, jah, tal meenus ehk just kõige selge- 
mini see, et kukkudes olid tal jalasääred kaugelt üle 
põlve paljaks läinud ning ta oli tundnud niidetud maa 
teravaid rohutüükaid ning külma ja märga sammalt. 
Aga mehe käed olid pehmed ja soojad, kui ta haaras 
tema maast sülle, et teda koju kanda. Kõike seda mä- 
letas Irma, kuid ometi paistis see äkki kaugena ja võõ- 

rana, nagu oleks see sündinud jumal teab millal. Ometi 
oli sellest möödunud ainult paar nädalat. 

Kui Irma läks talurahvale head päeva ütlema — 
nimelt just head päeva, mitte jumalaga, — küsis vana 
perenaine, et kas proua enam tagasi ei tulegi, et nii 
palju asju kaasa võtab, aga Irma vastas üsna veendu- 
nult: 

»Me tuleme tingimata veel tagasi, ilmad on praegu 
nii ilusad ja ööd soojad.“ 

Ja niipea kui oli seda öelnud, välgatas endal rõ0- 
mus mõte peas: aga kui tuleme ehk tõepoolest ühes- 
koos tagasi. Ometi, kui auto sõitis edasi, läksid tal 
silmad ei tea miks märjaks ja ta oleks tingimata suure 
hooga nutmagi hakanud, kui ta poleks häbenenud au- 
tojuhti. Ja tal tuli meelde, kuis ta oli esimest korda 
seda teed sõitnud ühes mehega ja kuis ta oli autojuhti 
maapõhja neednud, et miks pidi tema olema kolman- 
daks. Nüüd needis ta teda peaaegu samuti, kuid selle- 
pärast, miks ta oli teiseks. Irma oleks tahtnud olla ük- 
sinda oma pisarate ja valuga südames. 

Linna jõudes meel muutus rõõmsamaks, nagu üks- 
kõiksemaks kõigi nende inimeste pärast, kes liikusid 
mööda tänavaid, olgu jalgsi, hobusega, autodega või 
trammivaguneis. Ja kui sõiduk peatus kodumaja ukse 
ees, tõmbas Irma nagu kergendatult hinge tagasi, et, 
jumal tänatud, õnnelikult päral, kodus, saagu pärast 
mis tahes. 

Aga kui ta õhtuvidevikus korteriukse avas ja selle 
kinni lõi, tabas kõrvu mingisugune ennekuulmata heli 
või kaja, nagu läheks ta kuhugi tühja ruumi. Nõnda 
polnud see korter enne kunagi kajanud, ka siis mitte, 
kui Irma oli olnud siin teenijaks, ja sellepärast vapus- 
tas see võõras ja õudne kaja teda enneolematult. Vähe 
puudus, siis oleks ta siiasamasse maha langenud, hoi- 
des kahe käega südant, et sellega ei juhtuks midagi 
suure hirmu pärast. 

Irma toetus hämaras esikus silmapilguks vastu 
seina, kuni kogus nii palju jõudu, et võis omal jalal 
edasi liikuda. Siis avas ta söögitoa ukse ja vaatas sin- 
na nii-öelda üle läve sisse. Keset tuba seisis mingisu- 

gune laud ja tema juures paar tooli, mida Irma polnud 
kunagi varemalt näinud, nagu oleks ta sattunud võõ- 
rasse ruumi. 

Tõepoolest, söögitoas polnud üldse midagi muud 
kui ainult see võõras neljanurgeline laud ja kaks puu- 
tooli, nii et kardetavat ja hirmsat polnud midagi ole- 
mas, ometi ei julgenud Irma tükil ajal üle läve sisse 
astuda. Aga siis äkki võttis ta südant, nagu oleks ta 
taibanud, et kui mööbel on läinud, siis seda kõige halve- 
mat, kõige hirmsamat, mida ta nagu alguses oli kart- 
nud, pole ju olemas. 

Jah, inimene ei hakka ju iseendaga midagi tegema, 
kui ta mõtleb alles mööbli peale, kui tal on üldse veel 
mingisugused mured. Irma ei mõelnud maantee ääres 
seistes ja mehe sõidutolmule järele vaadates millelegi, 
tal ei olnudki seal millelegi mõelda ja sellepärast tal 
ehk tulidki enesetapmise-mõtted. Sest kus enam mi- 
dagi ei ole, nii et on tühjus, seal on surm või tuleb 
surm. Sellepärast siis, kui ta esiteks ust sulgedes kuu- 
lis õudset tühjuse kaja, meenus talle paratamatu järel- 
dusena surma mõte: ainult siis võiks ruumid nõnda ka- 
jada, kui seal elutseb surm, — Irma tundis, et surm 
võib kuskil elutseda, kus on meelimasendavalt, verd- 
hangutavalt tühjuse õudus. 

Aga nüüd selgus, et mitte igas tühjuses ei elutse 
surm, vaid seal võib seista ka mõni võhivõõras laud 
paari tooliga, mis pole ju millegagi eriliselt õudsed. Ja 
muidugi, mille poolest on üks laud õudsem kui teine? 
Et ta seisab üksi keset tühja tuba? Aga ei, tal on kaks 
tooli seltsiks, üks Irmale, teine... Jah, kelle tarvis 
on teine tool, kui üks on Irmale määratud? 

Irma astus üle läve söögituppa ja läks sealt otse- 
teed saali, sest nüüd ta enam ei kartnud surma. Saal 
oli tühi. Siiski mitte üsna. Siin seisis mingisugune 
kušett ja tema ees väikene vaip, mida Irma tundis, aga 
kušetti mitte. Samuti võõrad olid kaks-kolm tooli ja 
väikene laud. Magamistoas oli järele Irma voodi ja 
tualettlaud ühes peeglitega, mille mees oli kinkinud. 
Juurde oli tulnud väike kapp, kuhu oli asetatud Irma 
pesu, kuna tema muud kehakatted olid lihtsalt voodile 

laotud, sest paremat paika neile ei leidunud. Magamis- 
toast Irma läks uuesti saali, sealt söögituppa, kust as- 
tus kööki, mida ta veel polnud näinud. Ka see oli pea- 
aegu täiesti tühjaks tehtud, leidus ainult paar tassi, 
klaasi, taldrikut, kastrulit, nuga ja kahvlit, väike pann 
ja priimus. Köögist Irma läks uuesti magamistuppa 
ja alles nüüd tegi ta selle valgeks, nagu tahaks ta asja 
paremini järele vaadata, kuid selle asemel istus ta üli- 
riietes, nagu ta välisuksest sisse oli astunud, voodiser- 
vale, sinna laotud riiete peale, ja jäi tükiks ajaks liiku- 
matuna enese ette põrandale vahtima, nagu ei töötaks 
tal enam ükski elund. 

Kui kaua see nõnda kestis, seda ta ei teadnud, aga 
kui ta lõpuks silmad tõstis, nägi ta voodi kõrval ööka- 
pil kirja, mis, nagu selgus, oli temale aadressitud. Ir- 
ma vahtis ümbrikul hulk aega oma nime, nagu oleks ta 
unustanud, kellele see kuulub, pööras kirja käes ja vis- 
kas ta uuesti öökapile, kust ta selle oli võtnud. Jälle 
istus ta voodiserval oma riidelademel ja vatitis põran- 
dale, nagu tuleks sealt seletus kõigele. Siis meenus 
talle, et ta oli köögis näinud seda väikest kastrulit, 
millega ta mehele pähe oli löönud, kui see võttis tal 
esimest korda ümbert kinni ja surus oma näo talle vas- 
tu rindu, nii et nina läks just kahe rinna vahele. 

»Tema arvab, et mina hakkan selle väikese kast- 
ruliga endale toitu keetma,“ lausus Irma endamisi, ja 
see oli esimene mõte, esimene teadlik mõte tema peas. 
Nüüd võttis ta kirja uuesti öökapilt, kiskus ta lahti ja 
hakkas lugema. 

»Armas naine!“ kirjutas mees. ,,Mul ei ole enda 
vabanduseks midagi öelda, ainult et olen niisugune, 
nagu ma olen. Kui ma alguses kohe oleksin teadnud, 
et mina sinuga nõnda pean talitama, — ma rõhutan sõna 
»Ppean“, sest ma ei saa teisiti, — siis poleks ma vist ku- 
nagi sinuga abiellunud. Aga siis ma ei tundnud ei 
sind ega ennast küllalt hästi ja mõned tõsiasjad olid 
mul hoopis teadmata. Ma tean, kui jõle see on, mis ma 
teen, aga usu, nõnda on see ometi kõige parem — sinu- 
le ja minule. Aga sa eksid, kui sa arvad, et ma algu- 
sest saadik kohe selle kavatsusega maalt lahkusin. Ei 

osugugi mitte! Ma ei teadnud oma lõplikku sammu 


t 
° veel paaril esimesel päevalgi linnas olles; alles kol- 


- mandal, ja sedagi õhtul, kujunesid need asjaolud, mis 
° viisid mu selleni, nagu sa seda kirja lugedes eest leiad. 
Nii et kui sina oleksid kolmandalgi päeval mulle järele 


- sõitnud, siis oleks see ehk seks korraks hoopis tulema- 
ta jäänud. Aga muidugi on kõige parem, et see on 
nõnda, nagu see on, sest ükskord oleks see ikka tulnud 
ja võib-olla palju halvemal ja inetumal kujul. Teatud 
eeltundmus oli mul maalt lahkudes ometi, et kui ma 
Tinna sõidan, siis tingimata midagi sünnib. See eel- 
tundmus oli mul ebateadlikult ehk juba ammugi, aga 
teadlikuks muutus ta mul otse lahkumise silmapilgul, 
siis kui ma sind suudlesin. Ma tundsin äkki, et nõnda 
pole mina sind ega sina mind kunagi enne suudelnud 
ja see pidi ometi midagi tähendama. Kui sa kolman- 
dalgi päeval mulle veel järele ei sõitnud, mõtlesin ma: 
ahah, ka tema pidi samuti tundma nagu minagi, sest 
tema silmad tulid vett täis, ja kui ta ometi minu nii 
kauaks üksinda jätab, siis ainult selleks, et ometi kord 
oleks kõigel lõpp, sest temagi on üksinda järele mõel- 
des otsusele jõudnud, et nõnda see kauem edasi kesta 
ei või. Nõnda ma siis tegin ja talitasingi, nii hästi- 
halvasti kui oskasin, talitasin sinu soovi mööda, sest 
ma olin lõpuks veendunud, et:sina minult midagi sel- 
letaolist ootad, oled õigustatud ootama. Mina olin nii- 
öelda meie abielu algataja ja mina pidin ka tema tege- 
likult lõpetama. Sinul oligi seda raskem teha, kuigi 
see abielu oli muutunud sulle teatud määral vastikuks 
piinaks, raskem sellepärast, et sinu armastus, ütleksin 
hea meelega — sinu vale- või eksiarmastus, on palju 
suurem kui minu õige armastus, sest mina pole sind ar- 
mastades milleski eksinud ega pettunud, sina aga küll. 
Kogu sinu armastus ongi ainult paljas, puhas eksitus. 
Aga sellepärast pole sinul põrmugi kergem, vaid ehk 
veel raskem, kui oleks olnud siis, kui sa oleksid õieti 
armastanud, s. t. ilma eksituseta, mis oleks olnud või- 
malik, kui mina oleksin olnud see isik, kelleks sina 
mind ja ka mina iseend pidasin, aga ma ei ole üks ega 
teine, Nõnda on sul siis kahekordne vaev: esiteks, sa 

armastad, ja teiseks, sa armastad eksikombel. Noores 
eas on eksiarmastus see kõige valusam ja raskem, sest 
noorelt meie kõik usume, et inimene võib eksida üks- 
kõik milles, mitte aga armastuses. Ja kui selgub, et 
me armastuses eksime ning isegi kõige kurjemalt, siis 
oleme egoistlikult haavunud ja püüame iseenestele ja 
kas või kogu maailmale kinnitada, et me ometi pole 
eksinud, et me armastus on see kõige õigem. Sellises 
hingeliselt raskes seisukorras oled praegu sina ja selle- 
pärast polnud mingil tingimusel loota, et sina oma 
eksiarmastusest vabanemiseks midagi teeksid, midagi 
suudaksid teha, isegi kui sa ka kõigest südamest seda 
tahaksid. Nii et nõnda jäi minu kohuseks, kes ma ar- 
mastan õieti ja pealegi mitte nii väga kui sina, — sest 
mina oma aastate ja väsinud südame ning kulunud 
meeltega ei jõuagi enam sinu viisil armastada — selle- 
pärast jäi minu kohuseks panna sind uue ja õige tee 
otsale. Õieti öelda, mul oli kohuseks sind panna sin- 
nasamasse .paika, kus sa olid meie tutvumisel, nii et sa 
võiksid oma elu sealt uuesti alata. Tähendab, jälle 
masinakiri, raamatupidamine ja keeled ning neile vas- 
tava teenistuse otsimine, kui ei taha uuesti abieluga õn- 
ne katsuda. Seda viimast soovitaksin sulle ometi väga, 
sest olgu mehed mis nad on, kõik pole ometi minusu- 
gused. Pealegi on sul nüüd teatud kogemused, ja kui 
sa kord oma hirmsast eksiarmastusest vabaned, siis ei 
armu sa enam nii kergesti ega hullusti nagu seekord. 
Sellest oleks sul elus suur tulu. Tulu oleks sellestki, 
kui mees sind rohkem armastaks kui sina teda, sest 
rohkem-armastus teeb abielus nõrgaks, vähem-armas- 
tus tugevaks. Ja et sind võidaks rohkem armastada, 
kui sina vastu armastad, see on ka minu arvates üsna 
kergesti võimalik, sest kui hullusti sa ka armastad, 
ometi sütitad sa veel hullema vastuarmastuse. Ma ei 
ütle seda, et sind meelitada, vaid et kinnitada teatud 
tõsiasja. Ja usu, mu armas, mis puutub naiste tõsias- 
jusse, siis neid ma tunnen ja neis ma nii kergesti ei 
eksi. Ma ei või kunagi sinu kenadusile mõelda ilma 
teatud aukartuse ja isegi hirmuta. See on vist sellepä- 
rast, et ma pole kunagi neid vääriliselt osanud ega 

suutnud imestleda ega hinnata. Sina oled ainukene 
naine, kellest ma nõnda mõtlen, see kergendas mul sel- 
le sammu astumist, mis sa seda kirja lugedes oled juba 
näinud. 

Nii siis — sa hakkad uuesti sealt peale, kus mina 
su elu katkestasin. Aga sa pead hakkama seda nõnda, 
et sa poleks halvemas seisukorras, kui olid siis — nõn- 
da mõtlesin mina endamisi. Muidugi, siis oli sul liht- 
ne, sest sa võtsid isegi minu juures koha vastu. Nüüd 
sa juba enam seda ei teeks, sest sinu tundmuste neitsi- 
likkus on endiseks jäänud, kuna sinu elutarkus on mää- 
ratumalt kasvanud. Seega on sul praegu raskem tee- 
nistust leida, kui oli siis. Seda raskust suurendab 
märksa veel asjaolu, et sa oled vahepeal näinud ja tund- 
nud, kuidas elatakse ja kuidas elada võib. See kõik 
nõrgendab sind eluvõitluses, mis sul ees seisab. Et sa 
võiksid vähegi end tunda sama linnukesena oksal, nagu 
olid maalt tulles, selleks panin ma panka sinu nimele 
tuhat krooni. Sellest esiotsa jätkub, kui sa jääd sama 
arukaks ja mõistlikuks, nagu sa olid minu seltsis ela- 
des. Korteriüür on ka tuleva kuu eest makstud, kui sa 
peaksid tahtma vanade mälestuste pärast siin edasi ela- 
da. Kahju ainult, et nende mälestuste seas on ka see 
lõhn, mis sa siit eest leidsid, kui sa viimati maalt linna 
tulid. Aga see ehk ongi hea. Tõin siia mõned häda- 
vajalikud kolud juurde, kuid nad on hirmsad ja mui 
hakkas endal õudne neid siin tühjes ruumes vaadates. 
Aga ükskõik, olgu, seegi ehk on millekski hea, nii et 
nõnda peabki olema. 

Sa ehk imestad, et ma veel sinu eest hoolitsen, kui 
ise astun selle viimase sammu. Aga sa peaksid meelde 
tuletama, mis ma sulle millalgi iseendast kui kõlblisest 
inimesest rääkisin, Ma rääkisin oma kõlblisest tund- 
musest kui oma peapahest. Nüüd sa tunned seda pahet 
oma nahal. Sul oleks praegu tingimata kergem, kui 
mina talitaksin nii-öelda sulina või kaabakana, nagu 
teeb seda iga teine mees, kes õiendab oma abieluarveid. 
Sinul oleks siis ilma pikemata selge, et sa oled selles 
inimeses eksinud, nii et peab temaga lõpetama, jääb 
ainult üldine seisukorra raskus ja piinlikkus. Aga 

kõlblise mehega, nagu olen seda mina, muutub kõik 
palju keerulisemaks. Mina ju olen ka, õieti öelda, ai- 
nult suli ja kaabakas, muud midagi, aga sina oma eksi- 
armastuses ja ka teisedki peavad mind peaaegu aume- 
heks, kui nad kuulevad, kuidas ma olen talitanud. Se- 
davõrd rikutud on maailm. Kui mina tõesti oleksin 
tahtnud aumehena talitada, siis oleksin pidanud ennem 
oma elu võtma, kui seda tegema, mis ma teen. See on 
minu arvamus. Ja mina oleksin pidanud oma elu võt- 
ma nõnda, et vähemalt sina oleksid uskunud, et kõik 
on ainult õnnetu juhus. Seda viimast oleks selleks 
tarvis olnud, et Sind päästa enesetappe-mõttest. Sest 
kui keegi on õnnetult otsa saanud, siis maetakse ta ar- 
mastaja naise poolt kõigepealt ilusasti maha. On aga 
inimene seda juba teinud, siis on ta oma meeli sel mää- 
ral kogunud, et enesetappe-mõtted võivad tekkida ai- 
nult imest. Kuid jumal ei raiska oma väheseid imesid 
enesetapjaile. Pealegi, kui see ime sünniks, siis ei 
näeks seda enam see, kes lamab juba mullas. Nüüd 
võib aga nõnda juhtuda, et sinul tulevad tõepoolest 
enesetapmis-mõtted ja mitte ainult sellepärast, et Sa 
ilma minuta kuidagi elada ei või, vaid et sa tahad kat- 
suda, kas ka see viimne ja lõplik tegu minusse enam ei 
mõju, ühe sõnaga — sa tahad katsuda, kas ma sind siis 
enam põrmugi ei armasta. Aga sel katsel on see halb 
omadus, et sina ise ei saaks tema tagajärgi kunagi tea- 
da. Sellepärast oleks temal ainult siis mingisugune 
eluline mõte ja otstarve, kui sinu enesetapp minusse 
nõnda mõjuks, et ka mina endale otsa peale teeksin. 
Aga seda on väga raske loota, niipalju kui mina ennast 
tunnen. Ma ju küll armastan sind ikka veel ja mul on 
ju teatud kõlbline tundmus, nagu ma olen sulle seda 
seletanud, aga ei ühest ega teisest jätku selleks, et teha 
oma eluga lõpparve. Sina arvasid tänini, niipalju kui 
mina sinust aru sain, et elu on ainult armastuses või et 
armastus on kogu elu...“ 

»Seda oled sa, mu kallis, üsna õieti mõistnud ja 
mitte mingisugused seletused ei muuda minu meelt,“ 
ütles Irma siinkohal päris kuuldavalt vahele ja luges 
siis vähese mõtlemise järele edasi: 

»..«aga mina selle vastu arvan, et elu võib olla ka 
ilma armastuseta. Õigem, mina arvan, et kuigi elu 
oleks ainult armastuses, siis ometi mitte ainult teatud 
armastuses, sest paljuke vääriks armastus siis. Minu 
meelest pole nii väga tähtis, keda armastatakse. See, 
et on armastus, on tähtsam, kui et see armastus on suu- 
natud kellelegi. Sinu suur, ilus, õilis, neitsilik armas- 
tus on palju rohkem väärt kui minu rikutud isik, ja 
sinu ilusat armastust on maailmas mõnele teisele palju 
rohkem tarvis kui minule, mis mõte oleks siis hävitada 
midagi suurt ja ilusat millegi tühise ja peaaegu näruse 
pärast? Sest oma elu võtmisega sa võtad maailmalt 
ka oma ilusa ja suure armastuse, mida oleks siin nii 
väga vaja. Säästa siis oma elu selle armastuse pärast, 
mis ei kustu ju sinu nime lahkumisega. Armasta oma 
ilusat armastust rohkem kui oma elu, ta on seda väärt, 
sest sinu elu suutsin ma rikkuda, sinu armastust mit- 
TT 

Siin kohal Irma langes nuuksudes asemele ja rää- 
kis: 

»Armas mees, sa oled hirmsam ja õelam, kui sa ise 
seda mõistad! Mul ei ole vaja ei elu ega armastust, kui 
ei ole sind, mõistad sa seda ükskord?!“ 

Võttis tükk aega, enne kui ta võis lugemist jät- 
kata: 

»Sina isegi ei suutnud oma armastust rikkuda, me 
ei suutnud seda kahekesigi, kuigi katsusime, sest me 
arvasime, et rikutud armastus teeb õnnelikumaks kui 
rikkumata. Hoia siis oma elu selle rikkumata armas- 
tuse pärast. Muidugi, kui sa siiski oma elu rikud, sest 
et sa ilma selleta ei saa oma armastusest võitu, siis teed 
sa mulle palju haiget ja mina ei pääseks kunagi tund- 
musest, et sina tahtsid pisutki sellest valust ja vaevast 
mulle tasuda, millega ma sind olen piinanud. Õieti 
öelda, see teadmine, et sina katsud minule midagi kätte 
maksta, on mulle kõige raskemaks löögiks, sest see üt- 
leks mulle, et sinu armastus oli juba enne pisut riku- 
tud, kui sa pistsid käe oma elu külge. Selle sammu as- 
tusidki sa ainult sellepärast, et su armastus oli juba ri- 
kutud, et ta polnud suutnud elule vastu pidada. Usu, 

armas, ma värisen sinu ilusa armastuse pärast peaaegu 
rohkem kui sinu elu pärast, mille ma olen rikkunud. 
Halasta oma armastusele, sest seda imestlen ma veel 
rohkem kui sind ennast...“ 

»Ei, mu kallis, kord olen ka mina halastamatu,“ 
lausus Irma siin, enne kui luges edasi: 

»Et sa oma pöörast mõtet, kui see ehk sind ometi 
peaks tabama, ei saaks silmapilkselt teostada — sest 
silmapilkne teostusevõimalus on ikka kõige hädaohtli- 
kum, — siis tegin mina kõik, mis oskasin, et seda või- 
malust sul käepärast ei oleks. Sellepärast ära imesta, 
et tubades pole ainult elektri laearmatuurid maha võe- 
tud, vaid et välja on kistud ka kõik konksud laest ja 
seintest. See on muidugi naeruväärt, aga tal on ometi 
oma mõte. Sest kui ma esiteks arvamist avaldasin, et 
sinu meelegatehtud surmale järgneb vaevalt minu mee- 
legatehtud surm, siis ei ole ma selles ometi kuigi kin- 
del, sest minu kõlbline südametunnistus on mulle tä- 
nini üllatusi valmistanud ja võib valmistada veelgi, nii 
et sinu surmale võiks järgneda ometi minu surm. See 
ongi, mida ma kuidagi ei tahaks, sest ma armastan ju 
elu ja tema lõbusid rohkem kui kõlblust või armastust, 
ja seda sellepärast, et minu kõlblus ja armastus on nagu 
peaaegu kõigil inimestel: nende pärast ei hakka keegi 
villast lõngagi katki kiskuma, kuna aga lõbude pärast 
ollakse valmis igasuguseiks jõledaiks kuritegudekski. 
Pealegi ei usuks keegi, et minu aastais ja minevikuga 
ning antud olukorras mees hakkaks oma naise surma 
pärast enesele otsa peale tegema, vaid kõik oleksid ar- 
vamusel, et ma pidin tingimata enne aru kaotama, nii- 
öelda lolliks või hulluks minema, kui astusin selle sam- 
mu, aga hulluna ei tahaks ma mingil tingimusel surra. 

Ma pean lõpetama, sest muidu võib nõnda juh- 
tuda, et mina alles kirjutan siin rüüstatud ruumis, kui 
sina astud juba uksest sisse. Ja ei minul ole endasse 
niipalju usku, et ma võiksin sulle kinnitada, ma suudan 
su üksinda siia jätta. Üheskoos aga siin ükski öö või 
mõned tunnidki veeta, see oleks kõige naeruväärsem, 
mida oskan kujutleda. Ometi on sama naeruväärne, 
tagantjärele lugedes näen, minu püüe sind enesetap- 

misest hoida, kui ma samal ajal sind ise enesetapmisele 
nii-öelda ahvatlen. Sest millekski muuks ei või ju seda 
nimetada, kui ma sulle lootust annan, et sinu surmale 
võib järgneda minu surm. Ei ole enesetapjal suuremat 
lohutust, kui et temale järgneb see, kelle pärast elu 
võetakse. Nii et õigupoolest peaksin ma selle osa oma 
kirjast ära kustutama. Aga ometi ei tee ma seda, ma 
jätan kõik, nagu ta on, nii et sa näeksid, kui hirmus ka- 
vatsemata ja uisapäisa ma talitan, võiks isegi öelda — 
kui ausalt ja puhta ning võltsimata südametunnistusega. 
Sellest talitusviisist leian lõpuks pisut lohutustki, sest 
ma ütlen endale nõnda: soo, nüüd olen ma talle sellest 
vastikust asjast nii palju edasi-tagasi rääkinud, et ta 
teda enam kuulda ega näha ei taha. Läilusest on saa- 
nud naeruväärsus ja naeruväärseks ei taha keegi saada. 
Nõnda mõtlen ma, kui jätan kustutamata ka need read, 
milles ma sind tahaksin nagu enesetapmisele hukutada. 
Aga sina tead ju sama hästi nagu mina isegi, et ega 
ma ju selleks neid ridu kirjutanud. Nende ainukeseks 
põhjuseks võiks ehk olla minu arutus, minu peatus, 
minu nii-öelda lollus, sest ma ei tea, mis sulle öelda, 
et sind lohutada. Ma nii tahaksin, et sa kordki võik- 
sid armastada kedagi, kes oleks sinu armastuse väärt 
ning oskaks seda õieti hinnata. Armasta lõpuks kas 
või seda noormeest, kes sind armastab ja on vagane kui 
lammas. See kõlab naljakalt, see ,,armastab ja on vaga- 
ne kui lammas,“ aga need on sinu omad sõnad, mäletad, 
kinos, kus oli see noormees seal all — kinos või pärast 
väljas, kui ma sind koju saatsin. 

Nii siis, ma lõpetan. Enne ainult paar asjalikku 
rida. Mind ära otsi, sest nõnda on kõige parem. La- 
hutuse asjas pöördu mõne advokaadi poole, mina teen 
sedasama, nii et las need lõpetavad selle, mille meie ise 
algatasime. Mul oleks hea meel, kui lõpp oleks sama 
ilus nagu alguski, sellepärast peaks sündima kõik va- 
bal kokkuleppel, nagu paragrahvis 30 ette nähtud. See 
oleks meile mõlemaile kõige parem. Mina oleksin val- 
mis Sooniku talu sinu nimele kirjutama, kui sa seda 
sooviksid armumuuseumi või mõnede muude asjaolude 
tõttu, sest nüüd ei usu ma enam, et ma kunagi hakkaksin 

seal seda eeskujulikku sealauta ehitama, mis pidi kõlb- 
liselt mõjutama lastekasvatust ja jumal teab mida kõi- 
ke, nagu ma seda omal ajal lähemalt seletasin. Kui sa 
ometi ei peaks tahtma lahutada vabal kokkuleppel, siis 
olen mina valmis süüdlaseks pooleks jääma, sest seda 
ma ju tõepoolest olen, aga ka siis oleksin ma nõus Soo- 
nikut sinu nimele kirjutama, kui sa seda põrmugi ta- 
had. Mina arvan, et sina võiksid ta esiotsa igal juhul 
võtta, pärast kingi ta või vallavaestele, kui ta sulle 
millegi pärast ei sobi. . Oma kirjad minule saada 
proua M. Polli kaudu Kaevu tn. 18—3. Sinule kirju- 
tan ma esiotsa siia, kui asukohta vahetad, siis teata, et 
me teineteist silmast ei kaotaks, kuni meie vahekord 
on lõplikult likvideeritud, s. t. väliselt, nii-öelda vormi- 
liselt, juriidiliselt, äriliselt. Peale selle jääb asju, 
mida likvideerib ainult aeg, kui temagi seda suudab. 
Aga ajal on hea abimees, sa tead tema nime samuti kui 
minagi, ja see likvideerib juba üsna lõplikult. 
R. 

P. S. Ah jaa! Väike palve: põleta see kiri, kui 
oled teda küllalt lugenud, ta on määratud ainult sinule 
ja ma ei taha, et kellegi teise silmad seda loeksid. Sa 
oled tänini kõik mu palved täitnud, loodan, et täidad 
ka selle. Sama R. 

»Aga seda viimast just ei täida,“ ütles Irma, kui 
oli lõpetanud kirja. Ometi ei pidanud ta oma sõna, 
sest juba järgmisel päeval talitas ta kirjaga palvekoha- 
selt, kui oli seda lugenud peaaegu kogu öö väikeste va- 
heaegadega. 

XXV. 


Hommikul peale päikesetõusu Irma langes paariks 
tunniks mingisugusesse uimlevasse kangestusse, mis 
pidi täitma une aset. Ta lamas kõveras sealsamas voo- 
dis oma rõivastel, kus ta oli istunudki, silmad kinni, 
suu pooleldi lahti, nagu ahmiks ta õhku, aga meeled 
otsekui mitmekordselt ärkvel. Ometi pidi ta olema 
sealpool teadvuseläve, sest lamatud tunnid kadusid sil- 
mapilguna. Kui ta tõusis, valutas tal kogu keha — ei 
tundunud ainustki ihuliiget, mis poleks teinud haiget. 
Irma kiskus endal rõivad seljast ja läks vannituppa 
külma vee alla, sest muidu polnud üldse võimalik ke- 
hasse ja hinge õiget elu tagasi tuua. Pärast seda ootas 
ta kannatamatusega silmapilku, kus avanevad asutiste 
uksed. 


Tema esimene käik oli aadressbüroosse, sest ta 
tahtis teada saada, kuhu mees enda sisse on kirjutanud 
või kas ta üldse seda on teinud. Seal märgiti Rudolf 
Ikka asukohana nende ühine korter, mille ta oli tüh- 
jendanud ja maha jätnud. Tähendab, härra Ikka oli 
oma naise eest nii-öelda põranda alla pugenud või lin- 
nast hoopis lahkunud. Nüüd Irma läks otsima proua 
Pollit, kelle kaudu pidi toimuma kirjavahetus. Selle 
korteri leidis ta kerge vaevaga ja ukselt luges ta: 
M-me Polli, kosmeetika-iluravi. Irma kõlistas. Ava- 
ma tuli valgete lokkidega, pikakasvuline, sale, kaunis 
tugevate õlgade ja pihaga ning kitsaste puusadega 
daam, kelles Irma tundis peagi selle ,,õe“, kes oli Ru- 
dolfil aidanud teda, Irmat, teenijaks kaubelda ning pä- 
rast seda jäljetult kadunud. 


»Me vist tunneme teineteist,“ ütles daam, kuna tal 

endal läksid millegi pärast silmad nagu niiskeks. 
»Proua Ikka, kui ma ei eksi?“ 

»Ma tulin oma mehe pärast,“ ütles Irma, tundes 
ise, kuis kõigest pingutusest hoolimata huuled kippu- 
sid tal värisema. 

»Ma tean, kallis proua, ma tean kõik,“ vastas 
daam, ,»aga teie mees ei ela siin.“ 

»Kas te ehk võite öelda, kus ta praegu on?“ küsis 
Irma. ,,Kas ta on üldse linnas või on ta ehk kuhugi 
ära sõitnud?“ 

»Minu teada on ta esiotsa linnas,“ ütles daam. 

»Kuidas saaksin ma küll temaga kokku?“ küsis 
Irma nõutult pooleldi nagu iseendalt, pooleldi daamilt. 

»Seda ei tea ma tõesti mitte öelda,“ vastas daam. 
»Aga kui ma teilt, kallis proua, küsida tohin, milleks 
tahate temaga veel kokku saada?“ 

»Kui ma isegi teaksin,“ vastas Irma ja tema huul- 
tes tõmbles, kuna silmad häbelikult või pelglikult kõr- 
vale pöördusid. 

»Kallis proua, kas te ei tahaks natukeseks istet 
võtta?“ ütles daam, puutudes Irma kätt. ,,Tulge, rää- 
gime pisut, see kergendab südant. Ma mõistan teid 
väga hästi, olen ise midagi selletaolist läbi elanud. See 
on nii hirmus!“ 

Nad läksid teise ruumi, aga seal Irma jäi pärani 
silmil enda ümber vahtima, sest teda piirasid siin tut- 
tavad asjad — asjad, mille keskel tema üle poole aasta 
oli elanud ja õnnelik olnud. Ta pilk eksis arusaama- 
tuses kord asjul, kord daamil, kes seisis nagu pisut 
piinliku naeratusega tema ees, öeldes: 

»Teie imestate, eks?“ 

»Ma ei suuda enam millegi üle imestada, vist kõige 
õigem oleks et ma lähen,“ vastas Irma, aga istus mine- 
mise asemel jõuetult lähemale toolile. 

»Kallis proua,“ ütles daam nüüd südamlikult, Ir- 
ma tundis, et südamlikult, ,,mina paluksin teid silma- 
pilguks jääda, sest ma tahaksin nii väga teiega kõnel- 
da. Osalt olen ju mina teie praeguses seisukorras 
süüdi. Mina olin ju see, kes teid tol korral aitas kau- 
belda, nii-öelda petta, ja minuga rääkis teie mees oma 

abiellumiskavatsusest kõige enne. Just nii, kallis 
proua, imestage nii palju kui tahate. Aga muidugi, 
seda ei teadnud ei mina ega tema, et kõik nõnda pidi 
lõppema. Siiski, teie mehes ma ei eksinud, ainult teis, 
sest mina arvasin, et teie olete elurõõmus...“ 

»Ma ju olen elurõõmus,“ ütles Irma daami sõnade 
vahele. 

»Ükski elurõõmus daam pole tänapäev pooleaasta- 
se abielu järele enam ainult oma mehesse armunud, 
nagu olete teie, kui uskuda teie meest,“ rääkis madam 
Polli. 

»See on ehk ainuke asi, milles teda võib uskuda,“ 
ütles Irma. 

»Oo, teda võib nii paljus muuski uskuda,“ seletas 
madam Polli. ,,Teiegi võiksite uskuda, siis oleks teil 
ehk hulga kergem. Aga teie ei usu, kuigi olete armu- 
nud, selles ongi teie ja teie mehe häda.“ 

»Ma ei saa millestki aru,“ lausus Irma nõutult. 

»Kas te siis tõesti pole veel tähele pannud, et teie 
mees ei suuda üle paari nädala ühessegi naisesse ar- 
munud olla, ja kas te tõesti ei suuda teda uskuda, kui 
ta ise seda teile kinnitab?“ küsis daam lausa imestu- 
sega. ,Ainult teisse oli ta tervelt paar kuud armunud, 
pealegi veel nii hullusti, et muutus teiste naiste suhtes 
pimedaks ja kurdiks. See oli otse ime, et temaga võis 
midagi niisugust sündida. Aga teie loodate veel kuue 
kuu pärastki, nagu peaks teie mees ületama ime.“ 

»Mina arvan, et see võiks veel kuue aasta pärastki 
nõnda olla,“ ütles Irma. 

»Kuidas te siis oma mehega tahate elada, kui te 
nõnda arvate?“ küsis madam Polli. ,,Siis on ju päris 
loomulik, et te peate temaga lahku minema. Mis elu 
see on, kui üks on armunud kaks kuud, teine kas või 
kuus aastat. Peale selle tegite teise suure eksisam- 
11282 VA 
»Läksin temaga kaasa, nii et otse minu oma silma 
1230 KS 

»Kallis proua, sel pole mingit tähendust,“ ütles 
daam. ,Aga teie tahtsite temalt last, tahtsite kordu- 
valt.“ 

ye. »Kas siis mu mees lapsi ei armasta?“ küsis Irma 
peaaegu hirmunult. 

»See oleks väike häda, kui ta ei armastaks,“ seletas 
daam, ,»aga ta ei saa ju last. Mõistate, proua, temal 
pole see üldse võimalik, nii et laste suhtes te nagu pol- 
nudki mehel.“ 

»Issand jumal!“ hüüdis Irma. ,,Miks ta siis seda 
mulle ei öelnud, ma poleks talle enam kunagi last meel- 
de tuletanud.“ 

»Aga kas te talle teisi naisi ka poleks enam meelde 
tuletanud?“ küsis madam Polli, ja kuna Irma kohe vas- 
tust ei leidnud, jätkas ta: , Saage ometi oma mehe sei- 
sukorrast aru: last ei või ta teile anda ja teiste nais- 
teta ta ka läbi ei saa. Teie aga tahate loomulikult last 
ja ei saa üldse aru, kuidas võivad tal teie kõrval olla 
teised naised. Oleks ta läbi ja läbi rikutud mees...“ 

»Seda ta ju on, nagu ta ise kinnitab,“ ütles Irma. 

»Kallis proua, te olete juba üle poole aasta abielus 
ja ikka veel usute, mis mehed räägivad. Mehed räägi- 
vad ju ainult selleks, et end huvitavaks teha või et 
meid, naisi, ninapidi vedada. Ja mis peaasi, mehest 
teame ainult meie midagi, mitte mees ise. Teie mees 
on vaga ja jumalakartlik inimene, ainult nõrga iseloo- 
muga, nii et ta eksib. Tema meelest pole tal raskemat 
pattu, kui et ta teiega abiellus, ja minule pole tal ras- 
kemat etteheidet, kui et mina seda abielu nii-öelda al- 
gatasin ja sobitasin. Tema ei andesta endale kunagi, 
et ta teid oma naisena nõnda on petnud, ja kuna ta sa- 
mal ajal teab, et ta teid ka tulevikus petab, siis on tal 
sellest ainult üks pääsetee — teiega lahku minna, sest 
ta kardab teid rikkuda.“ 

»Seda ta küll ei karda, selles te eksite,“ ütles Ir- 
ma vahele. ,,Ennem aitaks ta mind rikkuda, et me pare- 
mini sobiksime.“ 

Madam Polli hakkas südamest naerma ja ütles: 

»Te tähendate vist sellele noormehele, kellega te 
kinos käisite inglise keelt harjutamas?“ 

»Kust teie seda teate,“ küsis Irma üllatunult, tun- 
des, kuidas veri tal näkku tõuseb. 

»Teie mehelt, kust mujalt,“ vastas madam Polli. 

»Aga kas te ka teate, kuidas ta siis teie hinge eest vä- 
rises? kuidas ta teil sabas oli? Ja kuidas lõppes siis 
selle noormehega? Olete teie päris kindel, et teie mehe 
käsi seda asja ei korraldanud? Ah, kallis, kui te teak- 
site, kuidas ta siis teie pärast kannatas! Tema ise se- 
letab seda armastusega, mina jumalakartusega. Tänini 
oli ta teissuguste naistega kokku puutunud, sellepärast 
tundusite teie talle nagu mingi kalliskivina või õrna 
vaasina, mis võib kergesti puruneda, muidugi tema süü 
läbi, ja nõnda ei leia tema hing enne rahu, kui ta teid 
oma käest ära on saanud.“ 


»Sellest ei saa ma midagi aru,“ ütles Irma. 


»Mis seal siis aru saada,“ rääkis madam Polli. 
»Teie armastate ja miski ei tee meid nii õrnaks kui ar- 
mastus. Peale selle on teie mehel suur pettumus.“ 

»Minust?“ küsis Irma. 


»Teist või iseendast, nagu keegi seda mõistab. Te- 
ma lootis, nagu paljud mehed loodavad — sest nemad 
on ju puht lapsed — lootis, et süütu ja rikkumata tü- 
tarlapse armastus või õigem — armumine niisugusesse 
tütarlapsesse võiks teda muuta, nii et ta jätaks oma se- 
nise eluviisi, mida ei teised ega tema isegi pea korra- 
likuks. See oli tal viimasel ajal alaliseks unistuseks, 
eriti kui ta oli pisut joonud. Minule kordas ta sage- 
dasti, et — kallis Madleen, kui sa mind tõesti armastad, 
siis tee mind heaks ja vagaks. Mõistate? Mina pidin 
ta mõne teise naise läbi heaks ja vagaks tegema, sest 
mina ise selleks ei kõlvanud. Nõnda siis valisingi 15- 
puks teid. Aga nagu te olete näinud, teie mees on küll 
hea ja vaga, eluviisid on tal ometi endised, kas sellepä- 
rast, et teie pole suutnud teda muuta või pole teda 
üldse võimalik muuta, kes ütleb? Mina hoiatasin teda 
küll, öeldes, et ta kogub endale tuliseid süsi pea peale, 
aga ta ei kuulanud. Keegi sõber ütles talle: armas 
Ruudi, jumal ei ole nii ilusat tütarlast veel maailma 
loonudki, et sinusugune jumalakartlik ja patune mees 
ei hakkaks tema kõrval lõbusaid naisi himustama, sest 
jumalakartlik inimene armastab pattu rohkem kui ka 
kõige kenama tütarlapse õilsat armastust. Aga miski 

ei aidanud. Kõik muu te teate oma käest. Ja nüüd 
katsub ta lõppu teha, ning nagu näete, jällegi minu 
abiga.“ 

»Ah siis selleks ta andiski mulle teie aadressi?“ 

»Aga milleks muuks siis? Sest ta ütleb mulle: 
sina ise oled selle supi keetnud, ise ka söö! Tule ju- 
mal appi! vastan mina, kuis siis mina olen keetnud? 
Ma aitan sulle teenijat otsida, aga sina võtad kätte ja 
abiellud temaga. Aga tema ütleb üsna lihtsalt: miks 
sa valisid mulle niisuguse teenija, et ma pidin temaga 
abielluma. Nõnda me vaidleme. Aga teile, kallis 
proua, ütlen ma: laske ta minna, kui ta nii väga minna 
tahab. Tema ei kõlba teile ja teie ei kõlba temale, olete 
teineteisele ainult ristiks kaelas. Temast ei saa teile 
laste isa ja varem või hiljem tahate ometi emaks saada, 
sest te olete nii kaua selle mõttega harjunud. Temast 
ei saa teile ka õiget meest, sest mis mees see teile on, 
kes raiskab end teistele naistele.“ 

»Aga teile ta kõlbab?“ küsis Irma, et mitte rohkem 
öelda, sest ta kippus kõiges kahtlema. 

»Minuga on hoopis teine asi,“ vastas madam Polli. 
»Mina pole temalt kunagi last tahtnud ja isegi armastu- 
sest pole meie vahel juttu olnud. Tüdineb ta minust, 
siis pole ma tal risuks teel, pöördub ta minu juurde ta- 
gasi, siis võtan ta lahkesti vastu. Niisugune on minu 
armastus ja ainult sellist suudab ta taluda. Teiega on 
sootuks teine lugu ja sellepärast oleks minu arvates 
ainuke õige tegu — lahku minna, ilusasti lahku minna, 
sest muidu lahkute inetult.“ 

»Ma tahaksin teda veel kordki enne näha,“ ütles 
Irma, nagu oleks ta madam Polli arvamustega päri. 

»Kallis proua, milleks seda?“ ütles madam Polli, 
»see ainult raskendab.“ 

»Mis tähendus on siin raskusel,“ ütles Irma kõver- 
dunud huulil, kuna ta ise kõigest väest võitles pisara- 
tega, mis valutasid nagu mitte ainult kurgus, vaid kogu 
kehas. 

Madam Polli vaatles teda natukene aega aru pida- 
des ja ütles siis: 

»Tulge homme samal ajal kui täna, ma katsun, ehk 

ma saan teie mehe seks ajaks siia. Ja pidage meeles: 
kui tema teile avab, siis olete ainult kahekesi siin kor- 
teris, nii et täiesti oma päralt. On nõnda hea?“ 

»Tänan teid kõigest südamest!“ vastas Irma ja kat- 
sus naeratada. 

»No näete, kallis proua, te saate pisut naeratada- 
gi,“ ütles madam Polli nagu kergendatud südamega. 
»Pole viga, küll läheb kõik üle, ainult algus on raske. 
Pärast tänate jumalat, et vabanesite sellest jandist.“ 

Irma lahkus madam Polli juurest peaaegu rõõmsa- 
na ja õnnelikuna: ta saab homme Rudolfiga kokku. 
Talle näis, nagu oleks juba kõik päästetud, kõik heaks 
pöördunud. Peas välgatas tal korraks mõte, et võib- 
olla sõidavad nad korraks maalegi tagasi, nagu ta va- 
nale perenaisele oli lubanud. Milliste silmadega vaat- 
leks ta küll nüüd seda teeotsa, kus ta tol korral seisis, 
kuni autotolm kaugusse kadus; milliste silmadega seda 
sarapuupõõsast, mille taga ta istus keset rohelist niitu? 
Ah, kui ometi veel kord sünniks tema elus ime! 

Aga esiotsa polnud mingit imet. Ta pidi jällegi 
oma tühjendatud korterisse minema, sest tädile ei taht- 
nud ta enne oma nägu näidata, kui asjad ühel pool. Sa- 
muti ei tahtnud ta tänaval liikuda tuttavate pärast, et 
neid mitte kohata. Nõnda ta siis tõttaski koju tagasi 
ja vaevles seal õhtu kella viie-kuueni, siis läks ta kin- 
no, et piinavat aega kergemini surnuks lüüa. Ja kui 
oli ühes kohas eeskava läbi vaadanud, läks ta nagu 
sootuks mõtlemata teisest kinouksest sisse. Koju tuli 
alles keskööks. 

Täna öösel tahtis ta maksku mis maksab magada, 
et homseks pisutki värskemat ja ergemat näojume 
omandada. Enne voodisse minekut vahtis ta end tükk 
aega peeglis ja kordas endale hoiatavalt: 

»See on hirmus, mihuke ma välja näen! Ma ei või 
ennast nõnda mehele näidata. See on lihtsalt kole!“ 

Aga ei aidanud ei voodisse-heitmine ega enesele kin- 
nitamine, et peab kosumiseks tingimata magama, sest 
sellest, milline välimus tal homme on, võib oleneda 
kogu tema saatus, uni ei tulnud ega tulnud. Ta tõusis 
uuesti voodist ja hakkas pimedikus mööda tube edasi- 

tagasi käima, ikka ühest nurgast teise, ühest toast teise. 
Nõnda saabus lõpuks valgehakk uduse hommikuga. 
Irma avas aknad ja laskis ruumi külma, niisket õhku, 
mis ronis pikkamisi mööda jalgu ülespoole. Lõpuks 
hakkas kogu kehal vilu. Siis sulges ta aknad ja puges 
voodisse vaiba alla sooja. Nüüd uinus ta peaaegu silma- 
pilkselt ja ei ärganud enne, kui just sel hetkel, kus ta 
oleks pidanud juba madam Polli korteris olema. See 
tahtis tal aru röövida: nõnda oodata seda silmapilku ja 
ometi jääda hiljaks! Pealegi, ta oli kavatsenud endale 
hommikul põhjaliku tualeti teha ja värske pesu panna, 
nüüd polnud enam õieti millekski aega. Ülepeakaela 
ajas ta rõivad selga, istus esimesse vastujuhtuvasse 
autosse ja sõitis, endal valus eelaimus rinnas, et kõik 
läheb lörri. Saabus pooletunnilise hilinemisega. Mees 
avas ukse. 

»Ma mõtlesin, et sa ei tulegi,“ ütles Rudolf. 

»Ah Issand!“ hüüdis Irma, endal pisarad silmas. 
»Võid sa kujutleda, mis sündis? Valvan eilse ja tänase 
öö, ei saa silmagi kinni ja lõpuks uinun hommikul enne 
tulekut nii metsikult, et jään hiljaks! Mõistad sa seda 
idiootsust: tulen sinuga kohtamisele ja jään hiljaks!“ 

Aga Rudolfisse ei mõjunud see , idiootsus“ sugugi 
idiootiliselt, vaid otse vastupidiselt: tema tegi sellest 
omad järeldused ja küsis üsna lihtsalt ja isegi lõbusalt: 

»Noh, mu ritsikas, milleks sa siis veel minuga nii 
väga tahtsid kokku saada?“ 

»Ma tahtsin sulle öelda, et sa oled ogaraks läinud, 
armas mees,“ vastas Irma. 

»Mitte, armas naine,“ ütles Rudolf. ,,Oli see kõik, 
mis sul mulle öelda?“ 

»Ei, vaid ma tahaksin tõepoolest teada, mis see kõik 
tähendab? Milleks see jant?“ 

»Armas naine, see pole jant,“ ütles mees. 

»Nii et sina tahad minust tõepoolest maksku mis 
maksab lahti saada?“ Irma tundis, kuis tal huuled vä- 
risema kippusid, kuigi ta oli kavatsenud üsna rahuli- 
kult ja asjalikult mehega kõnelda. 

»Ei, mu armas, vaid sina pead minust maksku mis 
maksab lahti saama,“ ütles mees. 


348 


(4 


»Sellepärast, et ma ei saa sinult last?“ küsis Irma. 

»Ka sellepärast.“ 

»Mis siis veel? Et sa petad mind, et sa ei saa mui- 
du, kui pead mind petma?“ 

»Ka sellepärast.“ 

»Ja veel? Mis veel? Et mina armastan sind roh- 
kem kui sina mind? Või oli see midagi muud, ma ei 
mäleta enam.“ 

»Ka see,“ kinnitas mees. 

»Ja mis veel?“ küsis Irma. 

»Kas siis sellest ei aita?“ küsis mees vastu. ,,Ei 
ole ju enam abielu, kui pole last, truudust ega armas- 
tust,“ 

»Kallis mees, mina ju armastan alles ja olen ka 
truu. Ning lapsest loobun ma. Just seda ma tahtsingi 
sulle öelda, et ma loobun lapsest, kui sina mulle jääd. 
Ja tead, mees, sinu truudusest loobun ma ka, sest sinu 
truudusest on mul kergem loobuda kui sinust endast. 
Ka seda tahtsin sulle öelda. Ja kui mu armastus on 
sulle koormaks, siis ka sellest loobun ma. Kui sa ta- 
had, siis ma ei ütle sulle enam kunagi, et ma sind ar- 
mastan, ja ma ei tee enam midagi sellist, mis ma tegin 
siis, kui ma sind armastasin, nii et sa tõesti näed, et 
ma sind enam ei armasta.“ 

Mees oli naise sõnu kuuldes üsna kössi vajunud, 
nagu laotaks talle kord-korralt ikka raskem koorem 
turjale. Viimaks ütles ta peaaegu nagu endamisi: 

»Naine, sinuga on asjad hoopis hullud.“ 

»Kas siis sellest veel ei aita?“ küsis Irma omakor- 
da. ,,Mis sa mult siis veel nõuad? Nõua, mis iganes 
tahad, ainult mitte seda, et ma sinust loobuksin.“ 

»See on esimene ja ainukene, mis sa pead tegema, 
kui sa ei taha hukka minna,“ ütles mees. 

»Ma tahan ennem hukka minna kui sinust loobu- 
da,“ ütles Irma. 

»Mina ei või seda enda peale võtta.“ 

»Seda ei ole tarviski, mina vastutan enda eest ise,“ 
rääkis Irma. 

»Sina oled praegu nähtavasti täiesti otsustus- ja 
vastutusvõimetu,“ seletas Rudolf. 

»Ja sina oled vaga ning kardad jumalat, mis?“ 
küsis Irma. ,Aga mina ütlen sulle, keda sa kardad: 
sa kardad ainult seda naist, mitte jumalat. See on sulle 
need lahutamise mõtted pähe pannud. Tema võtab su 
minult ja jumalalt üle — ühes mööbliga muidugi, mis 
on juba siia veetud. Ja teie valetate mõlemad mulle 
suud-silmad täis, sest te peate mind rumalaks lapseks. 
Te katsute minust teha mingisuguse imelooma, mingi- 
suguse õrnakese, keda peab hoidma, aga mina ei taha 
niisugust hellitamist. Mina olen lihtsalt naine, kes ar- 
mastab ja tahab armastada, nagu iga teinegi. Ka seda 
tahtsin ma sulle öelda, enne kui sa lõplikult otsustad, 
nii et sa teaksid. Mina olen valmis kõigeks, milleks 
on valmis mõni teine naine, mina ei karda võistlust, 
sest mina lähen oma armastusega elu ja surma peale 
välja. Kui sul on ehk veel mõni asi, millest ma sinu 
naisena peaksin loobuma, siis nimeta see, nii et ma 
näeksin, kas ma seda suudan või käib see mul üle jõu. 
Ja kui sul enam midagi ei ole, mina kõigest muust loo- 
bun ja sina siiski tahad minust lahti saada, siis on mul 
selge: sina oled lihtsalt minust tüdinud, muud midagi 
ja sel juhul ei aita kõik minu loobumised midagi. Aga 
siis sa võiksid mulle seda otseteed öelda, nii et ma 
teaksin, ja mina ei oleks sulle enam koormaks. Ma 
olen kõik need päevad ja ööd maal ja linnas nii palju 
vaevelnud ja mõelnud, et ma oleksin nagu kümnel kor- 
ral läbi küpsetatud. Lõpuks ometi läheb aru selge- 
maks ja süda kõvaks. Algusest saadik pole sa üldse 
midagi muud teinud kui valetanud ja petnud. Ja kuna 
mina nüüd kõigest loobun, nii et ma sulle nagu iga tei- 
negi naiseks kõlbaksin, ja sina vaikid, siis on selge, et 
sa mind ikkagi ei taha. Aga siis on ka sinu lapseasi 
ja truudusemurdmine ainult pettus, viimane selles 
mõttes, et sina nagu ei saaks truu olla, kui sa mind ar- 
mastaksid. On ainult üks tõde sinu pikkades seletus- 
tes — sina ei armasta mind, sina pole mind vist kuna- 
gi armastanud. Sinul oli alguses ainult pisut huvi 
minu vastu, sest mul oli, nagu ütles täditütar Lonni, 
maatüdruku värske lõhn küljes, või nagu ütlesid sina 
ise ja ütled veel praegu muidugi — ma lõhnan neitsi- 

likult, mis on ka üks sinu valedest, millega sa mind 
seod ja mässid...“ 

Irma rääkis ja Rudolf kuulas, ta kuulas üsna ra- 
hulikult, kuni naine jõudis suure nutuni. Ka siis jäi 
ta üsna rahulikuks ja vaikseks, nagu tahaks ta nutu- 
lõppu ära oodata, aga ei, seda ta ei jõudnud, vaid ütles 
enne: 

»Kas sa ei tahaks mulle üht küsimust vastata?“ 

»Ma ei taha enam midagi vastata, kõik on mõttetu 
ja rumal,“ ütles Irma. 

»Aga ma nii paluksin sind, et sa vastaksid ja et sa 
vastaksid lausa ning otsekoheselt.“ 

»Muidugi, mina vastan lausa ja otsekoheselt, aga 
sina? Sina ainult keerutad.“ 

»Ei, mina katsun siis ka lausa ja otsekoheselt vas- 
tata, nagu ma vähegi mõistan.“ 

»Mis sa siis mult veel teada tahad? Ma olen sulle 
ju kõik öelnud, nii et sina tead minust kõik, mina si- 
nust mitte midagi.“ 

»Siin sa eksid,“ ütles Rudolf, ,ka sina tead minust 
kõik, ainult sina mind ei usu ja mina sind usun, see on 
vahe. Ja nüüd tahaksin ma veel teada, kas sinu täna- 
sed loobumised, s. t. loobumine lapsest, minu truudu- 
sest ja oma armastusest, kas see on ainult katseks mi- 
nule, et näha, mis mina teen, või mõtled sa tõepoolest 
kõigest sellest loobuda, et aga meie võiksime kokku 
jääda?“ 

»Ma lihtsalt ei mõista, kuidas sa võid nõnda kü- 
sida,“ ütles Irma haavunult. ,,Muidugi mõtlen ma seda 
tõepoolest, sest mina olen valmis kõigeks, et aga sind 
mitte kaotada.“ 

»Nii,“ lausus Rudolf, ,,mina sain sellest ka nõnda 
aru, et tõsiselt, ainult sinu pärastised sõnad ajasid mu 
kahtlema. On see aga nõnda, siis just niisugust ar- 
mastust, mis valmis on lõpuks iseendastki loobuma, ni- 
metangi mina ülimal määral süütuks ja neitsilikuks. 
Saad sa sellest nüüd aru?“ 

»Saan aru,“ vastas Irma üllatatult. 

»Ja usud, et kui mina räägin sinu neitsilikust ar- 
mastusest, siis ma ei tee ainult ilusaid sõnu, vaid ma 

mõtlen oma sõnadega tõepoolest midagi reaalset? Usud 
sa seda nüüd?“ 1 

Aga Irma ei vastanud kohe, sest tal tuli uus nutu- 
hoog peale. Alles natukese aja pärast ütles ta pead no- 
kutades: 

»Nüüd ma usun, See on nii hirmus, et sul peab 
õigus olema.“ ' 

»S00, see oleks siis korras,“ ütles Rudolf nagu 
kergendatud südamega. ,,Vähemalt ühest arvatavast 
valest või pettusest olen ma sinu ees lahti. Siis: kas 
sa annad endale põrmugi aru, mis sa teed, kui sa loo- 
bud lapsest, minu truudusest ja lõpuks oma armastu- 
sestki? Hea küll, sa loobud lapsest ja minu truudu- 
sest, aga kuis sa loobud oma armastusest? Või mil- 
leks sa minust siis veel nii kramplikult kinni hoiad, 
kui sul pole enam armastust?“ 

»Milleks teised sinust kinni hoiavad, kui nad sind 
ei armasta?“ küsis Irma. 

»Teised,“ kordas Rudolf nagu järele mõeldes, 
»teised teevad seda sellepärast, et mul on pisut raha, 
sel päeval, kus lõpeks minul raha, lõpeks ka nende 
kinnihoid. Ja pea ikka ühte meeles: neil pole vaja en- 
ne oma kõige kallimast, oma armastusest loobuda, kui 
nad haaravad minust kinni. Neil ei ole nii-öelda mi- 
dagi, kui nad tulevad, nemad loodavad minult ainult 
saada. Need, kes alles armastavad, ei ole niinimetatud 
teiste hulgas ja sellepärast pole võimalik, et ka sina 
võiksid sinna kuuluda. Minu meelest on see nii selge, 
et mõttetu on sellest ainustki sõna rääkida. Mis puu- 
tub minu truudusse, või ebatruudusse, siis ei peaks ka 
selle seletuseks õieti ainustki sõna kulutama, sest sul 
endal on tõsiasju küllalt käes. Õnnetuseks ei usu sina 
aga tõsiasju, vaid iseoma seletusi ja sinu seletused käi- 
vad nõnda: mitte et mina oleksin truudusetu, vaid 
mina meelega, täie teadmisega teen enda truudusetuks, 
et nõnda katsuda sinust lahti saada ja sinule mõista 
anda, et ma sind enam ei armasta. Tõelikult on häda 
selles, et minul pole üldse seda armastust olemas, mis 
teeks inimese truuks, aga sinule on see uskumatu ja 
arusaamatu, sest et sinu armastus on truu. Sinu armas- 

tuse seisukohalt vaadates mina üldse ei armasta. Kah- 
juks olen sellest õieti aru saanud alles sinuga koos ela- 
des ja olen otsusele jõudnud, et kaks inimest, kel nii 
lahkuminevad armastused, ei või kunagi kauemaks 
kokku jääda, kui nad ei taha oma elu mõlemale poolele 
põrguks muuta. Saad sa ka sellest aru?“ 

»Aga kui ma tahan seda põrgut?“ vastas Irma kü- 
simusega. 

»Seda ei taha ükski inimene, kui tal on täis aru 
peas,“ ütles Rudolf. 

»Ega mul vist olegi enam täit aru,“ lausus Irma. 

»Aga minul on,“ kinnitas Rudolf, ,,sest just üksi 
olles või ükskõiksete inimeste seltsis viibides on mul 
täis aru pähe tulnud ja minu kohuseks on selle järele 
talitada.“ 

»Kas sa mäletad, mis sa mulle ükskord seletasid, 
kui mina tahtsin selle järele elada, mis targem?“ küsis 
Irma. 

»Siis polnud ka minul täit aru peas,“ ütles Rudolf 
ja lisas: ,,Pealegi, praegu pole küsimuses, mis targem, 
vaid mis üldse võimalik teha. Ja nüüd tuleb see kol- 
mas asi.“ Rudolf võttis taskuraamatu ja otsis sealt 
vahelt midagi, ja kui ta otsitava oli leidnud, ulatas selle 
Irmale, öeldes: ,,Palun, loe seda ning pane tähele, mil- 
lal see paber on kirjutatud.“ Natukese aja pärast, kui 
Irma tõstis silmad paberilt, et mehele küsivalt otsa 
vaadata, ütles see: ,,Oled sa nüüd rahul? Või arvad 
ehk, et ma olen sellelt vanalt professorilt sinu tüssami- 
seks valedokumendi ostnud? Sa võiksid temaga ka 
suusõnal rääkida, kui soovid.“ 

»Ma ei soovi midagi,“ ütles Irma. ,,Kõige hirmsam 
on see, et lõpuks oled sa minu vastu ometi aus ja hea.“ 

»Jah, see on tõesti see kõige hirmsam, et oleme 
teineteisele ausad ja head,“ kinnitas Rudolf. ,,Meil 
mõlemail oleks palju kergem, kui see oleks teisiti. Seda 
ma ütlesin sulle oma kirjaski. Üldse on kõik juba va- 
remalt öeldud ja mõeldud, sest see on ju nii kaua kest- 
nud. Õieti algas kõik jõuluõhtust, mäletad, kui sina 
tahtsid jõululapse emaks saada. Tuba oli soe ja valge, 
valge. * Sa lamasid, nagu ootaksid sa ingli kuulutust, 

ja mina põlvitasin imestledes sinu ees. Siis viirastus 
mul äkki, nagu oleksin midagi suurt, hiigelsuurt, nagu 
mõni vägev vaim või midagi selletaolist, kes langeb 
sinu üle, nii-öelda varjab sinu, ja kui sa sellest pääsed, 
siis oledki ema, jõululapse ema. Mulle viirastus selle- 
pärast midagi niisugust, et ma siis nii meeletult tund- 
sin sinu neitsilikku ilu, tundsin ja mõtlesin, et ka mi- 
nus peab midagi erilist olema, kui ma nõnda sinu ilu 
tunnen. Aga nagu sa tead, minus polnud ei midagi 
erilist ega üsna harilikkugi: sa ei saanud emaks, am- 
mugi mitte jõululapse emaks. Ja kui sa seda oma soo- 
vi mulle ka pärast veel kordasid, siis hakkasingi endas 
kahtlema ja läksin arsti juurde, kes kirjutas mulle selle 
paberi. Mõistad, ma võtsin kirjalikult, sest ma kartsin 
kohe, et sul on raske seda uskuda. Ja on sul ka see 
meeles, et sa hiljem soovisid last selleks, et ta oleks 
minule mu eksitusis takistuseks, nii-öelda pakuks ja- 
lus? Mina ütlesin siis, et lapsel pole tähendust. Aga 
ma valetasin tol korral täie teadmisega, sest see paber 
oli mul juba siis taskus. Mina ise olin tõepoolest si- 
nuga ühel arvamusel, nimelt, et lapsel oleks olnud meie 
elus väga suur tähendus, võib-olla otsustav tähendus. 
Sest ajast saadik aga, kus ma teadsin, et meil ei saa 
lapsi olla, oli minu ainukeseks mureks: kuidas leida 
sinule kohane mees. Mõistad, mina tahtsin sind maks- 
ku mis maksab mehele panna, nagu oleksin ma sinu isa 
või ema. Õigust öelda, ükski isa ei muretse oma tütre 
tulevase eluseltsilise eest sel määral, nagu tegin seda 
mina, nii et mina olin selles mõttes sul rohkem ema 
kui isa asemel. Ja ükski mees, kes oleks võinud sulle 
läheneda, polnud minu meelest küllalt hea. Nii hul- 
lusti pidin ma ise sind samal ajal armastama, kui ma 
otsisin sulle teist meest. Minus pidi tol korral võitle- 
ma kaks tundmust, ühelt poolt minu mehelik armastus, 
teiselt poolt kõlbline kohusetundmus. Ja praegu arvan 
ma, minu armastus oskas asja ikka nõnda seada, et ko- 
husetundmus pidi tühjade kätega jääma. Seda tegin 
ma muidugi selleks, et väliselt või vormilikult oma ko- 
hust täita, kuna tegelikult asi jääks endiseks: sina 
oleksid edasi minu naine, See minu kahe otsaga mäng 

ilmnes eriti sinu tutvuse ajal selle Schmiedebohniga 
või kuis ta nimi seal oli...“ 

»Liegenheim oli ju selle noormehe nimi,“ parandas 
Irma. 

»Õige, Liegenheim, aga minul oli pähe või keelele 
jäänud millegi pärast Schmiedebohn, nii et las ma siis 
nimetangi teda nõnda. Sina mõtled selle valenime ase- 
mel õiget, s. t. Liegenheimi. Nii siis, kui sina tutvu- 
sid selle Schmiedeheimiga, siis oli minul äkki tund- 
mus, et see ongi see õige mees sinule, see õige jõulu- 
lapse isa. See on see mees, kes ei mõtle ega räägi ar- 
mastusest, nagu teen seda mina, vaid kes lihtsalt armas- 
tab. Aga igavik ilusaid mõtteid ja sõnu armastusest ei 
vääri silmapilku tumma armastust, kui ta on see õige. 
Sest mis on meie armastusest saanud? Mina olen ta 
uputanud tühjade sõnadega. Sõnad on kui veskikivid 
armastuse kaelas mõttemerel. See juba ainuüksi peaks 
sulle tõendama, kui vähe olen ma võimeline tõsiselt ja 
õieti armastama. Aga see Schmiedeheim oli hoopis 
teine. Sina ehk ei pannud seda tähele, et...“ 

»Panin küll,“ ütles Irma. 

»Mis sa panid tähele?“ küsis Rudolf. 

»Kui me istusime kord pimedas kinos ja mina tõm- 
basin endal kindad käest, hoides neid peos, siis tema 
võttis minu kinnastel teisest otsast kinni ja nõnda istu- 
sime ma ei tea kui kaua, ilma et oleksime lausunud sõ- 
nagi. Isegi siis, kui kino tehti valgeks, ei lasknud ta 
minu kinnastest lahti, ja et tal ei oleks piinlik, libista- 
sin mina oma käe kinnastega üle toolitoe talle lähema- 
le. Nõnda oli kord.“ 

»See on just see, mis ma ütelda tahtsin,“ kinnitas 
Rudolf. ,,See oli see õige. Ja kui mina oleksin tõesti 
tahtnud sind temale mehele panna, siis oleksin ma pi- 
danud näo tegema, et mina ei saa millestki aru, ja olek- 
sin pidanud asja nõnda seadma, et see Schmiedeheim 
oleks kas või meie majasõbraks muutunud. Nõnda 
oleksite pikkamisi teineteise külge kasvanud ja siis 
poleks teid enam ükski vägi suutnud lahutada. Mina 
oleksin kurva näo teinud ja lõpuks lasknud su minna, 

andes sulle veel viisaka kaasavara uueks abieluks. See 
oleks olnud minu kõlbline kohus...“ 


»Ka kurb nägu?“ küsis Irma nagu arusaamatuses. 


»Ka kurb nägu,“ kinnitas Rudolf, ,,sest muidu 
oleks sul olnud raskem minust lahkuda,“ 


»Mina arvan, et otse vastupidi,“ ütles Irma. 


»Ükskõik, mis me selle üle tühja vaidleme,“ rääkis 
Rudolf. ,,Igatahes arvasin mina, et minu kõlbliseks 
kohuseks on peale muu ka nukker nägu, kui olen veen- 
dunud, et mina pole sulle õigeks meheks, sest et ma 
aegamööda rikun ja raiskan sinu ilusa elu ja armastu- 
se. Ja selline oli minu veendumus tõepoolest. Selle- 
pärast ma muu seas soovitasingi sulle igasuguseid kur- 
susi, sest seal pidid sa kokku puutuma peaasjalikult 
noortega, pealegi veel niisugustega, kes teevad tööd. 
Aga kui inimene teeb tööd ja temal on oma eesmärk, 
nii-öelda ideaal, siis ei riku ta teisi ja teda ennastki on 
raske rikkuda. Suurimast saastastki läheb selline ini- 
mene puhtalt läbi. Seal sa siis tutvusidki selle Schmie- 
debaumiga.“ 

»See noormees on su aru sootuks segi ajanud,“ üt- 
les Irma. ,,Esiteks oli ta Liegenheim, sina tegid te- 
mast Schmiedebohni, aga sellest sai varsti Schmiede- 
heim, lõpuks isegi Schmiedebaum.“ 


»Sellest sa võid näha, kuis ma sind siis armasta- 
sin,“ seletas Rudolf. 

»Kas ehk ka see pole armastusest, et sa kord sele- 
tad, kuis sa mind katsusid rikkuda, siis aga otse vastu- 
pidi kinnitad, et sa mind rikkumise eest hoidsid?“ kü- 
sis Irma. 

»Väga võimalik, et ka see on armastusest,“ vastas 
Rudolf. ,,Aga üsna kindlasti see, mis ma tegin selle 
Schmiedeheimiga: ma, nimelt, püüdsin ta tänaval kin- 
ni ja andsin talle mõista, milline süütu loomake sina 
oled. Sinu arust on armastus ja abielu üks ja seesama, 
ütlesin ma temale. Endastki mõista tuli noormehel ka- 
buhirm peale, kui ma hakkasin rääkima abielust, kuna 
temal olid ainult ebamäärased unistused, nii et vaevalt 
oleks temale tohtinud rääkida armastusestki.“ 

»Ah siis sellepärast jäigi ta nii äkki inglise keele 
tundidest ära!“ imestas Irma. 

»Muidugi sellepärast,“ kinnitas Rudolf, ,,sest me- 
hele ei tohi kunagi enne abielu meelde tuletada, kui 
see on paratamatu, nii et pole pääsu. Seda teavad nai- 
sed kõige paremini, teavad siiski sagedasti halvasti, 
sest nad riskivad küll kõigega, aga mehele ei saa ometi. 
Schmiedebohni lugu sinuga oli esimene ja jäi ka viim- 
seks, sest pärast seda olid sa valvel. Sul ei tekkinud 
enam mingisuguseid vahekordi, kuna sa ju teadsid, et 
armastus ei tule ainult vale ja pettusega ning suure 
rääkimisega, nagu meie vahel, vaid ka naeruga ja puht- 
palja vaikimisega, kui hoitakse ühiselt kinnastest või 
millestki muust kinni, olgu pimedas või valges kinos. 
Nõnda nurjus mu plaan sind mehele panna, esiteks oma 
armastuse ja pärast sinu armastuse tõttu, millesse ei 
mõjunud enam miski. Samal ajal hakkasid sa ikka sa- 
gedamini lapsest rääkima, mis aina ergutas minu nõrka 
kohusetunnet sinu tuleviku suhtes, ja nõnda ma kaldu- 
singi uuesti oma ulaellu, nagu tahaksin ma meelega 
end sinule vastikuks teha, nii et sa võiksid mu kerge 
vaevaga sinnapaika jätta. Sinus ma soovitud tagajärgi 
ei saavutanud, aga Madleen, s. t. proua Polli — tema 
on vist ainukene minu tutvuskonnas, kel on veel pisut 
inimesesüdant, sellepärast ta siis ütleski mulle, et teh- 
ku ma mis ma teen, aga nõnda ma edasi elada ei tohi. 
See oli ka minu enda arvamus juba ammust ajast ja 
nõnda ma siis otsustasingi. Ka sina, kui sa kõik hästi 
läbi kaalud, pead paratamatult otsusele jõudma, et see 
on meile mõlemaile nõnda ainukene õige pääsetee. Mui- 
dugi, sul on alguses väga raske, aga mis teha, eksituste 
õiendamine on ikka valusam kui nende tegemine. Mis 
puutub majanduslikku küljesse, siis...“ 

»Palun, sellest mitte,“ ütles Irma värisevail huulil. 
»Nagu soovid,“ vastas Rudolf, ,,aga pea meeles, et 
Ku e 

»Ma ei pea sellest midagi meeles,“ katkestas Irma 
mehe sõnad uuesti, 

»Armas laps,“ hakkas Rudolf. 

»On see sinu lõplik otsus?“ küsis Irma vahele. 

»Kahjuks küll,“ vastas Rudolf. 

»Ja ei aita mingisugused loobumised?“ 

»Ma ju seletasin sulle, miks see oleks asjatu.“ 

»Kas sa siis vähemalt ei suudleks mind veel kord, 
et ei jääks see viimseks, mis oli seal teeotsas, kui sa 
sõitsid linna,“ palus Irma. 

Nad tõusid mõlemad sõnalausumata püsti. Rudolf 
lähenes naisele, kes langes peaaegu jõuetult ta käte va- 
hele. Aga kui mees oli teda suudelnud, palus naine 
ikka ja jälle: 

»Veel kord! Kõvemini! Veel kõvemini! See on 
ju viimset korda!“ 

Lõpuks ometi Irma kiskus enda mehe käte vahelt 
lahti ja tuikus nagu pimesi uksest välja. 

XXVI. 


M-me Polli korterist lahkudes Irma pea oli algu- 
ses üsna uimane ja ta ei suutnud kuidagi oma mõtteid 
koguda, et mõista, kuhu ta peab minema või mis ta nüüd 
peab tegema. Sellepärast kõndiski ta üsna huupi möö- 
da tänavaid edasi, põrgates siin-seal inimestega kokku, 
nagu oleks nendegi seas temasuguseid, kes ei suuda 
oma mõtteid koguda. Pärast ei mäletanud ta õieti, 
kust kaudu, kuidas või mispärast ta leidis enda südalin- 
nast suurema rohukaupluse akna tagant, kus oli muu 
seas mingisugune reklaampilt kärbsepaberite mõjust. 
Seda pilti nähes Irmal turgatas nagu midagi ammu- 
ununenut meelde ja ta astus kauplusse sisse ning küsis 
kelleltki noormehelt kärbsepabereid. Noormehel olid 
helesinised silmad ja Irmal meenus, kuidas mees oli 
tema silmi kord nimetanud üsna siniseks ja teda ennast 
ritsikaks. Tähendab, see on ka üks ritsikas, kui tal on 
sinised silmad, mõtles Irma sellest noormehest ja ei 
pannud tähelegi, et see küsis juba teist-kolmat korda, 
kui palju ta prouale peab kärbsepabereid andma. 

»Kümme, ei, parem kaksteist,“ ütles Irma lõpuks, 
ja kui noormees oli need välja lugenud ning tahtis ar- 
vet hakata kirjutama, kahetses Irma, et ta polnud roh- 
kem nõudnud. ,,Kannatage pisut,“ ütles ta lõpuks nagu 
järele mõeldes. 

»Palun, proua!“ vastas noormees viisakalt. Kuid 
nüüd läksid Irma mõtted jällegi laiali ja ta ei suutnud 
neid kuidagi koondada selleks, mis tal oli tarvis öelda. 

»Prouad soovivad veel midagi?“ küsis noormees ja 
vaatas Irmale oma siniste silmadega peaaegu naerata- 
des otsa, sest talle tegi nalja, milline raske ülesanne on 
daamidel kärbsepaberite ostmine. 

»Ma tahtsin nimelt küsida,“ algas Irma viimaks, 
»et kas need paberid on ka head, nii et nad ikka kind- 
lasti tapavad?“ 

»Ärge selle eest muretsege, proua, et need paberid 
ei tapa,“ seletas noormees. ,,Ainult vett mitte liiga 
palju valada, pisut, nii et aga märg oleks, ja maitseks 
suhkrut, nii et kärbsed sööma tuleksid, ning kes noka 
sisse pistab, see koivad välja sirutab.“ 

»Nii et need paberid on tõesti head?“ päris Irma. 

»Uskuge proua, need on head,“ vastas sinisilmne 
noormees. 

»Noh, siis andke mulle kakskümmend tükki,“ ütles 
Irma ja lisas: ,,Ükskord sain ma niisugused, mis ei tei- 
nud põrmugi head.“ 

»Ostsite nad meilt?“ küsis noormees. ,,Need, mis 
ma teile praegu annan, on rotikihvtised, kui need kär- 
best ei tapa, mis siis veel tapab.“ 

»Kui nad on tõesti rotikihvtiga tehtud, siis andke 
juba parem kolmkümmend tükki, et oleks võtta, sest 
ma sõidan maale,“ ütles Irma nüüd. 

»Maal hoidke,.et kanad surnud kärbseid ei söö, 
muidu kõngevad ka nemad. Kõige parem on surnud 
kärbsed ära põletada,“ seletas noormees. 

»Ah tõesti surevad kanad, kui nad nende paberi- 
tega tapetud kärbseid söövad?“ imestas Irma. 

»Kindlasti,“ ütles noormees. 

»Tänan lahke seletuse eest,“ ütles Irma, kui lahkus 
ärist. 

»Palun väga,“ vastas noormees ja kummardus leti 
taga viisakalt. 

Aga kuhu ma nad panen, kui ma tädi juurde lähen, 
kuhu ma peidan? arutas Irma endamisi tänaval. Käe- 
kotti ei või panna, selle otsib Lonni kohe läbi. Samuti 
pole mujal paika, kust tema üles ei leiaks, sest tema 
uudishimul pole piiri. Kõige parem, las olla niisama 
lahtiselt pakis, siis ei ärata kahtlust. Õige, ütlen, et 
tahan maale sõita ja kaasa võtta, seal on sügisel alati 
hirmus palju kärbseid, peres ja ka meil. See on kõige 
parem ja loomulikum. Aga äkki tuli tal veel parem 
mõte: ta viib kärbsepaberid oma korterisse ja jätab 

nad sinna. Mitte et ta seal hakkaks seda tegema, mis 
ta teha tahab, ei, seda mitte, sest seal ei teaks keegi 
teda võib-olla mil ega mil ajal otsima tulla ja see oleks 
hirmus. Kui ta seda üldse teeb, siis ainult tädi juures, 
aga enne peab ta minema vaatama ja kuulama, kuis seal 
on ja millal tuleks paras silmapilk, nii et tal oleks 
aega ja ta oleks üksi. 

Nõnda siis Irma läks kõigepealt oma korterisse, 
aga sealgi ei visanud ta kärbsepaberite-pakki esimesse 
parajasse paika, vaid hakkas mõtlema, kuhu ta panna, 
nagu oleks need paberid kuskilt varastatud ja nagu 
peetaks nende peale juba jahti. Kauase arupidamise 
ja katsetamise järele pistis ta nad lõpuks kappi pesu 
vahele. Aga sealtki võttis ta nad uuesti välja, sest tal 
tuli meelde, et paberid on ju mürgised ja miirk võib 
pesusse minna ning pesu kaudu kuidagi kehasse. Ta 
mässis pakile mitmekordselt valget paberit ümber ja 
tahtis siis endisele paigale tagasi panna, kuid nüüd ta 
enam sinna ei sobinud, sest ümbermässitud paber oli 
paki liiga suureks teinud. Lõpuks tüdis ta sellest jän- 
damisest, viskas paki keset lauda ja ütles endamisi: 
»Siia ei tule ju keegi, ja kuigi tuleks, kel on nende 
kärbsepaberitega asja.“ Nõnda siis jäigi see pakk sin- 
nasamasse ja Irma läks minema, sest tal ei olnud taht- 
mist silmapilkugi siia kauemaks jääda, kui hädasti 
vaja. 

Pikkamisi lonkis ta agulisse tädi korteri poole. Et 
tee oli tuttav, siis läks ta nii-öelda käsikaudu — vaata- 
mata, arupidamiseta, mõtlemata. Kõik oli kuidagi tü- 
hine, asjatu, ebamäärane, ükskõikne, ainult selle sini- 
silmse noormehe nägu viirastus talle paar korda ime- 
lise selgusega, kellelt ta oli ostnud kärbsepaberid. Rit- 
sikas, kordasid ta huuled nagu ebateadlikult. 

Tädi juures ei olnud kedagi kodus. See lihtis 
tõsiasi tõi Irmasse äkki värske elu. Tema mõte muu- 
tus ergaks, ümbrus selgeks, kõigel oli äkki oma tähen- 
dus. Ta hakkas välisukse võtit tema peiduurgastest 
otsima: leidis lõpuks. Läks tuppa. Kõik oli, nagu 
ta seda mäletas. Tähendab, tädi on vististi pesu pese- 
mas, Lonni vabrikus. Irma tuli korterist uuesti välja, 

lukustas ukse, pistis võtme käekotti ja mõtles minna, 
pöördus aga uuesti tagasi, võttis võtme käekotist ja 
peitis ta endisesse paika. Nüüd läks ta suure rutuga 
tänavale, tõttas esimesele nurgale, kus seisis harili- 
kult auto või kaks, leidis sealt ühe, istus sisse, sõitis 
oma korterisse, võttis sealt valge paki ja sõitis endisele 
tänavanurgale agulisse tagasi, tasus siin autole taksi, 
andis suurema raha kui vaja, ei jäänud arveõiendamist 
ootama, lõi käega ja tõttas jällegi tädi korterisse. Võti 
oli seal, kuhu ta selle natukese aja eest ise oli pannud. 
Aga kui hakkas suure rutuga ust avama, tuli vastasuk- 
sest prillidega vanamees ja vaatas uurivalt. Irma eh- 
mus, nagu oleks ta tabatud kuriteolt, ta jäi nõutult va- 
namehe otsa vahtima, kuni see ütles: 

»Ah, see olete teie, proua, ma mõtlesin, et ei tea, 
kes siin käib.“ 

»Jah, mina,“ sai Irma nüüd lausutud. ,,Tädi on 
pesemas?“ 

»Ei vist,“ vastas vanamees, ,,ütles, et läheb surnu- 
aiale.“ 

»Ma siis ootan, kuni ta tuleb,“ ütles Irma, nagu 
oleks tal selle ootamisega suur rutt, avas ukse ja läks 
sisse, kus süütas kohe priimuse, et teha vett soojaks. 
Alles siis, kui vesi juba tulel, võttis kübara peast ja 
mantli seljast. Nüüd otsis väikest kaussi, ei leidnud 
puhast, võttis alumiiniumist kastruli, aga see oli liiga 
suur. Pealegi, metall võib anda maiku, võib anda reakt- 
siooni, mõtles Irma ja tal oli hea meel, et ta oli selli- 
seid asju koolis õppinud. Nüüd olid talle omandatud 
teadmused kasulikud. Kunagi ei või ette teada, kus 
ja millel see tarvis läheb, mis sa õpid, sellepärast on 
hea, kui oled ükskõik mida õppinud. Nõnda mõeldes 
Irma katsus vett, mis oli alles ainult leige. Issand, kui 
kaua see kõik aega võttis! Tädi võib surnuaialt enne 
koju jõuda. Aga siiski, kust saada paras riist? See 
peab olema väikesevõitu, võõbatud või klaasist. Võiks 
ka olla emailitud, aga seda pole üldse olemas. Ah jaa! 
See peaks olema selline riist, millest oleks hea klaasi 
valada. Tähendab, suur, sügav taldrik ei või see olla, 
sest sealt ei saa klaasi valada, läheb maha. Aga muidu 

oleks taldrik nagu loodud — paberid mahuvad para- 
jasti lapiti põhja, pole muud kui vala vesi peale ja 
suru pulgaga, et mürk hästi välja tuleks. Arutades 
ununes vesi ja see hakkas keema, alles nüüd Irma är- 
kas nagu unest. Ta võttis väikese rasvase ja muude 
toidujätistega kausi ja hakkas seda pesema. Valas 
keeva vett, nii et põletas oma sõrmed, aga ei teinud 
sellest väljagi, sest nüüd oli ju ükskõik, kas põlenud 
või mitte põlenud, ainult kui saaks kausi ruttu puh- 
taks. Kui see tehtud, kuivatas teda hoolega, kuni ta 
rätiku vastu oli libe, pani lauale, võttis paberid pakist ja 
seadis neid kausi põhja. Suur taldrik oleks parem ol- 
nud, tingimata parem, aga sealt ei saa klaasi valada, 


sellepärast siis ikkagi kauss... Valas kuuma vett pa- 
beritele peale — sortsaku, teise, kolmanda. Läks liiga. 
Peaks vähemaks valama, aga ei või, sest... Võttis pul- 


ga, vajutas, peaaegu tampis märgi pabereid, mis läksid 
kokku, nii et mahtusid väga hästi ka kausi põhja. Tä- 
hendab, sest polnud midagi, et nad olid kausis, mitte 
taldrikus... Samal ajal, kui paberid ligunesid, Irma 
võttis klaasi, vaatas teda vastu valget, valas kastrulist 
viimse sooja vee, pesi hoolega klaasi ja kuivatas seda 
pärast tükk aega. Siis pani sinna suhkrut, esiteks ühe 
lusikatäie, siis teise, aga nüüd arvas, et sai liiga, valas 
seda vähemaks, arvas jällegi, et valas liiga väheks, pani 
uuesti lusikaotsaga juurde. rahuldus. Mõtles natukene 
aega, võttis noa, valis lahedama puuhalukese ja lõikas 
selle küljest paraja pilpakese, millega oleks hea vett 
klaasis segada, et suhkur ära sulaks. Noormees äris, 
see sinisilmne ritsikas, oli ju öelnud, et suhkrut peale 
riputada, nii et oleks magus ja meelitaks ligi, ning kes 
siis noka sisse pistab, see koivad välja sirutab... Uues- 
ti Irma muljus pabereid kausis. Vesi läks kollakaks, 
üsna kollakaks. Tähendab... Valas lõpuks selle kol- 
laka vedeliku klaasi, mis sai pooleli, võttis paberid 
kausist näppude vahele ja pigistas neid klaasi kohal: 
sorinal tuli kollakat vedelikku, millest osa läks lauale. 
Irma otsis lapi ja kuivatas laua, segas vedelikku klaa- 
sis, kuni suhkur oli täiesti sulanud. Pidi võtma voodilt 
valge teki, aga ärkas nägema, et voodeid on kaks ja 


361 


eestoas kolmas, järeldas sellest, et on võetud kaasüür- 
nik, kes magab ühes Lonniga tagatoas, nagu oli maga- 
nud millalgi tema, kuna tädi voodi asub endiselt ees- 
toas, läks sinna, jõi klaasi loginal tühjaks, märkas kat- 
mata akent, tõmbas kardina sellele hoolega ette ja hei- 
tis voodi. 

Kui tädi Anna koju tuli, ei leidnud ta uksevõtit 
pandud paigalt, lõi kahtlema oma mälus, katsus ust, 
kas see on lukus, kobas käega ka teistes peiduurgastes, 
aga kui ka sealt midagi ei leidnud, läks vastaskorterist 
prillidega vanamehelt küsima. Kui kuulis, et õetütar 
tulnud, läks tagasi oma ukse taha, katsus veel kord 
seda avada, kummardus, vaatas lukuauku, võti oli sees- 
pool ees, koputas, ragistas käepidemega, hüüdis. Aga 
miski ei aidanud, seespool jäi vaikseks. 

Nüüd tuli tädisse äkki suur hirm, mis aina kasvas, 
kui prillidega vanamees tagantjärele arvas, et proua 
tegumood olnud tõepoolest pisut kahtlane, ainult et 
tema polnud mitte” kohe sellele mõttele tulnud. Tädi 
jooksis akna taha, katsus sisse vaadata, kuid midagi 
polnud näha, sest kardinad olid ees. Mis teha? Mil- 
lest peale hakata? Kuidas uks avada? .Politseisse? 
Ah ei! Tädi jooksis tänavanurgale, kuhu oli esiteks 
joosnud Irmagi, leidis sama auto, mille leidis seegi, 
istus sisse ja kihutas südalinna selle ,,värkstoa“ juur- 
de, kus töötas Kalmu Eedi, sest küllap tema ukse lahti 
saab, nii või teisiti. 

Et aga tädi Anna just Eedi järele kihutas, siis sel- 
lel olid oma iseäralised põhjused. Pärast Irma abiellu- 
mist Eedi oli hakanud kord-korralt ikka sagedamini 
tädi Anna ja tema tütre Lonni pool käima, sest need 
olid ainukesed inimesed, kellega ta võis rääkida Ir- 
mast, õigem — need olid ainukesed inimesed, kes rää- 
kisid vahetpidamata Irma imelikust saatusest, küsima- 
ta, kas keegi seda kuulda tahab või mitte. Ja Eedi oli 
üks neist ainukestest, kes himustas alati ja ikka Ir- 
mast midagi kuulda. Aga temast kuulates hakkas tal- 
le lõpuks erga ja sõnaväleda Lonni jutt ka siis meeldi- 
ma, kui see rääkis millestki muust, mitte just Irmast. 
Nõnda said nad pikkamisi seltsilisteks, käisid ühes- 

koos kinos ja paar korda teatriski, suvel võtsid ette ja- 
lutuskäike, väljasõitusid, aerutamisi merel. Praegu 
tundsid nad end juba pruudi ja peigmehena ja tädi 
Anna kinnitas oma tütrele igal parajal juhul, et võtku 
ta nüüd ometi kord aru pähe, olgu mõistlik, jätku teis- 
tega ekutamine ja ärgu lasku poisist enam lahti. 


Nõnda siis ruttas tädi Anna Eedi kui oma tule- 
vase väimeespoja juurde abi saama, et kui midagi nii- 
sugust või teissugust juhtuks olema, siis poleks kohe 
võõraid teadjaid. Aga kui tädi nägi, kuidas tema sõ- 
num Eedit rabas, kuidas ,,poiss muutus äkki nagu sur- 
numullaks“ või ,oleks nagu uuesti sündinud tahmases 
värkstoas““ — nõnda seletas tädi hiljem seda, mis ta oli 
Eedis tähele pannud, kui ta läks tema juurde oma hir- 
musõnumiga, — nii et kui tädi seda kõike tõesti iseoma 
silmadega nägi, siis muutus ka tema peaaegu surnu- 
mullaks, sest tema emasüda aimas kohe, et kui on kü- 
simuses Irma, siis ei tule sel poisil Lonnit enam meel- 
degi. Ah, ta oleks targemini teinud, kui ta oleks üks- 
kõik kuhu läinud, kas või politseissegi, aga mitte Eedi 
juurde! 

Aga nüüd polnud enam midagi parata, asjale oli 
kord käik antud, tuli kaasa minna. Tõepoolest sün- 
diski sellest silmapilgust nõnda, nagu poleks tädi Anna 
kogu asjas otsaline, vaid Eedi, Kalmu Eedi, võhivõõras 
noormees, kes pidi olema tema tütre Lonni peigmees, 
kuid kes liigub ja talitab nüüd nõnda, nagu poleks ta 
sellest asjast kunagi midagi kuulnud. Autossegi istu- 
sid nad, Eedi ees, tädi Anna järele. 

Ja kui nad kohale jõudsid, jooksis Eedi nagu min- 
gisugune arutu hooviväravast sisse, üle õla autojuhile 
hüüdes, et see ootaks. 

Vahepeal oli Lonni vabrikust koju jõudnud ja ajas 
mõne teise uudishimulisega korteri ukse taga juttu, 
aga Eedil polnud tema jaoks silmi. Lonni esitas talle 
kui oma peigmehele mingisugused küsimused, aga 
Eedil polnud nende tarvis ka kõrvu. Nüüd mõistis 
Lonni nagu emagi, et tema muutub Irma kõrval Eedi 
silmis lihtsalt õhuks, paljaks tühjuseks, ja neil mõle- 

mail läksid silmad märjaks, nagu nutaksid nad juba ette 
oma armsa täditütre tundmata saatust. 

Samal ajal Eedi töötas peaaegu ahvi väledusega: 
lükkas võtme eest ära, mis kukkus kolinal tuppa põran- 
dale, ja avas siis kerge vaevaga lihtsa luku. Summas 
tormasid inimesed uudishimus sisse. Aga ei jõutud 
õieti veel midagi näha, kui juba Eedi haaras oma tah- 
maste kätega asemel vaevleva poolhingetu keha, mis 
kandis heledaid rõivaid, ja karjus nagu vihaselt: ,,Hoid- 
ke eest!“ Kiirel sammul ta ruttas uudishimuliste va- 
helt läbi koridori ja sealt välja auto juurde, kus kärga- 
tas jällegi: ,,Uks lahti!“ Ja kui autojuht oli käsu 
täitnud, pistis tahmaste kätega noormees oma heleda 
kandami uksest sisse ning ronis ise tagant järele. 

Järgmisel silmapilgul polnud aguli hooviväravas 
enam muud näha, kui aga väike salk uudishimulikke 
inimesi, kes arutasid olnud sündmust. Seegi ei püsi- 
nud kuigi kauaks, sest kellelgi polnud õieti midagi 
rääkida — keegi ei teadnud midagi. Kõige rohkem oli 
ütlemist prillidega vanamehel, aga temagi teadmised 
olid sedavõrd napid, et lõppesid peagi, kuigi ta kordas 
neid niipidi ja naapidi. 

Tädi Anna ja tema tütar Lonni kadusid kohe salga 
seast, niipea kui autot polnud enam näha, ja see vilk- 
sas õige varsti lähema tänavanurga taha. Nemad olek- 
sid hea meelega mõlemad kaasa sõitnud, vähemalt oleks 
seda tädi tegema pidanud, sest polnud ju kuigi viisakas, 
et Kalmu Eedi, see võhivõõras noormees, sõitis nõnda 
teise mehe naisega, aga Eedi talitas, nagu poleks tema 
võhivõõras, vaid kõik need teised, muu seas ka tädi 
Anna ja Lonni. Nõnda siis polnud ka neilgi esiotsa 
muud paremat teha, kui ainult oodata, kas ja millal tu- 
leb tagasi Eedi, et kuuleks temalt, mis see siis nüüd 
õieti oli. Tuppa jõudnud ja ukse lukku keeranud, nii 
et keegi enam tülitama ei pääseks, Lonni ütles emale: 

»Mis pill sel siis õige lahti läind! Käis kui vou 
teine ringi, saba laiali taga, ja nüüd ei oska mujale su- 
remagi minna, kui tuleb meie juurde.“ 

»Jah, jumal seda küll teab, mis see on või mis see 
tähendab! Kui ta viimati siin käis, ütles ta, et sõida- 

vad maale oma talusse suvitama, pidi teistel seal uus 
majagi olema, roheliseks värvitud, nii et oleks metsa 
karva,“ rääkis ema. 

See oligi kõik, mis neil asjalikku Irmast ja tema 
olukorrast öelda. Kõik muu, mis nad rääkisid, oli pal- 
jas oletus ja aimused. Sellest aga, mis kõige rohkem 
näppis nende mõlemate südant, ei tahtnud kumbki esi- 
mesena suud paotada, või kuigi nad seda tegid, siis üs- 
na kaudselt, nagu ei puutukski asi neisse. Lõpuks ema 
tüdis sellest umbkaudu rääkimisest, ja kui Lonni pea- 
aegu nagu Irma mehe pähe, tõepoolest aga Eedi pärast 
kirus kogu meestesugu näruks, ütles ema ohates: 

»Mis parata, tütreke, vana arm ei roosteta.“ 

Need lihtsad sõnad lõid nagu veepaisul vaiad eest 
ja Lonni purskus nutma, nagu oleks tal juba kindlasti 
teada, et tema seekordne pruudipõli on jällegi läbi. 
Lõpuks ütles ta etteheitvalt emale: 

»Oli sul tarvis tema järele minna! Nagu poleks 
terves linnas muid lukusseppi, kes toaukse oleks lahti 
teind.“ 

»Jah, ei tea mina, mis mu vanainimese arus oli, et 
ma tema juurde kupatasin, meil on ju siin ümber nurga 
omal meister, kes oleks sellega hakkama saand,“ rääkis 
ema. 

»Sa muretsed ju kogu aeg rohkem Irma kui minu 
eest,“ ütles Lonni. 

»Ära aja ometi kiusujuttu!“ manitses ema. ,,Ja 
õieti öelda on ju ükskõik, kas ma Eedi tõin või mitte, 
teada oleks ta ju niikuinii saand ja siis oleks see ikka 
kõik tulnd, kui üldse midagi tuleb. Aga ehk jumal ai- 
tab, et asi polegi nii hull, kui meie kardame.“ 

»Looda sa seda!“ rääkis Lonni silmi pühkides. ,,Ei 
Irma poleks enesega niisugust tükki teind, kui tal po- 
leks oma mehega juba kõik lörris. Jääb ainuke trööst, 
et ta ehk sureb.“ 

»Armas laps!“ hüüdis ema. ,,Kuidas sa võid nii 
hirmust patujuttu rääkida!“ 

»Ma võin iseoma käega talle otsa peale teha, kui ta 
mult Eedi üle lööb. Tapan ta kui lutika. Jõlgutab 
poissi, kuni sel arunatuke peast läind, ja kui mina talle 

mehe tolgu uuesti pähe panen, siis tema pöörab ümber 
ja nälpab minu eest ära. Ma võin nad mõlemad maa- 
tasa teha.“ 

Nõnda arutasid ema ja Lonni uut ja ootamatut as- 
jade seisukorda, mis neid oli tabanud kui välk sinisest 
taevast. Lõpuks sai igasugusest risti ja põigiti rääkimi- 
sest villand ning oleks tahtnud midagi tõsiasjalikku 
kuulda, aga Eedi ei tulnud ega tulnud, nii et ema ja 
Lonni hakkasid viimaks kartma, ta ei tule üldse enam 
tagasi, vaid läheb sealt, kuhu ta Irma viis, otseteed töö- 
kotta. Ja kuhu ta temaga õieti kihutas? Muidugi 
haiglasse, mitte aga kuhugi mujale, kuid millisesse? 
Peaks minema otsima, peaks haiglad kordamööda läbi 
käima, küllap nad üles leiab. 

Ema oli esimene, kes tahtis minna mööda haiglaid 
jooksma, aga Lonni takistas teda. Kui siis ema rahu- 
nes, kaotas Lonni varsti kannatuse, aga nüüd seisis 
juba ema mineku vastu ja soovitas oodata. Sest lõpuks 
pidi ju Eedi niikuinii tulema. Nõnda ei saadudki ko- 
dunt välja. Kui Eedi ilmus, esitasid mõlemad sama kü- 
simuse, mitte aga sama sooviga vastuse suhtes, sest 
ema ootas jaatavat, Lonni ennem eitavat vastust. 

»Jääb ta elama?“ hüüti noormehele vastu. 

»Muidugi,“ vastas Eedi. ,, Inimesel ka aru peas! 
Tahab end kärbsepaberitega tappa, nagu oleks ta ise 
mõni kärbes!“ 

»Kas siis ei saa?“ küsis Lonni uudishimulikult ja 
tundis äkki valusat nõksatust südames, sest talle mee- 
nus nüüd, et tema ise oli ju Irmale rääkinud kärbsepa- 
beritest, kui nad tulid kinost tol õhtul, kus Rudolf oli 
daami seltsis istunud ülal rõdul, nemad kahekesi all. 
Õige, see oli sel õhtul, kus Rudolf käis Irmal kosjas! 
Sellest rääkimisest pididki Irmal kärbsepaberid meelde 
jääma. 

»Nähtavasti ei saa, kui elab,“ vastas Eedi. 

»Mis ta siis ise ka ütleb? Mis ta vastab? Miks ta 
seda teinud?“ 

»Ta ei vasta midagi, karjub ainult, et tahab surra, 
see on ainuke, mis ta vastab,“ seletas Eedi. 

»Vaene laps,“ haletses tädi Anna, ,,mis ta arusse 
siis läind?“ 

»Ma ju ütlesin kohe, et, tähendab, lörris, kui nõn- 
da,“ rääkis Lonni. 

»Ja mees, kus see on või mis sellega on?“ küsis 
tädi Anna Eedilt. 

»Ei tea,“ vastas noormees sõnakehvalt. ,,Telefo- 
neeriti, ei saadud kätte, ei leitud.“ ' 

»Kui enne õiget otsa kätte ei saa, siis lehtedest 
ikkagi,“ arvas Lonni. 

»Need lehed tulevad ju alles homme,“ ütles tädi. 

Aga ei aidanud homsedki lehed, sest vahepeal oli 
härra Ikka asjast kuulda saanud ja ei pannud enne 
telefonitoru käest, kui kõigilt lehtedelt oli lubadus 
saadud, et nad vaikivad sündmuse kas hoopis surnuks 
või paigutavad ta lehte ainult paari reaga ja liignime 
esitähega, et ükski kõrvaline isik ei saaks loost vähi- 
matki taipu. Nõnda siis ilmusidki lehed järgmisel 
päeval ilma selle sõnumita, mida tädi Anna ja tema 
tütar Lonni ning mõni teinegi nende tuttav pidas 
kõige tähtsamaks kogu maailmas, nii et nende arvates 
ei täitnud ajakirjandus sel korral põrmugi oma kõrget 
ja tähtsat ülesannet. Ainult ühes lehes, kus muidu ju- 
tustati igast õnnetusest, kuriteost või enesetapmisest 
kuulmatuid lugusid, leidus paarirealine märkus, et pr. 
IL. toodud mürgitustunnustega haiglasse, kuid tema elu 
ei olevat hädaohus. Isegi kärbsepaberid olid sellest 
lehest välja jäänud, nii et rahvas ei saanudki teada, et 
leidub maailmas ka niisuguseid inimesi, kes mürgita- 
vad end kärbsepaberitega. Samuti ei paistnud ka sõ- 
numist kuidagi, kas pr. 1. tervis oli alguses üldse häda- 
ohus olnud või mitte. Ennem võis oletada, et kõik oli 
ainult rumal jant, mis korraldatud nagu kellegi õrrita- 
miseks. Lonni oma elava kujutlusvõimega, kui keegi 
oleks pisutki kaasa aidanud, oleks varsti sinnamaale 
jõudnud, et oleks seletanud: Irma ei mõelnudki end 
tõsiselt tappa, vaid mängis kõik selleks, et Eedit te- 
malt üle lüüa, kui oma mees läks käest lendu. Samuti 
pidid ka tema sõnad, et ta tahab surra, ainult surra, 
paljas manööver olema, sest pisarad ja surm on naiste 

löögiriistad, milledega nad teevad tümaks kangemagi 
mehe. Nõnda oleks võinud Lonni seletada, kui keegi 
oleks teda pisutki selles toetanud. Aga sellist inimest 
ei olnud ja sellepärast jäi kogu asjast, mis oli esiteks 
tekitanud nii suurt hirmu ja ärevust, ainult nagu suur 
pettumus järele. Issand halasta küll, milleks see kõik, 
kui lehedki sellest ei kirjuta! 

Selles pettumuses ja teadmatuses pidi elama kol- 
manda päeva õhtuni, sest alles seks ajaks Irma sai hin- 
geliselt ja kehaliselt sellisesse seisukorda, et teda 
võidi lasta kodusele ravimisele ja kosumisele. Irma 
ise oleks tahtnud nüüd minna ennem oma tühja rüüs- 
tatud korterisse kui tädi Anna juurde, sest ta ei taht- 
nud kuulda ega näha ühtegi inimest. Kuid haiglas ar- 
vati, et paraneja vajab alles tingimata teiste inimeste 
seltsi ja abi ning sellepärast anti ta nii-öelda käest 
kätte tädile üle, et ei sünniks midagi hullemat, kui oli 
juba kord sündinud. Sest tädi kuulis iseoma kahe kõr- 
vaga, kui Irma ütles arstile üsna rahulikult: 

»Ega see aita, et te mulle valve järele seate, ma 
teen lõpuks ikkagi seda, mis ma tahan.“ 

»Muidugi, kallis proua,“ nõustus arst temaga, ,,aga 
varsti te ei taha seda enam teha. Ainult pisut veel 
kosuda ja siis on kõik möödas. Uskuge, mina tunnen 
teid paremini kui teie ise, sest teie näete sellist asja 
esimest korda, mina aga juba lugemata hulk kordi.“ 

»Minuga näete seda ometi esimest korda,“ ütles 
Irma. 

»Ja mina loodan, et see jääb ka viimseks,“ vastas 
arst. 

Tädi Annale oli haiglas südame peale pandud, et 
paranejat asjatute küsimuste ja järelepärimistega ei 
tüüdataks. See tegi seisukorra väga raskeks, sest tädi 
ei teadnud, kuis olla või mis rääkida. Kuna nad algu- 
ses olid Irmaga kahekesi, sest teised olid alles töölt 
tulemata, siis katsus tädi vaikida — tegi oma toime- 
tusi ja nohises omaette, nagu ta armastas öelda. Aga 
seda tumma mängu ei suutnud Irma kuigi kaua välja 
"kannatada. Ta hakkas ise siit-sealt juttu otsima. 

»Kes on teil nüüd kaasüüriliseks?“ küsis ta. ,,Al- 
les nüüd märkan, et see on ju keegi meesterahvas.“ 

»Meesterahvas jah,“ vastas tädi. ,,Eks ta see ole, 
kes su haigemajasse viis.“ 

»Kalmu Eedi, tähendab?“ | 

Nüüd oli tükk aega vaikust, kummalgi oli oma mõ- 
tetega tegemist. Lõpuks ütles Irma nagu endamisi: 

»Nii et see on Eedi ase, mis eestoas.“ 

Teda rabas mõte, et ta oli läinud Eedi asemele su- 
rema. Oli küll tahtnud minna tädi asemele, aga sat- 
tus Eedi asemele, nagu oleks selles saatuse sõrm tege- 
vuses. 

»Eedi ase näh,“ seletas tädi Irma mõtete sekka, 
»sest ega nad Lonniga veel seal maal ole, et magaksid 
ühes toas või ühel asemel.“ 

Irma oleks peaaegu küsinud, et kus maal nad siis 
on, aga ei teinud seda, sest see ei puutunud temasse, 
vähemalt mitte sel määral, et oleks pidanud kohe kü- 
sima. Tädi ise ei rääkinud ka rohkem, nagu peaks ta 
oma õrna tähendust seks korraks küllaldaseks. - Jälle 
venis vaikus. 

»Tädi, miks sa enam midagi ei räägi?“ küsis Irma 
viimaks, 

»Kallis laps, mul ei ole midagi rääkida,“ vastas 
tädi. ,Kui ehk sina ise, sul ehk on.“ 

»Ah, armas tädi,“ ütles Irma. ,,Minul pole ka. Sa 
näed ju isegi, mis minuga on, mis seal veel rääkida.“ 

Aga lõpuks ometi oli sellest rääkida ja isegi palju 
ning kaua, ja mida rohkem nad rääkisid, seda enam 
tuli Irmasse nagu elu tagasi, nii et tädi Anna nägi 
peagi, kui väga haiglas eksiti, keelates temal järelepä- 
rimistega tüütavaks saada. Ainult üks asi ei meeldi- 
nud tädile, sest ta ei saanud sellest kuidagi aru: miks 
Irma nii vähe nuttis? Õieti öelda: miks ta sugugi ei 
nutnud? Ilmus ainult mõni üksik pisar, mis jäi sil- 
manurka või palgele peatuma, ja sinna ta nagu kuivas- 
ki. See mõjus tädisse nii hullusti, et Irma asemel hak- 
kas tema ise nutma, sest tema armastav ja kaastundlik 
süda ei võinud kuidagi lubada, et niisugune kurb ja 
hale asi, nagu Irmaga oli sündinud, võiks jääda ilma 


24 369 


suure nututa. Nõnda siis kujunes see hale asi peaaegu 
naljakaks, sest milleks muuks teda nimetada, kui üks, 
kellesse asi õieti puutub, istub kuiva, nagu ükskõikse 
pilguga, kuna aga teine, kes hoopis kõrvaline isik, aina 
valab pisaraid. 

Selles seisukorras tabas neid Lonni, kui ta tuli 
oma vabrikust, magusad lõhnad kaasas, nagu ikka. 
Muidugi pidi ema ka temale kõik nagu kord ja kohus 
jutustama ja seletama, aga ta tegi seda üsna tasakesi 
ja varus selleks aja, kus Irma oli teises toas. Ka Eedi- 
le pidi asja selgeks tegema, aga veel tasemini kui Lon- 
nile. See oligi seda kergem, et Eedi ei esitanud min- 
geid küsimusi, nagu ei huvitaks asi teda põrmugi. Ta 
ei vaadanud isegi kordagi kõnelejale, vaid hoidis sil- 
mad kas põrandal või akna pool, nagu oleks tal pisut 
piinlik ja häbi räägitava jutu pärast. Sel viisil jõuti 
veel samal õhtul sinnamaale, et kõik olid Irma asjade- 
ga nii-öelda kursis, aga ükski ei võtnud neid enam 
avalikult suhu, kuigi kõigi südamed kibelesid selle jä- 
rele. Oli nii hirmus palju arusaamatut, seletamatut ja 
mõistatuslikku selles sündmuses, et teda oleks võinud 
arutada kas või terve õhtu ja öö tagant järele, ometi 
poleks jõutud küsimuste ja kostmistega lõpuni. 

Järgmisel hommikul Lonni ja Eedi läksid tööle, 
kuna tädi jäi Irma seltsiks koju. Nõnda kordus see 
kaks-kolm päeva. Siis pidi tädi minema pesu pesema 
ja Irma lootis, et lõpuks ometi ta võib jääda üksi, kuid 
ta eksis, sest tädi asemel jäi nüüd koju Eedi, kes vii- 
lis ja kopitses mingisuguse vana luku kallal. Irma 
ootas kuni kella kümneni ja kui Eedi ikka veel mine- 
kut ei teinud, küsis ta temalt: 

»Miks sina täna tööle ei lähe?“ 

»Ei ole tööd,“ vastas Eedi, ilma et oleks pead tõst- 
nud viilitavalt rauatükilt. ,,Mõtlesin sellepärast ko- 
dus midagi nokitseda, aga kui see sind segab, siis ma 
võin ka jätta, kibedat sellega ei ole.“ 

»Ah sel päeval, kui tädi kodunt ära läheb, sul tööd 
ei ole?“ küsis Irma, nagu poleks ta Eedi pikka seletust 
kuulnudki. ,,Hakkad sina mul ka veel valetama? Ütle 
ometi otseteed välja, et sa jäid minu järele valvama. 

Te ei julge mind üksi jätta, see on kõik. Aga kaua te 
ikka minu järele saate valvata? Ma olen ju terve ja 
võin minna, kuhu tahan, ning teha, mis süda kutsub.“ 

»Seda sa küll ei või, seni kui mina elan,“ ütles 
Eedi nüüd. 

»Saad sina mind keelata?“ küsis Irma. 

»Küllap saan,“ arvas Eedi. 

»Tahad näha, ma panen praegu endale riided selga 
ja lähen minema,“ ähvardas Irma. 

»Mis viha sul minu vastu on?“ küsis Eedi nüüd ja 
pöördus järil ümber Irma poole, kes seisis kahe ruumi 
vahelisel avausel. ,,Tead sa juba, et meie oleme Lon- 
niga pruut ja peigmees?“ 

»Ei, seda ma ei teadnud, aga ma aimasin midagi,“ 
vastas Irma. 

»Nüüd võid sa siis ka seda teada, et mina Lonnit 
enam ei võta,“ seletas Eedi. ,,Kui oled sina, siis ei saa 
ma ühegi teisega minna.“ 

»Ah nii!“ venitas Irma nagu pilgates või imestu- 
nult. ,,Siis selleks valvadki sa minu järele! Ei, mu 
kallis poiss, näed asjata vaeva. Võta jumalarahus oma 
Lonni ja jäta mind rahule!“ 

»Ja kuhu siis sina? Loodad selle närukaela juurde 
tagasi?“ küsis Eedi teatud ärevuse või ärritusega. 

»Ei, tagasi ma ei saa ega tahagi enam, aga ma ar- 
mastan seda sinu närukaela ja sellepärast ei taha ma 
enam elada,“ ütles Irma. 

Nüüd kargas noormees järilt püsti, astus otse Ir- 
ma ette, kummardus tema poole, nagu mõtleks ta kal- 
lale karata, vahtis talle tungival, metsikul pilgul silmi 
ja ütles otsustavalt: 

»Irma, kui sina oma enesetapmisejuttu ei jäta, siis 
mina ta tapan.“ 

»Kelle?“ küsis Irma arusaamatuses. 

»Sinu närukaela!“ hüüdis Eedi. ,,Mina tapan en- 
ne tema ja siis võid sina enda tappa, kui tahad.“ 

»Mina enda tapan, selles võid sa kindel olla,“ üt- 
les Irma veendunult. 

»Noh, siis lähen tapan mina tema,“ ütles Eedi, 
pöördus ümber, viskas viili, mis tal kogu aeg oli käes 

olnud, kolinal lauale, võttis varnast kuue, tõmbas selle 
bluusile peale, pani ka mütsi pähe ja läks sõnalausu- 
mata uksest välja. Irma seisis kogu aeg oma endisel 
paigal ukseavausel, vaatas üsna ükskõikselt noormehe 
talitust pealt, ilma et ta õieti oleks näinud, mis ta tegi, 
ja mõtles sisemise nukra naeratusega: vaene poiss, ta 
katsub mind hirmutada, aga ta ei tea, et mind pole või- 
malik enam millegagi hirmutada. ' 

Ja kui see ,,vaene poiss“ oli läinud, Irma tõmbas 
nagu kergendatult hinge tagasi. Ometi kord üksi, 
mõtles ta, sirutas end käsi tõstes ja heitis asemele, kus 
langes rammestavasse poolunne. Kui kaua ta selles 
suikus, seda ta ei teadnud, aga talle ilmusid mingisu- 
gused ebamäärased, kohutavad nägemused, mis panid 
kogu tema sisemuse värisema. Selles värinas ta tuligi 
täielikule meelemärkusele. Nüüd meenus talle äkki 
Eedi näoilme, tema silmade õudne helk ja tema ähvar- 
davad sõnad viirastusliku selgusega, ja ta tundis, et ta 
oli iseendale esiteks valetanud, kui ta oli öelnud, et 
teda pole enam võimalik millegagi hirmutada. Tema 
kartis, tema kartis kõigest hingest ja esimesest silma- 
pilgust peale, kui Eedi tema ees nõnda seisis ja rääkis, 
ainult et ta kohe ei teadnud, kui väga ta kardab. Aga 
nüüd ta äkki teadis ja ta hoidis kahe käega oma sü- 
dant kinni suure hirmu pärast. 

XXVII. 


Eedi, kui oli Irma üksinda jätnud, suundus kõige 
lühemat teed m-me Polli korteri poole, mille asukoha 
ta oli endale kindlasti meelde pannud, kui tädi Anna 
ja Lonni seda oma jutustusis ja seletusis olid nimeta- 
nud. Ja nüüd näis talle äkki, et tema oli otsustanud 
selle närukaela, nagu ta teda nimetas, juba siis tappa, 
kui ta kuulas naiste üksikasjalist aruannet Irma saa- 
tusest. Maa põhja oli ta selle võrukaela vandunud 
juba siis, kui ta haaras Irma asemelt oma kätele ja te- 
maga haiglasse kihutas, aga tapmismõtet tal tol kor- 
ral siiski veel ei olnud, või kui oli, siis üsna ebatead- 
likult või palja kajastusena sellele mõttele, mis ta oli 
mõelnud kinos, kui tema istus all ja see võrukael ning 
Irma ülal rõdul. Siis oli tal äkki ei tea kust ilmunud 
nägemus, et tema tõuseb oma platsilt ja läheb üles, lä- 
heb istub samasse looži, kus istuvad nemad kahekesi, ja 
esimesel hetkel, kui kino tehakse pimedaks, haarab ta 
selle võrukaela ja viskab ta ilma pikemata ülalt alla. 


See nägemus viirastus temale nõnda, nagu oleks 
ta endiselt omal paigal istunud ja ometi samal ajal 
vaadelnud, kuidas ta üles läheb ja selle võrukaelaga 
seda teeb, nagu oleks ta selleks otstarbeks kahte ühesu- 
gusesse ossa jagunenud. Ta pöördus tol korral isegi 
ümber ja vahtis üles, nagu ootaks ta silmapilku, millal 
tema nägemus muutub tõsiasjaks. Aga kui see ei sün- 
dinud, siis leidis ta põhjusena asjaolu, et ei ole ju või- 
malik kedagi ülalt alla visata, ilma et selle läbi ei kan- 
nataks süütud inimesed, kes istuvad ilma vähimatki 
paha aimamata kinos. Jah, just sellepärast jääb see 
võrukael alla viskamata, mõtles ta, või olgu siis, et 

kino juhtuks pooltühi olema, nii et võrukael langeks 
tühjadele toolidele. 

See kõik meenus talle, kui ta ruttas m-me Polli 
korteri poole, meenus ehk ainult sellepärast, et ta oleks 
tahtnud juba ükskord seal olla ja kõigele lõpu teha. 
Oli igav ja mõttetu sammuda mööda tänavaid, pöörata 
ümber nurkade, vaadata tahes või tahtmata inimestele 
näkku, kuulata nende ükskõikseid sõnu, isegi naeru — 
see oli tõesti nii mõttetu ja igav, et mine või sinna ta- 
gasi, kust sa tulema hakkasid. Et seda mitte ei sün- 
niks, selleks meenusidki asjaolud, mis tõestasid, et 
praegu ta ei lähe palja tühise tuju ajel, vaid sunnituna 
ammuaegsest ja kindlasti kavatsetud mõttest. Kui ta 
nüüd tagasi pöördub ja selle tegemata jätab, mida 
nõuab verehääl, siis ei ole tal enam muud pääseteed 
kui teha endaga seda, mida Irma katsus teha, ja millest 
ta ikka veel ei taha loobuda. Aga ei maksa ilmas ela- 
da, kui sa ei kuula oma verehäält. 

Ometi lõpuks, jumal tänatud, ta oli päral: kahe- 
kordne puumaja, milles ainult kaks korterit, üks ülal, 
teine all, sissekäik otsast, läbi raudvärava, sest akende 
all on väike aiake paari puu ja põõsaga. Madam Polli 
pidi asuma teisel korral. Eedi tõusis mööda mõneast- 
melist treppi välisukse juurde, avas selle ja astus kotta 
esimese korra ukse taha. Kui ta mööda puutreppi hak- 
kas üles minema, lõi ta süda äkki värisema: mis siis, 
kui ta pole kodus? Siis on kõik alatiseks kadunud, 
sest Eedi tundis üsna selgesti, et teist korda ei suuda 
ta seda käiku enam ette võtta. Aste-astmelt tema hirm 
trepil aina kasvas ja kui ta jõudis ülemise korra ukse 
taha, siis jäi ta peaaegu hingeldades seisma ja ei jul- 
genud kätt kella juurde tõsta. Ta tundis, et ta seisab 
oma elu saatusliku silmapilgu ees. Kogu tema elu ja 
tulevik oleneb sellest, kas otsitav on kohal või mitte. 
Ja ta nii väga kartis teda mitte leida, et ta oleks ehk 
lõpuks pelglikult ukse tagant mööda treppi alla tul- 
nud, kui talle äkki poleks kuuldunud samme seespool 
ust. See otsustas kõik. Võidakse uks avada ja ta nõu- 
tult ning naeruväärsena siit trepiotsalt tabada. Üks- 
kõik mis, seda mitte! Ta tõstis käe ja vajutas sõrmega 

kellanupule. Kogu kehas oli üldine värin, nii et kui 
uks avati, siis sai ta vaevalt tarviliku küsitud. Aga 
- niipea kui vastati, et härra Ikka on kodus, muutus ta 
äkki rahulikuks. 

»Mis teie soovite?“ küsis valgepäine daam. 

»Ma olen proua Ikka poolt,“ vastas Eedi. 

»On jälle midagi juhtunud?“ küsis daam ärevalt. 

»Jah, ma paluksin härra Ikkaga isiklikult,“ 

»Astuge edasi, olge head!“ ütles daam. ,,Palun sil- 
mapilk siin oodata!“ 

Daam lähenes teise toa uksele, avas selle ja ütles 
tuppa: 

»Irma poolt keegi. Jälle vist midagi. Tahab tin- 
gimata isiklikult.“ 


»Palu ta siia,“ vastas mehe hääl, mis kuuldus Eedi- 
le ootuse vastu sümpaatsena. 


Daam pöördus uksel ümber ja ütles: 


»Härra Ikka laseb paluda.“ Nende sõnadega lük- 
kas ta ukse laiemale lahti, et võõras pääseks paremini 
sisse astuma, kuna härra Ikka oli üles tõusnud, et kü- 
lalisele viisakalt ukse poole vastu minna. Aga m-me 
Polli ei jõudnud veel võõra järelt õieti ust kinni tõm- 
bama hakatagi, et teda härra Ikkaga nelja silma alla 
jätta, kui ta viskas ukse pärani lahti, kargas külalise 
juurde, kahmas laualt raske marmorist tindikuivataja 
ja andis sellega külalisele parema käe pihta sellise 
hoobi, et sealt langes revolver kolinal põrandale. Ometi 
oli ta enne kukkumist kaks korda paukunud — laskja 
oli olnud kärmem kui lööja. Härra Ikka haaras pare- 
ma käega toolitoest kramplikult kinni, nagu tahaks ta 
istet võtta, aga laskus kuidagi lõdvalt, peaaegu nagu 
vedelalt tooli kõrvale vaibale, mis kattis põrandat. 

»Mõrtsukas!“ karjus daam. 

See sõna tõi laskjasse elu. Ta pöördus ümber ja 
jooksis uksest välja, unustades oma tuliriista hoopis. 
See kõik sündis nii silmapilkselt, et ükski osavõtjaist 
ei teadnud, kuidas see sündis. Daam jooksis härra Ik- 
kat aitama ja esitas talle küsimusi, kuid vastamise ase- 
mel ütles see nagu sonides: 

»Täitesulepea! Kaks paberit ja ümbrikku! Mapp! 
Ruttu, Madleen.“ 

Välgu kiirusega muretses daam nõutavad asjad. 
Kui ta astus nendega härra Ikka juurde, ütles see: 

»Kallis, toeta mind!“ 

Daam aitas härra Ikka poolistukile ajada, nii et sel 
oli võimalik kirjutada, ja luges paberile ilmuvaid sõnu: 
»Olen täie mõistuse juures ja palun oma surmas mitte 
kedagi süüdistada. R. Ikka.“ Peale selle võttis härra 
Ikka ümbriku ning kirjutas sinna peale: ,,Politseile,“ 
lisades daamile, kes oli nutma hakanud: 

»Paber ümbrikku ja ümbrik kinni, mõistad!“ 

Siis võttis härra Ikka teise paberi ja tahtis kirju- 
tama hakata, aga palus enne: 

»Madleen, kergita pisut rohkem. Mitte nutta! 
Ole vahva!“ 

Nüüd kirjutas ta: ,,Mu ritsikas, ma armastan sind 
ikka veel. Saa õnnelikuks! R.“ Ta võttis ümbriku, 
et ka sinna midagi peale kirjutada, ja oleks ehk sedagi 
veel suutnud, kui mitte Madleen poleks temalt küsi- 
nud: 

»Ütle, kallis, kes oli see laskja?“ 

»See oli see, kes armastab ja on vagane kui lam- 
mas, mäletad?“ 

Nende sõnadega langes ta kokku ja nõnda jäigi 
ümbrikule kirjutamata. Madleen laskis ta vaibale va- 
juda ja vaatas talle näkku: huulil oli veri. Ta katsus 
seda pühkida, kuid see ilmus ikka ja jälle uuesti. Vii- 
maks jättis ta lamaja veriste huultega põrandale, kor- 
jas paberid, mapi ja sulepea, sulges politseile määratud 
kirja ja pani ta ühes teise kirjaga ning aadressita ümb- 
rikuga lauale. Oli kõik ilusasti korras, läks ta tele- 
foni juurde ja palus ühendust politseiga. 

Kalmu Eedi jooksis samal ajal ustest välja, jättes 
need ristseliti lahti, läks suure hooga trepist alla ja 
sealt tänavale ning jooksis aina edasi. Äkki meenus 
talle, et selline jooksmine äratab kahtlust, ja nõnda 
muutis ta jooksu käimiseks. Et revolver kuriteopai- 
gale maha jäi, see ei teinud talle vähimatki muret, sest 
ta ei mõelnudki oma tegu salata või iseend varjata. 

Tema kartis ainult ühte, nimelt: oma käitumise ja te- 
gumoega võib ta inimeste tähelepanu endale tõmmata, 
nii et ta võetakse enne kinni, kui ta saab iseoma suuga 
Irmale öelda, mis ta teinud. Selles tundus talle praegu 
nagu eluõnn ja hingeõnnistus. Ainult veel kord Irmat 
näha, temaga mõni sõna rääkida, siis sündigu mis ta- 
hes. See oli tal ainukeseks mõtteks peas, kõik muu oli 
ähmane, ebamäärane, kuidagi kindlusetu ja kõikuv. 
Sellest hoolimata tõttas ta täiel sammul edasi, komis- 
tas teiste inimeste jalgadele, põrkas nendega kokku, 
pidi paaris paigas üle tänava minnes auto alla jääma, 


“sai jalgratturilt mõksu külge, aga lõpuks läks ometi 


kõik õnnelikult ja ta jõudis oma eesmärgile. Ta oli 
üleni märg ja lõõtsutas, kui ta uksest sisse tormas, 
selle tagasikätt kinni lükkas ja selja vastu toetas, nagu 
ei jaksaks ta muidu enam seista. Irma põrkas tema 
eest tagasi, sest just praegu oli ta kavatsenud välja 
minna. 

»Nüüd on see tehtud,“ sai Eedi lõpuks lausutud. 

»Mis on tehtud?!“ karjus Irma pöörases hirmus. 

»Ta on tapetud,“ vastas Eedi ja lisas: ,,Said, mis 
sa tahtsid.“ Ja nagu taipaks ta alles nüüd oma tegu 
õieti, kiskus tal suu inetult värisedes viltu, käed haa- 
rasid peast kinni ja ta langes kössi järile, mis seisis 
ukse läheduses. Ta ei mäletanud hiljem, kas Irma te- 
male veel midagi oli öelnud või temalt midagi küsinud, 
ta ei pannud alguses sedagi tähele, et Irma uksest välja 
jooksis, nagu oleks ta just silmapilku valvanud, millal 
Eedi järile istub ja ukse vabaks annab. 

Esimene, mis Eedi tähele pani, kui ta käed pea 
ümbert ära võttis, oli see, et uks oli lahti. Imelik, ta 
oli tulles ometi selle ju kinni pannud, seljagagi vastu 
seda toetunud. Ah jaa! Tähendab Irma. Tema jättis 
lahti. Ükskõik, üsna ükskõik, sest nüüd on kõik lõpe- 
tatud. Ja mida rutem, seda parem. Asi ühele poole, 
see on ainukene... 

Ta tõusis järilt ja otsustas minna. Aga uks, mis 
saab sellega? Õige, võti ära peita, nii et tädi Anna 
leiab, kui ta tuleb, sest tema, Eedi, ei tule enam kunagi 
siia tagasi. Nii kui läheb, siis ka jääb. 

Ta võttis võtme seestpoolt ja läks peitis ta määra- 
tud paika, alles siis, kui ta ümber pöördus, märkas ta, 
et uks oli lahti. Nojah, Irma oli selle lahti jätnud, lau- 
sus ta endamisi, tõmbas ukse kinni ja pidi välja mine- 
ma, aga äkki meenus talle, et ta ju ust lukku ei keera- 
nudki. Mu aru on sootuks segi, ütles ta kuuldavalt, 
läks, võttis peidupaigast võtme ja keeras ukse lukku. 
Kuid nüüd unustas ta võtme lukuauku ja pidi jällegi 
tagasi tulema. Mis kuradi kommejanti ma siis nüüd 
mängin, vandus ta, keeras ukse lukust lahti, avas ta sil- 
mapilguks nagu katseks, keeras ta siis uuesti lukku, 
katsus järele, et ta tõesti lukus on, tõmbas võtme luku- 
august ja tahtis seda peos hoides lahkuda. Nõnda pidi 
ta veel kord ümber pöörduma, et võtme oma panipaika 
peita, katsus uksest möödudes veel kord, et see ikka 
tõesti lukus oleks, ja lahkus, et minna end politsei 
kätte andma. 

Aga nagu ta eksis ukse lukustamisega ja võtme 
peitmisega, samuti eksis ta ka politseisse minemisega. 
Mõtles minna sinna, aga läks koguni vana tuntud teed 
ja jõudis uuesti kuriteokohale parajasti sel silmapil- 
gul, kus politsei lahkus majast ühes laibaga, mis toi- 
metati lahkamisele. Eedi seisis ühes mõne teise uudis- 
himulisega raudaia ääres, hoidis isegi korraks parema 
käega ühest raudvarvast kinni, toetudes nagu selle na- 
jale, sest tal oli kaunis raske seista väsimuse pärast, 
vaatas, kuidas ametnikud ja erarõivais härrad istusid 
autosse, ning kuulas lõpuks uudishimuliste juttu pealt. 

»Surnud,“ seletas keegi vanamees, nähtavasti ma- 
jahoidja, kes asja kursis. ,,Üks kuul rindu, teine nurka 
sohva alla põrandasse.“ 

»Ei tea mispärast?“ küsis keegi eit. 

»Naise pärast, mis muud,“ seletas vanamees. ,,Näe, 
elas teine siin meie majas armukesega, vedas oma mööb- 
ligi kõik siia, aga oma naine könutas jumal teab kus. 
Lugesite ehk lehest paari päeva eest, et proua I. viidud 
mürgitatult haigemajja? See oligi tema naine.“ 

»Ah siis naine tappis enda enne ja nüüd mees ta- 
gant järele!“ imestas keegi tugev keskealine naisterah- 
vas, kes seisis, käed vaheliti kõrgel rinnal. ,,Siis on ju 

arusaadav. Tähendab, ikkagi oli veel inimesel südame- 
tunnistus, seda lõkardid ei tahtnud, need võtsid raha 
ja muud.“ 

»Naine jäi elama,“ seletas vanamees samal ajal 
edasi, kui vaheliti kätega naisterahvas targutas süda- 
metunnistusest. ,,Naine olevat kusagil agulis tädi juu- 
res.“ 

»Mis ta siis pimeloom endast veel tapma läks, kui 
naine elab,“ ütles keegi hädine eideke, endal silmad 
kaastundlikke pisaraid täis. 

»Tähendab, ikkagi südametunnistus,“ seletas suu- 
rekasvuline vaheliti kätega ja kõrge rinnaga naisterah- 
vas. ,Tähendab, kui ajad teise surma, kui katsudki 
ajada, siis pead ise järele minema, nõnda on südame- 
tunnistuse hääl,“ 

Rohkem Eedi ei kuulanud, sest muidu ta oleks pi- 
danud hakkama kaasa rääkima, kuna ju tema tundis 
asja paremini. Aga tema ei tahtnud kaasa rääkida, 
tema ei tahtnud seletada, et jutt südametunnistusest 
ja ka enesetapmisest on eksitus, sest pole ju olemas ei 
südametunnistust ega enesetapmist, vaid on lihtsalt 
tapmine, pealegi veel sellepärast, et inimestel ei ole 
südametunnistust. Inimene võib teise kõige suurema 
südamerahuga surma ajada, võib talitada kui viimne 
kaabakas ja ta ei tunne vähimatki südamepiina, sest 
ta on närukael. Inimene on närukael, see surnud ini- 
mene nimelt on närukael ja sellepärast pidi ta surema, 
tema, Kalmu Eedi, tappis ta, teadku seda kõik, teadku 
kogu maailm, et tema tappis närukaela, kellel polnud 
südametunnistust. 

Nõnda võiks Eedi neile inimestele siin öelda, kes 
ei tunne asja tõsist seisukorda, kuid ta ei taha seda 
praegu, sest milleks rääkida selliseid asju kõrvalisile 
isikuile, kui selleks on olemas politsei. Eedi ütleb ot- 
seteed politseile, kuidas lugu tõepoolest on. 

Aga politsei polnud nähtavasti Eedi ütlemisest 
põrmugi huvitatud, tema istus rahuliku südamega au- 
tosse ja sõitis kuriteokohalt ära. Sest tema arvates oli 
asi lihtis ja selge: abieludraama, nagu neid tänapäev 
esineb sagedasti. Naine katsub end mürgitada kärbse- 

paberitega, mees sirutab käe tuliriista järele, pealegi 
veel armukese korteris. Esimene kuul kohe surmav, 
aga käsi on nagu harjumuse tõttu tõmmanud triklit 
veel teisegi korra, ent see kuul jooksis juba põrandasse. 
Tuliriista kandmiseks luba ei ole, see on kõrvalt mu- 
retsetud — tuleb konfiskeerida. Mis aga puutub sel- 
lesse, et teade politseile on korralikult ümbrikku pan- 
dud, kuna naisele määratud read on jäetud lahtiselt 
lauale ühes aadressita ümbrikuga, nagu oleks see unus- 
tatud või nagu oleks enesetapjat tema ettevalmistusis 
eksitatud, siis selle seletas madam Polli üsna lihtsalt. 
Parajasti sel silmapilgul, kui härra Ikka laua ääres kir- 
jutas, kõlistati, ja kui madam Polli avas, seisis seal 
keegi noormees, kes ütles, et ta tuleb proua Ikka poolt 
ja tahab härraga tingimata kokku saada. Madam Polli 
jättis noormehe ootama ja teatas härra Ikkale tulijast. 
Härra Ikka palus külalise sisse astuda, kuid vaevalt 
jõudis madam Polli uksel ümber pöörduda, kui kõla- 
sid paugud. Noormees, kes sündmust nägi või vähe- 
malt kuulis, jooksis uksest välja proua Ikkale teadet 
viima, mille tagajärjena see õnnetuspaigale ruttas. 
Seega siis pidi oletama, et härra Ikka sel silmapilgul, 
kus käskjalg ilmus, politseile määratud kirja oli juba 
lõpetanud, kuna ta naisele määratut alles kirjutas. Kar- 
tes, et teda tema ettevõttes eksitatakse, jättis ta ümb- 
rikule aadressi kirjutamata ja lõpetas oma elu enne, 
kui keegi suutis teda selles takistada. Nõnda näis ole- 
vat kirjade seisukorra psühholoogiline tõenäolik sele- 
tus, nagu võis järeldada madam Polli sõnadest. Kohale- 
rutanud proua Ikka võis madam Polli seletusi ainult 
kinnitada, mis puutus noormehesse, s. t. Kalmu Eedis- 
se. See oli tõepoolest temale teate toonud mehe sur- 
mast. Neil oli just enne rääkimine olnud enesetapmi- 
sest ja tema, proua Ikka, oli noormehele öelnud, et 
valvaku nad tädi juures tema järele nii palju kui tahes, 
tema tapab enda ikkagi lõpuks, sest tema ei taha enam 
elada. Selle peale jooksiski siis noormees tema juu- 
rest välja ja tuli mehele seda ütlema. Nõnda sattus ta 
just sel saatuslikul silmapilgul siia. 

Kui politsei oli majast lahkunud ja kaks naist jäid 

üksinda, andusid nad esimesel silmapilgul oma tund- 
mustele, igaüks omaette. Aga siis sündis sama imelik 
nähtus, mis oli sündinud siis, kui Irma seletas tädile 
oma abielulugu. Tol korral oli tädi rohkem nutnud ja 
õnnetum olnud kui Irma ja täna paistis, nagu oleks 
madam Polli õnnetus palju suurem kui Irma oma. 
Kas tuli see sellest, et madam Polli oli sündmuse algu- 
sest saadik kaasa elanud, või armastas tema kadunut 
rohkem kui Irma. Oli see tõesti võimalik, et keegi 
võis Rudolfi veel rohkem armastada kui tema, Irma? 
Madam Polli seisukorra järele otsustades võis seda 
ometi oletada. Irmal hakkas lõpuks temast kahju, ta 
tõusis toolilt ja lähenes sohvale, kus madam Polli visk- 
les peaaegu krampides. Aga enne kui Irma jõudis soh- 
vale istuda või nuuksujat puutuda, kõlises kell. Nüüd 
sündis madam Pollis äkiline muutus: ta kargas soh- 
valt, nagu poleks ta seal üldse nuuksunud või nagu 
oleks ta nuuksumist ainult teeselnud, laskis käed üle 
juuste käia, kuulatas, nagu peaks kell veel'teist korda 
kõlisema, ja läks ust avama. 

»Ah, see olete teie,“ ütles ta. ,,Astuge aga sisse, 
proua Ikka on siin.“ 

Läbi avatud uste Irma nägi, et tulija oli Eedi, ja 
talle meenus äkki, et see oli esiteks tädi juures mida- 
gi hullu rääkinud või oli tema, Irma, ainult nii hul- 
lusti räägitud sõnust aru saanud. Nõnda siis Irma 
läks noormehele vastu. Aga see ei teinud temast väl- 
jagi, astus esikust tuppa ja istus esimesele parajale 
toolile, kuhu jäi kössitama natukeseks ajaks, ilma et 
ükski oleks lausunud sõnagi. Viimaks mõtles Irma 
poisilt küsida, et mis hullu sõnumiga ta esiteks tema 
juurde tuli, kuid see jõudis temast ette, sest ta ütles, 
püüdes ise pilkavalt naeratada: 

»Teate, mis inimesed väljas rääkisid? Härra Ikka 
olevat enda ise maha lasknud. Naine katsunud end tap- 
pa. aga mees tapnud, sest temal olnud südametunnistus.“ 

Neid sõnu rääkides Eedi vahtis enese ette põran- 
dale. Irma pilk liikus rääkijalt madam Pollile ja taga- 
si. Valitses vaikus. Irma ei kannatanud lõpuks välja 
ja ütles, vastates Eedile: 

»Aga see on ju nõnda, inimestel on õigus, ainult 
sina esiteks...“ 

»Mina esiteks ütlesin, et tapan ta, ja tapsingi, sest 
temal ei olnud südametunnistust, aga minul on,“ rää- 
kis Eedi nagu šüdametäiega vahele. 

»Armas poiss, sa oled hulluks läinud,“ ütles Irma. 

»Küsi temalt, küsi sellelt, las tema jutustab!“ rää- 
kis Eedi, näidates madam Pollile. 

»Proua Polli jutustas juba, ma tean kõik,“ ütles 
Irma. ,Aga siin on ka Rudolfi viimne kiri minule, 
säh loe, kui tahad.“ Irma võttis kokkupandud paberi- 
lehe, mille ta esiteks oli põue peitnud, ja ulatas noor- 
mehele. Samal ajal, kui see temale antud paberit jõl- 
lis silmil vahtis, rääkis Irma edasi: ,,Teine kiri oli 
politseile, et tema, Rudolf Ikka, on täie mõistuse juu- 
res ja palub oma surmas mitte kedagi süüdistada.“ 

Eedi, kui oli lugenud sõnad: ,,Mu ritsikas, ma ar- 
mastan sind ikka veel, saa õnnelikuks!“ jäi pärani pil- 
gul ja tardunud silmil esiteks Irmale, siis ka madam 
Pollile otsa vahtima, kes kannatas noormehe pilgu ra- 
hulikult välja. Viimaks noormees langetas silmad 
põrandale ja lausus nagu endamisi: 

»Siis olen ma ju tõepoolest hulluks läind.“ 

Aga natukese aja pärast kargas ta toolilt ja karjus: 

»Ei, ma pole siiski mitte hull! Ma olen ju ometi 
täna teist korda siin? Olen või ei ole?“ pöördus ta 
madam Polli poole. 

»Olete küll,“ vastas see rahulikult. 

»Noh, siis ma ju tapsin ta,“ järeldas Eedi sellest. 

»Ei, noormees, te ainult kuulsite või nägite lask- 
mist, muud midagi, ja jooksite peale seda uksest välja. 
Miks te enese tahate korraga mõrtsukaks teha, seda 


ma ei tea, aga võib-olla mõtlete proua Ikka ees kange- = 


dam Polli endise rahuga. 4 

»Eedi, kas sul ometi häbi ei ole mind nõnda pet- 
ta?“ ütles nüüd Irma teiste jutu vahele. 

Aga Eedi sattus ikka suuremasse ärevusse, hin- 
geldas, vehkles kätega, tahtis nagu midagi öelda, ei 
leidnud sõnu ja hakkas lõpuks taskuist midagi otsima. 

»Mul oli ju revolver,“ lõõtsutas ta, ,,ma laadisin ta 
ja panin laskevalmis tasku — ja nüüd ei ole teda enam. 
Kuhu ta siis sai, kui ma ei tapnud? Kuhu ma ta pa- 
nin? Kes võttis ta mul taskust?“ 

»Ma ei tea,“ ütles madam Polli. 

Aga Eedi hakkas kõike meelde tuletama, kõike 
kuni kõige tühisema pisiasjani, rääkis oma tulekust, 
oma südamevärinast trepil, oma hirmust ukse taga, oma 
sisseastumisest, härra Ikka sümpaatlikust häälest, tup- 
pa minekust, laskmisest, hoobist käele, revolvri pilla- 
misest ja väljajooksmisest. Ja äkki tuli tal rõõmus 
helk silmi. Ta tõmbas oma parema käe kuuekäise üles, 
avas särgi nööbi ja kääris ka särgikäise, astus palja 
käsivarrega madam Polli ette, näitas seal sinakaspunast 
laiku ja ütles: 

»Näe, siia lõite teie, ja sellepärast ei läinud teine 
kuul pihta ning revolver kukkus mul käest maha.“ 

Nüüd ei pidanud madam Polli närvid enam vastu: 
ta vajus toolile kokku ja hakkas nuuksuma. Eedi pöör- 
dus Irma poole ja ütles sellele: 

»Näed sa nüüd, ma olen ikkagi mõrtsukas.“ 

Aga Irma oli kui vahakuju ja vahtis kuidagi ime- 
likult Eedist mööda. See seisis natukene aega tema 
ees, taganes siis endise tooli juurde, istus sinna peale 
ja tema suu kiskus nagu lollakalt viltu. Nõnda veni- 
sid silmapilgud. Siis läks Irma nagu kuutõbine Eedi 
tooli taha ja pani oma pahema käe talle pähe, kuna ta 
paremaga hoidis toolitoest kinni, nagu kardaks ta mui- 
du kukkumist. Pahem käsi poisi peas seisis esiteks 
paigal, hakkas siis juustes sõrmitsema ja lõpuks neid 
kiskuma, kord-korralt ikka kõvemini, nagu tahaks ta 
nad peast hoopis ära kiskuda. Noormees istus, nagu 
ei paneks ta tähelegi, mis teeb naise käsi. 

»Kuidas sa ometi võisid seda teha, kui sa mind ar- 
mastad?“ ütles Irma viimaks. ,,Mina armastan ju ai- 
nult teda.“ 

»Aga mina armastan ainult sind, sellepärast,“ vas- 
tas noormees, haaras naise käe, mis oli juuste kisku- 
mise unustanud ja seisis veel muidu niisama peas, 
tõmbas selle alla, nagu tahaks ta seda suudelda, aga ei 

teinud seda ometi mitte, vaid surus ta endale ainult 
vastu palet, nii et sõrmeotsad ulatusid huulteni. Irma 
kummardus üle toolitoe oma käele järele ja nõnda pais- 
tis, nagu tahaks ta noormehele selja tagant kaela lan- 
geda, aga ei, tal polnud ei seda ega mingit muud mõtet 
või tahtmist, ta seisis muidu niisama kummargil üle 
toolitoe, kui tema mehe mõrtsukas surus ta kätt endale 
vastu palet, nagu oleks ta uppuja, kes on haaranud õle- 
kõrrest kinni. 

»Ma pean minema,“ lausus Eedi viimaks, vabastas 
Irma käe ja tahtis nagu tõusta. 

»Kuhu sa veel pead?“ küsis Irma nagu imestudes. 

»Kuhu ikka,“ vastas Eedi. ,,Politseisse.“ 

See sõna tõi madam Pollisse elu. Ta hakkas oma 
pisaraid kuivatama ja ütles: 

»Noormees, härra Ikka ei soovinud seda, sellepä- 
rast ta kirjutaski enne surma need kirjad.“ 

»Ma ei või seda temalt vastu võtta,“ vastas Eedi. 

»Ega ta ei teinudki seda teie pärast,“ seletas ma- 
dam Polli, ,ta mõtles sellele, keda ta armastas.“ 

»Sellepärast ei võigi ma seda temalt vastu võtta,“ 
ütles Eedi. 

»Sa ju ütlesid, et armastad ainult mind, kas sa siis 
ei või?“ küsis Irma. 

»See on kõige raskem, see on liiga raske,“ rääkis 
Eedi ja suu kiskus tal lapselikult viltu, kui ta surus 
käed silmade ette ja hakkas nutma. 

»Mina igatahes katsun härra Ikka viimset taht- 
mist täita ja ka tema au kaitsta, sest ka mina armas- 
tan,“ rääkis madam Polli. ,,Ükski ei pea võima öelda, 
et tema viimsed sõnad ja teod olid vale.“ 

Selle lausunud, madam Polli pöördus pikkamisi 
toa poole, kus oli lamanud lahkunu, kelle au ta tahtis 
kaitsta, sest et ta armastas. Irma aga tuli toolitoe ta- 
gant Eedi kõrvale, kes ikka veel hoidis käsi silmade 
ees, silitas tema pead ja ütles paluvalt: 

»Kallis, tee seda nende rooside pärast, mis ma tol 
korral maast üles võtsin.“ 

Noormees ainult nuttis. 

Lõpp. 

